
Dedic această carte ca un omagiu adus 
tuturor celor, care au avut curajul şi tăria de a 
înfăptui Revoluţia din Decembrie 1989, precum şi 
manifestanților care şi-au aşezat tabăra („zona 
liberă de comunism”) în Piaţa Universităţii în 1990. 
Aceşti oameni şi îndeosebi tineri animați de 
idealuri anticomuniste au fost cei care au creat un 
curent social, imprimând poporului dorința de a-şi 
recâştiga demnitatea şi libertatea, ca şi dorința de 
schimbare a unui regim dictatorial ce părea 
invincibil în această zonă a Europei. Se cuvine să 
cinstim memoria celor care şi-au jertfit viaţa, cu 
aleasă preţuire şi recunoştinţă. Datorită lor trăim 
astăzi într-o lume mai bună în care sunt respectate 
în general drepturile omului. 


Autor 
ul 


A PREFAŢĂ 
(ÎN LOC DE ARGUMENT) 


Această carte nu se pretinde o lucrare ştiinţifică. Şi 
nu este nici „un proces al comunismului, globalizării şi 
materialismului societăţii de consum”, cum ar rezulta din 
maniera în care îşi subintitulează autorul încercarea sa de a 
răspunde la întrebarea pusă în titlu. 


În primul rând, pentru că un proces al comunismului- 
necesar şi legitim- nu este neapărat legat şi de o punere 
sub acuzaţie a gândirii materialiste, curent filozofic cu 
contribuţii importante în fundamentarea unei perspective 
epistemologice raţionaliste şi a unei explicaţii ştiinţifice 
posibile asupra existenţei. 

Nu se pune la index o superbă şi profundă filozofie 
despre om ca aceea a lui Nietzsche doar pentru că este 
revendicată ca sursă de inspiraţie teoretică de către o 
concepţie  socio-politică profund antiumanistă precum 
doctrina nazistă. Şi, nu se poate repeta aceeaşi greşeală 
victimizând  cugetători care au reprezentat momente 
deosebite în istoria culturii universale, pe motivul că 
iniţiatorii ideologiei comuniste, Marx şi Engels, de altfel ei 
înşişi remarcabili gânditori, aparţin curentului filozofic 
materialist. 

Înţelepciunea noastră populară incriminează cu 
claritate astfel de practici necumpătate, apreciind cu mult 
bun simţ că „ nu trebuie să arunci în foc toporul pentru că 
un nebun a tăiat cu el pădurea”. 

Remarc, în context, maturitatea de gândire a 
autorului, ce încearcă să evite capcana exagerărilor posibile 
în care astfel de abordări teoretice cad cu uşurinţă. 

În al doilea rând, în termeni juridici- dacă tot vorbim 
de un proces - cele două „cauze”, cea a comunismului şi 
cea a globalizării, trebuie să fie disjuncte. 

Chiar dacă principiul internaţionalismului proletar, 
exprimat în lozinca de tristă amintire „Proletari din toate 
ţările, uniţi-vă”, pare să sugereze o năzuinţă de extindere a 
comunismului la scara planetară, această tendinţă are cu 
totul alte resorturi decât cele ale globalizării , anume: 
victoria mondială a revoluțiilor proletare. 

Mărturisesc că eu însumi consider fenomenele sociale 
fundamentate pe ideologiile comunismului şi globalizării 
extrem de negative pentru prezentul şi viitorul fiinţei 
umane, încât fiecare poate constitui obiectul câte unui 
proces, chiar şi numai teoretic, dar procesele nu pot fi 
decât separate. 

Globalizarea înseamnă, în opinia noastră, o a treia 
formă de colonialism : după supunerea administrativă a 
unor popoare de către altele a urmat exploatarea lor 
economică - neocolonialismul- pentru a se impune în 
sfârşit, dominaţia informaţională a câtorva superputeri 
asupra restului lumii ( nu întâmplător tocmai aceste ţări 
foarte puternice promovează ideologia globalizării ), cu 
consecinţe tragice asupra dreptului indivizilor sau / şi 
comunităţilor umane, la diferenţă şi identitate. 

Interesele extrem de puternice aflate în spatele 
impunerii acestui fenomen ne fac să credem că el este 
inevitabil, la fel cum au fost  colonialismul şi 
neocolonialismul, dar că omenirea va găsi- acum, ca şi 
atunci- resursele de înţelepciune necesare pentru a se 
regăsi întărită întru umanitate într-o epocă 
postglobalizantă. 

Din  „rechizitoriul” | comunismului nu poate lipsi 
acuzaţia de a fi transformat, alături de fascism, un întreg 
secol din devenirea omenirii, secolul XX, într-un interval 
socio-politic numit, pe drept cuvânt , secolul 
totalitarismelor. Desființarea societăţii civile, manipularea 
informaţiei, dominaţia totală a puterii politice asupra 
întregului ansamblu social, creează premizele instalării 
unui sistem al minciunii şi ipocriziei generale, o înăbuşire a 
tendinţelor creatoare ale individului, condamnat la apatie şi 

indiferenţă, până la pierderea propriei identități: „ Lumea 
sistemului totalitar este o lume nevrotică, o lume absurdă, o 
lume a morţii. Nu poţi fi împiedicat însă de a te gândi la un 
teatru al absurdului.” ( Ch. Debbasch, J.M. Pontier, 
„ Introduction ă la politique”, Ed. Dalloz, Franţa, 1991, p. 
95). 

În mod evident, nu pot fi decât întru totul de acord cu 
ceea ce autorul acestei cărţi susţine: „ Noi trebuie să-i 
aducem odată şi odată în faţa justiţiei pe cei vinovaţi şi nu 
în ultimul rând să condamnăm energic şi definitiv utopia 
comunistă, căruia i-au căzut din nefericire atâtea şi atâtea 
victime. Procesul comunismului, în România, cerut cu 
insistenţă de studenţi şi intelectuali, încă din primăvara 
anului 1990, va întări cu siguranţă democraţia noastră 
fragilă (atât de asemănătoare cu cea din perioada 
interbelică, cedând uşor în faţa totalitarismelor), şi ar 
reprezenta totodată şi o necesară «reparaţie» morală şi 
istorică.” 

Din această perspectivă, cartea reprezintă rezultatul 
eforturilor de clarificare spirituală ale unui tânăr intelectual 
care nu poate rămâne indiferent faţă de frământările 
generaţie sale; şi este , poate în mai mare măsură- uneori 
chiar puţin excesivă, dar totuşi profitabilă- rezultatul 
lecturilor sale, cu speranţa de a realiza o sinteză utilă a 
problematicii abordate şi a da un posibil răspuns la 
întrebarea care ne preocupă pe toţi: „ Ce se întâmplă în 
România?”. 

Mai mult, lucrarea are capacitatea de a reda 
atmosfera dezbaterilor intelectuale ce caracterizează un 
întreg deceniu postdecembrist şi chiar mai mult, în ţara 
noastră. Şi nu este puţin lucru. 


Prof. dr.  Sorin-ludor 
MAXIM 

Cuvânt înainte 


Mărturisesc din capul locului că am pus ca titlu 
această întrebare, convins că pe mulţi dintre noi ne 
frământă răspunsul la marile probleme contemporane. Nu 
am putut să asist ca spectator la prăbuşirea societăţii 
noastre şi a valorilor acesteia. Nu am dorit să-mi fac un 
renume. Nu m-am erijat într-un salvator al neamului 
românesc iar pilda mea, dacă este pozitivă, poate fi urmată. 
Am încercat doar să identific şi să problematizez unele 
soluţii găsite de mine sau de alţii. Important este ca 
România să abandoneze marginea prăpastiei în care se află, 
blocajele sale şi să facă paşi mari spre viitor. De altfel nu 
cred că sunt singura persoană care îşi doreşte acest lucru. 

Condamnând irevocabil comunismul, am încercat pe 
parcursul acestei cărţi să realizez o radiografie a societăţii 
româneşti actuale şi în mod special a paşilor timizi făcuţi în 
direcţia dezvoltării acesteia, precum şi a mentalităților 
învechite existente; acestea din urmă constituind, după 
părerea mea, adevărate bariere în calea progresului 
României. Cum pot fi desfiinţate mentalităţile şi înlocuite? 
Cred că printr-o muncă tenace de convingere şi prin 
invitaţia la o analiză mai profundă a realităţilor; putem să 
încercăm a ne descotorosi de ele sau cel puţin să le 
revizuim. Din păcate apar chiar şi noi mentalități, multe din 
acestea fiind greşite, pe care trebuie să le avem în vedere. 

Tema dominantă a cărţii de faţă este analiza 
comunismului din mai multe perspective şi critica acestuia 
indiferent de apartenenţa lui la trecut sau prezent. De 
asemenea, am abordat problematica situaţiei sociale, 
politice şi economice din România precum şi cea referitoare 
la materialismul ce domină această societate de consum, în 
contextul crizei mondiale generalizate (din toate domeniile 
de activitate probabil) şi pericolului schimbărilor de climă şi 
mai ales celui al globalizării (acesta amenințând cu 
desfiinţarea statelor suverane şi unificarea lor completă sub 
conducerea unui guvern mondial). 

Prezentul ne relevă faptul că materialismul ( fără a 
incrimina curentul filozofic materialist ) domină autoritar 

viaţa publică şi privată în toate statele lumii, indiferent de 
gradul de civilizaţie existent. Din acesta îşi trag seva şi 
pasiunile politice tot mai pronunţate şi violente din 
România, unde intensitatea lor a contribuit în mare măsură 
la apariţia şi perpetuarea unui adevărat circ politic. Tocmai 
de aceea, cumulate cu alte cusururi grave (corupţie, 
imoralitate, birocraţie ş.a.) au generat o mare repulsie faţă 
de politică şi politicieni din partea unei mari părţi a 
populaţiei. Clasa politică este acum  detestată iar 
politicienilor le pasă prea puţin sau sunt de-a dreptul 
nepăsători. 

Circul politic de la noi a generat în masă dezinteresul 
public (apatia civică) şi a întărit şi justificat noua 
mentalitate a «trasului în ţeapă». România a devenit - în 
opinia unor jurnalişti un «rai al infractorilor». S-au găsit 
destui până acum care s-au declarat singuri «deştepţi», 
«descurcăreţi» sau «ageri la minte», capabili şi doritori să 
profite cât se poate de pe urma ignoranței sau naivităţii 
celor «mulţi şi proşti». Aceşti indivizi sau specimene 
dubioase se numără printre ruinătorii României prin 
«operele lor de artă» (devalizarea băncilor, deturnări de 
fonduri publice şi fraude, înşelăciuni etc. etc.). În rândul lor 
intră şi funcţionarii, care au încasat «comisioane de 
tranziţie», primind mită pentru înlesnirea sau acordarea 
unor privilegii  nemeritate (de exemplu: în cazul 
achiziţionării unor bunuri şi servicii de proastă calitate; fapt 
care a condus mereu la înlocuirea lor repetată şi implicit la 
cheltuieli publice suplimentare şi costisitoare). Comparativ 
cu vremea lui Vlad Ţepeş, când erau traşi în ţeapă trădătorii 
de neam, ucigaşii, spionii, hoţii, tâlharii şi alţii de acelaşi 
soi, astăzi, printr-o mare ironie şi «răzbunare» a istoriei, 
indivizii fără scrupule mai versaţi îi «ţepuiesc» pe unii 
semeni mult mai vrednici decât ei sau pe noi toţi laolaltă. 

E bine de reţinut că la noi circul politic iniţiat de C.V. 
Tudor (liderul PRM) şi perpetuat şi astăzi, are ca drept scop 
abaterea atenţiei publice de la gravele probleme ale 
României. Electoratului i se oferă «spectacole» în loc de 
soluţii la aceste probleme, determinându-ne să rememorăm 
străvechea epocă sclavagistă, când luptele sângeroase ale 
gladiatorilor asigurau deliciul total al spectatorilor. Cu alte 

cuvinte, în loc să se pună accent pe munca susţinută a 
tuturor pentru a determina schimbarea în bine a nivelului 
de trai al românilor, mulţi politicieni încearcă îmbătarea 
electoratului şi aducerea lui într-o realitate virtuală departe 
de realitatea însăşi. La noi se merge pe «principiul»: cât 
mai puţină muncă şi drepturi salariale cât mai mari. 
Interesant principiu de viaţă! 

Am încercat să analizez cât se poate de obiectiv, 
tristele realităţi ale societăţii româneşti contemporane fără 
a mă opri la o simplă analiză politică. România traversează 
o criză puternică în aproape toate domeniile. Situaţia ei nu 
reprezintă o excepţie în plan internaţional, şi omenirea se 
află şi ea în schimbare şi într-o criză periculoasă. Ceea ce se 
petrece acum la noi e ruşinos, degradant şi revoltător încât 
n-ar trebui să ne mire faptul de ce atâţia tineri preferă să 
muncească ori să se stabilească în străinătate. Ar trebui 
însă, să conştientizăm indiferența de care dăm dovadă noi, 
românii, faţă de problemele majore care macină România şi 
ne epuizează sufleteşte. Această neutralitate se întoarce 
fără îndoială, ca un bumerang, împotriva noastră iar istoria 
ne va condamna irevocabil. Ştiu doar că ei, scriitorii, au şi o 
misiune ingrată de a trage un semnal de alarmă în societate 
pentru a trezi din nou conştiinţele amorţite ori lăsate în 
paragină. 

Prin această carte, lansez şi eu încă un apel societăţii 
civile să se implice mult mai mult în treburile vieţii publice 
şi să vegheze asupra modului în care s-a înţeles să se facă 
politica la noi. Problemele majore ale României, care ar 
trebui să fie supuse unor dezbateri publice serioase, sunt în 
opinia mea: în primul rând, legislaţia inadecvată din multe 
domenii, menţinerea unor vechi mentalități în rândul 
politicienilor şi populaţiei, precum şi lipsa de transparenţă 
din activitatea politică şi neaplicarea corectă a principiului 
separaţiei puterilor în stat. Astfel, din cauza legislaţiei 
existente, incomplete, necorespunzătoare sau defectuoase, 
precum şi a vidului legislativ, suferă toate domeniile de 
activitate. Cât priveşte mentalităţile, schimbarea acestora 
trebuie să înceapă şi la nivelul înalt al politicienilor, care 
sunt în măsură să le explice cel mai bine oamenilor şi să-i 
convingă, decât o poate face mass-media din România. De 

asemenea, o problemă urgentă şi de interes major este 
separarea reală, conform Constituției a puterii 
judecătoreşti faţă de puterea legislativă şi cea executivă (a 
guvernului). În mod normal, acestea trebuie să fie libere şi 
să poată exercita un anumit control prin supravegherea 
celorlalte. În nici un caz, nu se recurge la imixtiunea brutală 
în activitatea alteia. 

Despre aceste probleme de mai sus am menţionat în 
mod detaliat şi am căutat soluţii. Reformele trebuie făcute 
la nivel structural şi cu voinţă politică. La noi însă, deşi au 
trecut 15 ani, ne menţinem cu reforma undeva la suprafaţă, 
aceasta fiind făcută într-un mod lent şi superficial. E 
adevărat că suntem la început şi trebuie să învăţăm din nou 
democraţia, fiindcă politicienii de dinaintea dictaturii 
comuniste au dispărut. Totuşi nu putem să lăsăm să mai 
treacă decenii peste noi, lăsând ţara abandonată cu totul 
sărăciei, corupţiei şi birocraţiei, fără a încerca să le 
rezolvăm măcar într-un mod rezonabil. Sperăm că într-un 
viitor îndepărtat, educaţia va reuşi să înfrângă pornirile 
greşite ale oamenilor iar modul de organizare al societăţii 
se va apropia de perfecţiune. Până atunci, democraţia 
trebuie perfecționată şi «recreată mereu», fiind, în 
condiţiile actuale, singura formă superioară de organizare 
socială şi politică. 

Aş dori să mai adaug că nu mi-am propus să fac 
propagandă nici unui partid politic. În definitiv, fiecare 
dintre noi are libertatea alegerii şi desigur are anumite 
simpatii şi antipatii. Dacă vreun partid ar fi posesorul unic 
al adevărului, situaţia ar fi simplă: l-aş recomanda cu toată 
căldura. În schimb subliniez ideea potrivit căreia 
dezinteresul faţă de politică şi viaţa publică, adică până la 
urmă lipsa conştiinţei civice (lipsind de la votare, votând ca 
alţii ori „cu mânie”, din răzbunare), poate conduce la o criză 
mai puternică a societăţii noastre, de care pot să profite 
foarte bine duşmanii democraţiei indiferent de culoarea 
politică (partizanii comunismului, dictaturii militare ş.a.). 
Cui ar putea folosi într-adevăr întoarcerea de pildă a 
comunismului? Suntem condamnaţi de istorie să ne repetăm 
greşelile trecutului dacă nu vom învăţa din lecţiile oferite 
până acum de ea. 

Dacă aceste rânduri sau paginile următoare vor reuşi 
să trezească interesul cititorului, să-i readucă în suflet 
măcar o fărâmă din energia, euforia şi speranţele din 
ceasurile Revoluţiei din decembrie 1989 m-aş simţi onorat, 
iar dacă vor mobiliza energii creatoare şi curente de opinie, 
aş fi de-a dreptul fericit. Lăsând la o parte grijile banale de 
zi cu zi putem determina o nouă atitudine faţă de prezentul 
şi viitorul nostru. La final, după un periplu printre realităţi 
şi probleme de care nu poate fi cu totul străin, cititorul va 
avea cuvântul cel mai greu şi anume ultimul cuvânt. 

Rog cititorii să mă ierte pentru folosirea uneori 
exagerată a citatelor şi de asemenea autorii citați (mai ales 
dacă am adăugat mici comentarii uneori între paranteze). 
Am avut nevoie de acestea pentru a demonstra clar 
adevărul gol-goluţ din România, pentru cunoaşterea mai 
profundă a realităţilor ei şi pentru întoarcerea României (un 
vas în derivă?) la un liman sau la ... normalitate. Poate că 
este o ţintă mult prea mare dar nu sunt singurul român care 
doreşte binele tuturor. Chiar dacă uneori n-am făcut decât 
să preiau observaţiile unor specialişti din diverse domenii, 
sper că le-am selectat atent într-o lucrare de sinteză şi 
analiză, oferind publicului larg informaţii necesare şi motive 
de reflecţie asupra lumii în care trăim. Este, dacă vreţi, o 
viziune de ansamblu asupra societăţii ori un alt fel de raport 
despre starea naţiunii române în anul 2004. 

Pentru cititori, îmi permit să-l citez pe Petre P. 
Negulescu: 

Aş vrea ca paginile ce urmează să nu fie considerate 
decât ca o încercare modestă de a înlesni meditaţiile proprii ale 
celor ce le vor citi, asupra problemelor de care se ocupă. Căci la 
adevăr trebuie să ajungă fiecare singur, prin propria lui 
osteneală. Ideile pe care le ia, de-a gata, de la alţii, îi rămân, în 
ceea ce le constituie tăria sufletească, străine, şi nu-i pot fi de 
mare folos. Ajutorul altora, însă, la străduinţele lui personale, îl 
poate primi orişicine; îi poate fi chiar, uneori, în materiile mai 
complicate şi care presupun studii speciale, mai întinse, 
indispensabil. [...] Nimeni nu poate fi scutit să dea mai puţin, 
fiindcă nu e în măsură să dea mai mult. Oricât ar fi de slabă, 
lumina, cum zice «Evanghelia», nu trebuie ţinută sub obroc. 


(în „Destinul omenirii”, Ed. Nemira, 1994, Bucureşti, pp. 
15-16). 

lată de ce am scris aceste rânduri, încercând să 
pătrund în realităţile mai profunde ale prezentului nostru - 
care nu este tocmai cel dorit -, convins pe deplin că noi, 
românii, avem cel puţin obligaţia morală să cinstim cum se 
cuvine memoria eroilor martiri ai Revoluţiei, să clarificăm şi 
să facem lumină în cazul evenimentelor petrecute în urmă 
cu 15 ani. Noi trebuie să-i aducem odată şi odată în faţa 
justiţiei pe cei vinovaţi şi nu în ultimul rând să condamnăm 
energic şi definitiv utopia comunistă, căreia i-au căzut din 
nefericire atâtea şi atâtea victime. Un proces al 
comunismului a fost cerut de studenţi şi intelectuali încă din 
primăvara lui 1990. Acest demers, realizat prin implicarea 
întregii societăţi civile din România va întări cu siguranţă 
democraţia noastră fragilă (asemănătoare celei din 
perioada interbelică, cedând uşor în faţa totalitarismelor) şi 
ar reprezenta totodată acea «reparaţie» morală şi istorică 
atât de necesară. 

Am încercat totodată să subliniez importanţa 
covârşitoare a înfăptuirii unei revoluţii paşnice, pe cale 
morală, o adevărată revoluţie a spiritului sau reformei 
conştiinţei individuale, ca un pas extrem de important 
pentru însănătoşirea societăţii noastre. În acest sens, un 
mare sociolog român, numindu-l astfel pe Petre Andrei, 
preciza că «reforma conştiinţei poate aduce cea mai 
radicală transformare socială»: 

Problema sensului vieţii a preocupat pe foarte mulţi 
cugetători, care au dat diferite soluţii acestei chinuitoare 
întrebări. Cei mai mulţi însă au privit viaţa, nu sub aspectul ei 
biologic, individual, ci în legătură cu societatea. Şi dacă unii au 
pus ca sens al vieţii iubirea de aproapele şi jertfirea de sine 
însuşi, alţii au pus adevărul social, alţii binele social. În definitiv 
mai toţi au recunoscut o realitate supraindividuală, societatea, 
care dă sens vieţii individului. 

Dar cum putem realiza noi binele, adevărul social?[...] Se 
poate schimba societatea de azi prin revoluţie sau nu? Iată deci 
cum se impune problema dacă revoluţia este sau nu un mijloc de 
transformare socială. Astfel devine revoluţia o problema de 
seamă a politicii. Dar acest fenomen intereseaza viaţa întreagă şi 
importanţa lui depăşeşte domeniul politicii, căci în mod firesc ne 
întrebăm ce valoare are acest fenomen din punct de vedere etic? 
E admisibilă revoluţia cu grozăviile, ce se comit în numele celor 
mai frumoase şi ideale principii? Scuză scopul mijloacele sau nu? 
Iată cum devine revoluţia o problemă politică şi etică în acelaşi 

timp. De aceea Masaryk „preşedintele Republicii Cehoslovace, 

susţine că revoluţia este «crucea politicii de azi şi a eticii». 

Dar revoluţia presupune o întreagă stare socială, 

complexă, cu o structură economică determinată, cu o 

constituţie juridică anumită. Revoluţia vrea să înmormânteze o 

societate pentru a crea o alta, pentru a realiza un ideal nou, de 

aceea se cuvine să cercetăm acest fenomen mai de aproape, prin 

prisma obiectivitaţii ştiinţifice. 1 

În ceea ce priveşte viaţa politică din România, fără a 
avea pretenţia absolută, că aş avea viziunea cea mai clară 
asupra realităţii, în opinia mea dl. Ion Iliescu şi-a atras 
multă vreme simpatia populaţiei mai ales datorită imaginii 
sale publice construită de apropiaţi ai săi şi de televiziunea 
de stat. Chiar şi Virgil Măgureanu, fostul şef al SRI l-a 
ajutat cred în acest sens, el însuşi îşi susţinuse teza de 
doctorat pe tema manipulării opiniei publice. Astfel, Iliescu 
a fost prezentat concetăţenilor drept un apărător al celor 
mulţi, «un factor de stabilitate», un moderator al vieţii 
publice, un om perfect echilibrat şi prin urmare demn de a 
fi preşedintele României. lar această imagine a lui a fost 
îmbunătăţită considerabil prin desele comparări cu 
Ceauşescu şi Corneliu Vadim Tudor; acesta din urmă fiind 
apreciat ca total opus în ceea ce priveşte echilibrul şi 
garanţia oferită pentru stabilitatea  politico-socială şi 
economică. 

Când românii vor fi uniţi din nou în jurul unor idealuri 
şi scopuri comune importante pentru destinul ţării, când vor 
reedita acele momente din preajma Marii Uniri de la 1918, 
prezentul nostru, dar mai ales viitorul, vor arăta cu 
siguranţă mult mai bine. 

Nu în ultimul rând, îmi exprim întreaga recunoştinţă 
celor care m-au îndemnat, m-au îndrumat şi m-au susţinut, 
contribuind la apariţia acestei cărţi. În mod special ţin 
astfel să mulţumesc, în primul rând doamnei profesoare de 
filosofie Maria lurescu şi domnului profesor universitar 
doctor Mihai lacobescu, pentru bunăvoință şi pentru 
observaţiile critice asupra istoriei, în speţă asupra 
comunismului. Pe această cale doresc să-mi exprim sincer 
gratitudinea faţă de domnul lector universitar doctor Dan- 
loan Dascălu pentru clarificarea problemelor legate de 
marxism şi totalitarism. Şi, bineînţeles, domnului profesor 

universitar doctor Sorin-ludor Maxim, care m-a ajutat 
foarte mult să-mi definesc cât mai clar problemele vitale de 
care m-am ocupat. 

De asemenea, îi mulţumesc domnului profesor 
Colomeischi David, care mi-a insuflat pasiunea pentru 
istorie şi pentru recomandările făcute. Ţin să mulţumesc în 
mod deosebit şi domnului  Valentin-Mihai  Bohatereţ, 
doamnei Măriuca Petrariu, editurii, domnului Valeriu Dima 
şi domnului Anghel-Vasile Siminiuc, precum şi bunului meu 
prieten Hodel Daniel. 


Autorul 


16 decembrie 2004 

INTRODUCERE 


Decăderea culturii. 


Pledoarie pentru lectura cărţilor. 


Înainte de a intra în subiectul propus - analiza 
tendinţelor culturii actuale -, cred că e bine să precizez din 
capul locului că orice încercare de a face o radiografie cât 
mai pertinentă şi veridică a societăţii româneşti (inclusiv 
sub raportul culturii) ar putea fi sortită eşecului pentru că 
un punct de vedere personal poate să nu fie acceptat de 
către toţi cititorii. Aflată într-o permanentă schimbare, 
accentuată de tranziţia noastră spre capitalism, această 
societate nu rămâne mereu inertă sub lupa limitată a 
observaţiilor noastre, alunecându-ne parcă de sub picioare 
ca nisipurile mişcătoare. In definitiv, totul este relativ, 
extrapolând spusele marelui savant Albert Einstein. 

Un prim aspect de netăgăduit este faptul că trăim 
într-o societate imperfectă, departe de viziunea filozofului 
antic Platon datorită imperfecţiunii umane a tuturor 
membrilor ei. Dacă oamenii ar fi perfecţi şi ar avea numai 
calităţi, desigur că şi societatea ar fi una perfectă, un 
adevărat paradis. Insă lucrurile nu stau deloc aşa, drept 
consecinţă stau nenumărate acţiuni distructive sau 
devastatoare în funcţie de gravitatea lor, care se petrec 
mereu în lumea întreagă: omoruri, asasinate politice, 
războaie şi atentate teroriste etc. etc. Nu mai vorbim de 
alte aspecte vizând flagelul corupţiei, birocraţiei ş.a.m.d. 

Mă raliez opiniei multor intelectuali români, care 
susţin că asistăm la o decădere a culturii din zilele noastre, 
fapt care evident se repercutează asupra calităţii vieţii 
noastre. Societatea în ansamblul ei este bolnavă iar unul 
din simptomele ei este prăbuşirea valorilor universal 
valabile. În orice domeniu cultural observăm neputincioşi o 
apatie şi o mediocritate mulţumită de ea. Se poate vorbi de 
o criză a culturii, care determină oamenii să se preocupe 
exagerat de mult de existenţa lor materială. Atât în cazul 

celor mulţi care se luptă pentru supravieţuire graţie stării 
precare materiale în care se află, cât şi în cazul celor 
proaspăt îmbogăţiţi (în marea lor majoritate), cultura este 
aşezată undeva printre ultimele priorităţi şi necesităţi sau 
este chiar înlocuită de cultura falsă a kitsch-ului occidental 
şi comercial (care propagă diferite porcării colorate, cum le 
numea Cristian Tudor Popescu). Invazia manelelor în 
preferinţele muzicale ale tinerilor şi chiar a unor vârstnici, 
dacă ar fi să luăm doar un aspect al culturii, demonstrează 
o acută decădere a acesteia, obligându-ne să ne punem 
întrebarea firească: încotro ne îndreptăm? 

Odată cu prăbuşirea de care aminteam, se constată 
simultan o îndepărtare tot mai mare a omului faţă de hrana 
lui spirituală din toate timpurile şi anume - cartea. In 
tranziţia dureroasă pe care o parcurg românii din 1989 
încoace, cultura a avut mereu de suferit. Apare o întrebare 
de bun simţ: oare cui îi mai pasă să citească regulat sau 
măcar din când în când o carte bună, pe care s-o răsfoiască 
cu plăcere? Nu mă refer aici la cărţile de specialitate, 
indispensabile dobândirii şi stăpânirii vreunei profesii sau 
la cele care au un rol de a îndruma sau clarifica, de pildă 
felurite ghiduri, dicţionare etc. (acestea sunt cele care se 
vând cu succes în zilele noastre). Eu mă refer strict la acele 
cărţi de suflet, care merită citite pentru a ne împlini 
spiritual şi de a rezista banalităţii vieţii, contribuind direct 
la evoluţia spirituală necesară. Este vorba de operele din 
literatura română şi universală, precum şi unele cărţi 
contemporane. Nu exclud nici cărţile cu tematică religioasă, 
care se adresează şi ele sufletului nostru avid de cunoaştere 
şi de reîmprospătare a cunoştinţelor amenințate perpetuu 
de uitare. 

De ce ar avea nevoie oamenii de cultură? Nu pot trăi 
oare fără ea? E ca şi când ne-am întreba de ce are nevoie 
omul de educaţie. Pentru că, în opinia mea educaţia este 
legată de formarea noastră intelectuală până la o anumită 
vârstă (de regulă până la terminarea studiilor) iar cultura 
reprezintă educaţia care se face de la vârsta cea mai 
fragedă până la cea mai înaintată, având în vedere că omul 
învaţă din toate şi toată viaţa. 

Pentru a ne feri de orice confuzie supărătoare şi 
nocivă, trebuie făcută mai întâi diferenţa dintre informare 
(ca act de dobândire a unor cunoştinţe mai mult sau mai 
puţin folositoare) şi actul de cultură (care reprezintă un act 
de instruire personalizat de asimilare a acestor cunoştinţe, 
pe care noi le alegem, le filtrăm prin conştiinţa noastră şi 
decidem dacă sunt bune sau nu şi ce facem cu ele). Să fii 
azi informat nu e rău desigur, e un prim pas spre cultură. 
Folosirea informației este piatra de încercare a 
personalităţii noastre. Nu e suficient s-o stăpâneşti. Ea 
trebuie transpusă în practică. 

Diferenţa avută în vedere poate fi ilustrată simplu: 
una este să citim un ziar, din care aflăm lucruri mai mult 
sau mai puţin plicticoase sau interesante şi cu totul altceva 
este utilizăm în viaţa noastră aceste informaţii sau să citim 
o carte din care avem ce învăţa. În ultimul caz, intervine 
artileria grea a sentimentelor noastre şi un dialog fictiv cu 
autorul ce poate fi instructiv şi captivant. In lectura unei 
cărţi apare un proces de învăţare interactivă (cu un alt 
subiect, înlocuind practic dialogul cu autorul însuşi), proces 
din care omul iese realmente cu un câştig moral şi spiritual 
benefic pentru sănătatea sa intelectuală (spiritul său 
menţinându-se viu şi util). Dacă prin cultură, omul are 
şanse mărite de a reuşi în viaţă (împlinindu-se profesional şi 
spiritual), trecând cu succes prin toate încercările vieţii, 
atunci se poate spune că, cristalizarea actului de cultură 
(vorbesc de carte) este mult mai importantă, eclipsând 
celelalte mijloace de informare la modă astăzi (televiziunea, 
internetul, radioul, presa). In special, cărţile de filozofie şi 
de poezie dezvoltă aptitudinile intelectuale şi pun mai bine 
în mişcare „muşchii minţii”. Cartea poate fi înlocuitorul 
perfect şi similar exerciţiului fizic din sport (care asigură 
sănătatea fizică a omului). De altfel, cartea a fost şi rămâne 
hrana preferată a spiritului uman. Există jocuri de la cele 
mai simple şi până la cele mai sofisticate (precum şahul), 
care ajută dezvoltării minţii (adică intelectului uman sau 
inteligenţei în particular) dar acestea nu ajută în aceeaşi 
măsură ca lectura. 

Dacă avem în vedere importanţa cărţilor, e firesc să 
ne întrebăm şi să identificăm cauzele care conduc la 

înstrăinarea apărută în relaţia om-carte. Majoritatea vor 
spune probabil că nu au efectiv timp să citească. Nu contest 
faptul că ar exista o criză de timp şi că omul consideră 
timpul ca fiind un bun preţios şi necesar pentru a-şi acoperi 
nevoile materiale stringente. Însă, nu putem neglija nici 
faptul că în goana aceasta nebună după avere şi bunuri, 
omul ajunge să uite de sufletul sau spiritul său. Putem da 
vina pe tehnologie, considerând-o răspunzătoare pentru că 
ea cunoaşte un avânt considerabil? Sigur că nu. Omul însuşi 
se face răspunzător pentru declinul spiritual din vremurile 
noastre. El este cel care s-a înstrăinat de semenii săi, de 
natură şi chiar faţă de Dumnezeu. Este vorba numai de 
opţiunea lui, alegând ceea ce i se pare mai uşor. Sloganul 
potrivit căruia „timpul costă bani” nu face altceva decât să 
cultive goana după bani şi să o justifice. Acesta se 
dovedeşte însă foarte păgubos pentru personalitatea 
noastră, ducând în final la imoralitate şi ilegalitate. De 
aceea, se impune cu necesitate să acordăm puţin din timpul 
nostru limitat pentru autoeducaţie (care nu se termină în 
fond niciodată) şi cultura autentică. Trebuie să fim 
interesaţi şi de progresul nostru spiritual, nu numai de cel 
material (în fond mai puţin important dacă analizăm bine 
lucrurile). 

O altă cauză ar fi comoditatea umană sau lenea. Avem 
tendinţa să optăm pentru tot ceea ce ne este mai uşor de 
făcut. Nu e mai simplu să privim la TV sau pe ecranul 
computerului ori să ascultăm radioul decât să lecturăm din 
ziare şi cărţi? Evident că da. Având în vedere că aceste 
mijloace de informare (excluzând lectura) sunt 
caracteristice timpului nostru şi vitezei din viaţa noastră 
(asaltată de pretutindeni de noi şi noi informaţii), pot afirma 
cu certitudine că ne mărim singuri stresul mental când ne 
lipsim de exerciţiul lecturii. Cărţile au pierdut teren pentru 
că sunt considerate cumva demodate iar omul e tot mai 
nerăbdător să primească rapid informaţia de care are 
nevoie şi caută mijloace noi, cât mai sofisticate. De pildă, 
ecranizarea unui roman de succes ne scuteşte de lectura 
îndelungată a acestuia dar efectul nu este acelaşi. Câştigăm 
într-adevăr timp dar pierdem ceea ce este esenţial pentru 
spiritul nostru. Nici anturajul şi nici faptul că informatica e 

considerată un domeniu «de viitor» nu pot justifica 
înstrăinarea de carte. La urma urmei, s-ar putea să nu 
câştigăm timp şi să fie doar o iluzie, pentru că excluzând 
lectura practic ne omorâm timpul (pentru a evita 
plictiseala). 

Pe de altă parte, se poate evidenția şi un dezinteres al 
statului de a subvenţiona preţul cărţilor, aşa cum se 
practică în multe ţări occidentale (sau de a-l menţine la o 
cotă rezonabilă). Pot exista oare la noi interese oculte şi 
perfide pentru manipularea maselor (a majorităţii 
populaţiei)  menţinând-o permanent într-o stare de 
ignoranță cât mai mare? Totuşi se impune o constatare 
amară: nu mulţi români îşi mai permit să cumpere cărţi, de 
parcă lectura unei cărţi a devenit un lux şi un apanaj al 
celor bogaţi. Consider însă că sunt totuşi destui români 
care îşi doresc dar nu au suficiente mijloace financiare. Mi 
se pare degradant şi insultător acest lucru pentru o 
societate aşa-zis democratică. Cât s-a scris până acum în 
ziare despre curente politice şi partide, aşa cum apar în 
cărţile de politologie? Cred că aproape nimic sau chiar 
nimic. Ori, asemenea informaţii sunt vitale pentru opţiunile 
electorale date în deplină cunoştinţă de cauză. Dacă în 
mediul urban, nu apare informaţia autentică şi detaliată, ce 
să mai vorbim de zona rurală, unde ea este inexistentă. Ne 
mai mirăm de ce câştigă mereu un partid în lumea rurală? 
Doar bunul simţ şi flerul îl mai poate ajuta pe român să nu-i 
mai voteze pe cei care s-au dovedit incapabili de a 
îmbunătăţi viaţa sau nivelul de trai al cetăţenilor. 
Politicienii noştri n-ar trebui să promită prea multe dacă nu 
pot să îndeplinească angajamentele asumate şi ar trebui să 
facă tot ceea ce le stă în putinţă pentru a promova interesul 
general iar nu personal. Aşa cum corupţia nu este posibil de 
eradicat în întregime şi permanent, dar poate fi adusă la un 
nivel rezonabil care să nu pericliteze bunul mers al 
economiei româneşti şi climatul de afaceri, tot astfel 
politica trebuie făcută de oameni cât mai oneşti şi 
competenţi. Altfel, se va ajunge întotdeauna la stagnare sau 
chiar regres. 

O oarecare vină pentru dezinteresul omului pentru 
lectura cărţilor este cred şi acest avânt fără precedent al 

tehnologiei din ultimii o sută de ani (mai precis ultima 
jumătate de veac). Practic azi se poate construi aproape 
orice ne-am dori. Doar sufletul omului nu poate fi modificat 
sau creat. Devenim pe zi ce trece tot mai puternici în plan 
tehnologic, graţie cuceririlor ştiinţelor şi tot mai săraci din 
punct de vedere spiritual. Au apărut tot mai multe voci 
apocaliptice susţinând că omenirea se îndreaptă către un 
dezastru definitiv întrezărind „sfârşitul lumii”. Sunt de 
acord cu ecologiştii însă, care aduc argumente ştiinţifice 
legate de „efectul de seră”. In mod normal, tehnologia 
trebuie să ţină pasul cu evoluţia spirituală. Echilibrul dintre 
acestea e important pentru menţinerea vieţii pe pământ. Ce 
s-ar alege din omenire, dacă de pildă armele cele mai 
distructive ar încăpea la un moment dat pe mâna unor 
oameni certaţi cu legea şi iresponsabili în acelaşi timp? Nici 
nu vrem să ne gândim la consecinţe. E adevărat că 
Dumnezeu veghează asupra creaţiei Sale şi n-o va lăsa să 
fie distrusă. De aceea se impune să facem eforturi unite în 
acest sens. Savanţii trebuie să fie oameni educați şi 
cultivați, care să folosească fiecare cucerire a ştiinţei în 
scopuri pozitive şi să ferească lumea în felul acesta de 
autodistrugere. 

Sensul vieţii omului nu rezidă în acumularea de 
bunuri materiale. Tot mai mulţi visează să devină bogaţi şi 
să trăiască raiul pe pământ, fiind parcă angrenaţi într-o 
competiţie oarbă şi globală. Sensul vieţii e mult mai 
profund. Avem obligaţia sacră de a lăsa urme adânci ale 
trecerii noastre prin această viaţă, care să amintească de 
noi oricând cu plăcere. Tot ce primim ca dar de la 
Dumnezeu trebuie să folosim şi să căutăm de asemenea 
creaţia iar nu distrugerea. 

Cultura este oxigenul de care avem mereu nevoie 
pentru a fi vii din punct de vedere spiritual. Societatea are 
nevoie de „oameni de calitate”, înzestrați cu această dorinţă 
permanentă de autoperfecţionare, pentru a progresa în 
orice domeniu. Este motivul pentru care educaţia 
reprezintă azi dar şi în viitor o prioritate naţională în multe 
ţări. 

Oamenii vremurilor noastre suferă de pe urma celor 
care încearcă să-i manipuleze cu neruşinare în mod vizibil 

sau ascuns. Suferă de lipsa clarviziunii sau de ceea ce aş 
putea numi confuzie totală. Sunt prea multe informaţii în 
jur dar şi secrete, prea multă ceaţă şi prea puţine 
răspunsuri. Confuzia în care cred (cu convingere) că se află 
astăzi mulţi dintre concetăţenii noştri se datorează în mare 
parte lipsei de informaţii utile sau ignoranței liber 
consimţite. Adevărul nu e uşor de descoperit întotdeauna. 
Nu e uşor nici să fii foarte selectiv în privinţa lecturilor, 
lucrurilor utile din viaţă şi chiar în privinţa propriilor 
observaţii (dacă sunt de valoare certă). Această confuzie de 
care aminteam la început cred că este amplificată de 
confuzia care domină mass-media în general. Exploatarea 
senzaţionalului (pentru ca revistele şi ziarele să se vândă, 
deci pentru a avea tiraj mare şi profit) se face în 
detrimentul promovării actelor de cultură autentice şi 
valoroase. Televiziunea, care are acum atât de mulţi 
telespectatori nu face nici ea excepţie. Este mult prea mult 
aspect şi conţinut comercial în cadrul emisiunilor TV. Prea 
mult sex (vulgaritate), violenţă pe micul ecran şi în ziare, 
accentul fiind pus mereu pe evenimentele neplăcute, grave 
şi negative (jafuri, omoruri etc) inducând românului în cazul 
de faţă că trăim într-o societate bolnavă, alienată (şi uneori 
chiar incită la săvârşirea lor). În mare măsură, societatea e 
chiar aşa dar cine o va vindeca? 

Mă întreb oarecum retoric cui serveşte în fapt 
manipularea mijloacelor de informare (mass-media) într-o 
proporţie atât de mare încât e firesc să ne îngrijorăm cu 
toţii. Să fie oare influenţa politică atât de mare? Desigur, 
cei care vor acest lucru au motivele lor. Dar nu sunt 
motivele şi aspiraţiile noastre ale tuturor. România a ajuns - 
se pare -, o maşină de vot pentru că mulţi români votează 
prea uşor luându-se după alţii sau fără a chibzui alegerea 
făcută. 

Intr-un articol interesant intitulat „Poporul şi 
televizorul”, Codrin Liviu Cuţitaru analizează un sondaj 
(anchetă sociologică) făcut de Gallup şi Metro Media 
Transilvania (sprijiniți de un program Phare): „Ce vreau să 
spun, în primul rând, e că nu te poţi arăta surprins de cele 
97 de procente dintre copii noştri care nu au treabă cu 
cărţile şi nici măcar cu cititul, considerând, legitim, o 

eventuală revistă cu benzi desenate drept un minim 
exerciţiu de lectură. Nu ai cum să te revolţi nici de faptul că 
doar 3% dintre puştani mai au apetenţă pentru activităţi 
culturale (instrument muzical, teatru, concerte etc). [...] 
Sau că avertismentul «12», «16» nu înseamnă nimic pentru 
familiile din România, procente importante dintre copiii 
investigaţi privind fără probleme emisiuni / filme cu 
violenţă, sex şi consum de droguri. În sfârşit, nu te aruncă 
în nevroză nici informaţia că primul film pornografic e văzut 
în intervalul 9-13 ani de către adolescenţii români. De ce 
rămâi la toate rece, vorba poetului? Dintr-un motiv foarte 
simplu: aceste grozăvii şi anomalii derivate din grotescul 
cel mai pur sunt nişte «copilării» (într-adevăr!) pe lângă 
grotescul, grozăviile şi anomaliile experimentate de noi toţi 
de-a lungul interminabilei «tranziţii».” 

Mai departe, acelaşi autor consemnează: „Am atras 
atenţia în mai multe rânduri, în rubrica de faţă, asupra 
riscurilor implicate, pe termen lung, de descalificarea şi 
discreditarea la care este supusă educaţia în România 
contemporană. Bineînţeles, când vii cu astfel de probleme, 
ţi se râde, de regulă, în nas, exact în virtutea principiului 
enunțat mai sus. Trăim nebunii mai mari decât perimarea 
şcolii. Cui îi pasă de imbecilizarea tineretului, fenomen lent 
şi,oricum, cu efecte tardive? Şi totuşi, îmi permit să revin 
cu o idee anterioară. «Criza mică» (educaţia) se află la 
temelia «crizei mari» (degringolada societăţii în ansamblu) 
şi, ca atare, îndreptarea celei dintâi, poate fi primul pas 
către remisia celei de-a doua şi către evitarea unei distrofii 
majore a identităţii colective. Faptul că nu am avut lideri 
politici (şi încă nu-i avem), după un deceniu şi jumătate de 
la căderea lui Ceauşescu, şi că totalitatea conducătorilor 
isteriei postrevoluţionare a subminat economia naţională 
prin corupţie rudimentară (similară anilor treizeci, din 
universul lui Al Capone) este, în mod fundamental, 
consecinţa unei carenţe educaţionale venite din comunism. 
Sistemul ceauşist nu a încurajat formarea liderilor veritabili 
şi a indivizilor integri, întrucât o dictatură nu se poate 
perpetua prin ei. Autocraţia exploatează (cu fulminant 
succes) cozile de topor, poltronii şi ipocriţii capabili să dea 
«cezarului» din vârful piramidei onorul suprem. Aceste 

personaje au reprezentat «eşalonul doi» al puterii 
ceauşiste. Era inevitabil ca ei să nu apuce frâiele 
mecanismului imediat după sucombarea tătucului şi să nu- 
şi articuleze o nouă lume după chipul şi asemănarea lor. 
[...] România a mers şi merge încă pe un drum greşit, fiind 
copleşită de o oligarhie financiară de tip mafiot, ce a 
transformat corupţia în mod de viaţă. [...] Nimeni totuşi nu 
pare pregătit să ia vreo măsură de îndreptare, asumându-şi 
colapsul cu o resemnare fatalistă, demnă de variantele cele 
mai înnegurate ale Mioriţei. [...] Principala aberaţie 
românească apare tocmai aici, în amânarea «revenirii la 
onorabilitate» şi, mai ales, în dărâmarea morală şi 
intelectuală a tineretului autohton. 97% dintre copii sunt 
lăsaţi cu bună ştiinţă, să admire discursul primitiv al 
Andreei Marin, maneliştii nocivi ai lui Teo sau agitația 
vulgară a lui Dan Negru. Lor nu li se oferă alternativă de 
model, fiind împinşi - de indolenţa şi ipocrizia unei puteri 
bolnave (care a anulat ideea obţinerii virtuţii prin educaţie) 
- spre autodistrugere. Ce se va întâmpla cu ei ca adulţi? 
Vreţi să vă răspund sincer? OK! Probabil că vor intra în 
politică!” 

Intr-un alt articol semnat de Adrian Cioflâncă este 
analizată statistica oferită de CURS şi IMAS în 2004: „s-ar 
părea că românii depind de televizor precum scafandrii de 
tubul de oxigen. [...] Televizorul e un veritabil ghid în viaţă 
- cel mai important furnizor de chei de lectură pentru 
decriptarea actualităţii, sursă esenţială de informaţii, de 
plăceri, de norme, de valori, de ierarhii, de gusturi, de 
opinii etc. S-ar putea spune că oamenii au ajuns să nu-şi 
mai trăiască o bună parte din viaţa lor în mod direct, ci prin 
medierea operată de micul ecran. TV-ul e un soi de aparat 
vital de conectare la real. [...] 80% dintre români nu sunt 
interesaţi de politică. Această informaţie a fost propagată 
imediat, cu o energie demnă de o cauză mai bună, de cei 
din preajma puterii, pentru a se justifica astfel lipsa 
dezbaterilor politice consistente şi absenţa candidaţilor 
PSD de la confruntările electorale directe de pe posturile de 
televiziune. Aşa cum s-a văzut, partidul de guvernământ a 
mers, în campania electorală, pe modelul rusesc, încercând 
să diminueze miza cursei electorale şi importanţa 

confruntării politice, să dedramatizeze şi să depolitizeze 
bătălia, astfel încât victoria sa să pară firească, de neocolit, 
o fatalitate. PSD a făcut o campanie instituţională, masivă, 
copleşitoare, de partid care domină instituţiile statului şi 
controlează distribuirea resurselor, care nu are a-şi 
plebiscita puterea, care trebuie doar să facă, nu şi să 
vorbească, să intre în competiţie directă, pentru a-şi păstra 
puterea.” 

Acelaşi autor preciza în continuare: „Numeroase 
posturi TV aservite puterii au intrat în această strategie. 
Campania electorală de pe micul ecran a fost apatică, 
placidă, îngrozitor de plictisitoare. Mesajul implicit era: 
toate sunt bune şi frumoase, nu se întâmplă nimic şi nici nu 
trebuie să se întâmple ceva.[...] PRO TV, altădată 
campioană în talk-show-uri, a scos din grilă dezbaterile. 
Patronul postului, Adrian Sârbu, a fost unul din 
coordonatorii campaniei electorale a lui Mircea Geoană, iar 
sistarea dezbaterilor la PRO TV este încă un semn că 
noncombatul a fost strategia PSD. Prima TV, alt post afiliat 
PSD, nu a organizat deloc confruntări electorale, iar 
Realitatea TV a fost de-a dreptul portavocea puterii. Legea 
şi CNA-ul, care impun timpi stricţi de antenă candidaţilor şi 
un comportament de primadonă, au contribuit la atmosfera 
pacifică. Surpriza a fost că PSD a pierdut tocmai din cauza 
noncombatului (la alegerile locale din iunie 2004). 
Încercând să-i păcălească pe alţii că românii nu sunt 
interesaţi de politică, strategii PSD au ajuns să se 
păcălească pe ei înşişi. Dacă ar fi ţinut cont de toate datele 
din analizele citate, ei ar fi văzut nu doar că 80% dintre 
români se declară dezinteresaţi de politică, ci şi că în jur de 
60% din populaţie este interesată sau foarte interesată de 
campania electorală din acest an. Tot atâţia s-au declarat 
interesaţi de alegerile locale. In 2000, 70-80% din populaţie 
a urmărit dezbaterile televizate (37% aproape zilnic, iar 
49% de câteva ori pe săptămână). O jumătate din electorat 
afirmă că emisiunile TV sunt importante pentru decizia de 
vot şi mai mult de jumătate admite că s-a decis cu cine 
votează chiar în timpul campaniei electorale sau chiar după 
ultima dezbatere televizată. De ce? Pentru că, în general, 
lipsesc informaţiile despre candidaţi: aceeaşi jumătate de 

electorat recunoştea înainte de campania electorală că nu 
are informaţii despre candidaţi pentru a putea lua o decizie 
dinainte. [...] Aşa se face că, refuzând să trimită candidaţii 
la confruntări directe în care să dea seamă de ce au făcut 
sau intenţionează să facă, a provocat frustrări, a lăsat 
impresia de laşitate, de aroganță, de iresponsabilitate.” 

În opinia aceluiaşi autor, „TV-ul este o armă cu două 
tăişuri. Întrucât, pentru foarte mulţi români, este ca o 
mască de oxigen, puterea se poate, în general, folosi de el 
pentru a pompa gaz ilariant, pentru a manipula, pentru a 
deturna atenţia. Insă, tot pentru că televiziunea înseamnă 
aşa mult pentru oameni, TV-ul a devenit un surogat de sferă 
publică, spaţiul prin excelenţă în care se produce realitate, 
scena care consacră oameni, prestigii, acţiuni. În campania 
electorală, când curiozitatea oamenilor creşte spectaculos 
(jumătate dintre români se aşteaptă ca alegerile să aducă o 
schimbare de vreun fel), lumea doreşte ca lucrurile să fie 
tranşate pe micul ecran. Ori, tocmai în acest moment, PSD- 
ul, până atunci omniprezent, a lipsit din scenă. [...] Idilismul 
şi triumfalismul de pe ecran nu-şi găseşte nicicum 
confirmări în viaţa de zi cu zi. [...] După cum inspirat spune 
talentatul şi curajosul redactor de la Realitatea TV Robert 
Turcescu, "există mai multe Realităţi”. Fenomenul este 
cvasi-generalizat, atât în presa audio-vizuală, cât şi în cea 
scrisă. Nu mai există politici editoriale unitare, ci coruri pe 
mai multe voci, în care curajul, probitatea, obiectivitatea se 
amestecă cu oportunismul, laşitatea şi minciuna. Am văzut 
în ultimii ani şi luni, la un loc, atât demnitate admirabilă, 
cât şi poltronerie leşioasă; atât profesionalism stimabil, cât 
şi adaptabilitate  condamnabilă; etică, dar şi multă 
“pragmatică”. Toate acestea spun lucruri jenante despre 
exercitarea profesiei de jurnalism în România de azi, dar şi 
adevăruri incriminante despre un anumit mod de a face 
politică, bazat pe presiune, cenzură, şantaj şi corupere, pe 
care credeam că l-am depăşit în 1989.” 

Având în vedere toate aceste lucruri amintite mai sus, 
se cuvine să accentuăm importanţa unui cod deontologic 
profesional în toate domeniile de activitate publică. Se 
impune cu necesitate rolul conştiinţei fiecăruia. Este vorba 
de acel judecător drept pe care l-a pus Dumnezeu înlăuntrul 

nostru. Conştiinţa este glasul lui Dumnezeu în om şi ea 
pururea îl mustră, când greşeşte. Această lege a firii o au şi 
chinezii, o au şi creştinii, o au şi budiştii şi brahmanii şi 
mahomedanii. Este legea cea dintâi pe care a pus-o 
Dumnezeu în inima omului de la creaţie. 

„Omul nu este decât o trestie, cea mai slabă din 
natură, dar este o trestie gânditoare.” Acest gând al lui 
Pascal, invocat nu rareori în discursul filosofic despre om şi 
lume, poate avea darul de a ne reaminti, şi în încercările 
vieţii cotidiene, mărunte sau de anvergură, că, în faţa 
propriei slăbiciuni, omul şi umanitatea nu trebuie să-şi 
piardă încrederea în forţa raţiunii. 

Putem sublinia în final câteva trăsături ale epocii 
noastre, căutând cauzele profunde ale prăbuşirii civilizaţiei 
umane. Sensul vieţii nu este căutarea plăcerii - cum a 
afirmat Thomas Hobbes în urmă cu câteva secole - iar 
lumea nu este numai de factură materială. Mă număr 
printre cei care cred în Dumnezeu ca fiinţă supremă şi de 
aceea consider că sensul vieţii nu este legat nici de plăcere, 
nici de valorile materiale, ci este unul mai înalt: mântuirea 
sufletului. Drumul acesta nu este uşor (cere muncă, jertfă 
de sine), dar nu este un drum închis. Credinţa deschide o 
fereastră către o viaţă viitoare, veşnică. Marii oameni de 
cultură, inclusiv unii filosofi, dar nu numai ei, au ajuns la 
aceeaşi concluzie. 

Am putea identifica unele din principalele 
caracteristici ale omului contemporan: stresul său în 
continuă creştere (izvor de nelinişte şi anxietate), apatia 
civică (exploatată din plin de politicienii demagogi şi 
iresponsabili), ataşamentul vădit pentru bunurile materiale 
net în detrimentul celor spirituale (bogăţia fiind căutată în 
general în planul material al vieţii), goana nesfârşită după 
lucruri efemere (avere, glorie ş.a.), dorinţa multor tineri a 
traiului uşor (fără muncă dacă se poate şi de a se îmbogăţi 
peste noapte) şi desigur pot exista şi altele la fel de 
importante. Din toate acestea se poate observa astfel o 
pervertire a mentalităților pozitive şi a sufletului, o 
decadenţă a vremurilor care parcă  prevestesc 
autodistrugerea noastră. Într-o viziune desigur apocaliptică, 
atunci când moralitatea şi valorile democratice vor dispare 

cu totul, locul lor va fi ocupat imediat de imoralitate şi 
anarhie. În fond, «iubirea de argint» condamnată de Biblie 
sau Sfânta Scriptură, este realmente «rădăcina» tuturor 
faptelor reprobabile, imorale şi distructive pentru fiecare 
individ în parte. Dimpotrivă, aş putea spune fără teama de a 
greşi, că iubirea «aproapelui» (sădită şi înnobilată de 
cultură) este antidotul tuturor maladiilor sufleteşti ale 
acestei epoci în care trăim. 

La o privire mai atentă din partea noastră, «hrana 
spirituală» este adeseori toxică, remarcând informaţiile 
care ne sunt «servite». Există o legătură mai mult decât 
suspectă între curentul larg materialist din lume şi mass- 
media (care prin presă, TV, radio îl promovează efectiv şi 
eficient). Nu pot afirma cu certitudine că toate mijloacele 
de propagare a informaţiei sunt vinovate (de modul în care 
o fac sau de conţinutul temelor acestora; ci mai degrabă 
majoritatea lor zdrobitoare). 

Devenit o adevărată «modă», materialismului zilelor 
noastre îi cad pradă din păcate continuu nenumărați 
oameni (totodată suflete), deopotrivă femei şi bărbaţi, tineri 
şi bătrâni.  Stăpânii mass-mediei (patronii posturilor 
respective, în marea lor majoritate) sunt interesaţi doar de 
profitul lor, ceea ce îi recomandă a fi individualişti 
(materialişti). Femeile cad poate mult mai uşor în această 
«cursă» întinsă cu abilitate de materialismul «universal», 
din cauza unor nevoi mai stringente de confort şi siguranţă, 
parţial numai fireşti. De aceea, nu greşesc spunând că s-a 
vorbit mereu mai mult de femeile materialiste decât de 
bărbaţii materialişti (chiar şi în cântecele tinerilor de azi, 
care folosesc acest leitmotiv mai mult ca oricând). 
Prezentul ne demonstrează o majoritate autoritară a 
femeilor «materialiste» (opuse celor «idealiste»), femeilor 
«bine aranjate», cochete, apte de compromisuri de tot felul 
şi care pot profita din plin de orice avantaje şi în special 
materiale. Mai rar, tot mai rar întâlnim femei cu bun simţ şi 
cu un caracter frumos. De aceea, îmi tot revin în minte 
vorbele acelea de duh rostite de părintele Dumitru 
Stăniloaie: «Daţi-mi mame mai bune şi voi schimba 
lumea!». 

Putem desigur să  reactualizăm şi conceptia 
sociologului Petre Andrei în ce priveşte criza culturii 
contemporane şi rolul studenţimii alături de cel al 
profesorilor şi intelectualilor: 

Înarmaţi cu convingerea adevărului obiectiv şi cu 
cunoştinţele, pe care le dă cerceterea ştiinţifică, studenţii pot 
deveni factori de răspândire a culturii în marile mase populare. 
Deşi studenţia este o stare trecătoare, în care totuşi studentul 
are oarecare prestigiu- căci el e orice în devenire, nu e ceva deja 
devenit, ceva închis în marginile unei profesii determinate- totuşi 
studentul poate face propagandă culturală. In ţara noastră 
săracă în intelectuali, studentul devine un factor de 
propovăduire a culturii, dacă înţelege să dea şi altora din ceea ce 
a învăţat el.! 

Făcând o deosebire importantă între cultură şi 
civilizaţie, acelaşi autor mărturisea în cartea sa cu destul 
optimism: 

Cultura, care şi-a realizat toate posibilităţile sale în 
spaţiu, înţepeneşte, devine civilizație. Astfel civilizaţia apare ca o 
totalitate de stări exterioare, ca o construcţie de forme moarte, 
devenite, statice, ca un sfârşit al procesului de devenire 
culturală. Cultura e dinamism, devenire, viaţă, civilizaţia este 
ceva devenit, încremenit, mort. Cultura presupune o energie 
interioară, civilizaţia una exterioară. Se înţelege deci că 
secătuirea izvoarelor psihice interioare de creaţie aduce moartea 
culturii. 

Astăzi lumea se preocupă de extinderea civilizaţiei, nu de 
sufletul creator de cultură. Tendinţa aceasta de înlocuire a 
culturii prin civilizaţie se manifestă în domeniul public prin 
imperialism (sau  neocolonialismul mai aproape de zilele 
noastre), prin năzuinţa de expansiune a puterii politice şi 
economice, prin tendinţa de a înăbuşi viaţa şi forţa creatoare a 
popoarelor mai slabe şi mai puţin numeroase. Şi aceasta este 
într-adevăr un semn de decădere a culturii umane! ? 

Cultura trebuie „să arate modul cum poate utiliza 
omul forţele naturii, ea trebuie să dezvolte conştiinţa valorii 
personalității umane. Dar astăzi se constată tocmai 
contrariul: tehnica s-a dezvoltat în mod extraordinar şi deşi 
ea e tot un produs al spiritului omenesc, totuşi noi nu mai 
avem conştiinţa superiorității noastre, ci ne simţim mici faţă 
de propriile noastre creaţii, ne simţim stăpâniţi de lucruri. 
[...] Spiritul timpului nostru este practic- analitic, nu 
ştiințific- sintetic; “5 

Aceeaşi criză o constatăm şi în domeniul culturii etice. 
Desigur că şi aici războiul a avut o parte covârşitoare de 

influenţă, căci dacă ne gândim puţin la momentele, pe care le-am 
trăit în război, şi la răsturnarea ordinii morale pe care o vedem, 
înţelegem că războiul ne-a impus o adaptare a spiritului la 
împrejurări nou create de dânsul.[...] Lupta, sângele, dezvoltă în 
om mai mult bestialitatea, făcând să amuţească glasul 
umanităţii. 

Ceea ce se ascunde adesea sub numele de autonomie e în 
realitate, în zilele noastre, tendinţa către descompunere şi 
anarhie. Şi cu toate acestea, nu se poate vorbi despre moartea 
culturii moderne, ci numai de o grea criză şi iată pentru ce: orice 
cultură este rezultatul unor posibilităţi psihice de creaţie, al unei 
energii interioare şi numai când acestea au dispărut ea moare. 
Epuizarea forţelor de creaţie ale unui popor pecetluieşte destinul 
lui. 4 

PARTEA I 
ROMÂNIA DUPĂ ALEGERILE DIN 2004 


1. Suspiciuni privind corectitudinea 
alegerilor 


Poate că ar trebui să ne punem mai des întrebarea: 
„În ce fel de ţară trăim?”. Recentele alegeri de pe scena 
vieţii politice româneşti, atât cele locale din iunie 2004, cât 
şi cele parlamentare de la sfârşitul lunii noiembrie, pot oferi 
lumii întregi o imagine reală a democraţiei din România şi 
totodată motive de îngrijorare. De ce afirm aceste lucruri? 
Pentru că nu sunt deloc convins şi încântat de faptul că noi 
trăim într-un stat de drept autentic, în care instituţiile 
statului îşi fac datoria pe deplin, cum este de altfel firesc. 

Voi oferi, pe parcursul acestei cărţi, nenumărate 
dovezi în acest sens. Voi încerca să demonstrez, că la noi 
comunismul a supravieţuit prin mentalităţile şi practicile lui 
nocive din viaţa cotidiană. Nu voi trece sub tăcere nici alte 
probleme de natură economică, socială şi religioasă. Mă 
refer aici la procesul globalizării şi în mod subsidiar la 
materialism, acesta din urmă fiind văzut ca o tendinţă de 
îndepărtare a omului faţă de religie şi alipirea lui faţă de 
lucrurile efemere sau cu consistenţă materială ( prestigiul 
personal, interesele economice şi politice meschine şi tot ce 
tine de mărirea necontenită a confortului material, în 
detrimentul net al evoluţiei spirituale): 

În ce fel de ţară trăim? Toată lumea este convinsă că s-au 
produs nereguli şi fraude electorale- o spun atât observatorii 
interni, cât şi cei internaţionali, o recunosc până şi unii lideri 
PSD-, dar aproape nimeni nu este dispus să cerceteze în 
profunzime cât de mari au fost şi nici cât a fost eroare şi cât 
fraudă. Poliţia şi Parchetul tac chitic, iar o mare parte din mass- 
media înghite pe nemestecate bălmăjelile şefilor Biroului 
Electoral Central care au decretat că nu au existat nereguli 
majore. 

Brusc, principiile nu mai contează, iar ideea de fraudă 
devine acceptabilă chiar şi pentru judecătorii din BEC, atâta 

timp cât, spun ei, nu a influențat rezultatul votului. Cu alte 

cuvinte, BEC permite furtul dacă se face cu măsură. 

Dar cum a ajuns judecătorul Emil Gherguţ, preşedintele 
BEC- unul dintre magistraţii care au votat în 1995 împotriva 
restituirii caselor naţionalizate-, la concluzia că într-adevăr s-a 
furat cu măsură şi că nu au avut loc fraude „majore”? De unde 
ştie fostul secretar cu propaganda PCR din Tribunalul Suprem 
de câte ori a votat fiecare dintre sutele de mii de alegători (o 
cifră enormă) prezenţi pe listele suplimentare?! 

Nici judecătorul Gherguţ şi nici alte autorităţi „nu au 
considerat necesar să ceară verificarea numelor înscrise pe 
anexele cu «turişti electorali», în ciuda avalanşei de dovezi 
care atestă că metoda «Autobuzul» a fost practicată 
duminică pe scară largă”;? 

Acuzaţia Alianţei PNL-PD privind manipularea a sute de 
mii de presupuse voturi nule a demonstrat cât de puţini sunt cei 
dornici să afle dacă într-adevăr aceste alegeri au fost sau nu 
furate. BEC a dat explicaţii abracadabrante, din care am înţeles 
doar că a fost vorba de o eroare umană şi că ar fi urmat să fie 
corectată cândva. Deranjat din marşul triumfal, PSD a reacţionat 
furibund, acuzându-l pe Traian Băsescu că vrea să destabilizeze 
ţara şi că distruge imaginea României în lume. 

Imagine care altfel ar fi impecabilă, ca şi cum acuzaţia de 
corupţie la nivel înalt nu ar exista deja în rapoartele 
organismelor internaţionale, ştampilată pe fruntea puterii. 
Televiziunile şi «analiştii» de casă ai PSD au preluat din zbor 
tema şi au început pe loc să calculeze în euro presupusul 
prejudiciu pe care Băsescu l-ar fi adus ţării . Evident, discuţiile 
despre cât de întemeiate sunt acuzaţiile aduse şi, ulterior, când 
BEC a admis că a fost vorba de o neregulă, despre cine sunt 
vinovaţii au trecut în planul doi. 

Mai pe scurt „ problema a devenit raportarea fraudei, 
şi nu frauda în sine. Trompetele PSD au acoperit cu 
hărmălaia lor subiectele principale ale zilei: au fost sau nu 
corecte alegerile? Şi dacă nu, în ce măsură? Şi cine ne 
garantează că în turul doi al prezidenţialelor nu vor avea 
loc aceleaşi nereguli, mici sau mari?”;+ 

Ce dovadă mai bună că trăim într-o ţară pe dos decât 
faptul că decizia luată de Pro Democrația- cea mai importantă 
organizaţie neguvernamentală care a monitorizat alegerile - de a 
nu mai trimite observatori la turul doi a fost aproape ignorată, 
atât de autorităţi, cât şi de televiziuni?! A fost curios să afle 
propagandistul din fruntea BEC de ce a hotărât Pro Democraţia 
să se retragă şi de ce a declarat că alegerile au intrat în «marja 
de fraudă»? A ţinut cont de raportul acestei organizaţii şi ce 


39 


măsuri a luat pentru a îmbunătăţi procesul electoral în turul doi? 

M-aş mira! 

Jurnaliştii de serviciu ai puterii - unul dintre ei , 
nominalizat în stenogramele PSD pentru că a intervenit în 
sprijinul fostului său patron pentru a primi o funcţie în partid- au 
mai lansat o teză măreaţă: o fraudă majoră nu este posibilă 
deoarece ar presupune o conspirație a puterii, variantă pe care 
ei au exclus-o vehement. Chiar aşa ? Chiar nu sunt posibile 
conspiraţiile în România? Dar Bancorex, ENI şi RAFO (chiar şi 
PETROM) ce au fost? Nu tot nişte conspirații? E drept, ţinta nu 
au fost voturile, ci sutele de milioane de dolari. Au fost scoase la 
lumină în totalitate mecanismele acestor conspirații care au pus 
în pericol siguranţa naţională? Au fost pedepsiţi (toţi) cei 
vinovaţi? A fost dovedit capul escrocheriei FNI? Ştim câţi bani a 
luat şi pe cine a mânjit? Am primit vreo explicaţie despre cum a 
fost posibil ca o armată de lucrători SRI să fie implicată în acest 
sistem piramidal? Ştim cum a fost posibil ca o puzderie de 
poliţişti şi magistrați să primească pomeni de la Bancorex? Când 
mii de funcţionari ai statului sunt complici şi beneficiari ai unei 
hoţii, şi alte câteva mii, care ar putea să curețe cangrena, se fac 
şi ei că plouă, asta nu se numeşte conspirație?” 

Şi când „toţi aceşti salvaţi de puşcărie sunt puşi să 
arbitreze o altă posibilă conspirație, ce şanse credeţi că 
avem să aflăm adevărul şi să vedem pe cineva după gratii? 
Şi când directori de televiziuni sau ziare cumpără de la stat 
pe mai nimic vile la Neptun sau restaurante în centrul 
Bucureştiului, ce şanse avem ca măcar mass-media să 


salveze această țară?”® 

M-a şocat şi m-a revoltat o caracterizare făcută unui sat 
românesc într-un ziar străin, în urmă cu câţiva ani. « Era acel tip 
de sat sicilian, spunea jurnalistul, în care dacă un om este 
omorât în miezul zilei, pe strada principală, nici un locuitor nu 
sare în ajutorul său şi nici nu cheamă poliţia. Toţi se baricadează 
în case şi trag obloanele». Nu cumva toată România s-a 
transformat într-un astfel de sat? 

P.S. Aşa înţeleg eu acuzaţiile aduse de PSD opoziţiei în 
ceea ce priveşte pericolul repetării scenariului ucrainean: « Noi 
să furăm ca în Ucraina, dar voi să nu ieşiţi pe străzi!».” 

Şi totuşi judecătorul politic Emil Gherguţ a rămas în 
fruntea BEC în ciuda tuturor acuzațiilor iar cererea de 
excludere a lui din magistratură a fost pasată de la Consiliul 
Superior al Magistraturii, Colegiului de Conducere al 
Inaltei Curţi de Casaţie şi Justiţiei în cadrul căruia domnia 
sa este membru alături de alţi magistrați plasați aici de 
PSD. Până una-alta, câştigând timp va avea timp să 

gestioneze cu acelaşi «profesionalism» şi turul doi al 
alegerilor. Acest fapt, demonstreză o dată în plus ce fel de 
campanie a avut PSD, apreciată de mulţi comentatori ca 
fiind cea mai murdară din 1990 încoace: 

România profundă e pesedistă. Concluzia s-ar desprinde 
din chiar rezultatul alegerilor [...] Mediul rural e manipulabil, 
dependent de baronii locali, dezinteresat de politică. Preocupat 
doar de orătăniile din bătătură şi de milionul de lei la hectar. 
Sau de punguţa cu euro trimisă de neamurile plecate să-şi caute 
norocul prin Spania. La hotarele României profunde ar sta de 
veghe tătucul Iliescu, împărţitorul de pământuri. Ea n-a făcut 
saltul mental de la «sărac şi cinstit» la «bogat şi corupt». Deşi 
vede în zare vilele, înghite praful lăsat de Mercedesuri, nu face 
legătura cu PSD. Cu alte cuvinte, România profundă are creierul 
spălat. Dar cum de a ajuns România noastră profundă - pentru 
că, până una-alta, e a noastră şi va fi şi a urmaşilor noştri - în 
halul ăsta? E simplu. Prin dezinformare. Pentru că în aceşti 
patru ani s-a pus în practică cel mai amplu program de 
dezinformare. Gândit în şedinţele PSD şi la guvern. Până în 
ultimul detaliu. Un întreg aparat administrativ şi de partid s-a 
pus în mişcare. Vârful de lance a fost Televiziunea Română. ° 

Dar de ce blamăm doar biata Românie profundă? Ea 
reprezintă, de fapt, aproximativ 25% din voturile primite de PSD. 
Ce a făcut cealaltă Românie, cea aşa-zis informată, activă, 
urbană? Să fim sinceri, s-a limitat să se ducă la vot. Aşa, în dorul 
lelii. Ca la plimbarea de duminică. Unii n-au făcut nici măcar 
asta. Pentru că erau scârbiţi. Nehotărâţi. Aveau de ales între 
două rele şi erau sătui de opţiunea pentru răul cel mai mic. Şi, la 
urma urmei, cu unii sau alţii, mai devreme sau mai târziu, tot în 
UE ajungem cu toţii. Aşa că au stat să chibiţeze din fotoliu. 
Pentru ca apoi să dea vina pe România profundă. Pe cei mulţi şi 
proşti. Când, de fapt, indolenţa lor a decis votul. Mă refer aici la 
electoratul Alianţei, despre care sociologii susţin că nu s-a 
«mobilizat». Şi nu s-a mobilizat pentru că avea idiosincrasii faţă 
de Băsescu. Unii voiau un liberal get-beget. Alţii se mulţumeau şi 
cu un social-democrat, dar cu faţa europeană. [...] Aşa că au 
lăsat PSD-ul să câştige. Să fraudeze. Să-şi pună în aplicare 
«continuitatea».? 

Nu am îndoieli că PSD, specialist în comerţul cu lipsa de 
caracter, va racola atâţia parlamentari câţi are nevoie pentru o 
majoritate.Continuitatea în controlul total se va desăvârşi. Ca şi 
acum, nimic, nici o instituţie publică, nu va funcţiona fără 
semnătura PSD. Iar corupţia va fi ce a fost şi mai mult decât 
atât. 10 
Ca şi când fraudarea posibilă a alegerilor n-ar fi de 

ajuns, toate alegerile din România postdecembristă au 


evidenţiat fără putinţă de tăgadă, lipsa unei culturi politice 

minime din partea majorităţii cetăţenilor chemaţi la vot. 
Informaţia corectă a ajuns foarte greu în mediul rural, unde 
TVR şi Radiodifuziunea deţin monopolul şi a fost receptată 
greşit sau a fost respinsă de categoriile defavorizate 
(săracii ajunşi la limita suportabilităţii, pensionarii în 
general tributari educaţiei din perioada comunistă). Măcar 
dacă n-ar fi existat cenzura din TVR şi din Radio, care abia 
acum iese mai pregnant la lumină. Presa independentă şi 
organizaţiile neguvernamentale deja se ocupă de această 
temă. Scriitori şi analişti precum Stelian Tănase şi chiar 
Mircea Dinescu vorbiseră dinainte de tăcerea condamnabilă 
a jurnaliştilor din TVR. 

Mai trebuie adăugat şi faptul că manipularea opiniei 
publice rămâne încă o practică nesănătoasă şi profund 
antidemocratică. Politica întreagă a devenit în opinia 
cetăţenilor oneşti un domeniu tot mai corupt şi greu de 
desluşit. De aceea, societatea civilă prin ONG-uri trebuie să 
vină în sprijinul alegătorilor şi chiar să apeleze la conştiinţa 
civică a tuturor insistând asupra importanţei acordării 


voturilor ca exerciţiu democratic: 

Ca să votezi trebuie să înţelegi. Ca să înţelegi ai nevoie de 
informaţie. Or, tocmai ea, informaţia, a devenit o marfă rară în 
această campanie electorală. Televiziunile aproape că au 
renunţat la dezbateri şi confruntări directe între candidaţi. N-au 
vrut să rişte mai nimic. Pe micul ecran campania a lâncezit şi a 
plictisit. Candidaţii au scăpat, cu excepţia emisiunilor de la 
Realitatea TV, de malaxorul întrebărilor incomode. În schimb, 
alegătorul a arătat prilejul unor dezbateri şi confruntări de 
substanţă, cărora le-a luat locul un şir de monologuri publicitare. 
Din ele, cu greu ar putea să-şi formeze cineva o opinie 
documentată ori să facă o evaluare corectă. Pentru asta e nevoie 
de mai mult. De recurs la memorie. !! 

Într-o campanie în criză de imaginaţie şi informaţie, 
iniţiativa unui grup de jurnalişti şi organizaţii neguvernamentale 
a fost printre puţinele demersuri curajoase şi utile. Încercarea 
de a face cât de cât lumină în trecutul tenebros al unor candidaţi 
înscrişi pe listele parlamentare a fost întâmpinată însă cu 
ostilitate de către partidul de guvernământ. Coaliția pentru un 
Parlament Curat a întocmit fişe neromanţate pentru fiecare 
candidat, atât de pe listele Uniunii PSD+PUR, cât şi de pe listele 
Alianţei D.A. Apoi a recomandat partidelor să renunţe la 
candidaţii incompatibili din punct de vedere moral cu statutul de 
reprezentant al intereselor cetăţeanului. Coaliția s-a ales cu 
procese din partea membrilor PSD şi PUR, deşi societatea civilă 

şi-a făcut doar datoria după o perioadă de absenţă din viaţa 

publică.[...] E necesar să răsfoiesti trecutul altora ca să înţelegi 

prezentul şi să votezi cu ochii deschişi pentru viitorul tău. !? 

E adevărat că multe din aceste organizaţii civile au 
fost acuzate de politicieni şi presa subordonată lor de 
partizanat politic şi acest lucru s-a datorat criticilor aduse 
în mod special partidelor de stânga şi centru-stânga (cazul 
partidelor precum PSD, PUR, PRM). Din punctul meu de 
vedere,era firesc să se întâmple aşa,deoarece societatea 
românească se zbate de multă vreme să iasă din zona 
comunismului,oricât ar fi acesta de cosmetizat sau 
reformat. Cine poate afirma cu tărie că noi am învins cu 
totul comunismul? Cine poate să susţină că foştii activişti 
de partid şi securişti au fost înlăturați definitiv sau au fost 
împinşi la periferia vieţii politice şi economice? Poate doar 
liderii acestor formaţiuni politice şi sateliții lor. Dimpotrivă, 
România este în momentul de faţă condusă mai mult ca 
oricând de o elită financiară puternică (acţionând făţiş sau 
din umbră), de oameni care îşi promovează interesele 
economice personale sau de grup prin intermediul 
politicienilor docili şi  corupţi,capabili oricând de 
compromisuri grave. 

În acelaşi timp, standardul de viață al cetățenilor 
români se reduce simțitor pentru majoritatea populației, 
lucru sesizat corect nu numai de presă, nu numai de 
sondaje sau de instituții internaționale ci chiar de fiecare 
dintre noi, indiferent dacă recunoaştem acest lucru sau nu. 
În acest sens, ne avertizează şi analistul politic Sorin Ioniță: 

Pentru că o eventuală victorie a PSD (PUR este entitate 
neglijabilă) nu înseamnă atât continuitate cu guvernarea 

Năstase, ci ceva mult mai prost: anume, o întoarcere oficială a 

lui Ion Iliescu în politica internă. Adică o revenire la perioada 

1992-1996, cea a durerilor fără reformă, dominată de bâlbâială 

executivă şi populism. Vom avea un guvern cu premier slab, 

manevrat din umbră de Iliescu, un supraviețuitor politic 
formidabil, dar totalmente indecis în materie de măsuri 
concrete, care n-a riscat niciodată capital electoral pentru binele 
general şi n-a mişcat un deget împotriva corupției.[...] Iar 

România va intra într-adevăr în UE, dar nu ca să urmeze 

exemplul de succes al Irlandei, ci pe cel putred al Siciliei. 1° 


De asemenea, preşedintele asociației PRO 
DEMOCRAȚIA -Cristian Pârvulescu-, care a acceptat să-şi 
trimită observatorii şi la turul doi al alegerilor în schimbul 

promisiunii BEC de a reduce „turismul electoral” şi care a 


avut încredere în sondajele efectuate anterior, avertiza că: 

Diferenţa dintre Alianţă şi Uniune este de aproximativ 
3%, altfel spus, în marjă de eroare. Niciodată după 1990 
sondajele nu au dat un rezultat atât de strâns. În consecinţă, în 
condiţiile în care neregularităţile electorale pot afecta cu 3-5% 
rezultatele voturilor, suspiciunea de fraudă s-a instalat. 
[...]JAlegerile din 2004 sunt atipice prin raportare la scrutinele 
parlamentare sau prezidenţiale dintre 1990 şi 2000. O dată cu 
reducerea numărului de partide parlamentare, tendinţa de 
bipolarizare a vieţii politice, dar mai ales a competiţiei 
electorale, a debordat.[...] Un efect al bipolarizării şi al 
echilibrării relative a scenei politice după alegerile locale a fost 
apropierea dintre primii competitori.[...]Capacitatea partidelor 
de a manipula opţiunile alegătorilor s-a redus simţitor. Dincolo 
de controlul conjuntural şi întotdeauna contraproductiv al media 
sau de dezechilibrul politic artificial, alegătorii şi-au înţeles rolul. 
14 


În opinia mea este posibilă o fraudare a alegerilor de 
cel puţin 5-7% în favoarea Uniunii PSD+PUR, ceea ce 
înseamnă de fapt câştigarea alegerilor de către opoziţie, 
respectiv Alianţa PNL-PD. Dacă, în momentul descoperirii 
fraudei electronice care a repartizat un număr mare de 
voturi anulate către Uniune, s-ar fi sigilat calculatoarele şi 
s-ar fi cerut renumărarea voturilor şi cercetarea listelor 
speciale, atunci ar fi rezultat clar fraudarea majoră a 
alegerilor. Sistemul electoral a permis exploatarea unor 
slăbiciuni, deşi legea electorală a fost criticată încă înaite 
de alegeri. 

Consider că aceste alegeri recente şi cele 
prezidenţiale sunt de mare importanţă pentru destinul 
României în anii următori şi chiar pentru integrarea în 
Uniunea Europeană, ca membru cu drepturi depline. De 
aceea, deşi criticate de putere sunt absolut lăudabile 
iniţiativele unor asociaţii, precum Coaliția pentru un 
Parlament Curat dar şi a unei părţi din presa română, care 
au apreciat negativ prestaţia politicienilor de la putere. 
Într-o campanie electorală marcată de lipsa unor dezbateri 
aprinse şi necesare pe tema programului şi doctrinei 
politice, în „Evenimentul Zilei” din 18 Noiembrie 2004 a 
apărut un Catalog politic, cuprinzând informaţii 
nepărtinitoare despre programele principalelor partide şi 
despre candidaţii acestora, din care mi-am permis să citez 

mai sus, într-un mod care cred că exclude mediatizata 
teorie a partizanatului politic (care a stat la baza renunţării 
la proteste şi marşuri ca în 1992 a asociaţiilor civice). Chiar 
Horia-Roman Patapievici a declarat şi el că „vremea 
apelurilor şi a demonstrațiilor a trecut”, având în vedere o 
situaţie diferită de cea din 1992 când societatea civilă s-a 
mobilizat împotriva ascensiunii extremismului întruchipat în 
persoana lui Corneliu Vadim Tudor. 

Cine promovează democraţia autentică, nu cred că ar 
trebui catalogat drept partizan al unui partid sau altul. 
Poate că iniţiativele amintite trebuiau luate mult mai rapid 
în anul electoral 2004, pentru ca opinia publică să exercite 
o presiune permanentă şi să aibă un efect mai puternic 
asupra electoratului. Alternanţa la putere, care a « debutat 
» în 1996 mi se pare absolut un fapt normal într-o 
democraţie reală şi ea a existat după 1990 în toate ţările 
vecine din Europa Centrală şi de Est cu excepţia poate a 
Ucrainei şi a Republicii Moldova. Dar, chiar şi în Ucraina, 
după cum s-a văzut alegerile au fost contestate întrucât s- 
au constatat fraude şi manipulări grave, precum şi 
numeroase tentative de intimidare (mai ales asupra liderilor 
opoziţiei). Curtea Constituţională din Ucraina a decis până 
la urmă în urma amplelor demonstraţii repetarea 
scrutinului, în ciuda unui colaps economic apreciat ca 
iminent. Aceasta demonstrează că la Kiev există o societate 
civilă puternică şi o dorinţă a acesteia de a avea o 
democraţie autentică, şi nu «controlată» aşa cum există în 
Rusia, potrivit opiniei lui Tom Gallagher, un reputat 
politolog britanic. De altfel, Rusia s-a dovedit interesată de 
menţinerea la putere a foştilor guvernanti. 

În România, dimpotrivă parcă s-a ajuns la un 
compromis iar contestarea alegerilor de către Alianţa PNL- 
PD, PRM şi Partidul Noua Generaţie dar şi de alte partide, 
n-a avut până acum un ecou puternic în plan intern şi 
internaţional deşi dovezile de până acum semnalate de 
partide şi presă sunt de nezdruncinat şi evident puteau 
schimba raportul de forţe. ONG-urile nu au protestat 
suficient iar practica voturilor multiple reactualizată prin 
«acţiunea Autobuzul» (multe din secţiile de votare fiind 
obligate să fie dotate cu mijloace de transport destinate 

alegătorilor), cea a voturilor iniţial anulate şi ulterior 
redistribuite electronic nu a fost luată în serios încă de la 
început de Biroul Electoral Central care nici măcar nu a 
avut bunăvoința să precizeze clar corecţiile făcute şi marja 
de eroare admisă pentru validarea alegerilor. Din capul 
locului, atât BEC cât şi Uniunea PSD+PUR s-au grăbit în 
mod suspect să declare că alegerile au fost corecte fără a 
cere verificările minuţioase imediat cu ajutorul instituţiilor 
de stat responsabile. Ulterior, acestea au insistat să 
precizeze că alegerile s-au încadrat în marja de eroare şi că 
n-au existat fraude majore care să afecteze rezultatul lor. 
Totuşi,credibilitatea scăzută a preşedintelui BEC şi 
explicaţiilor oferite presei pot conduce la acuzaţia fraudei şi 
la lipsa legitimităţii <învingătorilor». 

Având în vedere fenomenul de masă al emigrării 
multor cetăţeni români şi plecarea la muncă a circa 2 
milioane de români, datorită condiţiilor de trai precare din 
România, unde lupta împotriva sărăciei şi corupţiei este 
doar una de faţadă şi mijloc de manipulare electorală, unii 
analişti au considerat şi au sperat că voturile acestora 
putea înclina balanţa în alegerile din noiembrie 2004. Nu s- 
a întâmplat astfel, întrucât din vina autorităţilor române 
aflate la sfârşit de mandat s-au organizat alegerile în 
străinătate în condiţii nesatisfăcătoare. Drept dovadă, au 
votat doar 39.000 de români, s-au înregistrat cozi imense la 
unele secţii de votare, s-au deschis prea puţine centre de 
votare (încât unii au fost siliţi să vină de la distanţe foarte 
mari), nu au votat toţi cei care s-au prezentat şi exemplele 
pot continua. Fapt indiscutabil, în favoarea Uniunii 
PSD+PUR au votat foarte puţini români. 

Ulterior, presa a fost redusă aprope în totalitate la 
tăcere la fel ca şi televiziunea. Chiar şi redutabilul ziarist şi 
redactor-şef al cotidianului „Adevărul” a depus şi el armele 
(probabil din cauza situaţiei grele prin care trece ziarul, 
menţinut artificial pe linia de plutire şi supus intimidării de 
către instituţiile financiare autohtone). Criticându-l cu 
vehemenţă pe liderul Alianţei, Traian Băsescu, «crucişătorul 
presei româneşti» s-a transformat într-un «far călăuzitor al 
PSD-ului»(cum apare prezentat în „Evenimentul Zilei” din 6 
Decembrie 2004). 

Analistul economic Ilie Șerbănescu a insistat pe 
cauzele mai profunde care au influenţat scorul alegerilor, 
cum ar fi starea de sărăcie. Astfel, în opinia domniei sale, s- 
a prefigurat «o victorie a săracilor asupra înavuţiţilor 
tranziţiei», «o victorie a satului asupra oraşului », «o victorie 
a periferiilor asupra centrului»: 

Căci, într-o totală neînțelegere - dar de înţeles - a 
situaţiei lor, ar însemna că săracii României au votat masiv 
tocmai cu cei responsabili în cea mai mare măsură de 
polarizarea socială postdecembristă pentru că aceştia au fost la 
cârmă 11 din cei 15 ani ai tranziţiei. Şi săracii au votat totuşi 
aşa, pentru că cei aflaţi în ultimii patru ani la cârma ţării au ştiut 
să le exploateze în mod dibaci şi profesionist condiţia de săraci. 
Diversele pomeni - atât de incriminate de către oameni cu 
buzunarele pline - de la cornul şi laptele la ajutoarele pentru 
căldură, au jucat un rol probabil hotărâtor, deoarece pentru 
săraci şi foarte puţin în plus contează enorm. Fără îndoială, a 
cântărit greu în balanţă propaganda de delegitimare a cotei 
unice de impozitare a veniturilor proiectată de opoziţie. A 
contribuit de asemenea asocierea deschisă a d-lui Iliescu, care, 
deşi a parohiat nefasta polarizare a societăţii româneşti, a reuşit 
să păstreze aparențele unui apărător al celor mulţi. Un rol poate 
chiar extraordinar l-a jucat «ţinerea la secret» a costurilor 
aderării la Uniunea Europeană,îndeosebi pentru satul românesc, 
nimeni nesuflând vreo vorbă oficial despre soarta celor aproape 
trei milioane de lucrători care trebuie să părăsească agricultura. 

PSD a dat la săraci pe întreaga perioadă a guvernării 
sale, doar intensificând puţin ritmul în preajma alegerilor. Şi 
acum pare să fi cules roadele politice. Şi, întrucât n-a luat de la 
proprii baroni pentru a da la săraci, a luat de la clasa mijlocie 
abia în formare. De aceea, aceasta n-a votat cu PSD. 

Numai că PSD - deşi ca partid social-democrat ar fi urmat 
să fie interesat de soarta clasei mijlocii - a făcut o alegere 
pragmatică precisă. Clasa mijlocie reprezintă încă o minoritate, 
în timp ce săracii sunt mulţi şi includerea lor în bazinul electoral 
costă puţin. Reprezentând dimpotrivă un bazin electoral imens, 
sărăcia pare să fi înclinat determinant balanţa în alegeri.!* 

În concluzie, dacă se va dovedi flagrant că au fost 
furate recentele alegeri, tânăra democraţie va avea în mod 
cert de suferit prin această întoarcere la alegerile din 1946 
falsificate de comunişti, când procentele PNŢ-ului au fost 
preluate abuziv de către aceştia. Însăşi imaginea României 
ar avea de pierdut. Voința poporului român nu trebuie în 
nici un caz alterată şi confiscată. Este ultimul lucru josnic la 
care s-ar preta puterea. 

Victoria în alegerile prezidenţiale din 12 decembrie a 
domnului Traian Băsescu, reprezintă în opinia mea un 
moment istoric de o mare însemnătate pentru viitorul 
României şi al cetăţenilor ei. Dacă priorităţile stabilite deja 
de noul preşedinte şi măsurile în acest sens vor fi luate cu 
maximă responsabilitate, atunci într-adevăr cei 20 de ani 
prognozaţi de domnul Silviu Brucan pentru instaurarea unei 
democraţii adevărate vor fi scurtaţi la 15 ani, fapt enunțat 
într-un discurs chiar de domnul Traian Băsescu. 

Această victorie a avut un ecou larg în sufletul 
milioanelor de români care l-au votat. În străinătate, 
domnia sa a fost „lăudat şi intervievat de toate ziarele mari 
ale lumii. Iar Iliescu, Năstase şi banda lor apar în aceleaşi 
ziare la rubrica «foşti comunişti». De unde şi până unde 
guvern de uniune naţională (cerut de domnul Iliescu)?[...]. 
În 1990, Iliescu şi ai lui au apăsat cu tema «Vrem linişte!». 
În 1992 au pus la treabă tema «Vrem un guvern de 
tehnicieni!». În 1996 au distribuit în popor melodia «Vor să 
vândă ţara!». În 2000 s-au răzgândit şi au vândut-o între ei. 
În 2004 au revenit la patriotism. Mai întâi cu vaietul: 
Băsescu preşedinte ne va face de baftă prin saloanele mari 
(ştiindu-se că nu are pregătire de diplomat !” (Traian 
Ungureanu, în articolul „Viclenia sfidează România”, în 
„Evenimentul zilei”, Nr. 3947, 16 decembrie 2004, p. 1). 

De asemenea „victoria surprinzătoare a lui Traian 
Băsescu, primarul Bucureştiului, în faţa premierului Adrian 
Năstase în turul final al alegerilor prezidenţiale din 
România a survenit, în mod fericit, exact în momentul în 
care ţara avea nevoie de o schimbare a gărzii politice 
pentru a-şi accelera intrarea în Uniunea Europeană, se 
arată într-un editorial al «/Financial Times». Deoarece 
corupţia a fost cea mai mare problemă în negocierile de 
aderare ale României, iar nimic nu zdruncină structurile 
corupţiei aşa cum o face schimbarea puterii la vârf. In 
calitate de preşedinte este probabil ca Băsescu să 
numească noul guvern. Acest fost căpitan de marină 
transformat în politician pare bine plasat pentru a conduce 
România spre destinaţia sa europeană la data programată a 
sosirii, 2007, simultan cu Bulgaria.” (R.P., în articolul 

„«Sega»: «La  revede, domnule Năstase !»”, în 
„Evenimentul zilei” , Nr. 3947, 16 decembrie 2004, p.8). 

În contrast cu «creşterea imaginii» a domnului 
Băsescu, este cea a domnului Ion Iliescu, care în urma 
decorării lui Corneliu Vadim Tudor cu Ordinul Naţional 
Steaua României în grad de general (pentru «merite 
legislative»), căruia i s-a returnat aceeaşi distinţie din 
partea laureatului Premiului Nobel pentru Pace în anul 
1986, americanul de origine română Elie Wiesel, care a 
primit-o în iulie 2002. Reuşita neaşteptată, în ultimul 
moment aş zice, a lui Traian Băsescu va face posibilă 
investigarea corectă a actelor de corupţie mari şi mici, 
poate şi a fraudelor constatate la primul scrutin. Deja, s-a 
cerut constituirea unor comisii de anchetă parlamentare 
pentru a fi investigate cazurile de cenzură din televiziunea 
de stat (TVR) şi Radio. Acestă cenzură explică fără îndoială 
apetitul electoratului din mediul rural pentru domnul 
Iliescu (în alegerile după 1990) dar şi pentru PSD. 

Domnul Băsescu a reuşit performanţa să dea peste 
cap planurile PSD de a forma guvernul, întrucât domnia sa 
a precizat că va desemna chiar şi în cel mai rău caz, un 
guvern minoritar condus de Călin Popescu Tăriceanu, 
conform legii; iar în caz de invalidare a acestuia de către 
Parlament de două ori la rând, va putea cere alegerile 
anticipate, care desigur nu vor avantaja PSD ci dimpotrivă, 
va conduce la obţinerea unor procente net inferioare decât 
celor de până acum (obţinute parţial prin fraude electorale, 
dar mai ales prin manipularea opiniei publice prin mass- 
media aservită, unde acţionar majoritar este statul). 

Personal îi urez sincer mult succes domnului Băsescu 
şi noii formule guvernamentale şi să dea Dumnezeu ca 
simplele declaraţii făcute până acum să fie transpuse în 
practică, adică în viaţa cea de toate zilele. 

În ceea ce-l priveste pe domnul Iliescu, îi doresc 
numai să-şi facă un adevărat proces de conştiinţă, fiind în 
asentimentul Alianţei Civice care a declarat cu privire la 
eliberarea lui Miron Cozma, că: „nu se dezminte şi 
demonstrează încă o dată că este una din cele mai 
mizerabile figuri ale istoriei României”. 

2. Revoluţia pe cale morală sau revoluţia 
spiritului 


În concepţia sociologului român Petre Andrei „a 
cerceta revoluţia din punct de vedere etic înseamnă a 
analiza care e scopul ei, ce valoare are acest scop şi de ce 
mijloace se serveşte pentru realizarea scopului ei“. Domnia 
sa a apreciat şi a dezbătut problematica revoluţiei sub toate 
aspectele: 

În genere revoluţia a fost concepută în mod ideologic 
moral. Cei mai mulţi făuritori de teorii revolutive au avut în 
vedere libertatea de dezvoltare a personalităţii umane şi 
progresul social. [...] Societatea trebuie întemeiată pe bază de 
contracte, de înţelegere între indivizi, nu pe autoritate. Prin 
urmare, nu ar fi vorba de uniformizare în trebuinţe şi în 

repartiţia bunurilor, ci de o egalitate de valoare în faţa legii. 
Scopul revoluţiei ar fi astfel o democratizare progresivă. 

În societatea de până acum dreptatea nu a însemnat 
aproape nimic, deşi ea ar fi trebuit să predomine. Dreptatea 
capătă, în viaţa socială, forma de egalitate, nu însă în sensul de 
egalizare, ci de reciprocitate de servicii , de drepturi şi datorii. t° 
Cercetând fenomenul revoluţiei „din punct de vedere 

al scopului, prima problemă care se impune este: revoluția 
poate fi considerată ea însăşi ca un scop sau ca un mijloc? 
Sunt unii sociologi, care fac din ea un scop:"” 
Astfel Kaursky spune textual că revoluţia e «scopul fatal 
către care tinde orice organizaţie politică autonomă a 
proletariatului ». Tot aşa revoluționarii ruşi au făcut un scop 
absolut din revoluţie şi au căutat să-l realizeze pe orice cale. 
Revoluţia însă nu poate fi considerată ca un scop absolut în sine. 
18 
Revoluţiile nepolitice sunt cele al căror obiect nu e statul 
în mod direct. Acestea pot fi: morale, religioase, ştiintifice, 
literare şi artistice. În sfârşit, revoluțiile sociale propriu-zise 
sunt, după Masaryk, cele economice. 
Noi vom deosebi două feluri de revoluţii, şi anume: 1) pur 
ideologice, cum sunt: revoluțiile ştiinţifice, estetice, religioase, 
filosofice; 2) sociale în care intră cele politice, economice, 
juridice şi istorice. Primul fel de revoluţie sunt mai mult 
intelectuale, teoretice şi lipsite, în genere, de elementul 
sângeros, de violenţă, pe când celelalte sunt mai mult practice. 
Între ambele grupe de revoluţii este însă o strânsă legătură căci 
revoluțiile morale, religioase pot produce puternice mişcări 
sociale, şi invers. Reforma conştiinţei poate aduce cea mai 
radicală transformare socială. 19 
Putem considera că „revoluțiile sociale pot fi: revolte 
sau răscoale, războaie şi contrarevoluţii. Revolta sau 
răscoala este numai un episod de revoluţie, nu revoluţia 
însăşi, cum just observă Kautsky. Ea e un mijloc prin care 
încearcă a se face schimbarea stării sociale. De cele mai 
multe ori revolta izvorăşte din motive trecătoare şi ţinteşte 
numai la înlăturarea unor persoane conducătoare sau la 
schimbarea unor anumite situaţii momentane, neavând un 
scop general şi permanent.” % 

Dacă cercetăm opoziţia dintre spiritul creator şi 
produsele sale concretizate în opere şi instituţii sociale, 
atunci remarcăm caracterele specifice revoluţiei în raport 


cu ordinea istorică existentă: 
Esenţa oricărei revoluţii e dorinţa de autonomie a 
spiritului şi tendinţa lui către o valoare absolută. De aceea dacă 

societatea este conservatoare, revoluţia este radicalistă, liberală. 

Revoluţia nu vrea să ştie de legile existente, de ordine etc. „ea 

vrea numai să realizeze o valoare nouă, o creaţie a spiritului. 

Un al doilea caracter al revoluţiei este criticismul absolut 
faţă de realitatea actuală.[...] În al treilea rând, istoria explica 
fenomenele sociale şi transformarea lor treptată prin necesitate. 
[...] Cu totul opusă e concepţia revoluţiei . Revoluţia vrea să 
schimbe cursul fenomenelor istorice, trecând peste graniţele 
timpului. Ea înlocuieşte necesitatea prin posibilitate raţională. 
Fenomenele nu se succed absolut invariabil într-o anumită 
ordine, afirmă revoluţia, ci cursul lor poate fi schimbat, prin 
forţa idealurilor, prin intervenţia unor puteri noi. Astfel revoluţia 
consideră ca o forţă reală,activă, libertatea în opoziţie cu 
necesitatea. [...] Din acestea rezultă un al patrulea caracter al 
revoluţiei, anume raționalismul. Orice revoluţie e călăuzită de 
idealuri,către a căror realizare tinde cu orice preţ, subordonând 
materia faţă de idee, realitatea faţă de ideal. Revoluţia porneşte 
întotdeauna de la o teorie şi e bazată pe ideologie. 

Din punct de vedere social în genere, revoluţia este 
expresia acută a unui dezechilibru, momentan, între clasele 
sociale. *! 

In ceea ce priveşte cauzele revoluţiei „ putem deosebi 
două categorii generale de cauze: 1) materiale; 2) ideale. 
Prin cauze materiale întelegem în special pe cele 
economice, iar prin ideale cauzele juridice, politice, istorice, 
religioase şi psihologice. Acestea toate sau sunt unite, 
provocând împreună revoluţia sau una dintre ele poate 
predomina, dând revoluţiei un caracter special.”?? 

Cea mai cuprinzătoare şi mai importantă pare a fi 
revoluţia socială. Dar „ ce se înţelege prin revoluţie socială? 
Putem deosebi două concepţii referitoare la esenţa 
revoluţiei sociale şi anume: 1) concepţia socialistă; 2) 
concepţia filosofico-juridică:“ 2% 

După prima concepţie, revoluţia e bazată pe lupta dintre 
clase, e un rezultat al acestei lupte. Socialiştii văd în revoluţie «o 
răsturnare completă a formelor vechi de cooperaţie ale 
oamenilor», căci în locul economiei şi producţiei burgheze se 
introduce economia proletară. Revoluţia socială constă în 
cucerirea puterii politice de către o clasă oprimată, care nu a 
avut până acum această putere. [...] Mult mai largă şi mai 
raţională este însă concepţia pe care am numit-o filosofică- 
juridică. Întradevăr idealismul social consideră acum, pentru 
timpul prezent, ca o revoluţie repartizarea dreaptă a tuturor 
puterilor între clasele sociale sau, indiferent de clase, între 
indivizi.prin urmare, nu cucerirea puterii politice de către o 
clasă, pentru a oprima pe alta, ci exercitarea puterii politice în 

mod egal, de către toţi, pe baza drepturilor naturale ale omului. 
24 


La baza revoluţiei sociale pe cale economică 
teoretizată de Marx a stat filosofia lui Hegel „care a avut o 
atitudine oscilantă între liberalism şi conservatorism” %. 
Comunismul „la rândul său s-a bazat pe scrierile lui Marx şi 
Engels „având credinţa în puterea revoluţiei politice, pentru 
schimbarea ordinii sociale, aşa cum o afirmă în special 
blanguismul,  anarhismul,  nihilismul şi  bolşevismul 
contemporan”: 26 

Bolşevismul, ca doctrină social-economică nu este altceva 
decât afirmarea şi justificarea comunismului. Conducătorii 
bolşevici susţin că ei sunt cei mai buni, cei mai ortodocşi 
interpreţi ai lui Manx, deoarece ei nu fac nici o concesie 
capitalismului. Tot aşa Risr crede că «bolşevismul lui LENIN e 
aplicarea aproape literală a materialismului istoric». De fapt însă 
bolşevismul porneşte de la marxism pentru a se depărta şi 
ajunge la rezultate chiar contrare gândirii lui Marx. 

Bolşevismul e comunism, căci tinde să transforme 
întreaga societate într-o tovărăşie de muncă, în care mijloacele 
de producţie nu vor forma proprietatea individului şi nici 
bunurile produse nu se vor acumula în mâinile câtorva spre a se 
îmbogăţi. 7 

Ca doctrină  politică-teoretică, bolşevismul este un 
revoluţionarism radical al cărui ideal este statul socialist, care, 
propriu-zis, nu e un stat politic, ci un stat economic- 
administrativ.[...] Bolşevismul crede în puterea nemărginită a 
revoluţiei politice. Transformarea socială, distrugerea societăţii 
de azi e posibilă numai prin ajutorul unei revoluţii violente [...] 
Ca mişcare politică bolşevismul a fost ajutat în Rusia în special 
de războiul mondial. °° 
In ceea ce priveşte marxismul, acesta „nu este 

revoluţionar, aşa cum e anarhismul, nihilismul şi 
bolşevismul. În doctrina marxistă e o adevărată 
contradicţie, căci uneori se afirmă necesitatea absolută a 
revoluţiei chiar violente, iar alteori se tăgăduieşte rostul 
oricărei revoluţii. Contradicţia aceasta provine din faptul că 
marxismul se prezintă în două ipostaze : 1) ca o teorie 
socială stiinţifică şi 2) ca un curent politic. În prima sa 
calitate marxismul e o reacţie faţă de utopismul anterior, în 
a doua ipostază el devine agitator:” % 

Ca filosofie socială, marxismul încearcă să explice lumea, 
iar ca un curent politic el vrea să o schimbe şi de aceea, în 
această formă, el e revoluţionar. Marxismul teoretic este însă 
evoluționist căci încearcă să explice prin legi evolutive, 

ştiinţifice, toate transformările sociale.[...] Din cauza precăderii 

pe care o dă economiei, marxismul a fost numit materialism 

istoric.[...] «Nu conştiinţa oamenilor determină existenţa lor, ci 
invers existenţa lor socială determină conştiinţa lor» ( Marx ). 

Prin urmare, baza vieţii sociale, a întregii ideologii o formează 

fenomenele economice. 5 

Potrivit lui Marx, societatea fiind împărţită în două 
clase antagoniste, respectiv capitalişti şi proletari, iar între 
patronul capitalist şi lucrător fiind presupus un conflict 
neîncetat, soluţia conflictului social este chiar comunismul, 
sens în care a şi scris Manifestul Comunist. De aceea 
„ marxismul revoluţionar este, cum zice MARX însuşi, 
«declararea permanentă a revoluţiei, dictatura clasei 
proletariatului ca mijloc de trecere către ştergerea 
deosebirilor de clasă în genere, către distrugerea tuturor 
raporturilor sociale, care corespund acestor raporturi de 
producţie, pentru revoluţionarea tuturor ideilor, care 
rezultă din aceste raporturi sociale»;”3! 

Ca sistem sociologic marxismul nu e revoluţionarism, ci 
un evoluţionism economic, mecanic, căci statul socialist viitor nu 
poate fi realizat prin revoluţie, ci numai prin evoluţia economică. 
Revoluţia politică bruscă nu poate duce la noua ordine socială, 
pentru că «posesiunea puterii politice nu poate ea singură să 
paralizeze influenţa legilor economice din moment ce condiţiile 
sociale nu se pretează la aceasta». 

Ca un curent politic însă marxismul devine agitator, 
revoluţionar, şi prin aceasta el cade în contrazicere cu sine 
însuşi. Într-adevăr nu se poate împăca apelul lui Manx către 
proletari, pe care îi îndeamnă să lupte uniţi, făcând pe capitalişti 
să tremure, cu dialectica materialistă, cu concepţia evoluţiei 
mecanice.[...] In toată doctrina marxistă să vede această 
oscilație între sistemul teoretic-materialist, economic şi curentul 
revoluţionar. ?? 

Bolşevismul, ca doctrină economică, nu se deosebeşte 
teoreticeşte aproape deloc de marxism, el nu aduce nimic nou; 
dar procesul de aplicare al programului său de execuţie e, după 
cum am văzut, realizarea contrariului teoriei. Ca doctrină 
politică bolşevismul se depărtează însă foarte mult de Manx. . 
Punctele deosebitoare între aceste două concepţii sunt: dreptul 
de vot, dictatura proletară şi concepţia revoluţiei sociale în 
întregimea sa. * 

După ce am trecut în revistă tipuri de revoluţii şi 
aspecte referitoare la acestea putem aprecia că „revoluţia 
socială nu este deci posibilă în mod absolut prin cea 
politică, ci ea se înfăptuieşte numai printr-o prealabilă 

transformare evolutivă. Ne rămâne de cercetat a treia 


posibilitate: revoluția prin reforma conştiinţei morale:” * 

Oricât de mult s-ar schimba formele de stat, organizaţiile 
şi legile, societatea nu va ajunge la o formă mai bună, dacă 
oamenii rămân aceiaşi. 

Revoluţia nu poate schimba mentalitatea unui popor, cu 
toată violenţa ei. Revoluţia este încetarea, schimbarea unei 
ordini de drept vechi, necomform cu spiritul şi trebuinţele 
vremii, dar dreptul este expresia unei mentalități, care şi ea 
trebuie schimbată pentru ca noile forme de drept să aibă succes. 
Aceasta însă nu e numai în puterea legii şi a forţei, ci depinde 
mai ales de educaţia şi morala socială. 

Şi cu toate acestea societatea nu poate fi schimbată nici 
numai prin legi, căci orice lege poate fi rău aplicată şi greşit 
interpretată. Binele social depinde mai ales de acei care sunt 
chemaţi să aplice legea, de aceea problema transformării sociale 
este identică cu aceea a transformării morale a omului. 

Nu poate fi vorba de o adevărată şi fundamentală 
transformare socială fără reforma morală. Pentru acest motiv a 
cerut KANT atât de imperios revoluția educației. Omul trebuie 
format nu pentru prezent, ci pentru viitor, în vederea idealurilor 
omenirii. De aceea educaţia trebuie schimbată, dar această 
modificaresă nu aibă caracterul unei reforme treptate, ci al unei 
adevărate revoluții. 

Pentru realizarea unei alte societăţi trebuie schimbat 
omul,dar aceasta nu înseamnă altceva decât dezvoltarea unei 
conştiinţe morale noi. Revoluţionarii cred că acest om nou nu 
poate deveni o realitate decât prin distrugerea celui vechi, prin 
ruperea cu trecutul.[...] Omul nou trebuie să fie o personalitate 
puternică şi liberă, care însă nu trebuie să aibă pretenţia că el e 
totul, ci să vadă adevărata sa valoare, să înţeleagă ca el e numai 
membrul unei naţiuni, iar națiunea o verigă din lanţul umanităţii, 
căreia totul trebuie să i se subordoneze. Individul cultivat, liber, 
conştient de sine însuşi, precum şi națiunea nu sunt decât trepte 
culturale ale umanităţii. 35 
Prin urmare „baza etică a întregii vieţi este 

umanitatea. Revoluţia brutală poate trezi în suflete idealul 
individualismului şi al anarhiei etice, ducând la rezultate 
funeste, distrugătoare. Mulţi dintre revoluționari, 
proclamînd sfințenia personalităţii umane, au ajuns la un 
adevărat negativism socialcăci au înfăţişat ca un ideal 
distrugerea statului şi a oricărei ordini sociale” . ° Iar 
„progresul se face prin acumulare, nu prin distrugere de 
valori, şi revoluția, oricât de blândă ar fi ea, poate distruge 


numeroase valori ”;37 

Adevărata revoluţie, de care are nevoie societatea 
actuală, e revoluția spiritului, care trebuie să arate individului un 
ideal superior egoismului biologic, care să-l facă pe om să simtă 
solidaritatea lui cu umanitatea întreagă, înfăţişându-i noblețea şi 
demnitatea muncii ca scopuri imediate ale vieţii sale. Dacă 
sufletul omenesc e capabil de schimbare, de evoluţie, şi dacă 
progresul social e datorat, în primul rând, acestui fapt, atunci se 
impune cu necesitate atenţiei tuturor educația socială, reformă 
morală paralelă şi pe acelaşi plan cu cea economică. * 

In lumina celor afirmate mai sus, se impune 
condamnarea  machiavelismului din politică, acesta 
promovând efectiv egocentrismul uror indivizi şi interesele 
lor vădit materiale: 

MACHIAVELLI formulează precis şi clar ideea că politica 
poate întrebuința pentru realizarea scopurilor sale şi mijloace 
nemorale. Omul mare, conducătorul de stat, trebuie să unească 
deci forţa cu lipsa de scrupule, să ştie a fi rău la nevoie şi să 
poată constrânge pe indivizi, căci «numai din necesitate lucrează 
oamenii morali»[...] Ideea raţiunii de stat, care predomină la 
MACHIAVELLI,S-a impus de altminteri în toate statele moderne.deşi 
nimeni n-a avut îndrăzneala s-o recunoască aşa de categoric ca 
MACHIAVELLI 39 

Machiavelismul păcătuieşte prin aceea că neglijează 
complet morala, afirmând primatul activităţii şi al forţei. E drept 
că statul, interesul colectiv, e scopul suprem, dar nu trebuie să 
se piardă din vedere că acest stat nu este o abstracţie, că el 
presupune indivizi reali, care trăiesc laolaltă şi au interese 
proprii, statul nu trebuie, în numele raţiunii de stat, să înăbuşe 
personalitatea, să sacrifice complet acest element fundamental 
al său, populaţia. 

Puterea, pentru a nu se distruge singură, va avea să se 
supună singură unor legi, căci dacă în sine puterea nu e nici 
bună, nici rea, prin întrebuinţarea sa, ea poate deveni-morală 
sau rea şi imorală. 

«O politică fără legatură cu etica este o simplă tehnică şi 
ca atare pierde posibilitatea de a fixa scopuri raţionale, neavând 
nici forţa de convingere, care este supoziţia necesară a 
succesului». 

Este adevărat că „nici un partid politic nu are o 
doctrină, pe care s-o proclame ca ceva universal valabil şi 
fixată o dată pentru totdeauna, căci viaţa nu stă pe loc şi 
împrejurările sunt schimbătoare, dar de aici nu urmează că 
partidele şi oamenii politici nu trebuie să aibă un ideal, care 
să dea culoare morală tuturor acţiunilor lor, idealul lor nu e 
încremenit, neschimbător, dar atât timp cât el justifică 


fiinţa lor, el nu trebuie înjosit. Şi dacă astăzi luptele politice 

nu respectă normele morale, aceasta e o situaţie anormală 
şi desigur trecătoare, spre fericirea statului şi a demnităţii 
umane; “ti! 

O părere foarte răspândită , devenită aproape banală, 
susţine că omului politic i se cere simţ politic, adică să ştie să se 
adapteze la împrejurări, să fie oportunist. În acest sens politica 
ar fi condusă de utilitate şi nu ar mai fi loc pentru aprecierea 
morală în domeniul acţiunilor politice. Se adaugă la aceasta şi 
afirmaţia că politica realistă modernă are ca element constitutiv 
ideea de compromis, care ar lovi astfel în norma morală fixă, 
rigidă. Politica deci s-ar orienta în primul rând după rezultate, 
după succes, şi ca atare valoarea ei ar depinde numai de acest 
succes. 

Netăgăduit că unui om politic i se cere să fie realist, nu 
romantic, să aibă o vedere clară a realităţii şi să înţeleagă că el 
nu poate impune, după voia sa, anumite idei, ci trebuie să vadă 
ce se poate realiza din planurile sale şi ce nu. Ţinând seama de 
împrejurările sociale, el trebuie să recurgă foarte adeseori la 
compromis, nu în sensul moral, ci pur politic, adică să admită o 
realizare treptată a unui scop după etapele indicate de evoluţia 
politică şi de relaţiile dintre factorii politici. [...] Prin urmare 
compromis nu înseamnă, în politica bine înţeleasă, 
compromitere a scopurilor şi renunțare la morală ?. 

Putem concluziona potrivit concepţiei lui Petre 
Andrei, valabilă şi astăzi, că „inferioritatea moralei politice 
din zilele noastre nu se poate explica deci prin antinomia 
teoretică dintre moral şi politic, nici prin nivelul scăzut al 
masei, ci printr-o lipsă de înţelegere, din partea omului 
politic, a adevăratei sale misiuni, prin criza de morală a 
conducătorilor.” + 

3. Principalii «arhitecţi» ai României 
postdecembriste 


La o privire mai atentă şi imparţială, putem aprecia 
că după 1989 două figuri politice, destul de controversate, 
arhitecţi ai României  postcomuniste, şi-au disputat 
hegemonia pe scena politicii, aducând grave prejudicii 
imaginii țării, poporului român şi interesului general. Este 
vorba de domnii Ion Iliescu şi Corneliu Vadim Tudor. Aceste 
aprecieri nu sunt însă deloc măgulitoare deoarece 
guvernările lor timp de 11 ani au dovedit flagrant o 
continuitate a vechiului regim, deşi mai moderată, a 
practicilor şi mentalităților comuniste din vremea lui 
Ceauşescu. 

Cartea aceasta sper că va demonstra - printre multe 
altele - că afirmaţiile făcute sunt valabile şi juste. Cel puţin 
până acum, dl. C.V. Tudor a făcut aproape tot posibilul 
pentru ca dl. Iliescu, cel care l-a scos din anonimat, să 
conducă în continuare destinul României. Cred că nu 
greşesc deloc citându-l în acest sens pe renumitul politolog 
britanic Tom Gallagher, care în cartea sa recent apărută: 
„ Furtul unei naţiuni. România de la comunism încoace “, a 
dovedit că este la curent cu ceea ce se întâmplă de fapt la 
noi, spre deosebire de foarte mulţi dintre compatrioţii 
noştri, care n-au înţeles prea clar realităţile autohtone ori 
se complac fie în nepăsare, fie în sprijinirea directă sau 
indireactă a hoţiei, a jefuirii unei naţiuni: 

ION ILIESCU. Preşedinte al României (1990-1996, 2000- 

2004). Fiu al unui membru al partidului comunist clandestin, şi-a 

terminat studiile superioare la Universitatea din Moscova la 

începutul anilor "50, după care a avansat rapid în ierarhia 
comunistă. Dar din 1971 până în 1979 a fost plasat în posturi 
neimportante din cauza dezacordului său faţă de linia dură 
urmată de Ceauşescu. În decembrie 1989 a jucat un rol 

proeminent în puciul dinăuntrul partidului care a avut drept 
rezultat răsturnarea lui Ceauşescu.[...] A respins reformele 
îndrăzneţe pentru a păstra loialitatea grupurilor de interese din 
perioada comunistă, încă influente. Nu a ezitat să manipuleze 
naționalismul şi să mobilizeze minerii din industria cărbunelui 
pentru a-şi înfrânge rivalii din interiorul propriului partid (cazul 
lui Petre Roman), ca şi pe cei din opoziţie. După anul 2000 a fost 

reambalat ca o figură pro-occidentală dispusă să susţină o 

reformă rapidă, care să permită României să intre în NATO şi în 

Uniunea Europeană. Dar a continuat să utilizeze o retorică 

populistă şi să protejeze noua oligarhie care şi-a dobândit averile 

prin achiziţionarea bunurilor statului, adeseori prin mijloace 
incorecte. Este neîndoielnic principalul arhitect al României 
postcomuniste. 

CORNELIU VADIM TUDOR. Apărător pe faţă al lui 
Ceauşescu şi al multor aspecte ale regimului său înainte şi după 
1989. Cu sprijinul unor foşti comunişti influenţi, a format 
ultranaţionalistul Partid România Mare(PRM) în 1991. Iscusinţa 
sa oratorică şi legăturile cu lumea serviciilor secrete au făcut din 
el un oponent redutabil. În anul 2000 exploatarea dificultăţilor 
sociale i-a permis să câştige o treime din voturi în alegerile 
prezidenţiale, iar de atunci PRM a fost principala forţă din 
opoziţie.! 

În primul rând, în ceea ce-l priveşte pe domnul 
Iliescu, despre regimul şi modul său de guvernare s-a scris 
enorm de mult în presă, chiar şi în diverse cărţi. Unii l-au 
considerat drept iresponsabil, inconştient de imensa 
responsabilitate care îi revenea în această funcţie publică: 

Există nenumărate dovezi că la început Ion Iliescu, 
oficialul comunist de rangul doi care a devenit conducătorul 
României după executarea lui Nicolae Ceauşescu în decembrie 
1989, a căutat o cale de a continua un curs semiautoritar. O 
democraţie liberală solidă părea prea riscantă şi problematică. O 
democraţie de faţadă, în care naționalismul ar fi luat locul 
comunismului naţional drept sursă activă de legitimare, se 
potrivea cu tradiţiile anterioare de guvernare a ţării.? 

Arhitectul ieşirii României din comunism, Ion Iliescu, a 
jucat un rol-cheie în legitimarea creării unei noi oligarhii, sau cel 
puţin în reducerea substanţială a opoziţiei faţă de metodele ei de 
a se îmbogăţi. În ochii unei mari părţi a electoratului, în special 
ai celor care locuiesc la ţară sau în orăşele mici, şi care 
reprezintă coloana vertebrală a sprijinului pentru PDSR, el este 
văzut ca un lider corect din punct de vedere moral, căruia nu i se 
poate aduce nici o acuzaţie de corupţie plauzibile.[...] Imaginea 
lui Iliescu de «adevărat om din popor» în care se poate avea 
încredere că se îngrijeşte de interesele românilor de rând se 
datorează în parte personalizării politicii.[...] Dorinţa de a avea o 

opţiune politică bazată pe personalitatea competitorilor şi nu 
pentru ceea ce susţine el pare adânc înrădăcinată. 


Tocmai de aceea „una dintre greşelile succesorului 
său, Emil Constantinescu, a fost inabilitatea evidentă de a-şi 
impune în mod decisiv personalitatea când problemele 
trebuiau rezolvate. Importanţa factorului personalităţii în 
politică izvorăşte din slăbiciunea partidelor şi din 
imposibilitatea de a se face vreo distincţie între programele 
aflate în competiţie. Aceasta înseamnă că un sistem bazat 
pe respectul faţă de proceduri şi faţă de instituţiile 
democratice poate fi lesne subminat şi aruncat deoparte 
printr-un stil de politică populist, în care un individ oferă 
«salvarea» pe baza propriilor însuşiri personale; poate că 
nu este o coincidenţă că numele pe care cei care l-au 
înlăturat şi l-au executat pe Ceauşescu l-au ales pentru 
succesoarea Partidului Comunist Român a fost Frontul 
Salvării Naţionale (şi asemănător Frontului Muncitoresc 
Român creat de comunişti după război).”* 

Faptul că există la ora actuală atâţia oameni cu averi 
incomensurabile (cei mai mulţi dintre aceştia fiind membri 
ai PSD sau finanţatori şi simpatizanți ai acestuia), 
dovedeşte că s-a urmărit şi s-a ajuns la o stratificare 
socială, în cadrul căreia foştii comunişti să deţină în 
continuare  pârghiile puterii economice şi politice, 
conservându-şi astfel interesele şi privilegiile. Poate că, cel 
mai concludent exemplu de baron local este Dumitru 


Sechelariu din Bacău: 

Un bun exemplu a fost cel din 14 iulie 2002, când 
primarul PSD al Bacăului a organizat o petrecere de ziua lui de 
naştere, asigurând destulă mâncare şi băutură pentru zeci de mii 
de oaspeţi. A fost o scenă scoasă parcă dintr-un roman de 
Gabriel Garcia Márquez, în care oligarhul latino-american le 
îngăduie pentru un scurt răstimp peonilor de pe moşie să fie 
părtaşi la viaţa de huzur. Preşedintele l-a condamnat pe primar 
pentru faptul că se comportase «ca un senior medieval ... care i- 
a chemat pe săraci de ziua lui ca să le arunce nişte firimituri», 
dar dacă nu era orb, Iliescu ar fi trebuit să ştie că asemenea 
averi erau adunate şi de alţi demnitari PSD-işti în toată ţara. 

În loc să comparăm România cu Polonia şi Cehia, ar fi mai 
utilă comparaţia cu alte ţări foste comuniste [...] ne gândim 
imediat la Angola, ca şi la unele state foste comuniste din Asia. 
Relatările din Luanda, cu elita călătorind pe drumuri ca vai de 
ele în ultimele modele de automobile BMW şi Mercedes, evocă 

unele paralele stânjenitoare cu Bucureştiul. Însă chiar dacă 

elementele competitive ale democraţiei româneşti se afirmă cu 

tărie, abilitatea acesteia de a se consolida va fi subminată atâta 
timp cât situaţia economică va rămâne la fel de deprimată. Anii 

"30 au demonstrat dificultatea Europei de a susţine un sistem 

politic pluralist pe fundalul unui nivel de trai în scădere rapidă. 

În anul 2000, 92% dintre cele 6 milioane de pensionari 
din România trăiau sub limita de subzistență. Indicii ei de 
sănătate se situează printre cei mai scăzuţi din Europa. * 

În opoziţie cu aceşti proaspeţi îmbogăţiţi, se găsesc 
milioane şi milioane de români, îngrijoraţi de perspectiva 
zilei de mâine, cu un nivel de trai foarte scăzut, comparabil 
cu cel al albanezilor şi al moldovenilor, şi desigur cu un 
acces foarte limitat la informaţie: 

România este pe cale de a deveni unul dintre cele mai 
inegale state din Europa. S-a dezvoltat o nouă oligarhie, care - în 
mod ironic - îşi are rădăcinile în perioada comunistă, are foarte 
puţine obligaţii sociale sau e prea puţin angajată în realizarea 
binelui conum într-un sens mai larg. 

Grupuri mici, bine plasate în aparatul de securitate şi în 
sectorul comerţului exterior, au fost capabile să dobândească 
averi considerabile chiar şi în toiul dictaturii comuniste 
egalizatoare a lui Ceauşescu şi şi-au întărit puterea în cârdăşie 
cu politicienii şi cu alţi întreprinzători, prin deturnarea avuţiei 
publice spre folos privat. 5 
Pe 22 decembrie 1989 „primul discurs televizat al lui 

Ion Iliescu, figura cea mai importantă dintre conspiratori, a 
oferit indicii clare că el rămânea credincios rădăcinilor sale 


comuniste:” 

Iliescu a spus că foştii conducători «s-au declarat a fi 
comunişti. Ei n-au avut nimic de-a face nici cu socialismul, nici 
cu ideologia comunismului ştiinţific... Ei doar au pângărit numele 
PCR. Ei au pângărid de asemenea memoria celor care şi-au 
sacrificat viaţa pentru cauza socialismului în această ţară». 
Înverşunarea lui Iliescu de a menţine un monopol al stângii 
asupra puterii a fost demonstrată, probabil, prin hotărârea lui de 
a-l împiedica pe Corneliu Coposu, singurul supravieţuitor al 
elitei politice dinainte de 1947, să intre în clădirea Comitetului 
Central unde se adunaseră opozanţii lui Ceauşescu. 

Pe 23 decembrie, Iliescu a vorbit la televizor despre 
<«teroriştii» care nu se dădeau în lături de la nimic pentru a-l 
menţine pe Ceauşescu la putere şi a chemat populaţia să vină să 
apere sediile Televiziunii şi Radioului, precum şi Ministerul 
Apărării. În zilele ce au urmat, mai multe sute de persoane au 
fost ucise în Bucureşti, când centrul oraşului devenise scena 
unor încleştări înverşunate, dar clădirea Comitetului Central şi 

sediul Televiziunii au rămas aproape neatinse, în timp ce multe 
clădiri din jur erau deteriorate sau distruse. 
Dacă «teroriştii»provenind din unităţi de Securitate loiale 
vechiului regim ar fi intenţionat să pună stăpânire pe situaţie, ar 
fi putut să taie liniile telefonice sau să distrugă staţia de emisie a 
Televiziunii. Ei ar fi putut de asemenea să atace şi alte ţinte 
strategice, dar nu s-a întâmplat nimic din toate acestea. Nici un 
«terorist» nu a fost judecat vreodată, iar criticii, neputând să 
creadă că un comunist inveterat ca Iliescu avea să fie vestitorul 
schimbării, au tras rapid concluzia că se purtase un minirăzboi 
fictiv pentru legitimarea noii puteri, conferindu-i-se prestigiul de 
salvatoare a revoluţiei. ê 
Procesul execuţiei cuplului Ceauşescu s-a făcut într-o 
grabă de-a dreptul suspectă, fără a avea caracteristicele 
proceselor penale, aceştia fiind judecaţi în faţa unui 
tribunal militar extraordinar pentru genocid. De aceea „un 
act lăudat iniţial ca unul de purificare a dat naştere 
suspiciunilor potrivit cărora Iliescu şi complotiştii săi 
scăpaseră de Ceauşescu pentru a-l împiedica să depună 
mărturie împotriva lor într-un proces deschis despre 


propriul lor trecut profund comunist ;“? 

Scopul celor care l-au înlăturat şi l-au executat pe 
Ceauşescu a fost acela de a aboli conducerea personală a şefului 
executiv discreditat, nu de a reforma în mod fundamental 
sistemul de guvernare prin impunerea unor schimbări 
revoluţionare. 

FSN s-a prezentat drept «emanaţia revoluţiei», dar 
acţiunile sale sugerau o mişcare menită să-i domolească 
radicalismul [...] Vechile structuri ale PCR au fost preluate când 
în toată ţara s-au format comitete ale FSN în întreprinderi şi la 
nivel de judeţ, municipalitate, oraş şi comună. O dispoziţie emisă 
pe 12 ianuarie 1991 de consiliul FSN şi semnată de Ion Iliescu 
stipula că aceste structuri la nivel central şi teritorial 
«funcţionează ca structuri ale puterii de stat ». 

Declaraţiile lui Iliescu, în care se sublinia nevoia de 
unitate naţională, sugerau că el se simţea stânjenit de ideea unor 
interese divergente, a unor dezbateri libere, precum şi a 
dreptului legitim al grupărilor din opoziţie de a pune în discuţie 
temeiul deciziilor lui. Dată fiindu-i proveniența, acest lucru nu 
este deloc surprinzator. 8 

În 1990 „imaginea lui ca adevărat om din popor- 
modest ca om de viaţă şi hotărât să reinstaureze contractul 
social între oamenii de rând şi demnitarii statului- era 
atrăgătoare. Noua elită credea evident că mulţi români erau 
suficient de naivi pentru a accepta un scenariu în care se 

promiteau vremuri mai bune, în timp ce oamenii care 
profitaseră sub Ceauşescu (alţii decât cei din anturajul său 
apropiat) continuau să prospere. Silviu Brucan, un 
participant influent la evenimentele din 1989-1990, a 
declarat chiar în mod public că românii ar fi «un popor 
stupid », care putea fi condus cu uşurinţă de cei de la 
putere.“ 9 

Tot Brucan, ne avertiza că avem nevoie de cel puţin 
20 de ani pentru a învăţa democraţia şi a scăpa de 
comunism; 

Pentru românii neinteresaţi de declaraţiile de partid, 
Ceauşescu, «tătucul cel rău», fusese înlocuit de Iliescu, «tătucul 
cel bun». Sub el, o parte dintre poverile vieţii zilnice 
dispăruseră[...] Serviciul Român de Informaţii (SRI) urma să 
folosească 6000 de oameni din personalul de 15000 care 
aparținuse Securităţii până în decembrie 1989. Dar pentru a 
preîntâmpina criticile s-a afirmat că Securitatea vechiului regim 
fusese desfiinţată, un lucru la fel de fals ca pretenţia că FSN nu 
avea nici o legătură cu partidul care fusese forţa conducătoare 
în societatea românească pâna în decembrie trecut. Totuşi, cei 
mai mulţi dintre români, din cauza izolării la care fuseseră 
supuşi timp de 45 de ani, aveau orizonturi mult mai înguste. Ei 
comparau performanţa lui Iliescu nu cu cea a disidentului ajuns 
preşedinte cehoslovac Vaclav Havel sau cu a lui Gorbaciov, ci cu 
a lui Ceauşescu, a cărui conducere devenise din ce în ce mai 
brutală pentru ei în anii '70 şi '80. 

Pe 14 şi 15 iunie(1990) mii de mineri din Valea Jiului au 
sosit în Capitală şi în cursul următoarelor două zile s-au dedat la 
jafuri, atacând sedii ale partidelor din opoziţie şi birouri ale unor 
organizaţii civice, precum şi un cartier al rromilor. Ulterior 
Iliescu le-a luat de fiecare dată apărarea pentru acţiunile lor. În 
1998 el a spus: «Riposta din 14-15 iunie a fost expresia unei 
autoapărări a populaţiei care a văzut cum instituţiile pentru care 
votase erau amenințate». În iunie 1990, fără să ofere dovezi, el 
avertizase că ţara se afla în faţa unei «rebeliuni legionare»- 
referire la mişcarea de extremă dreaptă din anii '30. 

Simpatia şi solidaritatea manifestate faţă de România în 
Occident în decembrie 1989 au făcut loc stupefacţiei şi unei 
profunde îngrijorări. Ca să folosim cuvintele unui comentator 
român, mineriada din iunie 1990 a fost momentul când 
«România a devenit o ţară ciudată» în ochii occidentalilor. 
Ajutoarele economice din partea Comunităţii Europene au 
îngheţat imediat după violențele minerilor. +° 
De asemenea „în pofida faptului că a fost un produs al 

erei comuniste, Iliescu era un animal politic diferit. El a 
rămas o figură ştearsă, cel puţin în public, iar stilul lui de 

viaţă a fost modest - apetitul lui pentru bogăţie şi viaţa pe 
picior mare a fost bine ţinut sub control. Soţia lui a evitat în 
mod firesc luminile rampei, astfel încât comparaţia cu Elena 
Ceauşescu a fost total nepotrivită, iar faptul că nu aveau 


copii a eliminat orice primejdie de apariţie a unei dinastii 


Iliescu“.1! 


Putem da crezare fostului şef de campanie electorală 
şi consilier al lui Iliescu, Iosif Boda; potrivit spuselor 
acestuia Adrian Costea (consilier neoficial, un om ce finanţe 
locuind în Franţa) „«a încercat din răsputeri să-l ajute pe 
Iliescu să capete o nouă viziune şi o nouă strategie pentru 
dezvoltarea României».Boda pare să fi fost cel mai deschis 
consilier al preşedintelui. Într-o serie de scrisori care au 
fost tipărite într-o carte publicată în 1997 despre anii 
petrecuţi la Cotroceni, el l-a avertizat pe Iliescu că 
aroganţa, compromisul şi  incompetența amenințau 
menţinerea PDSR la putere. Nu a existat nici o îndoială, 
spre cinstea lui Iliescu, că el dorea să primească astfel de 
sfaturi sincere, dar nu s-a observat nici un semn că simţise 


nevoia de a acţiona potrivit acestora;”!? 

Spre deosebire de Ceauşescu, care simţea un impuls de 
nestăvilit de a interveni la toate nivelurile guvernului, Iliescu 
dorea să descentralizeze o mare parte din putere către potentaţii 
locali, oameni de afaceri, lideri de sindicate (nu în ultimul rând 
Miron Cozma) şi directori de întreprinderi de stat pe care Andrei 
Cornea i-a botezat «directocraţi». Acesta din urmă a descris «un 
tip de stat merovingian» unde, în schimbul loialității, baronii de 
dată recentă «primeau beneficii excepţionale şi derogări de la 
legile ţării». Spre sfârşitul lui 1996, când Iliescu a avut mari 
necazuri politice, Cornea chiar l-a descris pe preşedinte ca fiind 
«omul cel mai slab din România», cineva care devenise 
«marioneta unui partid corupt şi a clientelei sale».!* 

În cursul celui de-al doilea mandat al lui Iliescu, atunci 
când s-au răspândit acuzaţiile cum că înalţi demnitari dobândeau 
averi prin trafic de influenţă, Virgil Măgureanu (şeful SRI) a 
deturnat criticile care îl vizau. Dar în 1997 a ieşit la iveală faptul 
că îşi construise o vilă cu patruzeci şi trei de camere în comuna 
sa natală.[...] Calendarul reformelor economice în timpul cât 
Văcăroiu a fost premier a fost amânat constant, iar în 1996 
ritmul privatizării în România era aproape cel mai lent din ţările 
est-europene. Atunci când a părăsit funcţia, în 1996, guvernul 
privatizase doar 12% din bunurile aflate în patrimoniul statului.!+ 
Tot potrivit spuselor lui Iosif Boda „«guvernului 


(Văcăroiu) i se poate ierta că nu a înfăptuit privatizări 

spectaculoase dar el nu poate fi scuzat pentru faptul că nu a 
reuşit să îmbunătățească managementul sectoarelor 
economice finanțate de stat (aceasta fiind principala sa 
misiune)». Adevărul este că PDSR i-a recompensat pe cei 
mai folositori şi mai bine plasați susținători ai lui dându-le 
posturi de conducere în Renel şi în alte sectoare bine 
retribuite ale economiei de stat. In schimbul acestor 
favoruri, el a pretins să fie ajutat ori de câte ori era nevoie. 
Exista îndeobşte convingerea că Renel adopta o atitudine 
tolerantă faţă de întârzierile plăţilor din partea 
întreprinderilor ce se bucurau de bunăvoința guvernului, 
dar le urmărea fară milă pe cele care nu dispuneau de un 
asemenea avantaj.“!5 

Se poate face o similitudine între regimul lui Iliescu şi 
cel al lui Slobodan Miloşevici. Astfel „indiferent cărei 
regiuni îi aparţinea România, sub Iliescu ea fost unul dintre 
cei mai apropiaţi aliaţi ai lui S.Miloşevici până la mijlocul 
anilor '90. Prima vizită oficială pe care a efectuat-o Iliescu 
în străinătate în 1990 a fost în Serbia.” 16 Consiliul Europei 
„Şi-a exprimat de asemenea cu regularitate preocuparea 
faţă de modul arogant în care regimul Iliescu îi trata pe 
demnitarii aleşi din administraţia locală. In cursul celui de- 
al doilea mandat al preşedintelui, 133 de primari, dintre 
care 116 erau independenţi din punct de vedere politic sau 
făceau parte din partide din opoziţie, au fost eliberaţi din 
funcţie;”!! 

În martie 1995, săptămânalul 22 a dezvăluit că eseistul 
H.-R.Patapievici, un critic elocvent al regimului Iliescu, fusese 
pus sub supraveghere, şi a ieşit la iveală faptul că de fapt 
chestionarea operativă a vecinilor lui Patapievici în legătură cu 
vederile lui politice aparţineau Serviciului de Pază şi Protecţie al 
Preşedinţiei. Un alt critic făţiş al regimului Iliescu, Ioan Petru 
Culianu, avusese o moarte violentă în împrejurări misterioase la 
Chicago, în 1991, iar scurta afacere Patapievici a stârnit ecouri 
stânjenitoare.!8 
Dar, pe lângă toate exemplele oferite până acum 

poate că, cele mai revelatoare aspecte care definesc 
regimul Iliescu sunt scandalurile de corupţie, «comisioanele 
de tranziţie» şi cenzura asupra unei părţi importante din 
mass-media şi presiunile exercitate asupra oricăror lideri de 
opinie publică şi bineînţeles asupra opoziţiei. 

Despre marele istoric şi orator C.V.Tudor, liderul 
necontestat al PRM, se pot spune iarăşi multe lucruri. Intr- 
adevăr, cine nu-l cunoaşte în România? Dar cine îl cunoaşte 
însă pe «adevăratul» Vadim, este o întrebare care îşi 
aşteaptă răspunsul. Dacă cultul lui Ceauşescu a avut nevoie 
de susţinerea unei armate de intelectuali „cel mai neruşinat 
sicofant a fost Corneliu Vadim Tudor,care, într-un articol 
publicat în 1980, la a şaizeci şi doua aniversare a lui 
Ceauşescu, îl ridica în slăvi ca pe «zeul nostru laic, inima 
partidului şi a naţiunii, omul pentru istorie şi pentru 
eternitate pe care îl vom urma cu credinţă în tot ce va 
întreprinde»”;!? 

Timp de peste un an, în 1993-1994, televiziunea de stat a 
fost condusă de Paul Everac, un scriitor cunoscut pentru 
vederile lui antioccidentale şi pentru nostalgia sa după perioada 
dinainte de 1989 (un bun prieten al lui Vadim). Iliescu personal 
(care exercita un control strict asupra televiziunii de stat) a fost 
cel care a făcut această numire, iar în martie 1993, cu prilejul 
primului congres al PRM, a trimis un mesaj cordial liderului 
acestuia, Vadim Tudor, cel mai extremist dintre naţionaliştii de 
după 1989. Silviu Brucan pretinde că Vadim a fost o creaţie a lui 
Iliescu, care «l-a scos la lumină, l-a încurajat să lanseze România 
Mare, l-a primit la Cotroceni şi i-a permis să apară în mod 
frecvent la televiziune». În 1992 Vadim le-a impus adepților lui 
să-l sprijine pe Iliescu în cursa prezidenţială, chiar dacă el 
credea că dosarul preşedintelui cuprindea unele mari greşeli.” 
In alegerile din 2000, C.V.Tudor a crescut de la 

precedentele alegeri, de la 5% din voturile electoratului, la 
aproape o treime, exploatând cu succes nemulţumirea 
populară. Oamenii începuseră să privească epoca lui 
Ceauşescu mai degrabă cu nostalgie decât cu repulsie: 

Fiind în opoziţie în mai toţi anii '90, PRM se putea 
exonera de răspundere pentru proasta guvernare ce a 
caracterizat acest deceniu. Criticii ar putea spune că PRM 
exercitase de fapt o mare influenţă din culise, că se bucurase de 
greutate în ministerele- cheie şi că o folosise pentru a sabota 
orice tentativă autentică de reformă. Mulţi alegători nu aveau 
însă chef să dea ascultare avertismentelor în legătură cu trecutul 
lui Vadim şi cu ce s-ar alege de ţară dacă acesta ar fi votat. Unii 
tineri, care îl considerau neechilibrat, erau totuşi gata să-l 
voteze, fie pentru ce doreau să se răzbune pe vechea generaţie, 
fie de dragul aventurii sau din dorinţa de a face rău. Manifestul 
PRM a fost elaborat cu grijă pentru a reflecta frustrările şi 
speranţele oamenilor de rând, care se simțeau exploataţi sau 
neglijaţi de clasa politică. 

În ochii românilor, care credeau că de fapt conducătorii 
lor şi tovarăşii lor de afaceri spoliau ţara, în timp ce pe străzi 
domneau teama şi sărăcia, toate măsurile (promise de Vadim) ar 
fi trebuit luate demult. Faptul că Vadim promitea o perioadă de 
dictatură de şase luni în care să înlăture rămăşiţele vechiului 
regim nu a redus din atracţia mesajului său (din 2000), în pofida 
reacției ostile a presei. 7! 

Presa a strâns atunci rândurile împotriva lui Vadim 
„dat fiind că devenise evident că acesta era în stare să 
provoace răsturnări importante de situaţie în alegeri. 
Declaraţiile sale extremiste (deseori într-un limbaj trivial), 
au fost retipărite şi legăturile sale apropiate cu regimul 
Ceauşescu au fost scoase la iveală, precum şi faptul că 
anturajul său era ticsit cu foşti activişti PCR, securişti şi 
milițieni. [...] Dar, potrivit sociologului şi specialistului în 
sondaje Alin Teodorescu, apariţiile sale pe micul ecran i-au 
îmbunătăţit serios imaginea; elanul său oratoric nesfârşit, 
tactica de şoc şi jocurile colorate de cuvinte îl plasau într-o 


categorie aparte:” ?? 

Demonizarea oponenților, insistența asupra faptului că 
era singurul care putea apăra adevăratele valori româneşti şi 
identificarea unor multiple primejdii ce amenințau existenţa 
însăşi a României nu numai că nu i-a dezgustat pe mulţi români, 
dar în număr mult mai mare s-au lăsat vrăjiţi de spectacolul lui, 
mai ales în perioada electorală. 

Însă politica românească ajunsese să aibă o reputaţie atât 
de proastă, iar principalii ei actori se bucurau de o cotă atât de 
scăzută, încât Vadim nu putea inspira dezgust unor alegători 
cărora nu le mai păsa de statu quo, atâta vreme cât dădea glas 
frustrărilor lor. 

El a respins orice acuzaţie de extremism (şi demagogie), 
afirmând că dacă putea cineva să dovedească acest lucru, era 
gata să părăsească politica. Vadim şi-a dovedit abilitatea 
înnăscută de manipulator când a întrebat: «Ce înseamnă cu 
adevărat extremismul? Sunt doar vorbe împotriva mea. Arătaţi- 
mi o persoană de orice naţionalitate pe care am lezat-o. Nu 
există nici una». 

PRM a mai primit un cadou neaşteptat în preajma 
alegerilor, atunci când CNSAS a dat publicităţii lista candidaţilor 
care colaboraseră cu Securitatea. Pe listă figura liderul PNL 
Mircea Ionescu-Quintus, dar nici un nume din PDSR sau PRM. 
[...] Dar faptul că CNSAS a putut publica o listă de candidaţi, aşa 
incompletă cum era, legaţi în mod compromiţător de fostul 
regim (Constantinescu) poate fi considerat o imixtiune grosolană 
în procesul electoral.2% 

Presa „a scotocit din ce în ce mai adânc în trecutul 
extremist al lui Vadim de dinainte şi de după 1989. Pe 7 
decembrie (2000) câteva ziare au informat că de ani de zile 
Vadim evitase plata impozitelor către statul român. Slaba 
autoritate a statului era una dintre temele principale 
exploatate de el mai tot timpul în campania electorală, iar 
acum se părea că Vadim însuşi contribuise la starea proastă 
de lucruri din ţară. Dar şi mai dăunătoare pentru el s-a 
dovedit dezvăluirea că, în ciuda apărării cu străşnicie a 
valorilor creştine, Vadim nici măcar nu era membru al 
Bisericii majoritare din România:”24 

S-a descoperit că el crescuse într-o familie de baptişti; în 
declaraţii dezgropate din arhivele revistei Săptămâna, publicaţie 
la care scrisese înainte de 1989, Vadim a apărat strategia de 
urbanizare a Bucureştiului, care implica demolarea bisericilor 
istorice ortodoxe. România liberă a dat în vileag legăturile sale 
strânse cu protestanții evanghelici din America, într-un articol 
intitulat « Credinciosul Corneliu Vadim Tudor nu este decât un 
om fără Dumnezeu». Astfel de dezvăluiri erau sortite să fie o 
surpriză totală pentru cei care-l considerau pe Vadim tribunul 
naţional al poporului.” 

Mulţi dintre susţinătorii lui Vadim se pare că nu erau 
conştienţi de vederile şi intenţiile sale extremiste, dar erau pur şi 
simplu încântați de forţa sa ca orator în atacurile asupra 
politicienilor tradiţionali. Insă oricine era familiarizat cu 
mişcările extremiste şi influente din Europa dintre cele două 
războaie mondiale ar fi putut să observe evidentele afinități cu 
PRM. Acesta instigă la antisemitism şi la folosirea violenţei ca 
soluţii politice. Susţine deschis regimul de dictatură şi un cult al 
personalităţii conducătorului care este excesiv poate chiar şi 
pentru standardele interbelice. [...] În Italia de după 1918 şi în 
România de după 1989 au fost încălcate brutal regulile care stau 
la baza comportamentului politic şi, la niveluri diferite, condiţiile 
s-au dovedit favorabile pentru gangsterismul politic. Violenţa 
este doar o metaforă aplicată atât fascismului italian, cât şi PRM. 
Mussolini chiar a pus în practică ceea ce Vadim doar ameninţă 
constant că le va face oponenților săi.?® 
C.V. Tudor nu a avut nevoie „să deschidă calea unui 

discurs nou şi radical naţionalist, deoarece regimul de 
dinainte de 1989, pe care l-a servit, făcuse exact acest 
lucru. Comunismul românesc s-a prezentat pe sine ca o 
mişcare de eliberare naţională, ale cărei eforturi îndrăzneţe 
de creare a unui stat industrializat autodeterminat ar fi 
încununat luptele seculare pentru libertate.” Vadim, 

pornind de la naționalism a văzut mereu o lume plină de 
conspirații antiromâneşti, puse la cale de organizaţii oculte 
precum cele masonice: 

Nu este întâmplator faptul că declinul acut al 

standardelor de viaţă a coincis cu o creştere la fel de acută a 

sprijinului pentru PRM. Lipsurile economice aspre au dat 

naştere unei populaţii dezorientate, mulţi din această categorie 
dorind să afle cine le provocase starea de mizerie, iar Vadim şi 
aliţii lui şi-au dat din plin silinţa să demonstreze că nu statul 
comunist fusese de vină.[...] Vadim a susţinut cu o şi mai mare 
îndrăzneală că, de fapt, străinii sunt cei care controlează cu 
adevărat  România.[...] N-ar trebui să fie chiar atât de 
surprinzător faptul că mulţi români au un apetit zdravăn şi 
nesănătos pentru teoriile conspirației - care proliferează în mod 
normal în acele părţi ale lumii predispuse la revolte violente.[...] 

Soarta lui Ceauşescu şi alte aspecte nesoluţionate ale revoluţiei 

din 1989 au dus la apariţia multor teorii fanteziste.“ 

In iunie 2001 „Ziua a publicat o serie de articole care 
investigau afacerile financiare ale lui Vadim. Ziua a susţinut 
că în 1997 Vadim mituise un înalt oficial de la Primăria 
Capitalei pentru achiziţionarea unei vile, evaluată astăzi la 
circa 100 000 de dolari, la un procent infim din preţul său 
real de pe piaţă. Acelaşi ziar a descoperit că în 1991 Vadim 
cumpărase o suprafaţă importantă de pământ la Butimanu 
la un preţ de dumping ;"% 

Anterior, câteva ziare publicaseră dovezi potrivit cărora 

Vadim nu ar fi plătit impozit pe veniturile câştigate din imperiul 
său mediatic. Un senator PD din timpul legislaturii 1996-2000 a 
susţinut chiar că, în anii '80 ai secolului trecut, Vadim ar fi fost 
traficant de videocasete porno achiziţionate, potrivit Ziua, cu 
prilejul incursiunilor la cumpărături pe care le făcea în timp ce 
însoțea naţionala de fotbal a României la meciurile disputate în 
străinătate. La întoarcerea în Bucureşti Vadim le vindea, 
obţinând un profit substanţial, iar el a reuşit să scape basma 
curată doar datorită contactelor sale strânse cu regimul. 
Aplecarea lui Vadim pentru bani şi proprietăţi uşor câştigate nu 
pare să-i fi afectat credibilitatea în ochii românilor influenţaţi de 
discursul său populist. Nu ar fi pentru prima oară când un 
demagog s-ar dezlănţui împotriva îmbogăţirii ilicite la care el 
însuşi recursese, pentru ca apoi s-o denunțe atât de virulent 
când o vedea practicată de alţii.% 

Poate că „cetăţenii sunt dispuşi să ierte lipsurile unui 
posibil mântuitor precum Vadim, dacă el le poate oferi 
izbăvirea economică pe un preţ de nimic. In timpul 
campaniei sale electorale televizate din ajunul alegerilor 

prezidenţiale din 10 decembrie (2000), Vadim le-a promis 
zecilor de mii de investitori la falimentarul Fond Naţional 
de Investiţii că le va returna toţi banii pierduţi, dar nu a 
explicat cum anume va face acest lucru .”3t Deşi promitea o 
viaţă nouă mai bună,Vadim s-a opus mereu oricăror 
reforme reale în acest sens: 

În timp ce reformişti disperaţi şi susţinători de-ai lor din 
mass-media au fost la un pas de a spune că românii trebuiau să 
se reinventeze, Vadim a cerut ca, dimpotrivă, cei care l-au slujit 
pe Ceauşescu în timpul «Epocii Luminii» să fie repuşi în poziţii 
de putere. Acoliţii lui Ceauşescu nu au dispărut niciodată din 
anumite ministere; Ministerul de Externe a rămas un fief al 
indivizilor care se opuneau integrării euro-atlantice, iar persoane 
de aceeaşi factură din Ministerul de Interne au putut bloca 
eforturile timide de reformă propuse după 1996. In fapt, 
elementele pro-Ceauşescu au inundat din nou Ministerul Culturii 
în perioada 1994-1995, perioadă în care PRM a fost partener în 
coaliția de guvernare. 

Dar ceea ce pare să-i fi permis lui Vadim să 
supravieţuiască dificultăţilor care în numeroase ocazii l-au adus 
în pragul scrierii necrologului său politic a fost accesul la 
informaţii extrem de compromiţătoare la adresa oponenților din 
PDSR sau ai succesorilor săi din coaliţie. 

În 1998, Cornel Nistorescu se întreba retoric: «Cum a 
reuşit un partid minuscul, ai cărui membrii sunt în general 
bătrâni şi doar cu o educaţie primară, să devină un adevărat 
pericol?...Prin lipsă de onestitate, neruşinare şi prin utilizarea 
josnică a contactelor personale. Prin şantaj ...veteranii PRM au 
reuşit să-şi amplaseze informatori în interiorul poliţiei, în 
Direcţia de Informaţii a Armatei, în SRI, în UM 0215 şi în alte 
servicii secrete ...Pericolul serviciilor secrete ale PRM este că 
sunt capabile, într-un moment de instabilitate politică, să pună 
mâna pe putere...» 

C.V.Tudor a avut o mare influenţă asupra politicii 
PRM ca lider al acestuia, dar ea s-extins în opinia mea 
asupra întregii vieţi politice româneşti, degradând-o şi 
atrăgând repulsia şi chiar disprețul unei mari părţi din 
populaţie faţă de politică în general. Politica fiind un 
domeniu foarte important pentru economia şi viaţa socială a 
României, putem aprecia că prin alterarea şi pervertirea ei, 
toţi românii (cu excepţia profitorilor de politică) au avut 
numai de pierdut. Până şi „industria privată de securitate 
este un alt domeniu în care PRM se bucură de contacte 
valoroase.” Nu de puţine ori, chiar cei care asigurau paza 
unor bunuri şi instituţii, şi-au însuşit foloase necuvenite. 

Prin urmare, sunt de acord cu dl. Valeriu Stoica, fost 
ministru al Justiţiei între 1996-2000 care spunea: bun în 
ceva care să arăt„«Unul dintre cei mai periculoşi agenţi 
răspunzători pentru distrugerea codului moral românesc 
este Corneliu Vadim Tudor. El încearcă în permanenţă să 
transforme ceea ce este rău în ceva ce pare să fie bun, iar 
ceea ce este e rău. Dacă partea sănătoasă a poporului 
român nu reacţionează rapid împotriva acestui pericol, 
națiunea s-ar putea prăbuşi». Dar eforturile lui Stoica de a 
convinge Parlamentul să-i retragă lui Vadim imunitatea în 
faţa justiţiei s-au năruit, nu în ultimul rând din cauza 
controlului exercitat de liderul PRM asupra unor membri 
importanţi ai PNL;"% 

În mii de articole, Vadim şi-a bătut joc de oamenii politici, 
dezvăluind detalii intime ale vieţii lor private şi, din cauza 
lentorii cu care funcţionează sistemul juridic românesc, puţine 
au fost cazurile câştigate împotriva lui pe motiv de defăimare. 

S-a estimat că, până în 1989, unul din 30 de români 
lucrase ca informator pentru Securitate. In acest fel, Vadim 
poate să apeleze la o rezervă imensă de ajutoare - oameni deloc 
dispuşi să renunţe la vechea lor ocupaţie pentru a fi martorii 
apariţiei unei democraţii puternice, în care ar risca divulgarea 
publică a faptelor lor. Vadim chiar i-a invitat pe toţi foştii 
colaboratori ai Securităţii «care doresc să-şi servească ţara» să 
se înscrie în PRM. 

Cu o bancă de date despre oponenții săi actualizată 
permanent, Vadim nu duce niciodată lipsă la capitolul ironie 
grosieră. În 1999 un cotidian bucureştean a republicat o parte 
dintre cele mai vehementa atacuri ale lui Vadim împotriva 
rivalilor săi politici: «... O corcitură între un castor şi un curcan 
„.. un nătâng fără ruşine»; «merită internat într-un azil de nebuni 
»; «<... bea ca porcu şi îşi bate nevasta şi copiii până le ţâşneşte 
sângele»; «... Cel mai mare bandit din România secolului 
douăzeci este evreul ungur... care fură şi minte într-un fel care i 
se potriveşte mănuşă»; «... cu creierul ulcerat al unui sifilitic 
ereditar». Evreii sunt ţintele predilecte care par să atragă cel 
mai mult venin din partea lui Vadim. Fostul rabin-şef Moses 
Rosen a fost o ţintă neabătută până la moartea sa în 1995. 
Fundaţia Soros (astăzi Fundaţia pentru o Societate Deschisă) a 
fost frecvent denunţată nu în ultimul rând pentru că fondatorul 
acestei organizaţii filantropice care sprijinea proiecte ale 
societăţii civile în întregul bloc fost comunist era evreu." 

În opinia României Mari,revista lui Vadim, minoritățile 
etnice din ţară sunt răspunzătoare pentru cele mai grave 
excese ale comunismului; cele mai grele timpuri pentru 

poporul român au fost cele în care evreii, ungurii şi alţii 
care au executat slugarnic ordinele Moscovei au avut o 
influenţă disproporţionată în eşaloanele superioare ale 
Partidului Comunist (având o superioritate numerică) ”.55 
lar, în opinia lui Vadim „personalităţi precum Antonescu 
sau Ceauşescu, care în general sunt priviţi în afara 
României ca numărându-se printer cei mai despotici 
conducători din Europa secolului douăzeci, sunt consideraţi 
eroi deoarece misiunea lor a fost să apere ţara în timpuri 
când trebuiau luate decizii dificile.” 38 

S-a constatat în presă că „cel mai frecvent cititorii se 
plâng de sărăcie sau de injustiţie şi nu formulează puncte 
de vedere şovine sau extremiste din punct de vedere politic. 
Faptul că aceste plângeri ajung la el şi nu la principalele 
partide este un semn al capacităţii lui Vadim de a acţiona ca 
un magnet pentru masa nemulţumiţilor.” “ Deşi Vadim a 
fost văzut deci ca un «cavaler al dreptăţii» nu putem explica 
spiritul său răzbunător şi fanatismul unor adepţi ai săi: 

În timpul campaniei electorale din 2000, Dinescu 
(Mircea) a fost admonestat în Piatra Neamţ, după ce a vorbit în 
favoarea unui candidat local al PD, şi aproape linşat de un grup 
de activişti PRM conduşi de Dumitru Badea. Badea era senator 
PRM de Neamţ şi membru al comisiei juridice a Senatului. 
Potrivit unui purtător de cuvânt pe probleme de presă, acesta a 
fost un avertisment că «nici măcar o persoană bine cunoscută 
precum Dinescu nu poate scăpa neatinsă de răzbunarea 
partidului». 

De asemenea „formidabila capacitate de exprimare a 
lui Vadim a fost bine transpusă pe ecranul televizorului. 
Accesul său la posturi de televiziune care-i arătau simpatie 
ia dat posibilitatea să-l discrediteze pe Emil 
Constantinescu, poate ireparabil, susţinând că preşedintele 
avusese o relaţie cu o actriţă (Rona Hartner, care a negat 
ulterior în mod vehement şi convingător această calomnie). 
Momentul în care s-a produs defăimarea a fost semnificativ 
(în acelaşi timp cu scandalul Monica Lewinsky);”%* 

Într-un studiou de televiziune, Vadim surclasează orice 
altă personalitate politică din ţară, cuvintele curgându-i în 
avalanşă. Pentru mulţi români cu educaţie, spectacolul este 
grotesc (un «exemplu perfect al delirului politic», în opinia lui 
Cornel Nistorescu). 

Nu este clar dacă majoritatea  telespectatorilor 
reacţionează în acelaşi mod la reprezentațiile oferite de Vadim. 

Uneori acesta este capabil să trezească interesul unui public de 
obicei apatic, folosind un limbaj emoţionant despre nedreptăţi 
trecute sau despre misiunea istorică a românilor iar aceasta are 
un efect hypnotic asupra ascultătorilor, lăsându-i aproape în 
întregime în puterea sa. Un asemenea spectacol a fost 
reprezentaţia de o oră oferită de Vadim la televiziunea de stat pe 

6 decembrie 2000, când denunţarea de către el a lui Iliescu ca 

trădător al poporului român a avut un efect puternic. 

La începutul anilor 1990, calităţile de calumniator ale lui 
Vadim s-au dovedit folositoare în momentul când Iliescu a avut 
nevoie să slăbească opoziţia democratică, dar şi formațiunea lui 
Petre Roman, care se scindase de FSN, ambele reprezentând 
contracandidaţi serioşi la putere. 

Vadim tânjeşte după recunoaştere şi notorietate, dar nu 
este chiar atât de clar că ar fi ahtiat după puterea absolută, 
deoarece exercitarea acesteia implică o concentrare asupra unei 
game largi de sarcini nespectaculoase (poate şi datorită unei 
înţelegeri iniţiale parafate cu Iliescu de a nu râvni la postul 
supreme în stat). 

Pe măsură ce şi-a construit propriul centru de putere, ela 
fost tot mai puţin dispus să rămână omul bun la toate al lui 
Iliescu (braţul lung al acestuia) şi al FSN, gata să lanseze atacuri 
asupra duşmanilor interni ai preşedintelui sau asupra intereselor 
maghiare, dacă acest lucru convenea calculelor electorale ale lui 
Iliescu.“ 

In mod inevitabil „stilul de conducere al lui Vadim a 
dus la o multitudine de scandaluri şi dezertări jenante din 
cadrul partidului:” 

Aserţiunile lui Mirescu (fost vicepreşedinte al PRM), care 
ar putea fi rezumate cu ajutorul titlului din Evenimentul zilei din 
6 iulie 1996, «Dan Ioan Mirescu demonstrează că ascensiunea 
lui C.V.Tudor se bazează pe folosirea şantajului şi a complicităţii 
factorilor puterii», s-au bucurat de o atenţie amplă din partea 
presei. 

Maior (Dorin Lazăr) a descris PRM drept o citadelă a 
comunismului extremist bolşevic, Vadim având în mod evident 
caracterul unui dictator. «Vrem să ne asigurăm că electoratul va 
afla adevărul despre PRM», a insistat el, dar colegul său Mircea 
Bucur (tot dezertor din PRM) a dat vina nu atât pe Vadim, cât 
«pe un grup de oameni ai Securităţii cu o mentalitate îngheţată 
în epoca anilor 1950, care formează scutul din jurul lui Vadim ... 
[careleste alimentat cu tot felul de dezinformări ... Convingerea 
mea este că PRM nu este condus cu adevărat de Vadim - el este, 
în schimb, creaţia malignă a unui grup retrograd, cu nostalgia 
bolşevismului». 

Pe 23 februarie 2001 revista (România Mare) l-a descis 
pe unul din dezertori, Luca Ştefănoiu, drept un hoţ cu dosar 
penal şi aflat pe statul de plată al PDSR. Inainte de a anunţa că-l 

va da în judecată pe Vadim pentru asemenea declaraţii false, 
Ştefănoiu a replicat furios, într-o scrisoare deschisă, adresată lui 
Vadim şi publicată în presa naţională: «[...] în cei zece ani de 
când vă cunosc, aţi fost fascinat de metodele lui Goebbels 
(propagandistul lui Hitler): Mai întâi deformează-ţi oponentul, 
după care prezintă-l lumii ca pe un monstru. Metodele sunt 
simple: unele fapte concrete (un nume, un loc, o dată), după care 
o mulţime de neadevăruri. Aşa aţi procedat mereu, incorect şi 
necinstit. Aşa aţi adus nenorocirea asupra unor oameni şi asupra 
unor familii întregi ...Mulţi dintre ei s-au dus în mormânt 
dezonoraţi şi nedreptăţiţi. Oare imagine lor nu vă tulbură 
somnul? Din păcate, domnule C.V.Tudor, trebuie remarcat că 
sunteţi un om bolnav. Din păcate, boala care vă afectează nu 
poate fi tratată cu tranchilizante. Aroganţa, disprețul faţă de 
ceilalţi, suspiciunea generalizată i-au făcut să plece pe mulţi 
dintre cei care vă sprijineau pentru că au crezut în 
dumneavoastră».*! 


Presa „a acordat o atenţie sporită averii acumulate de 
Vadim şi de alţi membri ai familiei sale,care au înfiinţat mai 
multe fundaţii pentru a gestiona sumele mari de bani care 
ajungeau la partid. Formaţiunea lui Vadim are ceva din 
caracteristicile unei afaceri de familie. Dacă Vadim reuşeşte 
să ajungă la putere, nu este deloc ilogic să presupunem că 
regimul său va căpăta în scurt timp caracterul nepotist care 
l-a făcut notoriu pe cel condus de Ceauşescu. Unul dintre 
factorii surprinzători îl reprezintă strânsele legături ale lui 
Vadim cu protestanții evanghelişti americani care, se zice, 
ar fi ajutat PRM să transfere fonduri în interiorul şi în afara 
României. [...] Este de presupus că trăsăturile negative ale 
personalităţii liderului său împiedică principala formaţiune 
naționalistă a României să-şi atingă adevăratul potenţial. 
Firea certăreaţă şi răzbunătoare a lui Vadim, suspiciunea 
faţă de colaboratorii care dau dovadă de prea multă 
iniţiativă, ba chiar şi presupusa lui zgârcenie când vine 
vorba de bani, au îndepărtat oameni talentaţi din rândurile 
PRM".? 

Interesantă este schimbarea lui Vadim în promovarea 
imaginii sale şi a politicii PRM, din ultima vreme. Printr-o 
„spectaculoasă întoarcere cu 180 de grade, pe 21 noiembrie 
2003 (înainte de începutul anului electoral 2004) Vadim le-a 
spus ziariştilor că vederile sale în chestiunile legate de 
evrei fuseseră «greşit înţelese».[...] Aceasta părea să fi 
derivat din înţelegerea faptului că poziţia sa radicală ar fi 

putut să reprezinte un pretext pentru PSD (fostul PDSR) 
care să îl înlăture cu aprobare americană în noul context 
ivit după atacurile din 2001 ale Al-Qaida.”% Judecaţi şi 
dumneavoastră această răsturnare de poziţie a lui Vadim şi 
călătoriile în străinătate cu scopul reconcilierii cu 
reprezentanţi ai evreilor, după ce atâta amar de vreme i-a 
criticat vehement. Este această nouă poziţie credibilă? 

De cele mai multe ori „alegătorii îi judecă pe 
politicieni după capacitatea acestora de a vorbi pe limba lor 
şi de a le reflecta speranţele şi dezamăgirile. Construindu-şi 
o imagine de duşman aprig al corupţiei, Vadim poate fi 
văzut ca un adevărat om al poporului (asemenea lui Iliescu), 
în ciuda averii sale şi a legăturilor cu persoane suspecte din 
politică şi din lumea afacerilor, atât înainte, cât şi după 
1989.” 

Spre deosebire de Ion Iliescu, care a insistat în a-şi 
face un renume din onestitatea sa economică (plănuind 
chiar o Fundaţie Iliescu care să promoveze «bunăstarea 
cetăţenilor»), şi Corneliu Vadim Tudor care a pus accentual 
pe onestitatea lui morală, există şi personalităţi care 
promovează mai mult sau mai puţin democraţia autentică şi 
puternică, cum este considerat cazul lui Emil 
Constantinescu care a condus România un mandat între anii 
1996-2000: 


Emil Constantinescu a plănuit de asemenea o revenire (pe 
scena politică) prin înfiinţarea Acţiunii Populare în ianuarie 
2003. Aceasta pune accent pe societatea civilă, dar este greu de 
imaginat că forţele societăţii civile liberale din România ar putea 
juca un rol important în alungarea de la putere a unuiguvern 
corupt şi incompetent, aşa cum s-a întâmplat în 1996 în 
Bulgaria. La fel de greu de conceput este şi faptul că el ar putea 
să opună rezistenţă în primele faze ale unei acaparări de putere 
ilegale în România, din cauza nivelului scăzut pe care îl au în 
conştiinţa publică asociaţiile nepartinice care promovează 
democraţia (ALIANŢA CIVICĂ, PRO DEMOCRAŢIA, APADOR- 
CH, Societatea Academică Română, Fundaţia pentru o Societate 
Deschisă, Coaliția pentru un Parlament Curat şi altele mai puţin 
cunoscute). 

În schimb, populiştii sunt cei care, oferind rezolvări 
personale unor probleme naţionale, par cei mai potriviţi să se 
opună unui partid cu trăsături monopoliste aflat la putere, aşa 
cum este PSD (cazul populismului lui Vadim şi altora). România 
pare a fi pregătită pentru populism.“5 

Din punctul meu de vedere, România nu a avut 
norocul de a fi condusă de oameni responsabili şi capabili, 
cum este cazul lui Radu Sârbu preşedinte al FPS în timpul 
regimului Constantinescu sau cel al lui Valerian Stan, şeful 
său de campanie electorală, numit ulterior şeful AVAB 
(Autoritatea pentru Valorificarea Activelor Bancare), care 
deşi au fost aspru criticaţi au luat măsurile necesare şi 
benefice în domeniile lor de activitate: 

Faptul că Radu Sârbu a fost persoana cea mai 
antipatizată din coaliţie sugerează că el a reuşit să zdruncine un 
sistem politico-economic în care reforma era de obicei doar un 
ritual fără conţinut“. 

Alegerile din 2004 l-au descalificat din nou pe Emil 
Constantinescu (deşi nu era liderul numit al Acţiunii 
Populare), care anterior nu a fructificat şansa de a tăia din 
rădăcini corupţia politică şi economică, obţinând un 
procentaj foarte mic sub pragul electoral. 

4. Corupţia şi necesitatea întăririi 
societăţii civile, 
în perspectiva aderării europene 


Având în vedere tocmai faptul că în timpul 
comunismului societatea civilă a fost efectiv smulsă din 
rădăcini, decimată şi obligată după 1989 să se adapteze 
noilor împrejurări sub presiunea imensă din partea puterii, 
cu atât mai mult se impune în zilele noastre ca aceasta să 
fie întărită şi susţinută cu tărie pentru a-şi îndeplini 
misiunea firească de garant al democraţiei şi rolul de cel 
mai mare critic al greşelilor întregii clase politice. În 
România putem spune că ea a avut până acum, cu excepţia 
campaniei electorale din 1996 şi în urma graţierii lui Miron 
Cozma de către dl. Iliescu în decembrie 2004, o prestație 
palidă: 

Sentimentul civic a fost întotdeauna slab şi, în contextul 
unei calităţi civice de mică intensitate, democraţia a fost 
întotdeauna firavă. Esenţa democraţiei - participare şi sentiment 
al includerii cetăţenilor - este încă în mare masură absentă în 
România. Generaţia mai tânără, care a jucat un rol de frunte în 
scurta bătălie împotriva tiraniei de la sfârşitul lui 1989, este în 
foarte mare măsură absentă din politică.! 

S-a exprimat îndeobşte ideea că până la urmă „unul 
dintre cele mei serioase obstacole în calea unei mai bune 
guvernări în România este tocmai lipsa presiunii publice 
pentru reformă. Oamenii nu sunt uniţi pe baza încrederii 
reciproce, ci numai forţaţi de necesitate;”? 

Forţele liberale aflate între individ şi stat, grupate sub 
drapelul societăţii civile, nu au fost în stare să ofere o alternativă 
la partidele nepopulare. Adrian Severin susţinea în februarie 
2000 că societatea civilă se reducea la câteva ONG-uri care nu 
erau decât nişte surogate de cluburi pentru nişte frustraţi care 
se temeau să candideze în alegeri sau să-şi asume 
responsabilitatea guvernării. Cea mai cunoscută organizaţie 
nonguvernamentală, Alianţa Civică (AC), intervenise frecvent în 

politică, dar era discreditată din cauza asocierii ei strânse cu 

CDR şi cu Palatul Cotroceni.’ 

Cu referire la corupţia din politică „Cristian 
Pârvulescu, preşedintele Asociației  Pro-Democraţia, a 
susţinut în 2001 că locul întâi pe lista de candidaţi a unui 
partid era scos la vânzare, candidatul fiind nevoit să 
plătească o sumă mare de bani în valută forte pentru a 
obţine un loc eligibil. [...] Reputația politicienilor a fost 
pătată şi mai mult de tendinţa multora da a migra dintr-un 
partid în altul, ceea ce sugera că ambițiile personale 
prevalau înaintea programelor, ideologiei sau principiului şi 
încurajau părerea că partidele erau combinaţii amorfe de 
indivizi ambiţioşi, care urmareau să pună mâna pe stat spre 
propriul lor folos”. 

De asemenea „incapacitatea forţelor societăţii civile 
liberale din România de a face faţă criticilor a fost ilustrată 
în martie 2000, atunci când Dan Pavel, unul dintre 
comentatorii politici cu o rubrică permanentă ai revistei 22, 
a fost dat afară de la această publicaţie fără preaviz. El 
comisese «crimă de a acuza marile minţi luminate ale GDS 
- Andrei Pleşu, Mircea Dinescu şi Gabriel Liiceanu - de a fi 
buni liberali, dar proşti democrați, care se credeau mai 
egali dacât alţii în faţa legii. Intelectualii, veşnic 
nemulţumiţi şi puşi pe harţă, în turnurile lor de fildeş, nu 
aveau o influenţă prea mare asupra stării de spirit a 
naţiunii».”5 

Destul de greu putem să ne aliniem opiniilor care 
consideră că în România „libertatea de exprimare 
funcţionează acceptabil, la fel ca autonomia de asociere şi 
controlul civil asupra forţelor armate. Acestea sunt câteva 
dintre condiţiile procedurale minime pentru o democraţie, 
aşa cum au fost ele formulate de politologul american 
Robert Dahl. Adaptându-le Europei de Est postcomuniste, 
Mary Kaldor şi Ivan Vejvoda au reliefat de asemenea statul 
de drept, separarea puterilor şi afirmarea deplină a 
drepturilor cetăţeneşti, fiecare dintre acestea fiind însă 
incompletă sau insuficient dezvoltată în România. Trecând 
de la proceduri la comportamentul politic, situaţia nu este 
deloc mai liniştitoare. PSD, succesorul de drept al FSN şi 
PDSR, pare împăcat cu democraţia la nivel procedural, dar 

manifestă tendințe monopoliste şi este dispus să 
consolideze măsurile pluraliste numai sub presiune externă. 
Nivelul scăzut al presiunii opiniei publice în favoarea 
reformei şi a reînnoirii reprezintă un motiv de autentică 
îngrijorare; "5 
România duce încă lipsă de o cultură politică în cadrul 
căruia sprijinul pentru practicile şi instituţiile democratice să 
aibă un ecou amplu. Până în 1989 ea a avut parte de o cultură a 
dependenţei, în care majoritatea cetăţenilor era dispusă să 
rabde abuzuri imense din partea statului, şi rămâne de văzut în 
ce măsură ea a fost erodată de procesul de liberalizare început 
în anii 1990.7 


Spre sfârşitul mandatului său „Emil Constantinescu s- 
a plâns că cetăţenii permiteau ca minţile să le fie controlate 
de oamenii fostei Securităţi şi de demagogii vulgari din 
mass-media. Potrivit lui Cornel Nistorescu, primul premier 
al lui Constantinescu, Victor Ciorbea, a devenit ţinta 
batjocurii generale pentru că, la sfârşitul mandatului său, a 
părăsit sediul guvernului în aceeaşi Dacie veche în care 
sosise în urmă cu 15 luni. Atitudinile românilor faţă de 
corupţie nu sunt ferm conturate. Au apărut puternice 
mişcări anticorupţie, dar există dovezi clare, datând din 
perioadele regală şi comunistă, care sugerează că destui 
români sunt mai dispuşi să suporte abuzuri mai mari decât 
ar fi dispuşi s-o facă mulţi dintre vecinii lor. Într-adevăr, cel 
mai folosit cuvânt în legătură cu corupţia, şmecherie, este 
«un termen pe jumătate admirativ, care desemnează o 
activitate frauduloasă desfăşurată cu un anumit grad de 
ţinută sau dexteritate».”8 

Şi „deşi este adevărat că regimul totalitar impus de 
Ceauşescu a indus o viziune profund egalitarisă, insistența 
sa nemiloasă pe obiedienţă a făcut ca puţini oameni să fie 
dispuşi să ia atitudine împotriva abuzurilor de autoritate. 
Doar câţiva oameni din perioada democratică au fost 
pregătiţi să susţină sus şi tare că românii ieşiseră din 
perioada comunistă cu o mentalitate întrucâtva pervertită. 
Un astfel de critic este Valeriu Stoica, lider al liberalilor în 
perioada 2000-2002; în 1999 acesta s-a plâns că «românii 
nemulţumiţi continuă să considere statul ca un fel de 
părinte, cerându-i să le dea. Dar de unde? Statul nu are 
nimic de dat dacă nu produce».”? 

Parchetul Naţional Anticorupţie (PNA) „înfiinţat mai 
ales ca reacţie la presiunile exercitate de UE în toamna 
anului 2002, a reprezentat răspunsul guvernului la criticile 
legate de faptul că nu avea nici un interes să smulgă din 
rădăcini corupţia:”! 

O victimă proeminentă a PNA a fost o judecătoare din 
Târgu-Mureş, Andreea Ciucă, arestată rapid sub acuzaţia că 
primise mită. Cunoscută anterior drept unul dintre puţinii 
judecători preocupaţi să menţină standarde ridicate în instanţă, 
ea a fost supusă unor interogatorii îndelungate şi instalată într-o 
celulă împreună cu delicvenţi de drept comun, însă a fost 
eliberată la intervenţia preşedintelui Curţii Supreme, Paul 
Florea, care a decis că nu putea fi incriminată pe baza dovezilor 
superficiale din dosar. Oricum, felul în care a fost tratată Ciucă a 
reprezentat un avertisment concretizabil în represalii politice la 
adresa judecătorilor şi magistraţilor care ar fi avut de gând să 
acţioneze fără voie de la PSD şi să se amestece în afacerile 
clienţilor partidului." 

Chiar Florea a devenit subiectul mâniei lui Iliescu (fiind 
destituit mai târziu din funcţie), care a criticat pe faţă acţiunea 
cuiva numit de predecesorul său, şi s-a dovedit a fi o sulă în 
coasta puterii, în aprilie 2003, când a protestat în legătură cu 
creşterea presiunii politice asupra justiţiei. Umilirea unei 
judecătoare renumite pentru conduita sa corectă a reprezentat, 
totodată un avertisment pentru românii mai umili că îndrăzneala 
de a cere socoteală statului pentru că le călca în picioare 
drepturile putea să se soldeze cu consecinţe neplăcute şi că, prin 
urmare, nu era o cale bună de urmat.!? 

Incidentele de acest fel „sunt cele care ar trebui să 
trezească o îngrjorare acută la Bruxelles despre capacitatea 
României de a ucide balaurul corupţiei. Mentalitatea 
potrivit căreia indivizi sus-puşi au dreptul să deturneze 
banii şi bunurile publice în folosul propriu este adânc 
înrădăcinată. În «Indicele de percepere a gradului de 
corupţie» realizat în 2001 de prestigiosul organism 
internaţional Transparency International, România a fost 
plasată a şaizeci şi noua din nouăzeci şi una de țari. Singura 
ţară europeană care ocupa o poziţie inferioară era Rusia, 
plasată a şaptezeci şi noua. Bulgaria, cu care România este 
adeseori comparată, era mult mai în faţă, pe locul al 
patruzeci şi şaptelea.”15 

De asemenea trebuie remarcat că „marea majoritate a 
elitei intelectuale a preaslăvit naționalismul şi modelele 
specificităţii româneşti pentru a distrage atenţia poporului de la 

eşecurile politicii de stat. Cel mai bun exemplu actual despre 
acest soi de intelectual este George Pruteanu, care în luna 
noiembrie a anului 2002 i-a unit pe deputaţii din PSD şi PRM, 
determinându-i să voteze o lege care stabilea amenzi 
usturătoare tuturor celor care nu foloseau cuvinte româneşti pe 
panourile publice. ”!* Iar „democraţii contemporani sunt ţinuţi 
în umbră ca urmare a lipsei unor mişcări reformatoare, care să 
fi reuşit să se impună în detrimentul unui stat nedrept şi corupt. 
[...] Cincizeci de ani de comunism au consolidat elementele 
autoritariste din cultura politică.” t5 

Putem avea o imagine asupra profesionalismului din 
politică (aceasta neavând nici până acum o deontologie), 
observând influenţa economicului asupra politicului: „Valerian 
Stan, şeful departamentului anticorupţie al guvernului în anii 
1996-1997, susținea în 2001 că aproape 70% dintre 
reprezentanţii aleşi aveau propriile afaceri cărora le dedicau mai 
multă atenţie decât obligaţiilor parlamentare. [...] Mărturii tot 
mai numeroase că prin bani se cumpără funcţiile umplu ziarele 
aproape zilnic. O serie de concesionări sunt acordate de 
politicieni lor înşile sau aliaţilor lor din lumea afacerilor şi a 
finanţelor:” 15 

Mult prea des liderii de partide, adjuncţii lor, oficialii 
locali şi membrii tineri sunt mânaţi de nevoia de a obţine 
bunăstare materială prin activitatea politică. Ideologia şi 
programele contează prea puţin. lureşul celor mai mulţi 
defectori oportunişti spre PSD după 2000 demonstrează că 
nevoia de a redirecţiona banii publici şi ai Europei spre 
buzunarele private reprezintă o preocupare covârşitoare. Ba mai 
mult, nu este deloc exagerat să afirmăm că acapararea statului 
şi redirecţionarea unei părţi din resursele acestuia către un 
individ şi anturajul său sau către un grup reprezintă baza 
politicii româneşti. Ca rezultat, partidele actuale au o identitate 
ştearsă şi o reputaţie proastă în ochii alegătorilor." 

Mulţi comentatori ai fenomenului politic sunt de 
acord că „aproape toate impulsurile pentru o schimbare 
fundamentală provin de la instituţiile internaţionale, care 
caută să ajute România cu privire la sarcina uriaşă de a se 
pregăti pentru integrarea euro-atlantică.”18 

S-a observat relativ uşor că „prin tendinţa lor de a se 
abţine sau de a vota în masă pentru PRM, tineretul român 
(în general) şi-a manifestat pregnant în decembrie 2000 
refuzul de a se implica într-un sistem politic de care se 

simțeau înstrăinaţi. O astfel de alienare nu se rezumă doar 
la ei, însă efectele sale dezastroase au fost reduse prin 
puterea televiziunii de a linişti populaţia. Posturile private 
principale sunt deţinute de oameni de afaceri dependenţi de 
bunăvoința PSD, în foarte mare măsură din cauza datoriilor 
pe care în anumite situaţii, le au faţă de stat. În programele 
de televiziune predomină concursurile, serialele de acţiune 
violente, importate din străinătate, şi emisiunile cu o tentă 
naționalistă, prezentate adeseori de personalităţi de 
frunte;”1* 

Acest gen de programe îi împiedică pe telespectatori să 
judece în mod obiectiv comportamentul celor aflaţi la putere şi 
felul în care acest comportament le afectează vieţile. În diversele 
ţări unde există un grad mare de inegalitate şi nedreptate, 
dominaţia unor astfel de forme de televiziune conduce la 


pasivitate politică şi serveşte ca instrument util pentru o elită 

conducătoare egoistă.20 

Chiar şi negociatorii europeni şi-au putut da seama de 
realităţile autohtone şi au apreciat că „România întâmpină 
dificultăţi în absorbirea de fonduri de la UE din cauza slabei 
sale capacităţi administrative.”2! 

În opinia lui Tom Gallagher însăşi „UE contribuie la 
creşterea inegalităţii (sociale din România) într-un ritm 
foarte îngrijorător prin modalitatea, de cele mai multe ori 
neglijentă, prin care permite să-i fie utilizate fondurile de 
preaderare. Foaia sa de parcurs pentru România include 
puţine clauze referitoare la protecţia bătrânilor şi va 
înrăutăţi situaţia unor grupuri cum ar fi ţăranii şi muncitorii 
necalificaţi de la oraş. Acestea măresc riscul unei agitaţii 
naţionaliste după ce România va intra în UE, o perioadă în 
care se presupune că ea va deveni o ţară normală din punct 
de vedere politic;”22 

Este ironic faptul că o putere externă ca UE cominte 
aceleaşi greşeli ca ale unei alte mari puteri, evident mai puţin 
bine acceptată, Uniunea Sovietică, insistând pe aplicarea unui 
proiect de schimbare ale cărui componente esenţiale s-ar putea 
să nu corespundă nevoilor României. 

Marxism-leninismul aşa cum a fost practicat de 
Ceauşescu şi dorinţa de îmbogăţire a succesorilor postcomunişti 
au lăsat în urmă un vid moral în România. Ţara a devenit o 
junglă politică şi economică, în care doar cel mai puternic 
supravieţuieşte (confirmându-se ideea capitalismului sălbatic 
susţinută adeseori în presă). O mulţime de tehnici au fost create 

pentru a submina democraţia în mod subtil şi pentru a lăsa 

averea statului în câteva mâini. Simţul datoriei sociale faţă de 

cel mai slab din societate se diminuează rapid (în pofida aşa-zis 
politicii sociale promovate de Partidul Social Democrat). 
Incapacitatea încheierii procesului anevoios de ieşire a 
României din comunism pune probleme reale în ceea ce priveşte 
stabilitatea Europei, iar ea nu mai reprezintă doar o preocupare 
internă şi nici măcar una balcanică. Va fi o ironie a sorții dacă 
rezultatul esenţial al angajamentului UE faţă de România se va 
dovedi până la urmă acela de a consolida puterea elitei 
conducătoare, care s-a regrupat după căderea comunismului în 

1989. dacă se va întâmpla acest lucru, UE va consolida tradiţiile 

istorice şi metodele care au făcut România sinonimă cu proasta 

guvernare de-a lungul celei mai mari părţi din istoria sa.% 

O dovadă destul de convingătoare despre corupţia şi 
moralitatea din PSD şi cea a liderilor acestuia este însăşi 
uniunea cu PUR, ca replică la Alianţa PNL - PD (Dreptate şi 
Adevăr), deşi „în unele cercuri plutea îngrijorarea din cauza 
alianţei electorale încheiate între PDSR şi Partidul Umanist 
Român (PUR), vehicul politic al unui controversat 
întreprinzător, Dan Voiculescu, care îşi dobândise o mare 
parte din baza de putere lucrând în întreprinderile de 
comerţ exterior controlate de Securitate înainte de 1989.”2 

O vreme „atenţia presei s-a concentrat mult asupra 
operaţiunilor financiare speciale îndeplinite pentru regim 
(fiind vorba de anii dictaturii lui Ceauşescu) de către Dan 
Voiculescu fondator al Asociaţiei Intreprinzătorilor Români 
şi om cu importante investiţii în mass-media. ”?5 

Tocmai această uniune a putut avantaja PSD-ul, aflat 
într-un declin constant în 2004 în opţiunile electoratului, 
pentru a-şi mări influenţa asupra mijloacelor de informare 
şi clubului afaceriştilor români. 

PARTEA a Il-a 
Adevărata natură a comunismului 


Motto: 

Prezentul în care trăim nu poate fi înţeles corect fără 
ca să aruncăm mai întâi o privire asupra trecutului plin de 
evenimente, care i-a precedat şi care i-a dat naştere. 

Autorul 

A ierta nu înseamnă a uita, însă a uita este de 
neiertat... 

Vladimir Tismăneanu, Noaptea 
totalitară.  Crepusculul ideologiilor 
radicale din Europa de Est 


1. Seducţia utopiei comuniste 


„România nu poate să facă pasul spre viitor decât cu 
oameni ai viitorului, nu cu oameni ai trecutului. [...] 
Singura şansă este tânăra generaţie care navighează pe 
Internet, deci nu cunoaşte frontierele. [...] românii nu 
apreciază ceea ce au, nu se gândesc prea mult la ceea ce 
pot ei oferi Europei şi lumii (şi pot oferi foarte multe!), nu 
sunt prea optimişti în legătură cu viitorul lor. Se impune să- 
şi cunoască mai bine istoria, căci acolo se află o mare sursă 
de energie naţională, o mare doză de optimism” - susţine d- 
l Keith Hitchins, doctor în Istoria României la Universitatea 
Harvard din SUA. 

Omenirea a cunoscut în secolul XX două mari 
conflagrații mondiale şi a înregistrat totodată două mari 
tentative de a lichida definitiv democraţia de tip occidental 
(cu tradiţii îndelungate). S-a urmărit obţinerea puterii şi 
supremaţiei mondiale de către fascism, nazism şi respectiv 
comunism. Acestea au fost propagate şi impuse multor 
state din întreaga lume, deşi se întemeiau pe doctrine 
extremiste (de dreapta sau de stânga). 

România a fost şi ea implicată direct în cele două 
războaie mondiale şi am avut contact cu două sisteme din 
cele trei (când puterea a fost cucerită de fascişti, în timpul 

guvernării legionare 14 septembrie 1940 - 21 ianuarie 
1941, cât şi de comunişti în perioada 6 martie 1945 - 22 
decembrie 1989). Ororile comise în aceste războaie şi sub 
guvernările amintite sunt în mare parte cunoscute 
publicului larg dar cu siguranţă sunt greu de descris şi de 
imaginat, exact aşa cum s-au petrecut în realitate.Le cunosc 
cel mai bine supraviețuitorii acestora. 

Având în vedere implicaţiile uriaşe ale comunismului 
asupra tuturor sferelor şi domeniilor de activitate precum şi 
dezastrele pe care le-a produs (imposibil de cuantificat în 
totalitate), am considerat ca fiind extrem de utilă abordarea 
acestui «fenomen social-politic» din mai multe perspective 
(istorică, sociologică, filosofică şi politologică). Sunt convins 
că nu numai tinerii ar putea avea nevoie să cunoască aceste 
vechi şi triste realităţi (dar din care încă îşi mai trag seva 
cele actuale), pentru ca generaţiile noi să nu repete 
greşelile trecutului, ci chiar şi cei cu o experienţă de viaţă 
mai vastă dar care - din păcate - nutresc încă anumite 
nostalgii după vremurile de altădată («epoca Ceauşescu»), 
deşi ştiu că regimul trecut a fost unul dictatorial (despotic, 
mai precis totalitar). 

Pentru că s-a împământenit acest termen de 
«comunism» (sau «comunişti») pentru a caracteriza unele 
regimuri iar foştii lideri promovau «comunismul» ca o 
alternativă la capitalism (denumind partidele lor 
«comuniste» sau altfel), se cuvine a face câteva precizări de 
rigoare. Din punct de vedere istoric şi în spiritul adevărului 
istoric sunt de acord cu opinia unor reputați istorici, care 
consideră aceşti termeni incorecți şi superficiali (şi care 
evită să se pronunţe încă definitiv şi cu argumente bazate 
pe probe şi documente) asupra evenimentelor ce au urmat 
anului 1948: 


În epocă s-a folosit denumirea de «regim democrat- 
popular», o formulare pleonastică, deoarece «demos» (democrat) 
înseamnă popor. [...] Denumirea a fost preluată din limba rusă şi 
impusă tuturor ţărilor ocupate de sovietici în 1944-1945. [...] Din 
1948, statutele şi programele partidelor aflate la putere în 
aceste ţări menţionau că democraţia populară se realiza prin 
dictatura proletariatului. [...] Dar, la o analiză mai atentă, se 
poate constata că această omogenizare s-a produs prin 
lichidarea «elitelor», a vârfurilor societăţii - adică exact a acelor 
segmente care asigură trăinicia dezvoltării unei societăţi; atenţia 

prioritară era acordată «clasei muncitoare», mai uşor de 

manevrat, în timp ce intelectualitatea era considerată ca o 

pătură şi privită adesea cu suspiciune. Pe de altă parte, s-a 

detaşat puternic de masa populaţiei «nomenclatura», alcătuită 

din cadrele de partid; aceasta şi-a creat privilegii pe care vechea 
clasă politică (din perioada interbelică) nici nu şi le putea 
imagina: vile, maşini, policlinici, spitale, magazine «cu circuit 
închis», deplasări în străinătate («pentru odihnă şi tratament») 
etc. - toate pe cheltuiala statului (adică a «poporului muncitor»); 
cu cât privilegiile nomenclaturii erau mai mari, cu atât 
propaganda despre «deplina egalitate în drepturi», despre 

«sacrificiile pe care trebuia să le facem cu toţii pentru viitorul 

luminos al copiilor noştri» era mai intensă (şi mai agresivă). 

Aceste realităţi contravin tezelor comuniste.! 

Marx şi Engels au rămas în istorie ca filozofi, 
promotori ai socialismului ştiinţific, având ca idei noi, 
fundamentale lupta de clasă şi o societate fără 
clasă.Preluând ideile acestora, comuniştii au mers mai 
departe, afirmând rolul conducător al proletariatului şi 
dând naştere astfel doctrinei materialismului dialectic şi 
istoric, care a fost considerată opera celor doi teoreticieni 
capitalişti.Această impostură nu conta însă pentru cei care 
voiau să-şi perpetueze şi să-şi legitimeze puterea, pentru a 
nu fi contestaţi. Eliminând toate partidele politice (deci 
concurenţa primejdioasă), ei au afirmat totodată 
necesitatea «luptei de clasă» permanente şi înlocuirea 
burgheziei încă de la început cu proletariatul 
«revoluţionar». Cei care se autoproclamau comunişti nu 
stăpâneau teoria decât într-un mod foarte superficial dar 
suficient pentru a stăpâni masele. Acţiunea era însă 
cuvântul lor de ordine: 

În fond, esenţa comunismului consta, după aprecierea lui 

Marx, într-o puternică dezvoltare a societăţii, în primul rând al 

forţelor de producţie, a nivelului de cultură şi civilizaţie al 

poporului, astfel încât să se ajungă la o abundență de bunuri 
materiale şi spirituale. Cel mai de seamă teoretician al acestei 
doctrine aprecia că omenirea va trăi în comunism atunci când se 
va aplica lozinca: «De la fiecare după munca sa, fiecăruia după 
necesităţi». Fără îndoială, comunismul a fost şi este o teorie care 
preconizează o anumită organizare a societăţii, diferită de cea 
anterioară; partidele comuniste din ţările în care ele au ajuns la 
putere au declarat că urmăresc construirea (edificarea) unei 
asemenea societăţi. Comunismul era proclamat «visul de aur al 
omenirii», iar drumul spre realizarea acestui «vis» era 
considerat foarte lung. [...] România a adoptat în 1974 

«Programul Partidului Comunist Român de făurire a societăţii 
multilateral dezvoltate şi înaintare a României spre comunism». 
[...] Având în vedere aceste realităţi, caracterizarea potrivit 
căreia în 1945 s-a instaurat «regimul comunist» în România (ca 
în celelalte state menţionate) şi chiar aprecierea că în 1989 au 
fost înlăturate «regimurile comuniste» în Europa sunt simpliste, 
superficiale şi neconforme cu realitatea. Între teoria privind 
comunismul şi viaţa concretă exista o discrepanţă uriaşă.? 

Nu întâmplător am ales titlul părţii a doua a acestei 
cărţi („În zodia comunismului şi după 19897"), deoarece în 
fapt regimuri comuniste n-au existat încă cu adevărat. Insă 
în numele comunismului utopic - acest vis îndrăzneţ şi iubit 
de unii -, s-au săvârşit cele mai mari fărădelegi (crime, 
arestări, deportări, muncă silnică etc.), egalate probabil 
doar de nazişti. Ca şi nazismul, această doctrină sau utopie 
a comunismului a exercitat la vremea respectivă o mare 
seducţie pentru unii intelectuali şi pentru mulţi fanatici din 
toată lumea. Dogmele constituiau adevărate religii, care 
umpleau vidul sufletesc al unora şi conduceau la o 
intoleranţă profundă şi făţişă faţă de alte convingeri 
(inclusiv cele democratice). Patima pe care au pus-o în 
slujba răspândirii şi impunerii doctrinei lor, a încercat să 
justifice «legalitatea» acţiunilor lor şi reprimarea tuturor 
convingerilor diferite sau evident în opoziţie cu a lor. Astfel, 
ajungem la originile comunismului şi esenţa acestuia. Un 
mare gânditor contemporan, Nicolae Manolescu, a căutat 
să descifreze natura adâncă a comunismului şi asemănările 
sale (dar şi deosebirile) cu capitalismul: 

Aşa se explică de ce, pe toată durata evoluţiei capitaliste, 
ideea comunistă a apărut ca o utopie splendidă: de la Morus şi 
Campanella la socialiştii secolului XIX. Era ca şi cum ideea cea 
mai scumpă a burgheziei - aceea de progres uman nestăvilit - ar 
fi găsit în utopia comunistă modul şi locul realizării absolute, 
dincolo de contingenţa capitalistă, imperfectă şi stingheritoare. 
Comunismul a fost visul cel mai frumos al capitalismului. [...] Tot 
ce funcţiona defectuos în capitalismul real părea corijabil în 
socialismul utopic. Multe dintre minţile cele mai de seamă ale 
Europei s-au aprins de aceste iluzii. [...] Abandonarea acestei 
iluzii primejdioase nu s-a realizat decât extrem de târziu, cu mult 
după ce Lenin operase o modificare ideologică esenţială care 
permitea aşa-zisei revoluţii comuniste să se declanşeze în ţări 
economic şi social înapoiate (deci fără a putea profita de nivelul 
material înalt al capitalismului) şi care însemna, în definitiv, 
lichidarea esenței înseşi a utopiei.* 

Poate nici un alt autor nu a pus problema într-un mod 
atât de tranşant ca dl. Manolescu. Mă alătur acestor 
consideraţii cu unele personale dar mai modeste desigur. 
Privind retrospectiv, patosul revoluţionar de care dădeau 
dovadă comuniştii (propaganda imensă,  paradele 
muncitorilor şi cele militare, cultul personalităţii, poeziile şi 
cântecele patriotice,cuvântările înflăcărate etc.) este acum 
ceva de neînțeles. S-a urmărit adeziunea poporului la orice 
măsuri luate de partid dar oamenii nu simțeau acest «spirit 
revoluţionar». Răul era ascuns în ideea comunismului, care 
urmărea «omogenizarea» cu orice preţ(adică să fim toţi la 
fel,chiar să gândim la fel). Diversitatea nu era tolerată. 
Ideile propagate cu atât zel erau departe de a fi progresiste 
în realitate. Ele veneau «de sus» (conform ierarhiei 
comuniste) şi trebuiau impuse până la ultimul om de rând. 
Insă, comuniştii erau singurii aflaţi deasupra ideologiei, şi 
nu de puţine ori deasupra legii (pe care tot ei le adoptau). 
Deşi afirmau consecvent lupta împotriva «claselor 
exploatatoare», ei înşişi au devenit exploatatori. Deşi 
proslăveau munca şi cinstea, ordinea şi legea, în realitate 
tocmai de acestea se fereau şi dădeau dovadă de 
iresponsabilitate pentru destinul poporului român. Morala 
socialistă nu se aplica şi lor. Transpare astfel lipsa de 
caracter şi gravele carenţe de educaţie a comuniştilor 
(autoproclamaţi comunişti), teama faţă de intelectuali (care 
i-ar fi putut demasca). Clasa intelectualilor a fost privită 
mereu cu suspiciune şi chiar ură. Au ales să modifice cât 
mai mult capitalismul, pentru a se forma în opoziţie cu 
acesta: 

Abia după ce Stalin, Mao, Pot Pol, Ceauşescu, Kim Ir Sen, 

Haile, Mariam şi ceilalţi dictatori monstruoşi ai secolului nostru 

au instaurat domniile lor înfiorătoare, în numele utopiei 

comuniste, abia atunci ne-am dat cu toţii seama că în fond şi în 

fapt, comunismul nu reprezintă o formă superioară, perfectă, a 

capitalismului (şi o încoronare a întregii evoluţii a societăţii 

umane), ci o groaznică deformare a lui, o inversare malignă a 

însuşirilor lui, o îmbolnăvire (ce părea la un moment dat fără 

leac) a omului, a societăţii şi a istoriei înseşi. Industria 
capitalistă devine în comunism industrie militară. Organizarea 
sistemului, managementul capitalist adică, devine planificare 
centrală şi globală. Viaţa socială se transformă într-o colonie 
penitenciară. Naționalismul devine şovinism, iar 

internaţionalismul, o ierarhie de tip kominternist. Aparatul de 

poliţie, menit a proteja individul şi statul, se preface, într-unul de 

represiune. Nici una din aceste malignităţi nu este propriu- 
vorbind creaţia comunismului. Toate există în capitalism. 

Comunismul operează doar schimbarea de semn şi, cu asta, 

tabloul se inversează.* 

Cu aceasta atingem esenţa sistemului comunist şi 
înţelegem natura lui, care este pur politică. Nicăieri regimurile 
comuniste n-au avut o legitimitate naţională, economică, morală 
ori de alt fel. În esenţa lui, comunismul este politic şi urmăreşte 
să câştige şi să păstreze puterea. Nici o altă ambiţie nu-l 
caracterizează. Nici un alt ideal nu-l mişcă. Nici un alt sentiment 
nu-l însufleţeşte. Aşa se explică de ce comunismul n-a căutat să 
ridice nivelul de trai al oamenilor. El este interesat să-i conducă 
pe oameni şi să-i supună. Cu cât trăiesc în mai mare mizerie, cu 
atât sunt oamenii mai obedienţi. [...] Partidele şi regimurile 
comuniste (totalitare) sunt perfect ierarhizate. Edificiul lor este 
birocratic şi în aşa fel conceput, încă din vârf şi până la bază, 
eşaloanele succesive se subordonează nesmintit unele altora. [...] 
Disciplina de partid este una de cazarmă. Ordinele nu se discută, 
ci se execută. [...] Regimurile comuniste nu se compun din 
cetăţeni, ci din soldaţi. Iar viaţa soldaţilor presupune nesfârşite 
campanii, lupte, fronturi şi duşmani. Limbajul comunist este un 
limbaj militar. Dintre toate instinctele umane, comunismul îl 
satisface doar pe acela de dominație, de putere." 

Societatea comunistă a fost fără îndoială o societate 
închisă, rigidă şi conservatoare. Avea propriile reguli 
stabilite de liderul partidului. Orice abatere era pedepsită 
aspru. Prin urmare putem afirma că valorile după care se 
conducea această societate (exprimând în fond valorile 
liderului comunist), nu erau nici comuniste (în esenţa lor) 
dar nici capitaliste. Inţepenirea sistemului a condus la 
stagnare şi regres. Aşa cum spunea şi dl. Manolescu, «un 
astfel de sistem nu permitea schimbări reale şi nici un fel 
de transparenţă»." Libertatea şi conştiinţa individuală erau 
sacrificate pe altarul unor raţiuni de stat (ori de partid) sau 
colective (în numele clasei muncitoare). Statul era net 
deasupra individului şi intereselor individuale identificându- 
se cu partidul iar partidul cu liderul său. Prin urmare se 
ajungea din nou la acea celebră expresie: «Statul sunt eu!» 
(formula regelui despotic Ludovic al XIV-lea). Caracteristic 
pentru lipsa de transparenţă din aceste regimuri 
totalitariste comuniste este însăşi limbajul său de lemn, 
exprimat atât în cadrul «cuvântărilor», cât şi în presă: 

Limba de lemn este un mod de exprimare codificat, 
sibilinic şi la rigoare osificat, a cărui particularitate este minima 
transparenţă. În limba de lemn nu se vorbeşte deschis, liber, ci 
pe ocolite şi învăluitor. Limba de lemn nu permite radicalitatea. 
Şi este instrumentul ideal prin care unei ideologii şi se răpeşte 
eficacitatea, silind-o să se transforme într-un corp de dogme, 
incapabile şi să explice fenomenele reale, şi să le prevadă: la 
urma urmelor, să le prevină.” 

Regimurile aşa-zis comuniste s-au prăbuşit unul după 
altul (rămânând în lume doar China, Cuba şi altele câteva) 
şi au făcut loc fie unor regimuri neo-comuniste (care au 
«reformat» comunismul), fie unor regimuri realmente 
democratice. Comunismul nu poate fi însă reformat ci doar 
cosmetizat, pentru că nu suportă (aşa cum s-a mai spus) 
schimbări reale. Exemplul cel mai grăitor mi se pare 
«perestroika» lui Mihail Gorbaciov, care a eşuat, dar în mod 
paradoxal a condus la prăbuşirea comunismului în cea mai 
mare ţară comunistă şi în care s-a născut bolşevismul. 
Meritul acestui lider este incontestabil. Rusia s-a născut pe 
ruinele URSS-ului şi regimurile comuniste din ţările aflate 
sub influenţa sovietică s-au prăbuşit şi ele, deschizând 
drumul democraţiei. Acţiunea lui Gorbaciov a constituit o 
mare «reparaţie istorică». Totodată, comunismul s-a 
dezvăluit (fără a se mai ascunde sub diverse măşti) ca fiind 
o mare utopie distructivă: 

Dacă utopia şi iluziile pot fi înţelese, câtă vreme 
comunismul nu şi-a relevat natura malignă, nostalgiile comuniste 
nu mai pot fi socotite altceva azi, când această natură este 
evidentă, decât o pură inerție intelectuală şi morală. Oare de ce 
este nevoie să reamintim toate realităţile hidoase cărora 
comunismul le-a dat naştere, în virtutea utopiei lui, ca să ne 
convingem că am trăit o aberaţie a istoriei, că lumea noastră a 
suferit de o maladie cumplită şi că nu e nimic - dar absolut nimic 
- de recuperat din tot acest infern din care suntem pe cale să 
ieşim? La ce ne-ar folosi să pariem în continuare pe elementele 
aşa zicând pozitive din comunism („s-au făcut şi lucruri bune”), 
când este limpede că ele aparţin în fapt capitalismului (totul, de 
la dezvoltarea tehnicii la superioara ordine socială, este 
realizarea lui) şi că în comunism, ele au devenit automat 
negative? In definitiv, singura creaţie originală incontestabilă a 
comunismului este de natură malignă, aşadar negativă, şi constă 
nu în corijarea capitalismului (cum a pretins utopia), ci în 
deformarea lui până la grotesc şi terifiant, este o excrescenţă 
maladivă în organismul social, un cancer sau o SIDA a istoriei 
umane. Confruntaţi cu această realitate (vai, indenegabilă de 

către sutele de milioane de victime din toată lumea!), orice 
nostalgie ar trebui să ne fie interzisă ca o eroare şi ca o crimă. 
Nu mai este posibilă nici o scuză pentru orbirea (dacă orbire 
este) celor care continuă a crede - şi a spune - că a existat o 
mare idee comunistă mutilată de o aplicare nefericită. Din 
contră: ideea comunistă ca atare este malignă, aplicările putând 
fi, ici-colo, parţial acceptabile. [...] Dar dacă răul este în idee şi 
nu în aplicarea ei, cum încerc să dovedesc, atunci nostalgicii de 
astăzi sunt preveniţi - şi va trebui ca ei să tragă consecinţele - 
că fidelitatea lor faţă de comunism nu este cu nimic mai puţin 
primejdioasă decât a fost devotamentul faţă de comunism al 
utopicilor de ieri. Cu precizarea că, dacă utopicilor li se aplică 
prima jumătate a dictonului latin - errare humanum est - 
nostalgicilor li se aplică jumătatea lui din urmă - perseverare 
diabolicum.E 
Fără îndoială au fost remarcate de mulţi autori 
asemănări între cele două sisteme noi care şi-au instaurat 
propria lor «democraţie» originală, numind astfel nazismul 
şi comunismul. Ambele au adus atingeri grave sistemului 
democratic autentic de tip occidental şi drepturilor 
omului.Ambele au promis şi au realizat schimbări radicale 
în societate pentru ca «rasa pură» germană sau toţi 
cetăţenii(în comunism) să trăiască «mai bine»: 

Nazismul şi bolşevismul au absolutizat distincţiile de 
clasă ori de rasă pentru a propune forme de control, manipulare 
şi dominație fără precedent în privinţa fanatismului, caracterului 
lor sistematic şi a respingerii categoriilor tradiţionale de bine şi 
de rău. [...] În fond, arată Chirot (Daniel) în excelentul subcapitol 
despre micii stalini (Ceauşescu, Kim Ir-sen, Khmerii roşii), ne 
putem aştepta ca în societăţi marcate de o întârziere a 
modernităţii să se producă asemenea combinaţii baroce de 
nativism, autarhie, pseudo-patriotism, populism şi cultul unui 
lider presupus providenţial. [...] Chiar şi Ceauşescu, în jurul 
căruia se dezvoltase o întreagă mlaştină a corupţiei şi 
nepotismului, nu era interesat doar în păstrarea puterii cu orice 
preţ. Nu era vorba de un sistem pur şi simplu sultanic, ori 
faraonic, în care singurul obiectiv era îmbogățirea 
nomenklaturii. Acest tip de tiranie era inspirat de proiecte 
transformatoare: forța lor provenea din credința în rândurile 
acestor elite auto-desemnate că lumea trebuia fundamental 
modificată. In acest sens, bolşevicii de diverse nuanțe erau 
iacobini de extremă stânga. Naziştii, la rândul lor, reprezentau 
darvinismul social într-o formă paranoică, dar şi unii şi alţii 
împărtăşeau aceeaşi dorinţă de a crea «omul nou», în fapt voinţa 
de a distruge autonomia individuală şi de a plasticiza 
personalitatea până la completa contopire cu o comunitate 
desăvârşită, închipuită ca spaţiu al fericirii şi plenitudinii.? 

Potrivit opiniilor lui P.P. Negulescu se poate vorbi de 
„ura nestinsă a comuniştilor faţă de cel mai bogat şi 
destoinic decât tine”. Poate tocmai de aceea, cultura a fost 
desconsiderată şi cenzurată atât de nazism cât şi de 


bolşevism: 

Cultura a fost duşmanul principal, iar marxismul cel mai 
trivial a devenit avangarda acestei ofensive neobarbare. Părea 
că cele mai cumplite aberaţii ale Rassenwissenschft-ului («ştiinţa 
raselor») nazist erau reiterate în excesul stalinist de 
Klassenlehre («ştiinţa clasei»). Pentru a ilustra amplitudinea 
catastrofei intelectuale, se pot selecta la întâmplare mostre din 
publicaţiile epocii. Acestea ar putea să completeze o adevărată 
antologie a degradării umane şi a infamiei morale.!9 

Deutscher (Isaac) le-a imputat comuniştilor deziluzionaţi 
că au eşuat în a face în a face distincţii de importanţă vitală. 
Socialist radical şi fost troţkist (rival al lui Stalin), el nu a putut 
să accepte virulenţa atitudinilor anticomuniste [...]. Referindu-se 
la un anticomunist ca Arthur Koestler sau Boris Souvarine), 
Deutscher scria: «Comunist fiind, nu vedea nici o deosebire între 
fascişti şi social-democraţi. Ca anticomunist nu vede nici o 
diferenţă între nazism şi comunism. Cândva accepta invocarea 
infailibilităţii partidului, acum se crede el însuşi infailibil. Fiind 
odinioară prins de «cea mai mare iluzie», acum este obsedat de 
cea mai mare deziluzie a timpului nostru.!! 

Nu este nici un secret că cei mai mulţi dintre intelectualii 
care s-au alăturat taberei staliniste în anii '30 au făcut-o pentru 
că nu puteau vedea o alternativă mai bună şi eficientă la nazism. 
Iată de ce nu este surprinzător că mulţi antifascişti convinşi s-au 
simţit trădaţi datorită colaborării cu Stalin cu Hitler şi şi-au 
revizuit vechile convingeri.!? 

Nu ar fi îngust să afirmăm că ascensiunea lui Hitler la 
putere a servit perfect intereselor lui Stalin. În acea stare de 
urgenţă, era evident că orice opoziţie faţă de Stalin echivala cu 
un sprijin obiectiv pentru Germania nazistă. Oamenii erau 
constrânşi să păstreze tăcerea absolută, până la venirea unor 
vremuri mai bune.!5 
Mergând mai departe pe această temă, „nu a fost 

lăsată să prindă viaţă nici o deviaţie de la normele osificate 
ale realismului socialist. Arta sovietică (şi imitaţiile ei vagi 
din «democraţiile populare») putea fi cu greu distinsă de 
monumentalismul neoclasic nazist, inspirat de dogma unui 
heroischvolkischer Realismus (realism popular eroic). 
Estetica triumfalistă, stalinistă şi nazistă au fost, fără 
putință de tăgadă, două feţe ale aceleiaşi monede. Ambele 
îşi aveau originea în aversiunea faţă de cultura superioară a 

elitelor burgheze şi ambele erau instinctiv potrivnice 
spiritului modernităţii. Nu e de mirare că tovarăşul Jdanov, 
cât şi dr. Goebbels dispreţuiau avangarda culturală în care 
ei nu puteau să distingă decât anarhie politică, decadenţă 
culturală şi perversiune morală;”!4 
Romanul lui Orwell, vorbeşte despre coşmarul utopiei 
realizate, despre moartea iluziilor şi despre triumful logicii 
birocratice. În lumea descrisă de Orwell, în universul blocat al 
societăţii închise, toate speranţele au fost anulate, individul este 
lent condamnat la o lentă moarte spirituală. Negativitatea a 
dispărut, tehnologia puterii a ajuns la forme de o macabră 
perfecţiune. Despotul absolut, anonim şi periculos, o divinitate 
tribală însetată de glorie, este simbolul înspăimântător al 
uniformizării totalitare. În spaţiul irespirabil al stalinismului şi-a 
găsit George Orwell sursa capitală de inspiraţie. [...] Orwell a 
detestat organic totalitarismul în oricare dintre ipostazele sale. 
Ca nimeni altul, el a ştiut să surprindă ipocrizia nesfârşită a 
discursului totalitar, cinismul ca resursă esenţială a acelor 
comportamente care susţin perpetuarea regimului despotic [...]. 
O' Brien, ideologul-călău: «Naziştii germani şi comuniştii ruşi se 
apropie mult de noi prin metodă, dar ei nu au avut niciodată 
curajul de a-şi recunoaşte propriile motive. Ei pretindeau, poate 
că o şi credeau, că au trebuit să ia puterea, că nu au făcut acest 
lucru decât pentru o perioadă limitată de timp, că, odată trecut 
punctul critic (libertatea suprimată şi opoziţia anihilată), va 
urma îndată un paradis în care oamenii vor fi liberi şi egali. Noi 
nu suntem astfel. Noi ştim că nimeni nu pune mâna pe putere cu 
intenţia de a renunţa la ea. Puterea nu este un mijloc, ea este un 
scop. Nu întemeiezi o dictatură pentru a salva o revoluţie. O 
revoluţie se face tocmai pentru a întemeia o dictatură. 
Persecuţia are ca obiect persecuția. Tortura are ca obiect 
tortura. Puterea are ca obiect puterea.»15 
Pentru ambele forme de totalitarism, ideologia 
reprezintă putere iar legătura dintre acestea din urmă este 
una foarte puternică: „Ideologia este putere, şi odată ce 
puterea îşi schimbă strategia, ideologia o urmează fidel. 
Aceasta nu contestă însă impactul uriaş al decepţiei şi 
autodecepţiei ideologice. Ideologia este hrană spirituală 
pentru subiecţii totalitarismului: «Cursul (lui Stalin) nu a 
fost doar un tratat de istorie falsificată (şi simplificat), ci o 
instituţie socială puternică - unul dintre cele mai 
importante instrumente de control al minţii, un mijloc de 
distrugere, atât a raţiunii critice, cât şi a amintirilor 
societăţii despre propriul trecut». [...] «Sfânta scriptură» (a 
lui Stalin) a fost complet abandonată după decesul 

tiranului, iar declaraţiile lui, cândva venerate, au fost 
ridiculizate, fiind socotite culmea mediocrităţii. Cu totul 
ironic, mai ales adulatorii de odinioară erau activi în 
demolarea gloriei lui Stalin;”'* 
În universul totalitar, puterea şi ideologia sunt 
inextricabil legate. Fără forţa imensă a ideologiei, fără efectele 
ei subjugătoare, dominaţia exercitată de către aparatul de 
conducere n-ar fi atins perfecțiunea din epoca lui Stalin. In 
opinia lui Zbigniew Brzezinski, factorul ideologic este cel care 
recuperează diferenţa esenţială dintre totalitarism şi alte forme 
de regimuri autoritare. Ideologia are multiple funcţii. In 
asemenea sisteme, însă abolirea normelor morale tradiţionale 
este cea primordială. Este extrem de important să înţelegem că 
în regimurile cu partid unic, caracterul absolutist al ideologiei 
oficiale «eliberează mişcările (politice) de orice restricţii, de 
ordin moral sau tradiţional-legal, referitoare la puterea lor, iar 
ele se consideră îndreptăţite să ia măsurile cele mai barbare 
pentru a-şi consolida puterea şi a-şi pune în practică ideologia.!” 
Cu siguranţă, „sistemul totalitar urăşte memoria, se 
fereşte de martori şi mărturii, face tot posibilul pentru 
ştergerea frontierelor dintre adevăr şi minciună, între 
obiectiv şi subiectiv, între realitate şi iluzie. Personalitatea 
trebuie degradată la statutul de masă, poporul devine 
populaţie, iar populaţiei i se pot servi orice inepţii, fără 
teama că cineva va fi făcut răspunzător .[...] Partidul unic 
nu poate accepta adevărul [...] este infailibil, [...] posesorul 
adevărului, şi întrucât se întâmplă ca partidul să greşească, 
nu rămâne altă soluţie decât să modificăm adevărul (De ex: 
după moartea lui Stalin, el a fost criticat vehement). [...] 
Aici este miezul întregii chestiuni a totalitarismului: odată 
cu această orânduire a răsărit în istorie un sistem care 
aspiră la veşnicie şi care urmăreşte să distrugă tot ceea ce 
este liber şi spontan.[...] cu glorificarea fiinţei colective a 
partidului, pasiunea de a smulge din rădăcini orice pornire 
de emancipare, plăsmuirea unei noi structuri lingvistice 
adecvată scopurilor propagandei totalitare”.18 

Ca ideologie, comunismul se foloseşte de marxism- 
leninism pentru a manipula masele şi a le stăpâni cât mai 
bine: „Comunismul nu este duplicitar prin faptul că 
făgăduieşte o lume mai puţin imperfectă, ci prin 
modalităţile iezuitice de care face uz în acţiunea sa. Scopul 
comunismului este iremediabil marcat de tehnologia sa 


95 


manipulativă. [...] Nu de socialism este nevoie în statele 
comuniste, ci de democraţie, de un sistem în care fiinţa 
umană să nu mai fie scindată, în care dreptul la diferenţă să 
fie recunoscut ca inalienabil, tot aşa ca dreptul la 
îndreptarea rosturilor umane. [...] Nu de utopie au nevoie 
naţiunile subjugate astăzi de o ideologie constrângătoare, ci 
de acea luciditate eliberatoare, de abandonarea miturilor 
«ingineriei sociale», pentru care milioane de oameni au 
plătit cu râuri de sânge şi infinită sudoare:” 1° 
«Pe cei care nu acceptăm să fim domesticiţi, ne 
expulzează», mărturisea cândva Alexandr Zinoviev [...] Tocmai în 
acest procedeu, al demitizării marxismului prin practicarea 
logicii marxiste, rezidă elementul original şi subversiv al 
demonstraţiei lui. [...] «Stalinismul a fost o autentică putere a 
poporului, în sensul cel mai profund [nu aş spune cel mai bun) al 
acestui termen; Stalin însuşi era un şef autentic popular (ca şi 
Hitler în Germania). [...] Puterea poporului nu este 
necesarmente un bine. Atrocităţile stalinismului au fost o 
expresie tipică a puterii poporului în această perioadă dată.» [...] 
Esenţa răului constă în statutul însuşi al liderului popular, în 
psihologia cinică a acestuia, în plăcerea maladivă cu care se 
distrează manipulând masele. [...] Ei cunosc ce sunt masele în 
realitate, nu în tratate şi manifeste. [...]«Stalin şi banda sa ... au 
fost nişte sceleraţi, însă dintr-o specie cu totul particulară; 
dementa lor era de ordin social, iar nu individual. Era fructul 
legitim al idealurilor luminoase.»% 


Pentru a demonta mitul marxist trebuie mai întâi spus 
că: „«Pentru comunism începutul este Marx, - consideră 
Milan Djilas -. Pentru Marx, ca şi pentru toţi comuniştii, 
comunismul se caracterizează prin două laturi esenţiale. 
Una este într-adevăr ştiinţifică la nivelul analizei. Abordarea 
faptelor este ştiinţifică - a colecţiona faptele şi a le analiza 
în chip raţional. Dar scopul este irațional. Scopul nu este 
analitic. În scop trebuie să crezi: o societate perfectă, o 
societate fără clase. [...] Stalin nu era doar o persoană, ci 
un simbol, încarnarea ideii însăşi. [...] Stalin a fost cel mai 
mare criminal al tuturor timpurilor. În el erau reunite 
dementa criminală a lui Caligula, cu rafinamentul lui Borgia 
şi cu brutalitatea lui Ivan cel Groaznic.» [...] Kolakowski: 
«Suntem departe de timpurile lui Stalin când totul era aşa 
de bine aranjat, codificat, enumerat, astfel încât puteai 
învăţa întreaga ideologie în ordinea corectă. Astăzi nimeni 
nu mai ştie exact în ce constă această ideologie. Acesta este 

un simptom al declinului ei.» [...] «Cum a fost posibil ca 
doctrina marxistă, cu ideile ei aparent umaniste şi 
internaţionaliste, să devină un instrument ideologic atât de 
adecvat pentru justificarea şi glorificarea celui mai represiv 
sistem imperialist al secolului XX? O societate schizoidă se 
recunoaşte în ideologia dedublării absolute»;”2! 
Raymond Aron a promis mereu scrierea unei cărţi 
consacrate în exclusivitate marxismului, acea doctrină «echivocă 
şi inepuizabilă», pe care nu a contenit să o studieze şi să o 
demitizeze. Nu a scris însă acest imposibil tratat, întrucât 
marxismul este evanescent şi multiform, coerent şi incoerent în 
acelaşi timp, o teorie narcisistă incapabilă să se explice pe sine. 
[...] Aron a fost probabil unul dintre cei mai rafinaţi exegeţi ai 
marxismului originar, în care a văzut deopotrivă semnele 
tentaţiei despotice, precum şi premisele unei sociologii raţionale. 
El a surprins modul în care Marx, devenit predicator, şi-a trădat 
vocaţia de cărturar şi s-a consacrat luptei politice nemijlocite . 
[...] Dacă Aron a urât ceva din suflet, atunci acest lucru a constat 
în spiritul de turmă, în acel nefast dogmatism al adeziunilor 
fanatice. A crezut în adevăr şi rațiune şi a ştiut că, dincolo de 
posibile erori parţiale, punctul său de vedere va fi cel învingător. 
[...] Memoriile lui Aron i-au iritat pe sicofanţii profesionişti ai 
«sfintelor familii» marxiste: strânşi în cămaşa de forţă a 
convingerilor lor obtuze, iremediabili la critică şi inovaţie, 
marxiştii de catedră [...] l-au declarat  arhiduşmanul 
«socialismului realmente existent». Putea exista oare o mai mare 
onoare şi satisfacţie pentru un om însetat de adevăr şi libertate? 
22 


De asemenea, în anul 1986, „este frapant să constaţi 
cât de atenţi sunt sociologii români în raport cu dilemele 
sociale şi politice ale Occidentului. Frustraţi de propriul 
obiect de cercetare, nu le rămâne spadasinilor ideologi 
decât să combată fără preget şi fără milă toate «perfidele 
infiltrări inamice» în câmpul «celei mai avansate ideologii». 
[...] Ei preferă să acuze capitalismul de toate păcatele lumii, 
închizând deliberat ochii în faţa propriilor probleme, mai 
acute decât oricând. [...] În vreme ce societăţile occidentale 
permit existenţa opoziţiei organizate, regimurile de tip 
sovietic îşi fac un titlu de glorie din suprimarea oricărei 
forme de rezistenţă la dictatul potentaţilor momentului. 
Grevele sunt ilegale în aceste societăţi pretins întemeiate 
pe hegemonia clasei muncitoare. Sindicatele sunt 
subordonate aparatului de partid, iar autonomia 
muncitorească nu este mai mult decât o simplă lozincă. 

Cercetările serioase asupra condiţiilor de viaţă ale clasei 


muncitoare sunt imposibil de realizat;”2 
Milovan Djilas este astăzi unul dintre cei mai avizaţi 
comentatori ai fenomenului comunist. [...] Iluziile de tinereţe, 
despre paradisul terestru realizat de Uniunea Sovietică se 
dovediseră esențialmente false. Era necesară debarasarea de 
mituri paralizante,  transcenderea  narcozei ideologice. 

Loialitatea faţă de doctrina marxistă trebuia înlocuită prin 

devotamentul pentru valorile fundamentale ale raţiunii. Trezirea 

din somnul dogmatic a coincis în cazul lui M.D., cu o agonizantă 
interogaţie asupra sensului comunismului, ca întreprindere 
utopică. În momentul în care el a îndrăznit să pună sub semnul 
întrebării ideea monopolului puterii de către partidul comunist, 
reacţia ultragiată a aparatului polițienesc titoist nu s-a lăsat 
aşteptată (deşi era foarte apropiat de conducătorul Tito). [...] 

Nimic nu este mai odios pentru comisarii ideologici decât 

protestul în numele cauzei pe care ei pretind că o servesc. [...] 

Cel care ne vorbeşte este un martir al ideilor, un om care a 

pătimit şi a păcătuit, un intelectual care a înţeles că nimic nu 

este mai primejdios pentru condiţia umană decât fanatismul, 
destrămarea sensului critic şi adeziunea oarbă la postulate 
profetice. Mesianismele istorice sunt calea sigură spre sclavie, 
algoritmul umilirii individului, în numele unei fictive libertăţi 
colective. Cinismul profesioniştilor puterii îi repugnă acestui 
îndrăgostit de absolut. [...] Constrâns să vegheze între cei patru 
pereţi ai unei celule îngheţate (nu i s-a dat căldură), izolat vreme 
de zece ani de semenii săi, Djilas descoperă tâlcul ideii de 
identitate a sinelui. Îndărătul neputinței aparente se află colosala 
forţă a gândului, destinul autonom al ideilor pe care nimeni nu le 
poate îngrădi în cămaşa de forţă. [...] Pentru el sistemele 
marxiste sunt întemeiate pe banalul exerciţiu al puterii de către 
oligarhi monopolişti sprijiniți de instituţii birocratice de factură 
socială şi economică. Problema acestui tip de comunism, afirmă 

Djilas, nu este preaplinul utopic, ci dimpotrivă faptul că avem de- 

a face cu un deficit de speranţă, cu declinul idealului utopic al 

începuturilor.? 

În continuare se apreciază că „este de-acum orbitor 
de clar că revoluţia tehnologică afectează datele esenţiale 
ale ecuațiilor sociale, iar economiile planificate se 
zvârcolesc într-o perpetuă neputinţă de a ţine pasul cu noile 
cuceriri ale informaticii. Nu greşea, cred, profesorul 
Seweryn Bialer, de la Universitatea Columbia din New 
York, atunci când remarca anacronismul simbolului însuşi 
al comunismului. Secera şi ciocanul sunt unelte ale unei 
alte epoci, mărturii ale trecutului iar nu ale viitorului 


tehnologic. Proletariatul clasic, cel descris de Marx şi 

Engels, nu mai supravieţuieşte decât în paginile îngălbenite 
de vreme ale manualelor de materialism istoric. Noi grupuri 
sociale l-au înlocuit, au apărut noi categorii de probleme şi 
interese. Social-democraţia occidentală a renunţat de mult 
la visul absurd al unei răsturnări globale a relaţiilor 
productive. Dimpotrivă, ceea ce s-a dovedit posibil în Vest a 
fost proiectul unei societăţi în care să existe un mereu 
accentuat interes al statului pentru straturile 
subprivilegiate;”% 

«Marxismul a fost cea mai mare fantasmă a secolului 
nostru». Astfel a caracterizat Leszek Kolakovski ambivalenţa 
mitică a materialismului istoric, dimensiunea lui intrinsec 
utopică şi aspiraţia sa la o nouă fundamentare a realităţii. Spre 
deosebire de alte teologii, marxismul a reuşit, vreme de câteva 
decenii, să împiedice apariţia unui simţ critic şi să determine 
angajarea pasională, chiar fanatică, în rândul intelectualilor 
occidentali, în general sceptici. [...] «Această necesitate (de 
salvare), se poate spune, este parte integrantă a tuturor 
civilizaţiilor, dar existenţa ei nu explică de ce, într-un anumit loc 
şi la un anumit moment, izbucneşte sub forma unor convulsii 
istorice puternice, absorbind un număr imens de oameni şi 
conducând la revolte imprevizibile şi violente, care bulversează 
orânduirile existente. Comunismul este un exemplu de atare 
convulsie, care a apărut din nevoia disperată de salvare absolută 
şi de o nouă epocă». [...] «Am putea afirma că este înfricoşător 
că societăţile libere, de tip occidental, sunt fondate pe 
cupiditate, ca motivaţie umană fundamentală, dar chiar şi o 
astfel de situaţie este de preferat unei iubiri coercitive, pentru că 
aceasta nu poate sfârşi decât într-o societate de deţinuţi şi 
gardieni».* 

In comunism şi nazism, cruzimea este o virtute: 
„Mortificarea imaginaţiei, ungerea lui Stalin ca princeps 
scholasticorum (prinţ al filosofiilor), acceptarea universală a 
climatului lugubru de supunere oarbă, de docilitate şi 
oportunism nelimitat: astfel s-a născut homo sovieticus. [...] 
În tabloul lui Zinoviev, homo sovieticus ignoră compasiunea 
şi căinţa: «Fără milă faţă de duşmanii poporului!», sloganul 
scandat cu ardoare în timpul proceselor mascaradă de la 
Moscova (regizate de A.I. Vâşinski), arată această 
transfigurare psihică. Cruzimea împotriva duşmanului de 
clasă este virtutea supremă. Himmler profera convingeri nu 
cu mult diferite când îşi îndemna subalternii din SS să aibă 
în vedere măreţia <înfăptuirilor istorice» în aplicarea 
«soluţiei finale».”?7 

Putem afirma pe scurt, fără teama de a greşi că „de 
fapt, stalinismul a fost o modalitate de recompensare a 
viselor neîmplinite de răzbunare împotriva unui liberalism 
considerat corupt şi în descompunere. Totodată a fost o 
formă de exploatare lipsită de scrupule a celor mai abjecte 
instincte ale individului, rătăcit în urzeala societăţii 
atomizate (fărâmiţate); "2 

Totalitarismul este în mod inerent axiofobic, alergic la 

principiul competiţiei deschise a valorilor. Ierarhia meritelor a 

fost înlocuită cu una a servituţii, a conformităţii mentale şi a 

entuziasmului mecanic. Pe de altă parte, cu cât adeziunea la 

dogmele oficiale era mai stridentă, cu atât şansele de a accede la 
vârful piramidei erau mai mari. Într-un atare sistem, gândirea 
era  întemniţată şi, constant, insultată. Minciuna fusese 
instituţionalizată şi îşi conferise o funcţie socială precisă.7% 
Pentru Kolakovski, revoluțiile sunt, în ultima instanţă, 
inutile; în textura lor sângeroasă se împletesc farsa şi strategia, 
iar mijloacele violente nu pot decât să genereze norme injuste şi 
atrocități sistematice: «De-a lungul istoriei, masele au fost 
folosite sub diverse standarde ideologice pentru a înlătura 
clasele privilegiate ale momentului; totuşi rezultatul a fost doar 
înlocuirea lor cu noi stăpâni care au devenit instantaneu noii 
opresori ai societăţii, nu mai puţin eficienţi decât predecesorii 
lor. Despotismul noii clase din Rusia nu a constituit o excepţie, ci 

o ilustrare a acestei legi universale».* 

Într-un regim totalitar, etica responsabilităţii este 
abolită şi înlocuită: „Convertit în religie de stat, marxism- 
leninismul a devenit limba dominaţiei absolute. Marxiştii 
critici au scos în evidenţă dezastrul moral ce a urmat. În 
fericirea «omului nou», etica responsabilităţii - baza 
filosofiei morale occidentale - a fost abrogată şi înlocuită cu 
un nou cod moral, pseudoetica servilismului. Individul, 
rotita din marele mecanism stalinist, era absolvit de 
implicarea personală în faptele lui, iar partidul a devenit 
arbitrul suprem al binelui şi adevărului. [...] Nimeni nu a 
surprins mai bine naufragiul moral al regimurilor de tip 
sovietic, decât aceşti critici marxişti, şi totuşi ei ezită să se 
angajeze la o clarificare definitivă a chestiunii marxiste;”"! 

În socialism, individul resimte un puternic sentiment al 

neputinței, o dezrădăcinare dureroasă şi, chiar mai chinuitor, o 

totală lipsă de perspective. Viaţa decurge mecanic, un lanţ de 

reflexe pavloviene, fără speranţa unei schimbări autentice în 
viitorul apropiat. Ființa umană este puternic dirijată, 
recompensată şi pedepsită, asemenea unui copil debil. 

Infantilizarea întregii societăţi este rezultatul final al pedagogiei 
marxist-leniniste. În această atmosferă de corupţie şi falsitate, 
sensul vieţii dispare. Putem aştepta atunci, în mod îndreptăţit, ca 
acest individ să se comporte ca un altruist, riscându-şi confortul 
efemer şi punându-şi în pericol rudele cele mai apropiate? Spre 
deosebire de Josef K. al lui Kafka, fiinţa umană, în socialism, ştie 
prea bine cine îi sunt judecătorii şi ce preţ trebuie să plătească 
pentru încălcarea cutumelor cetăţii. Acea societate a fărădelegii 
este obsedată de regulamente şi decrete. Un uriaş corp 
polițienesc nu are altă misiune decât să împiedice încălcarea 
valorilor oficiale consacrate. Intr-o atare ordine socială, morala 
este eradicată. Eul, eul reflexiv, glorificat de tradiţia filosofică 
occidentală, este sortit dispariţiei.*? 

Se poate afirma - potrivit opiniei lui Ilie Bădescu- că 
„jumătatea ultimă a secolului al XX-lea, aşadar, este 
integral caracterizată de aceste patru mari fenomene 
deculturative : ghetoul social, mulţimea solitară, producţia 
faraonică şi masificată, ateismul marxist.Toate au lovit cu o 
mare forţă distructivă supra-eul tradiţional şi creştin(în 


care se fixase prima mare sinteză antropologică a omului 


european).”;% 


Lenin, cu ideea «revoluționarului de profesie», a 
desăvârşit teza omului cu un singur gând.Deci un om posedat de 
o forţă suprapersonală întoarsă asupra lumii cu rostul de ao 
distruge spre a o reclădi după un model făurit de un singur 
gând...Acesta este ideocratul [...] care s-a crezut chemat şi ales 
spre a fi purtătorul raționalităţii omeneşti. Trăsăturile sale sunt: 
credinţa dogmatică în puterea intelectului de a pune lumea în 
ordine, forţa de granit a convingerilor sale, pe care nimic nu le- 
ar fi putut clătina, nici chiar puterea de negaţie a realităţii [...] 
Ideocratul s-a născut, aşadar, în cadrul curentului anarhic 
european (iacobinismului) şi a inaugurat era suprastructurilor 
totalitare prin cele două mari experienţe totalitare sistematice: 
bolşevismul şi hitlerismul. Aceste experienţe au ridicat la rang 
de aparat politic mondial ideocraţia [...] Între sistemele 
ideologice cu efecte deculturative de mari proporţii, două par a 
fi fost esenţiale: iluminismul si comunismul.54 

De asemenea, Radu Florian remarca încă din 


1983: 

Devenind o ideologie, marxismul a suferit influenţa 
ideologizarii sale, adică a contaminării unora dintre ideile lui 
Marx de incidenţele pragmatismului şi subiectivismului politic. 
În legătură cu acest aspect al evoluţiei istorice a marxismului 
trebuie remarcat că Marx îşi constituie, în primul rând, opera ca 
un efort de cunoaştere ştiinţifică a existenţei umane, ca un 
instrument de dezvăluire a formelor ei de determinare [...] Chiar 

de la începutul activităţii sale Marx distinge cunoaşterea 
ştiinţifică, teoria, de ceea ce - ţinând seama de reticenţa sa 
pentru termenul de ideologie, identificat cu cel de mistificare - 
numeşte teoria care 
«devine o forţă materială de indată ce cuprinde masele». Cu 
alte cuvinte, «teoria» şi «teoria care cuprinde masele» sunt două 
fenomene deosebite, cea dintâi este expresia exclusivă a 
cunoaşterii, iar cea de-a doua se realizează la un popor «numai 
în măsura în care ea este realizarea nevoilor lui». Asimilarea 
socială a unei teorii, transformarea ei într-un instrument al 
omogenizării conştiinţei şi voinţei unei clase este proprie 
comportării sale în ipostaza unei ideologii, termenul fiind luat în 
accepţia sa pozitivă, care nu include ideologizarea, adică 
denaturarea teoriei.” 

Seducţia utopiei comunismului este «analizată» 
cu măiestrie de Hannah Arendt, în una din cărţile 


sale: 

Marea încercare a lui Marx de a rescrie istoria mondială 
în termenii luptelor de clasă îi fascinase chiar şi pe cei care nu 
credeau în corectitudinea tezei lui, din cauza intenţiei sale 
iniţiale de a găsi un procedeu prin care să forţeze destinele celor 
excluşi din istoria oficială, introducându-le cu de-a sila în 
memoria posterităţii.5 

Bolşevismul şi nazismul au început chiar să elimine 
aceste surse ale propriilor lor ideologii, care-şi câştigaseră deja 
oarecare recunoaştere în cercurile oficiale, academice sau de 
altă natură. Nu materialis-mul dialectic al lui Marx, ci 
conspirația celor 300 de familii; nu aerul pompos ştiinţific al lui 
Gobineau şi Chamberlain, ci «Protocoalele Bătrânilor Sionului»; 
nu influenţa discernabilă a Bisericii Catolice şi rolul jucat de 
anticlericalism în ţările latine, ci literatura de gang despre iezuiţi 
şi francmasoni au devenit inspi-raţia pentru cei care «rescriau» 
istoria ( Lenin, Stalin, Hitler ). Obiectul celor mai diferite şi 
variabile reconstituiri era totdeauna de a denunta istoria oficială 
ca fiind o farsă, de a demonstra existenţa unei sfere de influenţă 
secretă a cărei realitate istorică vizibilă, discernabilă şi 
cunoscută era doar faţada ridicată anume pentru a înşela 
poporul. 3 
Prin urmare „ceea ce seducea elita era extremismul 


ca atare. Profeţiile pline de speranţă ale lui Marx că statul 
avea să se ofilească pentru a face loc unei societăţi fără 
clase numai erau îndeajuns de radicale, nici suficient de 
mesianice. Dacă Berdiaev are dreptate când arată că 
«Revoluţionarii ruşi... au fost totdeauna totalitari», atunci 
atracţia pe care Rusia Sovietică a exercitat-o aproape în 
egală măsură asupra tovarăşilor de drum, intelectuali ai 

nazismului şi comunismului, venea exact din faptul că, în 
Rusia, «revoluţia era o religie şi o filozofie, şi nu numai un 
conflict preocupat de latura socială şi politică a vieţii»;5 

În discursul său funebru la moartea lui Marx, Engels 
spunea: «Exact aşa cum Darwin a descoperit legea dezvoltării 
vieţii organice, tot astfel Marx a descoperit legea dezvoltării 
istoriei umane». Un comentariu asemănător poate fi găsit în 
introducerea lui Engels la ediţia Manifestului Comunist din 
1890, iar în introducerea sa la Originea familiei el menţionează 
încă o dată « teoria darwinistă a evoluţiei » şi  « teoria 
plusvalorii a lui Marx » una lângă alta. 

Legea « naturală » a supravieţuirii celor mai apti este la 
fel de mult o lege istorică, şi ar putea fi folosită ca atare de 
rasism, pe cât legea lui Marx potrivit căreia supravieţuieşte 
clasa cea mai progresistă. În mod invers, lupta de clasă a lui 
Marx, nu este o forţă istorică, ci una natural-biologică - 
dezvoltată prin « metabolismul omului cu natura », prin care el 
îşi conservă viaţa individuală şi reproduce specia. % 

Nimic, poate, nu deosebeşte masele moderne atât de 
radical de cele ale secolelor anterioare decât lipsa credinţei într- 
o Judecată de Apoi: cei mai răi şi-au pierdut frica şi cei mai buni 
şi-au pierdut speranţa. Incapabile până acum să trăiască fără 
frică şi fără speranţă, aceste mase sunt atrase de orice efort care 
li se pare că ar promite o invenţie omenească a Paradisului după 
care au tânjit şi a ladului de care s-au temut. Aşa cum, în 
trăsăturile popularizate de Marx, societatea fără clase prezintă o 
asemănare distorsionată cu Epoca Mesianică, tot aşa realitatea 
lagărelor de concentrare nu seamănă cu nimic mai mult decât cu 
imaginile medievale ale Iadului.“ 


103 


Motto: 

[...] după prăbuşirea sistemului totalitar, un important 
capitol al istoriei acestui veac fiind «închis», numeroase 
dintre misterele sale pot fi nu numai cunoscute, ci chiar 
reclamă a fi dezvăluite, mai cu seamă premeditarea, 
pregătirea, execuția, caracterul şi consecinţele nebănuite în 
intensitate, proporții şi în timp ale holocaustului roşu dirijat 
de Kremlin între 1917 şi 1991 şi, care bântuind planeta într- 
o mare măsură, nu a ocolit, evident, România.! 

Ioan 
Scurtu; 
Gheorghe 
Buzatu 


2. Apariția socialismului totalitar şi în 
România 


Subiectul propus fiind totuşi vast, nu-mi propun decât 
să fac o istorie pe scurt, insistând asupra unor fapte şi 
evenimente, care au marcat destinul tragic al României, 
din ultima jumătate de veac şi mai bine. Incă de la început 
precizez că o astfel de prezentare va putea fi interpretată şi 
înţeleasă corect, încadrând tema într-un context mai larg. 
Având în vedere şi faptul că în timpul comunismului (mai 
bine zis  totalitarismului comunist sau socialismului 
totalitar), istoria a suferit mai mult (fiind unul din domeniile 
predilecte de falsificare), fapt confirmat de mai mulţi 
istorici, consider că suntem îndreptăţiţi să repunem în 
drepturile fireşti istoria reală pentru a fi cunoscută şi 
apreciată ca atare. O viziune clară asupra istoriei ne este 
necesară pentru a ne feri pe viitor de practicile şi 
mentalităţile comuniste. Comunismul pare astăzi un 

experiment asupra societăţii în ansamblu, care s-a dovedit a 
fi unul nereuşit şi extrem de nociv. Declinul acestuia este 
considerat ireversibil. 

Himera comunistă a apărut în secolul XIX în gândirea 
unor intelectuali occidentali cu vederi de stânga (socialişti) 
dar apariţia propriu-zisă, prin punerea în aplicare a acestor 
idei, a avut loc în 1917, în ţara cu cele mai întinse graniţe 
de pe glob (pe atunci Imperiul țarist): „Rusia, întârziată din 
punct de vedere economic faţă de Europa occidentală, este 
surprinsă de război într-un moment în care dezvoltarea sa 
era departe de a fi împlinită. Ţarismul, deja contestat, nu 
rezistă condiţiilor dificile pe care le creează conflictul 
(primul război mondial)”;? 

Sistemul politic rus rămâne unul dintre cele mai arhaice 
din Europa, în ciuda contestării continue la care a fost supus. 
Imperiul rus este guvernat în mod autocratic de către ţarul 
Nicolae II. [...] În faţa regimului autocrat, opoziţia este divizată: 

- reformiştii grupați în jurul Partidului Constituțional 
Democrat, doresc să instaureze un regim constituțional. Ei 
reprezintă în Dumă (adunarea reprezentativă) interesele 
industriaşilor şi nobilimea occidentalizată. 

- opoziţia clandestină regrupează grupuscule revoluţionare: 
Socialiştii Revoluţionari (SR) vor să instaureze un socialism 
bazat pe economia rurală; Partidul Socialist-Democrat (SD), mai 
fidel marxismului şi mai popular în rândurile muncitorilor, s-a 
scindat în 1903 în două tendinţe: menşevicii susţin crearea unui 
partid de masă în timp ce bolşevicii, conduşi de Lenin, doresc un 
partid centralizat şi disciplinat alcătuit din militanţi puţini la 
număr, dar eficienți.’ 

Imperiul Țarist este ultimul imperiu din epoca 
modernă (deci cu un sistem anacronic). Atât pe plan intern 
cât şi extern, acesta traversa o perioadă extrem de dificilă, 
cu o criză generalizată: „Condiţiile politice şi economice 
create de război accelerează căderea ţarismului. Primele 
eşecuri militare ale ruşilor (înfrângerile de la Tannenberg şi 
lacurile  Mazuriene din august şi septembrie 1914) 
evidenţiază rapid faptul că trupele nu sunt pregătite de 
luptă şi nu au materialul necesar; nemulţumirea creşte pe 
front, favorizând apariţia sovietelor în rândul soldaţilor şi 
numeroase dezertări, în timp ce la populaţiile alogene 
ocupate de germani sunt încurajate revendicările vizând 
independenţa; autoritatea statului se clatină. Intreaga 
economie este dezorganizată. Situaţia este foarte dificilă 

pentru civili şi în special în oraşe, datorită problemelor de 
aprovizionare. Inerţia şi incompetenţa puterii îi determină 
pe ruşi să se organizeze şi să anticipeze de fapt revoluţia.” 

Căderea ţarismului are loc după revoluţia din 22-27 
februarie 1917, care a fost spontană şi populară, începută 
ca o simplă revoltă a foamei. Oraşul Petrograd (fostul Sankt 
Petersburg) cade în mâinile revoluţionarilor iar ţarul abdică 
la 2 martie 1917 în favoarea fratelui său (dar care refuză 
tronul). Ulterior, «ţăranii îşi împart marile domenii, 
sovietele de muncitori pun stăpânire pe uzine şi 
declanşează acţiuni greviste, sovietele de soldaţi incită la 
revoltă şi cer pacea (cu Germania). Dezorganizarea se 
agravează datorită vidului de putere»”.* La 27 februarie 
1917, „încă înainte de abdicarea ţarului Nicolae II, liberalii 
din Dumă au format un guvern provizoriu. Dar, «alcătuit în 
majoritate din burghezi, el decepţionează poporul evitând 
să se pronunţe asupra problemei împărţirii pământurilor, 
condamnând ocuparea uzinelor şi  relansând chiar 
implicarea Rusiei în război (ofensiva lansată de guvernul 
Kerenski în iunie) în speranţa de a negocia cu Germania de 
pe poziţii de forţă. In ciuda unei radicalizări pe care o 
demonstrează importanţa crescândă a lui Kerenski (şeful 
guvernului din iulie), guvernul pare din ce în ce mai puţin 
capabil să reinstaureze ordinea în ţară. Pe de altă parte, 
sovietul din Petrograd, alcătuit din muncitori şi din soldaţi 
şi susţinut de ansamblul sovietelor care s-au constituit pe 
plan local, se constituie într-o contraputere efectivă care 
critică în permanenţă inerția guvernului provizoriu şi 
cristalizează decepţiile.”$ Ulterior se produce intrarea pe 
scenă a bolşevicilor: 

Bolşevicii au asistat ca simpli spectatori la revoluţia din 
februarie; Lenin, aflat în exil în Elveţia, ca şi alţi numeroşi 
opozanți ai ţarismului, revine în Rusia cu ajutorul germanilor, 
care văd în el (intelectual mic burghez evreu) un pacifist. După 
întoarcere el îşi enunţă principiile în lucrarea sa Tezele din 
aprilie: condamnarea guvernului provizoriu, pace imediată 
necondiționată (cu Germania), naţionalizarea pământurilor, 
control muncitoresc în uzine. În acelaşi timp, el încurajează pe 
militanţi să se infiltreze în soviete. După o manifestaţie care 
degenerează, în iulie, el este obligat să plece din nou în exil în 
Finlanda. Dar popularitatea bolşevicilor creşte; mai numeroşi 
(10000 în februarie, 200000 în octombrie), ei sunt din ce în ce 

mai bine organizaţi: în septembrie, guvernul provizoriu este 
obligat să se sprijine pe milițiile bolşevice pentru a zădărnici o 
tentativă de puci organizată de generalul Kornilov, susţinută de 
dreapta. Influenţa lor în sânul sovietelor nu încetează să crească: 
Troțki, fost menşevic care s-a alăturat partidului lui Lenin, 
devine preşedinte al Sovietului din Petrograd ca şi în 1905.7 


Comunismul se impune în Rusia şi în politica rusească 
în urma preluării puterii prin lovitura de stat dată de 
bolşevici în octombrie 1917 (considerată de Lenin «al doilea 
stadiu al revoluţiei»): „Troțki, care răspunde de apărarea 
militară a Petrogradului, este însărcinat cu organizarea 
operaţiunilor. În noaptea de 24 spre 25 octombrie, Gărzile 
roşii bolşevice ocupă punctele strategice: gări, poduri, 
centrale electrice etc. Palatul de iarnă, sediul guvernului 
provizoriu, ameninţat de crucişătorul Aurora, este ocupat 
fără violenţă, iar guvernul provizoriu este înlăturat. Data 
aleasă de Lenin pentru a trece la al doilea stadiu al 
revoluţiei nu a fost stabilită întâmplător: Congresul panrus 
al sovietelor, care reuneşte reprezentanţii sovietelor aleşi 
după februarie în întreaga Rusie şi care trebuie să 
desemneze un nou guvern, începe pe 25: el este pus în faţa 
faptului împlinit. Cu o majoritate bolşevică, el garantează a 
doua revoluţie şi încredinţează puterea unui Consiliu ai 
comisarilor poporului, toţi bolşevici, prezidat de Lenin 
(Troțki, Zinoviev, Kamenev, Stalin).”8 

Odată cucerită puterea, guvernul bolşevic a desfiinţat 
marea proprietate funciară (fără a acorda despăgubiri), a 
instaurat controlul muncitoresc în uzine, a recunoscut în 
principiu egalitatea şi suveranitatea naționalităților 
popoarelor Rusiei şi a semnat un armistițiu cu Germania în 
decembrie 1917. Venind la putere fără un sprijin larg al 
unei mişcări populare, poziția bolşevicilor era una fragilă 
(reprezentând doar o minoritate în ţară). De aceea, opoziția 
contrarevoluționară a ripostat cu o armată a „ruşilor albi” 
(500000 de oameni), asediind la sfârşitul anului 1918 
Petrogradul. Aceste trupe „sunt întărite de sosirea 
soldaţilor francezi, englezi şi japonezi. Englezii şi francezii 
nu iartă bolşevicilor că au semnat o pace separată şi că au 
refuzat să îşi asume datoriile Rusiei imperiale şi se tem de 
extinderea revoluţiei bolşevice în Europa occidentală; 
japonezii, la rândul lor, încearcă să-şi creeze un imperiu pe 

continent. Trupele conduse de  ludenici asediază 
Petrogradul, în timp ce Kolceak în Est, Wrangel şi Denikin 
în Ucraina îi încercuiesc pe bolşevici.Războiul civil 
dezorganizează definitiv economia ruinată de trei ani de 
război: paralizarea căilor de comunicaţie, distrugerile şi 
jafurile făcute de Albi agravează dificultăţile legate de 
aprovizionare şi fac ca 70% dintre muncitori să devină 
şomeri»”.” Datorită regimului de teroare, bolşevicii salvează 
revoluţia: 
Adunarea constituantă este imediat dizolvată (în ianuarie 
1918, bolşevicii obţinuseră 25% din voturi); Constituţia adoptată 
în iulie 1918 de către Congresul sovietelor de suprareprezentare 
muncitorească trece executivul în mâinile Consiliului comisarilor 
poporului, care se confundă cu Biroul Politic al Partidului 
Bolşevic, devenit Partid Comunist. Opoziția este interzisă, iar 
vânătoarea împotriva trădătorilor Albi, a duşmanilor poporului, a 
contrarevoluţionarilor este condusă de Ceka, o poliţie politică 
condusă de Djerzinski. Întreprinderile industriale cu peste cinci 
muncitori sunt naţionalizate în iunie. [...] Armata Roşie, în cadrul 
căreia se impune o disciplină riguroasă, este condusă de 
tacticieni remarcabili ca Tuhacevski şi astfel de la sfârşitul 
anului 1919 ea are un ascendent asupra celei a Albilor. Lenin, 
pentru a riposta intervenţiei europenilor în războiul civil, 
înfiinţează în martie 1919 Internaționala a III-a sau Kominternul, 
care înlocuieşte Internaționala a Il-a care nu a reuşit să se opună 
primului război mondial. El invită toate partidele socialiste din 
lume să renunţe la calea reformistă şi, aderând la cele 21 de 
condiţii ale Kominternului, să se angajeze în revoluţia mondială. 
[...] În 1921, pacea de la Riga pune capăt războiului civil. 
Comuniştii au învins, dar ţara este într-o situaţie lamentabilă.!0 


Dar, visul lui Lenin despre revoluţia mondială nu se 
împlineşte: „Insurecţiile spartakiste din Germania din 1919, 
mişcările greviste şi ocuparea pământurilor în Italia par să-i 
îndeplinească dorinţele. Dar numeroase partide socialiste 
rămân reticente sau se scindează, aşa cum s-a întâmplat în 
Franţa în 1920.”!! Lenin a adaptat ideologia marxistă în 
funcţie de necesităţile sale, instalând monopolul puterii 
(celelalte partide erau interzise) şi zdrobind orice opoziţie 
(sub motivul fraternizării cu «duşmanii poporului» sau cu 
«capitalismul reacţionar»). Un vast aparat de propagandă şi 
birocratic a fost pus în funcţiune pentru informarea 
populaţiei pe tema succeselor obţinute de «revoluţia 
socialistă» şi rolul partidului în această ecuaţie. A apărut 
meseria de activist de partid (presupus a fi bine plătită). 

În România s-au găsit - din păcate - şi simpatizanți ai 
Revoluţiei proletare din Rusia (de fapt a lui V.I. Lenin), în 
rândul Partidului Socialist, fapt care a condus la 
destrămarea acestuia (comuniştii au înfiinţat PCR iar 
grupul de dreapta a înfiinţat Federaţia Partidelor Socialiste 
din România în perioada 19-20 iunie 1921, ulterior prin alte 
alianţe devenind Partidul Social-Democrat în frunte cu C. 


Titel Petrescu): 
Încă de la începutul războiului, în 1914, Internaționala a 

II-a Socialistă dăduse faliment, iar în martie 1919 - se crease din 

iniţiativa lui V.I. Lenin - Internaționala a II-a Comunistă. 

Congresul s-a desfăşurat la Moscova, cu participarea a 52 de 

delegaţi, reprezentând 35 de organizaţii. [...] Curentul de 

extremă stângă s-a întărit puternic în Partidul Socialist din 

România, aşa cum se poate constata şi în celelalte partide 

socialiste din Europa. [...] Cea mai spectaculoasă evoluţie a 

cunoscut-o Partidul Socialist (în raport cu alte partide din 

România). Acesta a dobândit o reală influenţă politică, mărturie 

fiind rezultatele obţinute în alegerile parlamentare, precum şi 

implicarea sa în conducerea mişcărilor sociale. [...] În proiectul 
de Statut pregătit pentru Congres se preciza că partidul 
urmăreşte organizarea proletariatului din România, pe terenul 
luptei de clasă şi al solidarităţii internaţionale a muncitorilor 
pentru cucerirea puterii politice şi aplicarea dictaturii 
proletariatului prin regimul politic al sfaturilor (sovietelor), în 
vederea  socializării mijloacelor de producţie, adică 
transformarea societății capitaliste, bazată pe exploatarea 
muncii, într-o societate socialistă, în care munca este organizată 
după un plan general cu sforţările tuturor. [...] În perspectiva 

Congresului o vie dezbatere s-a desfăşurat în legătură cu 

afilierea la Internaționala a II-a (în 1921), ceea ce semnifica 

transformarea Partidului Socialist în Partidul Comunist din 

România.!? 

Politica externă a Moscovei a avut ca prioritate 
întărirea nucleelor comuniste din alte ţări. Kominternul s-a 
angajat să-i sprijine activ pe simpatizanţii lor de 
pretutindeni dar a avut şi persoane pe care le-a infiltrat în 
rândul socialiştilor şi comuniştilor, pentru a «conduce» 
emanciparea clasei muncitoare, sub conducerea directă a 
Partidului Comunist din Rusia (devenit în 1922 URSS): 

Alături de acestea (celelalte partide) s-au afirmat şi 
curentele extremiste care negau posibilităţile ei de dezvoltare 

(ale României) şi optau pentru instaurarea unui regim totalitar. 

Marxismul, în varianta lui leninistă, era ideologia Partidului 

Comunist din România. În concepţia sa de extremă stângă, 

România era o ţară înapoiată din punct de vedere economic: 
«Relaţiile de producţie capitaliste împiedică dezvoltarea forţelor 
productive ale ţării şi condamnă la degradare şi degenerare 
poporul muncitor. [...] Proletariatul, fiind singura clasă 
consecvent revoluţionară până la capăt, are chemarea să 
conducă lupta tuturor celor exploataţi şi asupriţi împotriva 
tuturor formelor de exploatare şi asuprire»”. (Documente din 
istoria PCR)! 

Se observă deci, puterea seducţiei comuniste şi 
influenţa exercitată de partidul lui V.I. Lenin. Trădând 
interesul naţional, comuniştii români au ales să înfăptuiască 
politica Moscovei. Înfiinţarea Partidului Comunist Român a 
avut şi ea loc într-o conjunctură favorabilă. După o serie de 
greve, a avut loc greva generală din luna august 1920, care 
a pus în dificultate guvernul de atunci. În mai 1921 apărea 
legea sindicatelor profesionale (care nu puteau desfăşura 
activităţi politice). Un semn prevestitor al furtunii care se 
apropia pare a fi „atentatul de la Senat comis de Max 
Goldstein (cetăţean român), care - animat de idei anarhiste 
- urmărea să lichideze «elita burgheziei» şi să faciliteze 
astfel «victoria socialismului». Acesta a reuşit să introducă 
în sala Senatului, în spatele fotoliului prezidenţial o bombă, 
care a explodat la 8 decembrie (1920). Au murit Dimitrie 
Greceanu (ministrul Justiţiei), episcopul Radu (de la 
Oradea) şi senatorul Spirescu; a fost grav rănit generalul 
Constantin Coandă, preşedintele Senatului.”!4 

Deşi socialiştii au negat orice implicare a lor în acest 
atentat, rămâne totuşi întrebarea: în numele cui a acţionat 
acesta. A fost angajat de comuniştii români ori sovietici? Ce 
a urmărit prin acest tragic eveniment? (ar fi a doua 
întrebare subsidiară). De o importanţă capitală aş spune a 
fost afilierea (oficială) a Partidului Socialist la 
Internaționala a II-a Comunistă. După ce delegaţia română 
a fost criticată întâi la întâlnirea de la Harkov în Ucraina, 
apoi la Congresul de la Moscova (cerându-se demisia 
secretarului general loan Flueraş şi punând problema 
«anexărilor teritoriale» ale României în anul de graţie 1918, 
criticându-se adeziunea pentru aceste «anexări»): 

Discuţiile au fost contradictorii, drept pentru care acestea 
au fost întrerupte; oficialităţile sovietice au organizat deplasări 
ale membrilor delegaţiei prin Rusia pentru a cunoaşte şi aprecia 
noile realităţi. Delegaţia a fost împărţită pe grupuri de câte 2-3 

persoane, însoţite fiecare de către un reprezentant al 
Kominternului, cu misiunea de a-i «prelucra» şi determina - 
chiar prin ridicarea unora împotriva altora - să-şi facă 
autocritica şi să accepte necondiţionat afilierea la Internaționala 
a Il-a. Dar, cu toată «prelucrarea» la care au fost supuşi, 
membrii delegaţiei au continuat să formuleze obiecţii faţă de 
aprecierile Kominternului (cerinţelor lui). În faţa ceste situaţii, 
reprezentanţii Internaționalei a II-a, au decis să adreseze 
delegaţiei române un număr de şase întrebări, la care aceasta să 
răspundă prin «da» sau «nu». La 5 decembrie 1920, delegaţia 
română a răspuns afirmativ la cele şase întrebări. În numele 
Partidului Socialist din România documentul a fost semnat de 
Gheorghe Cristescu, Constantin Popovici, Eugen Rozvanylsi, 
Alexandru Dobrogeanu-Gherea. După întoarcerea delegaţiei în 
ţară a avut loc Consiliul General al Partidului, desfăşurată în 
zilele de 30 ianuarie - 3 februarie 1921.15 
Acest Congres care a început pe 8 mai 1921 avea să 
marcheze profund istoria României postbelice. Anterior, 
Consiliul General al Partidului, care s-a încheiat pe 3 
februarie 1921 a supus dezbaterii socialiştilor trei moţiuni, 
„care reflectau curentele existente în partid: 1) de dreapta - 
care cerea menţinerea partidului pe linia partidului din 
1919; 2) de centru (unitaristă) - pentru respectarea 
programului din 1919 şi reluarea discuțiilor privind 
afilierea; 3) de stânga - pentru afilierea la Internaționala a 
IIl-a şi însuşirea programului acesteia. Puse la vot, prima 
moţiune a întrunit 8 voturi, cea de-a doua 12 voturi, iar a 
treia - 18 voturi. Ca urmare a acestui rezultat, gruparea de 
dreapta s-a retras din partid, cea de centru a rămas în 
partid dar a refuzat să accepte funcţii de răspundere, astfel 
că gruparea de stânga (comunistă) a preluat conducerea 
Partidului Socialist; ”16 
Având în vedere că toţi delegaţii erau pentru 
transformarea Partidului Socialist în Partid Comunist, se poate 
aprecia că acesta era un congres comunist (din luna mai 1921). 
De aceea, 8 mai 1921 avea să devină ziua înfiinţării Partidului 
Comunist din România. [...] Problema centrală a fost afilierea la 
Internaționala a III-a; votul a avut loc în ziua de 11 mai, când 
428 de mandate s-au pronunţat pentru afilierea fără rezerve, iar 
111 pentru afilierea cu rezerve. A doua zi, delegaţii care au votat 
pentru afilierea fără rezerve (51 de persoane, din cele 77 
prezente la Congres au fost arestaţi sub acuzaţia de «atentat 
contra siguranţei statului». [...] Actul guvernului a fost 
condamnat de mulţi oameni politici şi de cultură. [...] A răspuns 
C. Argetoianu (ministrul de Interne), care adresându-se 

deputaţilor, a spus: «Domnilor, avem, de altfel, un exemplu 
istoric. Ţin minte când a izbucnit revoluţia rusească şi a fost 
acea perioadă zisă a lui Kerenski. Venise Lenin în Rusia şi fusese 
arestat, apoi pus în libertate. Şi îmi spuneau acei care au fost 
atunci la Petrograd că Kerenski zicea zâmbind: «Nu mă încurc 
eu cu Lenin, nu are omul acesta nici o importanţă». N-a avut nici 

o importanţă până când a făcut ceea ce a făcut şi s-a întâmplat 

cu Kerenski şi cu regimul lui ce s-a întâmplat. Noi nu voim să 

jucăm rolul lui Kerenski. Noi voim să-l omorâm pe Lenin în ou la 
noi!>. 

Acţiunea guvernului în această problemă a arestării 
celor mai înfocaţi comunişti s-a dovedit a fi pripită şi n-a 
fost sprijinită de regele Ferdinand I al României: „Pentru a 
pune capăt acestui proces (al comuniştilor început la 23 
ianuarie 1922), care se prelungea şi era folosit de opoziţie 
pentru a lovi în guvern, la 4 iunie 1922 a fost publicat 
decretul regal de amnistie, în urma căruia 217 din cei 271 
inculpaţi au fost eliberaţi. Decretul a fost prilejuit de 
căsătoria principesei Mărioara cu regele Alexandru al 
Iugoslaviei.”!8 Comuniştii „şi-au consolidat poziţia în 
octombrie 1922, când la Ploieşti comuniştii au pus bazele 
instituţionale ale Partidului Comunist Român. Ei au 
confirmat afilierea la Internaționala Comunistă, au ales un 
comitet central (avându-l secretar general pe Gheorghe 
Cristescu) şi au aprobat statutul. După 1923, PCR s-a 
identificat cu interesele sovietice, adoptând o linie politică 
antiromânească. Majoritatea secretarilor generali nu au 
fost români. În general, aceştia erau desemnaţi direct de la 
Moscova, fără respectarea normelor statutare. In aceste 
condiţii, partidul comunist a rămas un partid marginal. 
Principalul său obiectiv a fost dezmembrarea statului creat 
în 1918. Astfel, în 1923 PCR şi-a însuşit teza Cominternului 
în problema naţională şi a dreptului de autodeterminare 
(«teza Buharin», a  vicepreşedintelui Cominternului), 
conform căreia România era declarată un stat 
multinațional: ” 1° 

[...] România capitalistă prin rezultatele războiului 
imperialist mondial, prin «Unirea tuturor românilor», şi-a supus 
însemnate părți din națiuni dezvoltate politiceşte, economiceşte 
şi culturaliceşte, şi în felul acesta, din stat naţional a devenit stat 
de naţionalităţi. [...] Partidul Comunist trebuie să lupte cu 
hotărâre împotriva anexării violente a Basarabiei, Bucovinei, 

Transilvaniei şi Dobrogei şi să sprijine în chip practic lupta 

pentru eliberarea şi independenţa lor naţională. (Rezoluţia 

Congresului al II-lea al PCR în problema naţională, august 

1924).2 

În decembrie 1923, Federaţia Comunistă Balcanică a 
cerut Partidului Comunist din România să lupte pentru 

autodeterminarea până la despărţirea de statul român a 

Basarabiei, Transilvaniei şi Dobrogei. Prin această rezoluţie, 

PCR era plasat pe poziţii antinaţionale, deoarece i se impunea să 

militeze pentru destrămarea statului naţional unitar român 

(venind ca o contramăsură pentru adoptarea Constituţiei 

democratice a României din 1923). După puţin timp, cu prilejul 

conferinţei româno-sovietice desfăşurată la Viena între 27 martie 

- 2 aprilie 1924, PCR a lansat lozinca autodeterminării 

Basarabiei - prin organizarea unui plebiscit în acest teritoriu - 

situându-se, de fapt, de partea Moscovei. În acest context, 

guvernul a trecut la scoaterea PCR în afara legii. [...] În 
septembrie 1924, lumea românească a fost zguduită de aşa- 
numita «răscoală» de la Tatar-Bunar. Această acţiune făcea 
parte dintr-un plan mai larg, adoptat de Komintern, care 
urmărea declanşarea unei revoluţii în această zonă. [...] În 
noaptea de 17 septembrie a intervenit armata, care a arestat 

489 de persoane, dintre care doar 9 erau români. Este 

semnificativ faptul că la puţin timp după aceste evenimente, 

guvernul de la Moscova a decis crearea Republicii Autonome 

Sovietice Moldoveneşti în cadrul Ucrainei (12 octombrie 1924), 

vădindu-şi astfel intenţia de a anexa Basarabia.?! 

Schimbările survenite în politica desfăşurată de 
comunişti începând cu anul 1924, prin virulenţa acţiunilor 
de incitare la revoltă a maselor şi de servire a intereselor 
Moscovei (care revendica în taină Basarabia), au drept 
origine schimbarea conducerii partidului sovietic. După 
moartea lui V.I. Lenin (20 ianuarie 1924), se caută un 
succesor: „In cadrul partidului, începe acum lupta pentru 
succesiune. Două persoane pot pretinde această funcţie: 
Troțki, deja erou al revoluţiei din 1905, intelectual şi 
strălucit organizator, dar considerat «orgolios» de către 
Lenin; Stalin, de origine modestă, este mai degrabă un om 
de aparat, considerat de Lenin «prea brutal». Iniţial, Stalin 
orchestrează cu abilitate cultul lui Lenin, dovedindu-se 
astfel urmaşul său cel mai fidel; el se aliază cu alţi doi 
conducători ai partidului, Kamenev şi Zinoviev, pentru a-l 
izola pe Troțki. Incepând din 1925, Kamenev şi Zinoviev se 
apropie de Troțki şi înfiinţează în partid o opoziţie unificată, 
minoritară. In noiembrie 1927, Troțki şi Zinoviev sunt 

excluşi din partid; în 1929 Troțki este expulzat. În 1928, 
Stalin este deci stăpân în URSS.”2 

Despre dictatura şi cultul lui Stalin, cu siguranţă au 
curs râuri de cerneală. Vreau numai să precizez că politica 
promovată de liderul sovietic a influenţat covârşitor alte 
regimuri totalitariste comuniste. Pe bună dreptate, el poate 
fi considerat cel mai mare criminal al tuturor timpurilor, 
după cum şi Ceauşescu poate fi numit micul Stalin al 
României. Milioane de victime (în special din URSS), care i- 
au căzut pradă, justifică această caracterizare. Recent, 
câţiva cercetători - numindu-l pe dr. El-Nimr (din Marea 
Britanie) şi doi dintre colegii săi -, au precizat concluziile la 
care au ajuns cercetând cazul lui Stalin: „Demenţa lui Stalin 
ar fi fost cauza cruzimii sale şi milioane de victime ar fi 
putut fi salvate dacă liderul sovietic ar fi fost consultat de 
psihiatru [...] dictatorul suferea de demenţă, ca urmare a 
unei serii de atacuri de cord care au avut ca rezultat leziuni 
ale creierului; «Aceasta ar putea fi explicaţia pentru 
paranoia cronică de care suferea, pentru declinul 
inteligenţei sale excepţionale (nu ca intelectual vorbind) şi 
pentru tendinţele sale sadice», a afirmat psihiatrul. [...] 
Potrivit lor, cazurile de demenţă nediagnosticate ar putea 
afecta destinul unor naţiuni întregi şi poate chiar al 
omenirii în general.” (dintr-un articol apărut în presă, în 
ziarul „Obiectiv. Vocea Sucevei”). 

Apariţia totalitarismului comunist (socialist) şi în 
România s-a încadrat într-o anumită mişcare socială 
mondială: „In 1921 existau partide comuniste în aproape 
toate statele europene, precum şi în mai multe ţări de pe 
alte continente(Argentina, Mexic, Indonezia, China etc.), 
astfel că mişcarea de întemeiere a unui asemenea partid şi 
în România se înscria într-un larg curent internaţional.”** 
Însă, ascensiunea comuniştilor spre putere nu s-a produs 
rapid şi fără opoziţie. Fără sprijin extern (sovietic), 
comuniştii români ar fi rămas în continuare pierduţi în 
anonimat. De altfel, partidele de stânga, în perioada 
interbelică nu au jucat un rol important, cu atât mai puţin 
PCR care ducea o politică antinaţională. Acesta din urmă se 
afla din 1924 în ilegalitate şi obligat să-şi ţină congresele în 
străinătate: 

În timp ce în ţară lupta politică se desfăşura cu 
intensitate, la Harkov, în Ucraina, se consuma un moment 
semnificativ din istoria Partidului Comunist din România: 
Congresul al IV-lea al acestui partid. Amestecul tot mai brutal al 
Kominternului în treburile Partidului Comunist din România, 
impunerea anumitor cadre în conducere şi dezavuarea altora, 
criticarea atitudinii adoptată cu prilejul alegerilor comunale din 
februarie 1926, au generat replica lui Gheorghe Cristescu. 
Acesta a fost declarat oportunist şi exclus din PCR în iunie 1926. 
Dar el nu şi-a făcut «autocritica», aşa cum era obiceiul, ci a 
trimis o scrisoare Comitetului Executiv a Internaționalei 
Comuniste în termeni energici, în care îl acuza pentru sciziunea 
produsă în sânul mişcării socialiste din România şi diminuarea 
influenţei acesteia în rândurile muncitorilor. [...] În funcţia de 
secretar al PCR a fost ales Vitali Holostenko, membru al 
Partidului Comunist din Ucraina. Din cei 11 membri ai CC al 
PCR doar unul singur era român, ceilalţi provenind din rândurile 
minorităţilor naţionale.2 


A urmat apoi pentru PCR o perioadă dificilă „a «luptei 
fracţioniste fără de principii», desfăşurată între gruparea 
lui Vitali Holostenko şi cea a lui Marcel Pauker. În august 
1930, Kominternul a intervenit, dezavuând pe ambii 
protagonişti şi numind o conducere provizorie, cu misiunea 
de a pregăti un nou congres al partidului. Congresul al V- 
lea al PCR s-a desfăşurat lângă Moscova, în decembrie 
1931. În acel moment PCR avea 1500 de membri. [...] 
Rezoluţia politică aprecia că România se afla în faţa 
desăvârşirii revoluției burghezo-democratice. Rolul 
conducător revenea clasei muncitoare, care în alianţă cu 
țărănimea muncitoare trebuia să asigure victoria 
revoluţiei.”25 Această revoluţie burghezo-democratică se 
aprecia că „va fi realizată «fără burghezie, împotriva ei, sub 
hegemonia proletariatului şi sub conducerea Partidului 
Comunist.”2 În funcţia de secretar al CC al PCR la acest 
congres „a fost ales Alexandru Danieliuk Stefanski (Gorn), 
membru al Partidului Comunist din Polonia. Intre cei aleşi 
în Comitetul Central s-au aflat Lucrețiu Pătrăşcanu şi 
Constantin Pârvulescu.”? 

În această perioadă au urmat ample mişcări greviste, 
pe fondul unei crize economice pe care o traversa şi 
România. Partidul Comunist Român a devenit mai activ şi 
„s-a implicat în mişcările sociale, mai ales în cele din Valea 
Prahovei şi de la Atelierele «Griviţa» din Bucureşti. 

Conducătorilor mişcării greviste din ianuarie-februarie 
1933, în total 108 persoane, li s-a intentat un proces, 
judecat la Bucureşti, în iulie-august 1933. Sentința a fost 
casată de Curtea Superioară de Justiţie militară, iar 
procesul s-a rejudecat la Craiova, în iunie-iulie 1934; de 
această dată sentinţele au fost ceva mai moderate. Intre cei 
condamnaţi s-au aflat Dumitru Petrescu, Constantin 
Doncea, Gheorghe Gheorghiu-Dej, Chivu Stoica, Gheorghe 
Vasilichi - care vor juca un rol important în istoria României 
după 23 august 1944.”% 

În perioada imediat următoare (noiembrie1933- 
noiembrie 1937), Partidul Comunist din România „ a 
cunoscut o anumită consolidare organizatorică. In 
decembrie 1934, Alexander Danieliuc-Ştefanski a fost 
înlocuit cu Boris Ştefanov (cetăţean român de origine 
bulgară) în calitatea de secretar general al PCR. In 
Comitetul Central au fost desemnaţi mai mulţi români, 
comparativ cu perioada anterioară, când au predominat 
minoritățile naţionale. Linia tactică a PCR a cunoscut o 
ameliorare, nota intransigentă a luptei de clasă făcând loc 
celei vizând realizarea Frontului Unic Muncitoresc. Una 
dintre cele mai importante iniţiative politice promovate de 
Partidul Comunist din România a vizat crearea Frontului 
Popular Antifascist. Această orientare venea de la 
Internaționala a III-a, care a apreciat că lipsa de unitate 
politică a clasei muncitoare a facilitat instalarea lui Hitler la 
putere în Germania (deşi Stalin i-a oferit sprijin indirect lui 
Hitler). PCR a reuşit să înfiinţeze mai multe organizaţii 
legale - între care Blocul Democratic. [...] Până la 23 august 
1939, PCR, la cererea Internaționalei a II-a, a militat 
pentru o politică externă a României alături de Franţa şi 
Marea Britanie, pentru întărirea Micii Înţelegeri, a 
Inţelegerii Balcanice şi a Societăţii Naţiunilor. După 
semnarea pactului Molotov-Ribbentrop (din 1939), această 
orientare s-a schimbat radical (prin înţelegerea pactului 
mutual ruso-german), apreciindu-se că «aţâţătorii la război» 
sunt liderii politici de la Paris şi Londra.”% 

Evenimentele apărute în contextul internaţional (care 
s-au precipitat imediat după ce Adolf Hitler a ajuns la 
cârma Germaniei naziste) au avut rezonanţă şi în România. 

Uneori au avut chiar un impact foarte puternic. 
Extremismul de stânga (comunismul) s-a întărit mereu, fapt 
care a condus inevitabil la dezvoltarea mişcării de dreapta 
(inclusiv extremismului de dreapta) încă din 1923 prin Liga 
Apărării Naţional-Creştine, având o doctrină antisemită: 
„care urmărea expulzarea evreilor din viaţa economică şi 
culturală şi educarea tineretului în spirit creştin şi 
naţionalist; [...] C.Z. Codreanu şi-a creat propria organizaţie 
naționalistă încă din 1927 - Legiunea Arhanghelului 
Mihail.”* Ulterior, aceasta a devenit renumita Garda de 
Fier. Legionarii condamnau in mod vehement atât evreii cât 
şi democraţia. Este mai ales semnificativ faptul că „între 
alegerile din anii 1931 şi 1937, Garda de Fier a devenit o 
mişcare de masă, care de la 1% a ajuns să obţină 15,58% 
din voturi (devenind al treilea partid ca mărime din 
Parlament, după PNL şi PNȚ). Monarhia constituţională din 
România cunoaşte un declin accentuat iar Carol al II-lea a 
urmărit instaurarea regimului său personal: „La 12 şi 11 
februarie 1938, Carol al II-lea a înlocuit guvernul Goga cu 
un «guvern consultativ», condus de Patriarhul Miron 
Cristea, având în componenţa sa câţiva foşti prim-miniştri şi 
pe lon Antonescu, ca ministru al apărării. Dizolvând 
instituţiile sistemului parlamentar, Carol şi-a consolidat în 
scurt timp puterea. [...] Conform noii Constituţii, pe care a 
impus-o în februarie 1938, regele devenea un factor politic 
activ”; 
Carol a luat măsuri dure împotriva Gărzii de Fier pe care 
o considera drept principalul său inamic. [...] Membrii Gărzii sau 
simpatizanţii acesteia au fost arestaţi în număr mare şi internaţi 
în lagăre de concentrare. Forţa măsurilor pe care Carol al II-lea 
le-a luat împotriva Gărzii de Fier în 1938 şi după aceea a pornit 
iniţial de la faptul că o percepea drept o agentură a Germaniei. 
[...] Situaţia internaţională extrem de gravă de la sfârşitul anului 
1939 la determinat pe Carol al II-lea să iniţieze o mişcare de 
«reconciliere naţională» cu scopul de a apăra națiunea împotriva 
pericolelor externe crescânde. Însă doar Mişcarea legionară s-a 
arătat receptivă faţă de aceste chemări. «Reconcilierea» cu 
Mişcarea legionară a marcat o deplasare spre dictatură şi 
totalitarism a întregului regim. Dar această manevră nu a putut 
asigura durabilitatea regimului care s-a prăbuşit în primele zile 
ale lunii septembrie 1940.3? 
Iminenţa izbucnirii celui de-al doilea război mondial 
este vădită de expansiunea teritorială a Germaniei hitleriste 

(care a anexat Cehoslovacia, Austria, a împărţit Polonia 
împreună cu URSS) şi de pactul  Molotov-Ribbentrop, 
precum şi de Dictatul de la Viena (după ce Hitler a transmis 
generalului Antonescu să nu se opună pretențiilor lui Stalin 
vizând cedarea Basarabiei). După ce anterior, desfiinţase 
democraţia ca sistem politic, regele Carol al II-lea a mai 
comis o mare gafă, opunându-se pretențiilor URSS-ului, 
Ungariei şi Bulgariei numai de faţadă. România a fost silită 
astfel să cedeze Basarabia, Bucovina de Nord şi ţinutul 
Herţa, Transilvania (teritoriul de nord-vest) şi sudul 
Dobrogei (judeţele Durostor şi Caliacra): „Ultimele două 
teritorii - Bucovina de Nord şi ţinutul Herţa - depăşeau cu 
mult înţelegerea germano-sovietică din 1939, ceea ce a dus 
la primul moment de criză în relaţiile germano-sovietice 
după 1939. [...] De fapt, arbitrajul de la Viena a fost un 
dictat impus României de către Germania şi Italia, în 
favoarea Ungariei. [...] În total, România a pierdut în vara 
anului 1940 aproximativ 100.000 km? cu o populaţie de 
6.800.000 de locuitori. Abandonarea fără luptă a teritoriului 
naţional a fost considerată o soluţie total dezonorantă 
pentru clasa politică, şi în special pentru monarhie. În 
aceste împrejurări, Carol al II-lea a fost silit să renunţe la 
tron”;33 
La 4 septembrie 1940, Ion Antonescu a fost numit prim- 
ministru (acceptat de toţi adversarii săi). A doua zi, el a cerut şi 
a obţinut de la rege puteri depline pentru conducerea statului. 
Carol al II-lea a suspendat Constituţia şi a dizolvat Parlamentul. 
În aceeaşi zi, la 5 septembrie 1940, Antonescu i-a cerut 
categoric regelui să abdice şi să părăsească ţara. La 6 
septembrie 1940, Carol a renunţat la tron în favoarea fiului său 
Mihai. Acesta a emis un decret prin care îi acorda puteri depline 
lui Antonescu în funcţia de «Conducător al statului». Generalul a 
încercat iniţial să formeze un guvern de coaliţie, care să includă 
în primul rând reprezentanţi ai PNL şi PNȚ. Dar liderii celor 
două partide au refuzat oferta şi au rămas credincioşi 
principiilor democraţiei parlamentare. Noul guvern format la 14 
septembrie 1940 a reprezentat un compromis între Antonescu şi 
legionari. Antonescu a trecut rapid la înlocuirea vechii structuri 
politice cu una nouă, numită de el «statul naţional totalitar». El 
considera democraţia românească un eşec datorat cultului 
libertăţii, care punea interesele indivizilor mai presus decât cele 
ale statului. Antonescu nu dorea în mod sincer o colaborare cu 
PNL şi PNȚ, iar faptul că împărțea puterea cu Garda de Fier era 
o chestiune temporară. Obiectivul principal al politicii externe - 

o alianţă fermă cu Germania - a fost realizat prin aderarea 

României la «Pactul tripartit» (23 noiembrie 1940). În schimb, 

cooperarea sa pe plan intern cu legionarii nu a reuşit să creeze 

liniştea publică şi progresul economic pe care le dorise. [...] 

Ambiţiile conducătorilor Gărzii nu aveau limite. Ei doreau să 

controleze economia, poliţia, armata, aparatul de stat, presa etc. 

[...] după asasinatele legionare din noiembrie 1940 (64 de 

deţinuţi politici, personalităţi ca Virgil Madgearu şi Nicolae 

Iorga), tensiunile dintre generalul Antonescu şi Gardă s-au 

amplificat. [...] La întâlnirea din 14 ianuarie 1941 cu Hitler, 

Antonescu i-a acuzat pe conducătorii Gărzii de Fier că aduseseră 

ţara în pragul dezastrului. El a cerut conducerea deplină a 

statului. Având acordul lui Hitler, Antonescu a revenit în ţară 

hotărât să elimine Garda de Fier. A desfiinţat comisarii de 
românizare, l-a destituit pe ministrul de interne legionar, 

Constantin Petrovicescu, a înlocuit toţi prefecţii şi chestorii 

legionari. Reacţia legiunii a fost violentă şi a îmbrăcat forma 

rebeliunii legionare din 21-23 ianuarie 1941, care însă a fost 
înăbuşită de armată." 

Generalul Ion Antonescu (avansat mareşal) este chiar 
şi astăzi o personalitate destul de controversată. Totuşi, 
pentru momentul în care a condus ţara, a avut merite 
incontestabile: a restituit ordinea, a salvat ţara de războiul 
cu Germania (oricum interesată fiind de petrolul şi grâul 
românesc - atât de necesare pentru război), a pus capăt 
mişcării legionare (în general, dacă nu definitiv) şi „nu a 
făcut concesii majore în plan economic Reichului şi nu a 
participat la deportarea în masă a evreilor (aproape 
100.000 de evrei au fost deportaţi în Transnistria - regiune 
a Basarabiei, dar 292.149 evrei au rămas în viaţă până în 
august 1944); «În nici o ţară dominată de nazişti n-a 
supravieţuit o aşa de mare proporţie a populaţiei evreieşti» 
declara dr. Wilhelm Filderman în Jurnalul de dimineaţă, 
care apărea la Bucureşti în 1946.”% Prin urmare, 
Antonescu, potrivit opiniei unor istorici nu a făcut concesii 
majore lui Hitler. 

Purtarea războiului alături de germani dincolo de 
hotarele Basarabiei (care a fost recuperată de români pe 
calea armelor), a reprezentat greşeala capitală a 
generalului Ion Antonescu. Pe de o parte a angajat armata 
într-un război nedrept (soldându-se cu mulţi morţi şi răniţi 
la Stalingrad, Odessa etc). Pe de altă parte, a constituit 

motivul pentru care a fost judecat după război de comunişti 
şi executat. 

Intr-un context mai larg, de la bun început generalul 
Antonescu şi-a dorit un război între Germania şi URSS 
(între nazişti şi comunişti): „«Războiul cu ruşii» iată ce a 
aşteptat şi voit Antonescu să se întâmple cât mai curând. 
Nu era singurul. Mihail Sturdza mărturiseşte, în memoriile 
sale, că atâta timp cât a fost ministru de 
Externe(septembrie-noiembrie/decembrie 1940) a urmărit 
să provoace un conflict militar între Germania şi URSS. 
Generalul considera nefirească strânsa cooperare dintre 
nazism şi bolşevism şi era convins că ea va sfârşi în 
conflict”;56 

În strategia lui Stalin, modalitatea cea mai potrivită de a 
garanta securitatea Uniunii Sovietice era un război între ţările 
capitaliste. Din această perspectivă, ascensiunea partidului 
nazist, adversar declarat şi înverşunat al «dictatului» de la 

Versailles, servea interesul Moscovei. O dată ajuns la putere, 

Hitler - se considera la Kremlin - avea să pregătească revanşa şi 

să dezlănţuie războiul împotriva Franţei şi Marii Britanii, 

abătând lumea capitalistă de la «cruciada anticomunistă». [...] 

Puse în «carantină», Germania - considerată culpabilă de 

dezlănţuirea războiului mondial - şi Rusia Sovietică - un focar de 

«infecţie comunistă» - s-au angajat într-o strânsă colaborare, ale 

cărei baze au fost puse prin tratatul de la Rapallo (1922). Între 

Reichwehr (armata germană) şi Armata Roşie s-au stabilit 

legături puternice, interdicțiile fixate prin tratatul de la 

Versailles în privinţa potenţialului militar al Germaniei fiind 

eludate, în parte, prin construirea de fabrici de armament şi prin 

exerciţii militare comune, sovieto-germane, pe teritoriul URSS. 

Stalin nu a considerat venirea lui Hitler la putere drept o 

catastrofă. El însuşi îi îndemnase pe generalii germani să-l 

utilizeze întrucât, considera dictatorul sovietic, viitorul Furer era 

«un bun agitator».“” 

Intrarea României în război, alături de germani poate 
fi explicată şi astfel: „Este limpede, aşadar, că, abstracţie 
făcând de intenţia lui Hitler ca România să participe la 
război de la început, generalul a oferit din proprie iniţiativă 
concursul militar al ţării sale. Decizia sa era corectă: chiar 
dacă România nu ar fi intrat în război, sovieticii ar fi atacat 
teritoriul român - şi mai ales zona petroliferă - pentru a-i 
lovi pe germani (Antonescu i-a şi spus-o lui Hitler). Mai 
important pentru general era însă alt considerent. Națiunea 
şi armata română suferiseră o traumă în vara anului 1940. 


120 


Epoleţii militari erau, cum spunea Antonescu, acoperiţi de 
ruşine. Pentru a reface moralul poporului român şi al 
armatei române, era nevoie de o spălare a onoarei prin 
sânge şi foc.”58 
Datorită cursului războiului, care s-a schimbat în 
cursul anului 1944 net împotriva germanilor şi aliaţilor lor 
(prin victoriile ruşilor), devenea tot mai limpede cine va 
câştiga confruntarea. De aceea, şi opoziţia din România a 
început să murmure şi să se întărească: „Nu aceeaşi era şi 
părerea liderilor opoziţiei, care considerau că interesul 
României era să se separe cât mai repede de cel de-al 
treilea Reich. Opinia publică, în marea ei majoritate, era 
convinsă că războiul este pierdut, starea de spirit defetistă 
fiind potenţată de raidurile aeriene americane (ziua) şi 
britanice (noaptea). [...] «Disperarea oamenilor a depăşit 
orice limită», nota în jurnalul său scriitorul Emil Dorian, la 
8 mai 1944. Nu fără ezitări, liderii partidelor democratice 
au acceptat să colaboreze cu comuniştii în cadrul celei mai 
largi coaliţii politice din istoria României; ea îngloba PNT, 
PNL, PSD şi PCR, având sprijinul regelui şi al armatei. [...] 
Ceea ce se poate afirma cu certitudine este că, din primele 
săptămâni de război, PCR s-a integrat perfect efortului 
Moscovei de reluare a politicii de front popular antifascist, 
într-o nouă variantă considerabil sporită, până la un front 
național;” 3° 
Vojtech Mastny subliniază corect: «Cominternul a 
pregătit un program cuprinzător pentru cel puţin o ţară, 
România, dovedind înalta prioritate atribuită de Stalin 
problemelor româneşti». Grație interesului arătat de Kremlin 
României, PCR a fost primul partid care a dispus de un amplu 
program de activitate, cuprinzând atât obiectivele cât şi 
strategia şi tactica necesare realizării lor. [...] Dispariţia 
Internaționalei Comuniste («autodizolvarea» Cominternului la 10 
iunie 1943) nu a însemnat, aşa cum au crezut mulţi apuseni (şi 
nu numai ei!), şi dispariţia controlului riguros exercitat de 
Moscova asupra partidelor comuniste: au fost create structuri 
criptocominterniste - Secţia de informaţie internaţională şi aşa- 
numitele «Institute de cercetare ştiinţifică» nr. 99, 100 şi 205 - 
care asigurau legătura dar şi supravegherea Kremlinului asupra 
partidelor comuniste. PCR nu a făcut excepţie. Din momentul în 
care, ca urmare a operaţiilor militare şi a intrării Armatei Roşii 
pe teritoriul României, PCR - un grupuscul politic de 800-1000 
de membri - a căpătat o însemnătate cu totul disproporţionată 

cu efectivele şi ponderea sa politică, Moscova s-a grăbit să 

intervină. Omul ei de încredere, Emil Bodnăraş, l-a înlocuit pe 5 

aprilie printr-o lovitură, nu de palat, ci de partid, pe secretarul 

general Ştefan  Foriş, un profesor de matematică din 

Transilvania, cu un triumvirat alcătuit din Bodnăraş, Constantin 

Pârvulescu şi Iosif Rangheţ (care pe atunci îşi scria numele 

Rangecz).* 

Coaliția formată în vederea înlăturării regimului 
antonescian şi a desprinderii României de Germania 
hitleristă a îmbrăcat denumirea de Blocul Naţional 
Democrat (20 iunie 1944). Fruntaşul țărănist Iuliu Maniu 
„considera că acordul său cu Brătianu reprezintă 
«principala forţă politică, iar celelalte forţe democratice de 
stânga trebuie să se alăture acestei forţe». [...] înţelegerea 
cu PCR era un fel de tratament homeopatic destinat să 
ferească societatea românească de comunizare. [...] «cel 
mai bun mijloc de a lupta împotriva comunizării ţării este 
de a ajunge la o înţelegere între organizaţiile politice 
democratice şi cele de stânga». (într-o notă a SSI din 26 
iunie 1944). Ceea ce îl preocupa pe Maniu era măsura în 
care reprezentanţii PCR, deveniți interlocutori ai partidelor 
democratice, acționau cu acordul tovarăşilor lor de la 
Moscova, consideraţi de el «adevărații conducători ai 
PCR».”41 

Înlăturarea lui Antonescu, programată pe 26 august 
1944 a avut loc puțin mai devreme la 23 august 1944, 
opozanţii săi profitând de ocazia vizitei sale la regele Mihai 
I. Prin această lovitură de stat care a avut loc, „mareşalul 
Ion Antonescu şi ceilalţi membri ai guvernului (chemaţi pe 
rând la Palat) au fost arestaţi. Exercitându-şi prerogativele 
constituţionale, regele Mihai I l-a numit prim-ministru pe 
generalul Constantin Sănătescu. Noul guvern era compus 
din militari, dar îi includea şi pe reprezentanţii Blocului 
Naţional Democrat ca miniştri fără portofoliu: Iuliu Maniu - 
PNȚ, C.I.C. Brătianu - PNL, Constantin Titel Petrescu - 
PSD, Lucrețiu Pătrăşcanu - PCR. La orele 22 a fost 
radiodifuzată «Proclamaţia regelui Mihai către ţară». Actul 
de la 23 august 1944 a fost urmat de eliberarea teritoriului 
naţional şi, apoi, de participarea la războiul antihitlerist. 
Însă România a evoluat într-o direcţie contrară intereselor 
ei. Cu acordul tacit al Marii Britanii (interesată mai mult de 

Grecia, pentru a o feri de comunizare) şi al Statelor Unite 
(care aveau interese în alte zone), a fost instaurat un regim 
politic şi economic aservit Uniunii Sovietice”; 

Din seara zilei de 23 august, sovieticii s-au găsit în faţa 
unei noi situaţii politice în România. Noul guvern român nu se 
constituise sub protecţia Armatei Roşii. Dimpotrivă, era sprijinit 
de principalele partide politice şi era decis să restabilească 
monarhia constituţională şi regimul parlamentar. Stalin avea 
însă alte gânduri. El urmărea să impună regimuri comuniste în 
toate ţările est-europene unde înaintase Armata Roşie: «Ín 
războiul acesta nu este la fel ca în cel trecut; cel care ocupă un 
teritoriu îşi impune sistemul său acolo unde ajunge armata sa. 
Altfel nici nu poate fi». (I.V. Stalin într-o convorbire cu M. Djilas, 
vicepreşedintele Iugoslaviei). Un astfel de regim a fost instaurat 
în România în patru etape: 

I. 6 martie 1945 - impunerea guvernului Petru Groza, 

controlat de PCR şi susţinut de sovietici; 

11.19 noiembrie 1946 - falsificarea alegerilor în favoarea 

comuniştilor; 

III. Iulie-octombrie 1947 - dizolvarea PNȚ şi procesul 

liderilor săi; 

IV. 30 decembrie 1947 - abdicarea silită a regelui Mihai. 

Mijloacele prin care URSS a stabilit o zonă de influenţă 
proprie în Europa au fost aproximativ aceleaşi şi la fel de 
complexe în toate cazurile ţărilor sovietizate. Cu prilejul 
conferinţelor de la Teheran, Ialta, Postdam sau în timpul unor 
întâlniri neoficiale, Stalin a reuşit să-şi impună punctul de vedere 
în faţa aliaţilor occidentali, care au înţeles să salveze unele ţări 
prin sacrificarea altora în favoarea sovieticilor. Acesta este 
sensul faimoasei tocmeli între Churchill şi Stalin. «Acordul de 
procentaj», stabilit la 9 octombrie 1944 la Moscova, lăsa 
România în proporţie de 90% în sfera de influenţă a URSS.“ 
Potrivit aceloraşi surse, „în perioada războiului, 

Moscova a instruit şi pregătit militanţi comunişti care să 
preia responsabilităţile unor guverne prosovietice. Echipa 
moscovită din România avea în frunte pe Ana Pauker, Vasile 
Luca, Emil Bodnăraş etc. [...] În România, ocupată ca şi alte 
state din zonă de Armata Roşie, comportamentul 
sovieticilor a încălcat voinţa românilor. Andrei Vâşinski, 
vice-ministrul afacerilor străine (promotorul proceselor 
mascaradă de la Moscova din anii '30 împotriva opoziţiei 
politice), trimis în România în februarie 1945, a intervenit 
în toate domeniile, mai ales în cele politice. El a cerut 
regelui Mihai demiterea guvernului Rădescu (după cele 
două guverne Sănătescu) şi formarea unui guvern al 

Frontului Naţional Democrat (creat la iniţiativa PCR). 
Armata Roşie nu a ezitat să facă presiuni, însemnând 
abuzuri şi violenţe, asupra populaţiei civile (mai ales în 
perioada 23 august - 12 septembrie 1944, până când s-a 
realizat armistițiul cu aliaţii împotriva Germaniei) şi să 
îndepărteze liderii politici anticomunişti. Sub ameninţare, 
guvernul de coaliţie prezidat de generalul Rădescu a fost 
înlocuit de guvernul Petru Groza (6 martie 1945), controlat 
de comunişti”;** 

În perioada 1944-1945, România, la fel ca şi celelalte ţări 
ocupate de sovietici, a fost supusă unui proces de pre- 
comunizare. Au fost constituite guverne de coaliţie, provenite 
din «fronturi» (la iniţiativa PCR). În octombrie 1944 s-a înfiinţat 
Frontul Național Democrat, format din PCR şi PSD. 
Reprezentanţii acestuia au intrat în al doilea guvern Sănătescu 
(noiembrie-decembrie 1944) şi în guvernul generalului N. 
Rădescu (decembrie - martie 1945). «Fronturile» şi «guvernele 
de uniune» au îngăduit comuniştilor să controleze sectoarele- 
cheie, în special armata, justiţia şi internele. Incă din timpul 
celui de-al doilea guvern Sănătescu , reprezentanţii PCR au 
obţinut portofoliile justiţiei (L. Pătrăşcanu), transporturilor 
(Gheorghe Gheorghiu-Dej) şi postul de subsecretar de stat la 
ministerul de interne (Teohari Georgescu). Odată instalaţi în 
aceste  posturi-cheie, ei au invocat argumentul epurării 
antifasciste şi au reuşit să reorganizeze, conform propriilor 
interese, principalele instituţii (poliţia, justiţia şi administraţia). 
În România arestările pentru colaboraţionism, condamnările şi 
deportările în Uniunea Sovietică au dus la terorizarea şi 
anihilarea întregii clase politice. Ţinta campaniei au constituit-o 
înaltele oficialități din guvernul Antonescu şi funcţionarii. 
Arestarea lor prezenta avantajul de a slăbi opoziţia, pentru că 
doar guvernul hotăra cine era şi cine nu era «criminal de 
război». [...] Eliminarea elitei societăţii civile a fost dublată, încă 
de la eliberare, de o vastă acţiune de dezmembrare şi infiltrare a 
partidelor necomuniste (mai ales PNȚ şi PNL). Următorul pas, la 
o oarecare distanţă de timp, a fost lichidarea oricărei opoziții din 
partea unor partide sau personalităţi politice respectate.“ 
Frontul Naţional Democrat (FND), în Proiectul său de 

platformă (publicat la 26 septembrie 1944), „îşi propunea 
să instaureze «un regim de reală democrație 
parlamentară». [...] PNȚ şi PNL au înţeles imediat că noua 
formulă a FND era o tentativă de a le «îneca» într-o alianţă 
controlată de comunişti. PSD, preocupat să nu fie despărţit 
dinspre stânga de comunişti, a urmat obedient linia PCR. 
[...] PCR urmărea însă controlul puterii prin trecerea de la 

coaliția autentică la cea fictivă, adică la satelizarea 
partidelor participante la noua alianţă politică”; 
În vederea trecerii de la coaliția reală la coaliția fictivă, 

Stalin a decis în favoarea lui Gheorghiu-Dej, în competiţia care îl 

opunea Anei Pauker pentru postul de secretar general al PCR 

(«partidul din România are nevoie de un conducător din 

rândurile clasei muncitoare, un adevărat român» sunt cuvintele 

lui Stalin). [...] Sub pretextul că Rădescu a dat ordin să se tragă 
în manifestanți (în realitate a fost vorba de o provocare bine 
organizată de sovietici şi comunişti), A.Î. Vâşinski, venit la 

Bucureşti (27 februarie 1945), a cerut imediata înlocuire a 

generalului. Sosirea emisarului lui Stalin este dovada cea mai 

elocventă a slăbiciunii comuniştilor, incapabili să ia puterea fără 
ajutorul lui «Big Brother». [...] Două au fost raţiunile care l-au 
determinat pe rege să cedeze: promisiunea restituirii 

Transilvaniei de Nord (aflată sub dominație sovietică) şi cea de 

atenuare a rigorilor materiale ale aplicării armistiţiului. [...] 

Guvernul impus de Vâşinski regelui se autointitula cu o formulă 

înşelătoare «de largă concentrare democratică». În realitate, el 

era întruchiparea unei tipice coaliţii fictive, întrucât, sub 
conducerea comuniştilor, cabinetul nu cuprindea decât partide şi 
organizaţii aliate ale PCR sau criptocomuniste (cei care aveau să 

lărgească numărul comuniştilor, atât de puţini la data de 23 

august 1944 - circa 1000 de membri), precum şi «tovarăşi de 

drum» ai PCR, între care cel mai important era Gheorghe 

Tătărescu (fost prim-ministru liberal, ales de Stalin pentru a da 

impresia de democraţie pentru Occident). [...] Tactica utilizată 

(de comunişti) ilustrează perfect periodizarea propusă de Hugh 

Setton-Watson în desfăşurarea «revoluțiilor» comuniste: a) 

coaliția reală; b)coaliţia fictivă şi c) regimul monolitic.“ 

Data de 6 martie 1945 rămâne memorabilă întrucât 
maschează prefigurarea socialismului totalitar din România 
(erei staliniste). Prin impunerea de către sovietici a 
guvernului dr. Petru Groza, unii istorici au apreciat că 
reprezintă prima manifestare a Războiului Rece (dintre 
Occident şi URSS), întrucât ruşii şi-au depăşit pretenţiile 
din momentul «acordului de procentaj» (90% în România). 
De asemenea, „răsplătind loialitatea guvernului Groza, 
URSS i-a făcut din start (la 9 martie 1945) un «dar»: 
recunoaşterea autorităţii României asupra nord-vestului 
Transilvaniei [...] guvernul URSS dăduse dovadă de rea 
credinţă faţă da Marii săi Aliați - SUA şi Anglia, lăsând să 
se înţeleagă că el era acela care repunea România în 
drepturi, iar aceasta într-un moment când problema fusese 
deja reglementată prin Convenţia de armistițiu, ce 

proclama nulitatea dictatului din 30 august 1940. Pe 
deasupra, se observa, «Uniunea Sovietică nu putea dărui o 
provincie ce nu-i aparţinea»."4% 

România va fi umilită şi la Conferinţa de Pace de la 
Paris (iulie-octombrie 1946), unde nu i s-au restituit teritorii 
precum Basarabia şi sudul Dobrogei, nu i s-a acordat 
statutul de cobeligeranţă (acordat însă Italiei) şi în 
consecinţă a fost obligată să plătească imense despăgubiri 
de război URSS-ului, deşi prin actul de la 23 august 1944 şi 
războiul purtat de trupele române până în Austria, România 
făcuse un efort considerabil şi a contribuit la scurtarea 
războiului cu circa şase luni (potrivit evaluării 
specialiştilor): „Istoricul englez John Erickson, cel mai bun 
specialist al frontului de est, scrie că «23 august 1944 s-a 
dovedit a fi una din zilele decisive ale întregului război». 
Într-adevăr, desprinderea României de Germania a privat 
Wehrmachtul de cele două aliniamente strategice de mare 
însemnătate - Poarta Focşanilor şi Carpaţii - şi de 
aprovizionarea cu petrolul românesc şi, în acelaşi timp, a 
deschis Armatei Roşii înaintarea pe două mari axe 
strategice spre Balcani şi spre Europa Centrală (Viena). 
[...]in acelaşi timp, trebuie spus că principalul beneficiar al 
actului de la 23 august 1944 a fost Uniunea Sovietică, ale 
cărei trupe au putut înainta rapid şi fără pierderi între 620 
şi 750 km în cele două direcţii amintite”;% 

Trupele române au eliberat România aproape în totalitate 
prin forţe proprii: «Drept urmare, Bucureştii au devenit prima 
capitală de pe continentul european eliberată în anii celui de-al 
doilea război mondial exclusiv de către forţele de rezistenţă 
naţională. [...] Nimeni altul decât Sir Basil H. Lidell Hart, cel mai 
reputat istoric militar al veacului, a calificat defecţiunea 
Wehrmachtului în România după declanşarea acţiunii (din 23 
august 1944) ca fiind de proporţiile Stalingradului. [...] Însuşi 
Adolf Hitler a recunoscut că în cursul anului 1944 Wehrmachtul 
traversase «trei» crize majore: prăbuşirea Grupului de Armate 
«Centru» în Bielorusia, «trădarea» României şi eşecurile 
succesive din Franţa după debarcarea aliată din Normandia. Iar, 
în noiembrie 1944, tot Fuhrerul se va destăinui generalului A. 
Jodl că, în urma acestor trei eşecuri de proporţii, al III-lea Reich 
«ratase» cu siguranţă victoria în cel de-al doilea război mondial. 
[...] în numeroase ţări, cu predilecție în cele ale Europei de Est- 
Centrale aflate sub dominaţia nazistă, efectele cotiturii României 
au fost deopotrivă resimţite cu vigoare. Studiile şi documentele 


126 


editate au surprins evoluţiile înregistrate la nivelul mişcărilor de 
rezistenţă antifascistă din Polonia sau Cehoslovacia. [...] «după 
actul de la 23 august 1944, evoluţia din România şi ofensiva 
Armatei Roşii, desfăşurate simultan şi practic în acelaşi spaţiu, s- 
au condiţionat reciproc; acţiunile victorioase ale trupelor 
sovietice au constituit prilejul, iar nu cauza cotiturii din august, 
rolul precumpănitor revenind indiscutabil factorului intern» 
(istoricul american Paul D. Quinlan).5 
După guvernarea ţării de către generalul Ion 
Antonescu (iniţial în dualitate cu fasciştii legionari, apoi 
prin dictatura militară sau regimul său «<autoritar») şi 
guvernările generalului Sănătescu şi N. Rădescu (în care s- 
au implicat tot mai mult partidele de stânga în frunte cu 
PCR), guvernul Petru Groza a adoptat „o nouă lege 
electorală la 15 iunie 1946, care excludea de la vot orice 
persoană suspectă de a fi colaborat cu fascismul. Frauda 
electorală a jucat un rol deosebit, dar atunci nu a putut fi 


dovedită formal; "5! 

O altă trăsătură a perioadei 1945-1947 este amestecul de 
manipulare şi acţiuni legale. Se observă o grijă deosebită pentru 
salvarea aparenţelor, fie prin păstrarea secretului acţiunilor 
ilegale, fie dând un aspect legal presiunilor sau intervențiilor în 
forţă. Aceasta explică de ce comuniştii s-au străduit să câştige 
alegerile, prin orice fel de mijloace. [...] Era aplicat principiul lui 
Stalin, conform căruia «Nu contează cine şi cum votează, ci cine 
numără voturile». Alegerile de la 19 noiembrie 1946, s-au 
desfăşurat într-o atmosferă de tensiune maximă. Rezultatele 
indicau o victorie categorică a Blocului Partidelor Democrate 
(PCR, PSD, PNL - Gh. Tătărescu, PNȚ - Anton Alexandrescu, 
Frontul Plugarilor, Partidul Naţional Popular), cu aproximativ 
70% din voturi. Dar dovezile descoperite după 1989 arată că în 
realitate alegerile au fost câştigate de PNȚ. [...] În urma unei 
acţiuni provocatoare bine organizate, căreia i-au căzut victimă 
liderii PNȚ (înscenarea de la Tămădău, ţărăniştii fiind acuzaţi că 
vor să fugă din ţară), guvernul a avut motivul să dizolve PNȚ la 
30 iulie 1947. Conducătorii naţional-ţărănişti, în frunte cu Iuliu 
Maniu, au fost condamnaţi la ani grei de închisoare. Dispărea 
astfel principalul partid politic ataşat democraţiei şi adversar 
redutabil al totalitarismului comunist. Procesul liderilor PNȚ a 
fost urmat de o campanie dură împotriva lui Gheorghe 
Tătărescu. Parlamentul i-a dat un vot de blam, ceea ce a 
determinat demisia colegilor săi de partid din guvernul Petru 
Groza în noiembrie 1947.52 
Ultima etapă a instaurării regimului socialist totalitar 

în România o reprezintă abdicarea regelui Mihai I. Greşeala 


sa majoră - acceptarea guvernului dr. Petru Groza, 
127 


controlat de comunişti, poate fi pusă pe seama tinereţii sale 
dar nu-i exclude vinovăția. Conform unui principiu (orice 
revoluţie îşi devorează eroii), toţi cei care au înfăptuit actul 
istoric de la 23 august 1944 au fost înlăturați şi au avut de 
suferit. Chiar şi Lucrețiu Pătrăşcanu, liderul PCR din acel 
moment a fost mai târziu acuzat, arestat şi executat în 
penitenciar (în timpul regimului lui Gh. Gheorghiu-Dej). În 
decembrie 1947 venea rândul regelui: „Pe măsură ce 
comuniştii se îndreptau spre monopolul asupra puterii 
politice, monarhia devenise, în opinia lor, o anomalie. 
Partidul Comunist Român se temea că acest ultim vestigiu 
al vechii ordini ar putea să devină un centru de opoziţie în 
noua societate. În acest context, comuniştii au făcut ultimul 
pas în asigurarea dominaţiei lor asupra ţării, forțându-l pe 
regele Mihai să abdice la 30 decembrie 1947 şi să 
părăsească ţara. Proclamarea Republicii Populare Române 
în aceeaşi zi a reprezentat punctul culminant al campaniei 
pentru preluarea puterii.” Totuşi, „regele Mihai I a 
încercat ulterior să-şi repare greşeala dar nu a reuşit să 
impună schimbarea guvernului dr. P. Groza (care a refuzat 
să demisioneze) şi care la 22 august 1945 a declarat că 
baza sa era «trainică şi bine stabilită»”;5 
Regele, după ce destinase un apel celor trei mari puteri 
aliate, s-a retras la Sinaia, refuzând să mai semneze legile şi 
decretele emise de cabinet, aceasta cu convingerea că le punea 
sub efectul nulităţii. [...] Sosită la Bucureşti la 31 decembrie 
1945, «Comisia» aliată şi-a început consultările chiar a doua zi, 
când s-a întâlnit cu regele Mihai, iar apoi cu membrii guvernului, 
realizându-se, în final, cooptarea în cabinet, ca miniştri fără 


portofoliu, a dr. Emil Haţieganu şi a lui Mihail Romniceanu, 
reprezentând PNȚ şi, respectiv, PNL.55 


De remarcat în acest context, că s-au făcut concesii 
mari PCR-ului, acceptând doi miniştri democrați (numai doi 
şi fără portofoliu), iar aceştia au fost aleşi din eşalonul al 
doilea al partidelor respective (pentru a nu le încurca 
planurile prea mult). La 30 decembrie 1947, prin abdicarea 
forţată a regelui, se poate vorbi din nou de o lovitură de stat 
(asemenea celei din 23 august 1944, ca «o răzbunare a 


istoriei» pentru demiterea lui Antonescu): 
La 31 decembrie 1947, de exemplu, R. Sarell 
(corespondent britanic acreditat la Bucureşti) a transmis detalii 
despre «rapiditatea evoluţiilor», cu observaţia că «atmosfera 

este de cea mai grea depresiune în rândul poporului român». 
Acelaşi va reveni la 8 ianuarie 1948, evidențiind că lovitura de 
stat se desfăşurase cu participarea trupelor din divizia «Tudor 
Vladimirescu» şi a forţelor poliţieneşti. Se aprecia că abdicarea 
silită marca nu numai sfârşitul unei epoci, dar şi începutul uneia 
noi - de aprofundare a sovietizării României. România intrase, 
după opinia diplomatului, în plină revoluţie comunistă, care 
putea să provoace «mari suferinţe cum, de altfel, avea să se 
întâmple. În sfârşit, la 22 ianuarie 1948, Ambasada britanică din 
Berna înştiinţa Londra în privinţa celor dintâi declaraţii publice 
ale Regelui Mihai I despre detronarea sa (statutul care i se 
rezervase în Elveţia nu-i permitea însă să facă declaraţii politice, 
motiv pentru care regele Mihai a căutat un nou refugiu). Regele 
reconfirmase faptele cunoscute, iar finalmente nu făcuse altceva 
decât «să se supună forţei».56 
Se poate aprecia că nici SUA, nici Marea Britanie nu 
sunt străine şi nevinovate în privinţa abdicării regelui şi 
preluării puterii în mod definitiv de către comunişti: 
„Victoria PNȚ (reală, dar nu şi oficială) a produs derută în 
rândurile comuniştilor şi nemulţumire la Moscova. Nesiguri 
în ceea ce priveşte capacitatea PCR de a îndeplini 
obiectivele sovietizării / comunizării României şi atenţi la 
evoluţia raporturilor cu Occidentul, sovieticii au luat în 
considerare o nouă operaţie de cosmetică politică în 
România. Constantin Argetoianu, plecat din 1944 în Elveţia 
(omul care schimbase partidele precum ciorapii), a fost 
contactat cu propuneri de a reveni în ţară pentru a reintra 
în viaţa politică (lucru care s-a întâmplat). [...] Atât 
Moscova cât şi PCR aveau să-şi dea repede seama că 
alarma lor fusese fără temei. Nici SUA, nici Marea Britanie, 
informate despre trucarea alegerilor, nu intenționau să 
reacționeze mai mult decât cu simple note de protest, fără 
nici o eficacitate (unii oficiali declarând că nu pot interveni 
în România, stricând «bunele relaţii» cu ruşii, sau într-o 
ţară deja ocupată). În aceste condiţii, regelui Mihai nu-i mai 
rămânea altceva decât să deschidă parlamentul, legalizând 
astfel frauda. «Acest Parlament pe care îl veţi deschide va 
vota Republica», îl avertizaseră liderii PNȚ pe suveran, 
cerându-i să nu se prezinte în faţa unei Camere ce nu 
exprima simţămintele naţiunii. Uşor de spus, greu de 
făcut;” 57 
Dacă este să dăm crezare informației comunicate OSS 
(Oficiul/Biroul Serviciilor Strategice - serviciul de spionaj 

american) de unul din agenţii săi din România, A-201 (Theodor 
Negroponte), la 7 martie 1945, aşadar, a doua zi după instalarea 
guvernului Groza, o echipă de emisari sovietici, venită în 
România, s-a întâlnit cu Ana Pauker, Constantin Pârvulescu şi 
Constantin Doncea, cărora le-a transmis un plan de măsuri ce 
trebuiau înfăptuite în următorii trei ani: abolirea monarhiei, 
lichidarea partidelor «istorice», crearea structurilor represive şi 
militare după model sovietic, reforma agrară, dar şi pregătirea 
condiţiilor pentru colectivizarea agriculturii, lichidarea băncilor, 
închiderea ţării faţă de Occident, atât în plan economic, cât şi 
cultural, uman. Deşi cercetătorul american Eduard Mark a pus 
sub semnul întrebării autenticitatea acestui plan, este de 
netăgăduit că, în perioada 1945-1948, el a fost executat punct cu 
punct.5 

Motto: 

În războiul acesta nu este la fel ca în cel trecut; cel 
care ocupă un teritoriu îşi impune şi sistemul său social. 
Fiecare îşi impune sistemul său acolo unde ajunge armata 
sa. Altfel nici nu poate fi. 

I.V. Stalin într-o 
convorbire cu M. 
Djilas 
3. Modelul stalinist aplicat societăţii 
româneşti 


(1948-1989) 


Cuvintele de mai sus exprimă un adevăr, şi anume 
adevărul lui Stalin. El se considera îndreptățit să facă acest 
lucru câtă vreme SUA şi Marea Britanie păreau că îşi impun 
sistemul lor democratic şi liberal în ţările eliberate de sub 
ocupaţia germană. Aspiraţiile şi ambițiile lui politice vizau 
însă supremaţia mondială (ca şi predecesorul său, V.I. 
Lenin). lată motivul pentru care marile puteri democratice 
au pornit o «cruciadă anticomunistă». Ele remarcau 
asemănările dintre cele două sisteme totalitare: nazismul şi 
comunismul. Primul fusese desfiinţat, al doilea însă a făcut 
obiectul unui îndelungat război (diplomatic şi mediatic), 
cunoscut sub numele de Războiul Rece: 

Pentru a lipsi pe comunişti de terenul propice al 
acţiunilor lor (greviste şi nu numai) - criza economică -, SUA au 
lansat «Planul Marshall» destinat să pună la dispoziţia 
europenilor - atât a celor din Vest cât şi a celor din Est - 
mijloacele materiale capabile să restaureze economia. Stalin a 
perceput Planul Marshall ca o încercare a SUA de a desprinde, 
pe cale economică, de URSS ţările est-europene intrate în sfera 
de hegemonie a Kremlinului. A reacţionat prompt şi dur, 
interzicându-le sateliților Moscovei să participe la Conferinţa de 
la Paris, unde urmau să se stabilească modalităţile de 
valorificare a ofertei americane. [...] Pentru a consolida controlul 
asupra ţărilor-satelit, Stalin a luat două decizii importante: 
crearea unui organ de supraveghere şi coordonare a partidelor 
comuniste, numit Biroul Informativ al Partidelor Comuniste şi 
Muncitoreşti (Cominform) şi impunerea modelului stalinist al 
socialismului tuturor ţărilor din zona de dominație sovietică, o 

dată cu condamnarea tezei, susţinută anterior de el însuşi, a 

«căii proprii sau naţionale spre socialism».! 

In România anului 1948, situaţia partidelor «istorice» 
dar şi a celorlalte s-a înrăutățit considerabil. Au avut de 
câştigat doar cei mai fideli parteneri ai comuniştilor. Orice 
opoziţie faţă de măsurile luate de guvernul dr. Petru Groza 
era aspru pedepsită. In acest context, „instaurarea 
monolitismului comunist, odată cu proclamarea Republicii 
Populare Române (30 decembrie 1947), a fost urmată de 
măsuri vizând realizarea modelului sovietic. [...] Anul 1948 
a adus şi anexarea Insulei Şerpilor de către URSS pe 
temeiul unei înţelegeri dintre P. Groza şi V.M. Molotov (4 
februarie). [...] In februarie 1948, prin fuziunea PCR şi PSD 
(Partidul Social-Democrat) s-a construit Partidul 
Muncitoresc Român (PMR), operaţie ce camufla, sub 
pretextul realizării partidului unic al clasei muncitoare 
«înghiţirea» socialiştilor de către PCR;”? 

Schimbările intervenite în structurile economice şi sociale 
au fost însoţite de valuri masive de arestări cărora le-a căzut 
victimă, practic, întreaga elită politică a vechii societăţi 
româneşti. Şi-au pierdut viaţa în închisoare Iuliu Maniu, Ion 
Mihalache, Gheorghe Brătianu, Constantin Argetoianu, Mircea 
Vulcănescu şi mulţi alţii. După începerea construirii Canalului 
Dunăre - Marea Neagră (sunt indicii că Stalin a impus 
construirea acestui canal, intenţionând să ia României Delta 
Dunării), deţinuţii politici au fost obligaţi să lucreze în condiţii 
inumane pe acest şantier, supuşi fiind, în fapt, la un regim de 
exterminare. În închisori şi lagăre s-au petrecut cruzimi de 
neimaginat: la Piteşti şi Gherla, în cadrul aşa-numitei 
«reeducări» prin deţinuţi (propusă de Eugen Ţurcanu, legionar 
devenit comunist şi apoi arestat), cei închişi erau torturați cu 
sadism, fiind apoi obligaţi să-şi tortureze prietenii aflaţi în 
detenţie şi să insulte - în cadrul unor autocritici publice - 
părinţii sau, dacă erau credincioşi, cele sfinte. Torţionarii sadici 
au găsit în închisori şi lagăre câmpul de manifestare a pornirilor 
lor maladive.s 


România intra astfel într-o epocă întunecată din care 
cu mare greutate va izbuti să găsească drumul de ieşire. In 
numele comunismului (ideal atât de înalt, care prevedea 
egalitatea şi prosperitatea deplină a oamenilor), s-au 
săvârşit în mod paradoxal cele mai odioase fapte, mergând 
de la umilirea şi zdrobirea demnităţii individuale sau 
confiscarea întregii averi, până la cele mai «rafinate» 
torturi şi omoruri. Toate acestea erau pe deplin justificate 

de autorii acestora, cu consimţământul autorităţilor 
comuniste (în cele mai multe cazuri). Desigur, aceste 
condiţii, „încă de la începutul instaurării regimului 
comunist (totalitar), în România s-au organizat structuri de 
rezistenţă. În regiunile de munte, mai ales, s-au constituit 
grupuri sau detaşamente, care aşteptau sprijinul occidental, 
îndeosebi al SUA, pentru a răsturna regimul impus de 
ocupantul sovietic [...] lovitura decisivă urmând a fi dată 
când împrejurările internaţionale ar fi permis-o.”+ 

Cât priveşte intelectualitatea autentică, ea a fost 
eliminată din viaţa publică sau anihilată complet. Anterior a 
fost creată (din iniţiativă sovietică) asociaţia «Amicii 
URSS», pentru strângerea legăturilor cu Uniunea Sovietică 
şi pentru a se crea premisele unei noi orânduiri sociale, cu 
un «om nou». Despre un astfel de om s-au pronunţat şi 
naziştii. Au fost atraşi cei mai mulţi intelectuali (de stânga 
dacă îi putem numi astfel) prin oferirea unor avantaje 
(inclusiv materiale), «iertarea păcatelor» de a fi avut 
cândva opinii ostile propagandei comuniste şi chiar prin 
teama de represalii constând în ameninţări sau şantaj. Cel 
mai prestigios forum al intelectualităţii - Academia Română 
-, a fost desfiinţat şi pe ruinele lui s-au născut Academia 
Republicii Populare Române, având în cadrul ei intelectualii 
obedienţi regimului. Aceasta, «înecată» de modelul sovietic 
şi-a pierdut însă orice strălucire. 

Modelul stalinist a fost aplicat în toate domeniile, 
începând cu cel politic. În spatele «Cortinei de Fier» ce 
separa Uniunea Sovietică de lumea civilizată occidentală, 
URSS-ul „ce şi-a însuşit toate metodele cancelarului Hitler, 
constituie la ora actuală - consemna în martie 1945 un 
diplomat român - un pericol pentru pacea lumii şi viitorul 
civilizaţiei, un pericol tot atât de mare ca hitlerismul. Nu 
soarta României contează, ci cea a Europei, care este 
ameninţată de o tiranie cum nu s-a mai văzut în lumea 
civilizată». În condiţiile ocupării ţării de către forţele 
armate ale URSS şi sub controlul comuniştilor, aflaţi în 
permanentă ascensiune pe scena vieţii politice, guvernul dr. 
Petru Groza a coordonat practic, între 1945 şi 1947, prima 
etapă a sovietizării. «Acest guvern - îşi va aminti regele 
Mihai I - a distrus ultimele vestigii ale libertăţii. El a 

aruncat în temnițe cei mai reprezentativi şi mai respectaţi 
reprezentanţi ai democraţiei române. El a falsificat 
alegerile. Folosind truda şi teroarea, el a impus României 
instituţii cu totul străine sufletului şi vieţii poporului. »”;> 
În această etapă preliminară epocii comuniste, guvernul 
dr. Petru Groza a luat o serie de măsuri (unele adoptate într-un 
cadru aparent constituţional) menite să grăbească ritmul 
sovietizării, să asigure trecerea directă la etapa desemnată 
pompos ca fiind aceea a construcţiei desfăşurate a orânduirii 
socialiste, iar, în perspectivă, a celei comuniste: 
- Înfăptuirea reformei agrare, în baza legii promulgate la 
23 martie 1945, care proclama principiul exproprierii 
tuturor proprietăţilor moşiereşti depăşind 50 ha; 
- Etatizarea Băncii Naţionale a României, în conformitate 
cu legea adoptată în Parlament la 20 decembrie 1946; 
- Înfiinţarea prin lege a unor aşa-numite oficii industriale 
(mai 1947) ce îndrumau şi, în fapt, controlau întreaga 
activitate economică în sectoarele de stat ori particular; 
- Reforma monetară din 15 august 1947; 
- Încheierea unor acorduri înrobitoare de colaborare 
economică, tehnică, ştiinţifică şi culturală cu URSS; 
- Constituirea unor societăţi mixte de cooperare româno- 
sovietice; 
- Excluderea din guvern a reprezentanţilor ultimei grupări 
burgheze (PNL - Gh. Tătărescu) admise de comunişti (6 
noiembrie 1947).6 


Despre reforma agrară, trebuie spus: „Chiar dacă 
printre beneficiarii reformei agrare s-au aflat 400.000 de 
familii de ţărani fără pământ, era în realitate vorba de un 
«dar otrăvit», întrucât împroprietărirea era destinată să 
câştige simpatiile ţărănimii pentru noul regim, ale cărui 
adevărate intenţii aveau să fie dezvăluite patru ani mai 
târziu, când va fi lansată cooperativizarea agriculturii 
(1949-1962). Regimul comunist, fie şi incipient, şi camuflat, 
a creat în ţară o stare de indispoziţie tensionată. Defularea 
opiniei publice s-a făcut în spiritul firii româneşti: «luarea în 
băşcălie», adică «bancurile».”” 

În plan politic comuniştii au adoptat legi care să le 
servească interesele. Astfel, „la 25 februarie 1948, 
Adunarea Deputaţilor, aleasă la 19 noiembrie 1946, s-a 
autodizolvat, în vederea organizării de noi alegeri, pentru 
Marea Adunare Naţională, cu caracter de constituantă. [...] 
Obiectivul fundamental al Marii Adunări Naţionale era 
adoptarea unei noi Constituţii. [...] Încă din primul articol 

se stabilea noua formă de stat: «Republica Populară 
Română este un stat popular, unitar, independent şi 
suveran». [...] Desigur că o asemenea precizare avea un 
caracter propagandistic în condiţiile în care România era, 
practic, o ţară ocupată de sovietici, care aveau aici Armata 
Roşie, consilieri, agenţi KGB, societăţi mixte (savromuri), 
iar liderii politici români nu întreprindeau nici o acţiune 
fără avizul prealabil al Kremlinului.  [...] Desigur, 
proclamarea acestor drepturi era importantă (drepturi 
depline pentru femei etc.), dar esenţială era aplicarea lor. 
Din acest punct de vedere, chiar Constituţia conţinea şi 
anumite restricţii în domeniul politic. Astfel, nu aveau drept 
de vot «persoanele interzise, lipsite de drepturi civile şi 
politice şi nedemne, declarate ca atare de organele în 
drept, conform legii» (art. 18); «Orice asociaţie cu caracter 
fascist sau antidemocratic este interzisă şi pedepsită de 
lege» (art.32). Erau lipsiţi de drepturi numeroşi cetăţeni, 
adversari ai regimului, sub acuzaţia că desfăşoară activitate 
fascistă, hitleristă, ostilă Uniunii Sovietice. [...] Constituţia 
desfiinţa principiul democratic al separării puterilor în stat, 
stabilind că: «Organul suprem al puterii în stat în Republica 
Populară Română este Marea Adunare Naţională» (art.37). 
Aceasta era «singurul organ legislativ al PCR» (art. 38).”8 
La Congresul comunist din 21-23 februarie 1948, a 
fost ales secretar general persoana agreată de Stalin: 
Gheorghe Gheorghiu-Dej: „În Raportul prezentat de Gh. 
Gheorghiu-Dej se aprecia că «învăţătura lui Marx, Engels, 
Lenin şi Stalin este acel far strălucitor care va lumina 
drumul PMR, drumul ce duce spre noi victorii ale 
democraţiei populare, spre România socialistă.”* Peste două 
zile (după dizolvarea Adunării Deputaţilor şi crearea Marii 
Adunări Naţionale), „la 27 februarie 1948 s-a constituit 
Frontul Democraţiei Populare, menit să asigure «unitatea 
de acţiune a forţelor democraţiei populare din România». 
Acesta era condus de un Consiliu Naţional. [...] Preşedintele 
Consiliului Naţional al Frontului Democraţiei Populare a 
fost ales dr. Petru Groza;” 1° 
Obiectivul economic fundamental al PMR era 
naţionalizarea principalelor mijloace de producţie. [...] Prin 


naţionalizările realizate în 1948 s-a făcut un pas decisiv pe calea 
lichidării proprietăţii private, desființării economiei de piaţă 

concurenţiale.  [...] Măsurile luate în economie au avut 
importante consecinţe în plan social: statul a pornit o ofensivă 
generală împotriva burgheziei, considerată reacționară. Pe de 
altă parte, se supralicita rolul clasei muncitoare, declarată clasă 
«conducătoare în stat». Anul 1948 s-a caracterizat prin 
declanşarea «revoluției culturale». Intregul aparat de 
propagandă a fost pus în slujba proslăvirii Uniunii Sovietice şi a 
denigrării «lagărului imperialist». Acest aparat era dirijat de 
Iosif Chişinevski - secretar al CC al PMR şi de adjunctul său, 
Leonte Răutu; ei erau secondaţi de: Sorin Toma, Silviu Brucan, 
Ion Felea. [...] Alături de economie, ştiinţa, cultura şi 
învăţământul au constituit domenii prioritare în politica PMR 
vizând «ruperea cu trecutul» şi formarea «omului nou». Atacul a 
fost îndreptat împotriva instituţiilor fundamentale: Academia 
Română, Şcoala, Biserica. [...] Cel mai afectat a fost domeniul 
istoriei naţionale. [...] La 17 iulie a fost anulat Concordatul cu 
Vaticanul (semnat în 1927), după care s-a procedat la închiderea 
multor biserici catolice, greco-catolice, protestante şi arestarea 
slujitorilor lor. Aceluiaşi regim i-a fost supusă şi armata, care a 
trecut sub controlul factorului politic, al PMR. Pentru ca românii 
să nu vină în contact cu anumite scrieri, care nu conveneau 
regimului, s-a decis interzicerea unor publicaţii, în 1948 numărul 
acestora ajungând la 8000, între care cărţile semnate de N. 
Iorga, Vasile Pârvan, Titu Maiorescu. În acelaşi timp erau 
cenzuraţi mulţi alţii. [...] Programul «revoluţiei culturale» viza: 
răspândirea învăţăturii lui Marx, Engels, Lenin şi Stalin; 
combaterea ideologiei «imperialiste»; dezvăluirea şi combaterea 
rămăşiţelor reacționare burgheze în toate manifestările ei; 
popularizarea succeselor obţinute de Uniunea Sovietică; 
publicarea şi prelucrarea materialelor sovietice şi aplicarea lor 
în toate aspectele sociale.!! 

Totodată, „a început o vastă campanie de rusificare, 
întemeindu-se editura şi librăria «Cartea Rusă» (1946), 
Institutul de Studii Româno-Sovietic (1947), Muzeul 
Româno-Rus (1948), Institutul de învăţământ superior în 
limba rusă «Maxim Gorki». Limba rusă a devenit obligatorie 
în învăţământ începând cu clasa a IV-a primară. Accentul 
era pus pe vechimea şi profunzimea prieteniei româno-ruse, 
pe popularizarea valorilor culturale ruseşti (sovietice) 
paralel cu denigrarea celor occidentale, considerate a fi 
decadente, reacționare. Patriotismul era blamat cu 
vehemenţă (la cererea Moscovei). Mulţi cărturari au avut 
de suferit pentru că nu s-au «debarasat» de naționalism şi 
încă mai susțineau că Mircea cel Bătrân, Ştefan cel Mare, 
Mihai Viteazul, Alexandru loan Cuza, Vasile Alecsandri, 


136 


Mihai Eminescu, Traian Vuia erau personalităţi care au 
marcat în bine istoria românilor.” 1? 

Minoritățile naţionale au avut şi ele de suferit: „După 
măsurile coercitive luate împotriva minorităţii germane în 
1945 (circa 100.000-150.000 de saşi şi şvabi luaţi la muncă 
forţată în URSS), o altă minoritate naţională din România 
era supusă unei acţiuni similare, ca urmare a deciziilor 
luate de guvernul sovietic. [...] În decembrie 1947, România 
semnase un tratat de prietenie cu Iugoslavia, dar după 
hotărârea Biroului Informativ  (Cominformului sau 
«Stalinformului»), relațiile româno-iugoslave au cunoscut o 
puternică tensionare. Ca urmarea a acestei situații, 
numeroşi sârbi din Banat au fost deportați în Bărăgan (în 
agricultură).”*3 N 

De asemenea, „In cursul anului 1948 au fost arestați 
numeroşi foşti lideri politici, în frunte cu Constantin-Titel 
Petrescu, preşedintele Partidului Social-Democrat 
Independent (fost «tovarăş de drum», la guvernare), care 
au fost trimişi în închisoare fără judecată şi supuşi unui 
regim de distrugere fizică. [...] «Duşmanul era căutat 
pretutindeni, chiar şi în conducerea PRM. Astfel a apărut 
cazul Pătrăşcanu». Încă din 1945 cel vizat era Lucrețiu 
Pătrăşcanu, pe care, atât Gheorghiu-Dej cât şi Ana Pauker îl 
considerau un rival de temut. În 1946, în plină campanie 
electorală, Pătrăşcanu a fost acuzat de atitudine naționalist- 
şovină. [...] la 24 februarie 1948, Pătrăşcanu a fost destituit 
din funcţia de ministru al Justiţiei (pe care o deţinea din 23 
august 1944) şi arestat;”11 

Impunerea unui model străin, aroganţa ocupantului 
sovietic şi slugărnicia oficialităților române, măsurile adoptate în 
acei ani au generat o stare de tensiune, reflectată într-o mişcare 
de rezistenţă ce a luat forme variate: de la lupta cu arma în 
mână la refuzul de a preda cotele către stat. Pe de altă parte, 
după 6 martie 1945 aparatul de represiune s-a întărit, căutând 
să înăbuşe din faşă orice acţiune de ostilitate faţă de regim. La 

30 august 1948 s-a creat Direcţia Generală a Securităţii 

Poporului, în cadrul Ministerului de Interne; Pantelimon 

Bodnarenko, zis Pantiuşa (ofiţer NKVD la ruşi), care şi-a luat 

numele de Gheorghe Pintilie, a fost numit general-locotenent şi 

şef al Direcţiei. [...] Sloganul lui Stalin, potrivit căruia cu cât 
societatea avansează pe calea socialismului, cu atât mai mult 


«lupta de clasă se ascute», a avut un efect devastator pentru 
numeroşi români, a căror libertate şi chiar viaţă se aflau într-un 


137 


permanent pericol. Pe de altă parte, exista credinţa că regimul 

impus de sovietici nu se va menţine. «Vin americanii» a fost 

poate cea mai populară lozincă, deşi circula mai mult în şoaptă, 

fiind contrapusă celei oficiale. Ea exprima o speranţă, care s-a 

dovedit o gravă iluzie.!5 

Astfel, „în contextul acţiunilor vizând demascarea 
«titoiştilor», la 21 noiembrie (1948) s-a publicat 
«Hotărârea» Biroului Politic al CC al PMR privind începerea 
acţiunii de verificare a membrilor de partid, în urma căreia 
foarte mulţi foşti social-democraţi, dar şi comunişti au fost 
excluşi din PMR şi arestaţi. Vechiul adagiu, potrivit căruia 
«revoluţia îşi devorează eroii», s-a dovedit a fi o realitate a 
societăţii româneşti. În timp ce «la vârf» se desfăşura o 
acerbă luptă pentru putere, o parte din vechii oameni, în 
frunte cu Iuliu Maniu, se aflau în închisori, iar marea masă 
a populaţiei era terorizată de presiunile la care era supusă 
(cote, impozite, discriminări etc).”16 

Ulterior „încercarea lui Miron Constantinescu şi Iosif 
Chişinevski de a-l descăuna pe Gheorghe Gheorghiu-Dej nu 
avea nici o şansă de succes (în 1955): Constantinescu era 
un intelectual, şi încă unul infatuat, căruia îi plăcea să facă 
paradă de cunoştinţele şi lecturile sale, trezind astfel 
complexe de inferioritate în rândul «tovarăşilor», a căror 
cultură nu depăşea câteva clase de primară sau vreo şcoală 
de meserii. Chişinevski era şi el un intelectual - vai! - mai 
mult declarat decât real, privit cu suspiciune şi teamă din 
cauza relaţiilor sale cu serviciile secrete sovietice. Nu este, 
aşadar, de mirare că Gheorghe Apostol, Petre Borilă, 
Nicolae Ceauşescu, Chivu Stoica, Al. Drăghici şi Al. 
Moghioroş au făcut zid în apărarea lui Dej.”! 

În 1948 „România, Polonia, Ungaria, Cehoslovacia, 
Iugoslavia, Bulgaria, Albania afirmau că obiectivul lor era 
construirea bazei  tehnico-materiale a socialismului; 
Uniunea Sovietică aprecia că se află în plin socialism.”18 
După moartea lui Stalin (în 1953) „s-a înregistrat o anumită 
relaxare internă, o tendinţă de reformare a sistemului 
totalitar; pe această linie se înscriu Raportul lui Hruşciov la 
Congresul XX al Partidului Comunist al Uniunii Sovietice, 
mişcarea din Polonia, şi mai ales din Ungaria, toate în 1956. 
La rândul său, conducerea Partidului Muncitoresc Român a 

reuşit să obţină retragerea trupelor sovietice din România 
(1958).”19 


Potrivit statisticilor într-o ordine cronologică, 
evenimentele din economie pot fi grupate astfel: În 1948 sunt 
înfiinţate Stațiile de Maşini Agricole, prin care statul controlează 
exploatările agricole; în iunie 1948 apare rezoluția 
Cominformului prin care s-a lansat ideea de colectivizare; pe 11 
iunie are loc naţionalizarea (sunt confiscate 1060 de 
întreprinderi industriale şi miniere reprezentând 90% din 
producţia ţării. În economie apar 16 sovromuri în mai multe 
domenii: petrol, gaze, cărbune, lemn, transport, chimie, 
siderurgie, bănci, asigurări etc); ianuarie 1949: se înfiinţează 
CAER (Consiliul de Ajutor Economic Reciproc), ca o 
«contrapondere» la Planul Marshall; 2 martie: N. Ceauşescu 
devine ministru adjunct al Agriculturii; 3-5 martie 1949: Plenara 
CC al PCR decide începerea colectivizării; în 1950: 12% din 
localităţi sunt colectivizate; 1951: se impun cotele fixe obligatorii 
pentru ţărani; 1953: 5% din cantitatea totală de cereale 
provenea din gospodăriile particulare; 24 septembrie 1954: 
acord prin care se desfiinţează sovromurile; 1955: prin sistemul 
cotelor în agricultură (se obțineau: 44% din producţia de grâu; 
29% din cea de porumb; 32% carne şi 40% lapte); 23 august 
1955: 26% din suprafaţa arabilă a ţării este integrată în 
structurile colectiviste; 1956: se desfiinţează ultimul sovrom - 
SOVROMCUARȚ iar 683.509 familii sunt colectivizate; februarie 
1957: este desfiinţat Ministerul Colectărilor (ca urmare a 
revoltelor ţărăneşti); 1958: reluarea schimburilor comerciale cu 
Occidentul (şi ca urmare a retragerii armatei ruse staționate în 
România din 1944), 1.760.000 familii integrate în structurile 
colectiviste, răscoale violente a ţăranilor în mai multe judeţe; 
1959: regiunea Craiova avea 75% din localităţi colectivizate; 
1961 - 5 septembrie: Dej declară la Budapesta că peste 86% din 
suprafaţa arabilă a ţării şi din numărul total al familiilor 
ţărăneşti fac parte din sectorul socialist; 30 noiembrie 1961: 
Plenara CC al PMR Dej admite că peste 80.000 de ţărani, în 
majoritatea lor ţărani muncitori, au fost trimişi în judecată, 
dintre ei peste 30.000 au fost judecaţi în procese publice; 22 
decembrie 1961: Banatul este colectivizat în proporţie de 88,7%; 
1962 - ianuarie: răscoală în localitatea Drăgoieşti, Suceava; 20 
februarie 1962: răscoală în localitatea Dobra, Dâmboviţa; 27 
aprilie 1962: Dej anunţă încheierea colectivizării; 1964: Venitul 
naţional este de 423 de dolari, cel mai mic din lagărul socialist 
(Bulgaria - 465 de dolari, Cehoslovacia - 813 dolari); aprilie 
1964: URSS propune Planul Valev de integrare a economiilor 
est-europene; 1973 (după venirea la putere a lui Nicolae 
Ceauşescu): se declanşează criza petrolului. România importa în 
acel an 18.500.000 de tone de petrol; august 1977: greva celor 
35.000 de muncitori mineri din Valea Jiului; februarie 1981: 

Ceauşescu anunţă că datoria externă va fi plătită până în 1990; 

1983: plafonul datoriei externe atinge 11 miliarde dolari; 15 

noiembrie 1987: revolta muncitorilor braşoveni.2% 

Industrializarea din România a constituit o problemă 
esenţială pentru comunişti. De aceea, „modelul marxist de 
modernizare, preluat de comuniştii români, viza 
industrializarea forțată, cu accentul pus pe industria grea. 
[...] Strategia a fost identică celei sovietice de la începutul 
anilor '30, care avea ca model prima revoluție industrială 
petrecută în Occident între jumătatea secolului al XVIII-lea 
şi sfârşitul secolului al XIX-lea: «O industrie grea puternică 
este [...] pivotul în jurul căruia întreaga economie a ţării se 
va dezvolta» (Gh. Gheorghiu-Dej, octombrie 1945). Planul 
de stat lansat la 24 decembrie 1948 urmărea realizarea a 
cinci obiective: dezvoltarea extensivă, autarhia economică, 
planul central şi planificarea, investiţii masive în industria 
grea în dauna celei de consum şi sovietizarea industriei 
româneşti. Politicile angajate în acest sens constau în 
colectarea resurselor din ramurile profitabile ale economiei 
(agricultură, industrie uşoară etc) şi investiţia lor în 
construirea unor industrii de tip sovietic. De altfel, 
resursele limitate impuneau menţinerea unui nivel de 
salarizare extrem de scăzut. În plus, raţionalizarea, 
cartelele, lipsurile în aprovizionarea cu bunuri de consum 
au fost permanente între anii 1948 şi 1953;”% 

În primii ani de «democraţie populară», subordonarea 
economică faţă de URSS a împiedicat însă statul să dispună de 
suficiente resurse, în special de materii prime. Ocupaţia 
sovietică în economie consta în: plata datoriilor de război - 808,5 
milioane dolari la cursul anului 1938; existenţa Sovromurilor, 
companii mixte româno-sovietice care între anii 1945 şi 1956 
funcționau exclusiv în profitul URSS, în sectoarele profitabile ale 
economiei româneşti; schimburi comerciale numai cu statele 
membre în CAER; priorităţile economice ale războiului rece. În 
consecinţă programul de modernizare rapidă, lansat după 1948, 
a fost un eşec. Parametrii propuşi nu au fost realizaţi, chiar dacă 
în anumite ramuri s-a înregistrat o creştere a producţiei 
industriale. Realitatea de la sfârşitul anilor '50 indica persistenţa 
aceloraşi probleme: înapoierea, în principal, apoi o structură 
socială predominantă agrară, cu o eficienţă scăzută. Declinul 
economic şi teama de revolte sociale au impus schimbări 
manageriale semnificative. Una dintre soluţiile propuse de URSS 
şi de statele dezvoltate ale «lagărului socialist» a fost integrarea 
economiilor comuniste europene prin reactivarea CAER. 

Integrarea presupunea departajarea şi specializarea economiilor 
statelor membre pe diverse ramuri. Acest fapt a trezit 
suspiciunea regimului comunist de la Bucureşti, care după 1958 
nu mai dorea permanentizarea dependenţei economice faţă de 
Moscova. Îndustrializarea devenea astfel o necesitate pentru 
economia românească. Construirea combinatului siderurgic de la 
Galaţi a devenit simbolul acestei politici de industrializare prin 
forţe proprii.%? 
Se poate remarca astfel declinul societăţii româneşti 
în ansamblu, în special după 1945. In prima etapă a 
industrializării (1945-1958) „economia românească este 
subordonată intereselor economice sovietice. Exploatarea 
economică se face prin intermediul sovromurilor. România 
devine membră a CAER. In a doua etapă (1958-1970), 
accentuarea procesului de industrializare cuprinde toate 
domeniile economice. Are loc reluarea şi intensificarea 
schimburilor comerciale cu Occidentul. Se fac investiţii 
occidentale în economia românească (cazuri rare: Renault - 
Dacia Piteşti). Se constată o creştere a nivelului de trai. În a 
treia etapă (1970-1981) apar primele semne ale crizei 
economice. Criza petrolului afectează grav industria 
chimică românească (având ca materie primă produse 
petroliere). România devine dependentă de importul de 
combustibil din URSS. Investiţiile industriale ale regimului 
depăşesc ratele de dezvoltare normale şi impun eforturi 
financiare imense. Datoria externă creşte rapid. lar în 
ultima etapă a industrializării comuniste (1981-1989), criza 
economică devine cronică. Regimul Ceauşescu supune 
economia unui efort imens pentru achitarea datoriei 
externe. In paralel, resursele sunt distribuite spre obiective 
cu caracter propagandistic, fără valoare economică. 
Izolarea economică se accentuează. Produsele de primă 


necesitate sunt raţionalizate;”2* 

După 1970, Ceauşescu a accentuat rata de dezvoltare a 
industriei fără a ţine cont de indicatorii economici reali. Aceştia 
au fost supliniţi de un dirijism economic absolut. Creşterea 
prevederilor planului cincinal 1976-1980 a fost primul eşec al 
acestei politici. Indicatorii economici principali (venit naţional, 
producţie industrială totală), nu au fost îndepliniţi. Ca urmare, 
pentru prima dată în istoria comunismului românesc, prevederile 
cincinalului următor au fost reduse. Pe termen scurt, acest 
permanent «salt înainte» în domeniul economic s-a resimţit 
pozitiv pe plan social: debuşee pentru forţa de muncă, 

urbanizarea localităţilor, o bunăstare relativă. Pe termen lung, s- 
a dovedit însă o politică falimentară, care a provocat 
specializarea industrială a unor regiuni întregi, fără a oferi 
alternative, ca Valea Jiului, de exemplu, distrugerea accentuată a 
mediului (Copşa Mică, Baia Mare) şi depopularea satelor. 
Autorităţile au investit în trei domenii: industrie grea 
(siderurgie, construcţii de maşini, aeronautică, industrie 
extractivă şi industrie chimică); infrastructură: Canalul Dunăre - 
Marea Neagră, Canalul Poarta Albă - Midia - Năvodari; proiecte 
cu caracter mai mult propagandistic decât economic: Canalul 
Bucureşti - Dunăre şi transformarea capitalei în port la Dunăre, 
Centrul Civic şi Casa Poporului, transformarea satelor prin 
sistematizare, În oraşe agro-industriale.  Administrării 
defectuoase a investiţiilor industriale i s-au adăugat datorii 
externe împovărătoare (11 miliarde de dolari în 1983) şi o severă 
criză de energie. După 1980, economia românească producea 
mărfuri scumpe şi de calitate slabă.2 
Având în vedere aceste contradicții ale 
industrializării, „efortul uriaş din ultimul deceniu al 
regimului de a rambursa datoria externă a uzat tehnologic 
principalele ramuri economice (nu s-a mai investit în 
modernizare şi tehnologii noi) şi a acutizat lipsa de resurse. 
Calitatea slabă a produselor româneşti a reorientat în anii 
'80 exporturile în ţările membre CAER, într-un procent de 
57% în 1985. Legăturile comerciale cu Moscova, atât de 
mult blamate în anii '60, au revenit în forţă în anii '80. S-a 
permis inclusiv «dezvoltarea legăturilor directe dintre 
întreprinderi», un lucru evitat după 1958. Eforturile 
administrativ-birocratice, permanenta reorganizare şi rotire 
a cadrelor la toate nivelurile puterii, accentuarea izolării 
economice şi a stalinismului nu au fost capabile să rezolve 


problema performanţelor economice tot mai slabe:”?5 

Dintre toate ţările din est, cel mai rău se prezintă 
România, cu o economie deteriorată aflată pe picior de război, 
lipsuri de alimente, absenţa de căldură şi electricitate în timpul 
iernii şi practic nici un fel de bunuri de consum. (Vladimir 
Tismăneanu, „lreversibilul declin”, eseu transmis la Radio 
Europa Liberă, în luna noiembrie 1981). De asemenea, „în 1989, 
deşi România anunţa rambursarea datoriei externe, criza 
economică devenise acută în toate sectoarele economiei. 
Produsele industriale aveau tot mai puţin acces pe pieţele 
occidentale, organismele financiare internaționale evitau 
România, iar Ceauşescu a renunțat la clauza națiunii celei mai 
favorizate în schimburile cu Statele Unite.”?® 

Regimul lui Dej şi al dictatorului Ceauşescu a reuşit 
între 1945 şi 1949 să aducă sub controlul său populaţia 
urbană dar apoi şi cea rurală (având o pondere în 1949 de 
76,5% din populație). Colectivizarea forțată şi 
industrializarea forțată nu a asigurat o dezvoltare durabilă 
a economiei. De pildă, „deşi cantitativ România a rămas a 
doua producătoare agricolă din lagărul socialist (după 
URSS), calitativ a înregistrat cea mai joasă productivitate 
pe suprafaţa cultivată din regiune şi cu cel mai scăzut nivel 
de mecanizare a agriculturii. [...] În ultimii ani ai regimului, 
producția reală pare să se fi situat mult sub cifrele 
raportate. Lipsurile alimentare au devenit evidente în 
ultimul deceniu al regimului Ceauşescu, când s-au 
reintrodus cartelele (desființate în 1954) şi s-au raționalizat 
pâinea, laptele, uleiul, zahărul şi carnea (de ex.: carne 60- 
70 kg/loc în 1983; 39,12 kg în 1984 etc). [...] Acest 
experiment ştiinţific din ultimii ani ai României socialiste 
demonstra din plin pauperizarea (sărăcia accentuată) 
agriculturii româneşti. Putem spune că acesta a fost cel mai 
mare eşec economic al comunismului de tip sovietic şi a dus 
la distrugerea structurii tradiţionale a satului românesc.7 

În ceea ce priveşte politica demografică după o 
perioadă cu o legislaţie liberă asupra avorturilor (1957- 
1966), „în toamna lui 1966 se interzice prin lege 
întreruperea deliberată a sarcinii pentru femeie având mai 
puţin de patru copii şi mai puţin de 45 de ani. [...] 
Concomitent, celibatarii, cuplurile fără copii sunt obligate 
să plătească taxe suplimentare. Divorţurile sunt sistematic 
descurajate. Aceste măsuri au fost luate pe fondul revenirii 
la temele  tradiţionaliste ale familiei indivizibile şi 
procreatoare. [...] Ca în orice sistem totalitar, anularea 
solidarităţilor tradiţionale, distrugerea individualităţii în 
favoarea colectivităţii au însemnat confiscarea vieţii private 
în general şi a celei de familie în particular. "2 

Ca urmare a industrializării forţate, s-a produs o 
migraţie a forţei de muncă de la sate spre oraşe. Pentru noi 
orăşenii s-au construit locuinţe în blocuri de apartamente: 
„Primele demolări majore în zonele arhitecturii tradiţionale 
au avut loc la Suceava, Piteşti, Vaslui, Giurgiu şi Târgovişte. 
[...] Transformarea principalelor oraşe ale ţării în 


143 


«colhozuri urbane» s-a desfăşurat în paralel cu un amplu 

program de sistematizare în lumea satului. In 1973, acest 

program a fost iniţiat în judeţele din apropierea Capitalei 
(Ilfov şi Călăraşi) şi extins apoi la nivelul întregii ţări”:2? 

Sistematizarea ariilor rurale a fost motivată de 

dimensiunile reduse ale localităţilor existente, pierderile de 

teren agricol, extinderea gospodăriilor de-a lungul drumurilor, o 

concentrare de investiţii în unităţi cu mai bune perspective 

economice. Aceasta în condiţiile în care satul mic reprezenta 
dimensiunea normală pentru țărănimea română. Casa unei 
familii şi comunitatea rurală restrânsă sunt cele două modele 
esenţiale ale individualismului ţăranilor. Sistematizarea rurală 
prevedea reamplasarea gospodăriilor din satele mici şi risipite, 
considerate ca fiind lipsite de perspective de dezvoltare. [...] 
Primăria, şcoala, unitatea medicală, magazinele şi 
cinematograful urmau să fie plasate în centrul satului. Loturile 
din jurul caselor nu trebuiau să depăşească 200-250 m°. [...] În 
septembrie 1985 se prevedea că reconstrucţia satelor, adică 
transformarea lor în aşezări cu profil agro-industrial şi 
eficientizarea agriculturii socialiste prin câştigarea de teren 
agricol, trebuia încheiată în următorii 15 ani. Cifrele publicate în 
martie şi iunie 1988 vizau dispariţia a circa 900 de comune, din 
totalul de 2705, şi o reducere a numărului satelor de la 13.123 la 
maximum 5.000-6.000. În acest fel 7.000-8.000 de aşezări rurale 
dispăreau de pe harta României, iar cele care rămâneau trebuiau 

demolate şi reconstruite în proporţie de 50-55%.% 

Revenind la regimul politic, merită subliniat că faţă 
de guvernul Petru Groza (în totalitate comunist dar cu 
sprijinul unei disidenţe liberale conduse de Gh. Tătărescu), 
„singurul partid politic care s-a putut constitui într-o 
opoziţie viabilă la eforturile de comunizare a ţării a fost 
PNȚ. Celelalte două partide istorice, PNL şi PSDR, au fost 
neutralizate de existenţa unor disidenţe. In plus, PSDR a 
cochetat cu politica «frontistă» a PCR şi a determinat 
căderea primului guvern Sănătescu la 18 octombrie 1944). 
[...] în toată această perioadă, la vârful partidului comunist 
exista o dualitate a puterii, o competiţie între linia 
«moscovită» (A. Pauker, V. Luca, E. Bodnăraş) şi cea 
«locală» (Gh. Gheorghiu-Dej, Lucrețiu Pătrăşcanu), care se 
va menţine până în mai 1952. Numeric, PCR creşte de la 
1.000 de membri (1944) la 1.000.000 în 1948;”3! 

Conflictul Stalin-Tito (1948) a determinat o radicalizare a 
controlului sovietic asupra regimurilor comuniste est-europene. 

Acesta a fost un prilej excelent pentru grupările rivale din partid 

de a-şi impune supremaţia. Lucrețiu Pătrăşcanu a fost arestat în 
1948, apoi condamnat şi executat în 1954, iar grupul Pauker- 
Luca-Georgescu a fost eliminat din partid în 1952. [...] După 
1953, destalinizarea practicată de Hruşciov a fost principalul 
pericol pentru stabilitatea regimului Dej: «V-aţi obişnuit să trăiţi 
sub aripa caldă a Armatei sovietice, dacă n-ar fi Armata sovietică 
nici trei zile nu v-ar răbda poporul.» (Viaceslav Molotov, într-o 
discuţie cu Gh. Gheorghiu-Dej în 1954). [...] Retragerea trupelor 
sovietice din România în 1958 a permis spectaculoasa 
reorientare internă şi externă a regimului Dej după 1960. 
Intenţiile sovieticilor de a transforma CAER într-un organism 
economic supranaţional şi accentuarea schismei dintre URSS şi 
China au determinat Bucureştiul să se distanţeze de Moscova. 
Acţiunile politice concrete au culminat cu Declaraţia din aprilie 
1964, prin care partidul îşi rezerva dreptul de a edifica 
socialismul în conformitate cu realităţile naţionale. Pe plan 
economic şi diplomatic are loc o spectaculoasă revenire în 
relaţiile cu Occidentul, iar pe plan intern liberalizarea regimului 
culminează cu desovietizarea culturii şi cu eliberarea deţinuţilor 
politici (1962-1964). Cu toate acestea, deşi în 1965 Dej era în 
conflict cu Moscova în privinţa autonomiei, structurile interne 
peste care domnea nu se deosebeau în chip esenţial de cele 
sovietice; reformismul dejist era extrem de limitat. 

După moartea lui Gh. Gheorghiu-Dej (destul de 
suspectă fiind agravarea bolii de care suferea într-un timp 
foarte scurt) „succesiunea fusese asigurată de grupul 
Maurer, Ceauşescu,  Bodnăraş, Stoica şi Apostol, 
continuatorii liniei naţionale promovate de Dej. Perioada 
1965-1968 a fost una de consolidare a puterii pentru 
Ceauşescu, în detrimentul aliaţilor săi, prin promovarea 
unor noi cadre (Paul Niculescu-Mizil, Ilie Verdeț, Manea 
Mănescu) în structurile de conducere a PCR şi prin 
acapararea de către N. Ceauşescu a unor funcţii importante 
în aparatul de stat (preşedinte al Consiliului de Stat). 
Constituţia din 1965 marca transformarea regimului din 
«popular» în «socialist». [...] Opoziția lui Ceauşescu faţă de 
invazia sovietică în Cehoslovacia din august 1968 a dat 
legitimitatea necesară noului regim, a consolidat puterea 
lui Ceauşescu în raport cu ceilalţi competitori interni şi a 
accentuat cursul autonom al politicii externe româneşti. 
Datorită acestui moment, vreme de mai bine de un deceniu, 
Ceauşescu a devenit un interlocutor demn de încredere 
pentru preşedinţi ca Charles de Gaulle, Richard Nixon sau 

Jimmy Carter, dar şi pentru organismele economice 
internaţionale, Banca Mondială şi FMI;” 

După 1971, regimul Ceauşescu a întrerupt cursul 
liberalizării interne. Vizita în China şi mini-revoluţia culturală 
lansată în iulie au marcat acest moment. Socialismul dinastic era 
o realitate în martie 1974, când N. Ceauşescu a devenit primul 
preşedinte al Republicii. [...] Sistemul rotirii cadrelor, 
personalitatea elitelor conducătoare comuniste şi marginalizarea 
firavelor grupuri contestatare au consolidat această politică. [...] 
Minirevoluţia culturală după model chinez a avut însă efect 
invers, determinându-i pe mulţi dintre intelectualii străluciți din 
România să emigreze sau să defecteze. Alţii, resemnaţi, s-au 
retras într-o emigrație internă, refuzând să ia parte la paradele 
oficiale. Această etapă coincide cu apariţia, de altfel târzie, a 
disidenţei române (Paul Goma, Dorin Tudoran, Dinu C. Giurescu, 
Vlad Georgescu). Slăbiciunea ei a fost mai evidentă de la 
început, datorită lipsei unei minime solidarităţi a intelectualilor 
în jurul foarte puţinilor opozanți adevăraţi. Expresia «disidenţa 
românească trăieşte la Paris şi se numeşte Paul Goma» (Michael 
Shafir) nu este o exagerare. La rândul ei, chiar şi mişcarea Goma 
(ianuarie-martie 1977), în ciuda faptului că a reunit circa 200 de 
semnături pe scrisoarea adresată Conferinţei pentru drepturile 
omului de la Belgrad, s-a dovedit a fi mai degrabă o trambulină 
pentru emigrare, o modalitate de a obţine «paşaportul Goma». 
După acest moment, de-a lungul anilor '80, protestele 
intelectualilor (Mihai Botez, Mircea Dinescu) au fost mai ales 
individuale. Primele scrisori comune de protest, celebrele 
scrisori «ale celor şase» şi «ale celor 18», au fost difuzate la 
Radio Europa Liberă la sfârşitul lui 1989, în pragul colapsului 
regimului.“ 

Cât priveşte securitatea şi represiunea politică, după 
1948 „represiunea a devenit şi mai violentă lovind, conform 
principiului stalinist al înteţirii luptei de clasă, fără 
discriminare şi din nevoia intimidării oricărui posibil 
oponent. Ţintele-cheie ale acestui program de represiune în 
masă erau: elita politică interbelică, intelectualii, preoţii şi 
țărănimea. Teroarea a fost folosită şi ca mijloc de control al 
Societăţii şi ca instrument fundamental în perpetuarea 
sistemului; "55 

Între 1949 şi 1953, un număr imposibil de stabilit de 
deţinuţi politici, multe zeci de mii în orice caz, după unele surse 
peste 91.000 de persoane în perioada 1950-1964, au trudit până 
la exterminare pe şantierul canalului Dunăre - Marea Neagră 
sau în «celebrele» închisori Sighet, Gherla, Râmnicu Sărat sau 
Malmaison. [...] Represiunea, care în această perioadă a 
îmbrăcat poate formele cele mai violente din întreaga Europă de 

Est, s-a îndulcit întrucâtva după moartea lui Stalin; între 1956- 
1959 însă, de frica exemplului unguresc şi polonez, ea a lovit din 
nou, mai ales intelectualitatea şi studenţimea. Nu se poate 
stabili desigur nici măcar cu aproximaţie numărul persoanelor 
arestate între 1944 şi 1964, când s-a renunţat la închisorile 
politice. Potrivit istoricului Vlad Georgescu, trebuie să fi fost însă 
de cel puţin jumătate de milion. Dacă adăugăm la această cifră 
şi pe aşa-zişii chiaburi (fruntaşi ai satelor, peste 80.000 arestaţi), 
titoiştii şi existenţa detaşamentelor militarizate de muncă în care 
erau trimişi tinerii cu origine nesănătoasă, cifra victimelor 
represiunii trebuie să fi fost mult mai mare. Această eficientă 
teroare explică în bună parte neputinţa organizării unei 
rezistenţe active, deşi grupuri izolate de partizani au continuat 
să acţioneze în munţi până în anul 1956. [...] Închisorile politice 
au început să se deschidă în 1962 (fiind eliberaţi conform 
cifrelor oficiale 4.650 de deţinuţi). [...] După 1964, regimul 
închisorilor şi exterminarea fizică au fost înlocuite de metode 
mai subtile de supraveghere a societăţii în ansamblu: o 
puternică reţea de informatori şi încurajarea  delaţiunii, 
ascultarea convorbirilor telefonice, domiciliul obligatoriu sau 
dosarul personal. Frica paraliza acum toate segmentele sociale 
şi, în lipsa unei opoziții puternice la politica regimului, 
Securitatea putea preveni eficient orice încercare de a contesta 
politica partidului.*5 
După unii autori de marcă, socialismul totalitar a 
eşuat mai ales datorită politicii adoptate faţă de țărănime, 
clasa socială cu cea mai mare pondere în totalul populaţiei. 
Dacă industrializarea s-a făcut în spiritul totalei fidelităţi 
faţă de modelul stalinist, colectivizarea s-a realizat în 
general după acelaşi model sovietic şi cu metodele de forţă 


cunoscute: 

În primăvara anului 1962 s-a anunţat încheierea 
colectivizării agriculturii. Rezultatele - chiar dacă nu au căpătat 
proporţiile dezastruoase din URSS - au fost tot atât de nefaste. 
Țăranul considera gospodăria agricolă colectivă cu totul străină 
de interesele sale şi îşi concentra toate eforturile asupra lotului 
individual ce-i fusese lăsat, ceea ce explică ponderea însemnată 
obţinută de producţia acestor loturi în aprovizionarea oraşelor. 
Unul din factorii decisivi ai prăbuşirii socialismului a fost 
ignorarea doctrinei lui N.I. Buharin potrivit căreia edificarea 
socialismului reclamă o țărănime bogată întrucât: 

a)ea reprezintă o piaţă pentru produsele industriei 

autohtone, necompetitive pe piaţa externă; 

b)asigură aprovizionarea cu produse agroalimentare a 

oraşelor; 

c) bogată fiind, ea poate plăti impozite ridicate, ce pot fi 

utilizate pentru finanţarea industrializării. 

Incultura politică şi frica de a părăsi «experienţa» 
sovietică au făcut ca liderii politici de la Bucureşti să acţioneze 
sub obsesia tezei lui Lenin că mica producţie de mărfuri naşte 
«zi de zi, ceas de ceas şi în proporţie de masă» capitalism. Chiar 
dacă mai târziu în 1982, Nicolae Ceauşescu va spune că partidul 
nu trebuie să se teamă dacă ţăranul se îmbogăţeşte, în realitate, 
de-a lungul întregului regim comunist s-a urmărit limitarea 
posibilităţilor de iniţiativă economică a ţăranului, condamnat să 
rămână prizonierul nerentabilului sistem colhoznic.* 


Atitudinea ostilă faţă de intelectualitate (văzută ca o 
pătură socială neproductivă dar potenţial primejdioasă) 
reiese cel mai clar din faptul că partidul comuniştilor nu era 
format din intelectuali (cei pe care îi avea erau folosiţi 
drept decor pentru imaginea partidului): „I.Gh. Maurer 
refuzase să preia el funcţia de prim-secretar (la moartea lui 
Gh. Gheorghiu-Dej în urma unui cancer - 19 martie 1965), 
invocând, pe bună dreptate, că un intelectual nu avea 
putinţa să se menţină în fruntea unui partid «muncitoresc» 
(de fapt, cu o tradiţie antiintelectuală).”58 Acesta l-a 
propulsat în vârful piramidei (în locul său) pe Nicolae 
Ceauşescu. 

Iniţial, multă lume a crezut în schimbarea regimului 
lui Dej, că noul lider are orizonturi mai largi: „Ceauşescu a 
cerut restituirea tezaurului dus la Moscova în 1916-1917. 
[...] În anul următor, Ceauşescu a pus în discuţie însăşi 
structura militară a Pactului de la Varşovia. [...] Tot această 
politică externă - dinamică şi imaginativă - este asociată pe 
plan intern cu un «nou curs», care asigură lui Ceauşescu 
popularitate, Deşi handicapat de o vorbire deficitară (se 
lansează zvonul că defectul său este rezultatul bătăii 
primite în închisoare), noul lider este primit şi privit cu 
bunăvoință. El se arată dispus să asculte - ceea ce este 
foarte mult pentru un dictator comunist -, se întâlneşte cu 
grupuri reprezentative ale elitei cultural-ştiinţifice, se arată 
receptiv la înnoire. Ceauşescu manifestă preocupare pentru 
ameliorarea condiţiilor materiale de existenţă, vrea şi 
industrializare, şi bunăstare. Semnul cel mai grăitor al 
«noului curs» îl constituie plenara CC din 22-25 aprilie 
1968, considerată, pe bună dreptate, de Dumitru Popescu 
drept «momentul maxim al procesului destalinizării în 
România, vârful său. Securitatea e pusă la stâlpul infamiei!» 
[...] Plenara a reabilitat - una din «specialităţile» 

regimurilor comuniste - pe Lucrețiu Pătrăşcanu, pe alţi 
comunişti care fuseseră loviți în timpul lui Gheorghiu-Dej, 
ca şi pe cei condamnaţi şi executaţi în URSS, din ordinul lui 
Stalin, în anii «Marii Terori». Reabilitările au fost şi mijlocul 
prin care Ceauşescu l-a înlăturat pe rivalul său cel mai 
primejdios, Alexandru Drăghici, denunţat ca responsabil, 
între altele, de ancheta împotriva lotului Pătrăşcanu. [...] 
Din sectorul ideologiei a fost scos stalinistul Leonte Răutu, 
sfera sa de competenţă fiind încredinţată unor oameni 
autentic cultivați şi imaginativi ca Dumitru Popescu, 
redactorul-şef al «Scânteii», şi Ion Iliescu.”% 

Protestul lui Ceauşescu faţă de intervenţia brutală a 
unor ţări membre ale Pactului de la Varşovia (URSS, 
Polonia, Bulgaria şi Ungaria), l-a ridicat în ochii 
Occidentului. Moscova nu a intervenit şi în România deşi s- 
a pregătit să o facă, datorită unei înţelegeri cu SUA sau 
pentru a nu forţa nota şi a-şi crea o imagine prea negativă 
pe plan internaţional: „SUA au înţeles că, fără a fi 
interesate vital de România, vor suferi o gravă pierdere de 
prestigiu dacă a doua ţară din Est va fi victima politicii de 
forţă a Kremlinului. [...] De a doua zi, Moscova a dezminţit, 
pe canale diplomatice, că ar avea intenţia să invadeze 
România. [...] Este de netăgăduit că Nicolae Ceauşescu a 
luat în considerare posibilitatea unei confruntări armate 
(dar gestul său a fost calificat prea îndrăzneţ, dacă nu 
nechibzuit de către alţi lideri comunişti).”40 

Politica lui Ceauşescu s-a schimbat simţitor „din iulie 
1971, o dată cu lansarea «tezelor din iulie», când a început 
aşa-numita «minirevoluţie culturală», adică îndreptarea 
României spre modelul chinez (în China era în plină 
desfăşurare «revoluţie culturală» lansată de preşedintele 
Mao) şi spre cel nord-coreean. [...] Se ştie din alte surse că 
apropierii româno-chineze, ilustrată de vizita lui Ceauşescu 
în China, Moscova i-a răspuns prin concentrări de trupe şi 
manevre în sudul URSS şi prin critici la adresa României 
apărute în presa ţărilor-satelit. [...] Vizita în China a coincis 
cu ascensiunea politică a lui Jiang Qing, soţia lui Mao, care, 
în haosul creat de «revoluţia culturală», şi-a croit cu 
abilitate drum spre vârful puterii. Cuplul Ceauşescu se voia 
o replică a cuplului Mao:”*! 

Pe măsură ce politica proprie a României - deci, 
distanţată de a Moscovei - aducea un prestigiu sporit 
preşedintelui ei, Ceauşescu începea să renunţe la liberalizarea 
care, în anii 1965-1968, îi adusese o atât de largă adeziune. 
«Destinderea internă», asociată cu atât de ferma condamnare a 
invaziei în Cehoslovacia, adusese regimului sprijinul unor 
intelectuali, trecuţi prin închisori, ca Alexandru Ivasiuc şi Paul 
Goma, înscrişi în PCR în timpul crizei cehoslovace. Stagnarea 
intervenită în liberalizarea internă poate fi explicată prin 
evenimentele anului 1968, în înţelesul că lui Nicolae Ceauşescu 
i-a fost teamă de reacţia sovietică în cazul acordării unei prea 
largi libertăţi de expresie, în raport cu tiparele regimului 
comunist. Nu este, de asemenea, exclus ca Nicolae Ceauşescu 
să-şi fi dat seama că, menţinând acest curs, mai devreme sau 
mai târziu, aveau să apară grupuri sau personalităţi care să 
depăşească limitele liberalizării fixate de conducere (aşa cum în 
Cehoslovacia fusese «Manifestul celor 2.000 de cuvinte»). O 
astfel de situaţie ar fi fost pentru el de două ori mai 
primejdioasă: l-ar fi arătat în ochii Moscovei ca un lider incapabil 
să controleze situaţia din ţară, iar în interior ar fi apărut ca fiind 
în urma altor forţe sau personalităţi, mai «avansate» pe calea 
liberalizării.*2 
Se poate vorbi de «epoca Nicolae Ceauşescu» încă 

din anul 1965 dar ea „îşi conturează de fapt fizionomia 
după 1971, stând sub semnul febrilităţii. Atât în politica 
internă cât şi în cea externă, totul se face sub directa 
îndrumare a secretarului general, într-un climat de 
încordare la care, pe măsură ce regimul întâmpină 
dificultăţi, se adaugă teama executanţilor că vor atrage 
mânia conducătorului. Iniţiativa subalternilor se diminuează 
până la dispariţie. Toţi aşteaptă «indicaţiile preţioase» ale 
lui Ceauşescu, singurul act de curaj fiind falsificarea 
realităţii, printr-o gamă variată de tertipuri. [...] După 
exemplul lui Mao, Elena Ceauşescu urcă rapid în ierarhia 
de partid (propusă de fiecare dată de Emil Bodnăraş!) şi, 
deşi postul de stat cel mai înalt este prim-viceprim-ministru, 
«cabinetul doi» se află la egalitate cu cel dintâi. Dacă la 
Sparta erau doi regi, în România a existat (de la un moment 
dat) o «monarhie comunistă» bicefală. Setea de putere a 
Elenei Ceauşescu a fost egalată doar de grosolănia ei, care-i 
şochează până şi pe membrii Cepex-ului. Elena Ceauşescu a 
făcut lui Nicolae Ceauşescu un rău mai mare decât toţi 
opozanţii la un loc: a proiectat asupra lui ostilitatea, apoi 

ura îndreptată asupra ei şi l-a discreditat, creându-i 


imaginea unui bărbat subordonat soţiei sale;”% 

Cuvântările secretarului general (Ceauşescu) s-au 
substituit marxismului şi au oferit răspunsuri simple, în formule 
atât de repetate, încât începutul unei structuri lăsa să se 
întrevadă sfârşitul. [...] Citarea lui a devenit un ritual, în ultimii 
ani ai regimului, orice cuvântare sau lucrare trebuind să includă 
un «citat» din secretarul general. Poate că în nici o ţară 
comunistă fenomenul denumit de Christian Rakovski 
«degenerare birocratică a socialismului» nu a căpătat forme atât 
de groteşti ca în România. [...] Monarh fără coroană - dar cu 
sceptru (ceea ce i-a atras felicitările lui Salvador Dali) -, 
Ceauşescu ştia că orice aparat birocratic tinde să se 
autonomizeze, şi de aici până la aspirația de putere mai mare 
drumul este scurt. Pentru a împiedica pe «seniorii» de partid să 
se emancipeze, Ceauşescu a introdus principiul «rotării 
cadrelor», care, în limbaj popular, însemna a nu permite nimănui 
să «prindă rădăcini» în funcţia deţinută. [...] Ceauşescu a 
modificat statutul PCR, introducând ca atribuţie a Congresului 
alegerea secretarului general, care, în loc de a mai fi al 
Comitetului Central era al partidului. Practic, el devenise 
singura persoană inamovibilă.* 

În timpul dictaturii lui Ceauşescu, „România 
ilustrează anecdota celor şase paradoxuri ale socialismului: 
nu există şomaj, dar nimeni nu lucrează; nimeni nu 
lucrează, dar planul se depăşeşte; planul se depăşeşte, dar 
magazinele sunt goale; magazinele sunt goale, dar toţi au 
frigiderele pline; toţi au frigiderele pline, dar toţi sunt 
nemulţumiţi; toţi sunt nemulţumiţi, dar, la alegeri, guvernul 
obţine 99,99 % din voturi;”% 

Progresele procesului de industrializare a atras spre 
oraşe un flux de populaţie ţărănească. S-a petrecut şi în România 
un fenomen întâlnit în URSS în anii '20-'30: în partidul comunist 
membrii cu origine rurală i-au întrecut numeric pe cei cu origine 
urbană. Între aceşti ţărani veniţi la oraş, se aflau mulţi care, 
scăpând de arşiţa câmpului, nu voiau să cunoască rigorile 
fabricii. Partidul oferea o cale neaşteptată de sustragere de la 
munca fizică şi, în acelaşi timp, de promovare socială: aceea de 
activist. «Rolul conducător» al partidului îi conferea poziţia de 
îndrumător şi supraveghetor al celorlalţi, de la întreprindere 
până la un sector al vieţii sociale. Aceşti ţărani, care suplineau 
incultura cu viclenia, confundată cu inteligenţa, nu puteau avea - 
deşi pretindeau altora să aibă - «nivel ideologic». Marxismul 
nefiind chiar la îndemâna oricui, Stalin l-a simplificat până la 
schematizare (patru trăsături ale  dialecticii, trei ale 

materialismului filosofic marxist!), oferind o «summa marxistă» 
accesibilă comunistului de rând.“ 


Despre raportul dintre stat şi cetăţeni, Eugen Barbu 
scria în 1978 (în revista «Săptămâna») „ cu evidentă 
referire la Ceauşescu şi politica sa: «Oratoria deasă şi fără 
fond duce la un scepticism în mase, aproape automat. 
Mulţimile nu se hrănesc cu vorbe, ci cu salarii 
îndestulătoare şi un bun trai care nu trebuie să devină 
neapărat opulenţă, adică cu respectarea cerinţelor 
elementare, care să asigure o viaţă cât de cât onorabilă. A 
agita mereu lozinci şi promisiuni de prosperitate şi a lăsa 
cetăţeanul numai să spere este cea mai mare imprudenţă a 
politicianului care crede că mulţimea este un animal fără 
creier. Dispreţul pentru bunul-simţ general popular a 
surpat mulţi regi, şi asta am învăţat-o din istorie. Celebra 
legătură de fân pusă în faţa măgarului care duce samarul, 
în speranţa că o va atinge vreodată, într-un viitor imprecis, 
pachetul de hrană, ţine cât poate să ţină. Măgarul mai are 
însă un obicei prost: dă îndărăt.» [...] «Datul îndărăt» din 
textul lui Eugen Barbu (despre Caragiale) s-a manifestat 
printr-o ostilitate surdă, dar din ce în ce mai puternică, la 
nivel popular, şi prin încercări de închegare a unor 
comploturi menite să-l răstoarne pe Ceauşescu. În stadiul 
actual al informaţiei, cel care pare a fi acţionat cel mai 
stăruitor în această direcţie a fost generalul Nicolae 
Militaru.” 

Pe plan internaţional, încă înainte de prăbuşirea 
dictaturii în 1989, era acreditată ideea că succesorul său va 
fi probabil Ion Iliescu: „După o ascensiune spectaculoasă, 
Ion Iliescu şi-a frânt, practic, cariera în 1971, la 
declanşarea minirevoluţiei culturale, fiind considerat de 
Ceauşescu insuficient de intransigent în afirmarea 
ideologiei partidului. În evident declin, el a ajuns, în cele 
din urmă, directorul Editurii Tehnice, fiind considerat, pe 
plan internaţional, ca succesorul cel mai probabil al lui 
Ceauşescu (şcolit la Moscova), dacă şi în România s-ar fi 
impus orientarea reformistă inaugurată în URSS de M.S. 
Gorbaciov, după desemnarea sa ca secretar general al 
PCUS (1985);"%% 


In România, la eşalonul de vârf al PCR nu existau nici un 
fel de reformatori. În rândul membrilor de partid din vechea 

gardă, nemulţumirea faţă de autoritarismul lui Ceauşescu era 

puternică, dar nu se manifesta deschis din cauza fricii de 

Securitate. În noul context creat de reformele gorbacioviste şi de 

schimbările din celelalte ţări socialiste, şase comunişti care 

deţinuseră în trecut funcţii importante - Gheorghe Apostol, 

Alexandru Bârlădeanu, Constantin Pârvulescu, Corneliu 

Mănescu, Silviu Brucan şi Grigore Răceanu - au adresat în 

martie 1989 o scrisoare lui Ceauşescu («Scrisoarea celor şase»), 

în care după ce făceau un rechizitoriu la adresa regimului său de 
dictatură, cereau: 
1) renunţarea la planul de sistematizare a satelor; 
2) restaurarea garanţiilor constituţionale privind 
drepturile omului; 
3) oprirea «exportului de alimente care ameninţa 
existenţa biologică a naţiunii».% 

Sintetizând cele spuse până acum, trebuie remarcat 
că: „în anii '60 a avut loc o diversificare a opţiunilor, în 
limitele regimului socialist totalitar, alături de conduceri 
foarte obediente (ca cele din Bulgaria şi R.D. Germană), 
manifestându-se tendinţe centrifuge faţă de Uniunea 
Sovietică. Pe această linie se înscriu Declaraţia din aprilie 
1964 adoptată de PMR şi acţiunile PC din Cehoslovacia de a 
instaura un «socialism cu faţă umană» (după expresia lui 
Alexander Dubcek) în 1968. In timp ce acţiunea 
românească a avut un anumit succes, «primăvara de la 
Praga» a fost înăbuşită de trupele Tratatului de la Varşovia 
(mai puţin ale României, care a condamnat această 
intervenţie, şi Iugoslavia, Albania). Anii '70-'80 s-au 
caracterizat prin accentuarea factorului național, 
internaţionalismul proletar fiind înlocuit cu «patriotismul 
socialist». În esenţă, regimul şi-a păstrat caracterul socialist 
totalitar, dar cu unele accente naţionaliste. Evoluţiile au 
fost contradictorii în Uniunea Sovietică, după înlăturarea 
lui Hruşciov (1964), a urmat o lungă perioadă de stagnare, 
în «era Brejnev»; apoi din 1985 s-a instaurat o acţiune de 
reformare a sistemului socialist totalitar (politica de 
«glasnosti» şi  «perestroika») iniţiată de Gorbaciov. 
Asemenea evoluţii s-au manifestat şi în celelalte state mai 
ales în Ungaria şi Polonia. O situaţie «atipică» a cunoscut 
România, care, sub conducerea lui Nicolae Ceauşescu, după 
o perioadă reformatoare (1962-1971), s-a plasat pe poziţii 
tot mai rigide şi mai conservatoare;* 

Regimul Ceauşescu, atât de abhorat de populaţie în 1989, 
s-a născut din convergenţa a trei factori: modelul stalinist al 
socialismului, voinţa liderului şi, oricât ar părea de surprinzător, 
concursul activ sau pasiv al populaţiei; activ prin pătura de 
nomenclaturişti şi pasiv prin acceptarea obedientă, resemnată a 
formelor şi dispoziţiilor cele mai aberante ale regimului. Când o 
putere nu întâlneşte nici o stavilă, nici o rezistenţă, ea are 
tendinţa de a invada şi alte sectoare decât cele controlate în chip 
obişnuit de către stat şi de a deveni şi mai apăsătoare. Această 
pasivitate nu se poate explica prin frică, pentru că reprimarea 
opozanților a rămas până la sfârşit moderată. Chiar în noiembrie 
1989, când regimul simţea tot mai mult ameninţarea, gesturile 
de opoziţie nu atrag arestarea: un subofițer din Timişoara care 
refuză să voteze în organizaţia de bază realegerea lui Ceauşescu 
ca secretar general al Congresului al XIV-lea al PCR este mutat 
din garnizoană. [...] Ana Blandiana va lansa o formulă 
explicativă: «popor vegetal» (în spiritul lui Emil Cioran); unii 
sunt indignati, alţii încuviinţează, jenaţi.*! 

Rămânând ferm pe poziţia sa, „ostilitatea faţă de 
Gorbaciov a lui Ceauşescu s-a manifestat dincolo de orice 
obligaţii protocolare, în timpul vizitei liderului sovietic în 
România, în mai 1987. [...] Pe scurt, a avut loc o înfruntare 
asupra tuturor problemelor de interes vital. [...] 
Avertismentul dat de Gorbaciov lui Honecker, cu prilejul 
vizitei la Berlin, când se celebra a 40-a aniversare a RDG: 
«Istoria nu iartă pe cei care i se opun», era valabil şi pentru 
liderul de la Bucureşti, prezent şi el la festivitățile din 6-7 
octombrie 1989. [...] «Cei doi lideri, Ceauşescu şi Honecker 
(din RDG) s-au distins printr-o fidelitate absolută faţă de 
dogma marxistă, care a devenit pentru ei nu numai un 
instrument de menţinere a propriei puteri, ci şi un surogat 
de religie, prin care doreau să-şi mântuiască supuşii». 
(publicistul William Totok);”*? 

În realitate, Ceauşescu, chiar când a anunţat schimbări, a 
dat de fiecare dată înapoi, când a fost vorba să se treacă la 
înfăptuirea lor. Un bun exemplu îl oferă declaraţiile sale din 
1989: «Nu trebuie să ne fie frică dacă ţăranul se îmbogăţeşte» - 
sunând, probabil, fără să o ştie, buharinist! -, dar fără a fi urmate 
de nici o măsură care să încurajeze iniţiativa ţărănească de a 
spori producţia-marfă, ceea ce ar fi avut consecinţe atât de 
benefice. [...] Ceauşescu nu intenţiona să urmeze «sfaturile» lui 
Gorbaciov de a se alătura şi el curentului novator al perestroikăi. 
Refuzul liderului român era determinat de două motivații: 

a) refuzul de a reintegra ceea ce i se părea a fi o nouă 

«disciplină de bloc», îmbrăcată, acum, în veşmântul mai 

atrăgător al  «reînnoirii» socialiste (deşi partidele 
comuniste se bucurau acum de autonomie şi puteau 
promova politici proprii); 

b) viziunea conservatoare-dogmatică, adversară 
schimbărilor structurale. Este caracteristic, din 
perspectiva celei de-a doua motivații, reactualizarea de 
către Ceauşescu a conceptului, aproape «uitat», în 
documentele de partid şi cuvântările sale, a «luptei de 
clasă». La întâlnirea liderilor Pactului de la Varşovia 
(Bucureşti, 7-8 iulie 1989), el a declarat (!): «Cât timp 
există clase antagoniste, lupta de clasă rămâne o lege 
fundamentală a dezvoltării societăţii».% 

S-a vorbit de atâtea ori despre români care au fugit 
din România sau plecați în exil (personalități dezavuate). 
Chiar din rândurile Securității (vast aparat militarizat) au 
dezertat foarte mulți (cazul generalului Pacepa este doar 
vârful acestor «trădări»). Toate acestea au fost posibile 
datorită unei deschideri faţă de Occident: „la conferința 
pentru securitate şi cooperare europeană de la Helsinki 
(1975), încheiată printr-un Acord final, care consacră statu- 
quo-ul politic şi teritorial al continentului, ţările occidentale 
au stăruit pentru discutarea unui aşa-numit «coş al treilea» 
după problemele politice şi economice -, cuprinzând 
drepturile omului. URSS, preocupată să-şi vadă definitiv 
recunoscută hegemonia în Europa de Est, se văzuse nevoită 
să facă această concesie Occidentului, hotărâtă însă să nu o 
respecte. Inscrierea drepturilor omului - în primul rând 
libera circulaţie, dreptul fiecăruia de a părăsi şi a se 
întoarce în ţara de origine - într-un act oficial, semnat de 
şefii de stat şi publicat în presă (aşadar cunoscut de toţi), 
oferea un temei legal, lesne de invocat de toţi cei loviți sau 
nemulţumiţi de regimul comunist (totalitar)”.5 

Motto: 

„ Fragilitatea comunismului constă în faptul că este 
cimentat prin minciună şi de aceea dorința de adevăr are 
efecte distrugătoare asupra lui”. | 

Dan-loan Dascălu 


4. Prăbuşirea socialismului totalitar 


Anul 1989 a înregistrat pretutindeni schimbări 
importante. A fost anul de graţie al Revoluţiei române (16- 
25 decembrie 1989). Artizanul incontestabil al căderii 
comunismului sau mai precis al socialismului totalitar (la 
scară planetară chiar) a fost liderul sovietic, aflat în inima 
acestui sistem. Dacă V.I. Lenin a pus bazele acestui regim 
politic (de teroare şi forţă), Mihail Gorbaciov a fost cel care 
va rămâne în istorie omul responsabil de destrămarea 
Uniunii Sovietice şi prăbuşirea acestui sistem falimentar. 
Nu mai contează acum dacă «greşeala» lui de a reforma 
politica partidului comunist a fost intenţionată sau fără 
intenţie. Evenimentul s-a consumat iar motivele sale sunt 


destul de clar exprimate: 

Încă înainte de lansarea SDI («Iniţiativa de Apărare 
Strategică» a SUA), economia şi societatea sovietică dădeau 
semne de criză (oboseală): scăderea speranţei de viaţă cu patru 
ani în anii “70 pentru bărbaţi, şi creşterea mortalităţii infantile 
făceau ca experţii să considere, în 1987, că, «măsurată după 
sănătatea poporului ei, Uniunea Sovietică nu mai este o naţiune 
dezvoltată». În domeniul economic, însuşi criteriul formulat de 
Lenin - «orice orânduire învinge dacă asigură o productivitate a 
muncii superioară celeilalte orânduiri» punea în evidenţă 
falimentul socialismului, incapabil să asigure o productivitate a 
muncii superioară capitalismului. Pentru a ieşi din criză, M.S. 
Gorbaciov a promovat o politică de reforme (perestroika - 
restructurare) destinată să elimine acele structuri ale sistemului, 
considerate a fi răspunzătoare de blocajele existente. Noul 
secretar general a înţeles, pe măsură ce perestroika prindea 
viaţă, că ea reclamă o altă metodă de înfăptuire decât 
«revoluțiile de sus», înfăptuite de Petru I şi Stalin şi a hotărât să 
recurgă la «transparenţă» (glasnost) ca mijloc de a-şi asigura o 
largă adeziune populară, cu atât mai necesară cu cât perestroika 
se lovea de rezistenţa unei însemnate părţi a nomenclaturii, 
prizonieră a conservatorismului (mai ales din Duma de Stat).? 

Greşeala fatală şi „imensa eroare politică a lui 
Ceauşescu este de a nu fi înţeles că, după 1985, adică după 
înscăunarea lui Gorbaciov şi lansarea perestroikăi, 
Occidentul, în cap cu SUA, dorea alinierea tuturor țărilor- 
satelit la politica de reformă a Kremlinului. [...] Liderului 
român nu-i venea, pur şi simplu, să creadă - pentru că nu 
înţelegea schimbările survenite pe plan internaţional - că 
Washingtonul şi-a întors faţa de la el şi că retorica lui 
despre politica de independenţă nu mai avea nici un ecou la 
Casa Albă (în fapt, războiul rece luase sfârşit). [...] 
Imaginea liderului român a fost întunecată de demolările 
din Bucureşti şi din ţară (la cele din Capitală s-a adăugat 
«sistematizarea satelor», percepută în Occident ca o 
tentativă de  dislocare a minorităţii maghiare), de 
privaţiunile impuse populaţiei pentru a se lichida datoria 
externă şi de măsurile represive împotriva disidenţilor, 
între care profesoara Doina Cornea de la Cluj a căpătat o 
notorietate internaţională eră 

În nota adresată la 30 octombrie 1989 de raportorul 
pentru România al Centrului pentru drepturile omului de pe 
lângă Oficiul ONU din Geneva ministrului de externe al României 
figurau 131 de cazuri de violare a drepturilor omului în România 

(cele de care au avut cunoştinţă în mod direct), printre care şi 

măsurile represive împotriva opozanților politici (Gabriel 

Andreescu, Dumitru Iuga, Aurel Dragoş Munteanu, Petre Mihai 

Băcanu, Ana Blandiana, Liviu Cangeopol, Doina Cornea, Dan 

Petrescu, Andrei Pleşu etc, dar şi Constantin Pârvulescu şi 

autorii «scrisorii celor şase»).* 

Un eveniment premergător căderii lui Ceauşescu a 
fost întâlnirea de la Malta (2-3 decembrie 1989), unde „s-a 
convenit că atât NATO cât şi Pactul de la Varşovia vor 
continua să fie cei doi poli ai securităţii europene. Ceea ce 
dorea Moscova era ca, în interesul menținerii sistemului 
socialist, regimurile conservatoare anchilozate să fie 
înlocuite de regimuri reformatoare, «după chipul şi 
asemănarea» celui Gorbaciovist. [...] Potrivit informaţiilor 
lui Radu Portocală (din cartea sa: «România. Autopsia unei 
lovituri de stat»), de la hebdomadarul francez «Le Point», 
încă de la începutul lui 1989, KGB informase serviciile 
secrete francez şi italian că Nicolae Ceauşescu va fi 
răsturnat în cursul acelui an. [...] Potrivit lui Radu 
Portocală, la 24 noiembrie, în chiar ziua încheierii 

Congresului al XIV-lea, «o sursă demnă de încredere din 
Europa de Est» încredinţează în particular şi sub pecetea 
secretului că «Sovieticii sunt acum decişi să se debaraseze 
de Ceauşescu» (acest ultim stâlp al stalinismului)”:5 
Liderii sovietici au înţeles că vechiul tip de socialism 
bazat pe constrângere şi centralizare excesivă nu mai funcţiona. 
Ca urmare, Gorbaciov, secretarul general al PCUS, anunţa 
reforme structurale sociale şi economice şi propunea 
descentralizarea şi reducerea controlului partidului asupra 
puterii politice şi a societăţii în general. In 1988, Mihail 
Gorbaciov a dezvoltat o nouă teorie privind relaţiile 
internaţionale, renunțând la pretenţiile URSS de a controla 
politic şi economic ţările din blocul comunist. Eforturile 
Moscovei fuseseră prea mari faţă de rezultate, iar starea internă 
a URSS nu mai îngăduia o astfel de politică externă. În plus, 
democratizarea internă presupunea şi una externă. Atitudinea 
«centrului» a determinat schimbări importante în ţările 
socialiste: în februarie 1989, comuniştii unguri au acceptat 
sistemul politic pluripartit, iar alegerile din Polonia din iunie 
1989 au adus victoria partidelor necomuniste.f 
Ceauşescu se aştepta mai mult sau mai puţin la o 
încercare de răsturnare a regimului de către marile puteri; 
ca drept dovadă, după izbucnirea revoltei de la Timişoara, 
în discursul său televizat, a acuzat «agenturile străine» ca 


fiind vinovate: 

Încă din martie 1989, postul de radio BBC a publicat o 
scrisoare deschisă semnată de şase foste personalităţi ale PCR 
care criticau politica regimului şi propuneau o democratizare în 
spiritul reformelor gorbacioviste. În aceeaşi lună, ziarul 
Libération a publicat un interviu cu poetul Mircea Dinescu, 
conţinând aprecieri asemănătoare. Replica lui Ceauşescu nu a 
întârziat. La Congresul al XIV-lea al PCR din noiembrie 1989, el 
a acuzat violent pretinsul complot al marilor puteri, URSS şi 
SUA, împotriva statelor mici. Totodată, a anunţat că România va 
continua construirea socialismului pe baza valorilor marxist- 
leniniste;” 

România, datorită politicii lui Ceauşescu şi exacerbării 
cultului personalităţii, regimul a cunoscut, după 1981, o 
dramatică involuţie, cu consecinţe extrem de negative asupra 
întregii societăţi. [...] El a cunoscut importante mutații, care nu i- 
au afectat esenţa, sfârşind prin a da faliment în 1989.5 
Pretextul şi scânteia care a declanşat Revoluţia 

română (la Timişoara) a fost decizia autorităţilor de a-l 
evacua silit pe pastorul maghiar Lâslo Tokes din locuinţa sa 


(acest pastor reformat refuzase să dea curs deciziei 


158 


episcopului reformat de la Oradea de a fi transferat în altă 
parohie): „Revoluţia anticomunistă a început la Timişoara 
pe 16 decembrie 1989. Protestul câtorva sute de credincioşi 
reformaţi împotriva evacuării pastorului reformat Láslo 
Tokes din locuinţa sa s-a transformat într-un protest 
împotriva autorităţilor comuniste. Un lanţ viu s-a format în 
jurul Bisericii reformate, şi s-a cântat pentru prima dată 
după zeci de ani «Deşteaptă-te române!»”, un cântec 
devenit ulterior imnul revoluţiei (şi imn de stat). S-a strigat 
«Jos Ceauşescu!» şi «Jos comunismul!». In noaptea de 16- 
17 decembrie, coloane de manifestanți s-au îndreptat către 
sediul PCR apărat de trupele de ordine. Oamenii au aruncat 
cu pietre, dintr-o librărie au fost scoase şi arse «operele» 
lui Ceauşescu. Autorităţile au ripostat cu gaze lacrimogene 
şi jeturi de apă, operând totodată arestări. Cu toate 
acestea, pe 17 decembrie pastorul Tökés a fost bătut până 
la sânge de agenţii securităţii şi trimis ulterior la Zalău 
pentru a fi anchetat;”? 

Este evident că românii, care nu se mişcaseră când s-au 
demolat biserici ca mănăstirea Văcăreşti sau Sf. Vineri din 
Bucureşti, nu s-au ridicat pentru a-l proteja pe un pastor ... 
ungur, fie el şi disident. Intocmai cum în «Răscoala» lui Liviu 
Rebreanu incidentul declanşator al răscoalei ţăranilor de pe 
moşia boierului Miron Iuga îl constituise palma dată de şoferul 
latifundiarului unui copil din sat care sărise în faţa 
automobilului, gata de a fi călcat, tot astfel evacuarea lui Lâslo 
Tokes a fost scânteia care, în atmosfera supraîncărcată de 
nemulţumire, a declanşat explozia. ° 
In acea zi de 17 decembrie 1989, „au avut loc mai 

multe manifestații pe străzile Timişoarei oprite de focul în 
plin al armatei, care primise ordin de la Bucureşti (ordinul 
lui Ceauşescu - mărturie fiind chiar teleconferinţa din 17 
decembrie 1989) să se tragă. Au fost 122 de morţi (cifra 
oficială nefiind oferită publicităţii). La ordinul Elenei 
Ceauşescu, 40 de cadavre au fost transportate la Bucureşti 
şi incinerate pentru a nu fi identificate. Mişcările de stradă 
au continuat şi în zilele următoare, iar pe 20 decembrie 
Timişoara a fost proclamat oraş liber, în urma unei nopţi în 
care aproximativ 100.000 de manifestanți au scandat în 
Piaţa Operei: «Noi suntem poporul», «Armata e cu noi!», 
«Nu vă fie frică, Ceauşescu pică!», «Azi în Timişoara, 
mâine-n toată ţara!»;”!! 

Ceauşescu şi-a imaginat tulburările de la Timişoara 

(comitetul de partid a fost atacat şi devastat) ca o reeditare a 

celor din 15 noiembrie 1987 de la Braşov. Pentru a nu dramatiza 

situaţia, a hotărât să efectueze vizita de mult programată în Iran, 
lăsând conducerea ţării în seama Elenei Ceauşescu şi a lui 

Manea Mănescu. Încercările de a reprima revolta timişoreană s- 

au dovedit infructuoase. Sentimentul că trebuie mers până la 

capăt, că nu mai există întoarcere, pusese stăpânire pe toţi. 

Represiunea - arestări, morţi şi răniţi (familii distruse), ca 

urmare a deschiderii focului de către armată şi securitate - nu 

mai speria mulţimea. Un sentiment de solidaritate şi de forţă 
unea pe cei hotărâți să răstoarne acum un conducător detestat. 

[...] Primul-ministru Constantin Dăscălescu, trimis de Ceauşescu 

la Timişoara, nu a putut decât să constate neputinţa organelor şi 

forţelor locale de a zăgăzui potopul. [...] Din noaptea de 17-18 

decembrie agenţiile de presă străine, îndeosebi cele ungare şi 

iugoslave, au început să transmită relatări despre evenimentele 
de la Timişoara, cifrând la mii de morţi victimele represiunii. 

«Măcelul» de la Timişoara, astfel cum era prezentat de 

radiourile şi televiziunile străine, receptate în România, a jucat 

un rol hotărâtor în «demonizarea» imaginii lui Ceauşescu şi în 
crearea curentului de revoltă în rândurile populaţiei din întreaga 
ţara. 

Merită subliniat de asemenea că „replica lui 
Ceauşescu a fost total inadecvată”.!* La întoarcerea din 
vizita efectuată în Iran (fără să fie conştient de amploarea 
revoltei şi contextul acesteia) „Ceauşescu a făcut trei 
greşeli considerate fatale pentru regimul pe care-l 
reprezenta: în ziua de 20 decembrie s-a adresat populaţiei 
la radio şi televiziune, aruncând vina pentru evenimentele 
de la Timişoara asupra unor «huligani» şi <«fascişti» 
instigaţi de «cercurile reacționare imperialiste [...] şi 
agenturile străine de spionaj din diferite ţări». Pe 21 
decembrie a convocat un miting de sprijin pentru regim, la 
care au participat zeci de mii de persoane (de pe platforma 
industrială din Bucureşti). Telespectatorii au putut urmări 
crisparea de pe faţa dictatorului la auzul huiduielilor şi 
fluierăturilor, dar transmisiunea TV a fost oprită pentru 
câteva clipe. Mulțimea din Piaţa Palatului striga 
«Timişoara, limişoara!», «Jos Ceauşescu!», «Nu suntem 
huligani!». Mii de demonstranti, în majoritate tineri, au ieşit 
apoi pe stradă, iar în Piaţa Universităţii au îngenuncheat 
pentru victimele de la Timişoara. Unităţile armatei şi ale 
Securităţii au încercuit zonele ocupate de demonstranți şi 

au deschis focul împotriva lor. S-a tras împotriva mulţimii 
până noaptea târziu şi mulţi manifestanți şi-au pierdut viaţa 
sau au fost răniţi. Pe 22 decembrie, Nicolae Ceauşescu, 
împreună cu principalii săi colaboratori, a apărut în 
balconul sediului CC al PCR (astăzi Senatul României), 
încercând să vorbească demonstranţilor. Aceştia i-au 
întâmpinat cu huiduieli, forțând uşile de la intrare. Soții 
Ceauşescu au fugit cu un elicopter de pe acoperişul 
clădirii:”14 
A doua zi (21 decembrie) a organizat un miting la 
Bucureşti, în faţa sediului CC, crezând că va putea reedita 
performanţa din 21 august 1968 (când a condamnat invadarea 
Cehoslovaciei). [...] Mitingul, încheiat într-o stare de confuzie, a 
dezvăluit tuturor că Nicolae Ceauşescu scăpase situaţia de sub 
control. În centrul Capitalei, grupuri formate spontan manifestau 
împotriva lui. În cursul după-amiezii, în Piaţa Universităţii 
rândurile nemulţumiţilor au sporit considerabil; au apărut 
baricade. Încercările armatei şi securităţii de a împrăştia pe 
manifestanți s-a lovit de hotărârea lor de a ţine piept forţelor de 
represiune. În cursul nopţii, ca urmare a intervenţiei blindatelor, 
piaţa a fost golită. A doua zi (22 decembrie 1989), mulţimea a 
blocat străzile din jurul CC-ului. Ceauşescu s-a aflat în faţa 
alternativei de a ordona o baie de sânge sau a ceda. Sinuciderea 
ministrului Apărării, generalul Vasile Milea, a sporit deruta 
dictatorului, care s-a lăsat convins de generalul Victor Atanase 
Stănculescu (pe care hotărâse din după-amiaza zilei precedente 
să-l numească ministrul Apărării, chemându-l în acest scop de la 
Timişoara) să părăsească sediul CC cu un elicopter. Fuga 
cuplului prezidenţial a marcat sfârşitul regimului Ceauşescu (şi 
totalitarismului socialist).15 


Mergând mai departe pe firul evenimentelor, „Nicolae 
Ceauşescu şi Elena Ceauşescu au fost capturați la 
Târgovişte şi duşi sub arest la o unitate militară din oraş. 
[...] La televiziune s-a anunţat, într-o atmosferă 
emoţionantă, căderea regimului Ceauşescu: «Peste 10 
minute vom da un apel către populaţie. Să nu uităm de 
Dumnezeu. Dictatorul a fugit. Armata e cu noi, poporul e cu 
noi. Ministerul de Interne să ordone reîntoarcerea în 
cazărmi. Am învins!» (Mircea Dinescu, discurs la TVR, 22 
decembrie 1989, în jurul orelor 13:00); pe străzile oraşelor 
din toată ţara s-au declanşat marşuri spontane (solidare). 
[...] Televiziunea Română, devenită «liberă», anunţa 
preluarea puterii de către un nou organism politic, Frontul 
Salvării Naţionale (denumire parcă inspirată de alt front 

comunist din 1944-1945), al cărui scop era instaurarea 
democraţiei. Din Consiliul de Conducere făceau parte, 
printre alţii: Doina Cornea, Ana Blandiana, Mircea Dinescu, 
Lâslo Tokes, Ion Iliescu, Petre Roman, Silviu Brucan, Ion 
Caramitru, Sergiu Nicolaescu. (din care doar câţiva cu 
experienţă politică: Iliescu, Roman, Silviu Brucan). 
Revoluţia română din 1989 a fost transmisă în direct la 
televiziunea naţională, însă evenimentele au fost preluate şi 
de marile canale internaţionale. Acest lucru a conferit 
României în lume imaginea unui popor care luptă împotriva 
tiraniei (deci cu un prestigiu sporit). In aceleaşi condiţii 
însă, deoarece o parte a informaţiilor prezentate în direct 
nu erau verificate la timp, deseori s-a produs haos în luarea 
deciziilor, mai ales a celor militare;”16 
Rapiditatea căderii dictaturii a declanşat entuziasmul 
mulţimii: «Ole, ole, ole - Ceauşescu, nu mai e!», răsuna 
pretutindeni. La televiziune a început un adevărat asalt, de astă 
dată pentru a apărea pe micul ecran. Un poet, Mircea Dinescu, 
şi un actor, lon Caramitru, au vestit căderea dictaturii. Apoi 
studioul 4 a fost invadat de «revoluționari», foşti demnitari 
comunişti (cândva), personalităţi ale vieţii culturale, feţe 
bisericeşti etc. Puterea era la îndemâna oricui şi oricine dintre 
cei aflaţi în stradă era îndreptăţit să o reclame. [...] De la prânz, 
în timp ce rapida ascensiune a vorbitorilor de la Televiziune 
părea să corecteze zicala «Românul e născut poet» în «Românul 

e născut orator», un grup alcătuit din Ion Iliescu, Silviu Brucan, 

Dumitru Mazilu, Petre Roman şi generalul Nicolae Militaru 

începea să facă acte de autoritate. S-a constituit un Front al 

Salvării Naţionale, al cărui conducător a devenit Ion Iliescu.!” 

In acele zile copleşitoare, „Bucureştiul avea aspectul 
unui oraş în stare de război: tancuri, camioane militare 
traversau în viteză Capitala; la intersecţii s-au format baraje 
pentru controlul autovehiculelor; în Piaţa Universităţii se 
auzeau continuu rafale de arme automate. In Piaţa Palatului 
se trăgea puternic, ţinta părând a fi sediul CC al PCR. Focul 
armelor a declanşat un incendiu devastator care a cuprins 
Biblioteca Centrală Universitară, distrugând fondul de carte 
şi o mare parte a clădirii. In ajunul Crăciunului, pentru 
prima oară după aproape cincizeci de ani, radioul şi 
televiziunea au transmis colinde (tradiţionale). Din 22 
decembrie a fost declanşată «psihoza teroriştilor». Deşi 
ulterior nimeni nu i-a putut identifica (au dispărut pur şi 
simplu!), aceştia au devenit cei mai periculoşi inamici ai 

revoluţiei. Lor li s-au atribuit calităţi neobişnuite: forţă 
fizică, arme performante şi aparate sofisticate de ascultare 
sau inducere în eroare a inamicului. S-a declanşat o 
adevărată vânătoare de terorişti şi oricine, civil sau militar, 
putea fi suspectat. In ziua de Crăciun televiziunea a 
transmis o ştire extraordinară pentru români: Nicolae şi 
Elena Ceauşescu au fost judecaţi şi condamnaţi la moarte şi 
la confiscarea averii. Sentința a rămas definitivă şi a fost 
executată imediat. Ceea ce părea de neînchipuit cu doar 
câteva zile înainte, era realitate: în noaptea de Crăciun (ce 
moment ales!) românii au putut vedea (după ore de 
aşteptare datorită unor probleme cu caseta video!) la 
televizor procesul soţilor Ceauşescu. Capetele de acuzare 
au fost: genocid (peste 60.000 de victime); acţiuni armate 
împotriva poporului român şi a puterii de stat; încercarea 
de a fugi din ţară pe baza unor fonduri de peste un miliard 
de dolari aflaţi în bănci în străinătate. Executarea 
dictatorilor a adus uşurarea, entuziasmul şi speranţa 
populaţiei. Acesta era sfârşitul unui regim politic decapitat 
chiar de cei pe care pretindea că-i reprezintă. Libertatea 
era obţinută cu sânge; rămânea doar ca învingătorii să fie 
demni de sacrificiul făcut;”18 
O dată cu căderea serii (pe 22 decembrie1989) au început 
să se răspândească zvonurile despre iminente atacuri ale 
«teroriştilor». [...] Au urmat trei zile ale celui mai straniu război 
din istoria României. Armata, în multe locuri, înconjurată de 
mulţimea chemată isteric la Televiziune să apere instituţiile 
împotriva «teroriştilor» (nimeni nu se întreba cum ar fi putut 
nişte civili, fie şi înarmaţi - dar de unde şi cu ce? - să lupte mai 
bine decât militarii), a purtat «lupte» cu «forţe ostile revoluţiei», 
rămase însă până la capăt invizibile. [...] Sub motiv că atacurile 
«teroriştilor» erau motivate de dorinţa lor de a-i elibera pe cei 
doi Ceauşeşti, arestaţi încă din după-amiaza zilei de 22 
decembrie şi deţinuţi într-o cazarmă din Târgovişte, nucleul din 
jurul lui Ion Iliescu a decis execuţia cuplului acum răsturnat. 
Pentru a da o aparenţă de legalitate, s-a organizat în pripă un 
proces, dovedit a fi ultimul proces de tip stalinist în Europa de 
Est, şi care, la difuzarea sa în străinătate, a provocat un val de 
proteste, contribuind masiv la discreditarea ţării. Cei doi avocaţi 
au fost, pentru a relua formula unui comentator străin, «odioşi 
prin ridicol», unul (Nicolae Teodorescu) spunând: «le-am făcut 
noi onoarea, venind de la Bucureşti să le acordăm apărarea», 
celălalt (Constantin Lucescu) cerând preşedintelui tribunalului 
să nu-l mai lase pe acuzat să vorbească («dacă îi mai daţi 

cuvântul în continuare, considerăm că este jignire adresată 
poporului român şi actului de justiţie românească»!). S-ar putea 
- este aşadar, o ipoteză - ca preşedintele tribunalului, înaintat 
imediat la gradul de general, Gică Popa, să se fi sinucis când şi-a 
dat seama, mai târziu, că prezidase în fapt un linşaj juridic. Dacă 
ipoteza este corectă, Gică Popa a fost singurul om de onoare 
(precum generalul Ion Antonescu, scos ţap ispăşitor de 
comunişti) dintre cei aflaţi la Târgovişte pentru a organiza 
procesul şi execuţia cuplului Ceauşescu (25 decembrie 1989).!% 
Le putem da crezare autorilor (istoricilor şi nu 
numai), care în mod obiectiv au analizat evenimentele din 
decembrie: „O comisie parlamentară şi numeroşi ziarişti, 
analişti şi istorici au încercat fără succes să lămurească 
evenimentele. [...] Ipoteze şi scenarii s-au revărsat în 
paginile publicaţiilor sau pe micile ecrane. Nici astăzi [...], 
nu poate fi formulat un răspuns cert. Un fapt tulburător şi 
unic în istoria militară universală s-a petrecut atunci în 
România: în lupta dintre armată şi «terorişti», partea 
înfrântă - «teroriştii» - nu a lăsat pe «câmpul de bătălie» 
nici un mort, nici un rănit şi nici un prizonier. Acest fapt 
neobişnuit îndreptăţeşte ipoteza - certitudine nu poate 
exista fără o fundamentare documentară - că, în realitate, 
«teroriştii» au fost un grup restrâns de diversionişti. 
Acţiunile lor, amplificate de anunţurile şi apelurile isterice 
de la Televiziune, au creat un climat de adevărată teroare 
(o psihoză până la urmă) în rândurile populaţiei stăpânită, 
în cea mai mare parte a ei de gândul de a supravieţui în 
faţa acestor forţe malefice care atacau, ucideau, otrăveau 
apa etc;”2 
Astfel de zvonuri au circulat în toată ţara. Războiul 
psihologic şi războiul electronic au fost desfăşurate cu o 
siguranţă care indică prezenţa experţilor. Eficacitatea lor a fost 
sporită de nepregătirea armatei (foarte multe din victimele 
acelor zile - inclusiv militari - au fost oameni împuşcaţi de 
militari, care se credeau atacați) şi de spaima populaţiei. 
Diversioniştii au tras numai cât era necesar pentru a crea 
climatul de teroare. La cele câteva focuri ale diversioniştilor, 
militarii au răspuns cu mii de gloanţe, creând astfel impresia 
(mai ales când s-au asociat şi incendiile, ca acelea de la 
Biblioteca Centrală Universitară şi Palatul regal) a unui adevărat 
război. Acţiunile diversioniştilor nu pot fi explicate - evident, 
ipotetic, în absenţa probelor decisive - decât ca având funcţia să 
împiedice crearea altor centre de putere, în afara nucleului 
instalat la conducerea FSN. Revoltei populare împotriva 

regimului Ceauşescu i-a urmat o lovitură de stat, în pregătirea 

căreia URSS a avut un rol de seamă - aceasta este imaginea 

ipotetică desprinsă din stadiul actual al cercetării.” [...] 

Majoritatea morţilor şi răniților (944 şi respectiv 2214) provine 

din perioada de după căderea lui Ceauşescu. 

Părerile sunt împărțite şi astăzi în privinţa 
caracterizării Revoluţiei noastre din decembrie 1989. Unii 
cred că a fost o revoluţie autentică şi spontană a poporului 
român. Alţii, dimpotrivă cred că a fost o lovitură de stat 
(planificată şi executată magistral). Iar alţii - ceva mai puţin 
numeroşi - cred că a fost o revoluţie care apoi a fost 
confiscată şi folosită pentru propriile interese. Inclin să dau 
dreptate acestora din urmă. Rămâne întrebarea persistentă 
totuşi: «Cine a tras în noi? Cine sunt criminalii?» E cazul 
chiar să ne întrebăm dacă avem o democraţie adevărată, cu 
partide autentice: 

Apusul leninismului a coincis cu redescoperirea valorilor 
libertăţii,  civismului,  responsabilităţii şi demnităţii într-un 
proiect de revitalizare a societății civile, odată cu 
experimentarea unei forme non-machiavelice de politică, numită 
deseori  «antipolitică». Din mai multe puncte de vedere, 
revoluțiile din 1989 au reiterat proiectul iniţial al Iluminismului 
prin faptul că au repudiat orice formă de absolutism mintal sau 
instituţional şi au apelat la o abordare non-ideologică şi non- 
manipulativă a individului. Dar s-a realizat pluralismul politic? În 
locul unor partide autentice, vedem figuri charismatice sau 
pseudo-charismatice migrând de la o grupare la alta, 
manifestând puțin interes pentru definirea opțiunilor 
ideologice.” 

Acuzându-se reciproc „dar folosind cam aceleaşi 
mijloace, fascismul şi comunismul au încercat să impună 
societăţii un singur discurs, o singură soluţie. Din acest 
punct de vedere, deşi s-au născut în Europa, fascismul şi 
comunismul s-au dovedit a fi, în substanţa lor, profund 
antieuropene. Căci Europa înseamnă, dincolo de geografie, 
un anumit mod de a gândi, raţional, fără disprețul oriental 
al istoriei. N-ar trebui, aşadar, să ne hrănim cu iluzia că noi 
nu ne-am clintit din Europa, deoarece, geografic, n-am 
încetat nici o clipă să fim europeni. Oare, în ultima jumătate 
de veac, nu s-a schimbat nimic în psihologia noastră, în 
mentalităţile noastre”?2 

Adevărul e că atât fascismul, cât şi comunismul au urât o 
componentă esenţială a specificului european, şi anume spiritul 
critic. In locul spiritului critic, fascismul şi comunismul au aşezat 

un fanatism doctrinar, mai aproape de fundamentalismul care 
face ravagii prin alte părţi de pe glob, decât de obiceiul 
european de a sta la egală distanţă de istorie şi de Dumnezeu. 
Apoi, spiritul european pleacă de la individ, de la omul în carne 
şi oase, disprețuit şi de ideologia fascistă şi de ideologia 
comunistă în numele unui «om nou» abstract. Libertatea, pentru 
un autentic european, este imposibilă fără libertatea individului, 
după cum fericirea, ca aspirație, nu este nici ea de conceput fără 
fericirea concretă, posibilă. Or, în ce optică am fost crescuţi noi? 
Am fost învăţaţi că individul este un simplu şurub într-un sistem 
economic şi ni s-a repetat patruzeci şi cinci de ani că sistemul 
are întotdeauna dreptate contra individului; în consecinţă, 
individul trebuie să fie disciplinat şi să i se supună, fără să 
crâcnească, la tot ce spun «interpreţii maselor». Utilizarea 
demagogică a unor noţiuni ca «mase», «clasă» etc. împotriva 
omului în carne şi oase, avertizat mereu că «poporul nostru 
vrea», «poporul nostru respinge», «poporul nostru e hotărât» 
etc, a devenit una din armele preferate ale puterii comuniste 
pentru a-şi impune voinţa. Întoarcerea în Europa presupune 
ieşirea din inerţiile mentalităţii colectiviste, ostile individului, 
ruperea cu tendinţa, binecunoscută, spre uniformitate, spre 
monotonie, spre disciplină gregară.% 

Comunismul în viziunea filosofului român Petre Ţuţea 
apare într-o formă mai concisă dar şi mai plastică: „Ca să 
constaţi că e incapabil comunismul de guvernare, nu 
trebuie să ai doctoratul în ştiinţe sociale. [...] Comuniştii au 
vrut să ne facă fericiţi cu forţa: bă, să fiţi fericiţi, că vă ia 
mama dracului! Adică să mănânci bine, să dormi bine şi la 
loc comanda! [...] A te opune comunismului înseamnă a 
apăra puritatea Codului Penal. Comuniştii nu trebuie trataţi 
ca infractori politici. Ei trebuie trataţi ca infractori de drept 
comun. [...] Comunismul este un cancer social. Unde se 


instaurează, rămâne pustiu;”?® 

Or, comuniştii nu sunt totalitari. După ce mă orientez? 
După Manifestul comunist, care e evanghelia lor, evanghelia 
roşie. Acolo se spune că idealul lor este o societate fără stat, fără 
clase, concepută ca o asociere liberă de indivizi. E incendiul 
anarhiei finale sfârşitul Manifestului, cum zice Kautsky. 
Comuniştii sunt anarhişti la finalitate. [...] Dar eu - ce-i în gură 
şi-n căpuşă. Nu mă dau înapoi. Nu pot să mint. 

Social-democraţia e laptele bătut al comunismului. Ştiţi 
ce vor social-democraţii? Să facă şi bine, dacă se poate, dar să 
nu facă ceea ce trebuie. Social-democraţia e anticamera 
comunismului. Numai că, dacă prin social-democraţie s-a intrat 
în comunism, nu se poate ieşi din comunism tot pe-acolo. E ca o 
uşă care se poate deschide numai dintr-o parte. Social- 

democraţii n-au forţă activă de luptă. Păi n-au guvernat 
Germania social-democraţii?? 

Prăbuşirea comunismului -ca regim totalitar-poate fi 
explicată prin faptul că teroarea şi minciunea „de stat”nu 
puteau să dureze la nesfârşit. Adevărul nu putea fi ascuns şi 
camuflat sub o falsă imagine prea multă vreme. Pe măsură 
ce tot mai mulţi oameni au conştientizat ipocrizia sistemului 
şi a ideologiei dar şi defectele majore ale acestora, 


credibilitatea comunismului s-a redus simţitor: 

Fragilitatea comunismului constă în faptul că este 
cimentat prin minciună şi de aceea dorinţa de adevăr are efecte 
distrugătoare asupra lui. Lupta împotriva comunismului este 
lupta pentru reconstruirea normalităţii democratice, pentru 
eliberarea de sub dominaţia totalitară a unui spaţiu social cât 
mai larg. 

Un alt disident polonez celebru, Adam Michnick, eseist 
politic, fost membru în conducerea „Solidarităţii”, vede în lupta 
împotriva minciunii şi în reconstrucţia societăţii civile obiectivele 
centrale ale luptei împotriva comunismului. 

Lupta împotriva comunismului nu putea fi lupta pentru 
puterea politică pur şi simplu, ci lupta pentru refacerea 
legăturilor sociale, pentru întemeierea unor instituţii publice 
independente de stat sau chiar împotriva lui, dar, mai ales, lupta 
pentru adevăr.?8 
În opinia mea, religia ortodoxă şi cea catolică au 

contribuit la demascarea şi prăbuşirea comunismului. Nu 
întâmplător, poate Revoluţia din decembrie 1989 a avut ca 
punct de plecare evacuarea pastorului Lâslo Tokes (de 
religie catolică neoprotestantă): 

Se pare că adversarul cel mai greu de controlat de către 
regimurile totalitare a fost biserica catolică[...]. Dacă fascismul 
şi nazismul s-au mulţumit cu o marginalizare şi o neutralitate a 
bisericii, regimurile comuniste au dus un război „mult mai dur cu 
aceasta, cu metode mai brutale şi cu consecinţe mult mai grave 
pentru biserică.[...] Acest război, dus de regimurile comuniste 
împotriva bisericii şi al religiei, nu a fost niciodată pe deplin 
câştigat. 29 

Atât în cazul fascismului, al nazismului cât şi al 
comunismului, biserica a fost privită ca o piedică serioasă în 
ceea ce priveşte eforturile de instaurare a dominaţiei totale 
asupra societăţii civile, dar un obstacol care nu poate fi înlăturat 
cu uşurinţă. Este vorba, în primul rând, de o incompatibilitate 
ideologică[...]. Cu atât mai evidentă este contradicţia dintre 
ideologia oficială şi religie în cazul comunismului, declarat 
materialist, ateu, decis să înlăture din mintea oamenilor 

„opiumul pentru popor”, cum erau considerate credinţele 

religioase. 30 

În viziunea sociologului Dan loan Dascălu, 
personalitatea totalitară a omului aflat într-o societate 
închisă (totalitară) sau a individului obligat „să se 
conformeze unui sistem normativ unic, emanat de la 
deţinătorii puterii politice” trebuie privită „mai degrabă ca 
un produs al totalitarismului decât ca pe o premisă a lui”: 

Aderăm la ideea că regimurile politice pot fi situate pe o 
scală având la o extremă democraţia şi la cealaltă 
totalitarismul.’ 

Considerăm , deci, că totalitarismul este un regim politic 
în care deținătorii puterii, sub pretextul schimbării radicale a 
societății în conformitate cu un proiect ideologic, îşi impun 
dominația totală asupra vieţii sociale [...]. Pe de altă parte, 
totalitarismul înseamnă o pătrundere a politicului în toate 
domeniile vieţii sociale. 

Manipularea informaţiei, folosirea minciunii în scopuri 
politice, dezinformarea ca şi  cenzura,nu sunt invenţii ale 
totalitarismelor[...]. Ceea ce aduce nou totalitarismul este 
tendinţa de a impune dominaţia totală a puterii politice asupra 
întregului proces de comunicare socială, de a controla orice 
informaţie, care circulă la nivelul societăţii şi orice canal prin 
care aceasta este transmisă, de a politiza şi ideologiza orice 
mesaj, orice comunicare, de a impune un limbaj unificator şi 
nivelator, «limba de lemn».?3 

Minciuna, utilizată continuu în discursul puterii totalitare, 
difuzată larg prin toate mijloacele de care aceasta dispune, 
devine, treptat, o modalitate de a comunica. O foloseşte şi 
puterea dar şi supugşii ei, pentru a se apăra. Cei care nu cred 
minciuna totalitară trebuie să se comporte ca şi cum ar crede-o 
şi să mintă, la rândul lor, spunând ceea ce puterea vrea să audă. 
„Minciuna permanentă devine, întocmai ca şi trădarea, unica 
formă neprimejdioasă de existență” .34 
Despre educaţia în cadrul totalitarismului, acelaşi 

autor remarca pe bună dreptate caracterul ei profund 
unilateral: 

Supunerea este, cu siguranţă, o trăsătură a personalităţii 
totalitare şi tot atât de sigur este că regimurile respective fac 
eforturi să o impună ca atare, atât prin teroare şi ameninţarea 
terorii, cât şi prin „educarea” membrilor societăţii. Oamenii 
învaţă şi sunt învăţaţi să se supună în contextul regimului 
totalitar. 35 

Pentru a scoate în evidenţă caracterul deformator al 
educaţiei totalitare au fost utilizaţi termenii de dresaj şi 
îndoctrinare. S-a arătat că, pentru a forma „oameni noi”, 

regimurile totalitare înlocuiesc educaţia cu dresajul, prin 
«situarea proceselor formative - de fapt de-formative - doar pe 
fundamentul biologic şi cel psihologic elementar: reflexe 
necondiționate şi condiţionate» (L.Antonesei). Se ajunge în felul 
acesta la un dresaj general permanent. Îndoctrinarea reprezintă 
«un gen aparte de învăţare, dar o învăţare cu un caracter 
tendenţios şi parţial, ajungând să încorseteze şi să atrofieze 
gândirea, în loc să o dezvolte şi s-o elibereze».56 
Putem aprecia că „fascismul şi comunismul aparţin 
acestui tip de sistem politic (totalitar) care, pentru prima 
dată în istorie, cumulează cinci monopoluri: ideologia, 
poliţia, armata, mass-media, economia, într-un stat care 
tinde să se confunde cu partidul unic. Această situaţie 
determină o cvasi-dispariţie a societăţii civile. Chiar dacă 
ideologiile sunt diferite, chiar opuse prin conţinutul lor, 
metodele utilizate de regimurile totalitare de stânga sau de 
dreapta sunt aceleaşi.” 37 
Trebuie subliniate şi opiniile lui Hannah Arendt 
potrivit cărora „o diferenţă fundamentală între dictaturile 
moderne şi toate celelalte tiranii ale trecutului o constituie 
faptul că teroarea nu mai e folosită ca mijloc de 
exterminare şi intimidare a oponenților, ci ca un instument 
de a guverna masele populare, care sunt cu totul şi cu totul 
ascultătoare.Teroarea, aşa cum o cunoaştem astăzi, loveşte 
fără nici o provocare preliminară, iar victimele ei sunt 
inocente chiar din punctul de vedere al persecutorului.[...] 
Practica aplicată de ruşi, pe de altă parte, e încă şi mai 
«avansată» decât cea germană, într-o anumită privinţă; 
arbitrariul terorii nu mai este nici măcar limitat de 
diferenţierile rasiale, câtă vreme vechile criterii de clasă au 
fost de mult înlăturate. Astfel că oricine, în Rusia, poate 
deveni dintr-o dată victima terorii poliţiei; "38 
Doar în visul lui Marx, al unei societăţi fără clase, care, 
în cuvintele lui Joyce, urma să trezească omenirea din coşmarul 
istoriei, mai apare o ultimă, deşi utopică, urmă a conceptului 
acesta (de progres) din secolul al XVIII-lea .Omul de afaceri cu 
vederi imperialiste, pe care stelele îl tulburau pentru că nu le 
putea anexa, a înţeles că puterea organizată în numele şi de 
dragul puterii avea să producă şi mai multă putere.Când 
acumularea capitalului şi-a atins limitele fireşti, naţionale, 
burghezia a înţeles că doar cu o ideologie care să afirme că 


«expansiunea este totul» şi cu un proces corespunzător de 
acumulare a puterii, ar fi posibil să se pună în mişcare, din 

nou,vechiul motor.[...] În epoca imperialistă, o filozofie a puterii 

a devenit filozofia elitei, care a descoperit curând că setea de 

putere nu se poate potoli decât prin distrugere.“ 

Şi totuşi, nici Marx şi nici Hegel n-au presupus, ca fiinţe 
omeneşti în carne şi oase, ca şi partidele din anume ţări să fie 
idei întrupate;amândoi credeau în procesul istoriei în care ideile 
puteau fi concretizate doar în cadrul unei ...mişcări dialectice 
complicate.A fost nevoie ca vulgaritatea liderilor gloatei să 
descopere posibilităţile uriaşe ale unei asemenea întrupări în ce 
priveşte organizarea maselor. Aceşit oameni au început să le 
spună celor din gloată că fiecare putea deveni o întrupare 
ambulantă absolut importantă a unei forţe ideale, dacă aveau să 
se asocieze unei asemenea mişcări. Atunci, un asemenea individ 
n-ar mai fi avut nevoie să fie loial, sau generos, sau curajos, el 
avea să fie automat însăşi încarnarea Loialităţii, a Generozităţii, 
a Curajului[...]A fost nevoie de cruzimea lui Stalin pentru a 
introduce în lumea bolşevică acelaşi dispreţ faţă de poporul rus 
pe care naziştii îl arătaseră faţă de germani.“ 

Cum s-a ajuns la socialismul totalitar sau comunism, 
se poate deduce din aprecierile aceluiaşi autor, care 
preciza: „nu există nici o îndoială că Lenin a suferit cea mai 
gravă înfrângere a sa atunci când, la izbucnirea războiului 
civil, puterea supremă, pe care el plănuise iniţial să o 
concentreze în mâinile sovietelor, a trecut în cele ale 
birocraţiei partidului; dar nici chiar această dezvoltare, 
oricât a fost de tragică pentru evoluţia revoluţiei, nu ar fi 
dus în mod necesar la totalitarism. O dictatură a unui 
singur partid nu făcea dacât să mai adauge o singură clasă 
la stratificarea socială a ţării, care era deja în progres, 
această clasă fiind birocraţia, care, potrivit criticilor 
socialişti ai revoluţiei, «poseda statul ca pe proprietatea sa 
privată»(Marx);”*! 

În interpretarea totalitară, toate legile au devenit legi 
ale mişcării. Când naziştii vorbesc despre legea Naturii sau când 
bolşeviciii vorbesc despre legea Istoriei, nici natura şi nici istoria 
nu mai sunt sursă stabilizatoare de autoritate pentru acţiunile 
unor oameni muritori; ele sunt mişcări, în ele însele. Ca un 
curent subteran credinţei naziştilor în legile rasei, care erau 
expresia în om a legii naturale, se găseşte ideea lui Darwin 
despre om ca produs al unei evoluţii naturale care nu se opreşte 
în mod necesar la aspectul prezent al speciei umane tot aşa cum 
sub credinţa bolşevicilor în lupta de clasă ca expresie a legii 
istoriei se află concepţia lui Marx despre societate ca produs al 
unei gigantice mişcări istorice care aleargă potrivit propriei sale 

legi a mişcării către sfârşitul timpurilor istorice, când se va aboli 

de la sine.” 

Mişcările totalitare sunt posibile oriunde se găsesc mase 
care, dintr-un motiv sau altul, au căpătat gustul de organizare politică. 
Masele nu sunt menținute laolaltă prin conştiinţa unui interes comun, şi 
ele sunt lipsite de acea logică specifică claselor, care se exprimă prin 
urmărirea unor obiective precise, limitate şi accesibile. Termenul de 
«mase» se aplică numai la acei oameni care, fie din cauza numărului 
lor, fie din cauza indiferenţei, fie dintr-o combinaţie a ambelor condiţii, 
nu se pot integra în vreo organizaţie fondată pe interesul comun, ori că 
e vorba de partide politice sau guverne municipale, de organizaţii 
profesionale sau sindicate. Potenţial, masele există în orice ţară şi 
formează majoritatea acelor numeroşi oameni neutri, indiferenți din 
punct de vedere politic, care nu intră niciodată într-un partid şi care 
rareori votează.“ 

Pentru a argumenta mai bine motivele pentru care am 
scris această carte, printre care informarea corectă a 
cetăţeanului şi dorinţa de a impulsiona în oarecare măsură 
reconstrucţia societăţii civile, citez în acest sens: 

Cele mai multe argumente împotriva celor care s-au 
dăruit în întregime lui Dumnezeu, lumea de astăzi le-ar aduce 
împotriva nebunilor pentru Hristos. De ce? Pentru simplul fapt 
că aceştia, prin viaţa lor, s-au transformat în critici vii faţă de 
toată mizeria, păcatul, toată minciuna şi toată făţărnicia celor 
care credeau că pot sluji la doi domni, şi lui Dumnezeu şi lui 
Mamona. 

Lumea de astăzi este o lume foarte tolerantă faţă de 
aproape toate formele de manifestare a religiozităţii. Cu o 
singură excepţie: nu poate suferi glasul proorocesc al celor care 
îi cer să se îndrepte. Lumea de astăzi şi-a stabilit legile ei, legi în 
care păcatul este considerat mărgăritar preţios. Dacă cineva 
încearcă să combată păcatul, împotriva lui se ridică iubitorii de 
păcat. Un vechi proverb spune că nu e bine să vorbeşti despre 
sicriu în casa mortului. Tocmai asta fac nebunii pentru Hristos: 
vorbesc despre lucrurile care nu ne plac, despre lucrurile asupra 
cărora vrem să păstrăm tăcerea.“ 

În concluzie putem aprecia că „în materie de 
exploatare, incompetenţă şi proastă folosire a resurselor 
naţionale, regimul comunist (1946-1989) a fost cel mai rău 
pe care l-a cunoscut vreodată România. Dar există multe 
dovezi care sugerează că el a intensificat tipare deja 
existente ale comportamentului negativ în politică, 
introducând de asemenea altele noi.”%5 

Prin urmare „eliberarea de comunism implică în 
prezent transformări politice şi sociale profunde. Acestea 

sunt aproape la fel de sistemice ca acelea care au dus la 
înfiinţarea comunismului în România şi în vecinele ei est- 
europene.”15 

PARTEA a III-a 


IN ZODIA COMUNISMULUI SI DUPA 1989? 
(Simulacrul democraţiei) 
Motto: 
Puţină politică şi sociologie nu cred că strică nimănui. 
Influenţa lor în viaţa noastră este mult prea mare. 
Autoru 
l 


1. Redescoperirea valorilor democrației în 
România postdecembristă (Întoarcerea la 
normalitate compromisă parțial de dl. Ion 
Iliescu) 


Încă de la începutul secolului trecut, reputatul 
psiholog francez Gustave Le Bon punea sub semnul 
întrebării anumite credințe: „socialismul amenință să 
paralizeze marile surse de progres ale umanității, asfixiind 
inițiativele individuale şi deschizând popoarelor perspectiva 
servituţii, mizeriei şi dictaturii. [...] Ziua în care o mare 
credinţă este sortită pieirii este aceea în care valoarea ei 
începe să fie discutată. [...] absurditatea filosofică a 
anumitor credinţe generale nu a fost niciodată un obstacol 
în calea triumfului lor. Ba chiar acest triumf nu pare posibil 
decât cu condiţia ca ele să includă vreo absurditate 
misterioasă. [...] Astăzi revendicările mulțimilor devin din 
ce în ce mai nete, tinzând să distrugă în întregime 
societatea actuală, aducând-o la starea comunismului 
primitiv care a fost starea normală a tuturor grupărilor 
umane înainte de zorii civilizaţiei. Limitarea orelor de 
muncă, exproprierea minelor, a căilor ferate, a uzinelor şi a 
pământului, repartizarea egală a produselor, eliminarea 
claselor suprapuse în favoarea claselor populare etc, 
acestea sunt revendicările. [...] Evidenta slăbiciune a 
credințelor socialiste faţă de toate credinţele religioase ţine 
pur şi simplu de următorul fapt: idealul de fericire socialist 
trebuind să fie însă realizat pe pământ, goliciunea 
promisiunilor va apărea de la primele tentative de realizare 

şi noua credinţă îşi va pierde în acelaşi timp orice 
prestigiu.”! 

Din fericire pentru noi, comunismul a început să fie 
contestat în ţările vecine şi apoi în România la finele anului 
de graţie 1989, an care va rămâne pentru multă vreme 
întipărit în amintire pentru milioane de români. A sunat 
ceasul istoriei şi noi am redescoperit gustul libertăţii. 
„Dumnezeu şi-a întors faţa către noi”, declara un 
revoluţionar (Mircea Dinescu). Tăvălugul schimbărilor din 
ţările comuniste aflate sub influenţa fostei Uniuni Sovietice 
a trecut şi peste noi. Oare cine nu-şi aminteşte cu emotie şi 
respect de febra acelor zile de iarnă de după 22 decembrie 
1989 şi de martirii Revoluţiei? Odată ce s-a prăbuşit 
dictatura cea mai odioasă din această zonă a Europei, după 
atâţia ani de privaţiuni şi suferinţe, am asistat la cea mai 
teribilă descătuşare a poporului român însetat de dreptate 
şi libertate. Cineva spunea că: „acolo unde se sfârşeşte 
teama, începe democraţia”. În sfârşit, românii au făcut din 
nou istorie şi cu un curaj demn de laudă, şi-au luat soarta în 
propriile lor mâini. Euforia acelor zile n-a fost decât 
preludiul unor evenimente tragice şi a fost umbrită de 
teroarea dezlănţuită de aşa-zişii „terorişti”. O lume întreagă 
a putut vedea fragmente din Revoluţia noastră filmată în 
direct. 

În confuzia şi entuziasmul general, puţini s-au gândit 
la posibile scenarii. Totul părea atât de spontan şi de 
simplu! În fapt, teroriştii n-au existat şi nici unul n-a fost 
prins viu. Aceştia n-ar fi avut nici un scop. N-avea sens o 
intervenţie în forţă din partea unor terorişti internaţionali, 
decât dacă ar fi fost angajaţi ca mercenari de către un alt 
stat sau din interiorul statului român. Doar nu există 
terorişti preocupaţi de soarta altor ţări pentru a se implica 
activ. S-au descoperit câteva locuri unde armele erau 
îndreptate asupra mulţimii şi puteau să tragă automat. Au 
existat lunetişti care au împuşcat demonstranți numai în 
cap. Misterul lor însă nu a fost elucidat nici până astăzi de 
către guvernanti. Cine a angajat aceşti mercenari şi le-a dat 
ordin să tragă, nu se ştie. Bănuim doar că ar putea fi 
trupele speciale ale fostei securităţi, specializate în luptă de 
gherilă urbană, angajate în luptă de securişti fanatici ai lui 

Ceauşescu sau de ofiţeri securişti care au pactizat cu lon 
Iliescu şi alţi activişti mai populari şi moderați. Poate că 
într-o zi adevărul va ieşi la lumină şi ne vom întreba 
nedumeriţi cum de a fost posibil aşa ceva. Chiar şi execuţia 
lui Ceauşescu împreună cu soţia în urma unui proces 
sumar, urmată de sinuciderea suspectă a judecătorului 
militar care a dat sentinţa este generatoare de suspiciuni. 
Poate că asta s-a dorit, nu pentru a calma „teroriştii”, ci 
pentru a nu ieşi la iveală anumite lucruri în urma unui 
proces public. Ceauşescu i-ar fi putut denunța el însuşi pe 
cei care îl acuzau. Aceasta înseamnă că noua putere voia să 
se ştie pusă la adăpost, putând fi alcătuită din aceleaşi 
persoane din anturajul lui Ceauşescu care s-au folosit de el. 
La urma urmei fostul preşedinte îşi obținuse privilegiile şi 
averile în mod ilegal, cu concursul unor oficialități. Iată de 
ce s-a evitat acest proces iar caseta video a apărut cu 
întârziere, fiind probabil puţin ajustată datorită unor 
afirmaţii care nu trebuiau să ajungă la urechile publicului. 
Poate că astfel se explică şi intervenţia acelor mercenari 
care au tras în populaţie: pentru a crea confuzie şi a 
constitui motivul ori pretextul pentru eliminarea mai rapidă 
a lui Ceauşescu. 

Lucrurile n-au intrat dintr-o dată în normal. Nu cred 
că presa a fost lăsată în totalitate să-şi facă datoria, precum 
şi organele justiţiei, care ar fi trebuit să facă lumină în 
acest caz. Lucrurile s-au complicat apoi tot mai mult, fiind 
tot mai dificil de a se găsi dovezi şi de a se da explicaţii în 
acord cu realitatea. Vidul de putere a fost umplut la început 
de tineri curajoşi şi inimoşi, care au participat direct la 
demonstraţii , scăpând nevătămaţi din acele locuri. Alături 
de ei au ajuns şi oportunişti interesaţi de perspectivele care 
li se deschid. Aceştia din urmă au provocat conflicte şi 
intrigi în interiorul FSN-ului, s-au sprijinit unii pe alţii şi au 
reuşit treptat să-i elimine direct sau indirect pe ceilalţi, 
inclusiv pe liderii de opinie numiţi de presă disidenti 
(precum Doina Cornea, Dumitru Mazilu, Ana Blandiana şi 
mulţi alţii). Cei mai mulţi au plecat de bunăvoie, dezgustaţi 
profund de ceea ce se întâmpla în politică. Idealurile 
Revoluţiei nu mai existau în mintea celor de la putere. 
Dintr-o revoluţie anticomunistă s-a ajuns la una îndreptată 

împotriva lui Ceauşescu. Nu s-au schimbat prea multe 
lucruri. Ea a fost înfăptuită de poporul român dar apoi a 
fost confiscată de vechii nomenclaturişti şi oportunişti. 

S-a acreditat ideea unei lovituri de stat organizată din 
afara ţării şi cu sprijin intern. Căderea lui Ceauşescu era 
iminentă oricum la sfârşitul lui 1989. Având în vedere mai 
multe aspecte, ideea aceasta a loviturii de stat prinde să ia 
contur. S-a observat deja că apariţia târzie a d-lui Ion 
Iliescu la televiziune a fost pregătită minuţios şi i s-a netezit 
calea spre a ajunge liderul principal de opinie. Şcoala 
politică îi era de folos. Fusese în vizorul securităţii şi 
supravegheat ori arestat la domiciliu (de ce nu în mod real, 
ca atâţia alţii?). Era «văzut» la Moscova, unde îşi făcuse 
studii suplimentare ca un potenţial nou preşedinte pentru 
România, ca lider reformator al comunismului, adept al 
politicii lui Mihail Gorbaciov. Nu a avut merite deosebite şi 
a fost propulsat de alţii, care ulterior desigur că au fost 
recompensaţi pentru sprijinul lor. De ce a fost ales tocmai 
el, care fusese secretar de partid la laşi? Chiar nu a avut 
nici un rival pe măsură? A câştigat detaşat alegerile din 
1990 graţie imensei şi abilei propagande care i s-a făcut, 
precum şi promisiunilor făcute muncitorilor şi ţăranilor, 
categoriile sociale cele mai numeroase. În 1992 a câştigat 
din nou datorită faptului că şi-a onorat aceste promisiuni în 
mare parte, cum ar fi reducerea săptămânii de lucru la cinci 
zile, munca de opt ore, salarii mai mari, retrocedarea 
proprietăţilor funciare (L18 / 1991) etc. In felul acesta a 
asigurat perpetuarea comunismului obţinând pacea socială, 
sacrificând dezvoltarea economică a ţării şi înglodarea ei în 
datorii . 

Sunt întrutotul de acord cu d-l Nicolae Manolescu, 
care remarca faptul că guvernanţii din timpul regimului 
«popular» al lui Iliescu au făcut o mare greşeală 
îndepărtând de la putere disidenţii, intelectualii marcanţi şi 
tinerii în general de la conducerea treburilor publice. Cât 
priveşte intelectualii şi disidenţii, e poate de înţeles dar de 
ce i-a îndepărtat pe tineri? Oare nu era normal ca tocmai 
aceştia să fie apreciaţi şi consultaţi pentru că au înfăptuit 
Revoluţia? N-aveau ei cea mai puternică motivaţie a 
schimbării şi a reformelor? N-aveau ei conştiinţă şi energie 

de a înfăptui aceste schimbări într-o ţară al cărei viitor le 
aparţinea? 

Când în România exista un puternic aparat represiv, 
Revoluţia nici n-ar fi fost posibilă fără aportul, elanul, 
curajul şi tenacitatea tinerilor. Era atunci firesc să fie 
chemaţi să promoveze schimbări în continuare, ca forţă 
socială, capabilă şi dinamică. Doar ştim că tineretul este 
promotor al progresului şi înnoirii societăţii, un adevărat 
motor al dezvoltării. Tinerii sunt cel mai greu de manipulat, 
deoarece cunosc mai rar compromisurile şi remarcă mult 
mai uşor prejudecățile, minciuna, falsul, automatismele şi 
inerția societăţii. În viziunea lor, utopia comunismului sau 
socialismului ştiinţific e total depăşită şi de domeniul 
trecutului. 

A existat apoi acel fenomen social numit Piaţa 
Universităţii, care a reunit în stradă în mai-iunie 1990 sute 
şi mii de tineri, la care s-au adăugat şi unii profesori şi 
intelectuali. Aceşti tineri, în mare parte studenţi au sesizat 
neregulile din politică şi continuarea practicilor comuniste 
chiar şi în învăţământ. S-au agăţat cu disperare de 
idealurile Revoluţiei, care erau anticomuniste, pentru a-i 
păstra intact spiritul şi a determina schimbări majore în 
societate. Mineriada care a urmat a fost o soluţie extremă, 
politicienii de la putere temându-se cumplit pentru viitorul 
lor personal. Minerii au fost chemaţi şi ajutaţi să vină cât 
mai repede la Bucureşti. Imaginile prezentând studenţi 
agresaţi cu bâte de mineri (sau tineri ori intelectuali în 
vârstă) au făcut înconjurul lumii, diminuând considerabil 
simpatia câştigată de noi pe plan internaţional. Lucrurile 
din România au devenit evidente în exteriorul ţării. 
Principalii lideri ai studenţilor au fost bătuţi şi arestaţi, 
refuzându-li-se până şi dreptul de a avea opţiuni politice. 

O întrebare firească este aceea: cu ce au greşit aceşti 
tineri? Pentru că s-au opus corupţiei din politică şi 
alegerilor nedemocratice? Pentru că n-au dorit să li se 
confişte Revoluţia de oameni care i-au deturnat idealurile, 
înlocuindu-le cu interesele personale şi de grup? Nu 
întâmplător împotriva tuturor  disidenţilor (potențiali 
conducători ai României) s-a declanşat atunci o vastă 
campanie de denigrare în presă şi în alte medii. S-a apelat 

până şi la sprijinul SRl-ului de atunci. Vina care li s-a 
reproşat de putere era aceea că ar fi fost manipulaţi politic. 
Analizând faptele nu putea fi vorba de aşa ceva. Ei nu 
doreau decât să nu lase ţara pe mâna „criptocomuniştilor”, 
„neocomuniştilor” sau „comuniştilor cu faţă umană”. Şi-au 
dat seama că viitorul ţării şi implicit al lor e în mare pericol 
cu astfel de oameni la conducerea ţării. Pierdeam şansa de 
a ne redresa cu un sprijin maxim din străinătate. Imaginea 
României a fost astfel compromisă şi am rămas apoi undeva 
la periferia lumii. 

În pofida obstacolelor şi greutăților mari, tânăra 
democraţie românească şi-a făcut simțită prezenţa. Unele 
lucruri au început să se mişte într-o direcţie bună. 
Democraţia n-a fost înţeleasă de unii decât ca un mijloc de 
a te afirma pe seama altora şi de a face aproape tot ce vrei 
prin orice mijloace. Vinovaţi sunt aceşti indivizi lipsiţi de 
scrupule.  Vinovaţi sunt şi cei care au practicat 
dezinformarea sau n-au oferit informaţiile necesare. 
Democraţia nu este o vorbă goală în vânt. Sistemul 
democratic este cel care promovează oameni de valoare 
certă şi anumite valori ale sale. Democraţia mută accentul 
pe individ dar nu exclude autoritatea statului şi a legilor 
sale. Dacă în comunism, statul era atotputernic încât 
strivea individul sub povara îndatoririlor sale, pe care şi-l 
subordona ca pe un oarecare şurub dintr-un aparat imens, 
în democraţia autentică (capitalistă) statul are menirea să 
apere şi să garanteze tuturor drepturi egale. Cetăţeanul 
este aşezat astfel deasupra statului. 

P.P. Negulescu are o viziune largă asupra 
democraţiei, afirmând că: „«la rădăcina ideii democratice» 
se găsesc «două instincte fundamentale» ale omului ca 
«ființă socială», adică nevoia de libertate şi nevoia de 
egalitate, şi că amândouă aceste instincte «tind, în mod 
imperios, să se satisfacă». [...] Democraţia a apărut astfel 
ca un produs spontan al evoluţiei sufleteşti a omenirii 
civilizate. Ca atare, ea nu poate să aibă, în sine, nimic rău. 
Din nefericire însă, regimul parlamentar, la care a recurs, 
ca formă de aplicare a principiului său fundamental, 
presupunea ca să poată funcţiona în chip mulţumitor, o 
sumă de condiţii ce nu se găseau realizate, la început, şi 

sunt încă departe de a fi realizate pe deplin, în timpul de 
faţă. Cea dintâi din acele condiţii era ca popoarele când îşi 
aleg reprezentanţii în parlamentele chemate să regleze, 
prin legi, desfăşurarea vieţii lor, să ştie bine ce fac. Cine ar 
putea însă afirma că a fost sau că e totdeauna aşa?”? 
Privind acum în urmă, realizăm că de fapt în 1989 a 
avut loc doar „debarcarea” lui Ceauşescu de la putere şi 
introducerea unui „comunism cu faţă umană”. S-au creat 
aparențele unei societăţi democratice prin adoptarea 
Constituţiei în 1991 şi prin măsurile luate: pluripartidism, 
libertatea de exprimare, separaţia puterilor din stat şi 
altele. Analizându-le însă, constatăm că în realitate aceste 
măsuri nu erau aplicate în practică potrivit concepţiei 
acestora. Ele erau concepute într-un mod şi interpretate 
altfel sau blocate în practică. Pluripartidismul a condus la 
înfiinţarea a zeci şi zeci de partide, fărâmiţând opţiunile 
electoratului. Poate că era normal, caracteristic pentru 
începutul democraţiei însă situaţia durează de prea multă 
vreme. Libertatea de exprimare a fost acordată aproape 
fără limite (după atâţia ani de cenzură era parţial 
explicabil), permiţând specialiştilor în diversiune şi 
manipulare să influenţeze masele după dorinţele lor iar 
altora le prindea bine pentru exprimarea lor vulgară sau în 
exces. „Zona liberă de comunism” creată în Piaţa 
Universităţii de studenţii bucureşteni a apărut ca o reacţie 
firească de împotrivire la deturnarea idealurilor şi 
programelor revoluţionarilor. Timp de aproape două luni au 
făcut grevă dormind sub cerul liber, protestând împotriva 
celor corupți ajunşi la putere, împotriva politicilor de 
denigrare şi epurare a disidenţilor şi tinerilor, precum şi 
măsurilor luate în viaţa socială şi economică. Stagnarea şi 
regresul în economie erau îngrijorătoare. Cum puteau ei să 
accepte să fie conduşi tot de comunişti, chiar şi reformatori 
ai acestuia? Spiritul profund anticomunist i-a atras şi pe 
mulţi intelectuali, care li s-au alăturat. Au cerut clarificarea 
evenimentelor din decembrie 1989 şi tragerea la 
răspundere a celor vinovaţi. Au cerut un proces al 
comunismului pentru a stabili vinovăția celor care au 
înfometat poporul român şi l-au supus la privaţiuni severe, 

care au arestat, au deportat şi au ucis sute de mii de 
români. 

Puterea de atunci a recurs la judecarea câtorva 
persoane pentru a linişti spiritele şi masele. Majoritatea 
românilor s-au declarat mulţumiţi şi aşa, considerând că s-a 
făcut dreptate. Realitatea este că totul s-a făcut de 
mântuială, pentru „a arunca praf în ochi mulţimii”. 
Ministrul de atunci al apărării, Victor Babiuc îşi luase 
personal angajamentul că se va ocupa de această problemă. 
Nu numai că n-a făcut acest lucru dar tergiversând-o nu a 
lăsat nici pe alţii să o rezolve încât timpul a trecut şi a 
aşternut praf peste aceste dosare. Dovezile au devenit 
aproape imposibil de obţinut. Un asemenea proces era 
absolut necesar pentru a reda demnitatea poporului român, 
condamnând atât comunismul dar şi pe cei care l-au aplicat. 
Oamenii ar fi înţeles şi ar fi renunţat la mentalităţile 
comuniste, urmărind cu interes un proces public precum s-a 
făcut cu nazismul. Lumea civilizată ne-ar fi apreciat enorm 
gestul şi ar fi avut încredere în schimbările din România, 
întinzându-ne o mână de ajutor mult mai energică. 

De ce n-am avut un asemenea proces cerut de 
intelectualii români? Pentru că mulţi şi-ar fi pierdut 
funcţiile şi credibilitatea publică, putând ajunge chiar în 
anonimat. Acest proces ar fi făcut curăţenie în rândul 
politicienilor, permiţând accesul la vechile dosare întocmite 
de securitate. Informatorii şi colaboratorii securităţii ar fi 
fost excluşi din viaţa politică. Societatea ar fi devenit 
transparentă şi cu adevărat democratică. Mi se pare 
relevantă afirmaţia fostului şef al SRl-ului, d-l Virgil 
Măgureanu care afirma la un moment dat că dacă ar 
prezenta lista cu toţi colaboratorii securităţii, mai bine de 
jumătate dintre politicieni s-ar regăsi pe ea. În acest caz, 
cum putem noi, românii, să promovăm schimbări reale cu 
oameni compromişi, de o moralitate îndoielnică? Dacă ar fi 
avut loc acest proces general al comunismului şi al liderilor 
comunişti care au abuzat excesiv de puterea lor, 
guvernanţii ar fi câştigat un mare credit moral şi suport din 
partea electoratului. 

Din păcate, în iunie 1990, regimul lui Iliescu a mai 
făcut un pas greşit aducând minerii la Bucureşti în frunte 

cu Miron Cozma. Aceştia au fost chemaţi, ajutaţi şi călăuziţi 
în capitala României. Acest exemplu de manipulare în masă 
era caracteristic unui regim comunist. Şi Ceauşescu 
procedase la fel aducând muncitorii din uzinele apropiate 
să-i asculte discursurile şi să-şi exprime adeziunea prin 
aclamații şi aplauze repetate. Nu trebuie să pierdem din 
vedere privilegiile şi subvenţiile acordate minerilor. Deci, 
minerii îi erau datori lui Iliescu şi au intervenit de câteva 
ori. Dovezi nu prea există dar logic aşa stau lucrurile. 
Puterea şi-a cerut scuze pentru excesul de zel al minerilor, 
care au devastat magazine, universităţi, sedii de partide şi 
au molestat sute de persoane. 

Aceste evenimente regretabile n-au putut fi date 
uitării mai ales de cei care au fost în mijlocul lor. Piaţa 
Universităţii a rămas un simbol al unirii românilor de bună 
credinţă şi cu conştiinţă civică. Guvernanţii s-au străduit 
din răsputeri să împrăştie această opoziţie democratică şi 
să şteargă din amintirea acestei comuniuni a unor tineri în 
jurul unor revendicări legitime, abătând totodată atenţia 
opiniei publice asupra altor probleme mai puţin importante 
sau pe care le-au atins tot în mod superficial. Totuşi s-au 
format noi asociaţii de revoluționari şi chiar partide (Alianţa 
Civică, Partidul foştilor deţinuţi politici şi multe altele). 

Regimul lui Iliescu s-a bazat din plin pe „sicofanţi şi 
yesmani”, cum îi numeşte scriitorul şi publicistul Octavian 
Paler (adică oameni supuşi care nu discută şi nu analizează 
ordinele primite). Din acest punct de vedere regimul său 
seamănă cu o corporație, care nu mai pune în centrul său 
omul ci interesele celor care o conduc. Nicolae Manolescu 
remarca şi pe bună dreptate că „după orice revoluţie 
urmează o contrarevoluţie” iar în 1990 restauraţia a învins. 
Vechea nomenclatură comunistă din eşaloanele doi şi trei 
(cu funcţii anterioare mai neînsemnate) a reuşit să 
monopolizeze puterea şi economia ţării, înlăturând pe mulţi 
oameni devotați schimbărilor în bine necesare României. 
Procesul comunismului n-a mai avut loc dar s-a bârfit copios 
pe seama lui şi a celor care l-au cerut. Au fost denigraţi 
oameni integri şi cu o personalitate distinctă şi marcantă, 
adică oameni absolut remarcabili şi valoroşi. 

O parte din presa actuală a relatat despre implicarea 
lui Ion Iliescu şi altor lideri în afaceri ilegale cu petrol în 
timpul embargoului din Iugoslavia sau deturnării de fonduri 
pentru campanii electorale. S-a aflat că în 1994, d-l Ion 
Iliescu alături de Nicolae Văcăroiu şi Teodor Meleşcanu au 
încheiat o tranzacţie în secret cu unii lideri ruşi prin 
montarea unor linii telefonice speciale şi secrete, fără a 
avea acordul Consiliului Suprem de Apărare a Ţării (CSAT). 
In 1996 s-a renunţat la ele datorită unor dezvăluiri la 
vremea respectivă într-un ziar bucureştean. Despre aceste 
scandaluri s-au aflat multe chiar înainte de alegerile din 
2000 dar informaţiile n-au ajuns la cunoştinţa tuturor 
cetăţenilor, obişnuiţi să nu citească ziarele şi să ia în serios 
unele dezbateri de la posturile de televiziune nou apărute. 

Într-una din cărţile sale, Octavian Paler spunea 
despre d-l Ion Iliescu că „se află doar în treabă”. Cineva îşi 
propusese chiar să scrie în acest sens o teză de doctorat pe 
tema „Aflarea în treabă - metodă de lucru la români”. 
Scriitorul Eugen Negrici spunea într-un interviu că 
acordarea de către Iliescu a unor concesii mari muncitorilor 
şi parţial ţăranilor, după ce i-a făcut să aştepte câţiva ani 
corespunde în mare măsură „principiilor manipulării 
inspirate din tehnicile dresajului prin momeli şi pedepse 
date la timp. [...] Perfecţionate de decenii în URSS, predate 
viitoarelor cadre de conducere la Universitatea Lomonosov 
şi cuprinse în setul de directive oferit de NKVD noilor 
conducători ai democraţiilor populare, aceste principii şi 
aceste tehnici au devenit un fel de manual al stăpânirii şi 
supunerii.” Într-adevăr, ne putem da seama de efectele 
creşterii salariilor şi reducerii săptămânii de lucru dintr-o 
dată la 5 zile şi 8 ore pe zi. Ne aducem aminte de inflaţia 
galopantă şi devalorizarea uriaşă a leului cu efect imediat 
asupra puterii de cumpărare. Nu erau normale asemenea 
concesii făcute din proprie iniţiativă. Sindicatele nu au avut 
cel mai greu cuvânt de spus deoarece producţia industrială 
era în declin ca şi exportul. FSN-ul şi ulterior PDSR-ul au 
urmărit voturile noastre pentru a rămâne la putere. Şi-au 
făcut campanie electorală tot timpul, pe banii noştri şi 
lăsând economia să se descurce singură. 

În cartea sa - „Noaptea totalitară”, Vladimir 
Tismăneanu explica situaţia generală creată: „Achitarea 
foştilor demnitari comunişti nu trebuie să ne alarmeze 
peste măsură. Intr-un regim prezidenţial, dominat cu un 
trecut politic similar cu al acuzaților era perfect previzibil. 
Adevărul este că această achitare reprezintă o confesiune a 
veritabilei identități politice a echipei diriguitoare, precum 
şi a realelor ei simpatii şi afinități. Pe de altă parte, 
amânarea reformelor şi blocarea tranziţiei democratice nu 
pot fi decât opţiuni temporare. Este astfel de negândit ca d-l 
Iliescu şi amicii săi să nu fi înţeles chiar nimic din ceea ce s- 
a petrecut în ultimii ani, adică un proces ireversibil de 
autonimicire a unui sistem atins de o incurabilă maladie 
degenerativă. [...] Abuzând de tactici populiste, prizonieri ai 
unei tot mai vetuste şi costisitoare logici a puterii, nici ei, 
nici echipa Roman, nu pot obţine decât simple amânări de 
scadenţe. Chestiunea vitală însă rămâne deschisă, iar 
soluţia ei se găseşte nu numai în afara, dar chiar împotriva 
tradiţiilor şi mentalităților comuniste.” 

Societatea noastră trece printr-o puternică criză, 
reflectată de nivelul de trai tot mai scăzut în rândul 
majorităţii covârşitoare (în jur de 80%) a populaţiei. 
Subjugată încă de comunism, societatea românească este 
tot mai bolnavă, aflându-se în impas în toate domeniile. S-a 
ajuns aici deoarece oameni iresponsabili n-au supus-o unei 
intervenţii chirurgicale la începutul anilor 1990-1991. Am fi 
suferit atunci un an sau doi, dar apoi lucrurile ar fi intrat pe 
un făgaş normal. Noi am făcut doar primii paşi ai 
democraţiei şi ne-am oprit la poarta marilor uzine şi 
combinate, Regii Autonome cu teamă, neputinţă sau 
reavoinţă. Orice reformă, cât de mică, întâmpină mari 
dificultăţi. 

S-a remarcat şi o criză de autoritate a statului şi a 
legilor sale încât putem spune că România nu este încă un 
stat de drept despre care vorbeşte Constituţia noastră. 
Dezvoltarea are nevoie de promovarea unor legi «solide», 
ori la noi nu există suficiente legi iar cele existente nu sunt 
explicite, concise şi dau naştere la interpretări 
contradictorii în multe cazuri. De ce nu sunt ele complete şi 
nu au anexate imediat şi normele de aplicare, e vina 

legislativului, şi modului greoi în care sunt trecute prin cele 
două Camere ale Parlamentului. Practica demonstrează 
clar  imperfecţiunile legilor şi slăbiciunile lor sunt 
exploatate apoi de diverse cercuri de interese. Nu este 
exclus ca unele să fi fost date tocmai pentru a spori 
privilegiile unor cercuri şi clientele politice. De altfel, sunt 
destui deputaţi şi senatori care au (au avut) propriile 
afaceri şi interese. Deci, la noi primează în locul interesului 
general, interesele de grup şi cele personale. 

Poate ar trebui să ne întrebăm de ce nu avem un stat 
de drept şi legile nu sunt respectate. În constituţie scrie pe 
undeva, la art. 16 că: „Nimeni nu este mai presus de lege”. 
Românii mai defavorizaţi au remarcat că aceste legi nu sunt 
luate în serios de unii, care se consideră totuşi invincibili şi 
sustraşi legilor. Într-un articol, Casian Balabasciuc scria în 
acest sens: „Din patru în patru ani, vigilenţa şi inteligenţa 
poporului român sunt puse la grea încercare. Vin alegerile 
şi odată cu ele, campania lungă, agasantă, deşănţată (şi 
costisitoare - aş adăuga eu). Aşa e la noi. [...] La noi, a face 
politică înseamnă a ascunde cu abilitate adevărul, a promite 
în van, a căuta creduli, naivi şi a profita din plin de 
avantajele poziţiilor înalte oferite de votul celor pe care 
reuşeşti să-i amăgeşti. Imunitatea pe care şi-au asigurat-o 
prin lege cei puternici este similară lipsei de răspundere. 
[...] La noi, omul de rând este extaziat în faţa puterii 
primitive şi lipsite de scrupule. «Bravo, zice românul, ăsta 
da bărbat! Nu-i pasă de nici o lege, are bani cu hârdăul şi 
nimeni nu-i poate face nimic!» Şi pe acela îl votează, fără să 
se întrebe de ce el, alegătorul, trebuie să respecte legea, 
trebuie să dea socoteală pentru faptele sale, trebuie să se 
încadreze în limitele bunului-simţ, iar alesul său nu. De 
aceea şi azi la noi este «atâta jale-n casă », cum zicea 
Goga.” 

Observând cum rezonează puterea la reacţiile 
mulţimii, la dorinţele ei imediate, putem afirma că România 
este de fapt condusă de un autoritarism popular, care a 
înlocuit autoritatea statului. De aceea, a şi câştigat alegerile 
d-l Iliescu în câteva rânduri: pentru că este popular, este pe 
placul mulţimii. S-a ridicat din rândurile ei şi pare modest şi 
echilibrat („sărac dar cinstit”?!). Românii nu cunosc 

aproape deloc doctrinele politice şi programele partidelor 
din România. Ar fi trebuit ca însăşi puterea să informeze 
sau să permită accesul la o campanie de informare a 
populaţiei alături de fundaţii care apără drepturile omului, 
pentru a înlătura confuzia care există şi a pune bazele 
solide unei democraţii transparente şi reale. 

Voi reda în continuare, câteva fragmente din 
articolele lui Toma Roman: „Aproape toţi cercetătorii 
fenomenului politic românesc sunt de acord că PDSR-ul 
reprezintă, în mentalul colectiv, concretizarea trecutului 
comunist, a nostalgiei după siguranţa socială dată de 
autoritarismul statal. Discursurile populiste ale liderilor lui, 
în special ale d-lui Ion Iliescu nu au făcut decât să susţină 
această nostalgie, normală pentru cetăţeanul derutat de 
primejdiile zilnice ale unei tranziţii ce pare a nu avea 
sfârşit. Sufocat de grava criză economică, incapabil să se 
adapteze la rigorile regimului concurenţial impus de piaţa 
liberă, electoratul pare a nu mai băga în seamă dublul 
limbaj PDSR-ist, partidul anunțând în exterior cu totul 
altceva decât prezintă în ţară. În lipsa unei «a treia căi », el 
va vota aşadar acest partid care îi întreţine iluziile de 
stabilitate şi siguranţă, deşi nu are nici o garanţie că ele vor 
deveni realitate. [...] PDSR-ul va triumfa în alegeri pentru 
că a ştiut să speculeze mentalitatea remanentă a românului, 
pentru că după dezamăgitoarea experienţă a Schimbării 
(din 1996) - nu a ezitat să-i spună ceea ce acesta dorea să 
audă. Partidul d-lui Iliescu nu are nici o consistenţă 
doctrinară şi  programatică, mulţumindu-se doar să 
rezoneze la reacţiile psihologice ale electoratului, cu scopul 
vădit de a prelua Puterea. Altfel spus, PDSR-ul este un 
partid oportunist, o asociere conjuncturală de interese 
politico-economice. Pentru România revenirea lui la putere 
ar însemna o nenorocire, ţara pierzând şansa finalizării 
tranziţiei chinuite în care se află şi riscând să fie izolată de 
Occident. [...] este o aberaţie a susţine că revenirea lui la 
Putere ar însemna tentarea unei restaurări a comunismului. 
Burghezia structurată de PDSR este la fel de interesată ca 
şi cea produsă de CDR (Convenţia Democratică Română) şi 
de aliaţii săi de integrare europeană şi euroatlantică. [...] 
Câştigarea alegerilor parlamentare va face din PDSR un 

partid la răscruce pentru că abia atunci se va declanşa 
bătălia internă între politicieni şi profitorii de politică. [...] 
Se ştie că PRM-ul (Partidul România Mare) nu are un 
program precizat, «tezele» lui fiind un amalgam de idei 
etatist-socializante, xenofobe şi naţionalist-şovine, şi că 
liderul C.V. Tudor este o «ciudăţenie» ce îmbină bufoneria, 
pseudocultura, demagogia fără limite, bădărănia. PRM-ul, 
un mozaic alcătuit din foşti securişti şi milițieni, afacerişti 
veroşi, vedete culturale de moment etc. [...] In lipsa unei 
veritabile a treia căi, PRM-ul a apărut singura forţă 
necompromisă de beneficiile puterii. Naivii au uitat că 
partidul vadimist a participat la guvernarea dintre 1992 şi 
1996. [...] Mixtura PRM-istă este, în continuare, formată din 
diletanţi şi profitori de duzină.” 

Stelian Tănase remarca faptul că: „PDSR se bucură 
de sprijinul unui electorat îmbătrânit, rural format din 
principalele categorii defavorizate.” Despre acest partid şi 
liderul său voi pomeni mai târziu, când voi aminti de 
scandalurile în care a fost implicat în anul 2000. Silviu 
Brucan menţionează în cartea sa „România în derivă” că: 
„Partidul Democrat şi-a dat seama că social-democratismul 
are sens numai într-o ţară care a depăşit sărăcia şi 
înapoierea tehnică (precum Germania), dispunând de un 
surplus al venitului naţional ce poate fi redistribuit mai 
echitabil. [...] Manifestul Dreptei, lansat de Partidul 
Alternativa României (ulterior rebotezat Uniunea Forţelor 
de Dreapta), a surprins tocmai partidele politice situate în 
mod firesc la dreapta spectrului politic românesc. Cel mai 
şocant lucru în Manifest li s-a părut sintagma «Dreapta 
înseamnă capitalism » noţiune tabu în retorica lor politică, 
absentă cu desăvârşire în discursul lor electoral.” 

În revista „Cronica Română” din 30 decembrie 1999, 
preşedintele UFD, Varujan Vosganian declarase că „UFD şi 
ApR sunt singurele partide din România care au cu 
adevărat vocaţia modernităţii, restul partidelor nefiind 
altceva decât reciclări ale unor formule din perioada 
interbelică sau comunistă”. Acesta era şi motivul pentru 
care „domnia sa credea că sunt cele mai dinamice în ceea 
ce priveşte încorporarea oamenilor care se hotărăsc acum 
să intre în politică.” (consemna Arthur Suciu). 

Democraţia nu poate funcţiona normal într-o societate 
bolnavă, care practică o economie nesănătoasă şi ridică în 
slăvi corupţia şi birocraţia. Privind retrospectiv în urmă, s- 
au făcut nepermis de multe greşeli, iar consecinţele 
acestora ne determină să ne învârtim într-un cerc vicios şi o 
tranziţie interminabilă. Era evident încă de la început că 
trebuiau operate schimbări majore în societatea noastră. 
Însă n-au fost făcute şi astfel handicapul faţă de alte ţări s-a 
mărit considerabil. Problema s-ar putea pune şi din punct 
de vedere psihologic. După atâtea privaţiuni şi sacrificii, 
românii vor mai avea tăria să suporte alte costuri ale 
tranziţiei, care ar putea schimba lucrurile în bine? Vom 
izbuti să ducem vreodată la capăt ceea ce am început? 

Desigur, ceea ce ne-am propus sunt obiective care nu 
pot fi realizate peste noapte şi fără multe eforturi. Trecerea 
de la o economie etatizată şi supercentralizată la economia 
de tip modern, concurenţială şi liberă necesită crearea unor 
instituţii noi, în care să lucreze profesionişti pentru a o 
promova şi monitoriza; presupune voinţă politică de a 
privatiza toate societăţile cu excepţia celor de interes 
strategic pentru România, precum şi adaptarea oamenilor 
la noile cerinţe şi condiţii incluzând şi un nou mod de 
gândire. Fără un management (arta conducerii societăţilor) 
performant şi tehnologii moderne autohtone dar şi din 
exterior, nu putem obţine o creştere economică scontată şi 
un nivel de trai mai bun pentru toţi românii. 

Un membru al PDSR-ului, Adrian Păunescu insistase 
asupra ideii că poporul român trebuia consultat în 1990 
printr-un referendum naţional dacă doreşte să meargă spre 
capitalism sau să îmbunătăţim socialismul. Mă întreb oare 
dacă puteau să aleagă în cunoştinţă de cauză toţi muncitorii 
şi ţăranii, care formează majoritatea populaţiei, sau dacă ar 
fi fost manipulati grosolan şi în această problemă? Cert este 
că istoria ne-a adus în acest prag evolutiv şi nu puteam să 
facem noi excepţie. Schimbările au cuprins o zonă vastă. 
Chiar şi Rusia se îndreaptă acum spre capitalism, deşi 
presa semnalează că e condusă de un sistem mafiot. Poate 
că alegând socialismul, n-am fi ajuns la un «socialism de 
stat» ca în Germania, ci tot la unul marxist-leninist puţin 

modificat. Poate că ne este teamă de capitalism şi că ne 
vom pierde locurile de muncă. 

După Revoluţie, mulţi români au căutat să profite de 
conjunctură şi să se îmbogăţească. Unii au reuşit, alţii nu. 
După ce au comis o ilegalitate, a urmat şi a doua ş.a.m.d. 
Desființarea CAP-urilor nu s-a făcut imediat legal. Unii au 
luat-o înaintea legii şi şi-au “înapoiat” partea lor din avuţie: 
animale, terenuri, construcţii, materiale etc. De asemenea, 
IAS-urile şi Institutele de cercetări agricole ori alte 
exploataţii de stat au fost adeseori ţinta furturilor şi 
distrugerilor. În locul CAP-urilor nu s-au înfiinţat asociaţii 
agricole, ci pământul a fost fărâmiţat, fiind lucrat în mare 
parte cu mijloace rudimentare. Având în vedere numărul 
însemnat al ţăranilor şi gospodăriilor rurale, ineficienţa sau 
nerentabilitatea în agricultură şi zootehnie, practicate la un 
nivel foarte redus putem deduce că acestea afectează 
nivelul de trai, îi dăunează profund prin preţurile mai 
ridicate nu numai lor dar şi întregii populaţii a României. 

Nici privatizarea nu a avut prea mult succes. Unii au 
dorit doar să se îmbogăţească, cumpărând licitaţiile 
organizate şi trecând în proprietate terenuri, construcţii şi 
utilaje la un preţ mai mic decât cel real. Ba li s-au modificat 
uneori denumirea pentru a fi mai ieftine. După ce s-au văzut 
cu ele, proprietarii le-au folosit o vreme s-au le-au vândut 
obţinând preţuri fabuloase uneori. Alţii au cumpărat 
acţiuni semnificative pentru a-şi impune politica lor şi 
falimentând societăţi pentru a le recumpăra la preţ mai 
mic, direct sau prin interpuşi. S-au făcut multe asemenea 
„inginerii financiare” în mai multe domenii pentru că 
legislaţia a lăsat poarta deschisă unor asemenea mijloace 
rapide de îmbogăţire imorale. 

Exporturile au continuat mereu să scadă deşi s-au 
produs destul de multe mărfuri poate şi datorită obţinerii 
dificile a licenţelor de import-export, precum şi scumpirii 
tarifelor la transportul CFR şi naval. Flota românească s-a 
redus considerabil pentru că a fost vândută în mare parte 
datorită neachitării unor taxe în străinătate (şi fiind puse 
sub sechestru). Ori se ştie că transportul naval este cel mai 
convenabil pentru mărfuri. Regia Căilor Ferate Române a 
impus şi ea preţuri mai mari, având monopol în domeniu şi 

justificându-le prin creşterea inflaţiei, a preţului energiei şi 
carburanţilor, a cheltuielilor de întreţinere şi modernizare 
(mai puţin vorbind despre creşterile salariale substanţiale). 

Capitalismul sălbatic despre care s-a mai vorbit şi în 
presă însemna o concurenţă acerbă şi căutarea unor 
mijloace cât mai rapide de îmbogăţire, cum ar fi 
excrocheriile (de Caritas au auzit toţi), evaziunea fiscală ş.a. 
Nu s-ar fi ajuns chiar atât de departe dacă legislaţia ar fi 
fost completată şi aplicată cu rigoare, dacă fiscalitatea 
impusă de stat n-ar fi fost excesivă, creditele acordate de 
bănci sectorului privat n-ar fi fost atât de mari. În vreme ce 
statul a acordat subvenţii enorme unor întreprinderi de stat 
şi combinate gigantice, sectorul privat a fost sprijinit foarte 
puţin. Scăderea puterii de cumpărare şi inflaţia a afectat 
mult nivelul consumului încât multe societăţi de producţie 
şi comerciale au dat faliment. 

Regimul Iliescu care a condus iresponsabil ţara în anii 
1990-1996 (în ultimii ani împreună cu Partidul România 
Mare) se face vinovat de situaţia actuală, neluând măsurile 
necesare pentru a stopa declinul economic întârziind 
nepermis de mult operarea reformelor structurale 
(autentice). Cred că nu s-a dorit reforma. S-a dat mereu 
vina pe alţii şi pe conjunctura internaţională, precum şi pe 
acele state care nu şi-au mai achitat datoriile faţă de partea 
română. Realitatea era însă alta. 

În „Informaţii Naţionale” din noiembrie 2000 (ziar al 
Centrului de Monitorizare Media al Fundaţiei pentru 
Libertate, Tradiţie şi Capitalism) se preciza că: După 
revoluţie, uriaşele structuri comunisto-securiste, scăpate 
din constrângerile ideologice ale fostului regim, au trecut 
rapid la construirea unui stat mafiot, în cadrul căruia să 
poată jefui fără nici o restricţie avuţia naţională. Instituţiile 
fundamentale ale statului, care ar fi trebuit să apere 
ordinea şi legea în ţară, au lucrat în slujba mafiei roşii. 
Parlamentul, poliţia, justiţia, serviciile secrete, 
administraţia locală etc. au ajuns la cheremul marilor 
borfaşi. Bugetul a fost văduvit de miliarde de dolari, 
economia a fost distrusă, populaţia a fost furată, 
batjocorită şi aruncată într-o mizerie tot mai adâncă. 
Guvernarea Stolojan a însemnat, atât în plan politic cât şi în 

cel economic, o stagnare a proceselor calitative. Pentru o 
perioadă de tranziţie cum era aceea, stagnarea înseamnă, 
de fapt regres. [...] Numai că forma originală de dictatură 
aşa-zis economică pe care a propus-o nu prea a funcţionat 
după 1989. [...] în intervalul de timp de numai un an cât s-a 
aflat la guvernare, scăderea activităţii economice a devenit 
catastrofală. [...] Tot Stolojan a avut o grijă permanentă să 
descurajeze programatic orice iniţiative productive sau 
investiţionale, asta în timp ce se bătea cu pumnii în piept că 
încurajează iniţiativa agenţilor economici... Oare ex- 
premierul nu realiza că nu avea cum să dezvolte iniţiativa 
agenţilor economici atunci când dobânzile (peste 70%) 
percepute de bănci echivalau cu o sinucidere economică 
pentru întreprinzătorul care apela la împrumut? [...] De 
parcă n-ar fi fost de ajuns, la vremea aceea numele lui 
Stolojan a fost implicat şi în numeroase scandaluri de 
răsunet şi fraude care au prejudiciat statul de milioane de 
dolari. [...] Theodor Stolojan a fost cel care a explicat de ce 
se afla în Comitetul de sprijin al candidaturii la Preşedinţie 
a lui Ion Iliescu: «pentru că trebuie să recunoşti valoarea 
acolo unde aceasta este ». Nu numai că doreşte funcţii 
supreme, dar pune şi condiţii, face şi desface alianţe peste 
noapte.” 

În „Cronica Română” din 20 octombrie 2000 se 
spunea: „Vicepreşedintele PD a atras atenţia faptului că se 
încearcă pătrunderea unor grupuri de interese economice 
în politică, amintind cazul lui Stolojan, fost în conducerea 
grupului Tofan. Fostului prim-ministru i s-a reproşat şi 
afacerea Tirex Petrol şi cea a privatizării PETROM, care 
ridică semne de întrebare”. 

Evoluţia democraţiei şi a politicii româneşti de după 
1989 este conturată şi descrisă de Silviu Brucan în cartea 
„România în derivă”: „Dictatura lui Ceauşescu nu a permis 
formarea unei aripi reformiste în PCR, încercare eşuată a 
Scrisorii celor 6, nici organizarea unei opoziții în afara 
partidului. Din această cauză, revoluţia română a avut un 
caracter violent, explozia populară fiind lipsită de o 
conducere politică şi un program. Ambele au fost furnizate 
de Frontul Salvării Naţionale, formaţiune politică ad-hoc 
creată în focul evenimentelor din 22 decembrie 1989 de 

către un grup ex-comunist în frunte cu Ion Iliescu. 
[...]Guvernul FSN a debutat cu eliminarea exceselor 
ceauşiste (renunţarea la urbanizarea satelor, înlocuirea 
politicii de sugrumare a micii producţii ţărăneşti prin 
lărgirea loturilor individuale şi încurajarea lor pentru a 
produce mai mult şi a desface liber producţia pe piaţă) şi cu 
o serie de măsuri populiste (introducerea săptămânii de 
cinci zile lucrătoare, retrocedarea părţilor sociale, 
cheltuirea rezervei valutare pentru importuri de consum) 
care au asigurat victoria electorală din mai 1990: FSN cu 
76%, Iliescu ca preşedinte cu 85% [...] mi-am dat seama 
curând că preluarea puterii de către o forţă de centru- 
stânga era o anomalie politică în perioada tranziției la 
capitalism şi pe 4 februarie 1990 mi-am prezentat demisia 
din conducerea Frontului. Consideram că misiunea mea 
fusese îndeplinită şi că e mai bine să las locul unor oameni 
mai tineri fără trecut comunist. Îmi spunea atunci Corneliu 
Coposu: «Dacă şi Iliescu ar fi procedat la fel, altfel ar arăta 
politica în România ».”* 

Acelaşi autor continua: „Oricum, 1990 şi 1991 au fost 
ani de încremenire a vechii structuri sociale. [...] De fapt, 
Frontul moştenise baza socială a PCR. Pe muncitorii şi 
ţăranii pe care Ceauşescu îi înşelase, batjocorise şi 
înfometase în anii 80, FSN i-a curtat şi alintat prin 
majorări de salarii şi alte măsuri populiste. [...] Procentul 
intelectualilor şi tinerilor care sperau într-o schimbare era 
foarte mic. Abia în 1991 guvernul Roman a adoptat un 
program reformist aplaudat şi de opoziţie. A fost iniţiată 
liberalizarea preţurilor şi a comerţului exterior, a fost 
promulgată Legea Privatizării Industriei şi a fost adoptată 
Legea Fondului Funciar, prin care peste 80% din suprafaţa 
arabilă a ţării a trecut în proprietate particulară. [...] Cu 
privire la mineriada din toamna lui 1991, aceasta a fost o 
reacţie violentă a unui detaşament privilegiat al clasei 
muncitoare în comunism, care a simţit instinctiv 
ameninţarea de a-şi pierde privilegiile ca urmare a terapiei 
de şoc iniţiate de guvernul Roman. [...] Retrospectiv, dacă 
guvernul Roman ar fi fost lăsat să-şi pună în aplicare 
măsurile radicale anunţate, situaţia reformei economice în 
România ar arăta cu totul altfel. [...] Dar în campania 

electorală pe ţară FDSN (fostul FSN) şi Iliescu au pedalat 
pe teama muncitorilor de şomaj, promițând o privatizare 
mai lentă şi crearea unui milion de locuri de muncă. Votul 
masiv al ţăranilor pentru FDSN se explică prin recunoştinţa 
acestora pentru dobândirea proprietăţii şi a libertăţii de a-şi 
vinde produsele pe piaţa liberă, după anii de interdicţie şi 
silnicie ai regimului ceauşist. Confruntaţi cu enorme 
dificultăţi (lipsa de unelte şi seminţe, credite sau dobânzi 
mari), noii proprietari îşi puneau nădejdea în sprijinul 
puternic al statului întruchipat de Iliescu. Într-un cuvânt, 
alegerile din toamna lui 1992 marcau faza în vechile 
structuri sociale rămâneau dominante şi deci dispuneau de 
capacitatea de a se opune reformei. Această trăsătură 
socială îşi va pune amprenta asupra guvernării Văcăroiu 
(1993-1996), dictând ritmul lent al reformei şi teama de a 
ataca marile întreprinderi industriale. [...] Au lipsit însă 
măsurile radicale. [...] Reforma a avansat mai curând în 
întreprinderi mici şi mijlocii. [...] Dar paşii timizi spre 
capitalism au fost frânaţi la finele lui 1995, când a căpătat 
prioritate campania electorală, determinând suspendarea 
de către Fondul Monetar Internaţional a acordului stand by 
cu România.”5 

Jocul de-a reforma a continuat într-o anumită măsură 
şi după alegerile din 1996: „Dar liderii triumfători din 1996, 
care afirmau că spre deosebire de oamenii vechii puteri, 
sunt cu trup şi suflet ataşaţi civilizaţiei occidentale, evitau 
să vorbească despre capitalism şi nici nu pomeneau acest 
cuvânt în retorica lor. Deci nu era vorba de o schimbare 
ideologică. [...] Oferta electorală a CDR şi USD formula 
reforma economico-socială la modul general abstract, în 
timp ce promisiunile de ajutor social erau specificate 
concret, chiar cifric. Pentru această ofertă generoasă cu 
tentă mai curând de stânga decât de dreapta, a votat grosul 
electoratului român. [...] În practică, în ianuarie 1997 
delegaţia FMI a participat la elaborarea programului 
guvernului Ciorbea. Dar impulsul extern a ţinut doar până 
în august 1997, când guvernul Ciorbea a încremenit în 
proiect, speriat de dimensiunea social-politică a noilor 
sarcini ale reformei: restructurarea monopolurilor din 
domeniul energiei, privatizarea mamuţilor ceauşişti şi a 

primelor bănci de stat. [...] În PNŢCD a răbufnit la Poiana 
Braşov conştiinţa orientării spre dreapta a democraţiei 
creştine europene, PNL. şi-a descoperit vocaţia de promotor 
al capitalismului în România. [...] Guvernul Radu Vasile a 
formulat un program propriu al reformei radicale şi a pornit 
la aplicarea lui. Au fost restructurate întreprinderile de stat 
care deţineau monopolul în domeniul energiei electrice, 
gazului şi petrolului, a fost atacată problema 
întreprinderilor păguboase şi s-au privatizat într-un ritm 
ceva mai viu întreprinderi de stat şi primele bănci de stat. 
La închiderea unor mine păguboase din Valea Jiului, 
guvernul a întâmpinat o rezistenţă violentă, care era pe 
punctul de a lua forma unei noi mineriade, stopată la timp 
de premierul Radu Vasile prin înţelegerea de la Mânăstirea 
Cozia. Un timp, guvernul Radu Vasile a avansat curajos pe 
calea reformei. Dar interdicțiile Fondului Monetar 
Internaţional, interesat exclusiv de stabilitatea 
macroeconomică şi ostil oricărei măsuri de stimulare şi 
creştere a economiei, precum şi lipsa unui suport politic din 
partea partidelor coaliţiei, au creat în toamna anului 1999 o 
conjunctură a stagnării care s-a oglindit în scăderea 
principalilor indicatori economici - PIB şi producţia 
industrială şi agricolă. Ca rezultat, inflaţia a pornit în galop. 
[...] Faţă de rezistenţa socială din ce în ce mai pronunţată şi 
amenințătoare, reforma structurală a ajuns la un punct 
critic, bate pasul pe loc. Privatizarea micilor întreprinderi 
continua în ritm lent, guvernul ezita să atace frontal 
mamuţii ceauşişti din metalurgie-siderurgie şi rafinăriile 
petroliere. Monopolurile structurate din energie în loc să 
scadă preţurile, le scumpesc, cu efecte negative asupra 
întregii vieţi economice. Investitorii strategici, fără facilităţi 
ezită să vină în România. [...] La finele lui 1999 am intrat 
într-o fază critică în ceea ce priveşte soarta reformei. 
Guvernul Radu Vasile şi-a consumat elanul reformist. Era 
terminat; ”6 

„Abia acum, Uniunea Europeană s-a trezit şi a decis 
să ne ajute cu miliarde de dolari şi cu planul Verheugen. 
După spusele lui Mugur Isărescu (noul premier) vom primi 
în 2000 peste cinci miliarde de dolari, din care jumătate 
nerambursabili. În realitate, fondurile promise de Uniunea 

Europeană vor veni în România abia în 2001. [...] În 
noiembrie 1999, când scrisoarea comisarului (european) 
Gunther Verheugen adresată premierului Radu Vasile 
sugera ca un grup de experţi al UE, FMI şi Băncii Mondiale, 
împreună cu reprezentanţii Guvernului român să elaboreze 
o strategie pe termen mediu a dezvoltării României, unii 
politicieni români, fluturând steagul mândriei naţionale 
velico-române, au respins ideea ca pe un «dictat străin». 
Prima reacţie, aş spune instinctivă, a d-lui Ion Iliescu a fost 
categorică: «Această propunere este inacceptabilă pentru 
un guvern care se respectă ». Ulterior, preşedintele PDSR a 
revenit şi a scris d-lui Verheugen o scrisoare măgulitoare. 
Timpul, ca şi noaptea se dovedeşte un bun sfătuitor în 
politică. [...] Da, Mugur Isărescu e bun pentru că ştie pe de 
rost care este starea economico-financiară a ţării dar, mai 
ales, se bucură de aprecierea forurilor financiare externe de 
care avem nevoie mai mult ca oricând. [...] În 1996, CDR a 
pus accentul mai mult pe măsuri de salvgardare a 
categoriilor nevoiaşe lovite de reformă, promițând doar 
capitalismului rentier restituirea proprietăţilor expropriate 
de comunişti. [...] PDSR, care în 1994 se afla în ofensivă, 
exploatând atât mizeria socială, cât şi lipsa de perspectivă a 
oamenilor, acum se află în dificultate: trebuie să împace şi 
capra şi varza. Capra este popularitatea generată de 
rezistenţa la schimbarea vechilor structuri economice care 
produce şomaj şi alte necazuri, iar varza este Uniunea 
Europeană care cere tocmai această schimbare. Orice şi 
oricum ar face aceasta, PDSR va menţine foarte greu înaltul 
procentaj de ieri. Iar aliatul său natural PRM este pur şi 
simplu blocat într-o turnură ivită în viaţa politică şi nu mai 
ştie cum să o întoarcă. Nu mai poate să înjure Occidentul şi 
nici să aţâţe împotriva ungurilor şi evreilor, căci în Uniunea 
Europeană nu se poartă aşa ceva. De cealaltă parte a 
baricadei, unde se află forţele politice care ar trebui să 
beneficieze de noua conjunctură, în mod paradoxal domină 
degringolada şi tendinţe de dezintegrare. PNŢCD este 
răvăşit de lupte intestine în jurul conducerii şi de boala 
corupţiei, iar PNL vrea să devină vioara întâi în CDR şi a 
decis să meargă pe liste separate la locale amenințând 
astfel unitatea CDR. Într-un cuvânt, partidele istorice nu 


195 


sunt în stare să exploateze venirea Uniunii Europene la 
Bucureşti în folosul lor electoral. În schimb, dacă ApR-ul lui 
Meleşcanu reuşeşte să se prezinte drept campion al 
integrării europene, lipsit de complexele celor două 
regimuri care au dus lucrurile de râpă, are şanse să culeagă 
atât mingile pierdute de PDSR, cât şi pe cele luftate de CDR 
(din păcate, le-a câştigat Partidul România Mare). [...] 
România nu poate trece hopul unei reforme radicale fără un 
masiv ajutor financiar extern.” 

lată de ce blocarea tranziţiei şi amânarea reformelor 
structurale din România au generat o criză puternică şi 
care a cuprins toate domeniile. Există prin urmare 
perspectiva deloc liniştitoare a unor grave şi profunde 
convulsii sociale. Speculând situaţia dramatică şi dureroasă 
creată, precum şi costurile tranziţiei, partidele de stânga, 
centru-stânga şi extremă stânga şi-au dat mâna pentru a 
acapara puterea şi economia ţării. Românii o duc tot mai 
greu şi în disperare de cauză s-au cam săturat de această 
tranziţie, care în sine nu reprezintă nimic. Cum să nu existe 
confuzie şi nemulţumire când suntem parcă «suspendaţi», 
nefiind nici în comunism şi nici într-un sistem capitalist. 
După anii grei de dictatură, ne aflăm încă în convalescenţă. 
Nu am reuşit să reintrăm în normalitate nici până în 
momentul de faţă. 

Unii dintre noi regretă epoca lui Ceauşescu, când 
nivelul de trai era «cât de cât decent», pentru ei şi mulţi 
alţii. Obţinerea unei locuinţe şi siguranţa unui loc de muncă 
ne fac să uităm de marile neajunsuri ale comunismului, 
împiedicându-ne să fim obiectivi şi să analizăm lucrurile la 
rece. S-a scris în presă despre imensitatea oazei de 
«fraieri» din România, care s-au lăsat păcăliţi nu numai în 
politică dar şi financiar de tot felul de escroci, culminând cu 
Caritasul pornit din Cluj. Lipsa de informare i-a lovit şi pe 
investitorii de la Fondul Naţional de Investiţii. În ultimă 
instanţă, românul se consolează şi se complace în jocurile 
de noroc (Loto, Pronosport etc) tradiţionale şi cele noi 
apărute (din sălile de Bingo dar şi emisiuni televizate cu un 
astfel de joc). Teama de viitor şi dorinţa de aventură, mitul 
îmbogăţirii peste noapte cu ajutorul hazardului, au fost 
întreţinute şi de oficialități. Această manie sau psihoză 

colectivă aminteşte parcă de goana după aur din SUA din 
secolele trecute. Alţi români îşi încearcă norocul lucrând în 
străinătate sau făcând diverse afaceri la limita legalităţii. 

Nervii românului sunt întinşi la maximum şi obosiţi 
peste măsură de situaţia din ţară şi cea concretă din jurul 
fiecăruia. Sărăcia s-a accentuat atât de mult încât a început 
o adevărată bătălie pentru supravieţuire. Cei tari rezistă, 
iar cei slabi mor. Sărăcia este de fapt rezultată din proasta 
gestionare a averii naţionale, din politicile economice şi 
financiare, precum şi din dezvoltarea corupţiei, care îi 
îmbogăţeşte pe unii în detrimentul tuturor celorlalţi. Ea şi-a 
pus amprenta pe viaţa multor milioane de români, care s-au 
demoralizat. Aceştia nu se mai aşteaptă la nimic bun pe 
viitor. Lipsurile materiale, grija zilei de mâine au amplificat 
sentimentul descurajării şi a lipsei de perspectivă. Au 
apărut frustrări, resentimente şi chiar ură. O anumită 
revoltă este justificată deoarece nu putem tolera la nesfârşit 
imoralitatea şi corupţia. Ceva trebuie făcut şi cât mai 
repede. S-a constatat chiar o creştere a analfabetismului şi 
o scădere a consumului spiritual (cărţi, ziare, reviste, 
teatru, cinema etc). Statistica spune că 80% dintre 
pensionari au o situaţie dramatică şi abia poate să facă faţă 
întreţinerii la bloc şi necesarului de trai, precum şi faptul că 
se va ajunge la dublarea numărului de pensionari în acelaşi 
timp cu scăderea forţei de muncă active. 

Comentând într-un articol statistica şi concluziile la 
care a ajuns Institutul de Cercetare a Calităţii Vieţii din 
Bucureşti, Adrian Păiş scria că: „s-a promovat pe toate căile 
posibile sărăcia, polarizarea populaţiei şi lipsa de speranţă. 
[...] România se scufundă într-o sărăcie care ameninţă 
securitatea naţională. [...] Incepând cu anul 1992, două 
venituri salariale medii nu au mai fost suficiente pentru a 
acoperi minimul de trai decent al unei familii din mediul 
urban, constituită din patru persoane (părinţi plus doi 
copii). [...] În analizele ICCV, pentru a asigura minimul de 
trai decent era nevoie de 5,5 milioane de lei (pentru o 
familie de genul celei menţionate), iar minimul de 
subzistență putea fi acoperit cu 3,3 milioane de lei. [...] 
Starea de spirit, calitatea familiei, siguranţa acesteia, a 
proprietăţii, calitatea vieţii politice, calitatea consumului 

spiritual etc. lasă de dorit. [...] Lipsa de instruire şi 
pregătirea slabă a capului de familie este una dintre 
cauzele sărăciei [...] ceea ce explică vulnerabilitatea lor în 
faţa şomajului. [...] Veniturile foarte reduse conduc la 
îmbolnăvirea a peste 46 la sută din copiii familiilor incluse 
în anchetă, fenomene ce generează alte efecte în lanţ: 
cheltuieli suplimentare, deces, abandon şcolar, sentimentul 
inutilităţii şi al singurătăţii, imposibilitatea cheltuielilor de 
întreţinere a locuinţei, renunţarea la bunuri de folosinţă 
îndelungată, dezumanizarea, ultima riscantă pentru viitorul 
României.” Cercetătorii mai amintesc de scăderea 
numărului populației datorită natalității scăzute, migrației 
forţei de muncă în alte ţări, emigrației. A scăzut continuu 
consumul de alimente şi de bunuri de larg consum 
(îndeosebi a celor de folosință îndelungată). A crescut însă 
numărul pacienților internați în spitale, aziluri de bătrâni şi 
case de copii şi handicapaţi, ca să nu mai vorbim de 
infractori. 

Nu doar creşterea galopantă a prețurilor a contribuit 
la această descurajare cvasi-generală. Perspectiva sumbră 
a şomajului, bolile care apar pe fondul stresului, 
sentimentul profund de inutilitate şi singurătate sunt şi ele 
responsabile, anunțând ceea ce anticipa scriitorul Alvin 
Toffler în cartea sa „Spasmul economic” - o „prăbuşire a 
civilizaţiei industriale”, adăugând apoi că „şomajul, 
preţurile, bolile, alienarea, neîncrederea evoluează la 
proporţii năucitoare.” Analistul politic Stelian Tănase 
remarca: „Sărăcia e un fenomen real, dar în spatele lui se 
ascunde altceva. Anume, stratificarea societăţii româneşti. 
[...] Societatea românească se aşează în trepte şi acesta e 
un semn de normalitate. Din păcate, distanţa dintre cei cu 
standard ridicat de viaţă şi săraci este tot mai mare [...] 
populaţia a atins un prag limită al suportabilităţii.” 

Adoptarea unei atitudini defensive de a ne plânge 
singuri de milă şi de a-i impresiona pe conducători nu ne 
este de nici un folos. Noi trebuie să-i identificăm pe cei 
responsabili de declinul ţării, în special pe cei corupți care 
vânează privilegiile Puterii şi cât mai multă bogăţie pentru 
ei. P.P. Negulescu amintea cândva: „Cu cât dar 
conducătorii statelor vroiau să realizeze mai multă bogăţie, 

mai multă frumuseţe, mai multă civilizaţie (de pildă 
faraonii, dictatorii etc), cu atât li se impunea de a apleca 
sub jug grumazul mulțimilor înfometate.” Cei determină 
atunci pe români să le acorde politicienilor în sondaje atât 
de puţină încredere? Poate că nu sunt pe placul lor aceşti 
conducători ai destinului ţării noastre în lume. 

Sărăcia afectează chiar şi raporturile dintre oameni 
inducând o stare de nervozitate şi neîncredere. Numărul 
divorţurilor vorbeşte de la sine. Nu e prea plăcut pentru 
cineva să fie sărac şi să se simtă umilit ori să fie ofensat de 
atitudinea celor care iradiază de atâta bogăţie. Cândva, La 
Bruyere spunea că: „Dintre toate jignirile, batjocura este 
cea care se iartă mai puţin; ea este graiul dispreţului.” 
Chiar şi poporul român este ofensat grav de către cei care 
au promis să lupte cu corupţia, să lămurească aspectele 
Revoluţiei noastre şi n-au făcut-o. Este incredibilă totuşi 
risipa pe care o fac conducătorii noştri când e vorba să 
cheltuiască banii publici pentru privilegiile lor (maşini, 
servicii de tot felul, Protocol de stat exagerat) ori pentru 
interesele lor (campanii electorate deşănţate şi exorbitante 
în ultima vreme etc). 

Obstrucţionarea justiţiei de către anumiţi politicieni şi 
uneori imperfecţiunile acesteia au condus la nepedepsirea 
exemplară şi firească atât a actelor de mare corupţie cât şi 
celor mici. Corupţia nu a provocat doar îmbogățirea peste 
măsură, dincolo de nevoile lor şi imaginaţia noastră, ci a 
produs falimentul unor bănci şi societăţi, precum şi 
îmbolnăvirea societăţilor cu capital de stat, privat sau 
mixte. Corupţia a generat creşterea şomajului mai puternic 
decât restructurările din întreprinderi. Nu întâmplător, 
iniţiativa particulară de a crea întreprinderi mici şi mijlocii 
nu a fost încurajată ci dimpotrivă blocată. Ar fi creat noi 
locuri de muncă şi bani la bugetul de stat. Dar nu asta îi 
interesează pe cei corupți, care caută prin orice metode să- 
şi sporească veniturile şi bogăţia. Întreaga politică de 
subvenţionări, de iertări de datorii şi de fiscalitate 
generează indirect şomaj în rândurile populaţiei. Corupţia 
apare chiar şi în ocuparea unui loc de muncă, care trebuie 
de fapt cumpărat. 

Comerţul nu e nici el un sector dezvoltat datorită 
taxelor şi impozitelor excesive şi chiriilor mari. Concurența 
neloială şi încurajată uneori de autorităţi se repercutează 
asupra comercianților cinstiţi, care îşi achită datoriile; 
încurajează exemplul celor care practică obiceiuri 
nesănătoase şi ilegale în comerţ ca şi neplata obligaţiilor 
faţă de stat. Disperaţi, unii şomeri sau cetăţeni cu venituri 
foarte mici au găsit un refugiu în comerţul de tip ambulant 
ori speculativ. 

Dezinteresul general al politicienilor faţă de cultură 
se datorează  pragmatismului care ia proporţii 
îngrijorătoare. Editarea cărţilor şi publicaţiilor nu este 
subvenţionată deşi accesul la informaţie este foarte 
important, ba chiar aş zice strategic, în schimbarea 
mentalităților dăunătoare şi în ridicarea conştiinţei civice. 
Un dezinteres de neînțeles la prima vedere este şi cel faţă 
de invențiile apărute, nealocându-se fonduri pentru 
aplicarea imediată în practică. De aceea, destul de mulţi 
români, care n-au fost recompensaţi pentru meritele lor şi- 
au valorificat aceste invenţii în străinătate, deşi n-ar fi dorit 
acest lucru. 

Scriitorul Mircea Mihăieş preciza într-un articol că: 
„După zece ani de presupuneri şi deducţii, după ce s-au 
scris mii şi mii de articole, românul s-a convins că în 
decembrie 1989 în România s-a petrecut ceva important. 
Nu e prea clar ce anume, de vreme ce vreo optzeci la sută 
din alegători ezită între teoria «loviturii de stat» şi aceea a 
«revoluției», iar vreo douăzeci la sută n-au nici un fel de 
părere. [...] România este în continuare o ţară fără busolă. 
Înfruntarea pe viaţă şi moarte între două grupuri politice 
lipsite de orice viziune politică, dar puternic motivate de 
setea de înavuţire, au făcut dintr-una din cele mai prospere 
ţări din Balcani o adevărată ruşine a Europei. Există o 
perfectă coerenţă între actele de vandalism social şi 
mituirea pe scară largă a populaţiei, din primii ani ai 
regimului Iliescian, şi minciuna cronicizată, placată de varii 
inginerii financiar-politice, din perioada urmaşului său. [...] 
Crezând în viitorul ţării cam cât cred şi în viitorul lor 
politic, majoritatea covârşitoare a dregătorilor români 
participă la treburile publice cam în felul patronilor de 

jocuri piramidale. Ei vând, pe banii clientului, iluzia 
îmbogăţirii urgente şi fără muncă. Obsesiile lor, două la 
număr, vizează fie să-i înşele cât mai grosolan pe cei 
angrenaţi, în joc, fie ca, dintr-o singură «ţeapă» adânc 
cumpănită, să-i lichideze definitiv. [...] Se ştie că, în 
noiembrie 1996, dosarele marilor ruinători ai ţării erau 
pregătite pentru a intra pe rol. Duplicitari, magistraţii 
lucraseră mereu la două capete: pe de o parte îi serveau pe 
iliescieni, pe de alta, întocmeau conştiincios dosarele 
marilor escrocherii şi crime petrecute începând cu 
decembrie 1989. E de presupus că acelaşi comportament s- 
a perpetuat şi după 1996. Sunt curios dacă, venind la 
putere, pedeseriştii se vor arăta la fel de clemenţi cu cei 
care i-au tratat cu atâta eleganţă, spre paguba imensă a 
ţării. Dacă în cazul celor şapte ani negri ai iliescianismului 
lucrurile au fost deosebit de limpezi (un regim cleptocratic 
şi fără scrupule, obsedat de îmbogățirea rapidă, a adaptat 
metodele mafiei comuniste la situaţia nou ivită după 
căderea bolşevismului), politica regimului Constantinescu e 
încă mai tulburătoare. Învingătorii din noiembrie 1996 nu 
pot invoca scuza lipsei de experienţă şi a necunoaşterii 
situaţiei reale. Minţind cu neruşinare (bancul cu cei 
cincisprezece mii de specialişti poate intra în orice 
antologie a cacialmalei!), promițând marea cu sarea unui 
electorat secătuit şi disperat, odată ajunşi la putere n-au 
mai arătat vulgului decât faţeta mistic-ciocoiască a unei 
bande de profitori şi prefăcuţi. Interesaţi doar de căpătuiala 
rapidă (exemplu: înscăunarea în posturi importante exclusiv 
a membrilor camarilei), ei s-au dovedit vulnerabili şi la 
capitolul sprijinului politic: prea mulţi dintre vajnicii 
ţărănişti erau simple marionete ale vechii securităţi.” 
Despre fostul preşedinte, acelaşi autor mărturisea cu 
amar: „În clipa de faţă, d-l Constantinescu a pierdut totul, 
iar încăpăţânarea de a juca scena ceauşeştiană a balconului 
îl va acoperi de un ridicol şi mai mare. Am fi curioşi să 
aflăm dacă şi ce înţelegeri a avut cu Virgil Măgureanu, dacă 
şi în ce măsură apropiaţi ai săi sunt implicaţi în marile 
afaceri necurate ale ultimilor ani. Măcar atât ne datorează 
cel care şi-a bătut joc nu numai de ţară (românul e 
răbdător!), dar mai ales de speranţele noastre. Groparul 

României de mâine trebuie să-şi facă spovedania! Evident, 
că nu şi-o va face, evident că totul i se va părea un complot 
al duşmanilor din interior şi din exterior. Mărginit, 
preferând soluţiilor radicale (singurele viabile!) o joacă de-a 
reforma şi de-a onestitatea, incapabil să conceapă cea mai 
măruntă soluţie salvatoare, încă preşedintele României a 
inventat, de curând, o nouă stratagemă, pe cât de penibilă, 
pe atât de laşă: brusc, ucenicul călugărului Vasile a 
descoperit că prerogativele sale sunt mult prea mici în 
raport cu uriaşa lui voinţă de schimbare! Să fim serioşi! 
Constituţia României oferă preşedintelui ţării puteri cvasi- 
discreţionare. Numai că pentru a le exersa e nevoie de ceva 
mai mult decât să faci pe mortul în păpuşoi, şi să nu asculţi, 
aşa cum a făcut prea multă vreme dl. Constantinescu, decât 
de vechii securişti bătuţi în cuie prin birourile, bucătăriile şi 
coridoarele Cotroceniului. Prea ocupat să asigure fericirea 
cumnaţilor şi consilierilor, dl. Constantinescu n-a mai avut 
răgaz şi de ceilalţi români.” 

În replică, dl. Constantinescu mărturisea într-un 
interviu că e greu de luptat contra zvonurilor şi contra 
dezinformării dar s-a hotărât să lupte: „Sigur, am ajuns 
Preşedinte, dar nu asta era aspiraţia mea atunci. Am văzut 
ieri la TV un revoluţionar care povestea cum a strigat el 
prima dată: «Jos Ceauşescu». Eu nu am strigat «Jos 
Ceauşescu». Eu am strigat atunci «Jos comunismul» şi «Jos 
minciuna». Şi erau acolo mulţi studenţi care exact asta 
voiau şi au luptat mai ales pentru adevăr. Şi m-am gândit, 
oare am obţinut adevărul? Răspunsul meu acum este foarte 
trist: nu. Am obţinut dreptul la libera exprimare, dar am 
ales dreptul de a minţi. Nu se minte ca înainte, de frică sau 
din obligaţie; acum România este sub imperiul minciunii 
liber consimţite. [...] Mai mint şi unii dintre ei (politicieni) 
[...] oamenii sunt bombardati cu minciuni ca şi în timpul lui 
Ceauşescu. Atunci noi ştiam foarte clar că există organe 
speciale ale Securităţii care ne plasează anumite minciuni. 
[...] Am câştigat libertatea, da? Aparatul de dezinformare a 
continuat să lucreze! «Coposu n-a mâncat salam cu soia; 
Coposu a venit din Franţa; a avut relaţii dubioase cu Doina 
Cornea; toţi au fost nişte ticăloşi.» Dintr-o dată acest aparat 
lucra la vedere prin «România Mare» a lui Vadim Tudor, 

care a fost vârful aisbergului, iar în jurul acestuia această 
fabrică de minciuni lucrează în toată ţara. [...] În '92, când 
am fost candidat, fabrica de minciuni s-a mutat la PDSR. 
Amintiţi-vă: «Dacă vine Constantinescu, îl aduce pe rege în 
ţară. Ce mai face? Aduce moşierii. Aduce capitaliştii. Vinde 
Ardealul. Îi omoară pe comunişti».” 

Regimul lui Iliescu din perioada 1990-1996 se face 
vinovat de dezastrul ulterior al ţării. Multe lucruri au luat-o 
razna, scăpând chiar şi de sub controlul autorităţilor. Am 
avut încă din 1990 o uriaşă şansă de redresare economică 
pe care am pierdut-o. Am ratat sprijinul material şi logistic 
al unor ţări sau chiar al Occidentului. Economia a intrat 
într-un declin parcă mai evident decât pe vremea 
dictatorului Ceauşescu, prin aplicarea politicii paşilor mici 
şi lenți, nehotărâţi (politica jumătăţilor de măsură). De 
altfel, economiştii ne-au avertizat că reforma parţială nu 
oferă rezultatele aşteptate. Terapia de şoc era operaţia 
necesară în 1990. Trebuiau liberalizate toate preţurile, 
inclusiv la energie şi carburanţi, chiar cu riscul unor 
explozii sociale. Întreţinerea lor artificială automat a apăsat 
bugetul în fiecare an şi a condus la creşteri repetate ale 
preţurilor. Guvernanţii care ştiau asta n-au vrut să rişte şi 
nu i-a interesat. Promovarea unor măsuri radicale de oprire 
a subvenţiilor, de redresare sau închidere a unor 
întreprinderi, de acordare a unor facilităţi tuturor 
investitorilor şi altele asemenea, ar fi condus la 
însănătoşirea economiei în câţiva ani şi nu la agonia ei de 
astăzi. 

Nesprijinirea înfiinţării unor asociaţii agricole şi 
ferme, precum şi necompletarea legii fondului funciar au 
făcut agricultura o ramură în general neproductivă şi 
nerentabilă, în pofida potenţialului uriaş de care dispunem. 
Ritmul lent al privatizării a condus la epuizarea societăţilor 
cu datorii mari, blocându-se una pe alta şi în imposibilitate 
de a opera retehnologizări şi restructurările necesare. 
Închiderea unor întreprinderi prin declararea falimentului 
nu înseamnă că totul s-a terminat. Cineva le-ar fi pus 
ulterior pe picioare, cumpărând acţiunile, cu terenul 
aferent în cadrul unor licitaţii deschise publicului. Pe 
ruinele unor societăţi se pot înălța altele mai profitabile. 

Această lege 18/1991 privind fondul funciar nu a fost 
corelată cu alte legi, care ar fi trebuit să sprijine înfiinţarea 
unor asociaţii agricole particulare şi utilarea lor cu ajutorul 
unor credite cu dobânzi mici. Astfel, s-a ajuns la o 
„agricultură  atomizată” prin fărâmițarea excesivă şi 
permanentă a terenurilor agricole. Chiar şi aşa, legea 
amintită a avut în dese cazuri o aplicare defectuoasă, dând 
naştere unor procese civile costisitoare şi îndelungate. 
România avea nevoie în 1990 de măsuri ferme şi clare 
de redresare economică. Trebuia încă de atunci adoptată o 
strategie de dezvoltare a României pe termen mediu şi 
lung, stabilindu-se astfel principiile de orientare a politicilor 
economice. Nu s-a sprijinit sectorul privat, motorul 
economiei în Occident, care ar fi absorbit o mare parte din 
cei disponibilizaţi temporar sau definitiv din întreprinderi 
de stat. Nefăcându-se acest pas, concurenţa n-a fost una 
loială şi stimulativă potrivit legii. Au rămas marile 
monopoluri de stat şi au apărut unele private, cu sprijinul 
tacit al unor oficiali. S-ar fi impus o subvenţionare 
strategică a cărţilor şi publicaţiilor presei, care să ofere un 
minim de cultură şi de informaţii populaţiei. Televiziunea 
nu putea oferi decât o mică parte a acestor informaţii. 
Cetăţenii de rând, având un nivel de trai tot mai scăzut nu- 
şi puteau permite zilnic ziare, reviste şi cărţi. Aşa se explică 
în bună măsură greşelile comise la votare din toţi aceşti ani. 
Un articol interesant semnat de Cristian Tudor 
Popescu în ziarul „Adevărul” pune acut problema 
impozitării anormale din România: „De câţiva ani încoace, 
ne-am obişnuit ca România să fie ultima în diverse 
clasamente economice europene. Anul acesta, guvernul 
Năstase a găsit o metodă autohtonă prin care mai 
îndulceşte hapurile amare ale străinătăţii: stăm bine acum, 
în toamnă, în raport cu unele prevestiri făcute de guvern la 
început de an. Creşterea PIB e mai mare, producţia 
industrială şi exporturile aşijderea. Lăsând la o parte 
pârdalnica problemă a importurilor, care cresc ştiu ele de 
ce, rupând balanţa comercială, dacă ne uităm dincolo de 
aceşti frumoşi parametri, chiar găsim un clasament în care 
România este nici mai mult, nici mai puţin decât lider 
mondial. Nimeni nu ne întrece când e vorba ca guvernul să 

îi jupoaie de bani pe oamenii muncii. Aşa cum rezultă din 
graficul publicat ieri în premieră de „Adevărul”, peste 70% 
din cheltuielile salariale ale unei societăţi se duc la stat prin 
impozitul pe salariu şi pe contribuţiile la Fondurile de 
asigurări sociale, sănătate şi şomaj (pe ansamblu, în medie). 
În Ungaria acest procent nu depăşeşte 50%, în Cehia şi 
Polonia e în jurul lui 40%, în ţări cu tradiţie în materie de 
impozitare - protecţie socială, cum sunt Belgia, Danemarca, 
Suedia sau Olanda procentul se învârte în jurul lui 50% în 
vreme ce în SUA abia trece de 30%. Ce exprimă de fapt 
acest procent? În cazul României, nimic altceva decât 
impotenţa tuturor guvernelor postdecembriste, sfârşind cu 
guvernul Năstase, în a conduce în mod capitalist această 
ţară. Nu întâmplător economia cea mai liberală din lume, 
cea americană, percepe taxele cele mai mici pentru ca un 
loc de muncă să existe. În cazul ţărilor cu componenţă 
socială puternică în economie, cum e Suedia, aceste taxe 
sunt mai mari, dar ele se regăsesc într-o calitate deosebită 
a asistenţei sociale şi medicale, în infrastructură, în 
domeniul public. În România e cum e mai rău: taxele 
respective sunt uriaşe, în schimb asistenţa socială şi 
medicală sunt la pământ, cât despre drumuri, amenajări, 
curăţenie etc. ce să mai vorbim... La un asemenea raport 
între banii luaţi direct de la oameni şi rezultatele utilizării 
lor publice, nu e nevoie de un guvern, e suficient un 
socotitor de ceapeu casă «managerizeze » ţara. Ministerul 
Muncii zice că situaţia se datorează celor 6 milioane de 
pensionari faţă de numai 4,4 milioane de salariaţi. Nu este 
aşa pentru că şi alte ţări europene au probleme, chiar mai 
mari decât noi, cu îmbătrânirea forţei de muncă, şi nu 
recurg, după cum se vede, la impozitări directe sălbatice. 
Acolo, banii vin la stat din impozitarea mişcării economice: 
impozit pe profit, TVA, tranzacţii, accize, taxe vamale. Ca să 
se poată asta şi la noi, ar trebui să existe suficient dinamism 
economic, şi mai ales, ca aceste taxe să fie încasate. Or, în 
vreme ce, de 10 ani încoace, impozitul pe salariu este 
colectat nesimtit în proporţie de 100%, restanţele la TVA, 
accize, taxe vamale sunt de mii de miliarde. Ca să nu mai 
vorbim de escrocheriile de returnări de TVA şi scutiri de 
taxe vamale. Ca să nu mai vorbim de întreprinderile de stat 

care refuză să-şi plătească taxele de pensie, sănătate sau 
şomaj, în vreme ce salariaţii şi privaţii corecţi plătesc fără 
crâcnire. Din câte aud, FMI a avertizat guvernul că gradul 
scăzut (56,8) de colectare a veniturilor la bugetul 
asigurărilor sociale, precum şi la TVA şi accize (60,9) va fi 
un punct dur al discuţiilor.” 

Mai departe, se spune că: „Cât priveşte dinamismul 
economic, există o singură zonă a economiei care este 
stimulată de un asemenea sistem de impozitare şi colectare 
- economia subterană. lar munca la negru nu va putea fi 
lichidată nici cu miliția câtă vreme eşti amendat pentru 
înfiinţarea unui loc de muncă legal. Unde sunt totuşi banii 
încasaţi de la salariaţi, de vreme ce asupra calităţii vieţii 
publice n-au efect? Nu sunt greu de găsit dacă ne uităm la 
ce-a făcut cu precădere guvernul Năstase anul acesta: 
scutiri de plată la majorări, reeşalonări de datorii la buget, 
ştergeri de datorii, subvenţii pentru bolnavii incurabili ai 
economiei. Totul ca să nu fie «convulsii sociale », iar 
Adrian Năstase şi PSD să rămână sus în sondaje, pe baza 
impresiei induse populaţiei «cu noi la putere, nu se poate 
întâmpla nimic grav de la o zi la alta ». E adevărat, nu de la 
o zi la alta, dar de la un an de zile pesediste la altul... Prin 
urmare, puterea îşi face campanie electorală pe banii 
contribuabilului. Că asta împiedică economia să devină mai 
capitalistă, adică mai eficientă decât anul trecut, nu pare 
să-i deranjeze pe guvernanţi şi, mai grav, nici pe guvernaţi: 
sondajul CURS pe care îl publicăm arată că doar 31% dintre 
români sunt pentru închiderea întreprinderilor cu pierderi, 
în vreme ce 45% vor ca ele să fie subvenţionate de guvern 
pentru a se păstra locurile de muncă.” 

Incă din 1990 s-a presupus că dl. Ion Iliescu e 
implicat în corupţie. În „România liberă” din 27 octombrie 
2000 apare un set de întrebări adresate acestuia: „1. Cine a 
inventat «genocidul celor 60000 de victime » în decembrie 
19897; 2. Cine a fost inspiratorul diversiunii sângeroase a 
teroriştilor care «trăgeau din toate direcţiile »?; 3. Cine 
este responsabil pentru  mineriadele primitive şi 
dezonorante pentru prestigiul internaţional al României?; 4. 
De ce România a fost ultima ţară ex-socialistă care a 
«acceptat » desfiinţarea Tratatului de la Varşovia şi a 

CAER, încheind totodată tratatul ruşinos şi antinaţional cu 
URSS-ul muribund? A fost oare demis ministrul de Externe 
responsabil pentru incompetenţă, lipsă de prevedere 
politică şi trădare a intereselor naţionale?; 5. De ce a fost 
reactivat generalul KGB-ist Militaru după revoluţie şi numit 
ministru al Armatei şi cum se explică aducerea în fruntea 
serviciilor secrete a unui general bine cunoscut pentru 
«performanţele » sale de spionaj anti-NATO? A fost o 
«gafă » sau s-a urmărit făţiş blocarea intrării noastre în 
Alianţa Atlantică?; 6. Se va bucura de prestigiu un 
preşedinte implicat într-un proces penal - cazul Costea, cu 
cele peste 30 milioane de afişe electorale intrate nevămuite 
în România? Vor acorda încredere strategii NATO unui 
preşedinte de ţară candidată rămas fidel opţiunilor sale 
promoscovite?; 7. Serveşte intereselor naţionale alegerea 
unui preşedinte împovărat într-un trecut, mai îndepărtat şi 
mai apropiat, atât de descalificant şi compromiţător?” 

În „Evenimentul zilei” au apărut cele mai multe 
articole privind implicarea lui Ion Iliescu şi a altor persoane 
în scandalul «Afacerea Costea ». În numărul din 19 
octombrie 2000 se spunea: „Ion Iliescu a fost perceput 
întotdeauna drept un om sărac, cinstit, cumsecade, plin de 
respect faţă de legile statului român. Împotriva oricăror 
evidențe, românii nu renunţă la această imagine idilică a lui 
Ion Iliescu. Pentru prima dată de la izbucnirea scandalului 
«Filiera franceză », „Evenimentul zilei” probează cu 
documente că Ion Iliescu, sfidând Constituţia şi Codul 
Penal, a fost cel care a ordonat importul de produse 
petroliere de la Adrian Costea spre România, provocând 
pagube de peste 5 milioane de dolari Bugetului de stat şi, 
prin aceasta, fiecărui cetăţean român [...] Pe 2 iulie 1992, 
într-o şedinţă de pregătire a campaniei pentru păioase 
desfăşurată la Ştefăneşti-llfov, Ion Iliescu şi-a asumat 
paternitatea afacerilor cu petrol derulate prin firmele lui 
Adrian Costea: «Cum nu aveţi motorină, eu v-am făcut rost 
de motorină, voi nu o ridicaţi », a rostit ameninţător de la 
prezidiu Ion Iliescu. Şeful statului se referea la contractul 
cadru, încheiat în februarie 1992, între Ministerul 
Agriculturii şi firma  «Comexrom », pentru importul a 
600000 tone motorină [...] şi cei 17 milioane de dolari daţi 

de BIRD pentru agricultură, deturnaţi în avantajul «<filierei 
Costea ». [...] lată cum printr-un ordin dat de Ion Iliescu 
într-o şedinţă de lucru de la Ştefăneşti a început scurgerea 
de valută către Adrian Costea. Numai într-un prim contract, 
statul român a pierdut 5547085 dolari SUA.” Acest scandal 
a pornit de la fiscul francez, pentru neplata impozitului la 
exportul afişelor electorale pentru Iliescu. 

Megalomanul om de afaceri Adrian Costea a făcut o 
serie de afaceri cu România extrem de profitabile. Presa a 
dezvăluit că înainte fusese un om foarte sărac, până când a 
fost atras de Iliescu, care l-a sprijinit să-şi facă firme în 
Israel şi apoi în Franţa. Importul de motorină din Rusia 
făcut de Costea pentru România a avantajat ambele părţi. 
DI. Iliescu i-a plătit dublu faţă de preţul modic cu care l-a 
cumpărat Costea şi l-a revândut Iugoslaviei, încălcând 
embargoul între 1993-1995 impus de ONU. Desigur, sârbii 
l-au plătit scump, peste preţul mondial. Această 
contrabandă de stat s-a făcut cu sprijinul SRI şi a unor 
demnitari români. „Operaţiunea Jimbolia” - cum a fost 
denumită s-a făcut prin cumpărarea tăcerii funcţionarilor 
de la CFR şi muncitorilor care au supravegheat alături de 
ofiţerii SRI, cărora li s-a impus să păstreze secretul pe 
motiv că România vrea să ajute Iugoslavia greu încercată 
de embargo. Acest import s-a făcut cu bani publici de la 
BANCOREX, bancă de stat care ulterior a dat faliment. 

O altă sumă imensă s-a plătit cu bani tot de la 
Bancorex pentru editarea unui album intitulat „Eterna şi 
fascinanta Românie” de către una din firmele lui Costea din 
Franţa, care să promoveze imaginea noastră în lume. Au 
fost vândute doar 6 exemplare, deci se impune întrebarea 
ce s-a întâmplat cu restul sau cu banii? La cererea 
magistraţilor francezi s-a descoperit contrabanda cu afişe 
electorale pe care Costea le-a făcut iar PDSR-ul şi dl. Iliescu 
nu i le-a plătit. Aceasta s-a făcut şi cu încălcarea legii 
electorale de către PDSR prin primirea de subvenţii în 
timpul campaniei electorale. Afişele electorale au intrat în 
ţară prin vama Borş şi au fost sustrase de la vămuire (nu s- 
au plătit taxele vamale). 

Un aliat de nădejde al d-lui Iliescu a fost Răzvan 
Temeşan, fostul director de la Bancorex. Alte două „piese 

grele” ale afacerii Costea sunt: Viorel Hrebenciuc, fost 
secretar general al Guvernului Văcăroiu şi Iosif Boda, şeful 
campaniei electorale din 1996 a lui Ion Iliescu (când s-au 
tipărit şi s-au adus afişele cu pricina). În „Evenimentul zilei” 
din 29 mai 2000 se spunea că: „operaţiunile au fost 
controlate şi coordonate de SRI (în cazul „operaţiunii 
Jimbolia”)(din toate declaraţiile prezentate mai sus, precum 
şi din numeroase documente scoase la iveală în cazul 
scandalului Costea) printr-o logistică bine pusă la punct, 
utilizând toate mijloacele mafiote specifice unor veritabili 
contrabandişti: reţea de firme fantomă, ştampile şi facturi 
false, achitarea de sume imense în numerar (cheş) pentru 
servicii şi comisioane, cumpărarea tăcerii unor funcţionari 
ai statului etc. etc. Implicarea unor ofiţeri activi ai 
serviciilor secrete româneşti în acţiuni de contrabandă este 
o dovadă a faptului că statul român a fost, cel puţin în 
perioada derulării acestor operaţiuni, un stat mafiot. [...] a 
existat o continuitate a tipului de operaţiuni speciale 
desfăşurate pe vremea lui Ceauşescu, operaţiuni care vizau 
obţinerea ilegală de fonduri pentru întărirea statului 
totalitar şi a nomenclaturii ceauşiste. Toate filierele fostei 
securităţi au fost preluate de regimul Iliescu şi utilizate în 
scopul construcţiei «capitalismului social-democrat>».” 

Se apreciază că scandalul de la FNI are legătură cu 
cele menţionate. Deşi era programat pentru toamnă înainte 
de alegeri, el a fost provocat mai devreme cu un singur 
scop: abaterea atenţiei publice de la scandalurile în care 
erau implicaţi unii lideri ai PDSR, în frunte cu Ion Iliescu. 
Membrii PDSR şi-au retras în general banii înainte de 
declanşarea crizei. Pentru pierderea banilor strânşi cu 
trudă de populaţie, a fost învinovăţit guvernul Isărescu şi 
Comisia pentru Valori care a autorizat funcţionarea FNI- 
ului (CNVM). Tot în „Evenimentul zilei” din 29 mai 2000 
scria că: „SOV Invest (care administrează FNI) a «umflat » 
de 728 de ori acţiunile Industrialexport deţinute de FNI. 
[...] Cum a fost posibil un asemenea salt? Printr-un traseu 
speculativ al acestor acţiuni. [...] brokerii nu aveau voie să 
faciliteze schimburi cu acţiuni care nu sunt listate la burse. 
[...] Însă, observaţia că, cel puţin la finalul lunii aprilie 
28,717% din totalul banilor din puşculiţa FNI erau «plasați» 


209 


în acţiuni la Industrialexport, trebuia să determine CNVM 
să intervină ferm, pentru că SOV Invest încălca propriile 
reglementări.” Aşa se explică şi fabuloasa avere a unuia din 
cei mai bogaţi români, Sorin Ovidiu Vântu, patron al SOV 
Invest şi „creierul” de la ENI. 

Referindu-se la d-nii Iliescu, Meleşcanu şi Emil 
Constantinescu, ziaristul Dan Pavel remarca: „[...] Ion 
Iliescu, care prin tot ceea ce face, spune, gândeşte, 
dovedeşte că aparţine lumii activiştilor PCR de dinainte de 
1989. Un PDSR fără Iliescu şi grupul de corupti din jurul 
său ar putea fi un partid rezonabil. La fel, nu cred că se mai 
pot gândi mulţi să voteze ApR-ul, care a fost conceput de 
megalomanul Costea, pe plaja de la Deauville, ca un altfel 
de PDSR, care să atragă pe nemulţumiţii din CDR. Pentru a 
supravieţui în politica românească, partidul lui Meleşcanu 
trebuie regândit. Cu toate că este mai puţin afectat de acest 
scandal, pentru că singura lui greşeală a fost de a-i reînnoi 
lui Costea statutul de ambasador extraordinar al României, 
preşedintele Constantinescu trebuie să facă repede ceva, 
dacă doreşte să aibă credibilitate. Tăcerea sa de sfinx este o 
atitudine pe care electoratul o va sancţiona la alegerile 
viitoare. Cetăţenii României vor să afle câteva răspunsuri 
clare, simple, în legătură cu tot ceea ce se întâmplă, nu să 
aştepte inutil în faţa unui sfinx care refuză să ne spună ceea 
ce ştie. [...] Un preşedinte sau un premier bun pentru o 
anumită perioadă nu face faţă într-alta. De pildă, Ion Iliescu 
ar fi fost foarte bun de preşedinte (sau de secretar general 
al PCR), pe la sfârşitul anilor “70 şi începutul anilor 80, ca 
un comunist reformist, dar nu după prăbuşirea 
comunismului. Codelile lui Isărescu (nesiguranța de a fi 
candidat pentru preşedinţie) par să indice un om slab. Ele 
nu îl recomandă pentru ocuparea postului executiv 
suprem.” 

Despre vina lui Petre Roman, fostul lider al Partidului 
Democrat, scriitorul Vladimir Tismăneanu scria în cartea sa 
- „Noaptea totalitară”: „Este cel puţin bizar să-l auzim 
astăzi pe domnul Roman  deplângând menținerea 
structurilor şi mentalităților comuniste, câtă vreme domnia 
sa s-a solidarizat cu d-l Iliescu în acţiunile care au dus la 
înlăturarea oricărui disident cunoscut din conducerea ţării 

la mai puţin de o lună de la revoluţie. [...] Nu a fost 
conştient d-l Petre Roman, încă din primăvara anului1990, 
că programul FSN nu conținea ideile opoziției 
anticomuniste, nu se născuse din regândirea şi dezvoltarea 
ideilor unora Paul Goma, Mihai Botez, Dorin Tudoran, Vlad 
Georgescu, Doina Cornea, Gabriel Andreescu sau Ana 
Blandiana, afirmate în condițiile  oribilei  prigoane 
antidisidente, ci din „Scrisoarea celor şase”, document 
semnificativ al direcție  gorbacioviste din interiorul 
comunismului mondial? Încercarea destul de stângace a 
fostului premier de a-şi construi o imposibilă virginitate 
politică, utilizarea mai mult decât riscantă a cărţii 
şovinismului antimaghiar, îmi par mai degrabă dovezi ale 
unei pierderi de teren decât ale unei maturităţi 
încrezătoare în sine şi în valorile democratice, cu atâta 
emfază profesate după pierderea bătăliei.”8 

Despre comisioanele de tranziţie - una din 
manifestările corupţiei de după 1990, Ion Longin Popescu 
scria în „Formula As”: „Conform ultimilor declaraţii oficiale, 
românii ar urma să fie eliminaţi de pe lista neagră a vizelor 
pentru Europa, începând cu vara viitoare, atunci şi nici 
atunci, dacă nu vor fi îndeplinite anumite condiţii. Cum ar 
fi, să spunem, emiterea unor paşapoarte mai sigure, mai 
greu de falsificat. Aşadar, «noile » paşapoarte pe care le 
avem în buzunar de mai puţin de zece ani şi pentru care s- 
au cheltuit milioane de dolari afirmându-se că sunt de 
«nivel occidental » nu mai valorează doi bani! Oameni ai 
puterii de la începutul deceniului nostru au încasat mari 
comisioane în valută, prin BANCOREX pentru a aduce în 
ţară un produs deja expirat! Care, pe deasupra, îl costă pe 
contribuabilul doritor de călătorii o sumă frumuşică de 
circa 500000 de lei. Stai şi te minunezi de vilele care au 
apărut ca ciupercile în staţiunile montane sau la marginea 
oraşelor. Dar e bine să ştim că o parte dintre aceste 
bijuterii arhitectonice valorând multe miliarde se datorează, 
fără nici o îndoială, aşa-numitelor «comisioane de tranziţie 
», corupţiei generalizate sub auspiciile căreia şi-a făcut 
debutul pe scena europeană democraţia românească. O 
parte dintre aceste vile sunt deci răsplata acceptării, în 
cadrul unei aşa-zise licitaţii, nu a celui mai bun fabricant de 

paşapoarte la standarde europene, ci eventual al celui care 
a dat un comision mai gras. Desigur, paşapoartele nu sunt 
singurul exemplu al proverbialei «eficienţe» româneşti. Vă 
amintiţi de telefoanele publice cu fise, care au împânzit 
oraşele în anii 91-92? Instalate în aşa-numitele cabine 
tropicale de plexiglas, fără pereţi, jalnicele aparate veneau 
tocmai din Africa de Sud, care, chipurile, le vânduse mai 
ieftin şi în condiţii de finanţare «acceptabile». Unde au 
ajuns ele după numai cinci-şase ani de funcţionare? 
Desigur, la fiare vechi, dacă nu cumva la gunoi. Dar 
aparatele de marcat de la metrou şi din autobuzele expres? 
[...] De ce, dacă s-a dorit modernizarea sistemului de taxare 
nu s-a importat ce era mai bun pe piaţă? Vă puteţi răspunde 
singuri: fiindcă nu ar mai fi fost comisioane «ataşate». Nu 
va trece mult timp şi toate aceste aparate vor fi aruncate, la 
fel ca telefoanele. Şi la fel cum vor fi anulate, treptat, 
«legile originale» elaborate de Parlament în ultimii zece 
ani. Pentru a fi adaptate la legislaţia europeană, vor fi 
necesare, se spune, două legislaturi. Atunci de ce - vă veţi 
întreba din nou - nu au fost făcute europene din capul 
locului? Din nou intervine «comisionul», de data aceasta 
politic. Cum ar mai fi obţinut unii capital electoral, clamând 
«originalitatea»?” 

Societatea românească a fost scufundată după 1990, 
ca de altfel şi înainte de Revoluţie, în sărăcie, demagogie şi 
individualism sălbatic. S-a acreditat ideea atât de 
„profundă” că „numai proştii rămân săraci” sau „dacă n-ai 
bani miroşi a prost”. Cu alte cuvinte, nu deranja pe nimeni 
care s-a „descurcat” să vadă şi pe altul făcând la fel. Hoţia a 
fost ridicată la rang de cinste. Se fura şi în timpul 
comunismului dar nu atât de mult şi în scop vădit de 
îmbogăţire. În general, atunci se fura datorită sărăciei 
dezumanizante. Înainte legile erau respectate mai mult din 
cauza fricii faţă de sistem şi partidul unic. După Revoluţie, 
românul s-a eliberat de această teamă şi a trecut la cealaltă 
extremă - la îndrăzneala de a face ceea ce doreşte. S-ar 
impune o întrebare pentru aceşti români: chiar nu se poate 
trăi bine în mod cinstit, fără a recurge la artificii şi mijloace 
ilegale? Cinstea este o valoare universală şi eternă, nu cum 
o consideră unii - drept inadaptare, naivitate sau chiar 

prostie. Toată lumea încearcă parcă să te convingă să dai şi 
tu „dreptul” (şpaga sau mita) pentru a obţine unele lucruri 
(un post mai bun, un loc de muncă, anumite privilegii). În 
acest fel există un dispreţ mai mult sau mai puţin evident 
faţă de lege. De ce unele sondaje făcute au relevat că 
gradul de corupţie e cel mai ridicat în aparatul 
guvernamental şi justiţie iar cel mai scăzut în armată şi 
mediul academic (universitar)? 

Corupţia a pătruns adânc în societate încât până şi cei 
care aveau datoria să păzească bunuri publice sau private 
(paznici, agenţi de pază şi chiar societăţi de pază), uneori 
chiar gardieni publici, au avut curajul să fure în mod 
individual sau organizat. Dezvăluirile recente făcute în 
privinţa unor societăţi de pază demonstrează caracterul lor 
mafiot, agresarea unor oameni de afaceri (prin şantaj ori 
violenţă extremă) în scopul de a obţine sume mari de bani, 
îndeosebi valută. S-a descoperit că au propriile servicii de 
informaţii (desigur la un nivel mult mai redus), reuşind 
uneori chiar să asculte convorbiri telefonice ale patronilor 
folosind persoane din ROMTELECOM. Aceasta a fost posibil 
datorită faptului că foşti lucrători de poliţie şi SRI 
(rezervişti sau cei care au plecat de bunăvoie) au fost 
sprijiniți de organe ale statului să-şi înfiinţeze societăţi de 
pază şi se bucură de protecţie chiar la nivelul cel mai înalt. 
Deci, există grupuri de interese pentru anumite zone 
economice şi pentru penetrarea lor. Unii s-au lăudat că nu 
se tem de nimic, putând deschide capete de pod spre 
autorităţi oricând (deschizând uşile „cu capul”, adică cu o 
valiză de bani). Desigur, există şi astfel de grupări mafiote 
care percep taxe de protecţie şi care se organizează ilegal 
ca „stat în stat”. Societăţile de pază - în mod relevant - au 
fost înfiinţate în timpul guvernării PDSR. 

Un alt fenomen care a luat amploare este birocraţia. 
România se poate „lăuda” cu un vast aparat birocratic. 
Avem un stat cu mulţi funcţionari, plătiţi destul de bine 
uneori şi care adeseori ne poartă mult pe drumuri. Poate de 
vină e sistemul dar cine a inventat acest sistem? Ca şi unele 
societăţi de pază care au avut poate şi ordinul de a elimina 
unii opozanți ai PDSR, care sprijineau financiar alte partide, 
există suficienţi funcţionari care «au lovit» în proaspătul şi 

fragilul sector privat. A face eforturi şi a demara o afacere 
în România, creând şi locuri de muncă, e un gest de curaj în 
primul rând. Fără un sprijin de mai sus afacerea nu prea 
are şanse să se dezvolte sau să supravieţuiască. Există şi 
atacuri directe (incendieri, distrugeri, furturi importante, 
escrocherii) care au lovit în societăţi private prospere. Aici 
se pot oferi numeroase exemple în toate judeţele ţării. Nu 
toate acestea au fost comandate pentru a înlătura 
concurenţa sau din motive politice dar faptul ca atare 
rămâne. 

Ca şi în trecut, multe posturi de funcţionari publici au 
fost cumpărate pe bază de nepotism, relaţii sus-puse, 
cadouri sau bani. Unele au fost obţinute pe baza 
apartenenţei la partidul victorios în alegeri. Birocraţia este 
unul din principalele motive invocate de investitorii români 
şi mai ales străini. Sunt necesare mult prea multe avize şi 
acte, iar unele se obţin foarte greu pentru că funcţionarul 
pretinde foloase necuvenite într-un mod indirect (arătând 
buzunarul său de exemplu) sau chiar direct (cu tupeu). 

Pe fundalul sumbru al sărăciei, mizeriei sociale s-a 
dezvoltat o întreagă mafie. Se ştie deja de mafia petrolului 
şi cea a îngrăşămintelor chimice. Măsurile luate împotriva 
lor nu prea au dat rezultate. Astăzi poliţia s-a gândit (de ce 
abia astăzi?) să întărească locurile de supraveghere sau să 
le lase pe seama jandarmilor. Conductele de petrol au fost 
ţinta preferată a hoţilor dornici de îmbogăţire rapidă. În 
circa 20 de minute, se puteau fura cisterne întregi de 
petrol. (?!) Peste tot s-a remarcat şi o proliferare a bandelor 
de infractori şi chiar o specializare a acestora (proxenetism, 
vânzări de droguri, furturi de maşini etc). Jafurile armate 
(cu arme albe sau autentice) şi crima organizată s-au 
dezvoltat şi ele într-un ritm mai susţinut chiar decât cel al 
detaşamentelor de luptă ale statului împotriva lor. 
Escrocheriile dovedesc că trăim într-un paradis al 
infractorilor, care susţin cu cinism că victimele sunt de 
vină. Se invocă adesea că legile nu sunt drepte şi îi 
avantajează pe cei puternici (lucru care poate fi adevărat 
uneori, în privinţa unor prevederi legale) dar nu se poate 
generaliza. Chiar dacă legile ar fi incomplete ele însele nu 
pot fi vinovate. Vinovaţi sunt cei care pretind că sunt 


214 


deasupra lor, precum şi cei care îi sprijină denaturând 
sensul legilor şi neaplicându-le în spiritul lor. Până şi 
avocaţii care i-au apărat pe marii corupți ai României şi pe 
unii infractori notorii poartă o anume vină de ordin 
deontologic, speculând pentru aceştia orice portiţă de 
scăpare şi pedepse mai uşoare. 

S-a reproşat României şi pe bună dreptate problema 
orfanilor şi orfelinatelor de la noi, a numărului mare de 
copii instituţionalizaţi. Abandonul de copii înregistrat în 
fiecare an se datorează nu numai educaţiei părinţilor care 
au recurs la acest fapt sau gest necugetat sau disperat, ci şi 
sărăciei care poate destrăma familii întregi. La rândul ei, 
sărăcia şi învăţământul defectuos au propriile lor cauze, 
care nu-i exclud pe politicienii din România 
postrevoluţionară. Datorită lor în primul rând, tranziţia 
noastră a fost marcată de o dezorientare cvasi-totală. Ceea 
ce s-a reuşit la noi până acum e de fapt o pseudo-reformă 
în lipsa conceperii şi aplicării unor strategii viabile în toate 
domeniile, cu precădere economice şi pliate pe realităţile 
concrete româneşti. Starea de criză şi nelinişte din rândul 
populaţiei a fost generată de lipsa unui drum clar în politică 
şi societate, la care s-au adăugat numeroasele şi gravele 
greşeli făcute de factorii de decizie. 

Mă tem că PDSR-ul, devenit acum PSD şi absorbind 
PSDR-ul condus de fostul ministru al muncii Al. Atanasiu, 
nu promovează reforme structurale nici acum, când a 
revenit la Putere. Măsurile luate nu au dat rezultate şi ne 
îndreptăţesc să credem că totul este făcut superficial, 
aceste măsuri făcându-se doar pentru salvarea imaginii 
partidului şi menţinerea lui la putere. Campania decretată 
împotriva corupţiei, verificarea averii poliţiştilor şi alte 
asemenea măsuri au atins uşor, tangenţial problemele, au 
făcut mai mult zgomot pentru a linişti opinia publică şi 
majoritatea populaţiei. Nici verificarea societăţilor de pază 
nu a însemnat mare lucru. Câţiva oameni au fost arestaţi, 
apoi eliberaţi şi s-au aplicat unele amenzi şi retrageri ale 
autorizaţiilor de funcţionare. Nu se iau nici un fel de măsuri 
radicale pentru a se merge până la capăt. 

Oamenii se schimbă în structura lor interioară şi în 
concepţiile lor foarte greu. Este motivul pentru care dl. 

Iliescu va convinge extrem de greu că s-a despărţit de 
mentalităţile şi idealurile comuniste. Nu întâmplător, 
scriitorul Octavian Paler declara că dl. Ion Iliescu admiră 
valorile comunismului. Într-un eseu, Vladimir Tismăneanu 
spunea prin 1992: „Într-un cuvânt, gorbaciovismul a 
capotat pentru că nu a reuşit să înţeleagă necesitatea unei 
schimbări radicale de sistem politic. În chiar acelaşi număr 
din The New York Times din 13 decembrie 1991 am citit şi 
două ştiri din Bucureşti. Prima vorbeşte despre scindarea 
FSN şi de scrisoarea grupului celor 56 de senatori FSN prin 
care aceştia critică linia politică a echipei Roman. Cealaltă 
ştire este legată de achitarea de către Curtea Supremă a 15 
foşti demnitari comunişti, iniţial condamnaţi pentru 
complicitatea lor la acţiunile represive ordonate de 
Ceauşescu în Decembrie 1989. Un lucru este cert: 
evenimentele de la Bucureşti nu pot fi separate de cursul 
general al istoriei în fosta zonă de dominație a Uniunii 
Sovietice. Imi pare astfel că ruptura din Front, ca şi tot mai 
acerba polemică dintre preşedintele Iliescu şi fostul 
premier Roman este legată de opţiunile FSN în prima 
perioadă de după căderea regimului Ceauşescu, opţiuni 
întemeiate pe dorinţa acestei formaţii de a-şi impune 
hegemonia în viaţa politică românească şi de a împiedica o 
veritabilă despărţire de trecut. [...] Acum, când centrul 
imperiului s-a dezagregat, când Gorbaciov însuşi nu mai 
este altceva decât o epavă politică, este greu de imaginat că 
România va deveni unica excepţie, unica ţară fostă 
comunistă în care să se încerce o strategie politică 
neosocialistă şi colectivistă complet lipsită de şanse de 
succes. Nu neg că domnii Iliescu şi Bârlădeanu au 
asemenea intenţii. Ceea ce mă îndoiesc este că ei vor izbuti 
să ofere altceva decât dovada sterilităţii flagrante a viziunii 
lor politice marcat birocratice şi etatiste.”? 

Tot domnia sa ne avertiza în 1995 că: „naufragiul 
sovietismului nu înseamnă că iluziile şi capacitatea umană 
de auto-înşelare s-au încheiat. Democraţia rămâne un 
proiect mereu precar iar inamicii ei vor face tot posibilul să- 
i exploateze slăbiciunile.”10 

Actuala stare de lucruri din viaţa politică şi 
promovarea actualilor şi foştilor politicieni de la Revoluţie 

încoace, se datorează unei probleme majore, care n-a fost 
rezolvată. A existat o miză enormă în jurul deconspirării 
foştilor informatori ai Securităţii. Legea privind accesul la 
propriile dosare, promovată de senatorul Ticu Dumitrescu a 
ieşit în urma dezbaterilor aprinse mult modificată, încât 
iniţiatorul ei s-a lepădat de dânsa (în actuala formă). Dl. Ion 
Iliescu nu a avut nici o voinţă politică în acest sens, putând 
s-o promoveze încă din 1990. Dosarul său şi a altor 
persoane au fost „curăţate”. lată ce spune dl. Mircea 
Dinescu, aflat în conducerea Colegiului Naţional de 
Studiere a Arhivelor fostei securităţi: „După mine, presa 
este una dintre instituţiile naţionale care s-au schimbat în 
bine după 1989. Au fost modificate structurile, au venit 
oameni noi . [...] După 1960, erau foarte mulţi ilegalişti 
urmăriţi. Ceauşescu era obsedat de comploturi. Această 
traumă a lui a făcut ca Securitatea să-i urmărească pe 
foarte mulţi dintre apropiații săi. Marea majoritate a 
oamenilor, care au devenit informatori au avut şi dosare de 
urmărire mai întâi. Securitatea lua, de obicei, oameni 
vulnerabili. Bineînţeles că pe lângă aceşti oameni, care au 
colaborat cu Securitatea, sub presiune, au existat ticăloşii, 
cei care au făcut turnătorie din plăcere. [...] Securitatea 
punea la cale scenarii, luând ca participanţi pe cei din jurul 
celor vizaţi. Aceşti oameni începeau să aibă probleme. [...] 
Noi suntem deja în posesia tuturor dosarelor celor care au 
turnat de la nivelul clerului. Multe din aceste dosare au 
dispărut. Au dispărut dosarele unor asemenea oameni 
despre care avem informaţii sigure, având în vedere 
activitatea pe care au avut-o în relaţia cu Securitatea. [...] 
Presa nu mai face opoziţie în acest moment... ţărăniştii nu 
mai există... şi-au tăiat ultimele capete. Liberalii sunt toţi 
oameni de afaceri. Îşi văd fiecare de treburile lor. Nu pot 
face mişcări mari în front, pentru că ar veni Garda 
Financiară peste ei. Niciodată nu a fost atâta linişte în jurul 
partidului de la putere. Ion Iliescu este foarte senin, foarte 
detaşat - asta o poate vedea oricine. Se mişcă acum ca un 
personaj din istorie. Opoziția o face presa. Opoziţie mai 
multă se simte în cartierele muncitoreşti, unde se mârâie. 
Dar nu este bine că nu avem opoziţie. Nu e sănătos.” 

Se pot imputa vechii şi actualei Puteri PSD-iste multe 
lucruri şi în special d-lui Ion Iliescu. Pe lângă procesul 
comunismului, cerut de mulţi intelectuali şi studenţi, încă 
din primăvara lui 1990 ar fi trebuit să fie soluționate 
evenimentele petrecute în sângerosul decembrie 1989. Era 
şi este un lucru important atât pentru rudele victimelor cât 
şi pentru întreg poporul român pentru a-i fi redată 
demnitatea naţională. Lumea (în special străinătatea) ne 
judecă pentru asta, fiindcă nu am fost în stare să aflăm nici 
până acum cine a tras în revoluționari şi cine a creat 
diversiunile criminale şi diabolice prin care militarii români 
au tras unii în alţii (în deruta generală de atunci, fiind 
informaţi greşit). Familiile celor ucişi au fost 
«<recompensaţi» material iar cei răniţi şi mulţi alţii (unii 
neparticipând dar invocând participarea) au primit un 
certificat de revoluţionar, unele drepturi şi atât. Adevărul a 
putut fi doar intuit, cea mai credibilă fiind ipoteza unei 
lovituri de stat cu concursul unei părţi din fosta securitate 
(şi/sau din armată), în care rolul principal l-a jucat fără 
îndoială dl. Iliescu. 

Mi se pare credibilă depoziţia unui martor dintr-o 
emisiune maraton de la postul OTV (pe tema «Conspirația 
securităţii»), care declara sub anonimat că înainte de a 
începe psihoza  «teroriştilor» (din noaptea de 22 
decembrie1989), dl. Iliescu a cerut oameni înarmaţi din 
unităţi ale armatei sau securităţii şi în urma refuzului 
domnia-sa a ripostat: «O să mai auziţi voi de mine!». 
Mergând pe firul acesta, s-ar putea să aflăm poate cine au 
fost  «teroriştii» sau  diversioniştii. Desigur, actualul 
preşedinte al României neagă vehement teoria conspirației 
susţinându-şi propria teorie a revoluţiei române 100%. 

Până acum cel puţin, autorităţile române nu s-au 
pronunţat asupra acestor probleme, rămânând simple 
omoruri cu autori necunoscuţi. Au tot continuat să dea din 
umeri şi mai ales să minimalizeze importanţa lor iar când 
au fost supuşi unor presiuni mai mari, să susţină că timpul 
a şters orice urmă şi probele sunt imposibil de obţinut. 
Oricum, termenul de prescripţie n-a trecut. Chiar dacă s-a 
tergiversat atât de mult, va veni şi momentul când adevărul 
va răzbate la lumină. In plină revoluţie, s-au văzut chiar şi 

la TV câţiva «terorişti» prinşi dar ulterior au fost eliberaţi la 
ordinul nu se ştie cui şi din ce motiv. 

Dacă trupele mobilizate atunci în capitală (din 
securitate şi armată) ar fi închis toate coridoarele de acces 
spre sediul CC (cum s-ar fi impus de altfel), Ceauşescu nu 
ar fi fost nevoit să fugă din faţa mulţimii. Prin urmare, înalţi 
factori de decizie au hotărât «să fraternizeze» cu populaţia 
din stradă. Două raţiuni stau la baza acestei decizii. Dacă ar 
fi înăbuşit în sânge revoluţia, se puteau aştepta la alte 
revolte şi mai mari (riscul fiind sporit şi pentru integritatea 
lor). Pe de altă parte, schimbarea părea iminentă 
(regimurile comuniste din ţările vecine se prăbuşiseră 
deja). 

Situaţia generală actuală din România poate fi 
sintetizată chiar şi în câteva cuvinte, prin expresia 
populară: „am căzut din lac în puț”. Nivelul de trai al 
oamenilor de rând (a majorităţii covârşitoare a populaţiei) a 
scăzut mereu în mod dramatic. Despre dl. Iliescu, scrie 
Mihai Chiper în ziarul „Obiectiv. Vocea Sucevei” (din 24 
septembrie 2004) într-un scurt eseu intitulat „Victimele lui 
Iliescu” dar foarte convingător: „Crede că istoria s-a liniştit. 
Nu-l mai huiduie nici un «golan». Nu-l mai întreabă vreun 
«animal» de ziarist de-ale comunismului. Ba, pe deasupra, 
nici un politician nu mai îndrăzneşte să-i pună «sula-n 
coaste». Cu toţii s-au împăcat cu ideea şi au obosit să-l mai 
conteste. S-au obişnuit cu el, cu minciunile şi piruetele lui, 
cu permanenta rescriere a trecutului său, încât nu mai miră 
ori scandalizează pe nimeni până acolo încât să mai ia 
atitudine publică. Dacă ar face-o, ar părea nebuni. «Am 
obosit să-l înjur!», recunoaşte, dezarmant, revoltatul de 
profesie Mircea Dinescu. Tragedia lui Iliescu este că, oricât 
şi-ar fi tăbăcit pielea, în afară de a domestici prezentul şi a-l 
face suportabil pentru «normalitatea» pe care el şi-o 
asigură, are mari probleme atât cu trecutul, cât şi cu 
posteritatea sa. Cum îl va reţine istoria: personalitatea 
diabolică sau providenţială a României post-comuniste?; ” 

„Pe parcursul vieţii sale a lăsat «urme». Cât a fost prim- 
secretar, o serie de români au reuşit să fugă. Nu neapărat din 
cauza lui, personal. Ci a regimului pe care l-a slujit. A lăsat 


«urme» mult mai serioase în 1989. Mii de morţi, întrebări fără 
răspuns despre «idealurile întinate ale comunismului». A lăsat 

urme vizibile şi la mineriade. Se întâmplă ca unii dintre românii 

care se aflau la Montreal la inaugurarea Pieței României să fi 

plecat din ţară în urma unei bâte de miner primite în Piaţa 

Universităţii. Erau vinovaţi: purtau ochelari de intelectuali. 

Victimele colaterale ale regimului iliescian s-au înmulţit pe 

parcurs. Unii n-au mai putut să-şi recupereze casele. In definitiv, 

proprietatea este un «moft». Alţii au plecat pentru că au văzut 
cum fură colegi de partid ai lui Iliescu şi nu vor să acopere din 
taxele şi impozitele pe care le plătesc hoţia acestora. Alţii au 
fugit pentru că n-au avut încotro profesional. Nepotismele, 
favoritismele şi aranjamentele i-au rejectat din sistem peste 
Atlantic sau aiurea, în Europa. Nu toţi tăticii sunt directori sau 
membri FSN, PDSR, PSD! Asta este, de fapt, România lui Iliescu 
în ochii exilaţilor. Pe lângă motivele materiale, dacă ar fi existat 
un sâmbure de speranţă că legile, organizarea societăţii, 
standardele politice agreate de Iliescu pot fi cât de cât 
ameliorate, n-ar fi plecat. Pancartele de la Montreal o spuneau 
explicit: «Piaţa Universităţii nu te uită», «Jos mafia baronilor 
regimului Iliescu», «Ne-aţi alungat din ţară ca să o prădaţi!», 

«Nimeni nu a făcut mai mult rău României ca tine!», «Reprezinţi 

mafia din România!», «Vrem procesul comunismului!», «Ați 

transformat securiştii în patroni!», «E plină lumea de victimele 
tale!». 

Micile grupuri de emigranți autoexilaţi n-au plecat 
degeaba din România lui Iliescu în ultimii 14 ani. Ei nu au chef 
să uite aşa uşor, să fie duşi de nas, să fie manipulaţi, pentru că ei 
sunt victimele. Aceste comunităţi active sunt păstrătoare ale 
memoriei, mărci ale traumelor teribile. Vocile din ţară au tăcut 
resemnate, cumpărate, anihilate de dezinteresul public. Oricât 
ar încerca Iliescu să se prezinte drept Moş Crăciun în faţa lor şi 
oricât de «plesniţi peste bot» ar fi, până la urmă, ei sunt 
mărturiile pe care bilanţul nu le poate ascunde.” 

In opinia politologului Tom Gallagher „a fost o 
calamitate pentru România faptul că în primele două 
alegeri, din 1990 şi din 1992, o majoritate clară de cetăţeni 
au arătat că preferau în mare parte o asemenea democraţie 
ghidată în care o nouă elită, provenind masiv din fostele 
servicii secrete şi din alte categorii privilegiate, era în stare 
să ignore sau să submineze legea. Convingerile lor sociale 
fuseseră puternic influențate de regimul comunist, fapt care 
reîntărea relaţiile verticale de dominare şi de dependenţă 


personală şi totodată descuraja solidaritatea socială.”!! 

Motto: 

„Oamenii care elogiază tehnologia spun că ea ne-a 
adus un nivel de viaţă mai bun, ceea ce înseamnă o mai 
mare viteză, o mai mare varietate de opțiuni, mai mult timp 
liber şi mai mult lux. Nici unul dintre aceste beneficii nu ne 
vorbeşte despre satisfacție, fericire, siguranță, ori 
capacitatea umană de a întreţine viaţa pe pământ.” 

Jerry 
Mander 


2. România la porţile Vestului (Drumul spre 
capitalism) 


Pe fondul crizei mondiale care se adânceşte, România 
traversează şi ea o perioadă dificilă. În timp ce Japonia se 
află în letargie de mai mult timp iar Germania a înregistrat 
în ultimele luni o „creştere negativă” (nesemnificativă iar 
situaţia reală nu este dată de cifre), liderul mondial SUA se 
află de curând într-o „stare de contracție” a economiei şi 
este ameninţată de recesiune economică. 

Ţara noastră a făcut vizibile eforturi pentru a accede 
în NATO şi Uniunea Europeană, însă acestea nu s-au 
concentrat asupra economiei. S-a invocat mereu lipsa de 
bani şi alte greutăţi, motive pentru care am rămas 
deoparte, aşteptând la porţile Occidentului să fim primiţi şi 
noi. Adică, am neglijat fondul problemei dar avem puterea 
«să cerşim» ajutorul principalelor state europene şi al 
Statelor Unite. Această integrare ar marca fără îndoială 
desprinderea României de trecutul ei comunist. Ceea ce nu 
ştim este dacă aceste entităţi suprastatale ne vor ajuta şi ne 
vor face favoarea de a-şi deschide larg porţile şi pentru noi, 
ca stat independent şi cu drepturi depline. Declaraţiile 
făcute nu au o mare relevanţă. 

Totuşi, s-au făcut câţiva paşi în această direcţie prin 
participarea României la unele reuniuni, la parteneriatul 
pentru pace încheiat cu NATO, conducerea actuală a 
Organizaţiei Statelor din Europa Centrală şi de est (OSCE) 
precum şi consilierea d-lui Gunter Verheugen, care ne-a 

sprijinit la întocmirea Strategiei de Dezvoltare a României 
pe termen mediu (depusă de fostul premier Mugur Isărescu 
la Bruxelles). S-au derulat unele programe în vederea 
integrării iar altele sunt în curs de derulare. Ne aşteptăm să 
primim de la Uniunea Europeană un sprijin financiar în 
2001-2002 de peste cinci miliarde de dolari (jumătate din 
această sumă fiind nerambursabilă). lată deci, că putem 
avea un motiv întemeiat să credem cu mai mult optimism în 
viitorul nostru. Totuşi, eforturile principale noi trebuie să le 
depunem. Ne-am obişnuit să cerem mai mult decât să 
oferim. 

În cartea sa, dl. Silviu Brucan spune în acest sens 
lucrurilor pe nume: „La noi, socialismul rămâne puternic ca 
structură şi mentalitate, forţele politice şi sociale interesate 
în menţinerea vechilor structuri economice se dovedesc mai 
tari decât cele care urmăresc schimbarea lor potrivit legilor 
pieţei. [...] Confuzia politico-ideologică grefată pe incultura 
politică apare atunci când aceeaşi majoritate cifrică se 
pronunţă în favoarea integrării în NATO şi Uniunea 
Europeană, deşi la intrarea în aceste organizaţii stă scris: 
numai ţări capitaliste. Eu am mai spus că portretul robot al 
românului fericit este o combinaţie între dorinţa de a 
beneficia de starea materială din Occidentul capitalist şi 
securitatea locului de muncă din socialism. Cred că în 
Occident s-a subestimat rezilienţa tenace în conştiinţa 
oamenilor din Răsărit a avantajelor sociale ale 
comunismului.  [...] Muncitorul rămas fără lucru se 
sinchiseşte foarte puţin de marile libertăţi pe care le-a adus 
revoluţia din 1989. [...] Problema este dacă între cei 66-69% 
dintre români abţinuţi de conştiinţa direcţiei greşite şi cei 
67-70% dornici să intre în Uniunea Europeană se va realiza 
acea simbioză mentală care să ne împingă să păşim spre 
capitalism. Până atunci, România e în derivă.”! 

România este condusă şi în prezent de un 
autoritarism popular, care transpare mai ales prin lozincile 
populiste. I se spune românului exact ceea ce vrea să audă. 
Însă, această atitudine nu rămâne fără urmări. Marele 
gânditor politic Edmund Burke (citat de Silviu Brucan) 
spunea: „Un lider politic spune poporului nu încotro doreşte 
să meargă, ci încotro trebuie să meargă.” La noi însă totul e 

diferit. N-avem încă un spectru politic cristalizat sub raport 
ideologic şi nu există o confruntare vădită între dreapta şi 
stânga, despre care românii nu ştiu mare lucru. 

Profesorul Brucan mai preciza că: „venirea la putere 
după 1989 a unor guverne de dreapta în ţările central- 
europene a constituit soluţia normală. În România, venirea 
la putere a stângii a fost o formulă anapoda, iar faptul că şi 
în 1992 tot stânga a câştigat alegerile a făcut ca timp de 
şapte ani România să bată pasul pe loc în procesul 
tranziţiei. [...] Singurul partid care a pledat pentru măsuri 
economice radicale, PL. '93 a fost respins de electorat. [...] 
societatea românească, mai exact majoritatea ei nu este 
pregătită să treacă la capitalism [...] românii nu se dau în 
vânt după capitalism. Adevărul este că timp de patru 
decenii noţiunea de capitalism a fost sistematic demonizată, 
iar după '89 majoritatea românilor au cunoscut numai 
fructele amare ale acestui sistem (şomaj, inflaţie, creşterea 
preţurilor ş.a.); conform sondajelor de opinie, peste 60% din 
populaţie consideră că trăieşte mai prost decât în socialism. 
[...] Comisia de la Bruxelles a ajuns la concluzia că reforma 
economică în România este o treabă mult prea serioasă 
pentru a fi lăsată pe seama unor forţe interne care timp de 
zece ani s-au dovedit incapabile să gestioneze tranziţia şi să 
o ducă la capăt. [...] va dispărea în mare măsură confuzia 
privind direcţia în care mergem şi incertitudinea cu privire 
la viitorul României. [...] Probabil că Nea Mitică se întreabă 
de ce i-a apucat pe occidentali dragostea de România aşa, 
deodată? Că până acum nu prea ne-au alintat. [...] Primul 
priveşte poziţia geopolitică a României, pe care nu o putea 
descoperi decât un englez, Tony Blair, şi asta după Bosnia 
şi Kosovo. Dacă lăsăm România să se afunde în mlaştina 
sărăciei şi mizeriei, ce se va alege de sud-estul Europei? 
Cine va mai putea stăvili forţele barbare care ameninţă 
Europa - tăvălugul emigrației clandestine din Est, 
terorismul, traficul cu arme, drogurile şi materialele 
radioactive? [...] Al doilea motiv - conjunctura europeană. 
Prin crearea pieţei comune şi a monedei comune, adâncirea 
integrării a ajuns la limita posibilului, aş spune la limita 
statului naţional. [...] Deci, să atacăm alternativa - adică 
lărgirea UE, cerută de competiţia pe plan mondial cu SUA 

şi Japonia, în care atuul Europei este cea mai largă piaţă 
integrată cu cea mai mare capacitate productivă. [...] In 
prezent, asistăm la o ofensivă a dreptei în SUA şi în Europa 
Occidentală, care sub steagul globalismului tinde să reducă 
cuceririle gen Welfare State din perioada postbelică, 
partidele socialiste şi social-democrate opunându-se acestei 
tendinţe”.? 

Într-un interviu, d-l Nicolae Manolescu afirma că: 
„Stânga, dreapta, nu prea sunt lucruri limpezi în mintea 
românului. În clasa politică românească există, de fapt, 
două curente principale, care n-au de-a face nici cu stânga, 
nici cu dreapta, în sensul tradiţional. Un curent care crede 
că ţara are nevoie de reformă şi că această reformă trebuie 
făcută repede, că e singura cale prin care România îşi poate 
recupera trecutul şi poate deveni parte a lumii civilizate. Un 
alt curent reprezentat de Iliescu şi PDSR, cu sateliții lor, 
care cred că, da, România are nevoie de reformă, dar lent, 
fără dureri, pe termen lung. [...] după părerea mea, singura 
reformă care poate să reuşească este reforma rapidă şi 
profundă, urmată, fireşte, de tot felul de ajustări, ameliorări 
şi ungeri ale rănilor care apar pe parcurs. [...] Deci, nu 
eventuala venire a PDSR-ului la putere este problema, ci 
faptul că va începe cu aceleaşi amânări, cu aceleaşi 
tergiversări cunoscute ale reformei [...] nu cred că social- 
democraţia este o soluţie în 2000 pentru o ţară care vine 
după 40 de ani de socialism.” 

La fel de promptă este şi opinia domnului Mircea 
Dinescu, după alegerile din 2000, care a declarat la 
Suceava: „Au trecut de atunci 10 ani şi soarta României 
este dezastruoasă. Există un flux care ne face să ne 
învârtim în jurul cozii, să vină din nou la putere PDSR şi Ion 
Iliescu preşedinte. Din păcate, ei nu vin pentru că au făcut 
o opoziţie formidabilă şi au convins populaţia că sunt cei 
mai buni. Au condus atât de nefericit ţara cei aflaţi acum la 
putere şi n-au avut nici măcar 5 specialişti ca lumea într-un 
minister, nicidecum 15 000 de specialişti, încât PDSR 
revine tocmai datorită dezamăgirii oamenilor faţă de cei pe 
care i-au votat (în 1996)”. 

Într-adevăr, mulţi români au fost nemulţumiţi de 
neîndeplinirea promisiunilor asumate de fosta putere, la 

care s-au adăugat cei care nu agreau astfel de măsuri. 
Fostul preşedinte nu s-a putut impune cu adevărat iar 
coaliția Convenţiei Democratică Română (CDR) a fost 
măcinată de lupte interne pentru deținerea portofoliilor de 
miniştri, impunerea unor opinii, cu efecte nocive asupra 
imaginii sale publice. În discursul său din 17 iulie 2000, 
ocazionat de retragerea sa din campania electorală, Emil 
Constantinescu evidenția ca probleme majore corupţia şi 
nerespectarea legilor, lipsa de autoritate a legii şi statului, 
precum şi motivele retragerii sale. Aş aminti câteva pasaje 
din acest discurs: „În urmă cu patru ani, am promis 
cetăţenilor României că voi lupta împotriva corupţiei şi a 
hoţiei. Când am început această campanie, am descoperit 
că în România se crease un sistem mafiot în care caracatiţa 
firmelor-paravan, era beneficiara unui sprijin de înalt nivel 
din instituţii de stat. Aşa au fost posibile devalizarea 
băncilor, distrugerea flotei, pagube imense produse de 
mafia  petrolului,a  îngrăşămintelor chimice, creşterea 
neîngrădită a corupţiei. [...] Neangajându-mă în campania 
electorală, voi putea continua imparţial şi ferm lupta. [...] 
Eu am considerat şi consider că, în România, marea 
majoritate a oamenilor sunt cinstiţi şi corecţi. Am intrat în 
politică pentru a-i reprezenta pe aceşti oameni. [...] S-a 
degradat competiţia politică, transformată într-o luptă 
oarbă pentru interesele personale sau de grup. Trăim o 
vreme a oamenilor care vând şi cumpără principii, ideologii, 
locuri în Parlament şi Guvern, folosind minciuna, şantajul, 
vulgaritatea, manipularea oamenilor prin orice metode. In 
această lume nu am ce căuta. [...] Prea mulţi văd funcţiile 
politice doar ca aducătoare de putere şi avere. [...] Am făcut 
greşeli personale pe care mi le recunosc. Am crezut că pot 
face pentru oameni mai mult decât mi-au permis 
prerogativele prezidenţiale. Am făcut promisiuni în numele 
unor oameni politici care apoi n-au înţeles să le respecte şi 
de multe ori nici să se respecte pe ei înşişi. Am avut multă 
încredere în oameni care apoi au dovedit că nu o meritau. 
Într-o societate în care fiecare vorbeşte doar despre 
greşelile celorlalţi, înţeleg să-mi asum răspunderea pentru 
toate aceste lucruri. Mai presus de toate, sunt profund 
afectat de suferinţele pe care schimbările necesare le-au 

adus celor mai nevoiaşi. Cer iertare tuturor celor care au 
sperat că vor trăi mai bine, dar suferinţele lor au continuat. 
[...] Dumnezeu să ocrotească România! Vă mulţumesc 
pentru că m-aţi ascultat.” 

Totuşi retragerea din competiţie a d-lui Emil 
Constantinescu, a agravat criza din coaliţie şi din PNŢCD, 
partid care la alegeri n-a depăşit pragul electoral şi n-a 
intrat în Parlament. Clasa politică aflată la putere după 
1996 a dezamăgit pe mulţi dintre români, pentru că 
măsurile luate n-au dat roade şi nivelul de trai a bătut pasul 
pe loc ori a scăzut. De fapt, acestea nici nu puteau să aducă 
imediat prosperitate. Totuşi, se putea face mai mult, măcar 
în domeniul legislativ. În plan economic, s-au făcut câţiva 
paşi şi s-a obţinut pentru prima oară după 1990 o mică 
creştere economică. În 1999 s-au returnat sume mari (un 
apogeu al plăţilor externe) pentru credite contractate mai 
ales în perioada 1990-1996. 

Sunt de acord cu opiniile exprimate într-un interviu 
de scriitorul Mihai Sin: „Sigur că s-au pus multe speranţe, 
şi eu mi-am pus multe speranţe, fiindcă i-am votat. Mi se 
părea şi mie că este aproape imposibil ca să nu schimbe 
ceva rapid în bine. Ar fi trebuit nişte măsuri foarte la 
îndemână, pe care mulţi oameni din ţara asta le gândeau şi 
le vedeau ca atare. Iată totuşi că nu ştiu cum naiba s-a făcut 
că lucrurile nu s-au brodit deloc aşa, că aproape nici din 
întâmplare nu s-au luat nişte măsuri al căror efect să se 
vadă. De exemplu, o lege a funcţionarului public, care ar fi 
trebuit să apară mult mai repede şi să stopeze o anumită 
corupţie jenantă, mai mult decât orientală, balcanică şi 
țigănească laolaltă, nu ştiu cum să-i mai spun. Pentru o 
chestie pe care funcţionarul public, indiferent de nivelul lui, 
trebuie să o facă normal, fiindcă este plătit pentru acest 
lucru, el întinde mâna, îţi arată buzunarul sau îţi face alte 
semne specifice. [...] Erau lucruri care se puteau rezolva 
foarte repede printr-o anumită curăţenie, dar iată că acest 
fapt nu s-a întâmplat, cum nu s-au întâmplat multe altele. 
Ar trebui să se analizeze cu o anumită coerenţă cum a 
apărut această clasă politică la urma urmei, cum s-a instalat 
ea la putere sau, după caz, cum a fost instalată într-adevăr, 
şi atunci multe s-ar fi limpezit. Până atunci lucrurile 

continuă să se înrăutăţească. În orice caz, ceea ce s-ar 
putea face în viitor este îmbunătăţirea clasei politice şi nu 
schimbarea ei, fiindcă ar fi imposibil să o schimbe cineva. 
Ea se va aşeza de pe o creangă pe alta, de pe un copac pe 
altul ş.a.m.d., dar îmbunătăţirea ei cred că este posibilă şi 
asta depinde numai de noi.” 

Există o anumită mentalitate la noi, că nu suntem 
capabili să ne rezolvăm problemele singuri, întreţinută de o 
percepţie populară greşită prin care ne autodenigrăm. Nu 
avem încredere suficientă în noi înşine şi suntem 
demoralizaţi de lupta pentru putere, care în România a 
existat mereu cu o mare intensitate. De aceea, am preferat 
pe tronul României dinastia Hohenzollern, până în 1947. 
Aceeaşi mentalitate ne împinge spre Vest, sperând că 
Uniunea Europeană se va preocupa de problemele noastre 
economice iar intrarea în NATO ne va întări siguranţa 
naţională în această zonă geografică, situată între Orient şi 
Occident. Suntem însă naivi dacă vom crede în acte de 
caritate, fără a oferi nimic în schimb, pentru că trăim într-o 
lume a intereselor de tot felul. Această direcţie din partea 
societăţii noastre nu este greşită dar a devenit obsesivă şi 
un pretext pentru a neglija reforma în economie şi alte 
domenii. 

Fondul problemei rezidă în reforma reală a structurii 
societăţii noastre, pentru a trece cu succes la capitalism şi 
o economie de piaţă eficientă şi sănătoasă. Cel mai 
important lucru este să accelerăm reformele în toate 
domeniile, pentru a ne conecta la sistemul capitalist. 
Democraţia noastră, decretată ca fiind originală (un 
amestec hibrid între capitalism şi socialism), nu poate avea 
şanse de supravieţuire. O demonstrează statisticile, care ne 
plasează mereu ca ţară rămasă în urmă, care nu şi-a făcut 
temele. De altfel, e un paradox să promovăm în fapt atât 
democraţia noastră existentă şi cea occidentală, care se 
conduce după alte reguli. 

Deşi s-ar părea că democraţia şi sistemul capitalist e 
în declin, nu avem altă cale de urmat. Capitalismul însuşi e 
într-o schimbare de la o perioadă la alta. E timpul să 
gustăm şi din fructele dulci ale acestuia. Din păcate, 
observăm că tot mai mulţi români se preocupă de ei înşişi, 

de măruntele şi banalele probleme existenţiale, care le 
asigură supraviețuirea, devenind tot mai stresaţi şi obosiţi, 
indiferenți sau resemnaţi în privinţa viitorului ţării. O 
asemenea atitudine nu este pozitivă, ci dimpotrivă ne 
afectează apoi pe fiecare în parte. De ce uităm trecutul 
nostru, care adeseori a fost şi glorios, când am oferit lumii 
pilde de eroism? Românii au făcut istorie întotdeauna când 
s-au mobilizat. 

O revoluţie trebuie înfăptuită, dar fără sânge ca 
altădată. Ea poate avea loc la nivelul conştiinţei şi 
mentalităților fiecărui cetăţean. Schimbările care se petrec 
astăzi în lume nu trebuie să ne înfricoşeze, să ne 
depăşească, ci trebuie să ne găsească pregătiţi pentru a le 
face faţă. Sunt provocări ale lumii contemporane, în urma 
cărora s-ar putea naşte o nouă orânduire mai dreaptă şi mai 
umană. Dispreţul nostru pentru unii politicieni nu trebuie 
să se transforme într-o aversiune faţă de tot ceea ce 
înseamnă politică şi inclusiv de problemele sociale. Soarta 
României trebuie să ne preocupe pe toţi cei care avem în 
piept o inimă de român. Nu putem lăsa ca viitorul nostru şi 
al copiilor noştri să încapă pe mâna unor politicieni corupți, 
imorali ori rupti de realitate. Prin urmare, trebuie să 
alegem şi să înlăturăm paraziţii sau profitorii de politică. 
Este imposibil să nu se găsească şi oameni capabili de a 
tine pasul cu vremurile pe care le trăim şi preocupaţi cu 
îndârjire de interesul general, mai mult decât orice interes 
personal. Realitatea de care trebuie să ţinem seama este că 
majoritatea românilor sunt oameni cinstiţi, care îşi fac într- 
un fel sau altul datoria faţă de ţară. Totuşi, nici un efort nu 
ajunge pentru prosperitatea României viitorului. 

Citindu-l pe Emil Cioran am acceptat opinia sa că noi 
am vegetat timp de o mie de ani precum plantele şi că 
numai deprinderea gustului devenirii ar putea să schimbe 
în bine soarta României. Într-adevăr, noi avem datoria să ne 
smulgem din inerție, apatie şi pesimism. Patriotismul ne-o 
cere, ca şi prezentul. Trebuie să înfăptuim în viaţă atât 
lucruri mici, de obicei simple, cât şi lucruri mari pentru 
binele general. Sunt convins că promovând o filozofie a 
acţiunii, poporul român se va revigora. Are nevoie numai de 

un impuls suficient de puternic şi motivant. Mişcarea este 
cea care întreţine într-un fel viaţa. 

Noi nu ne vom desprinde de trecut cu adevărat dacă 
nu vom face paşi convingători spre viitor. Ne trebuie curaj 
şi sprijin reciproc pentru a învinge orice reticenţe şi 
bariere. Automatismele din gândire, care sunt prejudecăţi 
periculoase (preluând de la alţii, fără a gândi noi înşine) nu 
fac decât să închidă poarta personalităţii noastre şi să ne 
îndobitocească în timp. Lipsa grijii de a ne informa 
permanent şi corect, precum şi deprinderi fireşti de a ne 
folosi logica şi judecata, ne împinge în braţele ignoranței, 
mediocrităţii şi comodităţii. Căderea în superficialitate ne 
înstrăinează de realităţile din jur şi nu mai putem descoperi 
decât anevoios adevărul. 

Indiscutabil, România se află într-o situaţie grea, ca şi 
când ar fi traversat recent un război. Şi totuşi aspirăm să 
intrăm repede în Uniunea Europeană. Poate că este la 
mijloc o anumită disperare, care ne împinge să cerem 
ajutorul altor ţări. Dar de unde această disperare? 

Identificând ca problemă majoră a României - 
absenţa Statului de drept, ziaristul Dan Pavel reuşeşte să 
ne convingă: „România se zbate să iasă din imensa zonă gri 
dintre democraţiile liberale occidentale, bazate pe Statul de 
drept, şi fosta zonă comunistă, unde Statul -Mafie face 
legea. Cu cât mergi mai spre răsărit, cu atât este mai 
puternică influența şi chiar controlul criminalităţii 
organizate asupra pârghiilor Puterii. Largi alianţe între 
foştii lucrători ai poliţiilor politice totalitare comuniste, 
ofiţeri din trupele speciale, bandele mafiote şi fosta 
nomenclatură comunistă au condus la luarea în control a 
economiei, comerţului, turismului, activităţii bancare. [...] 
De fapt, aceasta este marea problemă a României de zece 
ani încoace - absenţa Statului de drept. Cu cât sunt mai 
puţine legi sau cu cât ele sunt mai puţin aplicate, cu atât 
activităţile grupurilor mafiote sau ilegale sunt mai libere, 
mai nestingherite. La lipsa legislaţiei se mai adaugă şi 
faptul că Poliţia şi Justiţia nu îşi fac adesea datoria aşa cum 
trebuie, aşa cum legea ar impune [...] Poate că acum vor 
înţelege şi naţionaliştii extremişti sau cei cu o exagerată 
mândrie naţională de ce Occidentul nu este fericit să ne 

deschidă în mod necondiţionat uşile, să ne acorde dreptul la 
liberă circulaţie. Fără vize, toate aceste grupări criminale 
sau aflate la limita legalităţii şi-ar extinde activitatea în 
Occident şi nu s-ar sfii să colaboreze cu firmele particulare 
de pază şi protecţie din Orient, pentru a-şi extinde reţelele 
de crimă organizată şi de jaf în ţările prospere. Statele 
occidentale de aceea se numesc democratice pentru că 
apără interesele cetăţenilor, ale popoarelor, le feresc de 
amenințările din interior şi din exterior. Prin urmare, 
întărirea Statului de drept în România nu este doar o 
chestiune de interes naţional, ci de interes european. Dacă 
nu o vom face, vom rămâne tot la porţile Orientului.” 

Dacă lucrurile stau aşa, nu ne miră faptul că nu 
suntem sprijiniți şi acceptaţi de Occident. Pentru el noi am 
putea constitui o potenţială sursă de infractori care să 
amenințe securitatea şi stabilitatea acestor state. Avem şi 
noi destui aşi în materie de corupţie, jaf şi diversiune. 

Situaţia actuală din politică este admirabil schiţată de 
Cornel Nistorescu, într-un interviu consemnat de Ion 
Longin Popescu: „Suntem, după toate semnalele, într-o 
campanie electorală debilă şi târzie; o campanie (cea din 
2000) din care lipsesc dezbaterile, confruntările de opinii şi 
de oferte convingătoare pentru România. Toţi vor să 
candideze şi să câştige, dar nimeni nu ne spune foarte clar 
ce are de gând să facă! Cum, care-i soluţia miraculoasă? 
Nimeni nu mai promite nimic. Constatăm o inhibiţie a 
politicienilor de a face promisiuni. lar dacă există totuşi 
nişte promisiuni, acestea aparţin  PDSR-ului, care face 
referiri doar la trecut, când ne-a fericit el cu guvernarea. 
PDSR-ul nu vine, din păcate, să propună nişte soluţii, nu 
vine să promită ceva foarte clar, concret. Proiectul politic şi 
cel economic al PDSR-ului sunt deocamdată necunoscute. 
Avem, deci, un partid care se detaşează în sondaje de 
celelalte, dar nu ştim ce va face! Nu cred că PDSR-ul, în 
ciuda faptului că va fi obligat să dea foarte multe dovezi 
pentru a se bucura de o credibilitate externă şi pentru a fi 
acceptat ca partener în Europa de Vest, nu cred că va putea 
să facă reformă dură, necesară aderării la structurile 
europene. Va încerca să facă acest lucru, dar nu va putea, 
nu-l vor ţine curelele, pentru că nu e un partid atât de decis 

şi nu are curajul necesar. Nu e în stilul lui o reformă atât de 
adâncă, precum cea înscrisă în strategia depusă de Isărescu 
la Bruxelles. Deci, după părerea mea, dacă alegerile vor fi 
câştigate de PDSR, ne vom trezi în situaţia paradoxală de a 
asista, pe de o parte, la lupta acestui partid pentru 
dobândirea onorabilităţii europene, iar pe de alta, la 
stagnarea cunoscută, fiindcă nu va fi în stare să taie în 
carne vie, pentru că n-are cum. Va încerca să facă rost de 
bani, şi nu ştiu în ce măsură va reuşi, dar se va confrunta în 
acelaşi timp cu găurile negre din economie, pe care nu va 
avea curajul să le închidă. Dată fiind percepţia lui negativă 
pe plan internaţional, PDSR va trebui să dea întruna dovezi 
de partid democratic, de partid modern. Dovezi pe care 
până acum nu le-a prea dat!” 

Mai departe se spune în interviu: „- Şi totuşi, 
sondajele arată o accelerată alunecare spre stânga. Şi nu 
este vorba doar de partide şi alegători. Sindicatele 
blochează privatizarea, miliardarii dau pe nări fumul social- 
democraţiei, plângând pe umerii săracilor, iar unii 
politicieni vorbesc chiar despre «renaţionalizări» ale 
fabricilor. Cum vi se pare acest tablou? - Nefiresc. Toată 
lumea se leapădă ca de Satana de dreapta politică. Aproape 
nimeni nu mai vorbeşte de reformă, de însănătoşirea 
economiei prin închiderea combinatelor producătoare de 
pierderi. Brusc, politicienii s-au descoperit de stânga. Dacă 
o luăm metodic, nu am nici un dubiu că perioada asta, din 
punct de vedere economic, a fost o catastrofă. Din punct de 
vedere al instituţiilor, n-a fost însă o catastrofă. Ideile care 
au fost promovate după 1996 rămân, după părerea mea, 
idei viabile pentru România. Nu pot fi contestate, pentru că 
nu sunt idei ale României, născute în România, sunt idei 
acceptate, preluate din politica internaţională, validate de 
alte economii. Nenorocirea vine de la neştiinţa profundă, de 
la lipsa de experienţă, de la neseriozitatea, ba chiar de la 
prostia celor care au încercat să aplice aceste idei;” 

„„ Gunter Verheughen, comisarul european pentru 
extinderea UE, a făcut recent o declaraţie «neagră»: 
România (alături de Bulgaria şi de Turcia) pierde valul 
integrării europene, aşteptând afară, la uşă, anul 2005. 
Motivul: lipsa unei economii de piaţă. Domnule Nistorescu, 

oare de ce rămânem mereu repetenţi? De ce suntem mereu 
coada listei? Cine ne trage înapoi şi ne împinge cu capul în 
zid? Sunt de vină politicienii din fruntea ţării sau şi noi 
înşine, ca popor? - În mod sigur, România n-a avut norocul, 
n-a fost în stare să-şi facă o clasă politică, solidă, 
responsabilă, care să dea tonul unei noi atitudini, să 
provoace o schimbare majoră în societate. De regulă, 
cădem toţi pradă mai multor confuzii, mai multor tentaţii, 
orbecăim într-un fel. Dar, în ăştia zece ani, cine a iluminat 
şi ce cale, ca să convingă populaţia că, uite dom'le, pe acolo 
e de mers pentru poporul român?! Cine, întreb, a reuşit să 
ne convingă şi să ne limpezească un drum pe care să-l 
urmăm? Nimeni! În acelaşi timp noi i-am ales, noi le-am dat 
credibilitate unor asemenea politicieni! Cum pot românii să- 
şi explice că, într-o vreme în care doresc să-şi construiască 
viitorul, ei sunt singurii din Europa de Est care apelează la 
oameni care ţin de trecut? Cum justificăm noi, ca români, 
că vrem să progresăm ca un om al trecutului? Mă refer la 
această „speranţă”, la această prăvală de simpatie legată 
de Ion Iliescu. Ce să facă, ce? Va moderniza Ion Iliescu 
România? Va determina el o nouă atitudine faţă de muncă? 
Va moderniza el instituţiile ţării? Să dea Dumnezeu să fie 
aşa! Dar logica îmi spune altceva;” 

„- Oare cultul acesta al negativului, al derizoriului şi 
al bădărăniei cu ştaif, lipsa oricărei scântei de speranţă nu 
le-au fost inoculate românilor şi de presă? De ani de zile, 
ziarele noastre nu exaltă decât mizeria, violenţa şi urâtul. 
Oare rolul presei nu era să facă ce n-a făcut clasa noastră 
politică şi anume: să le explice românilor în mod obiectiv 
ceea ce se întâmplă cu ei? - Răspunsul la întrebarea 
aceasta l-ar fi dat şi un rabin. Sigur! Şi presa e vinovată! 
Poate că s-a aşteptat ca binele să ne copleşească peste 
noapte şi când a văzut că nu se întâmplă aşa, a sărit ca un 
câine În pieptul  anormalităţii. [...] Decăderea 
comportamentului şi a limbajului public e marea vină a 
presei din aceşti zece ani. Ziare şi televiziuni, radiouri şi 
reviste la un loc!;” 

„- Cândva, presa română îşi făcea o onoare din a fi 
implicată şi patriotică. Unde este astăzi patriotismul presei? 
De ce nu încearcă ea să îi încurajeze pe oameni, să le 

aprindă o lumină în suflet, să-i încurajeze pe drumul spre 
găsirea valorilor? - Nu ştiu ce să-ţi răspund! Într-o ţară în 
care numai Funar şi Vadim trag clopotele patriotismului, 
ceilalţi au început să se ferească de asta, să se jeneze, să 
tacă. De fapt, ar trebui şi eu să te întreb unde e patriotismul 
cetăţeanului? Al parlamentarului cu maşina plină? Al 
poliţaiului care te măsoară din ochi direct în portofel, al 
ministrului care negociază o privatizare? Spune-mi unde e 
patriotismul tău? Spune drept dacă nu ţi se pare o valoare 
de care te temi!? - Percepută astfel, realitatea românească 
e un coşmar. Să nu existe nici o sursă de optimism, 
domnule Cornel Nistorescu?” 

Într-un alt interviu luat de Ion Longin Popescu, d-l 
Keith Hitchins, doctor în Istoria României la Universitatea 
Harvard din SUA susţine că: „Nimeni nu poate spune că 
românii merită să fie pe ultimul loc sau că merită să fie 
ţinuţi la uşă. Nu există o conspirație mondială sau 
europeană împotriva României. Insă nu ştiu să vă răspund 
la întrebări. Nu ştiu de ce România este mereu ultima. 
Totuşi, dacă vom căuta un răspuns, cred că ar trebui să 
vedeţi ce s-a întâmplat în această ţară în anii premergători 
Revoluţiei din 1989. Trebuie să luaţi în calcul un fapt 
îngrozitor: regimul comunist din România a fost mult mai 
sever decât în restul ţărilor din blocul sovietic. [...] Acest 
regim diabolic a săpat adânc în sufletul românesc, a 
perturbat orice urmă de normalitate, a întors valorile cu 
capul în jos, a siluit cultura şi spiritul. E drept, în anii 60a 
existat o inexplicabilă (pentru logica regimului) paranteză, 
o situaţie de calm relativ şi prosperitate la nivelul de jos, 
egalitarist. Au fost semne care au înşelat Vestul. Dar 
minunea n-a ţinut nici un deceniu. [...] Printre cele mai 
semnificative distrugeri pe care le-a practicat sistematic şi 
deliberat regimul comunist s-a aflat anihilarea clasei 
politice democratice şi a clasei de mijloc - a burgheziei. De 
aceea, în '89, România a trăit drama unui gol de putere, 
mai exact, a lipsei de legitimitate a celor care au preluat 
puterea. Cu alte cuvinte, deşi Revoluția a fost 
anticomunistă, nu s-a găsit nimeni din clasa burgheză, 
moştenitoare a tradiţiei democratice, să umple golul creat 
decât tot foştii comunişti de frunte. [...] Cei veniţi la putere, 

în mod firesc au pus în practică ceea ce se afla în «codul lor 
genetic», reuşind să aşeze ţara într-o poziţie neclară, 
incertă: nici cu Vestul, nici cu Estul.” 

În continuare, domnia sa adaugă: „Dacă vin la putere 
aceiaşi oameni care au mai condus România la începutul 
anilor “90 aceştia se vor confrunta cu aceleaşi probleme pe 
care, atunci, nu le-au rezolvat. Bine ar fi ca de data asta să 
izbutească! E păcat ca această ţară bogată, cu oameni 
foarte talentaţi, să stea umilită pe la uşi, cerşind o 
onorabilitate declarativă, când ea, de fapt, merită mult mai 
mult. Doar că nu reuşeşte.” 

România aşteaptă cuminte la porţile Vestului 
integrarea dar nu face nici un pas important spre acest 
viitor imaginat drept unul mai bun. N-avem nici o tragere 
de inimă sau suntem împiedicaţi de «cineva» să facem paşi 
hotărâtori. lată de ce şi Stelian Tănase remarca: „Norocul 
nostru este că Uniunea Europeană are interes în zonă şi că 
vom fi sprijiniți dar efortul major ne aparţine. Toată situaţia 
României depinde de români. Teoria conspirației e o 
prostie. Depinde cât de repede ne mişcăm. Dacă ne păstrăm 
ritmul, primele semne de redresare pentru populaţie se vor 
simţi prin 2002-2004. Dacă această linie se încetineşte, vom 
sări de 2015. Asta înseamnă încă o generaţie de sacrificiu.” 

Raportul Comisiei Economice a Uniunii Europene 
prevedea că: „structura industrială nu s-a schimbat mult 
după 1989. Industria rămâne dominantă şi dominată de 
aceleaşi mari întreprinderi, de stat, create de fostul regim 
în cursul perioadei de industrializare forţată, caracterizate 
prin consumuri energetice mari, productivitate scăzută şi 
subvenţionare privilegiată din partea statului.” 

După cum se ştie, Uniunea Europeană s-a creat din 
imperativul salvării economiilor ţărilor din Europa, 
amenințate de concurenţa şi puterea economică a ţărilor 
puternic industrializate precum SUA, Japonia, Canada ş.a. 
Promovarea produselor în diverse zone de pe glob 
reprezintă pentru orice stat o prioritate a politicii externe 
(în domeniul dezvoltării relaţiilor economice) iar concurenţa 
a devenit acerbă în multe state (fiind privite ca pieţe de 
desfacere). Motivul acestor «rivalități» îl constituie lupta 
pentru asigurarea unei supremaţii în domeniul economic şi 

obţinerea materiilor prime, care potrivit specialiştilor nu 
sunt inepuizabile precum s-a crezut altădată. Previziunile 
unor cercetători sunt oarecum sumbre deoarece ne 
plasează în contextul unei crize mondiale permanente şi 
accentuată de la un an la altul. 

Potrivit unor estimări relativ recente (din 1995), 
numai demografic vorbind, populaţia lumii îşi adaugă de la 
un an la altul circa 88 de milioane de suflete. Aceasta 
înseamnă că peste vreo 35 de ani, omenirea va atinge 11 
miliarde de locuitori (faţă de 5,5 miliarde în prezent).* 
Specialiştii deja se întreabă cam câţi locuitori poate 
întreţine planeta noastră. Pretutindeni se constată o 
scădere a nivelului de trai pentru majoritatea populaţiei 
(preţurile nu ţin pasul cu salariile, de exemplu). De 
asemenea, resursele naturale necesare industriei se reduc 
simţitor la nivel global. Exploatarea unor zăcăminte de 
minereuri este o miză uriaşă pentru diferite state şi 
corporaţii multinaționale, companii şi trusturi. Având în 
vedere tocmai caracterul limitat al acestor resurse, putem 
aprecia mai întâi că omenirea nu trebuie să-şi consume 
resursele fără a identifica şi exploata altele noi. Este în joc 
supraviețuirea noastră globală. S-a investit extrem de puţin 
în descoperirea şi întrebuinţarea energiilor neconvenţionale 
(eoliană, solară etc). Se investesc sume exorbitante pentru 
societatea de consum, industria militară şi sunt neglijate 
investiţiile «în viitor». Pe de altă parte, utilizarea în 
continuare a energiilor convenţionale (unele mai mult, 
altele mai puţin) conduce la creşterea excesivă a poluării. 
Consecințele poluării cu substanţe toxice au început să fie 
avute în vedere tot mai mult. «Efectul de seră» apărut prin 
distrugerea învelişului de ozon al planetei, a condus deja la 
o înmulţire a cazurilor de boli de piele incurabile şi 
încălzirea planetei întrucât bioxidul de carbon (CO2) dar şi 
monoxidul de carbon (CO) au căpătat concentraţii sporite în 
atmosferă. Efectul apare cel mai evident în marile oraşe ale 
lumii, unde circulă milioane de maşini de toate tipurile şi 
există fabrici poluante. Reziduurile toxice explică «ploile 
acide» care au compromis adeseori agricultura, 
pomicultura şi chiar sănătatea oamenilor şi animalelor. 

Mai mult decât atât, s-a observat o creştere masivă a 
defrişărilor de păduri, fără a fi reîmpădurite şi fără a se 
face o exploatare raţională a acestora (considerate pe drept 
cuvânt «plămânii planetei»). Astfel, concentrațiile toxice din 
atmosferă cresc în mod alarmant, antrenând şi încălzirea 
globală. Se poate vorbi deci de o criză a ecosistemului; 
echilibrul său fiind grav afectat. Cum pot fi explicate 
topirea calotelor polare, creşterea nivelului mării (resimţită 
în Veneţia şi alte oraşe-port), uraganele şi tornadele tot mai 
violente? După pericolul izbucnirii unui război nuclear, care 
s-a mai redus în timp, la orizonturi se prefigurează un 
pericol chiar mult mai mare şi mai greu de contracarat. 
Este vorba tocmai de încălzirea globală. Mai mulţi 
cercetători au făcut avertizări în acest sens. De exemplu, 
Sir David King, consilier ştiinţific al guvernului britanic a 
declarat în 2004 că „realizarea gravităţii crizei l-a 
determinat să spună, în luna ianuarie, că schimbările 
climaterice reprezintă o ameninţare mai mare decât 
terorismul la nivel global.” Domnia sa e de părere că s-a 
atins cel mai înalt nivel de poluare cu dioxid de carbon din 
ultimii 55 de milioane de ani, încât prin topirea ghețarilor 
de la poli nivelul apei mării va creşte cu aproximativ 117 
metri. Ar fi acoperite cu apă oraşe precum Londra, New 
York şi multe altele. Pe lângă inundaţiile catastrofale este 
previzibilă şi o amplificare fără precedent a furtunilor şi 
tornadelor devastatoare. Există posibilitatea unei schimbări 
majore de climă şi intrarea într-o nouă eră glaciară, care ar 
schimba însăşi faţa planetei şi ar conduce la o scădere 
dramatică a condiţiilor de viaţă şi a populaţiei Terrei. Se 
apreciază deja că dispariţia în fiecare an a milioane de 
specii de vieţuitoare de pe glob s-ar datora acestor 
schimbări de climă asociate cu poluarea apelor cu reziduuri 
toxice. 

Criza mondială nu afectează numai planul economic, 
ci şi pe cel social-politic. Gravele inechităţi sociale din 
multe state, conflictele regionale şi noile valuri de terorism 
internaţional creează tensiuni sociale puternice şi tot mai 
complexe. Decalajul dintre ţările bogate şi cele sărace, 
dintre oamenii bogaţi şi cei săraci, tendinţa evidentă de 
globalizare,  sărăcirea ţărilor îndatorate în favoarea 

îmbogăţirii marilor organisme financiare internaţionale, 
înghiţirea companiilor mici şi mijlocii de către altele mai 
mari, reprezintă simptomele unei crize ce se accentuează şi 
poate degenera la un moment dat într-o nouă «convulsie 
mondială». Concentrarea bogăției planetei în câteva zone, 
pe arii restrânse generează noi curente extremiste, printre 
care şi această reţea teroristă cunoscută sub numele de «Al 
Qaida», care a revendicat multe atacuri, cum ar fi şi cele 
din 11 septembrie 2003 asupra celor doi zgârie-nori din 
New York («Gemenii» din complexul World Trade Center), 
Pentagonului şi Casei Albe (ultimele mai puţin avariate). 

Competiţia mondială tot mai ascuţită va avantaja 
mereu țările industrializate, care posedă tehnologii 
performante (mai ales în domeniile informaticii şi 
electronicii), care sunt apte să producă mărfuri şi servicii 
de o calitate superioară. Managementul afacerilor conduce 
şi el, printr-o bună organizare la sporirea eficienţei şi cifrei 
de afaceri. Motivul «invadării ţării» de către investitorii 
străini care ţin morţiş să exploateze totul în beneficiul lor 
reprezintă o împotrivire din partea celor naivi şi neştiutori 
care merg pe principiul «nu ne vindem ţara». Modernizarea 
unei societăţi rămase mult în urmă nu se poate face atât de 
uşor prin forţe proprii. Criza societăţii contemporane în 
această «eră a informaţiei» trebuie să stea în atenţia 
noastră, pentru a nu repeta experienţa nazismului şi 
comunismului: 

Punctul de plecare al lucrării de faţă dovedeşte că trăim o 
dezintegrare socială şi ecologică accelerată în aproape fiecare 
ţară a lumii, aşa cum o relevă creşterea sărăciei, şomajului, 
inechităţii, criminalităţii, destrămării familiilor şi a deteriorării 
mediului înconjurător. Aceste probleme provin în parte dintr-o 
creştere de cinci ori a producţiei economice începând din 1950, 
care a sporit solicitările umane asupra ecosistemului dincolo de 
limita la care planeta ne poate întreţine. Urmărirea continuă a 
creşterii economice, ca principiu de organizare a politicii 
publice, accelerează prăbuşirea capacităţilor de regenerare a 
ecosistemului şi a structurii sociale care stau la baza comunităţii 
umane. În acelaşi timp, ea intensifică competiţia pentru resurse 
între bogaţi şi săraci, competiţie pe care săracii o pierd în mod 
invariabil. Guvernele par absolut incapabile să facă faţă acestei 
situaţii, iar frustrarea opiniei publice se transformă în furie. Este 
mai mult decât un eşec al birocraţiilor guvernamentale. Este o 
criză de guvernare, născută din convergenţa forţelor ideologice, 

politice şi tehnologice aflate în spatele unui proces de 
globalizare economică, ce transferă puterea din mâinile 
guvernelor responsabile pentru binele public, în cele ale câtorva 
corporaţii şi instituţii financiare, mânate de un singur imperativ, 
căutarea profitului financiar pe termen scurt. Aceasta a dus la 
concentrarea unei masive puteri economice şi politice în mâinile 
unei elite formate din câteva persoane, a căror parte absolută 
din produsele unor rezerve tot mai reduse de bogăţie naturală 
continuă să crească într-un ritm susţinut, asigurându-se astfel 
încă o dată de faptul că sistemul funcţionează perfect.“ 
Datorită noii situaţii create, sufragiul universal (votul) 
îşi pierde consistenţa întrucât „celor care suportă costurile 
disfuncţionalităţii sistemului li s-a luat puterea de decizie şi 
sunt menţinuţi într-o stare de confuzie privind cauza 
nenorocirilor, de către o mass-media dominată de 
corporaţii, care îi bombardează continuu cu interpretări ale 
crizei rezultate, bazate pe perceptiile celor de la putere. Un 
mecanism activ de propagandă, controlat de cele mai mari 
corporaţii ale lumii ne reasigură în mod constant că, 
consumerismul e calea spre fericire, restricțiile 
guvernamentale impuse exceselor pieţii fiind cauza 
nefericirii noastre şi că globalizarea economică este atât un 
proces istoric inevitabil, cât şi un avantaj pentru specia 
umană. De fapt, toate acestea sunt mituri, propagată ca să 
justifice lăcomia dezmăţată şi să mascheze măsura în care 
transformarea globală a instituţiilor umane a devenit o 
consecinţă a complicatelor, binefinanţatelor şi deliberatelor 
intervenţii ale unei elite cu mijloace financiare care îi dau 
posibilitatea să trăiască într-o lume de iluzii, separat de 
restul omenirii.” 

Aceste forţe au transformat corporaţiile şi instituţiile 
financiare, cândva bune, în instrumente ale unei tiranii de piaţă 
care se răspândeşte pe toată planeta, ca un cancer, colonizând 
tot mai multe dintre spaţiile vitale ale Terrei, distrugând moduri 
de viaţă, dislocând oameni, făcând neputincioase instituţiile 
democratice şi devorând viaţa în căutarea nesăţioasă a banilor. 
[...] Chiar şi cele mai puternice corporaţii ale lumii au devenit 
prizonierele forţelor unui sistem financiar globalizat, care a 
scindat crearea banilor de creaţia avuţiei reale şi recompensează 
investiţiile extractive (în domeniul finanţelor) mai presus de cele 
productive. Marii câştigători sunt piraţii corporatişti, care jupuie 
alte companii viabile de activele lor pentru câştiguri pe termen 
scurt, şi speculanţii care mizează pe volatilitatea pieţei ca să 
extragă un impozit privat de la cei care sunt implicaţi în munca 

şi investiţiile productive. [...] Problema nu o reprezintă 

întreprinderea sau piaţa în sine, ci un sistem economic mondial 

foarte corupt, care gravitează foarte departe de controlul uman. 

Dinamica lui a devenit atât de puternică şi perversă încât le e din 

ce în ce mai greu directorilor de companii să le conducă în 

interesul public, indiferent cât de puternice sunt valorile şi 
conştiinţa lor morală. 

Observațiile doctorului Korten (preşedintele 
Forumului Dezvoltării Centrate pe oameni, „o alianţă 
mondială a oamenilor şi organizaţiilor, dedicată creării unor 
societăţi drepte, tolerante şi viabile prin intermediul 
acţiunilor civice voluntare””) sunt rodul unei experienţe de 
peste 35 de ani în domeniul afacerilor şi ne ajută să 
înţelegem cauzele crizei contemporane, să identificăm şi să 
putem chiar aplica soluţii de rezolvare a acesteia. Vorbind 


despre o întreită criză umană, acelaşi autor mărturisea: 

Liderii şi instituţiile care ne-au promis o epocă de aur nu 
se ţin de cuvânt. Ne asaltează cu viziunile unor dispozitive 
tehnologice nemaipomenite, cum ar fi locuri în avion cu 
monitoare de televizoare şi o autostradă informaţională care ne 
va da posibilitatea să faxăm mesaje în timp ce ne bronzăm pe 
plajă. Totuşi lucrurile pe care ni le dorim cel mai mult, ca de 
exemplu mijloace sigure de existenţă, o locuinţă decentă, 
alimente sănătoase şi necontaminate, un sistem adecvat de 
învăţământ şi îngrijire a sănătăţii pentru copii noştri, un mediu 
curat şi viu, par tot mai de neatins pentru cei mai mulţi dintre 
oamenii pământului pe zi ce trece. 

Tot mai puţini oameni cred că îi aşteaptă un viitor sigur 
din punct de vedere economic. Familiile şi comunităţile, ca şi 
siguranţa pe care o asigurau odinioară, se dezmembrează. 
Mediul natural de care depindem pentru satisfacerea nevoilor 
noastre materiale se află sub o presiune tot mai puternică. 
Încrederea în instituţiile noastre majore se evaporă şi 
descoperim că oamenii conştienţi din întreaga lume au o 
bănuială profundă şi crescândă că pe undeva s-a săvârşit o mare 
eroare. Aceste condiţii devin tot mai preponderente în aproape 
fiecare localitate a lumii şi indică un eşec la scară planetară al 
instituţiilor noastre.’ 

Până şi în cele mai bogate ţări ale lumii „nivelurile 
înalte ale şomajului, restructurarea întreprinderilor şi 
reducerea salariilor săptămânale reale, o mai mare 
dependenţă de locurile de muncă temporare şi cu jumătate 
de normă, fără beneficii, precum şi slăbirea puterii 
sindicatelor creează un sentiment crescând al nesiguranţei 
economice şi restrânge pătura de mijloc a societăţii. Cei 

angajaţi se trezesc muncind mai multe ore, deţinând mai 
multe slujbe cu jumătate de normă şi având un venit real 
mai mic. Mulţi dintre cei tineri, mai ales din rândurile 
minorităţilor rasiale, nu prea speră să-şi găsească vreodată 
vreun loc de muncă potrivit care să le asigure satisfacerea 
necesităţilor lor fundamentale, nemaivorbind de siguranţa 
financiară. Diplomele universitare şi calificarea tehnică a 
multora dintre cei care-şi văd locurile de muncă dispărând, 
lăsându-i într-o situaţie disperată din punctul de vedere al 
venitului şi siguranţei lor contrazic ideea după care, 
şomajul poate fi combătut pur şi simplu prin ameliorarea 
învăţământului şi a calificării profesionale;”? 

Atât în ţările bogate, cât şi în cele sărace, pe măsură ce 
se intensifică concurenţa pentru resurse naturale, spaţiu şi 
depozitarea reziduurilor, acei oameni care s-au întreţinut din 
agricultură şi pescuit la scară mică, precum şi din alte activităţi 
productive bazate pe resurse naturale descoperă că acestea le 
sunt luate pentru a servi câtorva, iar ei sunt lăsaţi să se descurce 
singuri. Cei fără putere economică se trezesc că împrejurimile 
lor devin locurile favorite ale depozitării reziduurilor sau ale 
furnalelor poluante. Micii producători, ca şi fermierii şi 
meseriaşii, odinioară coloana vertebrală a comunităţilor sărace 
dar stabile, sunt dezrădăcinaţi şi transformați în forţă de muncă 
flotantă, fără ţară, separați de familiile şi locurile lor natale. Sute 
de mii de copii, mulţi fără familie, îşi câştigă existenţa din cerşit, 
din furturi, căutând prin gunoaie, din prostituție şi făcând munci 
de ocazie pe străzile marilor oraşe din Asia, Africa şi America 
Latină (astăzi cifra e cu mult mai mare). S-a estimat că există 
500.000 de prostituaţi minori numai în Thailanda, Sri Lanka şi 
Filipine. Tot mai multe milioane de persoane îşi părăsesc 
familiile şi căminele în căutarea unei şanse şi a unor mijloace de 
supravieţuire. Adăugându-se la cele 25 până la 30 milioane de 
persoane care muncesc în afara ţării lor ca imigranţi legali, se 
estimează că există între 20 şi 40 de milioane de muncitori 
imigranţi clandestini, refugiaţi economici fără drepturi legale şi 
cu prea puţin acces la serviciile de bază. Unii dintre ei, în special 
femeile, sunt ţinuţi în izolare şi supuşi unor forme neruşinate de 
abuz psihologic, fizic şi sexual.!0 (cifrele sunt din 1995; astăzi 
sunt mult mai mari). 

Realităţile sunt mult mai triste şi grave decât ne 
putem imagina: „Lumea este divizată între cei care se 
bucură de belşug şi cei care trăiesc într-o sărăcie 
dezumanizantă, în servitudine şi nesiguranţă economică. În 
timp ce directorii celor mai mari corporaţii, bancherii din 
domeniul investițiilor,  speculanţii financiari,  atleţii, 

celebrităţile dau gata venituri anuale de mai multe milioane 
de dolari, aproximativ un milion din populaţia lumii se luptă 


în disperare să supravieţuiască cu mai puţin de un dolar pe 
zi;” 1! 

Tensiunea socială rezultată de aici este vizibilă 
pretutindeni, în ratele crescânde ale criminalității, abuzului de 
droguri, divorțurilor, sinuciderilor din rândurile adolescenților, 
şi ale violenței din cadrul familiei, în numărul crescând al 
refugiaților politici, economici şi ecologici şi până şi în 
schimbarea caracterului conflictelor armate organizate. 
Criminalitatea atinge o creştere la cote alarmante pretutindeni 
în lume.!? 

Visul aparent imposibil al milioanelor de tineri din Statele 
Unite este pur şi simplu să-şi întemeieze o familie stabilă şi să 
atingă vârsta maturității. Mai mult de jumătate din toţi copiii din 
Statele Unite sunt crescuţi în familii cu un singur părinte. Intr-o 
zi obişnuită, 100.000 de copii americani aduc arme cu ei la 
şcoală, şi patruzeci dintre ei sunt răniţi sau ucişi. Rar este 
oraşul, sau chiar orăşelul, în care oamenii să se simtă realmente 
în siguranţă, în ce priveşte persoana şi proprietatea lor. 
Sistemele de securitate şi gărzile de corp particulare au devenit 
o industrie în plin avânt în toată lumea. 

În ţările în curs de dezvoltare, se estimează că două 
treimi din soţii sunt maltratate fizic. La fiecare 2.000 de femei 
din lume, una este o victimă declarată a unui viol. S-ar putea să 
fie 9.000 de decese legate de zestre în rândul femeilor din India 
în fiecare an.’ 

Chiar şi „în era «păcii» care a început în 1945, odată 
cu sfârşitul celui de-al doilea război mondial, peste 20 de 
milioane de oameni au murit în conflicte armate. Numai trei 
din cele 82 de conflicte armate care au avut loc între 1989 
şi 1992 au fost între state. Restul au fost războaie în care 
combatanții îşi ucideau proprii conaţionali. Nouăzeci la sută 
din pierderile de război la începutul acestui secol au fost în 
rândurile militarilor. La sfârşitul secolului, 90% sunt din 
rândul civililor;” 14 

Pericolul veşnic prezent al holocaustului nuclear a fost 
înlocuit cu amenințarea expunerii sporite la razele ultraviolete 
potențial mortale pe măsură ce stratul protector de ozon din 
atmosferă se subțiază. Tânăra generație trăieşte cu problema 
posibilității de a deveni refugiați ecologici din cauza 
schimbărilor climaterice care amenință cu topirea calotelor 
polare, inundarea unor vaste regiuni de coastă şi transformarea 
unor terenuri fertile în deşerturi. Chiar şi la nivelul populaţiei 
actuale, aproape un miliard de oameni se duc la culcare flămânzi 
în fiecare noapte. [...] Date fiind tensiunile ecologice şi sociale 

create de nivelurile actuale ale populaţiei, este posibil că dacă 
nu ne vom limita în mod voluntar numărul, foametea, maladiile şi 
revoltele sociale o vor face pentru noi cu mult înainte de a ne 
dubla numărul de locuitori. Luate laolaltă, aceste manifestări ale 
eşecului sistemelor instituţionale constituie o criză umană 
întreită a adâncirii sărăciei, dezintegrării sociale şi distrugerii 
mediului înconjurător. Cele mai multe dintre elementele crizei 
au în comun o caracteristică importantă şi anume, soluţiile lor 

necesită o acţiune locală, de la o gospodărie la alta şi de la o 

comunitate la alta. Această acţiune poate fi iniţiată numai atunci 

când resursele locale se vor afla în mâinile colectivităţilor 
locale.!? 

În fond, „cele mai presante nevoi nesatisfăcute ale 
oamenilor sunt siguranţa alimentară, un adăpost potrivit şi 
un sistem de învăţământ, a căror lipsă defineşte adevărata 
sărăcie. Cu rare excepţii, resursele fundamentale şi 
capacitatea pentru satisfacerea acestor nevoi se găsesc 
deja în aproape fiecare ţară, dacă cei care controlează 
aceste resurse ar face din satisfacerea nevoilor vitale 
prioritatea lor. Dacă, totuşi, controlul este deţinut de 
altcineva, de obicei sunt puse în joc alte priorităţi. Din 
păcate, în lumea noastră modernă, rareori populaţia locală 
deţine controlul. Cel mai adesea el este exercitat de 
birocraţiile guvernării centrale, fie de corporaţii de la mare 
distanţă, cărora le lipseşte atât capacitatea, cât şi interesul 
de a se ocupa de nevoile locale. Rezultatul este o criză de 
încredere în instituţiile noastre majore. [...] Încrederea în 
instituţiile noastre majore şi în liderii lor s-a redus atât de 
mult încât a ajuns să le pună legitimitatea în pericol şi pe 
bună dreptate;!6 

Poate nici o altă idee nu este mai adânc înrădăcinată în 
cultura politică modernă decât convingerea că creşterea 
economică este cheia satisfacerii celor mai importante nevoi 
umane, inclusiv diminuarea sărăciei şi protecţiei mediului 
înconjurător. Oricine îndrăzneşte să vorbească despre limitele 
ecologice care stau în calea creşterii economice, riscă să fie dat 
la o parte fără ezitare, ca fiind un adversar al săracilor. Astfel, 
cei mai mulţi dintre ecologişti cer pur şi simplu «un alt fel de 
creştere», deşi rareori este evident despre ce fel de creştere ar fi 
vorba. 

Economistul Jan Tinbergen, laureat al premiului Nobel, 
împreună cu distinsul său coleg, Roefie Hueting, arată că există 
două căi fundamentale prin care o economie poate creşte, după 
modul nostru actual de calcul. Unul este de a creşte numărul 

angajaţilor. Celălalt este creşterea productivităţii muncii, 
valoarea producţiei pe care o dă fiecare muncitor în parte.!” 

Orice încercare de a spune că este necesar să oprim 
creşterea economică stârneşte proteste din partea celor care 
cred că aceasta i-ar condamna pe cei săraci la o sărăcie 
perpetuă. Ca o ironie a sorții, argumentul după care bunăstarea 
săracilor depinde de creşterea economică vine mai ales din 
partea experţilor în probleme de dezvoltare, a economiştilor, 
finanţiştilor, conducătorilor de corporaţii şi a altora care nu-şi 
pun problema zilei de mâine. '’ 

Un adevăr se desprinde din întreg contextul la care 
ne referim: lumea este condusă în mod arbitrar de 
corporaţiile ce domină autoritar planul afacerilor şi 
finanţelor mondiale: „Corporaţiile au apărut ca instituţii 
dominante de guvernare a planetei, cele mai mari dintre ele 
ajungând practic în fiecare ţară a lumii şi depăşind cele mai 
multe guverne în mărime şi putere. [...] «Privilegiile 
prevăzute de lege sunt o povară sub care poporul britanic şi 


cel al altor ţări europene gem în mizerie»;”!? 

Societatea de afaceri de azi este o creaţie artificială care 
îi protejează pe proprietari şi manageri, în vreme ce perpetuează 
privilegiile corporațiilor şi existenţa lor. Artificiale sau nu, 
corporaţiile au acum mai multe drepturi potrivit legii decât 
oamenii, drepturi pe care guvernul le-a protejat cu forţa 
armelor.2 

Carta corporatistă reprezintă acordarea de către stat a 
unui privilegiu pentru un grup de investitori în vederea servirii 
unui scop public. Istoria sa începe în secolul al XIV-lea. [...] Mai 
bine spus, carta corporatistă reprezenta o favoare din partea 
Coroanei (britanice), care limita răspunderea legală a unui 
investitor la cuantumul investiţiei sale, constituind în sine un 
drept neacordat cetăţenilor individuali. [...] Carta corporatistă 
este o invenţie socială, creată pentru a acumula resurse 
financiare private în scopul servirii interesului public. Permite de 
asemenea unuia sau mai multor indivizi să manipuleze resurse 
economice şi politice masive în spatele unor programe private 
foarte clar definite şi să se protejeze pe ei înşişi de răspunderea 
legală pentru consecinţele publice ale faptelor lor. Mai puţin 
cunoscută este tendinţa corporațiilor, ca pe măsură ce cresc în 
dimensiune şi putere, să-şi dezvolte propriile programe 
instituţionale aliniate cu imperative inerente naturii şi structurii 
lor, fără să se afle sub controlul deplin nici măcar al oamenilor 
care le stăpânesc şi le administrează. Aceste programe se 
canalizează pe creşterea propriilor profituri şi protejarea lor de 
incertitudinile pieţei. Ele derivă dintr-o combinaţie între 
concurenţa de piaţă, cererile pieţelor financiare şi eforturile 

indivizilor din interiorul lor de a avansa în carieră şi a-şi spori 

câştigurile.?! 

Se poate aprecia că „membrii sectorului corporatist 
tind, de asemenea, să dezvolte programe politice şi 
economice comune. De exemplu, în Statele Unite, 
corporaţiile au fost angajate de mai bine de 150 de ani într- 
un proces de restructurare a regulilor şi instituţiilor de 
guvernare pentru ca acestea să convină intereselor lor. [...] 
America s-a născut dintr-o revoluţie împotriva puterii 
abuzive a monarhiştilor britanici. Carta corporatistă a fost 
un instrument instituţional al acelor abuzuri. Corporaţiile 
statuate erau utilizate de Anglia pentru a menţine controlul 
asupra economiilor coloniale. Pe lângă asemenea corporaţii 
binecunoscute, ca de exemplu, Compania Indiilor de Est şi 
Compania Golfului Hudson, multe colonii americane erau 
ele însele înscrise în calitate de corporaţii. Corporaţiile din 
acea vreme erau statuate de către rege şi funcționau ca o 
extindere a puterii Coroanei. În general, acestor corporaţii 
li se acordau puteri monopoliste asupra teritoriilor şi 
industriilor considerate cruciale pentru interesele statului 
englez;"2 

Secolul al XIX-lea a început ca o epocă de lupte juridice, 
active şi deschise, între corporaţii şi societatea civilă, în ce 
priveşte dreptul oamenilor, reprezentaţi de guvernele statelor 
lor, de a anula sau amenda cartele corporatiste. Acţiunile 
întreprinse de legislatorii statelor pentru a modifica, revoca sau, 
pur şi simplu, a nu mai reînnoi cartele corporatiste erau destul 
de obişnuite în prima parte a secolului. [...] Războiul civil 
american (1861-1865) a reprezentat un moment crucial pentru 
drepturile corporațiilor. Revolte violente împotriva recrutărilor 
zguduiau oraşele şi lăsau sistemul politic în derută. Cu 
profiturile uriaşe care le intrau în buzunare din contractele de 
livrare pentru armată, cercurile industriale au putut profita de 
pe urma tulburărilor şi a corupţiei înfloritoare, pentru a mitui 
efectiv o legislaţie care le-a acordat masive donaţii băneşti şi 
terenuri. [...] «Au fost întronate corporaţiile ... O epocă de 
corupţie la nivel înalt va urma, iar puterea banilor va căuta să-şi 
lungească domnia, folosindu-se de prejudecățile oamenilor ... 
până când averea va fi concentrată în câteva mâini, ... iar 

Republica va fi distrusă.» (preşedintele Abraham Lincoln, înainte 

de moartea sa). Națiunea era divizată de războiul purtat 

împotriva ei înşişi; guvernul era slăbit de asasinarea lui Lincoln 
şi alegerea în funcţia de preşedinte a alcoolicului erou de război, 

Ulysses S. Grant. Ţara era în dezordine. Milioane de americani 

au fost lăsaţi fără loc de muncă în recesiunea economică ce a 
urmat. Şi o alegere prezidenţială falsificată în 1876 a fost 
aranjată prin negocieri secrete.% 

La vremea respectivă „corupţia şi afacerile de culise 
atinseseră cote nebănuite. [...] Bogăția trăgea după sine 
bogăţie, pe măsură ce corporaţiile profitau de dezordinea 
existentă, cumpărând legislaţie în domeniile tarifare, 
bancare, sindicale, ale căilor ferate şi ale terenurilor 
publice, care să-i îmbogăţească în continuare.” Iar, 
„grupurile cetăţeneşti hotărâte să păstreze un control 
asupra corporațiilor au continuat să se lupte cu abuzurile 
corporatiste la nivelul statelor, iar cartele corporatiste au 
fost revocate atât de către tribunale, cât şi de legislaturile 
statale; "25 

Totuşi, treptat, corporaţiile au dobândit suficient control 

asupra organismelor legislative ale statelor cheie, pentru a 

rescrie în principiu legile care stipulau propria lor creaţie. 

Legislatorii din New Jersey şi Delaware au trecut în fruntea 

acţiunilor de slăbire a drepturilor cetăţenilor de interveni în 

afacerile corporațiilor. Ei au limitat răspunderea juridică a 

proprietarilor şi managerilor de corporaţii şi au emis carte 

perpetue. Curând, corporaţiile aveau dreptul să funcţioneze în 
orice mod care nu era interzis efectiv de lege.?® 

Astfel, corporaţiile au cerut în cele din urmă drepturile 
depline de care se bucurau cetăţenii individuali, în vreme ce 
erau exceptate de la multe din drepturile cetăţeneşti. Mai mult, 
garantându-li-se acelaşi drept la libera exprimare ca şi 
cetăţenilor individuali, ele au realizat aşa cum spune Paul 

Hawken, «exact ceea ce Carta Drepturilor Omului urmărea să 

împiedice: dominarea gândirii şi a discursului public. »?” 

Revendicările corporațiilor nu s-au oprit aici: 
„Următoarea revendicare a corporațiilor, potrivit căreia ele 
au acelaşi drept ca orice persoană individuală de a influenţa 
guvernul în propriul lor interes, îl făcea pe simplul cetăţean 
să se confrunte cu uriaşele resurse financiare şi de 
comunicaţii ale corporației, şi încălca intenția 
constituţională de a asigura tuturor cetăţenilor egalitatea 
opiniilor în cadrul dezbaterilor politice pe marginea 
problemelor importante. Acestea au fost vremuri de 
violenţă şi instabilitate socială, datorită exceselor 
capitalismului pe care Karl Marx le-a descris, cu puternicul 
efect politic cunoscut. Condiţiile de muncă erau groaznice, 
iar salariile abia dacă asigurau oamenilor o pâine pe masă. 

Folosirea forţei de muncă a copiilor era foarte răspândită. 
[...] Atât grevele organizate, cât şi cele fără aprobarea 
sindicatelor erau la ordinea zilei, la fel ca şi sabotajul 
industrial. Patronii foloseau orice mijloace (în jurul anului 
1890) pe care le aveau la dispoziţie, pentru a sparge 
grevele, precum forţe particulare de securitate şi trupe 
militare, federale şi ale statelor. Violenţa atrăgea după sine 
violenţă şi mulţi oameni au murit în cursul războaielor 
industriale din această epocă;”% 

Această stare de lucruri a favorizat apariţia unei 
puternice mişcări sindicale. Între anii 1897 şi 1904, numărul 
membrilor de sindicat a crescut, ajungând de la 447.000 la 
2.073.000.% 

Sindicatele au constituit un teren fertil pentru 
dezvoltarea mişcării socialiste care se statornicea în America şi 
cerea socializarea şi controlul democratic al mijloacelor de 
producţie, al resurselor naturale şi patentelor. Aceasta a fost o 
epocă a luptei deschise de clasă, cu un număr tot mai mare de 
noi recruți zeloşi ai armatei şomerilor, gata să lupte şi să se 
sacrifice pentru triumful cauzei lor. Socialiştii care căutau să-i 
organizeze pe muncitori pe criterii de clasă, se luptau pentru 
întâietate cu lideri sindicali ceva mai conservatori, care preferau 
să-i organizeze pe criterii profesionale sau industriale.* 

Aceste mişcări au unit grupurile etnice. [...] Duşmanii de 
moarte de odinioară ca J.P. Morgan şi John D. Rockefeller, şi-au 
unit forţele în 1901 pentru a contopi 112 conduceri de 
corporaţii, întrunind un total de 22,2 miliarde dolari în active, 
sub egida lui Northern Securities Corporation din New Jersey. 
(Compania Nordică a titlurilor de valoare). [...] Până la urmă, 
industriaşii importanţi au ajuns să-şi dea seama că prin 
promovarea unor salarii, avantaje şi condiţii de muncă mai bune, 
puteau în acelaşi timp să reducă atracţia socialismului şi să-şi 
câştige o loialitate şi cointeresare mai mare din partea 
muncitorilor.“ 

In discursurile politice despre pieţele şi comerţul liber 
„se regăseşte următorul mesaj: progresul pieţelor libere 
reprezintă progresul democrației.  [...] Dată fiind 
neîncrederea crescândă în guvern, este vorba de fapt de un 
mesaj constrângător şi semnifică un adevăr important. Atât 
pieţele, cât şi politica se referă amândouă la guvernare, 
putere şi distribuirea resurselor societăţii. De asemenea, 
este şi un mesaj înşelător care maschează o realitate 
importantă. Într-o democraţie politică, fiecare persoană 
beneficiază de un vot. Pe piaţă, un dolar reprezintă un vot, 

şi cu atât ai mai mulţi dolari, cu atât ai mai multe voturi. Nu 
ai dolari, nu ai voturi. Pieţele sunt inerent înclinate în 
favoarea oamenilor bogaţi. Chiar mai important în lumea 
noastră contemporană şi mai puţin ştiut este faptul că 
pieţele favorizează corporaţiile foarte mari, care stăpânesc 
cu mult mai mari resurse financiare decât cel mai bogat 
dintre indivizi. Pe măsură ce pieţele devin mai libere şi se 
globalizează, puterea de a guverna trece din ce în ce mai 
mult din mâinile guvernelor naţionale, în cele ale 
corporațiilor multinaționale, iar interesele acestor 
corporații se îndepărtează tot mai mult de interesele 
umane;”* 

În spatele imaginii publice confecţionate cu grijă şi a 
multora dintre oamenii morali şi integri pe care-i poate angaja, 
corpul unei corporaţii este carta sa, un document juridic, iar 
banii, sângele său. În esenţă este o entitate străină, care are un 
singur ţel: să producă bani, să se hrănească şi să se înmulțească. 
Indivizii pot fi înlocuiţi. Ea nu este fidelă decât unei singure 
cauze: faţă de pieţele financiare care sunt făpturi şi mai 
însufleţite de bani, este chiar  corporaţia însăşi. [...] 
Originalitatea corporației ca inovaţie socială este aceea că are 
capacitatea să reunească mii de oameni în cadrul unei singure 
structuri şi să-i oblige să acţioneze concertat, în concordanţă cu 
un scop al corporației, care nu e neapărat şi al lor individual. Cei 
care se revoltă sau nu se supun, sunt excluşi şi înlocuiţi cu alţii, 
care sunt mai supuşi.” 

Aşa cum scrie ziaristul William Greider din Washington 
în lucrarea sa Who Will Tell the People? (Cine le va spune 
oamenilor?): «(Corporaţiile - n.a.) ... resursele financiare imense, 
diversitatea intereselor lor, echipele de profesionişti talentaţi, 
toate aceste valori şi altele sunt acum neîncetat centrate pe 
politicile guvernării. Această nouă realitate instituţională este 
cauza fundamentală a prăbuşirii democraţiei contemporane. 
Corporaţiile există pentru a-şi urmări interesele proprii de 
maximalizare a profiturilor, nu aspiraţiile colective ale societăţii. 
Ele sunt conduse de o ierarhie de manageri şi nu de aspirații 
sociale.» 

Apare astăzi mai mult ca oricând o întrebare de o 
importanţă vitală pentru viitorul omenirii: „Oare puterea de 
a conduce va rămâne în mâinile oamenilor, indiferent de 
condiţiile financiare în care se găsesc sau va trece în 
mâinile persoanelor artificiale ale corporațiilor? (Această 
problemă) ar trebui să-i unească pe cei bogaţi şi săraci 
deopotrivă pentru o cauză comună. [...] Pentru a redobândi 

controlul asupra viitorului nostru şi a aduce societăţile 
deopotrivă pentru o cauză comună. [...] Pentru a redobândi 
controlul asupra viitorului nostru şi a aduce societăţile 
umane în armonie cu natura trebuie să recuperăm puterea 
pe care am cedat-o corporației. Un pas important va fi acela 
de a ne elibera de iluziile ideologiei care legitimează 
politicile, eliberează corporaţia ca instituţie de răspundere 
în faţa oamenilor; "55 
Convingerile  ideologilor pieţei libere  («libertariştilor 
corporatişti») sunt familiare oricărei persoane care este 
obişnuită cu limbajul discursului economic contemporan. [...] 

Pentru a ne exprima într-un limbaj mai grosolan, aceste doctrine 

ideologice (teoriile neoclasicismului economic) presupun că: 

e Oamenii sunt motivaţi din fire în primul rând de 

lăcomie. 

e Impulsul de a acumula reprezintă cea mai înaltă 

expresie a ceea ce însemnă să fii uman. 

e Promovarea neobosită a lăcomiei şi spiritului de 

achiziţie conduce la rezultate optime din punct de vedere 

social. 

e Este spre binele societăţilor umane să încurajeze, să 

onoreze şi să recompenseze valorile menţionate mai sus. 

Un număr de idei şi intuiţii valabile au fost răstălmăcite 
într-o ideologie extremistă care înalţă cele mai josnice aspecte 
ale firii umane la un ideal de autojustificare. Deşi, această 
ideologie denigrează cele mai fundamentale valori şi idealuri ale 
omenirii, ea a devenit atât de adânc înrădăcinată în cadrul 

valorilor, instituţiilor şi culturii noastre de masă, încât o 

acceptăm aproape fără a o pune la îndoială. Ea există 

pretutindeni în jurul nostru şi joacă un rol negativ în formularea 

a aproape fiecărui aspect al politicii de stat. Ea mizează pe 

economii aflate în recesiune şi pe o neîncredere justificată a 

opiniei publice faţă de un aparat guvernamental numeros, ca să- 

şi construiască o bază electorală largă pentru programe cu 
consecinţe cert nepopulare.3* 

Acum când „reminiscenţele ideologilor marxişti au 
ieşit din scenă, apologeţii acestei ideologii extremiste caută 
să închidă discuţia, proclamând inevitabilitatea forţelor 
istorice în favoarea cauzei lor. Ei ne spun că o piaţă 
mondială liberă, care să lase deciziile referitoare la 
distribuirea resurselor în seama marilor corporaţii este 
inevitabilă şi că am face mai bine să ne adaptăm noilor 
reguli ale jocului. Ei ne previn că cei care se vor da înapoi şi 
nu vor intra în joc vor fi excluşi de la compensaţiile ce vor 
reveni numai celor care consimt (inclusiv globalizarea). [...] 

Sub diversele ei forme, această ideologie este cunoscută 
sub diferite nume: economie neoclasică, neoliberală sau 
libertaristă;  neoliberalism, capitalism de piaţă sau 
liberalism de piaţă;”” 

Cel puţin trei grupuri importante de susţinători, adepţii 
raționalismului economic, adepţii pieţei libere şi membrii clasei 
corporatiste, au constituit o alianţă politică puternică, dedicată 
promovării unui program ideologic comun, cu o fervoare 
dogmatică, asociată de obicei cruciadelor religioase. Adepții 
raționalismului economic sunt în marea lor majoritate economişti 
profesionişti, adepţi ai şcolii neoclasice de economie. [...] Adepții 
pieţei libere oferă coaliţiei o concepţie morală şi filosofică 
întemeiată pe drepturile individuale. [...] Membrii clasei 
corporatiste. În această categorie intră managerii corporațiilor, 
avocaţii, consultanţii, specialiştii în relaţii publice, agenţii 
financiari şi investitorii bogaţi, care au de câştigat de pe urma 
promovării drepturilor şi libertăţii persoanei corporatiste. Unii 
sunt împinşi către libertarismul corporatist de interesul propriu, 
alţii de convingerile lor morale, iar mulţi alţii pentru că pur şi 
simplu sunt angajaţi să facă acest lucru. [...] Totuşi, aşa cum se 
întâmplă adesea în alianţe politice, ei sunt nişte tovarăşi de 
drum foarte ciudaţi. Mai mult decât atât, contrar aparenţelor 
exterioare, participarea la alianţă îi serveşte foarte prost chiar şi 
pe proprii membri.*8 
Adepții libertarismului corporatist „ omagiază cu 

regularitate memoria lui Adam Smith, considerându-l 
patronul lor spiritual. Opera sa rămâne temelia intelectuală 
pe care s-a construit întreaga structură a raţionamentelor 
deductive ale raţionaliştilor economici. Este o tragică ironie 
a sorții faptul că, deşi acum adepţii raționalismului 
economic invocă această structură pentru a legitima din 
punct de vedere intelectual ideologia  libertarismului 
corporatist, opera epică a lui Smith, Avuţia națiunilor, 
publicată pentru prima oară în 1976, reprezintă de fapt o 
condamnare radicală a monopolurilor de afaceri, susţinute 
şi protejate de stat. Idealul lui Adam Smith era o piaţă 
formată numai din mici comercianţi şi cumpărători. [...] Mai 
mult chiar, Smith nu a propovăduit niciodată o filozofie 
morală în apărarea lăcomiei fără margini.”% 

Cât priveşte justificarea morală a nedreptăţii (de 
către corporaţii), „libertatea pieţei este libertatea banilor şi 
când drepturile sunt mai degrabă o funcţie a proprietăţii 
decât a persoanei, numai cei care deţin proprietate au 

drepturi. Mai mult, susţinând că singura obligaţie a 
individului este aceea de a respecta contractele şi 
drepturile de proprietate ale altora, filosofia «morală» a 
liberalismului de piaţă îi eliberează efectiv pe proprietari de 
obligaţiile lor faţă de cei lipsiţi de proprietate. Ea ignoră 
realitatea faptului că, contractele încheiate între slabi şi 
puternici rareori sunt echitabile şi că instituţia contractului, 
la fel ca şi cea a proprietăţii, tinde să reafirme şi chiar să 
sporească inegalitatea, în cadrul unor societăţi inechitabile. 
Ea  legitimează şi întăreşte sistemele care 
instituționalizează sărăcia, chiar atunci când susţin că 
sărăcia este o consecință a indolenței şi a inerentelor 
defecte de caracter ale săracilor;”*° 
Premisa primordială a democraţiei este că fiecare 
persoană are drepturi egale în faţa legii şi în mod egal are un 
cuvânt de spus în problemele politice. Omul şi votul. Putem pe 
bună dreptate să privim spre piaţă ca spre un arbitru democratic 
al drepturilor şi preferințelor, aşa cum susţin economiştii 
liberali, numai în măsura în care drepturile de proprietate sunt 
distribuite în mod egal. Deşi o piaţă poate asigura o distribuţie 
eficientă, aproximativ egală, când 358 de miliardari se bucură de 
o avere netă, combinată, de 760 miliarde dolari, egală cu averea 
netă a celor mai săraci 2,5 miliarde de locuitori ai lumii, se poate 
presupune că piaţa nu va funcţiona nici echitabil, nici eficient şi 
însăşi legitimitatea ei ca instituţie e pusă sub semnul întrebării.“ 
Pluralismul democratic este în declin, potrivit opiniei 
autorului citat. „Campionii libertarismului corporatist au 
salutat cu bucurie dezintegrarea imperiului sovietic în 
1989, ca o victorie a pieţei libere şi ca pe un mandat pentru 
a-şi susţine cauza. Francis Fukuyama a proclamat că lungul 
drum al evoluţiei umane se apropie de final: o societate 
universală, globală de consum. El a denumit-o «sfârşitul 
istoriei». Cu alte cuvinte, în mod asemănător: „Ce 
remarcabil e să urmăreşti o civilizaţie care se autodistruge, 
pentru că nu este în stare să reexamineze validitatea unor 


ideologii economice în împrejurări total schimbate;”% 
Guvernele şi corporaţiile occidentale s-au repezit să 
convingă Europa de Est şi ţările fostei Uniuni Sovietice să preia 
lecţia succesului occidental,  deschizându-şi granițele şi 
liberalizându-şi economiile. Armate de experţi occidentali au fost 
mobilizate la faţa locului să le ajute pe acestea şi alte «state în 
tranziţie» să elaboreze legi care să netezească drumul 

corporațiilor occidentale pentru ca acestea să le penetreze 
economiile. 

Concomitent, Occidentul industrializat şi-a intensificat 
efortul de edificare a unei economii mondiale unificate prin 
GATT, de înfiinţare a unei puternice Organizaţii Mondiale a 
Comerţului (WTO) şi de stabilire a unor pieţe regionale prin 
iniţiative precum NAFTA, Tratatul de la Maastricht şi 
Comunitatea Economică a Asiei şi Pacificului (APEC). 
Nerăbdător să fie pe placul puternicelor cercuri corporatiste şi 
lipsit de alte idei mai bune, preşedintele american Bill Clinton a 
îmbrăţişat globalizarea economică, atât ca program de 
combatere a şomajului, cât şi ca politică externă. 

Într-adevăr, socialismul marxist a avut o moarte lipsită de 
glorie. Totuşi, nu este corect să se atribuie triumful economic şi 
politic al Occidentului neîncătuşatei pieţe libere, după cum nu 
este corect nici să considerăm că statul centralizat ar fi cauza 
eşecului Uniunii Sovietice.“ 

Motto: 

Bolşevicii nu vor să iasă din politică, decât cu 
picioarele înainte. Comunismul a creat un tip de putere, 
care nu-ţi cere competenţe. 

Istoricul Mihai 
Pelin 


3. Maşina de voturi din România şi rolul 
tineretului (Mizeria prezentului şi de ce 


avem puţini incoruptibili) 


Înainte de a intra în tematica propusă din acest 
capitol, doresc să-mi exprim întâi opinia potrivit căreia nu 
cred că majoritatea românilor au timp să reflecteze asupra 
realităţilor existente, fiind prinşi de „jocul” ameţitor al 
supravieţuirii ori îmbogăţirii. Deopotrivă, şi cei săraci şi cei 
bogaţi nu conştientizează importanţa deosebită pe care o au 
alegerile parlamentare şi prezidenţiale. Cele locale au avut 
loc deja şi efectele s-au văzut. Odată la 4 ani, suntem 
chemaţi cu toţii (cei cu drept de vot) pentru a ne alege 
reprezentanţii în cele mai înalte funcţii, atât în plan local 
cât şi statal. Chiar dacă am presupune că nu avem de unde 
alege (pentru că nu am avea politicienii valoroşi doriţi), 
avem totuşi datoria înaltă morală şi civică să alegem măcar 
pe cei mai buni dintre ei, pe cei atinşi mai puţin de ambiţii 
deşarte ori personale, adică să alegem răul cel mai mic cu 
putinţă. Sigur că ar fi extraordinar să apară între timp la 
rampă (măcar acum în ceasul al doisprezecelea) oameni 
tineri cu o energie interioară pozitivă deosebită. 

Având în vedere modul în care votează majoritatea 
populaţiei (voturile vin prea uşor ca pe bandă rulantă) fără 
a vota în deplină cunoştinţă de cauză (fără a avea suficiente 
informaţii) am numit prin „maşina de voturi” categoria 
acelor români care se lasă practic manipulaţi făcând astfel 
jocul unor politicieni mai puţin oneşti şi versaţi. Mă refer 
aici şi la cei care nu înţeleg prea bine responsabilitatea 
pentru actul lor votând ca alţii din apropierea lor fie din 
comoditate (de ce să mai facă eforturi de gândire?), fie 
dintr-o neînțelegere a realităţilor economice şi social- 

politice ale României. Mă refer de asemenea la aceia care 
nu votează nici ei corect, fără să le pese de viitorul ţării şi 
al copiilor lor sau din „răzbunare”, probabil datorită unor 
dezamăgiri anterioare. 

Pe fondul sărăciei care domină la noi pături largi ale 
populaţiei şi a contrastului tot mai izbitor dintre cei săraci 
(care ajung tot mai des la disperare şi chiar sinucidere) şi 
luxul afişat cu neruşinare de mulţi dintre cei îmbogăţiţi 
peste noapte, voi încerca să abordez şi problematica 
tineretului român, acelui tineret care este astăzi atât de 
marginalizat (în practică şi nu în vorbele goale ale unor 
politicieni), ignorat şi îndepărtat adeseori cu bună ştiinţă de 
„reprezentanţi de carton” ai generaţiilor trecute. Dacă ne 
gândim bine însă, pe umerii acestor tineri se construieşte 
azi practic viitorul ţării şi trag nădejde şi de la Dumnezeu 
că ei vor schimba faţa României şi vor fi promotorii 
succeselor ei de mâine. 

Referindu-se la dezechilibrul politic şi deficitul de 
capitalism, publicistul Dan Pavel remarca încă din 2002: 
„După aproape treisprezece ani de când a căzut regimul 
comunist totalitar din România, bilanţul economic şi politic 
arată un profund deficit politic şi o stare precară a nivelului 
de trai al oamenilor. [...] Dincolo de natura regimului 
precedent, cauzele principale ţin de modul cum s-a 
guvernat, precum şi de natura sistemului economic în 
funcţiune. [...] consecinţele modului în care s-a guvernat 
arată o paradoxală continuitate. [...] economia centralizată 
postsocialistă de stat a rămas predominantă. La putere nu 
s-a aflat o coaliţie de dreapta sau de centru-dreapta. În 
cadrul acelei coaliţii, două partide (PD-ul lui Petre Roman şi 
PSDR-ul lui Cunescu sau Athanasiu) erau membre ale 
Internaționalei Socialiste, iar politica dusă de ele a 
însemnat promovarea politicilor socialiste sau social- 
democrate tipice. Principalul partid din CDR şi din coaliţie, 
PNŢCD-ul, era un partid care îmbina elemente de centru- 
dreapta cu tendinţe de centru-stânga, unele moştenite din 
perioada interbelică, altele dobândite în postcomunism. Cei 
trei premieri ai coaliţiei (Ciorbea, Vasile, Isărescu), dintre 
care primii doi au reprezentat PNICD-ul, au dus o politică 
de protejare a sectorului bugetar de stat, pe modelul 

Stolojan sau Văcăroiu. Reforma a devenit extrem de 
greoaie, iar nivelul de trai al oamenilor a scăzut în loc să 
crească. Am intrat în perioada 1996-2000 pentru a arăta că, 
în ciuda alternanţei la putere din 1996, a existat o 
continuitate a politicilor de stânga, protecţionist- 
nereformiste, indiferent cine s-a aflat la guvernare. Acesta 
este principalul dezechilibru politic din România. Or, nu se 
poate crea o economie capitalistă puternică, dinamică, 
singura capabilă să aducă oamenilor prosperitate, prin 
politici socialiste, de redistribuire a sărăciei. Aceasta este 
ceea ce numesc deficitul de capitalism.” 

În continuare acelaşi autor remarca pe bună dreptate: 
„Când PDSR (actualul PSD) a revenit la putere, s-au făcut 
tot felul de promisiuni cu privire la reforma economică, 
încurajarea investiţiilor străine, încurajarea prosperității de 
tip capitalist. După aproape doi ani, devine tot mai clar că 
partidul de guvernământ nu lucrează decât în favoarea unor 
grupuri de interese economice preocupate doar de 
îmbogăţire rapidă sau supraîmbogăţire. Restul populaţiei 
sărăceşte, iar cei cu iniţiativă nu sunt lăsaţi să acumuleze 
capital sau să îşi facă micile afaceri, dacă nu intră în 
sistemul clientelar. În mod natural (ca în ţările vecine), faţă 
de actuala putere, ca şi faţă de dezechilibrul şi deficitele 
acumulate în ultimii treisprezece ani, ar fi trebuit să se 
formeze o forţă politică a dreptei democratice, a cărei 
principală miză economică să fie dezvoltarea capitalismului 
şi a prosperității sociale. Singura forţă politică 
parlamentară apropiată de asumarea acestei misiuni 
rămăsese PNL.-ul. Acest partid a fost salvat de catastrofa 
electorală din 2000 de către Valeriu Stoica. După alegeri, 
fostul ministru al Justiţiei a devenit preşedintele PNL-ului. 
El s-a orientat la început către un protocol cu PDSR - care 
s-a dovedit a fi un eşec -, către atragerea unor politicieni 
sau partide dinspre zona fostei puteri feseniste (Stolojan, 
ApR-ul lui Meleşcanu) şi către combinaţia dintre social- 
democraţie şi liberalism, în loc să coaguleze toate curentele 
dreptei democratice (liberalismul,  creştin-democraţia, 
conservatorismul, curentul popular) către o alternativă la 
puterea actuală şi la perioada anterioară. PN[CD-ul se află 
într-un proces de rătăcire organizaţională şi doctrinară. 

Singura forţă mai activă de coagulare a dreptei s-a aflat în 
spaţiul  extraparlamentar, unde Uniunea Forţelor de 
Dreapta s-a agitat, fără a avea încă impactul pe care l-ar fi 
avut un partid aflat în Parlament. [...] După ce România va 
fi admisă în NATO, probabil în toamna lui 2002, ţara 
noastră se va fi simţit mai apărată strategic, însă 
majoritatea problemelor economice şi politice vor rămâne 
aceleaşi. Perspectivele dezvoltării unei economii prospere 
capitaliste vor rămâne la fel de limitate, câtă vreme nu va 
veni la putere o forţă politică motivată de o puternică voinţă 
politică în acest sens. Dezvoltarea capitalismului 
postcomunist nu ţine în primul rând de un determinism de 
tip economic, ci de dezvoltarea unui set coerent de norme, 
proceduri, legi, instituţii publice. Nimic nu se va întâmpla 
de la sine, doar pentru că aşa ar trebui. Se ştie ce trebuie 
făcut, dar forţele politice ale stângii, democratice sau 
nedemocratice, sunt în imposibilitate logică şi pragmatică 
de a dezvolta capitalismul.” A 

În final, acelaşi autor mai adaugă: „În loc să se 
orienteze către coagularea unei mişcări liberal-populare, 
care să vină cu un program credibil de cucerire a puterii şi 
de guvernare, PNL îşi ignoră potențialul şi 
responsabilităţile, punându-şi doar problema de a intra din 
nou în Parlament, iar în acest sens caută o «locomotivă» 
electorală. În toiul luptei dintre ramura capitalistă şi cea 
social-liberală din PNL, a apărut varianta Theodor Stolojan. 
Asupra lui, unii lideri de filiale aruncă o aură mesianică. 
Stolojan a fost un premier tehnic, venit din rezerva 
administrativă de cadre a FSN-ului, dar el nu este liderul 
politic de care are nevoie mişcarea dreptei democratice 
interesată de consolidarea capitalismului. Pe vremea când a 
fost pus să administreze țara, el a naționalizat valuta, iar de 
curând a declarat că modelul său de politician este Ion 
Iliescu. (Oare îşi mai păstrează această poziţie?). Cu 
asemenea opţiuni şi repere nu se poate face politica 
promovării capitalismului. Dacă liberalii vor pierde şansa 
clarificării opţiunilor, altă forţă politică va umple golul. Asta 
înseamnă că orizontul schimbării radicale de care este 
nevoie nu va fi 2004, ci mai încolo, cine ştie când. In 
politică poţi lăsa lucrurile să meargă de la sine, poţi aştepta 

decenii sau în zadar. Când le provoci, ai nevoie doar de 
câteva luni sau ani. Depinde cum stă fiecare cu răbdarea 
sau cu dorinţa de a trăi mai bine.” 

lată şi o depoziţie a d-lui Theodor Stolojan, 
consemnată într-un interviu de L. Ciochină: „S-a înrădăcinat 
ideea ca parlamentarii să fie impuşi de la centru. La noi, cei 
care doresc să fie parlamentari vor trebui să dea dovada 
capacităţii şi dorinţei de a munci, mai ales la nivelul 
judeţelor. Vor fi efecte benefice multiple. Va dispărea o 
întreagă reţea de înţelegeri, care ţinea partidul pe loc. 
Există încă mentalitatea senatorului de drept. Oameni care 
cred că li se cuvine acest rol de parlamentar până la pensie. 
Această mentalitate se înrudeşte cu alte practici, cu lipsa 
din Parlament, cu lipsa din judeţe. [...] PNL a arătat multe 
slăbiciuni. Crizele interne i-au afectat evident imaginea. 
După aceea, nu a avut o poziţie distinctă în opoziţie, nu a 
oferit soluţii la unele probleme reale ale societăţii. Nu s-a 
auzit. O caracteristică a tranziţiei este aceea că orice partid 
care a venit la putere a apelat la acţiuni, valori specifice 
liberalismului. Tranziţia presupune trecerea de la o 
economie centralizată la o economie bazată pe competiţie, 
unde rolul statului trebuie să scadă. Ei bine, populaţia a 
sesizat că şi PD şi CDR au vorbit de privatizare, de 
competiţie. Dar vede că lucrurile în care sunt implicaţi 
aceştia nu se schimbă. Cel puţin vă spun că dl. Iliescu a 
ezitat, iar după 10 ani, face privatizare scrâşnind din dinţi. 
Unii fac asemenea lucruri fiind constrânşi, alţii, din 
convingere. Şi populaţia i-a constrâns pe cei din PSD să 
aplice măsuri liberale. După aceea, sunt constrânşi din 
partea instituţiilor internaţionale, Uniunea Europeană, mai 
ales. [...] Partidele care au fost la putere, mai ales PSD au 
indus confuzia generală. Ba PSD dă de înţeles că PNL nu ar 
susţine programe sociale. Greşit. Noi, liberalii, răspundem 
la cerinţele societăţii, urmărind creşterea economică. PNL, 
după aceea, prin faptul că este susținătorul proprietăţii 
private, garantează eliminarea corupţiei.” 

Despre lehamite şi circ politic, un alt publicist - 
Constantin Iftime -, remarca: „Sub potopul lehamitei, oare 
ce pierdem? Apatia civică nu este o stare nouă. O 
semnalase profesorul Dumitru Drăghicescu, printre viciile 

fundamentale ale caracterului nostru, la începutul secolului 
XX. Făcând istoria acestei neîmpliniri, specialistul în 
psihologia socială ajunge cu săpăturile la strămoşii noştri 
îngropaţi şi uitaţi. Am pierdut energia caracterului roman - 
spune cu inocenţă profesorul. Compararea unor asemenea 
realităţi, aflate la distanţă de neimaginat, bineînţeles că ne 
aduce pe buze un zâmbet de blândă ironie. Românii, spune 
mai departe specialistul inocent, nu s-au putut smulge din 
somnolenţa milenară nici în epoca modernă. Revoluţiile, 
puţine câte au fost, s-au desfăşurat în limitele spectacolelor 
de operetă (Revoluţia de catifea din 1989, cum au botezat-o 
unii!), fără a marca prin violenţă un început. În comunism, 
această plantă rară a sufletului nostru (somnolenţa) a fost 
altoită. Occidentalii, la acea dată, foloseau opiumul ca să se 
vindece de absurdul lor, noi foloseam acest produs naţional, 
ca să facem faţă absurdului nostru. Mediul nou, ca de 
seară, ne-a permis chiar să dezvoltăm o medicină mentală. 
La capătul fiecărui efort, ajungeam la filozofia lui lasă-mă 
ca să te las. [...] Prinse în această ramă, frica şi laşitatea 
trec neobservate şi acum. Revoluţia a fost până la urmă 
opera celor cărora li s-a acrit de lehamite, ca ţăranului 
răsculat, de ştevie. [...] Ca la toate revoluțiile noastre, şi 
efectele celei din 1989 s-au stins repede. O schimbare 
dureroasă ne înspăimântă în continuare (cum ar fi venirea 
la putere a unui partid de dreapta!), mai mult decât un 
prezent fără ieşire. Majoritatea oamenilor politici nu pot 
comunica cu aleşii lor. Această neînțelegere irită pe toată 
lumea. Agitaţia sterilă în care trăim creşte. Promisiunile 
elitei politice româneşti nimeresc pe de lături. Ba sunt 
comunicate neadecvat, într-un limbaj vetust (vezi partidele 
istorice), ba sperie prin insistenţă şi jocul slugărniciei în 
faţa cetăţeanului. Mesajele de bun simţ se pierd în această 
forfotă. Marin Preda povesteşte în confesiunile sale o 
amintire plină de tâlc. Din cuprinsul acestei povestiri am 
desprins cu ochiul rece o metodă primitivă prin care cel 
şiret şi neputincios îl răpune pe cel puternic şi cu caracter. 
În momentul decisiv al încleştării fizice, când victoria 
înclină spre cel nedreptăţit, neputinciosul transformă lupta 
în spectacol de circ, apelând la cele mai ridicole gesturi. 
Printr-o nelămurire generală, masa spectatorilor prinde din 

aer giumbuşlucurile şi fraternizează cu laşitatea celui şiret, 
hohotind descătuşată. Cel puternic rămâne cu vorbele în 
gât şi muşchii încordaţi, iar ridicolul situaţiei îl copleşeşte. 
Un scenariu asemănător pun în mişcare şi mulţi oameni 
politici, atunci când, din imensa masă a celor amărâţi, aduşi 
în pragul disperării, se trezesc câţiva, plini de energie, gata 
să răstoarne angrenajul de minciuni al privilegiaţilor. Iar 
masa celor atinşi de lehamite se lasă îmbătată mai departe 
de giumbuşlucurile politicienilor travestiţi în circari.” 

Tot în presa română apare un articol semnat de Mihai 
Chiper, din care citez: „Timp de mai bine de un an a durat o 
epopee unică în statul de drept post-comunist. O 
confruntare încrâncenată între stat şi societatea civilă. 
APADORCH a încercat să afle o statistică explozivă: câte 
mandate de ascultare s-au dat între anii 1990-2000? 
(Telefoane sub supraveghere). Lupta cu Ministerul Public s- 
a dat pe toate fronturile: a fost mediatică şi psihologică, în 
spatele vârfului de lance juridic. A fost nevoie de raportul 
de ţară al Comisiei Europene pentru a sparge această bubă 
neagră a democraţiei româneşti. Şi iată că noul procuror 
general, pus să plătească amendă pentru întârziere, face un 
pas salutar şi oferă publicităţii unele date trunchiate şi 
înşelătoare.  [...] în aproximativ 90% din cazuri, 
interceptările au fost fie abuzive, fie exagerate. Persoanelor 
în cauză nu li s-a comunicat nici măcar că au fost sub 
supraveghere, aşa cum ar fi într-o societate normală. Asta 
înseamnă fie că aceste mandate se acordă cu o prea mare 
largheţe, fie că ele se dau după ficaţii celor care se joacă cu 
viaţa privată a cetăţenilor. Motivarea acestor sentinţe este 
o problemă de fond. Dacă loveşti în zece drepţi ca să prinzi 
un singur hoţ, asta nu mai este justiţie. Este ghicit în bobi. 
[...] In mod cert, sub aceste date macro stau ascunse multe 
abuzuri, încălcări ale drepturilor omului. Sunt greu de 
descâlcit caz pe caz. Dar, în mod vizibil, întâlnim la tot 
pasul reflexele unui stat autoritar, care doreşte să 
controleze, „să ia pulsul” populaţiei. Situaţia reală, probabil 
cosmetizată de către SRI, poate avea dimensiuni 
cutremurătoare. SRI ţine cu dinţii de toate datele care se 
referă la proporţiile acestei vânători desfăşurate din 1990 
încoace.” 

Despre angajamentul guvernului PSD de a elimina 
corupţia, promovând legea 161/2003, ne vorbeşte un studiu 
realizat de patru organizaţii neguvernamentale. Citez dintr- 
un articol apărut recent în presă: „Legea anticorupţie este 
ineficientă la aproape şase luni de la adoptarea sa, din 
cauza lacunelor textelor şi aplicării defectuoase, iar românii 
sunt în continuare nemulţumiţi de măsurile autorităţilor. 
Analiza realizată de organizaţiile neguvernamentale - 
Institutul pentru Politici Publice, Transparency 
International România, Fundaţia pentru o Societate 
Deschisă şi Centrul de Resurse Juridice - relevă faptul că 
legea 161/2003 conţine prevederi «care nu servesc sau 
chiar dăunează scopului declarat al acesteia». [...] Renate 
Weber, preşedintele Fundaţiei pentru o Societate Deschisă, 
a apreciat, în aceeaşi conferinţă de presă, că declaraţiile de 
avere ridică probleme atât la nivel central, cât şi la nivel 
local. Totodată, Weber spune că în timp ce înalții demnitari 
nu respectă legea din diferite motive, cu intenţie sau din 
neglijenţă, simplii cetăţeni sunt obligaţi să o respecte: «Pe 
site-ul Guvernului au fost modificate declaraţiile de avere, 
una singură însă nu. Este cea a premierului Adrian Năstase, 
declaraţia acestuia fiind din 20 mai 2003, deşi trebuia 
actualizată. La rubrica privind contul primului ministru este 
bifată căsuţa, fără altă precizare», a susţinut Weber. 
Potrivit autorilor analizei, contrastul dintre calitatea legii, 
performanţa autorităţilor şi aşteptările populaţiei este de 
natură să submineze încrederea în instituţii: «La aproape 
şase luni de la intrarea în vigoare a legiil61, analizele 
demonstrează nu doar lacunele acesteia, ci şi faptul că ea a 
fost parţial respectată. Conform standardelor unui stat de 
drept, acest lucru înseamnă nerespectarea legii. În cazul de 
faţă, este cu atât mai grav cu cât cei vinovaţi sunt înalţi 
demnitari ai statului român, membri ai Parlamentului, 
funcţionari publici din administraţia centrală şi locală. Până 
la acest moment, nimeni nu a fost sancţionat, ceea ce 
reprezintă o altă nerespectare», a declarat Renate Weber. 
Potrivit preşedintelui Fundației pentru o Societate 
Deschisă, morala imediată a acestei stări de fapt este că în 
România există categorii de oameni deasupra legii.” 

Articole interesante şi pliate pe realităţile palpabile şi 
imediate ale României ne oferă publicistul Toma Roman din 
care citez pe scurt: „Vitrina strălucitoare pe care o vor 
prezenta guvernanţii este numai o faţadă. «Succesele» 
externe incontestabile nu au fost realizate doar de PSD şi se 
datorează, în mare parte, unor conjuncturi favorabile. 
România a fost primită în NATO, pe de o parte, pentru că 
«regimul Constantinescu» a făcut toate eforturile pentru a 
convinge Alianţa de disponibilitatea ţării şi, pe de altă 
parte, pentru că, după atentatele din 11 septembrie 2001, 
SUA au decis că au nevoie de baze mult mai apropiate de 
zonele în care au germinat terorismul. [...] Nu este nici o 
îndoială că «admiterea» va fi, dincolo de efectele ei 
benefice pe termen lung, dureros resimţită de români în 
plan economic. [...] şi în 2003, PSD-ul a făcut, în domeniul 
economic, politica pe care a practicat-o de la înfiinţarea sa: 
a tergiversat Reforma din motive populiste, a prelungit 
tranziţia pentru ca oligarhia pe care o protejează să pună 
mâna pe ultimele rămăşiţe ale averii publice, a atacat 
teoretic corupţia, dar - în fapt - i-a protejat pe marii 
corupți, ba chiar le-a legitimat onorabilitatea, blocând, 
uneori pe faţă, actele de justiţie. [...] partidul d-lui Năstase 
a făcut totul pentru a încăleca definitiv ţara, pentru a-şi 
asigura în continuare dominaţia politică şi economică. 
Trebuie să menţionăm, în primul rând, continuarea 
acţiunilor de subordonare a Legislativului faţă de Executiv 
şi de confiscare a administraţiei locale prin obligarea 
«aleşilor» de altă culoare la înregimentarea în PSD. [...] În 
teritoriu, sute de aleşi locali au trecut «cu arme şi bagaje» 
în ograda PSD-ului, terorizaţi de distribuirea «din pix» 
(vorba unui cunoscut «baron» PSD-ist) a resurselor 
bugetare. Politizarea instituţiilor statului s-a accentuat, 
PSD-ul devenind şi mai clar un partid-stat, care modifică 
legile jocului democratic, când şi după cum îi convine. El s-a 
transformat într-un mecanism care-i permite să fie 
concomitent şi arbitru, şi jucător. Va fi aproape imposibil ca 
în 2004, ascensiunea sa electorală spre cota de 50% din 
voturile exprimate să fie stopată.” 

În continuare, autorul de mai sus spune: „Conducerea 
PSD-ului ştie prea bine că, în ciuda unui ritm de creştere 

economică destul de înalt (4-5%), în 2003 calitatea vieţii nu 
s-a îmbunătăţit. Inflaţia a continuat să fie înaltă, preţurile s- 
au «ajustat» mereu, criza din sistemul de sănătate s-a 
adâncit, iar corupţia a devenit o formulă instituţională. 
Demiterea câtorva miniştri, prinşi cu ocaua mică de presa 
neaservită, s-a făcut sub pretextul remanierii guvernului, 
cei «pedepsiţi» fiind reciclaţi în funcţii de partid după 
clasica manevră PCR-istă a «rotirii cadrelor». [...] totul a 
fost manevrat pentru a ocupa minţile românilor, PSD-ul 
făcând - până la urmă - tot cum vrea. Cum s-a întâmplat în 
cazul revizuirii Constituţiei, adoptată în proporţia dorită de 
PSD în doar câteva ore, în ciuda apatiei alegătorilor. [...] 
Megapartidul PSD nu s-a sfiit să blocheze în Justiţie coaliția 
dintre liberali şi democrati, sub pretextul că titulatura (DA 
sună afirmativ) ar împinge electoratul în confuzie. Motivul 
real este că DA tinde să devină veritabila alternativă la 
dominaţia PSD-istă, alianţa începând deja (după ultimele 
sondaje) să sufle, procentual, în ceafa partidului 
guvernamental. Un alt eveniment ce mărturiseşte temerile 
puterii că mesajul triumfalist nu ajunge - în lipsa datelor 
concrete - pentru convingerea electoratului este 
«năpârlirea» programată a «tribunului» PRM-ist, C.V. 
Tudor. Transformarea lui peste noapte în mieluşel vizează 
două scopuri, ambele favorabile PSD-ului. Mai întâi că, 
renunțând la monopolul naţionalismului (fie el şi extremist- 
şovin), PRM-ul lasă partidul guvernamental să pară singurul 
apărător al «neamului», PSD-ul preluând astfel voturile 
fanilor PRM-işti derutaţi de «schimbarea la faţă» a liderului. 
Apoi că, dacă PRM-ul va fi, totuşi «igienizat», el va putea 
deveni partenerul PSD într-o nouă guvernare, în cazul în 
care nu va obţine procentul uriaş pe care liderii îl dau ca 
sigur. Fără C.V. Tudor sau cu un C.V. Tudor obligat să se 
«cuminţească», PSD-ul ar putea merge până la absorbţia 
PRM-ului sau a unei părţi din el. [...] Oricum, pentru 2004, 
PSD-ul şi-a exercitat deja cealaltă «armă secretă»: pomana. 
Ca la serbarea Zilei Naţionale, cetăţenii vor fi întâmpinați la 
alegeri cu sarmale şi cârnaţi. Ca să uite ce va urma încă 
patru ani.” 

Intr-un alt articol intitulat sugestiv „Două posibile 
înmormântări”, acelaşi autor presupune că PSD-ul şi 


261 


PNŢCD-ul ar putea intra în cimitirul istoriei: „PSD-ul se află 
la guvernare şi dispune de un «aparat» supradezvoltat, 
dominând practic viaţa socială şi economică a ţării. PNȚCD- 
ul se zbate în anonimatul extraparlamentar, adunând câteva 
zeci de militanţi activi în umbra gloriei trecute. Partidul 
«moşit» de dl. Iliescu este un «megapartid», sufocat de 
propria-i greutate, după cum observa Adrian Severin, o 
personalitate mai puţin implicată în «afacerile interne» ale 
PSD-ului. [...] Ceea ce observă oricine este că «localele» au 
generat seisme în ambele formaţii, au pus problema 
redefinirii identităţii lor. [...] PSD-ul, am spus-o de 
nenumărate ori, nu este un partid social-democrat, decât în 
declaraţii. El a optat pentru această doctrină în urma 
năpârlirii foştilor activişti PCR ce îi alcătuiesc nucleul 
central. Pentru «băieţii» grupaţi în jurul lui Ion Iliescu în 
decembrie '89, o doctrină de stânga era cel mai uşor de 
asimilat, presupunând doar mici adaptări ale formulelor 
propagandistice învăţate. Iar dl. Iliescu ştia foarte bine cum 
«se mănâncă» social-democraţia. Populismul discursurilor 
sale a convins în cel mai înalt grad o comunitate deformată 
mental de ani de îndoctrinare comunistă, deşi el acoperea o 
realitate deosebită, realitatea transformării elitei ideologice 
comuniste într-o «elită de pradă». Adică într-o oligarhie. 
Oligarhia nu are convingeri doctrinare. Ea «împrumută» 
conjunctural orice ideologie care îi serveşte interesele. 
Poate cineva să mai susţină că «baronii» PSD-işti, afişând o 
opulenţă sfidătoare, sunt social-democraţi? Probabil naivii 
şi neinformaţii. De altfel, chiar şi preşedintele Iliescu a 
denunţat «aroganţa» şi lipsa de scrupul a îmbogăţiţilor ce 
conduc actualmente «partidul». lar d-l Năstase, liderul 
grupării, a ajuns, de asemenea, după alegeri, la concluzia 
că gruparea «s-a îndepărtat de mase». Concluzie corectă 
pentru un proces, în fapt, inevitabil. Cu «plăcinta» pe masă, 
«revoluționarii» d-lui Iliescu nu puteau să nu se înfrupte. 
Spunând, desigur, că o fac pentru toţi cetăţenii ţării. Acum, 
discrepanţa dintre realitate şi propagandă este mai vizibilă 
ca oricând, dar PSD-ul nu mai poate fi transformat într-un 
partid veritabil, deşi a anexat istoricul PDSR şi şi-a dobândit 
o recunoaştere europeană prin admiterea în Internaționala 
Socialistă.” 

În continuare, autorul precizează: „PSD-ul şi PNȚCD- 
ul seamănă şi din punct de vedere structural. Ambele 
grupări sunt conduse de «găşti de putere», unite de 
interese ascunse, de tip economic sau politic, incapabile de 
primenire fără riscul apariţiei fenomenului domino. [...] 
Sunt ferm convins că «demisionarii» se vor regăsi în 
toamnă în fruntea listelor PSD. Eliminarea lor reală ar duce 
la scindare şi la luminarea unor culise tenebroase ce ar 
zgudui România. [...] Electoratul a amendat dur (la alegerile 
locale din 2004) două «partide» cu identitate fluctuantă. 
Românii au început să se trezească. Dacă până la 
«parlamentare» nu vor apărea reale transformări, în iarnă 
vom asista, posibil, la două înmormântări politice.” 

Despre un alt partid - PRM -, publicistul Mihai 
Chiper constată: „Inevitabil, schimbarea la faţă a lui Vadim 
(după scuzele pentru evrei) va fi percepută ca o trădare de 
mulţi dintre foştii săi adepţi. Lipsiţi de obiectul urii gratuite 
şi instrumentate, evreii, capitaliştii, masonii - şi căzuţi în 
idolatria a ceea ce până mai ieri urau sincer - Occidentul -, 
mulţi vor renunţa să-l gireze în continuare. [...] Liderul PRM 
crede sincer că evreii conduc lumea şi că, în loc să 
cârcotească pe la colţurile Europei, un exerciţiu mai util 
persoanei sale este să «treacă în slujba lor». Liderul PRM 
este convins că SUA, «colonie a Israelului», hotărăsc pe 
toate căile oculte viitorul omenirii la punct şi virgulă, că 
masoneria a aranjat deja Guvernul din alegerile următoare 
sau că FMI şi Banca Mondială stabilesc cât să fie creşterea 
economică din România din 2004. [...] Prin istoricul său, 
Vadim Tudor a fost, în definiţie, un instrument în mâna 
PSD. Procesele sale, cazuri grele unul şi unul, trenează de 
ani de zile. Nici un fir din capul lui nu s-a mişcat. Nu a plătit 
nici un leu victimelor sale. Şi nu i se întâmplă nimic. [...] se 
poate strecura în multe ecuaţii politice interne, pe faţă sau 
pe sub masa la care va putea sta PSD. [...] Vadim Tudor 
vrea sincer puterea. Speră că, într-un fel sau altul, probabil 
că va fi cooptat la guvernare. El a făcut oferte actualei 
puteri aproape în mod public. PSD nu a spus nici un 
moment ce crede de metamorfoza politică a PRM. li convine 
sau nu? S-ar putea ca răspunsul să nu vină, dar să-i aflăm 
de-a dreptul rezultatele.” 

Analistul politic Stelian Tănase declara într-un 
interviu: „Faptul că n-am reuşit să obţinem statutul de 
economie de piaţă funcţională este un eşec major. Sigur, 
vom fi primiţi în UE, datorită voinţei Bruxelles-ului. Cei de 
acolo vor România înăuntru, şi nu pe dinafară. Voința 
politică de integrare europeană este mai mare la Bruxelles 
decât la Bucureşti. N-avem alternativă, chiar dacă spunem 
că noi suntem infirmi, neajutoraţi, netoţi, săraci şi mai ştiu 
eu cum. De 14 ani, acţionăm împotriva curentului, sperând 
că vom fi lăsaţi în pace, să aibă timp capitaliştii noştri de 
carton să fure şi să jefuiască şi ultimele fabrici de stat. Dar 
nu putem trăi în afara Europei, marile puteri au hotărât că 
România nu se poate sustrage, deoarece s-a stabilit ca 
Europa să fie mare, unită şi puternică. [...] Economia 
românească, în acest moment, nu este pregătită nici pe 
sfert. [...] după ce vom fi admişi în Uniunea Europeană, vor 
trece 20 de ani până când vom trăi mult mai bine şi vom 
simţi că suntem în altă realitate economică şi instituţională! 
Grecia, Spania, Portugalia au avut nevoie, de asemenea, de 
20 de ani. [...] Integrarea va fi plătită de Uniunea 
Europeană, dar noi vom fi nevoiţi să muncim de zece ori 
mai mult decât astăzi. [...] Sentimentul neputinței româneşti 
va trebui să dispară. [...] Adevărul este că anul 2000 a fost 
un dezastru pentru democraţie în România. După o 
guvernare aproape veselă, plină de gafe, a Convenţiei 
Democratice, PSD-ului i-a fost uşor să-şi consolideze 
puterea şi hegemonia pe scena politică. Un singur partid 
este mai mare decât toate celelalte la un loc. Pe fundalul 
unei proporţii de numai 15% în Parlament a opoziţiei 
democratice, sigur că există o aroganță a Puterii, care, prin 
logica ei internă, tinde să controleze totul, presă, afaceri, 
administraţie. Pe de altă parte, acest elefant printre 
animale de câmpie, pisici, tigri, zebre, şoricei, generează 
cele mai mari probleme pentru sine. Toată corupţia, spre 
exemplu, se îndreaptă spre PSD; toată lumea trebuie să 
cotizeze. Nu neapărat că i se cere, dar, neexistând alte 
centre de putere, să echilibreze scena politică, toată 
”tensiunea” se scurge în PSD. În aceste condiţii, faptul că 
această corupţie a devenit un sistem nu mai este o 
întâmplare. [...] speriaţi de campania anticorupţie a lui 

Constantinescu, cei cu bani negri au început să cotizeze la 
partide, luând naştere un fenomen. Abia după 2000, 
corupţia a trecut de la stadiul de fenomen la stadiul de 
sistem. Este sistemul din cârciumile de altădată: ospătarul 
îl jecmănea pe client, umflându-i nota de plată. Dădea apoi 
şefului de sală o parte din sumă. Acesta dădea mai departe, 
la responsabil. Iar acesta, la rândul lui, îl plătea pe cel care- 
| numise, de la partid sau de la minister. lată cum bietul 
client hrănea o întreagă ierarhie. Azi, la PSD se face la fel, 
o dijmuire a banilor negri şi a resurselor generale, în care 
fiecare are partea lui. De aceea, corupţia este foarte greu 
de combătut, fiind risipită pretutindeni. [...] corupţia s-a 
centralizat şi s-a unificat. Până acum, trebuia să dea în 
toate părţile, dar acum s-a inventat «ghişeul unic» al 
corupţiei, dai într-un singur loc şi respectivul rezolvă 
înăuntrul sistemului dijmele şi problemele.” 

Într-un alt interviu, analistul economic Daniel Dăianu 
preciza că: „Avem multe probleme de fond ale economiei. 
Acelaşi lucru se poate spune şi despre societate în 
ansamblu. Trebuie să lucrăm mult la eliminarea pierderilor 
(bugetare). [...] Toate instituţiile, mai ales cele din 
administraţie, trebuie să funcţioneze în aşa fel încât să 
cultive munca, să o amplifice, să o facă mai eficientă. Toate 
aceste deficienţe, de-a lungul timpului, au creat mentalități 
pe măsură. Se manifestă o anumită linişte, lipsă de 
încredere în ansamblul societăţii. [...] În primul rând 
instituţiile publice trebuie să scape cât mai repede de 
influenţa politică. Trebuie să găsim soluţii cât mai bune 
pentru control. Una dintre acestea ar fi controlul reciproc. 
[...] Multe licitaţii sunt în continuare trucate. Ne lipsesc 
încă legi necesare, astfel încât concurenţa să fie respectată. 
Încă se practică sprijinul de stat. El poate fi practicat în 
continuare, evident, dar el trebuie să fie bine controlat, 
coordonat, de Banca Centrală. Foarte mulţi oameni de 
afaceri români s-au obişnuit cu acest sprijin, ba mai mult, 
şi-au făcut deprinderi de a exploata şi mai mult această 
slăbiciune. Efectiv ei sug sume imense din aceste societăţi, 
care sunt şi cu capital de stat, şi cu capital privat, printre 
acestea se numără în primul rând cele care practică 
arieratele. [...] lar în această perioadă, de preaderare, 

trebuie să curăţăm acest hăţiş birocratic, să eliminăm toate 
pârghiile prin care acţionează corupţia.” 

Într-un interviu, dl. Mihai Pelin (istoric şi autor al mai 
multor cărţi despre activitatea fostei Securităţi) este 
întrebat: „Ce interes au SRl-ul şi oamenii politici de la 
putere să blocheze accesul la dosarele Siguranţei?” 
(serviciile secrete de dinainte de 1946). Domnia-sa 
răspundea: „Cred că mulţi dintre ei se tem pentru trecutul 
părinţilor lor. De pildă, Ion Iliescu, al cărui tată s-a şcolit la 
Moscova. În ce s-a şcolit, nu ştim, dar de acolo am putea 
afla acest lucru. Activitatea tatălui lui Ion Iliescu a fost, în 
acea perioadă, una antistatală, din moment ce a avut nevoie 
de sprijinul Moscovei ca să-şi impună punctul de vedere în 
România. Corect ar fi fost să activeze fără sprijin din afară. 
Nu să fugi într-o capitală străină şi să te întorci cu ajutoare 
băneşti, pentru a face propagandă comunistă. [...] România 
nu poate rămâne cu aceşti securişti (vechi), care se bagă 
peste tot acolo unde sunt bani. Deja sunt ascultate 
telefoanele oamenilor care au dovezi în acest sens. [...] Eu 
ştiu istoria Direcţiei de Informaţii Externe. Dacă le dai 
drumul ăstora să scape la dolari şi euro, la valută forte, 
ăştia sunt în stare să omoare oameni. [...] Sunt mulţi în 
procuratură şi în societăţile de asigurare. Probabil că acolo 
le pică mulţi bani. Eu am mai spus, şi o spun şi acum, foştii 
securişti trebuie îndepărtați din toate funcţiile unde ar avea 
contact cu banul public. Trebuie îndepărtați de locul unde 
sunt bani mulţi, bani grămadă, cum ar fi băncile. Vântu a 
declarat personal că a lucrat cu aproape 300 de securişti. 
Foştii securişti au condus filialele FNI-ului. [...] acum s-au 
concentrat la PSD, pentru că la opoziţie e sărăcie. E falsă 
părerea că cei mai mulţi securişti sunt la Vadim. Acolo nu 
sunt dintre cei bogaţi în mari afaceri. Marea majoritate sunt 
la PSD, pentru că acolo sunt mulţi bani. De aici se pot 
manipula finanţele publice, fondurile PHARE, împrumuturi 
la bănci etc. [...] Cred că şi omul ăsta (Emil Constantinescu) 
a fost băgat în tot felul de afaceri. Cred că nu avea destulă 
tărie pentru o asemenea funcţie. Mai ales în acest moment, 
când trebuia schimbat un întreg sistem, trebuia să avem un 
om, ca preşedinte, cu o energie interioară deosebită.” 

Acelaşi autor precizează în continuare: „Pentru asta 
mănâncă pâine din banul public sute şi sute de oameni care 
se ocupă cu găinării. Culeg informaţii care ajung la Iliescu 
sau Năstase. Toţi securiştii sunt legaţi între ei cu oamenii 
de la putere. Ei ştiu că dacă va crăpa cercul, pleacă toţi. [...] 
Din păcate, nici o instituţie nu-şi face bine treaba. V-am dat 
exemplul SRI-ului. Baronul local se bate pe burtă şi cu 
poliţaiul şi cu toţi mahării de la nivel local. Bacăul, de 
exemplu, a încăput în mâna unui singur om. Sechelariu a 
cumpărat tot oraşul - e posibil aşa ceva? Adrian Năstase, ca 
să poată face curăţenie, trebuie să fie el, în primul rând, 
corect. [...] Rămân la convingerea că Ion Iliescu este un om 
care nu-şi poate asuma responsabilitatea. Este incapabil să 
ia decizii. El a fost marginalizat de Ceauşescu pentru 
incompetenţă. El are exact modul de a acţiona al 
bolşevicilor. [...] Bolşevicii nu vor să iasă din politică, decât 
cu picioarele înainte. Comunismul a creat un tip de putere, 
care nu-ţi cere competenţe. [...] Cred că nu mai este nici un 
război între cei doi (Iliescu şi Năstase). PSD-ul se află în 
cădere şi toţi sunt înspăimântați. Acum, ei sunt reuniți. Toţi 
se luptă acum să stopeze căderea PSD-ului.” 

Ştefan Radu atinge (într-un articol) problema 
fiscalităţii de la noi (în asentimentul lui Cristian Tudor 
Popescu): „Problema fiscalităţii la români pare a constitui 
un fel de permanenţă ce transcede sistemele politice şi 
epocile istorice. În ultimul timp, fiind şi an electoral, tema 
reducerii taxelor şi impozitelor a revenit pe tapet. PSD, 
zdruncinat de şutul primit de la electorat, apelează la 
vechea placă de gramofon aflată pe post de ministru de 
Finanţe care anunţă noi reevaluări ale dijmelor. Codul 
Fiscal, lansat cu surle şi trâmbiţe anul trecut, deja este 
modificat, corectat şi explicat, încât nici contribuabilii nu 
mai înţeleg ceva din el. Aşa-zisele reduceri de impozite sunt 
păcăleli uşor de demontat la un calcul amănunţit. Nici doi 
la sută nu înseamnă, în final, marea bunăvoință a 
Guvernului! Disperat, executivul ce-şi zice social-democrat 
caută continuu surse de finanţare pentru strategia sa 
economică de satisfacere a clientelei politice. Sunt storşi de 
orice bănuţ micii întreprinzători - cei care plătesc la zi 
toate taxele pentru că altfel sunt executaţi de Fisc şi în miez 


267 


de noapte - şi cetăţenii care au două sau trei slujbe, însă 
marii datornici beneficiază de reeşalonări telenovelistice, 
de scutiri şi amnistii fiscale de-a dreptul indecente. Precum 
micii meseriaşi saşi, întreprinzătorii cei mulţi - care ţin 
statul din birurile plătite doar de ei - s-au săturat de 
profitorii ce fac politica de astăzi. Chiar dacă nu va mai fi 
un Mirăslău (locul unde a fost învins Mihai Viteazul), măcar 
la alegeri, la toamnă, tot avem parte. Intrarea ţării în 
normalitate înseamnă şi o politică fiscală stabilă, eficientă, 
simplificată şi suportabilă. Cerinţa este exprimată şi de 
asociaţiile investitorilor străini care acuză birocraţia şi 
corupţia din administraţia centrală şi locală.” 

lată în continuare depoziţia d-lui Gilbert Wood, 
preşedintele Consiliului Investitorilor Străini: „Membrii 
noştri vin din economii mature şi trebuie să se înţeleagă că 
nu dorim să obţinem decât un mediu de afaceri competitiv, 
şi nu tratamente speciale. Ne luptăm pentru acel mediu 
matur de afaceri pe care îl presupune o economie 
capitalistă. Intr-o piaţă liberă, capitalistă, piaţa ar trebui să 
determine cine sunt învingătorii, şi competiţia nu trebuie să 
fie între guvern şi sectorul privat sau între investiţiile 
străine şi investiţiile autohtone. Piaţa ar trebui să fie 
complet deschisă oricărui participant. [...] România a 
pierdut multe oportunităţi pentru că i-a luat prea mult timp 
ca să ajungă unde este acum. Direcţia este bună, regulile 
merg bine, dar totul merge mult prea încet. Suntem însă 
optimişti că aderarea la Uniunea Europeană va accelera 
lucrurile deoarece firmele româneşti trebuie să fie sigure că 
produsele şi serviciile lor sunt competitive cu ceea ce oferă 
concurenţii de pe alte pieţe. Nu cred că oamenii se vor 
schimba până când nu trebuie să se schimbe. Atunci când 
firmele româneşti vor vedea că firmele competitoare din UE 
vin aici şi le «fură» cotele de piaţă pentru că au un 
management mai bun, produse şi servicii mai bune şi mai 
ieftine, atunci cu siguranţă oamenii se vor schimba. Singurii 
care ar avea beneficii dacă România nu intră în UE sunt 
corupţii. [...] Reputația României de ţară coruptă determină 
investitorii străini să nu investească aici.” 

Ambasadorul SUA la Bucureşti, Michael Guest 
mărturiseşte într-un interviu mai recent: „Sincer vorbind, 

România suferă din cauza influenţei prea multor baroni şi 
baronese. Trebuie să ia decizii bazate pe studii realizate cu 
atenţie şi pe merite reale, în condiţii de transparenţă. 
Funcţionarii publici talentaţi trebuie pregătiţi şi trebuie să 
li se confere mai multă putere de decizie. Iar eforturile de 
reformare a sistemului judiciar şi de luptă contra corupţiei 
din societatea românească , în general, trebuie cu adevărat 
accelerate. [...] Cred că am spus destul de clar că problema 
corupţiei nu este doar una internă. Afectează şi interesele 
SUA şi limitează relaţiile pe care vrem să le construim cu 
România. Sincer vorbind, a fost o vreme când credeam că 
România este foarte aproape de schimbarea adevărată, 
atunci când a adoptat legea conflictelor de interese, a cerut 
înalţilor demnitari să îşi facă publice averile şi a creat PNA. 
Speranţa s-a stins prea repede. Ceea ce n-am văzut este 
conducerea morală şi angajamentul asumat în mod clar - de 
către Guvern, partidele politice şi cetăţeni - care sunt 
absolut necesare dacă România doreşte, într-adevăr, să 
progreseze. În acest context, am fost fericit să aud că unul 
dintre absolvenţii din acest an ai Colegiului Sf. Sava - cu 
siguranţă unul dintre liderii de mâine - a denunţat un 
profesor care a cerut mită pentru note bune. Ce lecţie 
extraordinară. [...] Mulţi dintre politicienii români înţeleg că 
funcţia publică nu trebuie folosită pentru câştigul personal 
şi că unul dintre dezavantajele ocupării unei funcţii publice 
este pierderea inevitabilă a unei părţi din viaţa privată. 
Cine nu înţelege aceste lucruri fundamentale, simple, nu 
merită să ocupe o astfel de funcţie indiferent dacă a fost 
ales sau numit. [...] Este păcat că oameni cu viziuni 
extremiste ca Vadim Tudor au încercat să dividă ţara în 
funcţie de etnie, doar pentru beneficii politice. [...] ţara s-ar 
mişca mult mai rapid dacă românii ar fi uniţi, nu divizați.” 
După ce am trecut în revistă opiniile unor tineri 
ziarişti sau analişti economici şi politici, merită subliniat 
rolul tineretului în schimbările majore ce se impun în 
România. Voi cita câţiva autori avizaţi în acest sens. lată de 
pildă, opiniile d-lui Gabriel H. Decuble: „In realitate, 
implicarea tineretului român în politică este aproape nulă. 
Unul din motive ar putea fi dezorientarea specifică vârstei. 
Altul ar fi dezgustul generalizat, faptul că politica este un 

domeniu predilect al decadenţei moderne, în care pentru 
orice crez se jură cu degetele încălecate. O bună parte din 
vină este la partide, la modul în care au înţeles ele să 
articuleze ofertele politice. PNŢCD, spre exemplu, partidul 
în care foarte mulţi tineri - şi încă dintre cei mai spilcuiţi - 
şi-au pus speranţele la un moment dat, nu a ştiut decât cum 
să se fragmenteze mai irevocabil, nicidecum să renunţe la 
mecanismele greoaie de promovare. Şi culmea: în ciuda 
suspiciunii arhetipale care plana asupra oricărui prozelit, 
tocmai PNŢCD a avut parte de trădările cele mai 
spectaculoase. PNL pare ceva mai dezgheţat, dar nu poate 
masca aerul de masonerie care domneşte asupra 
<«recrutărilor». Nici măcar partidul - amibă, am numit PSD- 
ul, nu funcţionează pe orizontală, ci pe verticală: el seduce 
persoanele deja alese, aflate în ierarhie, nu pe cele eligibile. 
Este unul din motivele pentru care refuză cu îndârjire 
alegerile pe liste uni-nominale. Pe undeva e de înţeles: 
partidele reprezintă organizarea pe verticală a societăţii, 
cealaltă coordonată fiind populată de organisme teoretic 
apolitice, pur sociale. Dar dacă ambele coordonate ale vieţii 
publice cultivă dezinteresul una faţă de cealaltă, dacă ele se 
ignoră visceral, atunci democraţia românească nu poate 
depăşi statutul de improvizație neizbutită. [...] Dar politică 
autohtonă - tineretul român nu vrea nici să-l pici cu ceară. 
[...] rolul tineretului în calculul politic al fiecărui partid este 
doar unul decorativ, de marionetă...” 

Intr-un alt articol, d-na Melania Mandaş Vergu 
susţine că: „Mai periculoasă decât plecarea în sine mi se 
pare a fi concepţia, mentalitatea care se împământeneşte - 
singura şansă pentru un tânăr e să plece. La prima 
deziluzie, la primul eşec minor, tânărul doreşte să-şi ia 
lumea în cap. Olimpic ori doar absolvent de liceu tânărul 
priveşte spre lumea civilizată ca spre Paradis indiferent că 
aspiraţiile lui ţin de stomac ori de creier. Mai trist însă 
decât aceasta este că tânărul român îşi pierde speranţa. 
Cheful de viaţă şi pofta de competiţie se diluează treptat. 
Planurile lui de viaţă, caracterizate printr-un grad de 
optimism mult mai ridicat, specific vârstei, sunt din ce în ce 
mai supuse haosului. Deşi nu înţelege profund şi total de ce 
i se întâmplă aceasta, tânărul conştientizează dramatic 

lipsa  perspectivelor în dezvoltarea şi împlinirea lui 
profesională şi materială. [...] Într-o ţară de drept, sarcina 
creării cadrului dezvoltării armonioase şi libere a 
individului revine statului. Cum creează statul român 
condiţiile dezvoltării şi afirmării tinerilor cunoaştem cu 
prisosinţă. [...] Pentru guvernanţii noştri a devenit o a doua 
natură veşnica lamentaţie: nu sunt bani pentru educaţie, nu 
sunt bani pentru protecţie socială, nu sunt bani. Fatalitate: 
suntem săraci. De ce suntem astfel, tot ei ştiu cel mai bine. 
Par a fi uitat însă faptul că nu au nici un drept să ne 
condamne să rămânem săraci: nici în lei, nici în speranţe.” 

Analistul politic Stelian Tănase declară într-un 
interviu (întrebat fiind: „Credeţi că tinerii vor continua să 
plece din România şi după 20072”): „- După ce vom intra în 
UE, vor pleca şi mai mult, cu toate restricţiile care vor 
exista un timp. Facilităţile legate de piaţa forţei de muncă şi 
de posibilităţile de circulaţie vor fi mult mai mari decât 
până acum. Este opţiunea lor individuală, nu e treaba 
statului, nici a primăriei, nici a Guvernului, nici măcar a 
familiei. Este o problemă personală, ca şi credinţa în 
Dumnezeu. Noi avem o singură răspundere: să facem o 
societate mai umană, mai prosperă şi mai liberă. Atâta timp 
cât nu creăm o societate a meritului, copii pleacă pentru că 
nu pot să răzbată din cauza mafiilor, neseriozităţii, corupţiei 
şi blocajelor de care se lovesc la tot pasul. Intrebaţi un 
tânăr medic sau un tânăr avocat în ce sistem feudal 
trăieşte, cum trebuie să facă ghetele şi să dea bani ca să fie 
acceptat pe lângă profesori, ca în epoca bizantină. Să 
vedem şi reversul: mulţi se vor întoarce sau vor stabili 
relaţii de afaceri cu ţara. Vor aduce bani în economie. Dacă 
ne uităm la cei aproape două milioane de români care 
lucrează azi în străinătate, ne dăm seama că, după 1989, 
acest reprezintă cea mai importantă mişcare naţională. Ei 
importă nu numai valută, ci şi stil de muncă, de relaţii în 
societate. Învață cum funcţionează Occidentul, află că 
puterea politică nu cere presei, ca în România, să-i facă 
ghetele, să fie goarna ei. Aceşti compatrioți plecaţi la 
muncă în străinătate vor schimba faţa României, iar cu ei 
începe, de fapt, adevărata integrare europeană, care va fi 
trainică, pentru că porneşte de jos.” 

Plecarea la muncă a românilor în străinătate (după 
estimări recente - circa 2 milioane, în general tineri) 
demonstrează o dată în plus şi convingător că sărăcia i-a 
determinat pe cei mai mulţi să-şi caute norocul peste hotare 
şi că sărăcia este problema majoră a României şi ar trebui 
să fie şi a politicienilor noştri. Înfruntând greutăţi şi riscuri 
mari, tinerii aleg această cale deoarece statul nu le oferă 
nimic sau mult prea puţin. Condiţiile actuale de trai nu le 
permit acestora să se realizeze aici (să-şi cumpere o 
locuinţă după ce se căsătoresc, să trăiască decent, să fie 
recompensaţi după merite ş.a.m.d.). Nu pot fi neglijate în 
acest sens nici concluziile sau statisticile legate de 
creşterea alarmantă a cazurilor de depresie şi anxietate pe 
fondul sărăciei. Citez astfel dintr-un articol semnalat în 
presă: „Tot mai mulţi români suferă de depresie sau de 
anxietate ca urmare a stresului, a lipsurilor materiale şi a 
neajunsurilor, o treime dintre bolnavii internaţi anual în 
spitalul de psihiatrie «Alexandru Obregia» din Bucureşti 
făcând parte din această categorie, a declarat vineri Radu 
Mihăilescu, directorul unităţii sanitare. «Dacă în urmă cu 
douăzeci de ani numărul cazurilor de depresie era foarte 
Mic, în prezent, clinicile de specialitate sunt tot mai 
solicitate de oameni care suferă de depresii reactive», a mai 
spus Mihăilescu. [...] Tot mai mulţi români încep să dea 
semne de oboseală în faţa greutăților zilnice şi a grijilor, iar 
din lipsa banilor şi din teama de a nu mai avea ce mânca, 
mulţi ajung să se îmbolnăvească psihic (unii chiar ajung la 
sinucidere, ca măsură disperată şi extremă). [...] 
«Dificultăţile economice fac să se declanşeze mai frecvent 
bolile psihice, să evolueze mai rău, să se recupereze în 
măsură mai mică bolnavul», a declarat Zenoviu Cordea, 
şeful secţiei de psihiatrie din cadrul spitalului (de psihiatrie 
din Baia Mare). De asemenea potrivit medicilor, frica de 
şomaj şi extenuarea îi aduc pe români în pragul disperării. 
Cele mai frecvente afecţiuni ale oamenilor săraci sau cu 
probleme de existenţă sunt depresiile şi psihozele. Deşi 
sunt trataţi, mulţi dintre ei riscă să nu se mai vindece 
niciodată, iar medicii se declară îngrijoraţi de starea 
spitalelor de specialitate şi de numărul tot mai mic de locuri 
din aceste unităţi medicale.” 

Se cuvine să îi citez în continuare şi pe d-l Varujan 
Vosganian, vicepreşedintele al PNL-ului (economist şi om 
politic): „ [...] Agenda cetăţeanului este ocupată, în 
proporţie de două treimi, de temele cu conotaţie 
economică. În ciuda acestei realităţi, totuşi presa, mai ales 
televiziunile, au rămas inerte. Există o anume mişcare, este 
prezentă o anume politică, care blochează transferul unor 
informaţii de natură economică în zona opiniei publice. 
Consider chiar că se manifestă o anume politică de stat 
care face ca să se menţină tăcerea în zona domeniului 
economic. Propaganda de partid, de stat, şi-a făcut datoria. 
Mesajele economice sunt fie distorsionate sau sunt blocate. 
Apar doar acele mesaje care convin puterii politice. Cel mai 
bun argument îl constituie felul cum sunt manipulate 
anumite date statistice. O temă supusă unei asemenea 
distorsiuni şi manipulări o constituie reducerea inflaţiei. [...] 
Consider că modul de calculare al inflaţiei se face în mod 
defectuos, pornind de la felul cum este adecvat pe grupe de 
venituri. Astfel, inflaţia este mult mai ridicată la categoriile 
cu venituri reduse. După cum a şi spus Bogdan Baltazar, 
vicepreşedintele Asociaţiei Române a Băncilor, inflaţia 
reală, în mediul urban, este de 16-18%. [...] Din calculele 
noastre, pentru anul 2002, gradul de necolectare ajunsese 
la 40%. Asta înseamnă că nivelul veniturilor necolectate 
anual s-ar ridica la aproape 20 miliarde de euro. Pentru a 
mări veniturile bugetare, pentru a micşora aceste datorii la 
buget este necesară înlăturarea acestor structuri oligarhice 
financiare, care se susţin tocmai pe aceste situaţii. [...] Din 
datele pe care le avem, reiese că un contribuabil cinstit 
plăteşte la stat peste 50% din veniturile sale obţinute. [...] 
Consider că, în acest moment, corupţia a devenit o criză de 
sistem. [...] Dacă nu poţi să intri în acest sistem, dominat de 
oligarhii, nu poţi să ai parte de resurse. Dacă vrem ca 
situaţia să se schimbe, să intrăm în normalitate, trebuie 
răsturnat acest sistem oligarhic. Aceasta este realitatea. De 
altfel, această  oligarhie financiară, economică, şi-a 
manifestat puterea şi înainte de 2000. Aceleaşi structuri. Eu 
nu pot să vorbesc decât despre realităţile pe care le cunosc, 
cele din Moldova. Înainte de 2000, în zona Moldovei, marile 
privatizări au fost dominate tot de aceste structuri, cele 

care dominau zona locală. Erau aceiaşi oameni, susţinători 
ai PSD-ului, ai partidului aflat la guvernare. Dacă privim 
nivelul corupţiei de acum, să privim doar felul cum s-au 
făcut reeşalonările, cum sunt scutiţi de plata la bugetul de 
stat anumiţi clienţi. Pe noi, cei din Alianţă ne leagă ideea de 
a instala capitalismul şi democraţia în România.” 

Deşi situaţia generală se înrăutăţeşte (nivelul de trai 
continuă să scadă) şi puterea de cumpărare a românului 
este tot mai mică (raportul dintre preţuri şi salarii), rămân 
totuşi optimist în ceea ce priveşte viitorul. Personal cred că 
lucrurile se vor schimba în bine începând cu anul 2005. 
Spun aceasta pentru că viitorii guvernanţi, nu vor putea să 
nu ţină seama de aceste realităţi omniprezente. Cred că la 
alegerile din noiembrie 2004 se vor deştepta din «somnul 
lor de moarte» şi mai mulţi români, în acord cu acest nou 
curent de schimbare care s-a făcut deja simţit. 

Cred într-o deschidere reală a României către 
democraţie şi lumea civilizată. Capitalismul nu va putea fi 
promovat într-o formă sălbatică sau originală românească 
cum s-a făcut până acum. Acesta a fost doar începutul 
stângaci şi irelevant. Capitalismul cu economia de piaţă 
concurenţială (deci cu regulile stricte ale «jocului») 
reprezintă singura cale actuală viabilă, care permite 
dezvoltarea plenară a fiecărui cetăţean concomitent cu cea 
a întregii societăţi. Cred de asemenea că România merită o 
soartă mai bună, după atâtea tragedii care i-au marcat 
destinul. Românii nu trebuie condamnaţi la o viaţă de 
mizerie, care să-i oblige de multe ori la fel de fel de 
compromisuri. 

Nu putem contesta realitatea însăşi. Trăim într-o ţară 
frumoasă şi destul de bogată (în resurse naturale şi în minţi 
creative). In general vorbind, românul este din fire un om 
muncitor, ospitalier şi destul de dotat în privinţa 
inteligenţei. Tocmai pornind de la aceste trăsături 
remarcabile, putem să sperăm într-un viitor mai bun pentru 
națiunea noastră. Autodenigrarea din trecut pare a fi opera 
premeditată a unui aparat de diversiune sau un gest de 
condamnare a  pasivităţii românilor sub regimurile 
totalitare. România este în fapt o ţară mică, destul de 
neînsemnată pe harta lumii (motiv pentru care destui nu 

ştiu unde se află!). O ţară care are nevoie de ajutorul 
Occidentului la fel ca şi în trecut. Totuşi, facem caz prea 
mult de neputinţa noastră. Nu avem o motivaţie suficient de 
puternică şi nici tăria de a schimba realmente ceva în ţara 
noastră. Convingerea mea este că atât prin poziţia noastră 
geografică (între Est şi Vest), prin numărul populaţiei, cât şi 
potenţialul de care dispunem, România este îndreptăţită să 
devină în această zonă cel puţin o democraţie prosperă şi 
puternică. Cred în oamenii minunaţi ai acestui loc 
binecuvântat totuşi de Dumnezeu. Cred că aripile frânte ale 
României se vor vindeca şi o vor înălța din nou acolo unde îi 
este locul. 

In acest context, rolul tineretului nu e deloc de 
neglijat. Având în vedere fie şi numai faptul că atâţia 
oameni în etate, cu funcţii mari ţin cu dinţii de scaunul lor, 
perpetuând sărăcia şi lipsa de perspective, dar mai ales 
mentalități vechi păguboase, cu atât mai mult tinerii sunt 
cei chemaţi să se implice mai mult în treburile societăţii. 
Lipsa de experienţă mereu invocată e doar un pretext şi o 
scuză la îndemână. Tinerii o pot compensa prin dăruirea şi 
entuziasmul lor. Ei pot ajuta la realizarea unor schimbări 
majore şi benefice pentru că nu sunt conservatori. Vârsta e 
un atu în acest sens, fiind plină de elanuri şi de forţă 
creatoare. Nu în ultimul rând, ei au constituit linia întâi în 
Revoluţia română din 1989, deschizătorii de drum ai 
democraţiei actuale. Actul lor de curaj va rămâne peste 
timp şi nu cred că noi vom jertfi cauza lor dreaptă pe altarul 
intereselor meschine şi individualiste a unor politicieni şi 
afacerişti. 

Situaţia actuală din România poate fi prezentată mai 
bine citând câţiva autori: 

[Aşa cum remarcau unii istorici] aproape toate sectoarele 
de activitate s-au aflat, în aceşti ani (1990-1996), sub semnul 
celor două plăgi, abătute asupra societăţii româneşti de cel puţin 
trei sute de ani: bacşiş şi hatâr. Corupţia şi hoţia au ajuns la 
niveluri fără precedent în istoria naţională. Libertatea - atât de 
râvnită în anii dictaturii comuniste - a fost înţeleasă ca libertatea 
de a face orice sau de a nu face nimic. [...] Exemplul germanilor 
şi japonezilor, care după catastrofele din anii celui de-al doilea 
război mondial şi-au suflecat mânicile şi au făcut ca ţările lor să 
renască din ruine şi, în domenii esenţiale, să-i întreacă pe 
învingătorii lor, a rămas străin plaiului mioritic.! 

Dacă economia capitalistă ar fi fost dublată, în România 

Mare de o democraţie autentică (aşa cum s-a întâmplat în 

Cehoslovacia), România nu ar fi fost doar a şasea ţară a Europei 

ca întindere, dar şi, poate, a şasea ca putere. Fractura dintre 

guvernanţi şi guvernaţi a fost atât de adâncă. [...] «Guvernanţii 
nu reacţionează împotriva unei legi greşite sau periculoase: i se 
adaptează, dar o golesc de conţinutul ce l-a avut în mintea 
autorilor ei. Inexistenţa unei clase de mijloc a agravat prăpastia 
între guvernanţii şi guvernaţi prin faptul că n-a putut crea şi 
pregăti personalul subaltern calificat pentru aplicarea legii în 
spiritul ei» (din Enciclopedie a României, vol. I, 1938). România 

Mare sau, mai exact, societatea românească din frontierele ei a 

continuat să evolueze între vechile coordonate ale bacşişului şi 

hatârului. Spiritul civic, fără de care nu există democraţie 

adevărată, nu s-a putut dezvolta în aceste condiţii. Democraţia a 

rămas firavă.? 

România este la ora actuală un vas care pluteşte în 
derivă, învârtindu-se în cerc. lar cercul acesta în care 
suntem prinşi parcă fără de scăpare, ne împiedică să 
înaintăm ferm şi să fructificăm şansele oferite de istorie. 
Desființarea în iunie 1990 a «zonei libere de comunism» din 
Piaţa Universității, înfrângerea mişcării studenţilor 
bucureşteni (având ca lider pe Marian Munteanu) prin 
aducerea minerilor în capitală, reformele făcute într-un ritm 
de melc (de o lentoare deprimantă aş zice) şi «scrâşnind din 
dinţi» au compromis temporar şansele României de 
ascensiune pe scena lumii. Am rămas în urma tuturor 
ţărilor vecine (cu excepţia Albaniei probabil şi a Republicii 
Moldova - ultima în care trăiesc de fapt tot români). 
Suntem nevoiţi şi condamnaţi să jertfim şi alte generaţii de 
români pentru a trăi mai bine în România? 

Încercând să răspund la această întrebare, pot spune 
cu certitudine că putem să facem schimbări chiar dacă am 
acumulat întârzieri importante. Important este că, dacă 
vom fi hotărâți să învăţăm din greşelile trecutului nostru şi 
vom pune umăr lângă umăr la ridicarea ţării din mlaştina în 
care se află, vom reuşi să evadăm din cercul vicios al 
sărăciei şi corupţiei, şi vom schimba chiar cursul istoriei 
noastre. Această schimbare majoră nu poate fi făcută însă 
fără a opera mai întâi schimbări în cadrul societăţii (mai 
ales a politicii şi a celor mai mulţi politicieni) şi chiar la 
nivelul fiecărui cetăţean în parte. Cei care au rămas total 


276 


inerţi ar fi bine s-o facă de acum încolo (fireşte, dacă vor ei 


înşişi). Interesele economice trebuie scoase din politică: 
Dacă democraţia va supravieţui, reformele nu trebuie 
numai să scoată corporaţiile (companiile) din arena politică, ci şi 

să limiteze de asemenea puterea banului de a exercita o 

influenţă asupra comportamentului electoral al cetăţenilor 

obişnuiţi. Abilitatea de a cheltui milioane de dolari pentru a 

satura mass-media electronică, mai ales televiziunea, cu mesaje 

negative despre adversarul cuiva, a devenit o cheie a succesului 
în alegeri. Atâta vreme cât victoria în alegeri este excesiv de 
costisitoare şi singurele resurse de finanţare adecvată sunt 
puternicele cercuri financiare, politica va favoriza interesele 
acestora, faţă de interesul popular. Stabilirea unor scadente şi 
înlăturarea prin vot a beneficiarilor din funcţii vor schimba prea 
puţine lucruri. Sunt necesare trei reforme profunde şi radicale 
ale campaniei electorale: 
1. Trebuie interzisă publicitatea politică televizată. Este 
enorm de costisitoare, adesea înşelătoare şi rareori 
lămuritoare. Eliminarea ei ar reduce extrem de mult 
costurile susţinerii unei campanii reuşite şi, prin urmare, 
dependenţa financiară direcţionată. Aceasta ar putea 
totodată ameliora calitatea dialogului civic. î 
2. Ar trebui limitate cheltuielile totale de campanie. În 
felul acesta candidaţilor li s-ar permite să se concentreze 
în campania lor asupra transmiterii mesajelor proprii cât 
mai eficace posibil, în limitele unei sume de bani 
prestabilite. Aceasta oglindeşte cât mai bine capacitatea 
lor de a cheltui responsabil fondurile publice. 
3. Cheltuielile de campanie trebuie să fie acoperite dintr-o 
combinaţie de fonduri publice şi mici contribuţii 
individuale care se pot reduce din impozite. Comitetele 
de acţiune politică ar trebui să fie abolite, iar 
corporațiilor (companiilor) să li se interzică orice 
contribuţie politică sau utilizarea resurselor lor în 
favoarea vreunui candidat în cursul unei campanii 

R politice.’ 

In schimbul „dreptului lor de a se folosi de spaţiile de 
emisie publice, posturile de radio şi televiziune ar trebui să 
fie obligate să asigure prezentarea candidaţilor la funcţiile 
publice în interviuri televizate pe diverse teme şi în 
emisiuni de dezbateri egale din punctul de vedere al 
intervalelor de timp. Presei i s-ar putea oferi stimulente 
pentru a acorda spații egale articolelor independente pe 
diverse subiecte şi editorialelor scrise de candidații politici. 
Informarea opiniei publice în ce priveşte concepțiile şi 


calificările candidaților la funcția respectivă constituie una 

dintre responsabilităţile fundamentale ale presei într-o 
democraţie, iar mijloacele de comunicare în masă ar trebui 
să răspundă pentru modul în care o îndeplinesc.” 

S-a vorbit mult în presa română postdecembristă 
despre oportunismul politic. Trebuie dezvăluite aici câteva 
aspecte lămuritoare: „Esenţialul este - şi aici se deosebeşte 
fundamental partidul politic de program de partidul politic 
oportunist - că partidul de program urmăreşte guvernarea 
ca mijloc de a realiza programul său, în timp ce partidul 
politic oportunist urmăreşte Guvernul cu singurul scop, de 
a guverna. Aceasta este foarte important şi determină 
procedura propagandei ce se face de cele două partide. 
Căci ce este propaganda, decât pregătirea luptei pe cale 
spirituală, ţinând a impune la sfârşit voinţa proprie voinţei 
altuia? [...] Pentru un partid de program de două ori doi fac 
patru; pentru un partid oportunist de două ori doi fac cinci, 
fiindcă partidul oportunist nu urmăreşte a convinge, ci 
exclusiv succesul cu orice preţ şi prin orice mijloace. Cinci 
sunt metodele pe care oportuniştii le întrebuinţează cu 
toată virtuozitatea pentru a-şi impune voinţa: 1)Arta de a 
seduce, a se insinua şi a plăcea; 2)Arta de a corupe; 3)Arta 
de a calomnia, minţi şi mistifica; 4)Arta de a intriga şi, în 
sfârşit, 5)Arta de a teroriza. Cine stăpâneşte aceste cinci 
elemente ale propagandei oportuniste este un desăvârşit 
artist, este omul politic perfect:? 

În sfârşit, când insinuarea nu reuşeşte, elocvenţa nu 
seduce, corupţia nu dă rezultat, calomnia nu face impresie şi 
intriga e neputincioasă, atunci oportuniştii apelează la un mijloc 
extrem, de disperare: terorizarea, adică întrebuinţarea forţei 
brutale în luptele politice, de la împiedicarea prin forţă a unei 
întruniri publice până la exterminarea fizică a adversarului. 
Fizionomia partidului în acest caz se schimbă complet, partidul 
nu mai merită denumirea de partid, căci el devine o bandă, o 
facțiune, cea mai degradantă formă la care poate degenera 
partidul politic. 

Politica de partid oportunist pe care am expus-o 
degradează, înjoseşte, scoboară fără îndoială viaţa publică. O 
astfel de politică dezgustă pe cei mai buni cetăţeni; vulgaritatea 
mijloacelor de luptă, dezlănţuirea pasiunilor violente, tirania 
morală produce o acţiune demoralizatoare şi deprimantă asupra 
celor mai buni dintre alegători, care de aceea se şi 
dezinteresează de politică. 


278 


Totuşi nu trebuie să se facă confuzie între mijloacele 
politice de luptă ale partidului de program şi acelea ale 
partidului oportunist. [...] dacă partidul politic, din punctul de 
vedere oportunist, este un rău necesar, cum a fost adesea 
caracterizat, din punctul de vedere al partidului de program, el 
este în realitate un bine necesar, fiindcă îndeplineşte o înaltă 
funcţie politică şi socială. 

Primejdia  oportunismului constă mai ales în 
profitarea conjuncturii în migraţia de la un partid la altul 
sau alăturarea partidului oportunist forţei mai mari din 
societate (partidului mai puternic): „Partidele politice 
principale, de program, sunt în primejdie a degenera şi a 
deveni pur doctrinare, pedante, fără nici o relaţie cu 
realitatea; partidele oportuniste sunt în primejdie a deveni 
pur rutinare, imorale şi amorale, deci cinice fără nici un 
scrupul moral. Chintesenţa oportunismului politic este 
renegatul, trădătorul de partid, voiajorul politic. Acesta 
aparţine şi nu aparţine unui partid (sigur e numai că 
aparţine nemăsuratei lui ambiţii), pentru că el totdeauna 
stă la pândă şi, când partidul politic trece prin anumite 
clipe critice, îl vezi că dispare subit de pe arena politică, 
devine invizibil, pe motiv că îl rețin ocupațiile ori se află în 
călătorie, şi reapare numai când situaţia s-a clarificat în 
favoarea unui anumit partid (optând pentru el). [...] Este 
concentrată multă doză de şiretenie, de perfidie şi de 
«inteligenţă» politică. În acest tip care stă foarte bine cu 
toate partidele, aşa că deşi este înregimentat într-unul 
anumit, cochetează discret cu toate, având în vedere toate 
eventualităţile.”” 

Practicarea  oportunismului şi astăzi în politica 
românească (vizibilă mai pregnant în cadrul PSD-ului, PRM- 
ului în frunte cu Corneliu Vadim Tudor - vârful de lance al 
acestei formaţiuni) aduce mai mult deservicii democraţiei, 
care trebuie întărită iar nu slăbită. Dacă prin mijloacele 
folosite îndepărtează cetăţenii cu un simţ civic şi un bun 
simţ mai înalte, de politică şi de alegeri, aceştia au numai 
de câştigat, au mai multe şanse de a fi aleşi de cei rămaşi 
încă în rândul electoratului. Revenind la tema democraţiei, 
trebuie spus că „insuficienţa intelectuală, aşadar, şi 
insuficienţa morală, de care au suferit, şi suferă încă, 
masele populare, au fost şi sunt cauzele de căpetenie care 

au făcut şi fac ca regimul democratic să nu funcţioneze în 

chip mulţumitor. De unde rezultă că, deşi nu este rea (cum 

o acuză unii astăzi), în sine, democraţia are totuşi o vină - o 
mare vină. Aceea, anume, că s-a născut prea devreme, 

atunci când popoarele nu erau încă pregătite ca să-i dea ce 

îi trebuia pentru o funcţionare normală. [...] Vina a fost a 

vechiului absolutism, care, prin abuzurile lui, a silit masele 

populare să caute îndreptarea într-o direcţie ce nu era 
lipsită de inconveniente - de multe şi mari inconveniente;”E 
Democraţia trebuie desigur, amendată, dar n-ar putea fi, 

în nici un caz înlăturată. [...] Că şi democraţia poate greşi, nu 

mai încape îndoială; ne-o arată experienţa. Dar şi autocraţiile au 

greşit, de asemenea,; ne-o arată istoria. Cu deosebire că 
greşelile regimurilor despotice au fost mai mari, mult mai mari, 

decât acelea ale regimurilor liberale. [...] «Autoritatea unui 

dictator, fiind, prin definiţie, sustrasă oricărui control, erorile lui 

pot, cum o dovedeşte istoria, să târască popoarele către 

ireparabile dezastre». [...] A doua, în sfârşit, din primejdiile de 

căpetenie ale dictaturilor stă în faptul că ele duc totdeauna la o 

slăbire - mai mult încă, la o înjosire - a caracterului celor ce le 

suferă acţiunea dăunătoare din punct de vedere psihologic. 

Nemaiputând avea nici o iniţiativă, oamenii, sub regimurile 

dictatoriale, se dezvaţă să mai voiască; nemaiavând nici o 

răspundere, ei devin nepăsători, apatici, gata să primească cu 

resemnare orişice. Ei se întorc la psihologia deplorabilă a 

sclavilor din timpurile străvechi, care tremurau veşnic dinaintea 

stăpânului, ştiind că el avea asupra lor toate drepturile, chiar şi 
pe acela de a-i ucide, când şi cum avea poftă.* 

Se cuvine să ne oprim puţin şi asupra maselor 
populare, mai precis asupra totalităţii cetăţenilor cu drept 
de vot, chemaţi să-şi aleagă reprezentanţii. Ne putem 
întreba de ce sunt atât de uşor de manipulat şi ce anume îşi 


doresc acestea în calitate de entitate colectivă: 

Mulţimile au îndeplinit întotdeauna în istorie un rol 
important, niciodată totuşi atât de însemnat ca astăzi. Acţiunea 
inconştientă a mulțimilor, substituită activităţii conştiente a 
indivizilor, reprezintă una din trăsăturile distinctive ale epocii 
actuale. 

Ideile trecutului, deşi zdruncinate, fiind încă foarte 
puternice, iar acelea care trebuie să le ia locul nefiind decât în 
curs de formare, epoca modernă este o perioadă de tranziţie şi 
de anarhie. Intr-o asemenea perioadă, prin forţa împrejurărilor 
cam haotică, nu este uşor de spus de îndată ce se va putea 
întâmpla într-o zi. [...] Era în care intrăm va fi cu adevărat ERA 
MULȚIMILOR. 

Astăzi revendicările mulțimilor devin din ce în ce mai 
nete, tinzând să distrugă în întregime societatea actuală, 
aducând-o la starea comunismului primitiv care a fost starea 
normală a tuturor grupărilor umane înainte de zorii civilizaţiei. 
Limitarea orelor de muncă, exproprierea minelor , a căilor 
ferate, a uzinelor şi a pământului, repartizarea egală a 
produselor, eliminarea claselor suprapuse în favoarea claselor 
populare etc, acestea sunt revendicările. Puțin apte pentru 
raţionament, mulțimile se arată în schimb foarte apte pentru 
acţiune. Organizarea actuală face ca forţa lor să fie imensă. 
Dogmele pe care le vedem luând naştere vor dobândi curând 
puterea vechilor dogme, adică forţa tiranică şi suverană care să 
le pună la adăpost de discuţie.! 

Totuşi, la drept vorbind „stăpânii lumii, întemeietorii 
de religii sau de imperii, apostolii tuturor credințelor, 
oamenii de stat eminenţi şi, într-o sferă mai modestă, 
simplii şefi ai micilor colectivităţi umane au fost 
întotdeauna în mod inconştient psihologi, având despre 
sufletul mulțimilor o cunoaştere instinctivă, adesea foarte 
sigură. Cunoscându-l bine, au pus cu uşurinţă stăpânire pe 
dânsul. [...] Cunoaşterea psihologiei mulțimilor constituie 
resursa omului de stat care vrea nu să le guverneze - acest 
lucru devenind în zilele noastre destul de dificil -, ci cel 
puţin să nu fie completamente guvernat de ele. Psihologia 
mulțimilor arată măsura redusă în care legile şi instituţiile 
influenţează natura lor impulsivă şi cât de incapabile sunt 
ele să aibă vreo opinie oarecare, în afara celor ce le sunt 
sugerate. Regulile derivate din pura echitate teoretică nu ar 
reuşi să le conducă. Le pot seduce doar impresiile ce iau 


naştere în sufletul lor în mod provocat;”!! 

Prin simplul fapt că face parte dintr-o mulţime, omul 
coboară, prin urmare, mai multe trepte pe scara civilizaţiei. 
Izolat, poate că era un om cultivat, pe când în mulţime este un 
instinctiv, aşadar un barbar. El are spontaneitatea, violenţa, 
ferocitatea şi, de asemenea, entuziasmele şi eroismele fiinţelor 
primitive. [...] Aşa se face că vedem juri dând verdicte pe care 
fiecare jur luat în parte le-ar dezaproba, adunări parlamentare 
care adoptă legi şi măsuri pe care le-ar condamna în particular 
fiecare. [...] Multimea este întotdeauna inferioară din punct de 
vedere intelectual faţă de omul izolat. Dar, din punctul de vedere 
al sentimentelor şi al actelor paie care aceste sentimente le 
provoacă, ea poate fi, după împrejurări, mai bună sau mai rea. 
Totul depinde de modul în care este sugestionată. Lucrul acesta 
l-au subestimat autorii care nu au studiat mulțimile decât din 
punct de vedere criminal. Desigur, adesea mulțimile sunt 

criminale, însă, tot adesea, ele sunt eroice. Sunt cu uşurinţă 

determinate să se lase ucise pentru triumful unui crez sau al 

unei idei, pot fi entuziasmate pentru glorie şi onoare, pot fi 
antrenate aproape fără dificultate şi fără arme, ca în vremea 
cruciadelor.!? 

Unele „caracteristici sociale ale mulțimilor, cum sunt 
impulsivitatea, iritabilitatea, incapacitatea de a raţiona, 
absenţa judecății şi spiritului critic, exagerarea 
sentimentelor, ca şi altele încă, pot fi observate şi la ființe 
care aparţin unor forme inferioare de evoluţie: sălbaticul şi 
copilul. [...] Nimic, deci, nu ar putea fi premeditat la 
mulţimi. Sub influenţa instigărilor de moment, ele pot 
parcurge întreaga gamă a sentimentelor celor mai contrare. 
[...] Ca şi sălbaticul, ea nu admite obstacolul între dorinţă şi 
realizarea dorinţei, cu atât mai puţin cu cât numărul îi dă 
sentimentul unei puteri irezistibile. Pentru individul aflat în 
starea de mulţime noţiunea de imposibilitate dispare. [...] În 
mulţimi, imbecilul, ignorantul şi invidiosul sunt eliberaţi de 
sentimentul nulităţii şi neputinței lor, pe care le înlocuieşte 


ideea unei forţe brutale, pasagere, dar imense;”!3 

Mulțimea nefiind impresionată decât de sentimente 
excesive, oratorul care vrea să o seducă trebuie să abuzeze de 
afirmaţii tari. Exagerarea, afirmarea, repetarea, fără a încerca 
vreodată să demonstrezi ceva cu ajutorul raţionamentului, sunt 
procedee de argumentare familiare oratorilor reuniunilor 
populare. Mulțimea reclamă aceeaşi exagerare a sentimentelor 
şi din partea eroilor ei. Calitățile şi virtuțile lor aparente trebuie 
să fie mereu amplificate. 

Istoria revoluțiilor populare este aproape de neînțeles 
fără cunoaşterea instinctelor profund conservatoare ale maselor. 
Ele vor cu tot dinadinsul să schimbe numele instituţiilor lor şi 
adesea fac chiar revoluţii violente ca să obţină aceste schimbări 
(de suprafaţă). [...] Fără îndoială, mulțimile fac adesea dovadă de 
o moralitate scăzută. 

Judecata, experienţa, iniţiativa, caracterul sunt condiţiile 
succesului în viaţă şi nu din cărţi se învaţă ele. [...] Instruirea 
profesională poate dezvolta inteligenţa într-o măsură care scapă 
cu totul instruirii clasice. Taine a arătat lucrul acesta foarte bine 
în rândurile care urmează: «Ideile nu se formează decât în 
mediul lor natural şi normal; ceea ce face să se dezvolte 
germenul lor sunt nenumăratele impresii sensibile pe care 
tânărul le receptează zi de zi...»!+ 
Indiscutabil „învăţătura dată tineretului dintr-o ţară 

permite să se prevadă întrucâtva destinele acelei ţări. 


Educaţia generaţiei actuale justifică previziunile cele mai 

sumbre. [...] Şcoala formează astăzi nemulţumiţi şi anarhişti 
şi pregăteşte pentru popoarele latine timpurile decadenţei. 
[...] Mulţimile nu au fost niciodată însetate de adevăr. Ele 
întorc spatele evidenţelor care nu le sunt pe plac, preferând 
să zeifice eroarea, dacă eroarea le seduce. Cine ştie să le 
iluzioneze este cu uşurinţă stăpânul lor, cine încearcă să le 
deziluzioneze este întotdeauna victima lor. [...] Nu cu 
raţiunea, iar adesea în pofida ei, s-au creat sentimente cum 
sunt onoarea, abnegaţia, credinţa religioasă, dragostea de 
glorie şi de patrie, care până azi au rămas marile resorturi 
ale tuturor civilizaţiilor;”!> 
În mulțimile umane, conducătorul joacă un rol 
considerabil. Voința sa este nucleul în jurul căruia se formează şi 
se identifică opiniile. Mulțimea este o turmă care nu s-ar putea 
lipsi de un stăpân. [...] Conducătorii nu sunt, cel mai adesea, 
oameni de gândire, ci oameni de acţiune. Ei sunt puţin 
clarvăzători şi nici nu ar putea fi, clarviziunea ducând în genere 
la îndoială şi inacţiune. Conducătorii de mulţimi se recrutează 
mai ales dintre nevrotici, dintre anxioşi, dintre semialienaţii ce 
se află în pragul nebuniei. [...] Dispreţul şi persecuțiile nu fac 
decât să îi întărâte şi mai mult. Interes personal, familie, totul 
este sacrificat. [...] Multimea ascultă totdeauna de omul înzestrat 
cu o voinţă puternică. Indivizii reuniți în mulţime, pierzându-şi 
orice voinţă, ei se îndreaptă din instinct spre acela care are una. 
Nu nevoia de libertate, ci aceea de servitute domină 
întotdeauna sufletul mulțimilor. Setea lor de supunere le face să 
asculte din instinct de acela care se declară stăpânitorul lor.1€ 
Mai putem observa că „prestigiul dispare întotdeauna 
o dată cu succesul. Eroul pe care mulţimea îl aclama în 
ajun, este huiduit de a doua zi, dacă soarta l-a lovit. Reacţia 
va fi cu atât mai vie cu cât prestigiul fusese mai mare. În 
cazul acesta mulţimea îl socoate pe eroul căzut ca pe un 
egal şi se răzbună pe faptul de a se fi înclinat înaintea unei 


superiorităţi pe care nu o mai recunoaşte;”! 

Ziua în care o mare credinţă este sortită pieirii este aceea 
în care valoarea ei începe să fie discutată. Orice credinţă 
generală nefiind altceva decât o ficţiune, nu ar putea să dăinuie 
decât cu condiţia de a scăpa de examen. 

Repet,  absurditatea filosofică a anumitor credinţe 
generale nu a fost niciodată un obstacol în calea triumfului lor. 
Ba chiar acest triumf nu pare posibil decât cu condiţia ca ele să 
includă vreo absurditate misterioasă. Evidenta slăbiciune a 
credințelor socialiste actuale nu le va împiedica să prindă 
rădăcini în sufletul mulțimilor. Adevărata inferioritate a 
credințelor socialiste faţă de toate credinţele religioase ţine pur 

şi simplu de următorul fapt: idealul de fericire promis de religie 
netrebuind a fi realizat decât într-o viaţă viitoare, nimeni nu 
poate contesta această realizare. Idealul de fericire socialist 
trebuind să fie însă realizat pe pământ, goliciunea promisiunilor 
va apărea de la primele tentative de realizare şi noua credinţă îşi 
va pierde în acelaşi timp orice prestigiu. Deci puterea sa nu va 
spori decât până în ziua realizării. lată de ce noua religie 
(socialistă) exercită în primul rând, ca toate acelea care au 
precedat-o, o acţiune distructivă, ea nu va putea exercita mai 
apoi un rol creator. ° 
In alegeri, „prima calitate pe care trebuie s-o aibă un 
candidat este prestigiul. Prestigiul personal nu poate fi 
înlocuit decât de acela dat de avere. Talentul, chiar geniul 
nu sunt elemente de succes. Necesitatea pentru candidat 
de a fi investit de prestigiu, de a putea, prin urmare, să se 
impună fără discuţie, este capitală. Dacă alegătorii, 
cuprinzând îndeosebi muncitori şi ţărani, aleg atât de rar pe 
unul de-ai lor pentru a-i reprezenta, este pentru că 
personalităţile ridicate din rândurile lor nu au pentru dânşii 
nici un prestigiu. [...] Dar a avea prestigiu nu este suficient 
ca să-ţi asiguri succesul în alegeri. Electorul ţine să-şi vadă 
flatate poftele şi  vanităţile; candidatul trebuie să-l 
copleşească cu linguşeli extravagante, să nu ezite să-i facă 
cele mai fanatice promisiuni;”"* 

«În epocile de egalitate, spune pe drept Tocqueville, 
oamenii nu au nici o încredere unii în alţii, din cauza similitudinii 
lor; însă chiar această similitudine le dă o încredere aproape 
nelimitată în judecata publicului; pentru că nu li se pare 
verosimil ca, toţi fiind la fel de luminaţi, adevărul să nu fie de 
partea celor mulţi» (A se vedea influenţa actuală a sondajelor de 
opinie, mai ales în campaniile electorale). 

Marii conducători din toate epocile, în principal cei ai 
Revoluţiei, au fost extrem de mărginiţi şi au exercitat, cu toate 
acestea o mare influenţă. (Exemplul cel mai bun fiind Stalin). [...] 
Este uluitor să te gândeşti la puterea pe care o conferă unui om 
înconjurat de prestigiu o convingere puternică unită cu o 
extremă îngustime de spirit. Totuşi aceste condiţii sunt necesare 
ca să ignori obstacolele şi să ştii să-ţi impui voinţa. Mulţimile 
recunosc din instinct în aceşti fanatici ai convingerii pe stăpânul 
care le trebuie. Intr-o adunare parlamentară, succesul unui 
discurs depinde aproape numai de prestigiul oratorului şi 
nicidecum de argumentele pe care le invocă.% 

Potrivit opiniei lui Emil Cioran „România numai 
atunci va avea sens în lume când ultimul român îşi va da 
seama de specificul şi unicul condiţiei româneşti. Ce mituri 

a scos la lumină viaţa noastră politică de până acum? Când 
n-au fost platitudini, au fost abstracții goale. Democraţia 
românească n-a creat nici măcar conştiinţa de cetăţean. [...] 
Nu este deloc comod să te fi născut într-o ţară de a doua 
mână. Luciditatea devine tragedie. Şi dacă nu te sugrumă o 
furie mesianică, sufletul se îneacă într-o mare de 
nemângâiere. [...] Naţiunile mari au spintecat istoria în 
pornirea lor de a se afirma. [...] Doamne! Ce vom fi făcut o 
mie de ani?! Toată viaţa noastră de un secol încoace nu este 
decât procesul prin care am ajuns să ne dăm seama că n-am 
făcut nimic... [...] Ceea ce-mi pare o evidenţă este că nu pot 
să accept o Românie mediocră, domoală, resemnată, 
înţelegătoare:”2! 

Un popor care n-a creat decât o cultură populară n-a 
trecut treapta istorică. Şi cum o să treacă dacă orice cultură 
populară identifică valorile cu etnicul? [...] Când va ridica 
ţăranul român capul sus? În jos am privit de când ne-am născut. 
[...] Mulţi români, nesfârşit de mulţi români, mărturisesc zilnic 
că România este ultima ţară din lume. [...] Ceea ce spunea un 
lăutar ţigan unui cerc de români: «aveţi noroc cu noi, că de nu 
aţi fi ultimii» defineşte o situaţie reală, nu o exagerare trivială. 
Dacă România nu va face istorie va rămâne ultima ţară din 
lume. 

Românii au trăit o mie de ani ca plantele. Creşterea 
vegetală le-a determinat ritmul vieţii lor. [...] Unde e stilul 
nostru? Există un singur oraş românesc, cu o marcă 
arhitecturală proprie? Am rămas la ţăran (singura originalitate) 
şi n-am ştiut că satul n-a intrat niciodată în lume. [...] Luciditatea 
este o manifestaţie de crepuscul al unei culturi. Oboseala a luat 
locul creşterii. [...] România nu trebuie să se mângâie că mai 
apare prin ea din când în când prin ea câte un om mare. 
Eminescu, condamnat a scrie într-o limbă necunoscută, n-a putut 
deveni universal. [...] Plăsmuirea acestei ţări să ne fie singura 
obsesie.2% 


De asemenea, dl. Octavian Paler remarca de altfel: „Şi 
ce frumoase perspective deschisese României revoluţia! Am 
dat martiri, în câteva zile, pentru o istorie întreagă, dar n- 
am avut, se pare, norocul ca sacrificiul lor să fie înţeles şi 
respectat de către cei care vor o restauraţie «originală», 
căci aceasta e, în esenţă, faimoasa cale «originală» de 
democraţie, de care ni se vorbeşte de la o vreme: un fel de 
restauraţie. Şi nu mă mir că doamna Doina Cornea a 
refuzat, după admirabilul ei curaj în confruntare cu 
dictatura, să devină prizoniera unui simulacru de 

democraţie, în care inerția ideologiei ce a adus atâtea 

nenorociri ţării pare să joace un rol important. Mă întreb 

care va fi atitudinea celorlalţi intelectuali cunoscuţi din 

Front, vor accepta oare să cauţioneze, prin prezenţa lor, o 

delapidare a revoluţiei? [...] Sunt voci care spun, azi, că 

plecarea intelectualilor disidenţi a fost o eroare, deoarece 

Ion Iliescu şi cei din jurul său au putut să acţioneze, apoi 

nestingheriţi. Părerea mea e că lucrurile ar fi evoluat la fel. 

Poate cu mici ocoluri sau poticniri. Şi cu un plus de 

«acoperire». Hotărârile importante erau luate, oricum, într- 

un grup restrâns. E drept, nu mă aşteptam ca «demisiile» 

să nu aibă nici un efect. (datorită denigrărilor din presa 
FSN-ului);”24 

Comparându-l cu alţi activişti, Iliescu îmi făcuse o 

impresie bună, îmi păruse un spirit deschis. Credeam că blocajul 

său marxist ţinea de convențiile epocii. Şi deodată, descopeream 

alt personaj, ahtiat, vizibil, de putere şi marcat de fixaţii 

ideologice. Aceea a fost ultima mea discuţie cu el. Şi, probabil, 

nici azi Iliescu nu înţelege ce «urmăresc». În logica lui, orice 

atitudine e dictată de interese egoiste, când nu e vorba de ceva 

mai rău. li judecă, se pare, pe toţi după sine, încredinţat că nu 

există nimic fără scop. [...] Într-o vreme a datului din coate, când 

atâţia se înghesuie să parvină, romanticii gratuităţii n-au nici o 

şansă să nu devină suspecti. [...] 

Niciodată, parcă, nu s-a împroşcat cu atâta noroi. Tactica 

«zdrobirii Opoziţiei» (de către FSN) n-a ezitat să practice 

teroarea psihologică şi, cum s-a văzut în mijlocul lui iunie (1990), 

nu numai psihologică. Vechea «ură de clasă» a devenit ura 

împotriva celor care au alte opinii. După asta ce ne mai 
aşteaptă? Câtă vreme există «delictul de opinie», eu unul nu 
prea văd ce se poate spera.” 

În loc „să se arate deschisă, dispusă să discute, 
Puterea se consideră atacată şi reacţionează jignind. Ea s-a 
străduit sistematic să piardă orice şansă de dialog şi chiar 
să elimine dialogul real din viaţa noastră politică, 
înlocuindu-l cu monologuri despre dialog. Au fost 
provocate, artificial, rupturi adânci între muncitori şi 
intelectuali, între vârstnici şi tineri, între mineri şi 
bucureşteni, între românii din ţară şi românii risipiţi prin 
lume, în timp ce e deplânsă lipsa de consens! [...] Ei bine, 
ce-i lipseşte la noi Puterii, cu toate încrengăturile ei, văzute 
şi nevăzute, pentru a fi, cu adevărat, o mafie? Poate cultul 
onoarei, de care Mafia nu se dezice nici în crimă, dar în 

rest? [...] Ce legături au noii guvernanţi cu Moscova? Şi de 
ce s-au grăbit să-i închidă gura lui Ceauşescu? Pe cine a 
speriat radicalitatea cererilor străzii? Ce se ascunde în 
spatele proceselor, transmise mai întâi în direct, apoi 
împinse într-un con de umbră? etc. etc. De aici întrebarea 
care, într-o formă sau alta, revine mereu: cine conduce, de 
fapt, în România?;”76 

Prima tactică i-a adus pe mineri în Bucureşti. Ea mai 
fusese experimentată în lunile precedente: la 
contrademonstraţii, la atacarea sediilor unor partide, la 
înscenarea luării cu asalt a palatului Victoria, în culisele 
tragediei de la Târgu-Mureş, în violențele campaniei electorale 
etc. În principiu, această tactică a fost compromisă în iunie, anul 
trecut (1990), şi e greu de crezut că Puterea va risca un nou 
scandal internaţional... 

A doua tactică ar putea fi definită cu o expresie cam 
vulgară, dar care a făcut carieră în folclorul politic recent: este 
aceea a «<fierberii în suc propriu». Ea are, pentru Putere, 
avantajul că dă iluzia toleranţei; şi dezavantajul că pretinde 
răbdare. 

A treia tactică îmi aminteşte acea seară din ianuarie 
1990, când, sub presiunea manifestanţilor strânşi în faţa 
palatului Victoria, Iliescu a acceptat scoaterea partidului 
comunist în afara legii. O zi sau două, mai târziu, a revenit 
asupra deciziei, anunțând un referendum naţional care, ulterior, 
a fost dat uitării. [...] În vorbe, deţinătorii puterii n-au îndrăznit 
să dezavueze cerinţele radicale ale societăţii. În practică, ei n-au 
intenţionat niciodată să le respecte. Arhiva îngropată la 
Berevoieşti a arătat limpede că ne-au minţit: 1) când au asigurat 
ţara că arhivele Securităţii se află sub lacăt; 2) când au asigurat 
ţara că SRI nu are nimic în comun cu Securitatea; 3) când au 
asigurat ţara că poliţia secretă este apolitică, interesată numai 
de apărarea intereselor naţionale, nu şi ale partidului de 
guvernământ împotriva altor partide. Trei minciuni oficiale, 
dovedite acum.” 

Revenind la protestatarii din Piaţa Universităţii, 
autorul mărturisea: „Dar ideea că sunt puţini ce pe care m- 
aş putea bizui, la nevoie, mă deprimă, mă persecută. Poate 
de aceea m-am întors mereu la ceea ce a fost numit 
«fenomenul Piaţa Universităţii». Solidaritatea reconfortantă 
pe care am trăit-o în nopţile de neuitat din Piaţa 
Universităţii e ca o rană frumoasă. Din când în când, îmi 
era dor de ea. [...] De altfel, idealismul ei a constituit, poate, 
cauza principală a marii iritări pe care a produs-o la unii. 
[...] La 14 iunie 1990, domnii şi doamnele care au răbdat cu 

greu impertinenţa pură a Pieței Universităţii au fost 
răzbunaţi (răzbunate). Se ştie cum. Dar abia atunci Piaţa 
Universităţii a devenit un mit;”?3 

Cine ar avea curiozitatea să revadă caseta cu procesul lui 
Ceauşescu s-ar convinge că, în câteva rânduri, Ceauşescu a fost 
întrerupt şi, practic, să schimbe vorba; probabil, pentru a nu 
face dezvăluiri nedorite. Dar încă şi mai izbitor e că mărturisirile 
unor protagonişti ai evenimentelor din decembrie '89, ca 
generalii Militaru şi Stănculescu, s-au contrazis, nu o dată. Cine 
a spus adevărul? 

Ion Iliescu ne-a atras, din nou, atenţia să nu «denigrăm» 
deceniile regimului comunist deoarece şi atunci «s-a muncit». 
Dar ce legătură are truda celor siliţi să se teamă, mereu, cu 
«truda» celor care au organizat teama? Şi ruşii au muncit, au 
construit, sub Stalin. Şi nemţii au muncit, au construit, sub 
Hitler. Totuşi, n-am auzit pe nimeni zicând că denunţarea 
crimelor nazismului şi stalinismului ar însemna o denigrare a 
muncii poporului german sau a muncii poporului rus. 

Observ cum creşte în societatea românească o stare de 
spirit pe care aş numi-o «luciditate negativă». Lumea s-a lămurit 
ori se lămureşte că actuala Putere este o nenorocire pentru ţară 
şi o contestă din ce în ce mai răspicat, mai vehement, dar 
dincolo de acest refuz nu prea e nimic limpede. Iar Puterea 
contează, presupun, pe sila de a vorbi la nesfârşit în deşert, 
aşteptând ca mişcările protestatare să se blazeze. Calcul cinic, 
dar nu lipsit de un anumit temei. Dovadă că orbecăim ca pe 
nisipuri mişcătoare, din ce în ce mai obosiţi, mai demoralizaţi, şi 
aproape am uitat că resemnarea a fost unul din pilonii pe care s- 
a sprijinit dictatura. Suntem gata, s-ar zice, să ne resemnăm din 
nou. De ce? Simplu. Fiindcă între disperare şi lehamite e uneori 
un singur pas. 

Şi totuşi, când e vorba de intelectuali autentici, se aud 
voci care zic: locul lor, normal, nu e în politică, să rămână în 
biblioteci. Ce-i drept, intelectualul adevărat are două 
caracteristici care îl stânjenesc în politică. El ştie, ca Heraclit, că 
«toate curg». Inclusiv puterea. Nu se va crampona, deci, 
maniacal, de putere. Apoi, intelectualul e o fiinţă, în genere, 
contradictorie. În plină discuţie despre buget îi poate trece prin 
minte o întrebare despre rostul existenţei şi, brusc, i se pare 
pierdere de vreme să stea în parlament. Dar unde am ajunge 
dacă am urma până la capăt această logică? La concluzia că în 
politică trebuie să se învârtă doar antiintelectuali sau 
pseudointelectuali. [...] Pentru a ieşi la liman, România are 
nevoie, azi, de o elită politică autentică, nu de policaştri ajunşi 
pe creasta valului (ca dl. Adrian Năstase ş.a.) fiindcă îşi joacă 
bine rolul de acoliţi, ori datorită tupeului. In privinţa aceasta nu 
cred că pot exista dubii. Problema e alta. Nu orice intelectual e 
dotat pentru politică şi nu orice intelectual e dispus să-şi 

petreacă timpul printre «peţitorii» Puterii. Dar cei care au 
calităţi de politicieni şi s-au decis să intre în politică ar fi păcat 
să alimenteze ei înşişi ideea că e mai bine să fim conduşi de 
ambiţioşi mediocri. Din păcate, cam aşa s-a întâmplat. Şi, 
probabil, inclusiv asta a contribuit la actuala stare de apatie din 
societatea românească; apatie pe care toţi o deplângem, dar 
nimeni nu face nimic împotriva ei.” 

În momentul de faţă asistăm la o campanie electorală 
negativă, despre care editorialistul Toma Roman afirmă: 
„ Campania electorală din România are accente groteşti. În 
loc să discute programe, să fixeze obiective, să analizeze 
modalităţi de atingere a acestora, politicienii români 
preferă să se împroaşte reciproc cu noroi, să facă deliciul 
mahalalei (alt circ!) prin formulări grosiere, de joasă 
extracţie, pe care, totuşi, până la începutul lui 2004 le 
practica doar C.V. Tudor, liderul PRM. Această 
«vadimizare» a mesajului, ce face şi mai tare de râs clasa 
politică românească, indică o campanie negativă, în care 
ceea ce contează este blocarea adversarului, şi nu 
electoratul. Campania negativă a fost înfiinţată de PSD, 
care demonstrează astfel că se îndoieşte, el însuşi, de 
efectele propriei guvernări. Când, în urmă cu câteva 
săptămâni, Nicolae Văcăroiu anunţa acest tip de campanie, 
formularea părea o nouă «perlă» a preşedintelui Senatului. 
S-a dovedit, la scurt timp după aceea, că ea a fost doar o 
«scăpare»” (în revista Formula As, nr. 635 (38), 27 sept.-4 
oct. 2004). 

Din acelaşi cotidian citez şi opinia lui N.C. Munteanu: 
„Noroc că la putere se află un partid social-democrat, un 
partid plin de bogătani care, zi şi noapte, se gândesc şi la 
săraci. Şi nu numai că se gândesc. Dar fac şi o bogăţie de 
planuri anti-sărăcie. Ba din când în când, bogătanii, cei mai 
bogătani dintre ei, cei de la guvern, oameni grei, cu vile, 
limuzine, colecţii de tablouri, ferme şi ouă de dat la 
numărat la tot poporul, mai vin cu o indexare. Dar pas de-i 
mulţumeşte pe săraci! Indexarea le-a adus pensionarilor 
amintiţi vreo 85.000 de lei imediat înghiţiţi de explozia 
preţurilor! În concluzia, după indexare, pensionarilor le 
este şi mai greu decât înainte. [...] Însă, pe de altă parte, s- 
ar părea că sărăcia e profitabilă exact pentru cei care se 
luptă sau se fac că luptă mai avan cu ea. Adică pentru 

politicienii aflaţi la putere. Nu demult, un baştan al social- 
democraţiei recunoştea că partidul lui are «un electorat mai 
sărac, mai bătrân, mai puţin şcolarizat». Pe scurt, ăştia au 
venit şi sunt ţinuţi la putere cu voturile săracilor. Şi ale 
celor mai săraci cu duhul. Moldova să trăiască! Şi săracii ei, 
întru bunăstarea bogaţilor de partid şi de stat. Un paradox 
al tranziţiei! Şi al duminicii orbului! [...] 18.000 de familii (!) 
din judeţul Vaslui trăiesc în exclusivitate din ajutoare 
sociale.” 

Ultimul citat aparţine unei militante de frunte a vieţii 
publice româneşti, poetă şi preşedinte a Alianţei Civice, d- 
na Ana Blandiana: „Astfel am refuzat, în ianuarie 1990, să 
rămân în vitrina Frontului Salvării Naţionale, unde fusesem 
pusă fără să fiu întrebată, în schimb am participat la 
mişcarea din Piaţa Universităţii, ca şi la crearea şi 
conducerea Alianţei Civice. Speram, astfel, că se va impune 
vieţii publice Proclamaţia de la Timişoara, cel mai 
important text politic de după '89 şi, de fapt, singurul 
program coerent de transformare a României comuniste 
într-o societate democratică. Au fost demersuri morale şi 
politice de exorcizare a răului, a căror radicalitate a produs 
reacţii de respingere violentă din partea clasei politice. [...] 
Ne propusesem să redăm alfabetul democraţiei atât 
alegătorilor, cât şi celor aleşi, şi să funcţionăm ca o 
interfaţă între cei ce deleagă puterea şi cei ce o exercită. 
Realitatea a dovedit că alegătorii au fost mai educabili 
decât aleşii, iar după 1996, am avut surpriza să descoperim 
că, ajunşi la putere, chiar cei pe care îi sprijinisem erau 
deranjaţi de radicalitatea oamenilor şi-a ideilor în numele 
cărora ajunseseră acolo. [...] De câştigat, n-am câştigat 
decât un anumit sentiment al datoriei împlinite. De pierdut, 
am pierdut imens: timpul, liniştea, faptul că am devenit 
ţintă vie a atacurilor tuturor celor pe care i-am deranjat din 
ticăloşii, din minciună sau numai din somn, faptul că am 
fost insultată, maculată, amestecată, confundată cu oameni 
cărora nu le semănam, pentru că ei aveau interese - în 
timp, ce eu aveam credinţe şi idei.” 

În continuare, se preciza: „Memorialul Victimelor 
Comunismului şi al Rezistenței (difuzat ca serial la TVR1) s- 
a născut din dorinţa de a resuscita memoria colectivă, ca pe 

un antidot împotriva spălării creierelor, care se află la 
originea celor mai multe din anomaliile vieţii şi societăţii 
noastre. [...] Comunismul a dispărut ca sistem geopolitic, 
comuniştii s-au rafinat şi s-au declarat democrați (chiar 
dacă operaţia de spălare a trecutului seamănă aceleia de 
spălare a banilor, în care, în mare măsură, s-au specializat 
tot ei ...). Ceea ce a rămas sunt metodele comuniste de 
manipulare a vieţii publice, discrepanţa dintre litera legii şi 
aplicarea ei, formele de corupţie din cadrul cărora - spre 
deosebire de corupţia din Vest - spoliate sunt întotdeauna 
statul şi banul public, minciuna endemică, inexistenţa 
noţiunii de onoare sau a instituţiei demisiei, în cazul 
greşelii. Toate aceste consecinţe directe ale răsturnării 
valorilor în perioada totalitară sunt ameninţări directe 
pentru prezentul şi viitorul României. Nu se mai răfuieşte 
nimeni cu comunismul, ci cu stafiile lui, care se mişcă ocult 
printre noi, stricându-ne viaţa şi istoria.” (din revista 
Formula As nr. 635 (38), 27 sept. - 4 oct. 2004). 

In anii '80 „poetul Geo Dumitrescu a scris un articol 
pentru revista Vatra, ridiculizând activiştii de partid 
simbolizaţi de «tovarăşul Guşă» şi de «tovarăşul Ceafă», 
ambii needucaţi şi aroganti [...] Domnilor Guşă şi Ceafă nu 
le e frică de nimeni. Imunitatea parlamentară le asigură 
impunitatea, călătoresc în străinătate, deţin maşini scumpe, 
îşi construiesc vile şi merg la meciuri de fotbal atunci când 
ar trebui să voteze legi importante, necesare ţării. Nu-i 
pedepseşte nimeni. Alegătorii? Alegătorii români sunt 
probabil cei mai înapoiaţi din Europa în ceea ce priveşte 
cultura politică. Inapoiaţi şi resemnaţi.”* 

Fără îndoială aprecierile lui Geo Dumitrescu nu ne fac 
deloc cinste. 

Motto: _ 

„Trebuie ca statul să se implice mai puţin. In replică, 
trebuie ca sectorul privat să crească în importanţă. Sunt 
multe de făcut. De pildă, trăim într-o societate mult prea 
politizată. Aşteptăm prea mult de la politicieni. Nu e normal 
ca un om de afaceri să depindă în asemenea grad de politic. 
Asta stimulează clientelismul şi mentalităţile balcanice, 
corupţia şi lipsa de morală.” 

Stelian 
Tănase 


4. Avem încă multe de făcut 
(Abandonarea circului politic din România. 
Împiedicarea globalizării şi necesitatea 
«Revoluției Ecologice») 


Rămasă la porțile Orientului dar tânjind cu ardoare 
încă spre Vest, România îşi caută un drum al ei sperând că 
va găsi puterea şi resursele de a se alătura națiunilor 
occidentale. Vinovată este reforma. Un adevăr pe cât de 
simplu pe atât de dureros este acela că la noi 
implementarea măsurilor de reformă n-a avut încă şi nu are 
succes. Din această cauză am rămas iarăşi suspendaţi între 
Est şi Vest, oscilând când într-o parte când în cealaltă. 
Acesta e adevărul care răzbate la lumină şi ne marchează 
destinul ca oameni. 

În societatea românească lucrurile încep să se aşeze 
şi asistăm la o stratificare socială normală. Dar totul se 
urneşte foarte greu. Căruţa economiei noastre nu poate să 
ofere mai multă viteză. În lipsa unor reforme autentice 
alunecăm într-o direcţie greşită sau pur şi simplu batem 
pasul pe loc ori regresăm. Cărui fapt se datorează oare 
dezinteresul de a înfăptui reforme în toate domeniile? 
Există unele cauze. Poate că s-a vorbit prea mult şi fără rost 
ori lipsa faptelor a demoralizat şi a condus la un dezinteres 
pentru aceste probleme. Poate că ambele explicaţii la un loc 
demonstrează realitatea tristă din zilele noastre. Oamenii 
nu ştiu ce să mai creadă şi s-au săturat de promisiuni şi 
cuvinte care nu rezolvă nimic. Undeva, ceva s-a blocat în 

societatea noastră încât motorul economiei suprasolicitat 
deja dă mereu rateuri. Blocajul a apărut întâi la nivel înalt 
şi anume la nivelul celor care ar fi trebuit cu trup şi suflet 
să promoveze în România democraţia şi economia de piaţă. 

Conducătorii noştri trebuiau să arate poporului 
încotro mergem încă de la început, având atuul 
entuziasmului general. Românii abia aşteptau să se pună pe 
treabă. Dar liderii n-au vrut sau n-au putut să arate maselor 
încotro trebuie să meargă ci au aşteptat... Au vrut să-şi 
păstreze cu orice preţ popularitatea şi să nu rişte nimic. In 
loc să le explice oamenilor că trecerea de la un sistem 
învechit, care a prins rădăcini, la unul mai performant - 
capitalismul -, nu e simplă şi nu se poate fără a stârni 
nemulţumirile unora şi o suferinţă temporară, aceşti 
manevranţi ai maselor şi curentelor de opinie şi-au văzut de 
propriile lor treburi „mai importante” în mod nestingherit 
sub protecția promisiunilor  deşarte şi  imunităţii 
parlamentare. Alţii chiar au rămas convinşi că trebuie 
menţinută pe linia de plutire o economie de stat planificată 
şi centralizată ca în trecut (atunci când rolul statului în 
economie şi al partidului era covârşitor). 

Mersul reformei în România este consecinţa directă a 
opțiunii politice şi a deciziei politicienilor noştri, îndeosebi a 
acelora care s-au perindat la Putere. Numai aşa se explică 
încetinirile, stagnările şi uneori regresul reformei. Tranziţia 
a devenit o perioadă de experimente asupra populaţiei tot 
mai îngrijorate de ziua de mâine. S-a neglijat însă 
suportabilitatea ei, încât la ultimule alegeri mulţi au votat 
PRM-ul nu din naivitate neapărat ci mai mult din răzbunare, 
pentru că au fost minţiţi şi le-au fost înşelate aşteptările. 
Durând de prea multă vreme, tranziţia se poate transforma 
în altceva şi apare pericolul de a renunţa în final la ceea ce 
ne-am dorit: o societate democratică şi prosperă. Cum se 
simt cei mai mulţi români când constată că am rămas în 
urma tuturor celorlalte ţări aflate în acelaşi proces de 
schimbare? Ne place sau nu, noi am ajuns ruşinea Europei 
şi nu trebuie să ne mire prea mult că suntem trataţi de 
familia europeană ca nişte rude foarte sărace, demne de 
compătimire. 

În fapt, pătrunzând mai adânc în culisele vieţii 
politice, vom remarca o confruntare dură între două tabere 
opuse care nu-şi dispută numai Puterea ci şi soarta 
României. Pe de o parte, îi vedem pe oportuniştii sau 
profitorii de politică grupaţi în jurul lui Ion Iliescu, adepţi ai 
reformei neocomuniste (lentă, nedureroasă şi pe termen 
lung) şi care vor să restructureze, să ajusteze ori să 
perfecţioneze vechiul sistem comunist pentru a-l adapta la 
lumea contemporană (precum în China sau URSS pe timpul 
lui Mihail Gorbaciov). Pe de altă parte, întâlnim promotorii 
unor reforme structurale şi chiar radicale care pun în 
centru dorinţa de modernizare şi progres, cărora le putem 
spune reformatori. Îi întâlnim în diverse partide, neavând 
însă o organizare şi o consistenţă ca în cazul celorlalţi 
adversari ai reformei autentice. Aceasta se datorează unei 
slăbiciuni adevărate a democraţiei, mai ales aflate la 
început de drum. lar între aceste tabere, câştigă teren 
potrivit sondajelor şi rezultatelor alegerilor din 2000 
nostalgicii „epocii de aur” Ceauşescu (foştii activişti, 
securişti sau alţi comunişti cu mai multă sau mai puţină 
trecere în trecut, cu funcţii sau fără). Aceştia se grupează în 
jurul PRM-ului condus autoritar de C.V. Tudor. Sunt 
persoane în vârstă în general care nu promovează o 
anumită doctrină politică ci doar o «reformă justiţiară» într- 
un spirit de răzbunare şi de „dreptate socială”. Toată lumea 
care are o minimă cultură politică nu se poate lăsa păcălită 
de liderul acestei formaţiuni politice (putându-se anticipa că 
venirea lui la Putere va însemna o lovitură grea dată 
democraţiei). Dar poate că, chiar asta îşi doreşte mai mult 
decât orice. 

Avem nevoie de multe reforme dar prima trebuie să 
înceapă cu noi înşine, pentru că este cea mai importantă. 
Cu atât mai mult se impune la nivel individual pentru cei 
chemaţi să le iniţieze şi să le aplice în societate. Ei au 
misiunea grea şi importantă de a-i lumina pe alţii şi a-i 
convinge că măsurile luate sunt numai spre binele lor şi 
însănătoşirea societăţii. Ori pentru a face acest lucru dificil 
trebuie ca ei înşişi să fie luminaţi şi echilibraţi pentru a 
inspira încredere şi a impune respect. Ei trebuie să lucreze 
pentru a crea o mai mare coeziune între semeni şi a-i 

determina să ajungă la un consens naţional pentru 
ascensiunea ţării şi scoaterea ei din criza puternică şi 
amplă în care se află. 

Politicienii de mâine trebuie să-i iubească în primul 
rând pe compatrioţii lor, să-i respecte pentru votul de 
încredere acordat şi să înveţe a-şi respecta întrutotul 
promisiunile. E o datorie de onoare şi o cinste în acelaşi 
timp. Ar fi bine să aibă o credinţă adevărată în Dumnezeu, 
pentru că n-au reuşit singuri prin efort propriu (cât ar fi el 
de susţinut!). Nu au avut pur şi simplu noroc, fiindcă 
norocul înseamnă doar haos sau dezordine. Nimic totuşi nu 
se întâmplă pe pământ fără un scop divin. Nu trăim la 
întâmplare, în voia sorții. Totul se petrece după voia Lui iar 
căile Sale nu sunt pătrunse de nici o minte omenească. 
Credinţa este salvatoare şi pentru fiecare om, dar şi pentru 
fiecare popor în parte. 

Dacă nu toţi politicienii sunt credincioşi (iar prezentul 
demonstrează clar că nu există credinţă pentru mulţi dintre 
ei) şi nu L-au descoperit încă, ar fi bine să-şi lărgească 
necontenit orizonturile culturii. Aşa cum remarca Octavian 
Paler: „a face cultură, a te instrui nu este un act facultativ, 
ci este un act obligatoriu”. Cultura nu trebuie neglijată 
niciodată. E o cerinţă intelectuală şi o nevoie sufletească şi 
nu un lux, care trebuie să preceadă acţiunea. Este 
inadmisibil ceea ce au sugerat unii politicieni, susţinând că 
aceasta costă bani. Nu avem nevoie de o astfel de viziune 
pragmatică asupra culturii. De ce e importantă cultura? 
Fără cultură, oamenii sunt simple maşini vorbitoare şi care 
gândesc la fel, conform programării lor. Ei cad astfel uşor 
în plasa altora mai bine informaţi şi dornici de îmbogăţire 
pe seama celor naivi („fraieri”). Sunt obiect al manipulării 
în masă. Nu acelaşi lucru se întâmplă cu intelectualii, marii 
oameni de cultură, mulţi dintre elevi şi studenţi. Fără 
cultură suntem predispuşi să comitem nenumărate greşeli 
pe care cultura ne ajută să le evităm iar când greşim, să 
greşim mai puţin sau mai rar. lIgnoranţa mai are 
dezavantajul că se asociază foarte uşor cu alte defecte 
capitale (invidia, răutatea ş.a.). 

Prin actul de cultură ajungem la adevăr. Ajungem la 
principiul unic şi suprem care este Dumnezeu. 

Deşertăciunea culturii apare atunci când refuzăm existenţa 
divinității la nesfârşit deşi am avut unele intuiţii şi dovezi 
grăitoare. Numai încăpăţânarea omului e de vină, când nu 
căutăm şi mai ales ignorăm ceea ce este esenţial. 

Criza culturii o remarcăm şi când vedem atâţia 
oameni care s-au dezinteresat de credinţă şi cultură, uitând 
de nevoile lor spirituale şi dezinteresându-se complet de 
soarta celorlalţi. Ei au «descoperit» valoarea efemeră a 
bunurilor materiale făurite de om. Este capcana teribilă a 
pragmatismului, curent de gândire care vrea să acapareze 
totul pentru sine. Intrebarea este dacă reprezentanţii 
noştri, investiţi cu putere şi influenţă îşi pierd caracterul, 
cultura şi demnitatea, atunci ce pretenţii mai putem avea 
de la oamenii simpli, adică de rând? Ce modele îşi vor lua 
atunci aceştia? 

Conducătorii noştri vor trebui să-şi pună întreaga 
personalitate în slujba progresului societăţii şi să vegheze 
asupra intereselor generale. Ei pot şi trebuie să convingă 
oamenii să-şi învingă inerția şi resemnarea. Sunt în măsură 
s-o facă, spunând fiecăruia că spiritul omului este activ şi 
nu se va împăca niciodată să fie dominat de resemnare. 
Trebuie explicat de asemenea oamenilor că sărăcia 
materială nu e un viciu sau un handicap ruşinos, că 
optimismul nu dăunează ci chiar este foarte sănătos şi că 
putem învinge definitiv sărăcia împreună. 

Prin urmare, o prioritate naţională trebuie să devină 
sectorul educației şi culturii. Invăţământul trebuie 
modernizat şi racordat la parametrii internaționali 
(calitativi) pentru a pregăti specialiştii de mâine. Numai 
comuniştii l-au neglijat, considerându-l în general 
neproductiv. Investiţia în educație este una pe termen lung 
şi este extrem de prețioasă. Nicolae Manolescu afirma că 
este un sector aparte, un adevărat suport al dezvoltării, 
care în alte ţări asigură circa o treime din bugetul lor. Nu e 
lipsit de importanţă nici faptul că în SUA, aproximativ 80% 
din persoanele care muncesc şi plătesc impozite sunt 
absolvenţi ai unei forme de învăţământ superior. Luându-se 
concomitent măsuri de redresare economică va fi 
împiedicat exodul tinerilor spre Occident, care vor prefera 
astfel să lucreze aici. 

Învăţământul românesc ar putea să asigure tinerilor o 
pregătire mai bună, inclusiv practică. Ei trebuie orientati 
cât mai repede spre disciplinele care îi avantajează. Şcoala 
va trebui să dezvolte tinerilor abilităţi de comunicare sau de 
înţelegere a lumii în care trăim. Trebuie sporit numărul 
burselor şi cuantumul acestora pentru a-i motiva mai mult. 
Trebuie cultivat un spirit de competiţie, prin care să câştige 
cel mai bun. Nu vor câştiga toţi dar se vor mobiliza la noile 
încercări şi vor putea reuşi fiecare la momentul potrivit. 

Alte măsuri ar putea viza familia, care reprezintă 
instituţia şi celula de bază a societăţii. Ca prim mediu de 
afirmare a personalităţii, familia are un rol important în 
formarea ulterioară şi mai ales din punct de vedere social. 
Adeseori, educatorii ori profesorii nu pot suplini carenţele 
educative deprinse în familie. De altfel, afectivitatea aici se 
învaţă cel mai mult, ca şi dorinţa de a comunica cu ceilalţi. 
Părinţii nu trebuie să lase totul pe seama şcolii. Dacă e 
adevărat ce spunea Octavian Paler şi anume că: „civilizaţia 
doar modelează bruta din noi”, atunci familia este cea care 
îl formează pe om, şcoala neputând decât să-l finiseze, pe 
ici, pe acolo. Nu întâmplător, americanii acordă o atenţie 
specială familiei. La noi, ea trece printr-o criză puternică. 
Se nasc tot mai puţini copii, în schimb creşte numărul 
divorţurilor. Chiar şi credinţa în Dumnezeu începe din sânul 
familiei şi se păstrează tot în cadrul ei cel mai adesea. 

Mai mult ca oricând, oamenii din zilele noastre nu pot 
trăi izolaţi de semenii lor. Toţi caută în general agitația şi 
acţiunea. Nu în zadar, Aristotel afirma cândva că: „omul 
este un animal social”. N-o să ne supărăm acum pe el, 
fiindcă în fond a rostit un mare adevăr valabil oricând şi 
oriunde. Comunicarea e la fel de utilă precum cunoaşterea 
lumii înconjurătoare. Prietenia e o necesitate de ordin 
afectiv şi social. Nu putem iubi fără a comunica iar un 
cuvânt bun, o sugestie sau chiar un sfat prietenesc îl putem 
găsi numai la cei care ne sunt prieteni şi cu care ne-am 
obişnuit să comunicăm. 

Dar toate acestea rămân simple vorbe, cuvinte sau 
proiecte dacă nu se adoptă unele măsuri şi legi care să le 
transpună în practică. O primă măsură este subvenţionarea 
parţială a tuturor cărţilor şi publicaţiilor de către stat. Nu 

sunt necesare sume exorbitante şi o asemenea iniţiativă ar 
crea o nouă atmosferă în viaţa social-politică şi chiar în 
economie. Societatea ar deveni mult mai informată şi 
democraţia ar avea de câştigat. Se impune de asemenea ca 
postul TVR1, care are o mare audienţă naţională (mai ales 
în mediul rural, unde nu există televiziune prin cablu) să 
ofere mult mai multă informaţie, inclusiv politică. Acest 
post ca şi altele de altfel, trebuie degrevat de orice 
implicare a unor cercuri politice de a-l domina pentru a fi 
avantajate. Se pot organiza campanii la nivel naţional de 
informare în masă prin toate mijloacele mass-mediei şi prin 
prelegeri susţinute de specialişti din diverse domenii pentru 
publicul larg, în special în probleme economice, culturale, 
sociologice şi politologice.. Acestea ar putea coopta 
cetăţenii pentru a fi interesaţi de problemele actuale ale 
României. 

Va trebui să facem eforturi de „culturalizare” în masă 
deoarece ignoranta întrece orice măsură la noi şi oamenii în 
loc să aleagă în mod conştient făcând o anumită alegere, se 
lasă manevraţi şi seduşi de vorbe meşteşugite. Este nevoie 
de o minimă cultură politică pentru a cunoaşte în primul 
rând doctrinele politice. Nu putem vota doar prin prisma 
sentimentelor, judecând candidaţii după modul în care 
arată sau se poartă sau să votăm pe cei care ne spun ceea 
ce dorim să auzim şi ne face plăcere mai mult. Trebuie 
aleasă în mod raţional o doctrină şi un partid. «Din păcate, 
la noi nu se prea votează doctrine, ci figuri, persoane», 
spunea într-un interviu politologul Stelian Tănase. 

Vorbind despre partidele politice, marele sociolog 
român Dimitrie Gusti (1880-1955) preciza că: „Partidul de 
program prin definiţie se adresează judecății cetăţenilor, 
care, preocupaţi numai de problemele vitale ale naţiunii, 
sunt chemaţi să frământe şi să discute ideile cuprinse în 
program; partidul de program vrea să convingă; el 
urmăreşte impunerea unor anumite vederi numai prin 
persuasiune. [...] partidul oportunist nu urmăreşte a 
convinge, ci exclusiv succesul cu orice preţ şi prin orice 
mijloace.” In acelaşi sens, poate fi citat economistul Virgil 
Madgearu (1887-1940) care spunea că: „Elementele 
constitutive ale unei doctrine politice sunt două: o 

concepţie asupra situaţiei sociale sau/şi asupra evoluţiei 
sociale, şi un ideal social. [...] Întâlnim: 1) Partidele 
oportuniste, care sunt orientate exclusiv după putere, 
pentru conducătorii lor şi după avantajele puterii, pentru 
aderenţi; 2) Partide programatice, care sunt călăuzite de 
anumite țeluri concrete în legătură cu situaţia socială dată; 
3) Partide de idei generale, care sunt îndrumate de o 
concepţie asupra lumii şi 4) Partide de clasă, care îşi 
stabilesc directiva politică după interesele unei clase 
sociale şi după rolul ei istoric în evoluţia socială.”! 

Ion Gheorghe Duca (1879-1933; asasinat de nazişti) 
spunea despre doctrina liberală: „Ea se poate rezuma în 
următoarea formulă: «Progresul sub toate formele în 
cadrul încă al concepţiei proprietăţii individuale ». [...] 
Progres nu înseamnă salturi, progresul nu e violenţă, 
progresul e grija, grija permanentă a viitorului, e 
preocuparea de a-l pregăti şi de a-l asigura [...] e duşmanul 
forţei de inerție care porneşte de la iluzia că omenirea 
poate sta pe loc şi a forţei de reacțiune care cu naivitate 
crede că viaţa socială poate să se reîntoarcă la formele 
trecutului. Liberalismul are ochii aţintiţi înainte, privirile lui 
cercetează într-una căile pe care omenirea se îndreaptă 
întru înfăptuirea nevoilor ei  atotstăpânitoare. [...] 
liberalismul e adânc convins că demagogia înăbuşă orice 
posibilitate de progres. De altfel, demagogia e uşoară. Ea 
trezeşte toate speranţele, aţâţă toate patimile. Tulbură fără 
să potolească. [...] Democraţia e grea, e ingrată. Datoria ei 
e să înstrăineze pornirile nesănătoase, să ridice stavila 
raţiunii în faţa valurilor pasiunii, să spună adevărul când 
mulţimea aşteaptă măguliri. Sunt cazuri în care democraţia 
cere să se opună necesităţile realizării farmecului 
făgăduielilor şi de aceea democraţia liberală cunoaşte 
nedreptăţile trecătoare ale impopularităţii, dar, în schimb, 
ceea ce se clădeşte, clădeşte pe temelii sănătoase şi operele 
ei supraviețuiesc clevetirilor care se risipesc şi patimilor 
care se sting. [...] liberalismul nu concepe progresul social 
decât în cadrul proprietăţii individuale, pe când socialiştii 
nu cred progresul posibil decât prin desfiinţarea 
proprietăţii individuale.”? 

O altă campanie a mass-mediei ar putea viza foarte 
bine problema absenței statului de drept în România. Există 
o necesitate majoră de a se recâştiga respectul pentru 
lege, oricare ar fi ea (numai să nu fie greşită chiar în 
concepţia ei). Cu toţii trebuie să conştientizăm importanţa 
legilor şi a aplicării acestora în spiritul lor, aşa cum au fost 
ele concepute. Parlamentarii noştri vor trebui să lucreze 
mai bine asupra legilor, încât să nu mai dea naştere la 
interpretări diferite ori chiar contradictorii, creând confuzii 
şi controverse în diferite procese. Legislaţia trebuie 
îmbunătăţită în mod considerabil şi să fie adaptată la cea 
europeană. Ar fi fost mult mai bine ca acest lucru să fi 
început mai repede, încă din 1990. Legislaţia trebuie 
completată mai des pentru a împiedica orice speculație 
asupra ei (a unor lacune din conţinutul acestora) şi 
“ingineriile financiare” care-i fac bogaţi peste noapte şi 
nelimitat pe cei care se cred “descurcăreţi”. Nu în ultimul 
rând, aplicarea legilor trebuie făcută prin normele de 
aplicare prevăzute în lege sau într-o altă lege anexată 
primei în aşa fel încât să prevină actele de corupţie şi abuz 
din partea funcţionarilor chemaţi să le aplice. Se impune 
acordarea votului uninominal. 

Avem nevoie de legi concise şi bine întocmite în toate 
domeniile de activitate şi prin urmare politicienii au multe 
de făcut. Multe proiecte de legi aşteaptă să intre în 
dezbateri şi să fie adoptate. Cred că va trebui mai întâi 
revizuită Constituţia în anumite părţi ale acesteia. Trebuie 
altfel formulat şi aplicat principiul separaţiei puterilor în 
stat încât să aibă eficienţă în practică. Adeseori, actul de 
justiţie sau bunul mers al economiei este influenţat şi supus 
presiunii unor politicieni sau clienţi ai acestora. De 
asemenea, trebuie pedepsită exemplar orice imixtiune 
politică în libertatea presei sau a altor mijloace de 
informare în masă. Toate aceste intervenţii vin din partea 
politicienilor care se opun reformelor şi îşi apără propriile 
interese atunci când susţin o reformă. Se impune o 
restructurare a funcţiilor Parlamentului prin care cele două 
camere să-şi împartă atribuţiile sau să se renunţe la una din 
ele, în scopul evident al urgentării trecerii legilor prin 
Parlament. De asemenea, se impune o revizuire a 

prevederilor care reglementează imunitatea parlamentară, 
încât să fie traşi la răspundere orice parlamentar pentru 
faptele grave comise. Se impune şi o răspundere 
ministerială pentru toţi membrii guvernului, mult mai aspră 
având în vedere că aceştia pun în aplicare legile. 
Constituţia ar trebui să garanteze proprietatea privată, 
libertatea presei şi a mass-mediei. Se impune o stopare a 
folosirii excesive a ordonanţelor de urgenţă emise de 
guvern, deoarece acestea trebuie adoptate numai în situaţii 
excepţionale şi nu e normal să preia sarcina de la 
Parlament. 

Vor trebui să fie promovate legi care să nu conducă la 
inechităţi sociale. Toţi cetăţenii sunt egali în faţa legii. 
Atunci de ce, până acum, au apărut legi care oferă şanse de 
înfiinţare sau dezvoltare numai celor care au posibilităţi 
materiale uriaşe (terenuri mari, garanţii imobiliare mari 
etc)? Astfel de legi sunt de fapt discriminatorii, împiedicând 
afirmarea şi dezvoltarea întreprinderilor mici. Nici 
funcționarii nu trebuie înlocuiți pe motive de apartenență 
politică. 

Având în vedere faptul că multe legi sunt defectuoase 
şi au rămas în urma schimbărilor care se petrec în 
societate, ele trebuie revizuite şi cu maximă răspundere, 
deoarece există o legătură între legi şi chiar între reformele 
promovate. Cât priveşte sfera economică, este necesară o 
nouă atitudine - una pozitivă -, faţă de sectorul privat şi 
iniţiativa privată. Trebuie sprijinite mai ales acele sectoare 
în care România are şanse să se afirme în plan 
internaţional: turismul, agricultura, informatica ş.a. 
Reformele trebuie accelerate iar atacul îndreptat împotriva 
întreprinderilor mici şi mijlocii trebuie să înceteze. In 
Occident, acestea reprezintă două treimi din ponderea 
întreprinderilor, asigurând cele mai mari venituri la bugetul 
de stat şi o clasă socială de mijloc. Prin urmare, dezvoltarea 
sectorului privat şi accelerarea privatizării trebuie să fie 
prioritare în politica noastră, fie doar şi din numai două 
motive: reduce numărul şomerilor şi degrevează bugetul de 
plata ajutoarelor sociale şi de şomaj. 

Practica a demonstrat că rentabilitatea se menţine 
doar în întreprinderile mici şi mijlocii. Rareori, întâlnim 


301 


întreprinderi mari, care să nu fie păguboase. De aceea, 
statul trebuie să conlucreze cu băncile de stat şi private 
pentru a oferi credite avantajoase şi alte facilităţi, pentru a 
uşura misiunea lor. Climatul de afaceri trebuie să 
încurajeze orice investitori autohtoni şi străini, în condiţii 
egale. Sloganul: „Nu ne vindem ţara” nu mai poate fi crezut 
de nimeni. S-a văzut că orice interese economice de interes 
comun primează în faţa celor politice dar mulţi politicieni n- 
au înţeles acest lucru, orbiţi de propriile lor interese sau de 
interese de grup (ale partidului sau unei asociaţii). N-au 
vrut să înţeleagă nici importanţa rezolvării problemelor 
economice pentru toţi românii şi impactul pe care îl are 
asupra celorlalte sfere de activitate. Criza economică a 
condus la o reacţie în lanţ. 

În opinia ziaristului Dan Pavel există cinci priorităţi, 
care merită a fi precizate: „ - statul de drept (din multe 
puncte de vedere, românii nu sunt egali în faţa legii, iar 
Justiţia funcţionează aiurea); - astuparea «găurilor negre » 
din economie, adică a acelor imense întreprinderi pentru a 
căror lipsă de eficienţă plătim cu toții, fie prin privatizarea 
lor, fie prin închiderea lor definitivă; - reforma 
constituţională, corectarea articolelor care împiedică 
funcţionarea eficientă a puterilor în stat, iar între acestea 
se include regândirea funcţiilor Parlamentului, fie prin 
separarea atribuţiilor celor două camere, fie prin reducerea 
la o singură cameră; - investiţia în educaţie, nu mai trebuie 
să explic acum de ce, dar voi menţiona doar faptul că în cea 
mai prosperă ţară din lume, în singura supraputere care 
există la ora actuală, Statele Unite ale Americii, 80% din cei 
care alcătuiesc forţa de muncă sunt absolvenţi ai unei 
forme universitare de învăţământ; - o reţea de drumuri, 
comunicaţii, computere etc, care să ne conecteze cu 
adevărat la Europa şi la lume (este inadmisibil că în zece 
ani nu s-a făcut încă o autostradă care să străbată România 
de la graniţa de vest, să treacă de munţi, să ajungă la 
Bucureşti, apoi la Marea Neagră şi graniţa de sud, ca să nu 
mai vorbim de alte trasee).” 

Justiţia chemată să descâlcească firele în atâtea 
cazuri, care au ajuns în instanţă (excluzând pe cele care n- 
au avut nici această şansă) a dat câştig de cauză de multe 

ori celor vinovaţi într-un fel sau altul. Faptul se explică prin 
aceeaşi neputinţă de a stăvili corupţia la orice nivel, iar în 
unele cazuri datorită speculării cu abilitate a unor vicii de 
procedură. Când dovezile există, se încearcă pe orice cale 
micşorarea pedepsei sau suspendarea. A acuza direct pe 
cineva de asemenea lucruri este grav. Cert este că extrem 
de rar apar cazuri de corupţie cu magistrați sau avocaţi. 
Justiţia, din cauza unora - nu foarte mulţi - are deja blazonul 
pătat iar oamenii nu au încredere în ea pe cât s-ar cuveni. 
Reforma în Justiţie a început prin înfiinţarea Institutului de 
Magistratură, care să pregătească viitorii judecători şi 
procurori. Numai perfecţionarea acestora şi ridicarea 
gradului de conştiinţă pot îmbunătăţi situaţia existentă 
astăzi. Odată cu recâştigarea încrederii în Justiţie se va 
ajunge inevitabil şi la recâştigarea respectului pentru lege. 

Economia românească este lipsită în primul rând de 
strategii la nivel macroeconomic şi microeconomic. A fost 
lipsită cu bună ştiinţă de artizanii ruinării acestei ţări. S-ar 
fi impus unele strategii de tranziţie, care dacă ar fi fost 
respectate întocmai ar fi condus la o cu totul altă situaţie în 
prezent. Am avut specialişti de marcă şi în ţară şi în 
străinătate, care ne-au oferit consultanţă în domeniu. 
Despre asemenea strategii vorbea scriitorul Alvin Toffler în 
cartea sa „Spasmul economic”, enumerându-le: „controlul 
forţelor economice cruciale, scăpate de sub control; 
reîntoarcerea unei democraţii economice - adică «poporul 
unei ţări să-şi poată controla propria-i viaţă economică », 
fiindcă altfel «ţara devine o colonie »; înlocuirea actualelor 
surse energetice costisitoare şi în curs de epuizare, cu 
altele noi, ieftine, abundente, recuperabile; redistribuirea, 
reangajarea şi utilizarea integrală a forţei de muncă 
disponibile; încurajarea planificării economice şi sociale, 
regionale, statale, locale; accelerarea democrației 
anticipative.” 

Din păcate, o mare parte din economia naţională este 
controlată de cercuri financiare dubioase, care şi-au sporit 
imperiile într-un mod mai puţin ortodox. Economia 
subterană nesupusă fiscului este chiar mai puternică decât 
cea reală. În asemenea condiţii, viitorii noştri conducători 
vor trebui să înfrunte cu mult curaj aceste probleme şi să 

controleze aceste forţe şi chiar mafia (care este „un stat în 
stat”). Există soluţii şi acestea trebuie aplicate în practică 
cu o mare hotărâre şi responsabilitate. O nouă politică 
fiscală, care să reducă impozitele şi să recupereze datoriile 
către stat ar avea efecte benefice: ar reduce economia 
subterană şi ar stimula investiţiile. 

Democraţia economică de care amintea autorul de 
mai sus se referă la o democraţie liberă, fără constrângeri 
din exterior. Ea presupune o economie solidă, care produce 
mai mult decât consumă. Nu ne putem permite să devenim 
o piaţă de desfacere pentru toate marile puteri ale lumii şi 
să uităm de economia noastră. Balanța comercială este 
negativă pentru noi după 1989, pentru că importăm mai 
mult decât exportăm iar acest deficit comercial trebuie 
neapărat diminuat în favoarea ţării noastre, a 
producătorilor autohtoni. 

România are nevoie de o reformă în sistemul 
energetic al ţării, în condiţiile în care există o criză 
mondială a energiei şi materiilor prime. Va trebui să ne 
conectăm la lumea civilizată occidentală, care începe să 
pună accent tot mai mare pe exploatarea energiilor 
neconvenţionale, alături de energia nucleară. Noi am rămas 
mult în urmă şi la acest capitol important. Ca dovadă, abia 
am reuşit să punem în exploatare grupurile unu şi doi de la 
Centrala atomo-electrică de la Cernavodă, după lucrări 
îndelungate şi costisitoare, oprite din când în când pe 
motive false. Ce ştim noi despre cum se poate obţine 
energia solară, eoliană şi altele? Cunoaştem impactul 
negativ al creşterii preţului energiei asupra preţurilor 
tuturor produselor? Toate întreprinderile şi investiţiile au 
de suferit, împreună cu toţi consumatorii casnici. 

Ceea ce n-au reuşit politicienii noştri până acum - 
privatizarea utilităţilor publice şi Regiilor Autonome, 
precum şi a marilor întreprinderi şi companii de stat - vor 
trebui să le facă până la urmă cineva, altfel nu va fi 
stăpânită inflaţia datorită preţurilor mari practicate (de 
monopol). Dacă nu există şanse de a putea fi cumpărate 
vreodată e necesară închiderea unor astfel de «găuri negre 
» ale economiei. Nu e corect să plătim noi cu toţii greşelile 
altora, care nu au făcut nici modernizări, nici restructurări 

de personal şi nu au căutat alte soluţii viabile. Spargerea 
monopolurilor nu e o treabă uşoară dar nici imposibilă. 
Cum se pot justifica însă salariile mari şi foarte mari mai 
ales din cadrul societăţilor cu capital de stat? 

Politica oferirii unui număr de salarii în schimbul 
renunţării la locul de muncă pentru minerii disponibilizaţi s- 
a dovedit găunoasă şi iresponsabilă. Banii s-au dus iar 
problema socială a rămas. A fost nevoie de intervenţia 
Uniunii Europene pentru a găsi soluţii de reconversie 
profesională a celor disponibilizaţi şi fără a avea un loc de 
muncă. Au fost stimulate în această zonă o serie de 
investiţii, care în final să absoarbă o parte din forţa de 
muncă. Programele de dezvoltare regională şi strategia de 
dezvoltare pe termen mediu a României vor trebui puse în 
aplicare şi supravegheate îndeaproape pe viitor pentru a 
avea succes. 

Agricultura şi turismul sunt şi ele sectoare 
importante. Nivelul de trai depinde în mare măsură şi de 
preţul produselor alimentare. Deci trebuie sprijinit sectorul 
agricol şi cel zootehnic printr-o altfel de politică decât cea 
precedentă (a subvenţiilor şi cupoanelor neînsemnate în 
fapt ca valoare). Se pot acorda facilităţi şi credite pe termen 
lung iar utilajele pot fi închiriate în sistem “leasing”. Ar 
putea fi sprijinit chiar şi agroturismul prin oferirea 
consultanţei şi publicităţii necesare. Privatizarea 
întreprinderilor agricole de stat (câte au mai rămas sau ce-a 
mai rămas din ele) este un pas important, conducând la o 
nouă rentabilitate şi anularea unor subvenţii. Va trebui 
revizuită noua lege care prevede înfiinţarea asociaţiilor 
agricole şi ferme particulare, pentru a permite un acces mai 
larg al populaţiei rurale. Este necesară chiar o campanie de 
convingere a acestei populaţii că e în interesul lor să se 
asocieze singuri şi să lucreze în comun pământul, cu utilaje 
moderne şi seminţe de calitate, cu tehnologii noi 
performante. În acest fel va înceta fărâmițarea excesivă a 
terenurilor agricole şi exploatarea lor rudimentară. 
Specialiştii au căzut de acord mai ales în Occident că 
rentabilitatea în agricultură se obţine pe suprafeţe mai mari 
de 5 hectare. Având în vedere şi faptul că se constată o 
oarecare migraţie a oamenilor din mediul urban în cel rural, 

cu atât mai mult se impune valorificarea eficientă şi 
completă a terenurilor agricole. România are şanse să 
redevină un exportator de cereale competitiv, aşa cum a 
fost în trecut. 

Cât priveşte turismul, au rămas încă multe unităţi 
turistice de privatizat. Investiţiile în acest domeniu au 
stagnat prea mult datorită lipsei unei publicităţi serioase şi 
unui management modern. Vinovată e şi conducerea ţării 
care n-a dezvoltat infrastructura, adică o reţea de drumuri 
pentru un transport civilizat şi rapid. Economia în ansamblu 
cât şi turismul are nevoie de ea. Imaginea României în 
exterior nu a fost de natură nici să-i atragă pe turişti şi nici 
pe investitori. Pentru acest lucru avem pe cine da vina, 
întrucât se cunosc vinovatii. E păcat să se irosească în van 
acest potenţial turistic pe care îl avem, cu peisaje pitoreşti 
şi o natură incredibil de frumoasă. Dacă se vor face paşi 
hotărâți pe calea reformei, vom câştiga mai multă 
credibilitate în Occident şi vom fi mai încrezători în 
posibilităţile noastre. Chiar unii români vor prefera să se 
reîntoarcă acasă pentru a demara afaceri profitabile pentru 
ei dar şi pentru statul român. 

Paradoxul României este faptul că trăim într-o ţară 
minunată, cu mulţi oameni destoinici şi cu un potenţial 
material uriaş şi creativ dar nu putem să ne dezlipim de 
sărăcie. Oare nu putem scăpa niciodată de ea? Un filozof 
spunea cândva că: „sărăcia întunecă virtuțile cele mai 
strălucite şi poate fi considerată ca mormântul celor mai 
frumoase proiecte” iar Marin Preda sublinia ideea că: 
„Sărăcia roade orice ideal”. Dificultăţile tranziției 
amplificate de adversarii reformelor reiese şi din stilul de 
viaţă al rromilor (ţiganilor), care în general nu au 
posibilităţi de a se instrui şi de a se integra în societate. De 
asemenea, sărăcia şi disperarea a împins multe familii să-şi 
abandoneze copiii sau numai pe unii dintre ei. Există şi 
carenţe educative dar sunt mai puţin hotărâtoare în luarea 
unor astfel de decizii. Trebuie găsite soluţii temporare în 
aceste cazuri dar important este să crească nivelul de trai şi 
economia noastră să se urnească din loc, încât să acoperim 
în viitor toate costurile sociale. Noi reglementări vor trebui 
să acopere materia adopţiei, care se realizează atât de greu 


306 


în prezent. Astfel, statul ar putea să renunţe la cheltuielile 
aferente întreţinerii şi aceşti copii vor beneficia de condiţii 
mai bune de trai. În momentul de faţă, mulţi dintre ei nu 
ajung să lucreze şi devin cerşetori de meserie ori infractori 
de drept comun. 

În domeniul restructurării armatei, trebuie efectuate 
modernizări care să ne permită să ţinem pasul cu armatele 
altor ţări precum cele din NATO. Ar fi bine să se renunţe 
cât mai repede la actuala formulă, de a avea o armată 
numeroasă şi pregătită din timp pentru o eventuală 
mobilizare generală în caz de război. Ne putem permite o 
forţă redusă pe timp de pace, care să scutească bugetul de 
cheltuieli mari fără o finalitate practică. Ca şi în domeniul 
utilităţilor publice (societăţi de producţie şi distribuţie a 
energiei electrice, termice şi gazelor naturale) va exista la 
început o mare rezistenţă din partea unor cadre de 
conducere. Totuşi deciziile se iau la nivel înalt şi nu pot fi 
puse la îndoială. 

Într-o societate cu adevărat democratică, dreptul de 
exprimare al fiecărui cetăţean se cuvine să fie în limitele 
legii fireşte neîngrădit, atât pe hârtie cât mai ales în 
practica de zi cu zi. Libertatea de expresie a fost după 1990 
unul din puţinele lucruri câştigate, constituind de altfel una 
dintre valorile democratice cele mai importante. Individul 
nu mai este strivit de stat precum în comunism. Cât 
priveşte situaţia actuală este demnă totuşi de reţinut poziţia 
ambasadorului american la Bucureşti, Michael Guest: 
„această liberate de expresie nu este bine ancorată în 
România şi nu este normal ca jurnaliştii să fie ameninţaţi, 
să se simtă în pericol, să fie bătuţi sau ca acestora să le fie 
incendiate maşinile, [...] este o problemă a poliţiei şi a 
autorităţilor locale, care trebuie să-şi facă datoria şi care se 
pare că nu investighează suficient de mult cazurile de 
agresiune asupra ziariştilor.” Tot domnia-sa spune că: 
„puterea politică nu trebuie să se amestece în formatul unei 
emisiuni de televiziune şi că nu este normal ca un jurnalist 
cu experienţă de 14 ani să fie dat afară din cauza unui test 
de voce.” 

Cinstea, atât de demodată parcă astăzi, nu mai are 
aceeaşi apreciere şi valoare ca în trecut, nici măcar nu mai 

e ridicată la rangul pe care-l avea în timpul comunismului 
paralizat de ipocrizie. Această virtute cardinală, care stă la 
baza corectitudinii din întreaga societate, a fost 
contracarată asiduu de sloganul zilei: „dacă eşti cinstit mori 
de foame”. Cu alte cuvinte, rămâi sărac. Va trebui ca pe 
viitor şi această mentalitate să se schimbe, pentru ca 
lucrurile să reintre pe făgaşul normal. La fel se poate vorbi 
şi de spiritul civic (participarea cetăţenilor la viaţa social- 
politică). Potrivit acestuia, trebuie să avem fiecare curajul 
de a spune adevărul. Puterea de a spune lucrurilor pe nume 
sfidând orice pericol reprezintă în fapt întoarcerea 
societăţii la normalitate şi un act de curaj care porneşte din 
sufletul poporului român din vremurile de altădată (din 
acele vremuri de glorie). Pentru a realiza acest lucru, 
prima condiţie este existenţa unei societăţi democratice în 
realitate: 

În complicata noastră lume contemporană, o societate 
condusă de un singur segment este în mod inevitabil 
disfuncţională. Instituţiile societăţii civile, cele ale sectorului 
guvernamental şi cele ale sectorului de piaţă îşi au fiecare rolul 
său necesar în satisfacerea nevoilor unei societăţi care 
funcţionează bine. [...] Societatea civilă sau cetăţenească se 
compune dintr-o gamă largă de alianţe alcătuite din oameni care 
acţionează pentru a-şi cere drepturile şi a-şi îndeplini obligaţiile 
de cetăţeni. [...] Ín rolurile lor politice, organizaţiile civice 
completează partidele politice. [...] În rolurile lor educaţionale, 
ele constituie un teren de pregătire pentru calitatea de cetăţean 
democratic, dezvoltă deprinderile politice ale membrilor lor, 
recrutează şi pregătesc noi lideri politici, stimulează participarea 
politică şi educă opinia publică în spiritul unei largi varietăţi de 
probleme de interes public. În rolul lor de cerberi, ONG-urile, 
împreună cu presa, exercită un control asupra a ceea ce Larry 
Diamond descria drept «tendinţa constantă a statului de a-şi 
centraliza puterea şi de a scăpa de sub controlul civil şi de 
responsabilitatea sa publică».* 

Fără îndoială, „societatea civilă este fundamentul 
democraţiilor. Într-o foarte mare măsură, organizaţiile şi 
reţelele cetăţeneşti, înlocuiesc, în funcţia sa de cerber, 
presa aflată tot mai mult sub controlul corporatist. Deşi 
societatea civilă este cea care le oferă megainstituţiilor 
guvernamentale şi de piaţă puterea, instituţiile societăţii 
civile au , ele însele, o capacitate mai limitată de a 
concentra puterea politică şi economică. Spre deosebire de 

instituţiile guvernului şi ale pieţei, care îşi extrag puterea 
din mărimea lor şi resursele financiare pe care le au, 
puterea societăţii civile constă în numărul şi diversitatea 
organizaţiilor sale şi în viteza şi flexibilitatea cu care ele 
formează alianţe complexe şi schimbătoare în jurul unor 
valori şi interese împărtăşite. Prin asemenea alianţe, ONG- 
urile pot dobândi o anvergură şi o influenţă puternice;” 
Cacofonia vocilor concurente într-o societate civilă activă 
poate fi asurzitoare. Totuşi, capacitatea ONG-urilor de a forma 
alianţe în jurul unor programe de interes public definite limpede, 
le conferă un rol distinctiv de catalizatori ai inovaţiilor sociale 
bazate pe valori, definind, articulând, apărând şi configurând 
electorate pentru funcţiile care, până la urmă, pot fi adoptate de 
politica oficială.” 

În ceea ce priveşte al doilea segment al societăţii, 
„guvernul este singurul sector căruia societatea îi conferă 
autoritatea să folosească puterea coercitivă în apărarea 
interesului public. [...] să satisfacă nevoile esenţiale, să 
menţină ordinea publică şi siguranţa naţională, să strângă 
impozite şi să redistribuie resursele societăţii. [...] Guvernul 
are, de asemenea, şi lipsuri importante. Datorită capacităţii 
sale de a comanda resurse, el este izolat de forţele pieţei şi 
de disciplina pe care acestea o impun. Astfel că, în general, 
guvernul este mai puţin eficient în producerea de mărfuri şi 
servicii (nu creează avuţie). [...] Guvernele sunt organizaţii 
politice şi sunt sensibile la puterea politică. Chiar şi 
guvernele democratice servesc interesele opiniei publice 
numai atunci când puterea politică este larg divizată în 
cadrul unei societăţi civile puternice şi active pe plan 
politic.” 6 

Al treilea segment, piața „se specializează în mod 
normal în îndeplinirea funcțiilor care implică derularea 
schimburilor economice, producerea de mărfuri şi servicii 
pentru vânzare, ca răspuns la cererea pieţei. Ea are o 
competenţă aparte în crearea de noi avuții, grație unor 
activităţi generatoare de profit, şi este sursa principală a 
societăţii în privinţa iniţiativelor economice esenţiale şi a 
inovaţiilor tehnologice;”” 

Totuşi pieţele nu le spun celor cu venituri foarte mari să 
nu consume mai mult decât partea ce li se cuvine de drept din 


resursele ecosistemului planetar. Ele nu le spun detailiştilor de 
arme să nu vândă arme copiilor. Nu le spun producătorilor că 

reziduurile lor trebuie reciclate. La distribuirea resurselor 
limitate de care dispunem, ele nu acordă prioritate satisfacerii 
nevoilor esenţiale ale celor care au prea puţini bani sau nu au 
deloc, înainte de a oferi celor foarte bogaţi, produse de lux. Intr- 
adevăr, în fiecare din aceste împrejurări, în general ele 
procedează exact invers. 

Pieţele sunt sensibile la bani şi la valori financiare. Ele nu 
fac nici o deosebire între profiturile meritate, câştigate din 
producerea eficientă a mărfurilor, şi cele nemeritate, dobândite 
prin exercitarea politicii monopoliste, din costuri sociale şi 
ecologice externe cu alte cuvinte, din trecerea lor pe seama 
comunităţii, privatizarea resurselor aflate în proprietatea 
comună, sau crearea unei noi cereri artificiale pentru produsele 
nefolositoare sau chiar dăunătoare, prin desfăşurarea unor 
campanii de marketing. Cu alte cuvinte, pieţele sunt insensibile 
la multe dintre nevoile unor societăţi umane sănătoase şi adesea 
încurajează comportamente exact contrarii intereselor umane 
fundamentale şi chiar necesităţilor pieţei însăşi. 

Ba mai mult, „atunci când puterea economică este 
acaparată de unele corporaţii foarte mari, acestea 
dobândesc o formă aparte de putere coercitivă, pe care 
societatea civilă nu a intenţionat niciodată să le-o acorde: 
puterea de a-i lipsi pe oameni de mijloacele lor de trai. 
Această putere reprezintă o disfuncţionalitate socială, pe 
care numai un guvern democratic supus controlului 
cetăţenesc o poate corecta. Intr-o societate complexă, 
modernă, nu există vreun substitut al pieţei ca mecanism 
eficient pentru stabilirea majorităţii preţurilor, motivarea 
activităţii productive şi efectuarea de tranzacţii economice 
de rutină. Totuşi, deşi pieţele sunt instituţii utile pentru 
aplicarea priorităţilor publice, ele sunt instituţii inadecvate 
pentru stabilirea lor.” 

Pluralismul democratic „contopeşte forţele pieţei, 
guvernului şi cele ale societăţii civile pentru a menţine un 
echilibru dinamic între nevoile sociale adesea concurente 
pentru menţinerea echităţii şi ordinii esenţiale, producerea 
eficientă a mărfurilor şi serviciilor, responsabilitatea puterii 
în faţa cetăţenilor, protejarea libertăţii umane şi inovarea 
instituţională continuă. Acest echilibru îşi găseşte expresia 
în piaţa reglementată, nu în cea liberă, şi în existenţa unor 
politici comerciale care să lege economiile naţionale unele 
de altele. Acest proces se desfăşoară într-un cadru de reguli 
ce menţin concurenţa internă şi favorizează întreprinderile 

naţionale care angajează forţa de muncă a acelei ţări, 
respectă regulile locale, îşi plătesc impozitele şi 
funcţionează în cadrul unui sistem robust de guvernare 
democratică:”10 

Complementaritatea celor trei sectoare primare este 
fundamentală pentru funcţionarea sănătoasă şi echilibrată a 
societăţii. O societate civilă fără un guvern şi o piaţă organizată 
înseamnă anarhie. lată de ce societăţile civile creează guverne şi 
pieţe organizate. Societatea civilă este totuşi primul sector în 
ordinea importanței. Autoritatea şi legitimitatea tuturor 
celorlalte instituţii umane decurg din ea. Întrucât guvernul este 
organismul prin care cetăţenii stabilesc şi menţin regulile în 
cadrul cărora va funcţiona piaţa în interesul opiniei publice, 
guvernul este socotit, pe bună dreptate, al doilea ca importanţă. 
Se înţelege că instituţiile pieţei funcţionează ca al treilea sector. 

Globalizarea economiilor naţionale şi domnia 
nestingherită a puterii corporatiste inversează această ordine. 
Piaţa devine primul sector, guvernele se subordonează 
intereselor corporatiste, iar capacitatea societăţii civile de a 
trage la răspundere guvernul în apărarea interesului public este 
grav afectată. Când piaţa domneşte, corporaţia este rege.!! 

Se poate spune că „una dintre regulile primordiale ale 
economiei de piaţă este aceea că participanţii la tranzacţiile 
pieţei trebuie să suporte în întregime costurile deciziilor 
lor, pe lângă obţinerea de beneficii. În practică, în mod 
obişnuit concurenţii pieţei fac eforturi deosebite ca să-şi 
păstreze pentru ei roadele propriului succes şi să-şi treacă 
costurile pe umerii altora. Aceasta creează o tensiune între 
cerinţele pieţei şi ceea ce vor face ei, mânaţi de interesul 
propriu. Concurenţii pieţei sunt atraşi de corporație, ca 
formă de organizare a afacerilor, tocmai pentru că natura 
juridică şi structura acesteia tind să o scutească atât pe ea, 
cât şi pe cei de la conducerea ei de răspunderea pentru 
multe dintre costurile activităţilor lor.”!? La fel se întâmplă 
în cazul revoltelor sau revoluțiilor, când individul 
acţionează în cadrul unei mulţimi fiind absolvit de vinovăția 
lui: 

Rareori adevărații acţionari au vreun cuvânt de spus în 
desfăşurarea afacerilor corporației şi nu au obligaţii personale 
dincolo de valoarea investiţiilor lor. Directorii şi funcţionarii sunt 
protejaţi de răspunderea financiară pentru actele de neglijenţă 
sau pentru deciziile lor, prin polite de asigurare plătite de 
corporație. Recompensarea generoasă a directorilor generali are 
prea puţină legătură cu performanţele corporației, fiind rareori 

judecaţi pentru fărădelegile comise în numele acesteia. Fapte 

pentru care alţii ar fi condamnaţi la ani grei de închisoare sau 

chiar la moarte, în cazul corporațiilor se soldează cel mult cu 
amenzi mici în comparaţie cu avuţia lor. 

Procesele de drept civil reprezintă, poate, cea mai mare 
ameninţare la fărădelegile corporațiilor. Dar, chiar şi aşa, pot 
manevra masive resurse juridice în propria apărare, căutând în 
mod agresiv să obţină o legislaţie care să le uşureze şi mai mult 
responsabilitatea. Dacă pierd, companiile de asigurare sunt 
libere să achite nota de plată. Nu degeaba William M. Dugger, 
caracterizează corporaţia drept «iresponsabilitate organizată».!* 
In opinia autorului citat, „a sosit timpul unei realinieri 

a alianțelor politice, care probabil că va înflori pe deplin 
numai atunci când adevărații apărători ai intereselor 
populare îşi vor da seama că duşmanul nu este numai 
aparatul numeros al guvernului centralizat, ci şi uriaşele 
corporaţii, care nu sunt angajate faţă de vreun loc, 
persoană sau interes uman. Globalizarea economică este 
fundamentul pe care se construiesc imperiile noului 
colonialism corporatist;”15 

Se poate vorbi de trei forumuri importante care au servit 
la procesul de construire a consensului în sprijinul globalizării 
economice: Consiliul pentru Relaţii Externe, Comisia Bilderberg 
şi Comisia Trilaterală. [...] Seamănă mult mai mult cu un proces 
de creare a unei reţele, sau culturi împărtăşite, proces în cursul 
căruia se conturează şi evoluează alianţe între indivizi şi grupuri. 
Nu este nici o conspirație, deşi, în practică, consecinţele sunt 
aceleaşi ca şi când ar exista una. [...] Actuala tendinţă de 
globalizare economică îşi trage rădăcinile din trauma depresiunii 
dinaintea celui de-al doilea război mondial. [...] Următoarele 
întâlniri ale Comisiei Bilderberg (după prima din mai 1954) şi 
relaţiile pe care le-au cultivat au jucat un rol semnificativ în 
naşterea Uniunii Europene şi în conturarea unui consens între 
liderii ţărilor atlantice.!$ 

Ridicarea ulterioară a Japoniei ca a treia forţă economică 
în cadrul orbitei occidentale a condus la ideea unei alianţe 
trilaterale care ar combina interesele economice a trei parteneri 
regionali: America de Nord (Statele Unite şi Canada), Europa 
occidentală şi Japonia.!” 

Globalizarea economică nu este nici în interesul 
omenirii, nici inevitabilă. Este o axiomă faptul că puterea 
politică se aliniază cu cea economică. Cu cât este mai mare 
unitatea economică, cu atât sunt mai mari concurenţii săi 
dominanţi, şi cu atât se concentrează mai mult puterea 
politică în mâinile marilor corporaţii. Cu cât este mai mare 

puterea politică a corporațiilor şi a aliaţilor lor, cu atât mai 

mică este puterea politică a poporului, şi cu atât mai lipsită 

de sens devine democraţia. Există o alternativă. Ea constă 

în descentralizarea economiilor,  dispersarea puterii 

economice şi o mai mare apropiere a democraţiei faţă de 
oameni;” 18 

Marile corporații au devenit tot mai abile în crearea 

cererii produselor lor. În cele din urmă s-a născut 

comercializarea ca o specialitate de management şi primele şcoli 

de afaceri au început să ofere cursuri pentru a satisface cererea. 

[...] Astăzi, televiziunea este principalul mijloc prin care 

corporaţiile modelează cultura şi comportamentul americanilor 

[...] este mijlocul de comunicare aproape ideal pentru servirea 

scopurilor corporatiste. [...] «The Economist» raporta că în 1989 

cheltuielile corporațiilor pentru reclamă au totalizat peste 240 

miliarde de dolari. Încă 380 miliarde dolari au fost cheltuiţi pe 

designul ambalajelor şi alte mijloace de promovare a vânzărilor. 

Totalizate, aceste cheltuieli s-au ridicat la 120 de dolari pentru 

fiecare persoană din toată lumea.!* 

Globalizarea s-a realizat şi prin alte organisme 
internaţionale: „au fost create (în contrast cu Organizaţia 
Naţiunilor Unite) alte trei instituţii multilaterale, într-un 
mod foarte discret, ca acestea să funcţioneze în spatele 
opiniei publice, Banca Internaţională pentru Reconstrucţie 
şi Dezvoltare, cunoscută de obicei de toată lumea sub 
numele de Banca Mondială, Fondul Monetar Internaţional 
(ENI) şi Acordul General pentru Tarife şi Comerţ (GATT). 
[...] jucându-şi până la capăt rolurile, Banca Mondială şi 
FMI au conlucrat la adâncirea dependenţei statelor 
subdezvoltate de sistemul mondial şi apoi la deschiderea 
economiilor lor colonizării corporatiste.” ?? 

S-a vorbit uneori despre «canibalismul corporatist». 
Acesta constă în cumpărarea la un preţ mai mic decât cel 
real a unor companii pentru un profit mare pe termen scurt: 

Cel mai rapid mod de a realiza acest fel de profit cerut de 
sistem este acapararea şi înghiţirea valorilor unui concurent mai 
slab de pe piaţă. Într-o piaţă liberă, concurentul mai«slab» este 
adesea, firma angajată să facă investiţii cu bătaie lungă, să 
asigure angajaţilor locuri de muncă sigure şi bine plătite, să 
plătească în mod cinstit o parte din impozitele locale, să 
plătească un fond de pensii suficient, să administreze resursele 
ecologice într-un mod responsabil şi, în general, să aibă în 
vedere interesul pe termen lung al oamenilor. [...] O specie 
aparte de investitor  extractiv, corsarul  corporatist se 

specializează pe prădarea unor corporaţii (companii) cu o 
reputaţie bună (considerate  «ineficiente»).  [...]  Corsarul 
identifică o companie cotată la o bursă care are o «valoare cu 
amănuntul» mai mare decât preţul curent al pieţei oferit de 
acţiunile sale. Uneori, aceste companii sunt într-o situaţie 
dificilă. [...] Odată ce o asemenea companie este identificată, 
corsarul la pândă poate forma o nouă corporație ca recipient 
pentru compania pe care vrea să o achiziţioneze. Deseori, 
corporaţia recipient e aproape în întregime finanțată pe datorie 
şi are prea puţine acţiuni sau chiar deloc. [...] Întregul joc se 
desfăşoară cu un înfiorător simţ al detaşării morale.?! 

Practic „un sistem financiar tâlhăresc îşi devoră 
realmente sectorul corporațiilor productive. [...] Managerii 
corporațiilor trăiesc şi muncesc într-un sistem care îi 
devoră în principiu pe cei cu conştiinţă civică. Sistemul se 
transformă într-o structură duală, creând o lume care 
devine tot mai profund divizată între privilegiați şi 
deposedaţi;”? 

Când instituţiile financiare conduc lumea, probabil că 
este inevitabil ca interesele banilor să capete preponderență 
asupra celor umane. Ceea ce trăim ar putea fi cel mai bine 
descris ca un caz în care banii colonizează viaţa.” 

Antropologul Helena Norberg-Hodge este o excepţie. Ea a 
avut privilegiul să cunoască viaţa satelor tradiţionale din 
Ladakh, o regiune transhimalaiană din Caşmir, India, când zona 
a fost prima oară deschisă străinilor cu aproximativ 20 de ani în 
urmă. [...] «In Ladakh-ul tradiţional să legi fericirea de venituri 
sau posesiuni ar fi fost de neconceput. Un respect adânc 
înrădăcinat pentru nevoile umane fundamentale ale celuilalt şi o 
acceptare a limitărilor naturale ale mediului înconjurător ferea 
poporul Ladakhi de a confunda valorile. Fericirea era pur şi 
simplu trăită. Cu toate că nu duceau o viaţă uşoară potrivit 
standardelor occidentale, oamenii îşi satisfăceau necesităţile lor 
fundamentale, fizice, sociale, spirituale şi creative în siguranţa 
oferită de o comunitate plină de solicitudine şi caritabilă şi o 
economie agrară abundentă care le asigura subzistenţa. Trăiau 
cu o vizibilă bucurie». 

Norberg-Hodge a făcut vizite regulate în regiune, 
observând şi consemnând schimbările ulterioare pe măsură ce 
amestecul dezvoltării înţelese în stil occidental a «creat un gol 
în vieţile oamenilor, o inferioritate în perceptiile lor de sine şi o 
lăcomie pentru bogățiile lor materiale». Colonizarea 
contemporană a regiunii Ladakh s-a desfăşurat printr-o 
penetrare combinată a turiştilor occidentali, a mass-mediei, a 
modelelor educaționale şi a tehnologiei. «Un turist occidental 
poate cheltui mai mult într-o zi decât ar putea cheltui o familie 
Ladakhi într-un an. Văzând acest lucru, ei se simt dintr-o dată 

săraci. Noua comparaţie creează o prăpastie care nu existase 

până atunci, pentru că în tradiţia Ladakhi oamenii nu aveau 

nevoie de bani pentru a duce o viaţă prosperă şi mulţumitoare. 

Societatea Ladakhi se baza pe cooperare şi ajutor reciproc. [...] 

Cu cât guvernul se implică mai mult în activităţile satului de 

dragul «dezvoltării», cu atât se simt sătenii mai puţin înclinați să 

se ajute singuri. 

Ulterior, „efortul guvernului indian de a industrializa 
regiunea Ladakh a determinat bărbaţii să-şi părăsească 
familiile din regiunile rurale ca să devină salariaţi la oraş. 
Deoarece lumea contemporană îi recunoaşte numai pe 
salariaţi ca membri «productivi» ai societăţii, gospodinele, 
ţăranii tradiționali şi bătrânii ajung să fie brusc 
caracterizați ca «neproductivi», într-un contrast deplin cu 
rolurile în tradiţia Ladakh. Slăbirea legăturilor familiale şi 
comunitare sporeşte insecuritatea individuală care, la 
rândul său, contribuie la o foame pentru simbolurile statului 
material.» [...] Una dintre dificultăţile majore căreia trebuia 
să-i facă faţă administratorii coloniali era de a-i forţa pe cei 
care-şi câştigau existenţa lucrându-şi propriile pământuri şi 
zone comune să renunţe la terenurile lor şi să lucreze la 
dezvoltarea plantațiilor. Aceasta însemna să devină 
dependenţi de o economie a banilor astfel încât resursele, 
munca şi consumul lor să poată aduce profit coloniştilor. O 
primă măsură era de obicei, aceea ca pământurile 
«necultivate», care erau în general pământuri comune, să 
fie declarate ca fiind proprietatea administraţiei coloniale. 
[...] În multe state colonizate, introducerea impozitelor care 
pot fi achitate numai în numerar a constituit un mijloc de 
forţare a oamenilor să intre în economia lichidităţilor;”?5 

Colonialismul clasic s-a încheiat după cel de-al doilea 
război mondial şi noul colonialism corporatist l-a înlocuit prin 
ajutoarele pentru străinătate, investiţii şi comerţ. [...] Creşterea 
economică s-a pătruns de o semnificaţie mistică, devenind 
elixirul eliberării.?6 

Nimeni nu se bucură în faţa perspectivei unei vieţi într-o 
lume a sistemelor ecologice şi sociale, care se apropie de colaps. 

Totuşi, continuăm să primejduim civilizaţia umană şi chiar 

supraviețuirea speciei noastre, numai ca să permitem unui 

milion şi ceva de oameni să acumuleze bani peste nevoile lor 
reale. Continuăm să înaintăm cu îndrăzneală într-o direcţie în 
care nimeni nu vrea să meargă (dacă ar şti direcţia). Ajungem 
acum să înţelegem că globalizarea economică s-a efectuat la un 
preţ mult prea mare. În numele modernităţii, creăm societăţi 

disfuncţionale care cultivă în orice împrejurare comportamente 
patologice, cum ar fi violenţa, concurenţa extremă, sinuciderile, 
abuzul de droguri, lăcomia şi degradarea mediului înconjurător. 
Asemenea conduită constituie o consecinţă inevitabilă, atunci 
când o societate nu reuşeşte să satisfacă nevoile membrilor săi 
pentru relaţii sociale ca încrederea, afecțiunea şi un ţel 
împărtăşit şi respectat de toată lumea.” 

Întreita criză a sărăciei crescânde, distrugerii mediului 
înconjurător şi dezintegrării sociale este o manifestare a acestei 
disfuncţii. Nebunia colectivă de a urma politici care adâncesc 
disfuncţiile nu este inevitabilă. Ideea potrivit căreia suntem 
prinşi ca-ntr-un cleşte de forţe istorice de neînfrânt şi a 
imperfecţiunilor umane inerente faţă de care nu avem altă 
alegere decât resemnarea este o minciună sfruntată.28 
Ar fi cazul să înţelegem că „globalizarea economică 

este promovată prin anumite opţiuni conştiente ale celor 
care văd lumea prin interesul corporatist. Există alternativă 
umană şi cei care văd lumea prin prisma interesului uman 
au dreptul şi puterea de a alege. Societăţile sănătoase 
depind de comunităţi locale sănătoase, cu autoritate, care 
cultivă relaţiile de compasiune între oameni şi ne ajută să 
ne legăm de un petic al planetei vii, cu care vieţile noastre 
se întrepătrund. Asemenea societăţi trebuie construite prin 
acţiune la nivel local, de la o gospodărie la alta şi de la o 
comunitate la alta. Totuşi, am creat un context instituţional 
şi cultural care privează localul de autoritate şi face ca o 
asemenea acţiune să fie dificilă, dacă nu chiar imposibilă. 
Ca să corectăm această profundă disfuncţionalitate trebuie 
să îndepărtăm iluziile transei noastre culturale colective. Să 
recuperăm puterea cedată unor instituţii ratate, să ne 
asumăm responsabilitatea pentru vieţile noastre şi să 
refacem structura fundamentului constituit din familie şi 
comunităţile grijulii, să creăm locuri pentru oameni.” 


5. Necesitatea unei «Revoluții Ecologice» 


Potrivit teoriilor dr. Korten (care a ajuns la concluzia 
înainte de 1992 că Statele Unite promovau activ atât pe 
plan intern cât şi în străinătate chiar politicile care 
adâncesc criza mondială ce rezulta de pe urma lor; lucrând 

şi în mari cercuri academice dar şi ca specialist în 
Managementul Afacerilor în proiecte finanţate de Fundaţia 
Nord şi în Agenţia Americană pentru Dezvoltare 
Internaţională), „în lumea contemporană, oamenii nu sunt 
uniţi de o economie mondială, ci de conştiinţa globală că 
împărţim aceeaşi planetă şi că avem un destin comun;”% 

Societăţile sănătoase caută echilibru în orice lucru. Ele 
recunosc un rol atât guvernului, cât şi întreprinderilor 
răspunzătoare pe plan local, în timp ce se opun dominației 
puternicelor guverne şi corporaţii de la distanţă. În mod similar , 
ele caută autonomia locală, în timp ce împărtăşesc de bună voie 
informaţii şi tehnologie, evitând atât dependenţa externă cât şi 
izolarea locală.’ 

S-ar putea ca statele mai mari care au devenit prea 
întinse şi prea complexe ca să fie administrate, să se 
dezmembreze în state mai mici, aşa cum s-a întâmplat şi cu 
URSS şi se discută acum despre aceasta şi în Canada. Tendinţa 
politică actuală din Statele Unite de sporire a autorităţii şi 
autonomiei locale constituie în parte un răspuns la faptul că 
statul american a atins o dimensiune şi o complexitate de la care 
nu mai poate fi administrat, chiar şi fără Acordul Nord-American 
pentru Comerţ Liber (NAFTA), Comunitatea Economică a Asiei şi 
Pacificului (APEC) şi Acordul General pentru Tarife şi Comerţ 
(GATT). Este de bun simţ să acordăm statelor individuale o parte 
mai mare din puterile odinioară concentrate la nivel naţional, 
inclusiv puterea de a reglementa comerţul şi afacerile. Invers, 
poate că multe state mai mici vor descoperi că sunt prea 
mărunte pentru a fi viabile şi se vor hotărî să se unească.?? 

Deşi „aceste probleme ale puterii politice şi de clasă 
figurează la loc de cinste în programul său, Revoluţia 
Ecologică constă mai puţin într-o luptă de clasă decât într-o 
luptă a oamenilor împotriva unui sistem economic, scăpat 
de sub control.”!5 Un exemplu de Revoluţie Ecologică este 


ceea ce s-a petrecut în Mexic (1994): 

Triburile indigene din statul Chiapas, în partea de sud-est 
a Mexicului au adoptat un punct de vedere total diferit (de 
acordul NAFTA din ianuarie 1994). Ei înduraseră de generaţii 
«avantaje» economice similare, de fiecare dată pierzând o parte 
mai mare a pământurilor lor şi trezindu-se cu posibilităţi tot mai 
scăzute de a-şi câştiga existenţa. [...] Analistul politic mexican 
Gustavo Esteva a numit rebeliunea Chiapas «prima revoluţie a 
secolului XXI». În timp ce revoluțiile din secolul XX erau 
revendicări ale puterii statale, lupta poporului Chiapas era 
pentru o mai mare autonomie locală, dreptate economică şi 
drepturi politice între graniţele propriilor comunităţi. Nu au 
chemat conaţionalii lor mexicani la ridicarea armelor împotriva 

statului, ci mai degrabă la a li se alătura într-o mişcare socială 

mai largă pentru cauza eliberării spaţiilor locale de sub 

colonizarea forţelor politice şi economice străine. Strigătul lor de 
luptă, «Basta!» (Destul!), a fost preluat de mişcările populare de 
pe întreg teritoriul mexican şi a avut o rezonanţă în lumea 
întreagă. 

Ziarista Dar Qing este o adversară curajoasă şi deschisă a 
barajului hidrocentralei Three Gorges care ameninţă să disloce 

1,2 milioane de oameni, să inunde 100.000 de hectare din 

terenurile agricole cele mai fertile ale Chinei şi un lanţ magnific 

de canioane şi să distrugă speciile pe cale de dispariţie ale 
habitatului din regiune. După cum spune ea, «Cea mai înaltă 
expresie a demnităţii se poate rezuma într-un singur cuvânt: 

«Nu!».% 

Ideologii libertarismului corporatist „ne spun că 
ecologia este un subiect al păturilor mijlocii sau superioare 
a societăţii, un lux pe care săracii nu şi-l pot permite. Şi 
totuşi, constatăm tot mai des că cele mai eroice acţiuni 
pentru salvarea mediului înconjurător sunt întreprinse de 
cei săraci, care cunosc preţul tolerării jafului asupra 
resurselor naturale de care depinde existenţa lor. Popoarele 


indigene trec adesea în fruntea acestei bătălii; "34 

Puterea societăţii civile rezidă în enorma sa capacitate de 
a face să interacţioneze rapid şi flexibil persoanele individuale şi 
organizaţiile care sunt motivate de angajamente voluntare. 
Rețelele cetăţeneşti eficace au mulţi lideri, fiecare fiind capabil 
să funcționeze independent de ceilalți. Diversitatea şi 
independența membrilor lor le permite acestora să examineze 
problemele din mai multe puncte de vedere şi să antreneze 
diverse deprinderi în acțiunile lor.55 

Faptul că ei utilizează aceleaşi tehnologii electronice de 
comunicaţii, telefonul, faxul şi computerul, pe care şi corporaţiile 
le-au folosit ca să-şi extindă dominaţia mondială, le permite să se 
mişte rapid şi flexibil în acţiuni comune la nivelurile localului, 
naţionalului şi mondialului.36 

Rețelele cetăţeneşti mondiale constituie o parte crucială 
în procesul creării unei noi conştiinţe umane la scară mondială. 
În nenumărate forumuri, oamenii din toate colţurile lumii se 
întâlnesc pentru a-şi împărtăşi experienţele unui sistem mondial 
falit şi pentru a construi un program de cooperare.“ Conferinţa 
ONU pentru Mediul Inconjurător şi Dezvoltare (UNCED) sau 
Summit-ul Pământului, organizată la Rio de Janeiro în iunie 1992 
a constituit un moment definitoriu în dialogul cetăţenesc mondial 
(denumit şi Forumul Internațional al ONG-urilor, care a stabilit 
principiile călăuzitoare).* 

Principiile călăuzitoare ale Revoluţiei Ecologice 
„promovează în mod activ afacerile şi piaţa, numai că ele 
preferă întreprinderile şi pieţele locale, în locul celor 
mondiale. Ele recunosc importanţa întreprinderilor locale 
care asigură locuri de muncă populaţiei locale, îşi plătesc 
impozitele locale pentru a menţine infrastructura locală şi 
serviciile sociale, respectă standardele sociale şi ecologice 
locale, participă la viaţa comunităţii şi concurează cinstit cu 
întreprinderi similare pe pieţe care nu sunt dominate de 
ele. Dacă o corporație mondială doreşte să demonstreze că 
poate oferi populaţiei locale ceea ce iniţiativele particulare 
locale nu îi pot oferi, numai populaţia locală ar trebui să fie 
cea mai în măsură să judece temeinicia afirmațiilor sale. 
Dacă a apăra democraţia, valorile umane şi vieţile omeneşti 
înseamnă protecţionism, atunci putem afirma cu mândrie că 
suntem protecţionişti;”39 

Un prim pas spre eliminarea corporațiilor din sfera 
politică ar fi eliminarea tuturor scutirilor de impozite pentru 
cheltuielile corporațiilor, legate de activităţile lor de lobby, 
«învăţământul» public, activităţile lor publice de caritate, sau de 
orice fel de activitate politică. Obiectivul suprem, totuşi, ar 
trebui să fie o interdicţie totală a aplicării lucrative a 
corporațiilor în orice activitate dedicată influenţării procesului 
politic sau «educării» publicului în chestiuni de politică sau de 
interes public. Mai mult, directorilor corporațiilor ar trebui să li 
se interzică prin lege ca în calitatea lor corporatistă să solicite 
contribuţii politice sau eforturi de propagandă politică din partea 
angajaţilor, furnizorilor sau clienţilor lor. 

Utilizarea tot mai agresivă a organizaţiilor non-profit de 
către corporaţii ca persoane juridice fictive, de acoperire pentru 
activităţile lor politice evidenţiază cât de subţire este linia ce 
separă implicarea corporațiilor în învăţământul public şi 
acţiunile de caritate de implicarea lor făţişă în politică. Chiar şi 
acţiunile publice de reală caritate şi mecenatele lor artistice 
devin tot mai suspecte.“ 


Prin urmare „recuperarea spaţiului nostru economic 
ne obligă să transformăm asemenea politici şi instituţii şi să 
avantajăm în schimb tot ce este mic şi poate fi controlat pe 
plan local. [...] Dacă aceste măsuri par să se opună 
tendinței actuale spre tot ce este mare şi mondial, aceasta 
este chiar intenţia noastră. Un impozit pe tranzacţiile 
financiare în proporţie de 0,5%. [...] O suprataxă gradată 
pe acumulările de capital pe termen scurt. [...] Cererea de a 

se crea o rezervă de 100% pentru depozitele la vedere. [...] 
O reglementare strictă a derivatelor financiare (prin 
definiţie jocuri de noroc). [...] Un tratament preferenţial al 
băncilor comunitare. [...] Aplicarea riguroasă a legilor 
antitrust. [...] Opțiunile de preluare ale muncitorilor şi ale 
comunităţii. Regulile falimentului ar trebui structurate 
similar pentru a oferi angajaţilor şi comunităţilor opţiunea 
de a intra, în condiţii preferenţiale, în stăpânirea activelor 
unei corporaţii care a fost restructurată conform 
procedurilor de declarare a falimentului. [...] Transferarea 
impozitelor. [...] De aceea, legea impozitelor pe profitul 
întreprinderilor ar trebui revizuită în vederea transferării 
impozitării activităţilor benefice pentru societate, cum ar fi 
încadrarea în muncă, inclusiv contribuţiile contribuţiile 
angajaţilor la asigurările sociale, serviciile medicale, 
compensaţiile salariaților, asupra celor fiscale care 
contribuie la crearea unor disfuncţii sociale şi ecologice, 
precum industria extractivă (din afaceri), ambalarea 
produselor, poluarea, importurile, campaniile de lobby şi 
cele publicitare ale corporațiilor.  [...]  Achitarea 
dividendelor anuale. [...] Eliminarea subvenţiilor 
corporațiilor (cu excepţia celor ce servesc comunităţii şi 
stimulează întreprinderile în proprietate locală. [...] 
Definirea şi interpretarea cu stricteţe a proprietăţii 
intelectuale. [...] Garantarea veniturilor. [...] Impozite 
progresive pe venit şi consum (şi pentru moşteniri sau din 
trusturi), pe bunurile de lux neesenţiale, care sunt nocive 
din punct de vedere social sau distructive din punct de 
vedere ecologic. [...] Distribuirea echitabilă a locurilor de 
muncă salarizate. [...] Descentralizarea sistemului mondial. 
[...] Reducerea datoriilor externe pentru ţările sărace (pe 
baza unei convenţii internaţionale). [...] Impozitul pe 
tranzacţiile financiare internaţionale (0,5%). [...] 
Reglementarea comerţului şi investițiilor transnaţionale 
(coordonarea acțiunilor antitrust). [...] Monitorizarea 
resurselor naturale. [...] Desființarea Băncii Mondiale (care 
sporeşte datoriile externe ale statelor sărace). Crearea 
îndatorării nu este o funcţie utilă. [...] FMI ar putea fi 
substituit cu Organizaţia Internaţională a ONU pentru 
Finanţe (UNIFO). [...] Organizaţia Mondială a Comerţului ar 

trebui să fie înlocuită cu Agenţia ONU de reglementare a 


Comerţului şi Investiţiilor Transnaţionale (UNRATTI).”* 

Obiectivul nostru trebuie să fie de a crea un sistem care 
să funcţioneze în interesul oamenilor. Corporaţiile sunt doar un 
mijloc de satisfacere a nevoilor umane. Dacă, făcând ceea ce 
credem de cuviinţă, ne vom satisface cel mai bine nevoile, găsind 
un loc util şi corporațiilor, atunci, fără îndoială că trebuie să ne 
folosim de ele. Dar dreptul de a decide în această problemă 
trebuie să aparţină oamenilor. [...] Altfel, vom continua să trăim 
sub domnia tiranică a unui sistem financiar mondial care să ne 
împingă în direcţia unui colaps social şi ecologic aproape sigur. 
Trebuie să ne fie limpede următorul lucru: instituţiile financiare 
mondiale nu au decât puterea pe care le-o cedăm. Este puterea 
noastră. Ne-o putem recupera.“ 


Recuperarea „spaţiului nostru politic merge mână în 
mână cu cea a spaţiului nostru economic. Atât teoria 
capitalismului, cât şi cea a comunismului consideră ca pe 
un adevăr fundamental proverbul popular, «Cel care are 
aurul stăpâneşte». [...] Comunismul a conferit drepturile de 
proprietate unui stat distant şi a refuzat oamenilor orice 
posibilitate de a trage statul la răspundere pentru 
exercitarea acestor drepturi. Capitalismul transferă 
permanent drepturile de proprietate unor corporaţii gigant 
şi unor instituţii financiare care în cea mai mare măsură nu 
pot fi controlate nici chiar de proprietarii lor. Există o 
importantă alternativă structurală: o economie de piaţă 
compusă în esenţă, deşi nu în exclusivitate, din 
întreprinderi familiale, cooperative de dimensiuni 
restrânse, firme în proprietatea lucrătorilor lor şi corporaţii 
municipale şi de cartier. Militantul malaiezian pentru 
protecţia consumatorilor, Bishan Singh o numeşte economia 
antreprizei comunitare de vreme ce contopeşte forţele de 
piaţă ale economiei monetare cu forţele comunitare ale 
economiei sociale.”%5 

Ideologia corporatistă „a fost grefată pe monismul 
materialist al filosofului Thomas Hobbes, care a trăit în 
secolul XVII, ducând acest monism până la ultimele sale 
limite: el a susţinut că nu există absolut nimic în afară de 
materie. Dacă există un Dumnezeu, El trebuie să aibă un 
corp fizic. În concepţia lui, binele este pur şi simplu ceea ce 
ne face plăcere, iar răul, ceea ce ne aduce durere şi 
singurul rost în viaţă este căutarea plăcerii;* un sistem de 

valori care a devenit premisa morală implicită a 
raționalismului economist. Instituţiile religiei şi ştiinţei, 
fiecare cu propria sa imagine despre realitate, de atunci 
încoace au concurat pentru sufletul societăţilor occidentale. 
Dualismul, concepţia după care materia şi spiritul sunt 
două aspecte distincte şi independente ale realităţii, a oferit 
o validare filosofică acestei schisme. In timp ce Biserica 
predica o viaţă spirituală austeră, societatea laică a ajuns 
să îmbrăţişeze lumea materială ca realitate primordială, 
materialismul ca valoare dominantă şi, în final, creşterea 
economică drept scopul fundamental al omenirii. Ca 
filozofie a ştiinţei, monismul materialist a făcut posibile 
realizările ştiinţifice şi tehnologice ale epocii ştiinţifico- 
industriale. Ca filozofie a vieţii adânc înrădăcinate în 
cultura modernă, ne-a condus pe marginea autodistrugerii, 
pentru că ne determină în mod firesc să îmbrăţişăm valorile 
hobbesiene. Aceasta face dificilă identificarea cu orice scop 
sau semnificaţie mai înaltă, dincolo de satisfacerea poftelor 
noastre fizice. [...] Eliminând umanul, economiştii au 
eliminat apoi conduita. Găsind interacţiunile dintre oameni 
prea complexe şi dificile pentru a spera să le măsoare, 
economiştii (corporatişti în special) au ales să observe mai 
degrabă comportamentul pieţelor decât pe cel al 
oamenilor;”% 

Automobilul ne-a schimbat oraşele în mod fundamental, 
printr-o colonizare încă mai mare a spaţiilor care odată au fost 
destinate schimburilor umane şi prin transformarea lor în 
sisteme de locuri de parcare. [...] Automobilul nu este numai 
unul dintre mijloacele noastre cele mai ineficiente de transport, 
ci şi unul dintre spaţiile noastre cele mai ineficiente (ineficient în 
privinţa costurilor şi de asemenea poluant). [...] Un motiv pentru 
care oamenii se refugiază în suburbii este de a scăpa de 
consecinţele sociale şi ecologice ale dominaţiei automobilelor 
asupra oraşelor.$ 
Reciclarea deşeurilor este benefică atât pentru 

natură, cât şi pentru om: „Germania a fost promotoarea 
ideii de reciclare, planificare şi responsabilitate pe viaţă în 
ce priveşte produsele. Programe mandatate de guvern îi 
încurajează pe producătorii de automobile şi dispozitive 
casnice să-şi asume responsabilitatea pentru 
dezmembrarea, refolosirea şi reciclarea produselor lor. Pe 
lângă faptul că este sigură din punct de vedere ecologic, 

această practică îi scuteşte pe consumatori de povara de a 
se descotorosi de aceste obiecte, când nu le mai pot folosi; 

Putem rezuma globalizarea astfel: banii, tehnologia şi 
pieţele lumii sunt controlate şi administrate de corporaţii 
mondiale uriaşe; Cultura de consum aruncă oamenii într-o goană 
frenetică după bunuri materiale efemere; Corporaţiile sunt 
libere să acţioneze urmărind numai profitul, dispreţuind omul; 
Nu mai există loialitate faţă de ţara natală. Toate aceste lucruri 
conduc omenirea spre autodistrugere.“ 

În acest context, care poate părea deprimant, una din 
salvările omului şi o soluţie care vine în completarea 
celorlalte (fără a fi mai puţin importantă ci dimpotrivă), este 
credinţa religioasă pe care o putem redescoperi în caz că 
am uitat-o: 

Sigur că trăim vremuri grele şi că problemele oamenilor 
sunt mari; că lumea se schimbă, se înrăieşte, se îndepărtează de 
Dumnezeu. Dar singurul fapt important, de la care nu trebuie să 
ne abatem vreodată, sunt cuvintele Mântuitorului. [...] Dacă 
toate chinurile acestea sunt acceptate fără cârtire, devii un 
Dumnezeu, pur şi simplu. Când eşti în astfel de situaţii grele, eşti 
ca un Dumnezeu înlănţuit. [...] Românii trebuie să înţeleagă că 
nu se poate fără cruce. Suferinţa-i un dar de la Dumnezeu. Te- 
am umilit, popor român, ca să te pot înălța. [...] Noi n-avem 
tragedii. Avem numai drame. Eroii noştri sunt sfinţi, mucenici, 
martiri.48 

Deci, îndreptarea lumii e în funcţie de noi. Mai mult: 
fiinţa omenească e singura verigă dintre Dumnezeu şi Creaţie. 
Omului i s-a încredinţat marea răspundere să supravegheze 
soarta Creaţiei. Dumnezeu n-a dat această ascultare, această 
îngrijorare, n-a dat-o îngerilor, a dat-o omului. 

Putem cugeta la învăţăturile părintelui Arsenie care 
mai spune: „Omule, de tine depinde tot de-i în afară de tine. 
Şi nedreptăţile, şi sărăcia şi deznădejdea. Învață să ai 
mereu un zâmbet ascuns în inimă. Învață să poţi să cânţi 
spectacolul lumii întregi. [...] Cel mai mare urât posibil de 
care trebuie să scăpăm este mândria. Acolo unde nu-i 
Hristos, este o mândrie umilită. «Să mă vorbească lumea de 
bine, să nu mă bârfească». Nu contează asta. Totdeauna 
trebuie să ne gândim ce părere are Dumnezeu despre noi, 
nu lumea. Căci asta a tăiat zborul multor valori din 
România; 50 

Spuneţi la toată lumea să-L trăiască în plin pe Hristos şi 
vor fi eliberaţi. Că Dumnezeu nu le va ajuta ticăloşilor să 
stăpânească România, ci va face numai aşa, pe moment, nişte 

«jocuri de lumini». Răbdaţi-i! Toate veacurile au fost pline de 

ticăloşi.s! 

Valoarea desăvârşită a încununării suferinţei este dacă ai 

fost şi umilit. Suferinţa neamului românesc eu o numesc o 

suferinţă mântuitoare. Spun: va avea o mare misiune poporul 

român. Sunt foarte optimist, tocmai pentru faptul că noi trăim de 
două mii de ani pe cruce. Să ştiţi că urmează Învierea.” 

Învățătura creştină, faţă de alte religii din lume, este că 
celelalte vor să scape de suferinţă, pe când creştinismul spune 
că «nu», numai prin suferinţă scăpăm de suferinţă." 

În anul electoral 2004, s-a remarcat presiunea imensă 
la care e supusă presa şi opoziţia. Intr-un clasament 
întocmit de Freedom House, România ocupă locul 103 încât 
multe alte ţări, inclusiv din Africa ocupă poziţii mai bune 
înaintea noastră. Prin urmare, dreptul la libera exprimare 
nu este conform cu prevederile constituţionale din moment 
ce nu este respectat. Credeam că după Revoluţia din '89, 
ne-am câştigat acest drept în totalitate (în limitele legale, 
desigur). 

Ca şi dreptul la informare, va trebui aplicat în fapt şi 
acest drept amintit mai sus pentru a evolua într-o societate 
realmente democratică. Dacă însăşi Constituţia - ca lege de 
bază în societate -, nu este respectată, atunci cum putem 
vorbi de libertatea deplină a presei din România? 

Motto: 

„Ciocoiul este, totdeauna şi în orice ţară, un om venal, 
ipocrit, laş, orgolios, brutal până la barbarie, dotat cu o 
ambițiune nemărginită. [...] El nu se pronunţă definitiv 
pentru nici o doctrină politică, nu se face adept credincios 
al nici unui partid, nu doară că are spiritul drept şi 
nepărtinitor, ci să poată exploata deodată toate doctrinele 
şi partidele în folosul său. [...] Amorul de patrie, libertatea, 
egalitatea şi devotamentul sunt vorbele sacramentale ale 
ciocoiului, pe care le rosteşte prin adunări publice şi 
private; dar aceste virtuţi cetăţeneşti, de care face atâta 
pompă, nu sunt decât treptele pe care voieşte a se sui la 
putere.” 

Nicolae Filimon, în „Ciocoii 
vechi şi noi” 


6. La timpuri noi, mentalitaţi noi 
(Anihilarea corupţiei ca mod de viaţă) 


La o privire cât de cât atentă în jurul nostru, vom 
observa că vremurile se schimbă. Nimic nu mai este exact 
la fel ca înainte. Poate că este în firea lucrurilor să se 
petreacă astfel. Un fapt de netăgăduit este acela că 
omenirea progresează de la o epocă la alta şi chiar de la un 
an la altul, dezvoltându-se atât pe plan tehnologic- 
informaţional, cât şi demografic, cultural ş.a.m.d. Au loc 
schimbări chiar şi la nivelul modului de gândire şi în ceea 
ce priveşte stilul de viaţă. Mai ales în ultimul secol şi în 
ultimele lui decenii, acestea s-au perindat într-un ritm 
ameţitor, luându-ne pe mulţi dintre noi prin surprindere, 
ceea ce echivalează cu un stres suplimentar. 

A fi împotriva schimbărilor este nefiresc şi nici nu 
poate dura. Fie că vrem sau nu vrem, suntem în general 
nevoiţi să ne adaptăm lor,chiar dacă ne vine greu să facem 
acest lucru. Mai dificil este însă atunci când aceste 
schimbări se petrec cu repeziciune. În acest caz, 
înregistrăm rămâneri în urmă dacă nu ţinem atent pasul cu 
vremurile care vin. Eforturile de adaptare sunt benefice 
oricând în opoziţie cu resemnarea, blocajul sau nostalgia 

după trecut, întâlnite la unii dintre conaţionalii noştri. 
Adaptarea presupune eforturi, flexibilitate în gândire şi 
chiar luptă (cu ajutorul voinţei). Trebuie să luptăm mereu, 
fiindcă însăşi viaţa este în sine o luptă între trecut şi viitor. 

Aşa cum au remarcat mulţi oameni de cultură, 
individualismul reprezintă cel mai mare pericol real pentru 
civilizaţia actuală. Reprezintă cealaltă variantă a adaptării, 
dusă la extrem şi lovind în libertatea altora. A devenit chiar 
un adevărat curent în societate, care trage după sine tot 
mai mulţi oameni, preocupaţi mai mult de avantajele 
materiale decât cele spirituale. Dar decadenţa afectivității, 
moralității şi spiritualităţii, conduc la o inevitabilă prăbuşire 
a civilizaţiei, care în felul acesta poate să se autodistrugă. 
lată unde poate duce  oportunismul, formă a 
individualismului în politică. 

În faţa unui asemenea impact cu răsunet planetar, 
există oameni care trag în permanenţă un semnal de 
alarmă, şi în special preoţii, aceşti mentori ai spiritualităţii. 
Individualismul, acest stil de viaţă independent şi egoist, 
este capabil să declanşeze un război acerb al tuturor 
împotriva tuturor pentru acapararea resurselor existente 
(aflate într-o continuă scădere). Individualiştii sunt în 
realitate nişte solitari, care dezvoltă relaţiile social-umane 
într-un mod superficial. Din rândul acestora se recrutează 
infractorii, care ţin neapărat să-şi demonstreze abilităţile şi 
“inteligenţa” în detrimentul oamenilor cinstiţi. 

Însă problemele societăţii, indiferent de natura lor, 
inclusiv cele din apropierea noastră ne ating în final pe 
fiecare din noi, chiar dacă nu ne dăm seama. Indiferenţa 
noastră sau intervenţiile tardive nu fac decât să le 
agraveze, ajungându-se la situaţii de nerezolvat. Puterea 
democraţiei rezidă în unirea unor eforturi la nivel naţional. 
Diversitatea opiniilor exprimate nu împiedică găsirea de 
soluţii viabile, mulţumitoare pentru majoritatea 
covârşitoare a populaţiei. Sprijinul reciproc şi dezvoltarea 
dialogului social sunt marile priorităţi şi reprezintă primele 
soluţii pentru rezolvarea oricăror probleme. Avem nevoie de 
confruntările paşnice de idei, convingeri şi de coeziune 
socială. 

Nu pot să nu redau în acest context câteva citate 
scurte din cartea „Preţul supravieţuirii” semnată de 
scriitorul Şerban Dinger: „Am învăţat să devenim proprii 
noştri prizonieri. Poate că de aceea unii, nemaisuportând o 
astfel de captivitate preferă saltul în abis.[...] Nu e uşor de 
spart cochilia în interiorul căreia ne zidim de unii singuri. 
[...] Mulţi dintre noi ajung să-şi irosească întreaga viaţă fără 
a-şi cunoaşte drumurile interioare. [...] Nu vom ajunge 
niciodată nişte «atotştiutori», însă cu cât vom cunoaşte şi 
vom înţelege mai multe, cu atât mai mari vor fi şansele ca 
lumea pe care o promovăm să înfrumuseţeze Universul, 
prin armonia ei. Să gândim mai profund, să nu mai 
respingem nici o idee pe motiv că ar fi imposibilă, 
nefirească sau inutilă şi mai presus de toate, să dialogăm în 
permanenţă, să ne mărturisim dorinţele şi frământările, 
idealurile şi incertitudinile. Greşesc oare afirmând că 
dialogul reprezintă preţul supravieţuirii noastre?... [...] Nici 
un alt lucru nu a întunecat mai mult minţile oamenilor 
decât dorinţa de a stăpâni. [...] Tendinţa oamenilor de a se 
domina unii pe alţii nu a dispărut, ci s-a rafinat. Doar 
formele s-au schimbat, nu fondul.”! 

Prin urmare, ar fi necesar să ne tratăm mereu unii pe 
alţii, de pe poziţii de egalitate, indiferent de rangul social 
sau averea noastră. Aceasta înseamnă că ne respectăm 
semenii şi nu dorim să-i considerăm pe alţii unelte sau 
mijloace în folosul nostru. Mai târziu vom ajunge să ne 
iubim semenii, ceea ce nu-i imposibil. In aceste vremuri 
destul de tulburi putem împrumuta curajul, unul din 
atributele pozitive ale personalităţii, pentru a acţiona 
hotărât în direcţia revizuirii concepţiilor despre viaţă şi 
îmbunătăţirii mediului nostru social. 

Dacă nu vom adopta o asemenea atitudine, situaţia 
generală şi nivelul nostru de trai pe ansamblu se vor 
degrada vizibil şi permanent, alimentând stări explozive şi 
creşterea fără precedent a criminalităţii organizate şi chiar 
terorismului internaţional. Avem nevoie de cultură şi de o 
educaţie sănătoasă. Orice obiectiv, cât de mic dar concret şi 
pozitiv orientat în acest sens, conduce în final la o 
satisfacţie nebănuită. Surpriza va fi cu atât mai mare cu cât 

vom observa că fericirea şi prosperitatea depinde totuşi şi 
de noi înşine. 

În această perioadă de tranziţie, marcată de 
provizorat şi nesiguranţă, nu este uşoară adaptarea 
cetăţenilor la cerinţele crescânde ale societăţii şi noile 
condiţii de viaţă. Sperăm că progresul general nu va putea 
fi înfrânt niciodată şi noile generaţii vor avea mentalități 
desprinse de cele tributare trecutului şi chiar în mod 
sensibil îmbunătăţite. Avem nevoie de oameni noi, la 
timpurile care vin peste noapte, dar nu genul celui dorit de 
comunism sau nazism.. 

Nu am pretenţia că această carte va îndrepta 
lucrurile în România, care merg atât de rău. O societate 
perfectă nu există încă şi nici nu se prefigurează la orizont. 
De aceea ne vom confrunta în continuare cu obstacole şi 
primejdii, cărora trebuie să le facem faţă tratându-le drept 
provocări şi încercări ale întregii omeniri. M-am adresat cu 
această ocazie publicului larg şi în mod special tinerilor 
interesaţi mai mult de viitorul României. Nu mi-am propus 
nici să epuizez aceste subiecte, ci să provoc reflexii care ar 
putea fi cu adevărat benefice mai târziu. Desigur, 
problematica abordată este deosebit de vastă iar eu n-am 
încercat decât să fac o succintă analiză personală cu care 
să pot convinge. Avem nevoie de oameni informaţi şi 
hotărâți, cu mentalități sănătoase. 

Dacă punem punctul pe i, remarcăm că noi, românii, 
suntem însetaţi de libertate şi adevăr, dar la ele ajungem 
destul de anevoios. Sunt convins că poporul român nu 
doreşte noi traumatizări şi nu poate respira decât aerul 
oxigenat al democraţiei autentice. Prezentul demonstrează 
că fragila noastră democraţie, încă nedezvoltată, câştigată 
atât de greu, este în pericol. Un vis care a devenit realitate 
este pe cale să se destrame, dându-ne un brânci înapoi în 
istorie. 

Nu mi-am propus decât să trezesc conştiinţa 
cetăţenească,  incitând românii să salveze şi să 
perfecţioneze democrația. Mi-am permis să vorbesc 
tranşant despre tirania comunismului şi mentalităților sale 
şi despre pericolul reîntoarcerii hidrei comuniste. Nu cred 
că sistemul comunist a pierit cu desăvârşire în 1989, 

precum şi cei care l-au aplicat atâta vreme poporului 
român. Prin urmare, duşmani ai democraţiei mai există 
printre noi, fără a-şi declara intenţiile şi convingerile. 
Amenințarea lor ar putea fi preludiul agoniei definitive a 
comunismului şi începutul unei noi epoci. Salvarea noastră 
constă în condamnarea şi lichidarea sistemului comunist 
sau neocomunist, precum şi mentalităților sale catastrofale. 

Noi trebuie să ne îndreptăm paşii spre viitor iar nu 
spre trecut, cu energie şi optimism. Încă mai întâlnim mulţi 
români tributari vechilor mecanisme de gândire comuniste, 
devenite automatisme. De pildă, găsim funcţionari care se 
consideră deasupra cetăţeanului, pretinzând un respect 
exagerat, ca şi când trebuie să le câştigi mai întâi 
bunăvoința, sau chiar să le-o cumperi. Darea şi luarea de 
mită par încă lucruri normale deşi ambele fapte sunt 
incriminate de Codul Penal şi pedepsite cu închisoarea. 

În cartea sa „România abţibild”, redutabilul Cristian 
Tudor Popescu pătrunde esenţa comunismului dar şi a 
realităţilor tragice de la noi. lată doar câteva mici 
fragmente ilustrative: „Pentru românii care nu ştiu şi nu pot 
să se descurce, să se învârtă, să fure, să calce pe cadavre, 
pentru cei care nu pot uni două puncte ale vieţii lor decât 
printr-o linie dreaptă, România începe să semene cu iadul. 
Şi acolo unde există iadul, trebuie să se ivească şi un Mesia. 
[...] Acesta ar putea fi domnul Tudor, Mesia, salvatorul 
neamului, Corneliu Vadim Tudor. (Pentru mulţi români, 
Mesia a venit). Privindu-l, nu pot să nu mă gândesc, cu 
tristeţe îngrozită, la cât de mare e umilirea îndurată de 
acest popor sub actuala putere, dacă 17% au ajuns să-şi 
pună ultima speranţă în acest urangutan liric. Din cele 17 
procente, doar 4-5 îi semănă lui C.V. Tudor. Sunt acei 4-5% 
care l-au votat în '92 şi '96, nucleul dur. [...] Ar trebui să 
umplu pagini întregi de ziar ca să enumăr toate ticăloşiile 
demente debitate de criminalul ăsta sensibil, care hrăneşte 
câinii cu rulade de salam scump. [...] Decenii de-a rândul, 
sub comunism, modelul nostru de utopie negativă a fost 
«1984» a lui George Orwell. O lume, în care psihicul 
individului este frânt până la a-şi iubi călăul înainte de 
execuţie. A rămas în penumbră  înspăimântătoarea 
contrautopie «rece» a lui Aldous Huxley, «Brave new 

world», în care nu se mai frânge psihicul nimănui, indivizii 
care compun societatea sunt scoşi pe bandă rulantă, prin 
inseminare artificială, de la bun început «politic corecţi». 
Viitorul e al lui Huxley, nu al lui Orwell... [...] Iosif Sava a 
fost singurul care, în toţi aceşti ani ai politicii, negoţului şi 
tâlhăriei, a oferit omului de cultură un refugiu pentru 
demnitate. S-a opus cu toată fiinţa lui căruntă şi distinsă 
asaltului  mârlăniei, pragmatismului feroce, ignoranței 
mulţumite de sine,  rânjetului  dizolvant,  kitschului 
dezlănţuit, divertismentului cretin. Şi lumea aceasta nouă, 
de orori şi porcării colorate, nu l-a iertat. [...] Dacă fiecare 
fiinţă omenească ar iubi cu adevărat o altă fiinţă 
omenească, omenirea ar fi salvată.”? 

Ar trebui să ne întrebăm măcar o dată cum a fost 
posibil ca în numele comunismului să fie comise atâtea 
atrocități şi să sufere un popor întreg, să fim înşelaţi 
grosolan şi minţiţi cu neruşinare. Asupra românilor s-au 
experimentat vechi tehnici de manipulare sovietice. Va 
trebui să recunoaştem că mulţimea este întotdeauna mai 
uşor de controlat decât individul întrucât scopurile ei sunt 
remarcate cu uşurinţă. Pentru individ însă, scopurile sunt 
cel mai adesea diverse şi imprevizibile. 

Democraţia va avea de dat şi în viitor examene grele 
dar cred că le va depăşi cu succes. Poate românii se vor 
trezi şi vor da dovadă de mai multă maturitate politică de 
acum încolo. Poate nu va mai exista dezinteresul şi repulsia 
din prezent faţă de politică şi politicieni (fiind promovati 
alţii mai tineri şi într-adevăr capabili şi oneşti). Poate că 
mass-media îşi va face mai bine datoria, informând corect 
pe cetăţenii României dar şi pe cei străini. Dacă domnul Ion 
Iliescu a pedalat în campania electorală pe situaţia 
dramatică a românilor (de care se face vinovată, în opinia 
lui fosta guvernare Constantinescu), d-l Corneliu Vadim 
Tudor a reuşit să exploateze sentimentele de revoltă şi sete 
de dreptate a multor cetăţeni. Pe viitor însă trebuie să 
învingă cunoaşterea şi raţiunea. Cum au fost posibile aceste 
cuvinte ale preşedintelui Partidului România Mare: «A 
devenit limpede faptul că dezastrul în care se află ţara este 
atât de evident, încât nu se poate guverna decât cu 
mitraliera?» 

România nu este un lagăr. Nici o ţară în lume nu are 
nevoie de dictatură, decât în condiţii excepţionale, cum ar fi 
guvernarea mareşalului Antonescu pe timp de război. 
Singura supremație pe care o putem accepta prin 
constrângere dar în spiritul dreptăţii este cea a legilor 
omeneşti ori divine. Legea trebuie să fie concepută cu 
maximă responsabilitate, aplicată conform spiritului ei, 
respectată cu sfinţenie şi să fie aceeaşi pentru toţi cetăţenii 
unei ţări sau pentru toate ţările în contextul internaţional. 

Sunt remarcabile cuvintele d-lui Cornel Nistorescu, 
directorul cotidianului „Evenimentul zilei”, care a acordat 
un interviu: „[...] după părerea mea, situaţia ţine de 
politicieni şi de populaţie. lată, spre exemplu câteva 
întrebări care ne chinuie pe toţi cei responsabili, care ţinem 
condeiul în mână: de ce nu reuşim noi, românii, să ne 
comportăm unitar, ca o comunitate pentru care lucrurile 
majore sunt ale tuturor? De ce ne sfâşiem? De ce România, 
în lumea politică are numai oameni mediocri sau oameni 
puşi pe căpătuială? Toţi par a nu avea nici un fel de vocaţie 
de martiri, adică nu par a fi dispuşi să piară pentru o cauză 
naţională, pentru o idee, pentru salvarea acestui popor, 
pentru progresul lui? Cum am putut să tolerăm zece ani ca 
astfel de oameni să vorbească şi să decidă în locul nostru, 
să domine instituţii ale statului, să dea tonul în societate? 
Cum? Poate pentru că fiecare dintre noi ne-am gândit că, 
dacă am fi în locul lor, am face la fel! Poate pentru că 
fiecare dintre noi suferă nu pentru că nu se produce un 
progres general, ci pentru că nu avem un loc din care să 
luăm mai mult, nu deţinem o funcţie din care să tragem mai 
multe avantaje, mai multă mită, mai multe fabrici la preţ 
redus, şi aşa mai departe. Altfel, nu-mi explic de ce, totuşi, 
în România, oameni care au comis incredibile infracţiuni şi 
incredibile încălcări ale legilor, se bucură de simpatie. 
Adică la noi, dacă eşti un hoţ de anvergură, în loc să fii 
supus oprobiului public, te bucuri de simpatie şi poţi accede 
chiar la demnități în stat! Deştept, descurcăreţ ... ai văzut 
ce-a făcut? Ăla, da ... Adică modelul îmbrăţişat de noi este 
unul profund negativ. Noi, dacă am avea un Bălcescu 
acuma, am zice că a murit ca prostul! Asta da, 
«mentalitate»! Asta da, răsturnare de valori! Cele negative 

au cotă, iar cele normale, pozitive sunt ridiculizate. [...] 
există indiscutabil un interes un interes european şi 
internaţional de a vedea România mai degrabă pe un drum 
spre lumea civilizată, decât părăsită într-o prăpastie. Din 
păcate, iată, noi nu suntem în stare să întindem o mână 
convingătoare spre această lume. [...] Mă gândesc că în 
firea acestui popor trebuie să existe, totuşi, instinctul de 
conservare, intuiţia ieşirii din marasm, a porţii de scăpare. 
Nu se poate altfel.” 

Continuând şirul acestor idei, într-adevăr este 
imperios necesar ca societatea civilă să se implice mult mai 
mult decât a făcut-o până acum, alături de o nouă clasă 
politică formată din oameni capabili şi conştienţi de rolul 
lor, adică responsabil. Trebuie combătut cu orice preţ 
oportunismul, mod de viaţă care îi caracterizează pe 
oamenii profitori de politică, având funcţii publice sau 
gravitând în jurul celor de la putere. Aceştia nu fac altceva 
decât să-şi vadă de propriile interese, luând viaţa aşa cum 
este şi căutând să-şi croiască în ea un loc cât mai bun. Ei nu 
vor să schimbe viaţa şi nu se aşează contra ei. Despre 
oportunism, Nicolae Manolescu scria:  „Oportunism 
înseamnă mai ales deținerea unor privilegii: oportunistul 
este un executant răsplătit de putere. El se «dă» cu puterea 
tocmai pentru un profit oarecare, moral (ah!) sau material.” 
Prin urmare, sunt individualişti mai întâi de toate, lipsiţi de 
cel mai elementar patriotism, pragmatici şi dispreţuitori 
faţă de legi. Sunt oameni, care sunt «certaţi» cu cultura şi 
absolut nepăsători faţă de viitorul României. Nimic nu-i 
preocupă mai mult decât propria lor bunăstare şi plăcerile 
personale. 

În una din cărţile sale Octavian Paler mărturisea: „Mă 
demoralizează să văd că şmecheria ţine loc de inteligenţă, 
că tupeul ţine loc de curaj, că totul se devalorizează, azi, 
inclusiv tristeţea. [...] Mă tem că în actualul blocaj politic 
lucrurile nu stagnează. Ele se strică şi strică, se distrug şi 
distrug. Nervii omului de pe stradă se uzează, iar 
încrederea lui în viitor se destramă. Nu întâmplător, potrivit 
ultimelor sondaje, aproape un sfert dintre români au ajuns 
să nu mai vadă cu ochi buni economia de piaţă. [...] Din 
nenorocire, tocmai în asemenea momente ne lipseau marii 

bărbaţi de stat, marile inteligenţe politice, capabile să 
distingă între «interesul naţional» real şi vorbăria despre 
«interesul naţional». Ne lipseau şi criteriile.” 

Prezentul ne demonstrează impasul în care a ajuns 
omenirea însăşi. S-a ajuns la un „exces de civilizaţie” prin 
promovarea fără limite a societăţii de consum şi culturii de 
acelaşi gen, în dauna omului şi spiritualităţii de care are 
absolută nevoie. Pe fundalul în care unele naţiuni îşi 
sporesc nivelul de trai (celelalte toate sărăcesc într-una), 
banii au devenit mult prea importanţi în viaţa noastră. 
Trăim într-o lume a banului, convinşi că putem realiza orice 
dacă îi avem în cantităţi mari. lar în această goană a 
noastră după bani, neglijăm ceea ce este cu adevărat 
important şi un sprijin în viaţa noastră: cultura. De aceea, 
în zilele noastre, aceasta a intrat într-un regres, mai mult 
decât evident. Este îngrijorător ceea ce se petrece azi şi ne 
este teamă de viitor. Desigur, lipsa de educaţie ori educaţia 
necorespunzătoare sunt responsabile fiecare pentru moduri 
de viaţă anarhice şi nesănătoase, cum ar fi cele care implică 
traficul de contrabandă, traficul de droguri, de armament, 
prostituţia, terorismul şi altele. 

Despre cultură, profesorul şi filozoful P.P. Negulescu 
scria în „Destinul omenirii”: „Cultura însă, în înţelesul ei 
adevărat, e altceva. Este înţelegerea mai adâncă a lumii şi 
prețuirea mai justă a valorilor ei. [...] Ca atare, cultura îşi 
are scopul în ea însăşi. Ea nu este, ca pregătirea 
profesională, un simplu mijloc, în vederea unei utilităţi 
practice oarecare. Cultura propriu-zisă înalţă şi înnobilează 
fiinţa omenească. [...] În mijlocul dificultăţilor din ce în ce 
mai mari, de care se loveşte la fiecare pas, sau chiar, 
câteodată, în faţa lipsei totale a mijloacelor de existenţă, 
omul cult îşi simte mai dureros ca alţii mizeria şi ajunge să 
condamne mai aspru ca  proletarii manuali o organizare 
socială care nu l-a ajutat să se dezvolte sufleteşte decât ca 
să-l facă să sufere mai mult.”+ Iar d-l Octavian Paler, citat 
puţin mai înainte spunea: „Civilizaţia doar «modernizează» 
bruta din noi, o învaţă ipocrizia şi bunele maniere, pe când 
cultura o ucide. Apoi civilizaţia se poate mulţumi să-l 
transforme pe analfabet în semidoct, pe când, în cultură, 
semidocţii sunt chiar mai periculoşi decât analfabeţii.”> 

Într-adevăr, societatea şi mai ales unele celule ale 
acesteia: familia şi şcoala, este cea care şlefuieşte omul dar 
nu-l poate obliga să fie civilizat sau cât mai uman în tot 
ceea ce întreprinde. De aceea, „cultura nu e sinonimă cu 
lectura” potrivit spuselor lui George Călinescu, unul din 
marii noştri oameni de cultură. Marele critic Garabet 
Ibrăileanu afirma: „Cultura nu e un lux, este un strict 
necesar. Fără cultură un popor nu poate rezista în 
concurenţa vitală dintre popoare.” Făcând deosebire între 
cultură şi civilizaţie, filozoful Petre uţea scria că: „Omul 
este împletit din natură şi cultură. [...] Cultura este 
zămislită de puterile sufleteşti, iar civilizaţia de raţiunea 
zămislitoare de bunuri materiale.” Părintele Teofil Pârâian 
are şi domnia sa o părere: „Ce este un om cult? Un om care 
învaţă tot şi uită tot! Dar, oricât ar uita, tot îi mai rămâne 
ceva. Cultura îl şlefuieşte, îl netezeşte, îl modelează. Aşa 
este şi cu credincioşii la biserică. Ei vin să asculte mai ales 
predica. Chiar dacă uită, tot le mai rămâne ceva.” 

Cât sunt de adevărate cuvintele părintelui Galeriu 
Constantin, care susţine: „Cunoştinţa e un dar de la Duhul 
Sfânt («să mă guşti pe Mine, viaţa cea adevărată»). [...] 
Astăzi sunt îmbrăţişate tot mai des cultul plăcerii 
(eroticului) şi cultul mâniei (violenţei) prin intermediul 
mass-mediei.” Citându-l pe Victor Frankl într-o conferinţă 
de presă, domnia sa spunea că: „nu pofta plăcerii, 
neîmplinirea ei, voinţa de putere; nu acestea ne 
îmbolnăvesc, ci vidul spiritual, lipsa de sens a existenţei”. 
Filozoful Petre Andrei remarca pe bună dreptate: „În 
special astăzi se aduc multe critici democraţiei, uneori 
nemeritate, alteori justificate. Dar defectele care se observă 
în funcţionarea mecanismului democraţiei nu sunt fără 
legătură cu ignoranţa maselor populare. [...] Cultura duce 
la înţelegerea ideii de drept, de interes general şi de 
datorie, aşa că nu se poate vorbi despre lupta pentru 
respectul dreptului şi înfrângerea abuzurilor câtă vreme nu 
se va dezvolta prin cultură o conştiinţă puternică în fiecare 
individ. De aceea, statul democratic trebuie să facă din 
spiritual şi din cultură un scop principal al activităţii sale.”€ 

Intr-una din cărţile sale Tudor Vianu adaugă că: „este 
absolut necesar să evităm confuzia care se face uneori între 

cultura totală a sufletului - ideal înalt şi ultim al efortului 
cultural - şi ceea ce se numeşte cultura generală. Prin acest 
din urmă termen se înţelege mai degrabă o mobilare a 
minţii cu cunoştinţe de tot felul, împrumutate tuturor 
domeniilor spiritului omenesc.”” Merită să reflectăm şi 
asupra cuvintelor lui Vâclav Havel : „Instrumentul de bază 
al făuririi acestei conştiinţe de sine a societăţii este cultura 
ei. [...] Prin cultură societatea îşi aprofundează libertatea şi 
descoperă adevărul.” 

După precizările făcute deja, nu mă îndoiesc de un 
lucru: cultura a devenit pentru omul contemporan la fel de 
necesară precum oxigenul. Nici cultura generală sau 
informaţia nu trebuie neglijate. Astăzi trebuie să fii bine 
informat, pentru a alege în deplină cunoştinţă de cauză. 
Altfel, nu poţi avea succes şi nu poţi fi cu adevărat liber. În 
„Informaţii Naţionale” scrie undeva aşa: „Trebuie să ştii. Să 
nu mai poţi fi păcălit de mituri de tipul «sărac, dar cinstit» 
întreţinute de politicieni veroşi «consiliaţi» de oameni de 
afaceri dubioşi ca Adrian Costea, care îşi fac campanie 
electorală şi îşi iau costume de haine şi pantofi pe banii 
contribuabililor.” 

În această lume complexă, trebuie să învăţăm a 
distinge între bine şi rău. Nu ne putem permite să ne lăsăm 
manipulaţi şi înşelaţi. A învăţa mereu, la orice vârstă, nu 
este o ruşine ci o necesitate obiectivă. Trebuie să fim 
pregătiţi pentru a supravieţui şi a ne dezvolta într-o lume 
asaltată de informaţie şi noi descoperiri. Actul de cultură ne 
ajută să înţelegem oarecum ceea ce se petrece în jurul 
nostru şi să intervenim, când este cazul şi ne stă în putinţă. 
Ne ajută totodată să depăşim orice situaţie şi să rezolvăm 
probleme, care s-ar ivi pe parcursul vieţii într-un mod cel 
puţin satisfăcător. Cultura este suportul pe care ia naştere 
actul creator, generator de progres în societate. Prin 
urmare, progresul şi cultura se află într-o relaţie strânsă şi 
nemijlocită. 

In aceeaşi carte, P.P. Negulescu scrie despre progres 
că: „este o realitate individuală şi socială incontestabilă” şi 
„oamenii n-au rămas nicidecum aceiaşi, de la apariţia lor pe 
pământ şi până astăzi, şi nu s-au schimbat numai formele 
exterioare ale vieţii lor, ci şi fondul lor sufletesc”, adăugând 

că „trebuie să ne ferim, nu numai de un pacifism 
primejdios, ci şi de un umanitarism prefăcut. Să nu ne 
încredem în narcoticele morale, menite să abată atenţia 
naivilor de la groaznicele realităţi ce se pregătesc.” 

Despre această omenire „asaltată de atâtea griji şi de 
atâtea temeri”, acelaşi autor scria: „Nimic nu 
caracterizează, poate, mai bine vremurile tulburi prin care 
trecem, decât ceea ce s-a numit, nu fără dreptate, războiul 
ideologiilor. [...] Ideile cele mai diferite, cele mai 
contradictorii chiar, cu privire la formele de viaţă, 
individuală şi colectivă, politică şi economică, naţională şi 
socială, morală şi religioasă, se înfruntă cu duşmănie şi se 
ciocnesc cu violenţă, nu numai în meditaţiile solitare ale 
oamenilor mai reflexivi, ci şi în manifestările publice ale 
celor mai întreprinzători. lar aceste conflicte, care au 
încetat de mult a se mai reduce la discuţii academice, 
paşnice, îngăduitoare sau curtenitoare, tind să ia din ce în 
ce mai mult forme intolerante, agresive sau brutale sau 
chiar sângeroase. [...] În vălmăşagul acesta întunecat şi 
crunt, în care oamenii, cuprinşi de o inexplicabilă furie, par 
mai doritori să lovească decât să înţeleagă şi mai grăbiţi să 
distrugă decât să construiască, cei care cred că ar putea să 
aducă puţină lumină, cei ce se simt datori să înlesnească o 
mai dreaptă preţuire a lucrurilor şi să contribuie astfel la o 
relativă potolire a spiritelor, nu se pot hotări uşor să se 
amestece. Riscul nu e disprețuit, iar perspectivele de 
succes rămân, în mijlocul îndârjirii obşteşti, mai mult decât 
problematice.[...] Problema de căpetenie rămâne astfel, 
oricum am întoarce lucrurile, acea a oamenilor. De la ei 
trebuie să înceapă îndreptarea pe care o dorim cu toţii şi pe 
care unii, fascinaţi de strălucirea aparentă a ideologiilor ce 
li se propovăduiesc, o caută pe căi greşite.”10 

Maiorul în activitate K. Ernst Dupuy şi maiorul în 
rezervă G. Fielding Eliot, au publicat o carte în 1937 
intitulată „If war comes” (Dacă începe războiul), subliniind 
printre altele că: „Războiul de ieri se desfăşura pe două 
dimensiuni şi între adversari despărțiți de liniile verticale 
ale naționalităților. Războiul de mâine se va desfăşura pe 
trei dimensiuni şi va avea adversari separați nu numai de 
liniile verticale, ci şi prin liniile orizontale ale intereselor de 

clasă şi ale dogmelor politice sau religioase... El va putea 
lua un caracter de ferocitate nemaiatins de la războaiele 
religioase de acum trei veacuri. Ura ideilor muşcă mai 
adânc în sufletul omenesc decât ura naționalităților. [...] noi 
şi înspăimântătoare filosofii au apărut pe lume, pentru ca să 
înţelegem ce înseamnă, în termeni de sânge, de ferocitate, 
credinţa că statul este totul, iar individul nimic.”!! 

Autorii de mai sus, au reuşit să anticipeze ceea ce s-a 
întâmplat în ultimele decenii, în timpul „Războiului Rece” 
dintre Uniunea Sovietică şi SUA, dar şi crizele apărute în 
diverse zone, cu precădere în Orientul Mijlociu (conflictul 
arabo-israelian) şi mai recent au prevestit atacurile fără 
precedent din partea unor forţe ostile democraţiei 
(organizaţii teroriste de nivel local sau internaţional). 
Furibundul atac împotriva Statelor Unite prin deturnarea 
unor avioane, în acelaşi timp, care au lovit premeditat 
Pentagonul şi cele două clădiri uriaşe din complexul World 
Trade Center din New York, a reprezentat un adevărat 
început al unei noi ere în combaterea terorismului din 
întreaga lume. Această declaraţie de război la adresa 
Statelor Unite şi lumii civilizate a şocat omenirea prin 
violenţa ei şi a unit naţiunile împotriva fanaticilor, care 
sfidează națiunea cea mai puternică, din punct de vedere 
politic, economic şi militar, precum şi restul lumii 
(propovăduind supremaţia unui stat islamic şi „Războiul 
Sfânt” împotriva evreilor şi cruciaților, adică creştinilor). 
Dar, dincolo de aparenţe, se ascunde o mare disperare şi 
chiar convulsii sociale, pe fondul accentuării decalajului 
dintre ţările bogate şi cele foarte sărace, dintre bogaţi şi 
săraci. Oricum, violenţa nu este îndreptăţită şi nu se poate 
justifica. Rămân însă marile probleme sociale, cum ar fi 
situaţia disperată a taberelor de refugiaţi, situaţia ţărilor 
foarte îndatorate, amenințate cu colapsul economic şi 
anarhia. 

Având în vedere şi manifestaţiile tot mai violente la 
reuniunile la nivel înalt ale ţărilor puternic industrializate, 
îndreptate împotriva globalizării economice (care ameninţă 
cu suprimarea statelor naţionale suverane) şi lipsa de 
responsabilitate a multor ţări faţă de poluare şi menţinerea 
echilibrului ecologic al planetei, putem trage concluzia că 

există o gravă criză mondială, care se adânceşte şi căreia 
nu i se găsesc soluţii. Realitatea este că banii, tehnologia şi 
pieţele lumii sunt controlate şi administrate de corporaţii 
mondiale uriaşe (suprastatale). Acestea sunt de multă 
vreme libere să acţioneze urmărind numai profitul şi 
dispreţuind omul. Cultura de consum, promovată cu mari 
investiţii în publicitate şi moduri de desfacere, aruncă 
oamenii într-o goană frenetică după bunuri materiale 
efemere. Managerii acestor corporaţii nu mai au nici o 
loialitate faţă de ţara lor natală. 

S-ar părea că are dreptate preşedintele Republicii 
Cehe, Václav Havel, când afirmă: „Cred că există motive 
întemeiate pentru a sugera că Era modernă s-a încheiat. 
Astăzi, multe lucruri arată că străbatem o perioadă de 
tranziţie, când, se pare că ceva este pe cale de dispariţie şi 
altceva se află în durerile facerii. Este ca şi cum un lucru s- 
ar destrăma, s-ar descompune şi s-ar epuiza, în vreme ce un 
altul încă nedefinit, s-ar ridica din ruine.” 1? 

Acelaşi autor P.P. Negulescu, sublinia în cartea sa că: 
„Lumii deznădăjduite de astăzi îi trebuie un adevăr, mai 
presus de orişice, o încurajare. lar o asemenea întărire 
sufletească nu i se poate da decât arătându-i-se că drumul 
pe care trebuie să-l ia, ca să ajungă la o soartă mai bună, nu 
numai că nu este impracticabil, dar nu este nici măcar prea 
greu [...] îndreptarea neajunsurilor, atât de mari, de care 
suferă astăzi lumea, n-ar trebui căutată atât, cum se face de 
obicei, în schimbarea instituţiilor, cât, mai ales, în 
schimbarea oamenilor [...] «Dacă universităţile din Statele 
Unite consideră ca esenţială educaţia caracterului, atât de 
neglijată de universităţile latine, este fiindcă ştiu că omul 
care ajunge a se domina pe sine însuşi nu mai are nevoie să 
fie guvernat de alţii. Posedând o disciplină internă, care îl 
dispensează de orice disciplină externă, el este propriul său 
dictator.»” (citându-l pe Gustave Le Bon). „La o asemenea 
dictatură însă, care este expresia cea mai înaltă a 
progresului etic nu se poate ajunge decât prin libertate, 
înlăuntrul democraţiei. Numai întrucât e liber să conceapă 
scopuri şi să ia iniţiative, numai dacă poate să-şi organizeze 
activitatea aşa cum socoteşte el că e nimerit, poate ajunge 
omul să aibă un sentiment de răspundere atât de puternic, 

încât să impună cu destulă tărie grija adevărului şi dorinţa 
binelui. [...] Cu cât un om e mai dezvoltat sufleteşte, cu atât 
se supune mai anevoie bunului plac al altora. Copiii, cât 
timp sunt încă mici, se supun, fără prea multă rezistenţă 
sufletească , la voinţa părinţilor; când ajung la adolescenţă 
însă, încep s-o discute; iar când devin majori n-o mai admit 
decât dacă o găsesc bună. Psihologia marilor colectivităţi 
nu se deosebeşte prea mult de aceea a individualităţilor ce 
le alcătuiesc.”13 

Despre caracter, preotul Petrică Iacov scrie: „A avea 
caracter moral înseamnă a te conduce în orice acţiune, 
mare sau mică, de principii morale, de ceea ce îşi dictează 
conştiinţa ta de om cinstit şi corect, de ceea ce trebuie să 
faci, fără să loveşti în interesele altora, şi să te înalţi atât pe 
tine cât şi pe semenii tăi din punct de vedere moral. Omul 
de caracter nu se abate nici o iotă de la linia dreaptă a 
vieţii, nu şovăieşte. Când zicem: «om de caracter», 
înseamnă că e vorba de un om statornic, de un om dintr-o 
bucată, de un om de bronz. Noi, creştinii, avem modelul 
prin excelență de caracter moral, în persoana 
Mântuitorului, care s-a jertfit pentru păcatele oamenilor şi 
pentru Evanghelia sa, fiind totodată expresia desăvârşită a 
concordanţei dintre gând şi faptă. [...] Mai de aproape, 
trăsăturile omului de caracter sunt următoarele: A) Are o 
singură faţă, este sincer, nu cunoaşte prefăcătoria. Nu este 
mai respingător şi mai condamnabil decât omul, care, pe 
buze poartă vorbe dulci, mieroase, dar în inimă clocoteşte 
ura. Ce minunat este, în schimb, omul care nu se laudă şi 
nu te laudă, care nu se linguşeşte şi nu te linguşeşte iar 
vorba lui nu ascunde gânduri josnice, ea este pe măsura 
sufletului, te poţi bizui pe sinceritatea ei; B) Este cumpănit 
la vorbă, gândeşte bine ce are de spus, nu dă drumul la 
cuvinte lipsite de sens. Mai degrabă tace decât să 
ponegrească pe semenii lui. Decizia lui este aceasta: a nu 
spune despre altul decât bine iar când nu are ce spune, 
tace. Fiecare dintre noi ţine la bunul său nume, la onoarea 
sa. Ori, clevetirea tocmai bunul nume al cuiva îl strică. 
Mântuitorul înfierează acest nărav, când i se cere să 
osândească pe femeia păcătoasă (loan 8,3-11), precum şi 
atunci când spune: «Nu judecaţi ca să nu fiţi judecaţi» 

(Matei 7,1); C) Este înţelept, având ca ţintă a vieţii 
săvârşirea cu exclusivitate a binelui, virtuţii: el cunoaşte şi 
alege mijloacele cele mai nimerite pentru săvârşirea binelui 
şi evitarea răului. Îi repugnă înfumurarea, care, după cum 
se ştie, este păcat de moarte, izvorul tuturor nenorocirilor 
şi prăbuşirilor morale; D) Are o deplină concordanţă între 
gând, vorbă şi faptă. Pentru el, cuvântul dat este datorie 
curată şi-l îndeplineşte cu orice risc.” 

Având în vedere toate acestea, nu putem să mergem 
mai departe şi să înaintăm cu oameni ai trecutului. O 
problemă de importanţă covârşitoare este schimbarea 
mentalităților. Adică, trebuie să gândim altfel, pozitiv, 
eliminând prejudecățile, automatismele (gesturi reflexe ale 
gândirii) şi complexele de inferioritate ori de superioritate. 
Prejudecăţile sunt imitări ale judecății altora, fără a ne mai 
folosi logica şi propria judecată pentru a le verifica 
veridicitatea. Prin urmare, oamenii care gândesc sunt mai 
greu de manipulat, lucru care ar trebui cunoscut de toţi 
românii, mai ales când merg să voteze pe aleşii lor. 

E adevărat că noi venim după mai bine de 40 de ani 
de comunism, care şi-au pus amprenta asupra modului 
nostru de a trăi şi a gândi. Mentalităţile se schimbă greu în 
acest caz, când oamenilor li s-au repetat unele lucruri. 
Analistul politic Silviu Brucan afirma în acest sens: „m-am 
ţinut cu încăpățânare de cei douăzeci de ani de învăţare a 
democraţiei pe care trebuie să-i parcurgă românii [...] 
instalarea economiei de piaţă ar putea să dureze mai puţin 
de douăzeci de ani.” În cazul tinerilor, cred că gândirea lor 
mai flexibilă şi receptivă la ceea ce este nou poate trece 
peste mentalităţile vechi sau greşite, dacă sunt bine 
informaţi. Ei pot înţelege mai uşor şi au curajul schimbării. 
Revoluţia noastră n-ar fi fost posibilă în lipsa lor. Problema 
se pune însă cu gravitate în privinţa oamenilor ceva mai în 
vârstă şi chiar femeilor în general. De ce spun asta? Pentru 
că oamenii care au trecut de 40 de ani sunt în general mult 
mai conservatori şi le trebuie o motivaţie foarte puternică 
pentru a opera schimbări importante în gândirea şi viaţa 
lor. De asemenea, femeile care nu prea gustă politica, pe 
motiv că în acest domeniu se minte prea mult sau nu-i 
interesantă, se lasă purtate de mentalităţile din jurul lor 

fiind atrase mai cu seamă de cele care au un mesaj adresat 
mai mult inimii şi sentimentelor decât raţiunii. Să nu uităm 
că în 1946, comuniştii au iniţiat legea care punea pe picior 
de egalitate bărbatul cu femeia (având cel puţin teoretic 
aceleaşi drepturi), lucru care a cântărit întrucâtva la alegeri 
dar care totuşi au fost falsificate. Istoricii români au afirmat 
că pe atunci erau doar o mână de comunişti, şi totuşi au 
cucerit puterea politică... 

E dreptul fiecăruia să voteze cum vrea şi să 
gândească liber. Dar mentalităţile de sorginte comunistă ne 
împiedică să gândim libertatea şi democraţia aşa cum s-ar 
cuveni. Jugul acestora, care transpare prin numeroase 
lozinci populiste şi sloganuri simpliste, propovăduind 
demagogia este o barieră în calea progresului şi se 
dovedeşte distructivă. Indiferent dacă ţinem pasul cu 
informaţia şi cu lumea mapamondului, totul se schimbă cu 
voia şi fără voia noastră. Uneori ne schimbăm chiar fără să 
ne dăm seama. lată de ce m-am gândit că la timpurile noi 
care vin, vom avea şi oameni noi desprinşi de fantomele 
trecutului. 

Schimbarea mentalităților trebuie să privească noi 
concepţii în legătură cu munca, răspunderea individuală, 
relaţiile cu semenii, afirmarea deplină a personalităţii, 
refuzul anonimatului şi alte aspecte. Dar în primul rând 
trebuie să ne vindecăm de teamă, instrumentul întrebuințat 
cu inteligenţă diabolică de fostul sistem represiv prin 
intermediul poliţiei politice (Securitatea). Teama nu mai are 
ce căuta printre noi după atâta dictatură. De ce tinerii nu s- 
au temut şi au ieşit în stradă? Ea este aliatul de nădejde al 
celor ce o folosesc pentru a-şi atinge scopurile murdare, de 
pildă comuniştilor şi infractorilor siguri pe mijloacele lor. 
Această teamă trebuie deci cunoscută şi decapitată pentru 
totdeauna dacă vrem să fim liberi cu adevărat. Adevărul 
trebuie rostit oriunde şi oricând, cu convingere şi fără 
teamă de represalii. De aici poate porni asanarea morală a 
societăţii noastre. 

În al doilea rând, trebuie să revizuim concepţia 
noastră despre adevăr şi morală. Ne-am obişnuit în timpul 
fostului regim comunist să fim minţiţi cu neruşinare. Acum 
avem posibilitatea de a reclădi o societate pe temelia 

trainică a adevărului. Mulţi politicieni şi nu numai ei, n-au 
înţeles s-o facă. În această situaţie, e dreptul societăţii 
civile, ca prin diversele ei asociaţii şi fundaţii, să promoveze 
adevărul şi transparenţa în politică şi în viaţa publică. Vom 
recunoaşte destul de lesne adevărul, ştiind că este simplu şi 
se rosteşte simplu. Discursul politic nu ţine seama neapărat 
de realităţile existente şi de multe ori chiar se urmăreşte 
abaterea atenţiei opiniei publice de la gravele probleme cu 
care se confruntă România la această oră. Chiar dacă ne 
este greu sau ne supără la început pe fiecare, trebuie să-l 
repunem în drepturi potrivit tradiţiilor democratice. 
Adevărul vindecă iar orice însănătoşire e mult mai 
importantă decât durerea temporar pricinuită. Nu 
întâmplător, s-a cerut la noi elucidarea evenimentelor 
Revoluţiei (cine au fost teroriştii care au tras în populaţie, 
dacă au existat) şi accesul la dosarele întocmite de fosta 
securitate. Aceste probleme au fost tergiversate cu bună 
ştiinţă şi nu din lipsă de timp. 

Noi trebuie să ne eliberăm de povara temerilor şi 
grijilor prea mari. Unii, din neputinţă sau teamă au preferat 
o existenţă liniştită şi cenuşie în lipsa multor libertăţi. Încă 
se păstrează la noi acea mentalitate veche de sclav şi 
rămăşiţe din cultul anonimatului şi egalităţii din perioada 
comunistă. Inainte toţi erau obligaţi să fie la fel, lipsiţi de 
personalitate până la pierderea identităţii de sine şi a 
respectului de sine. Eram constrânşi să gândim la fel prin 
educaţia şi propaganda comunistă. De aceea, omul ajungea 
o simplă maşină sau unealtă în mâna altora. Comuniştii, 
care nu credeau în valorile comunismului cu adevărat, 
pretindeau supunerea oarbă, cu orice preţ faţă de statul 
comunist, faţă de sistem şi valorile acestuia, ba chiar în 
multe cazuri supunerea în toate faţă de ei înşişi, deveniți în 
timp un gen de dictatori, unul mai mare ca altul. 

Experiențele noastre de-a lungul veacurilor, 
suferințele îndurate sub mai multe stăpâniri au erodat 
adânc sufletul românesc, cuprins de resemnare. 
Mentalitatea de sclav s-a răspândit în rândul populaţiei şi 
rareori ne-am solidarizat şi am preferat moartea decât viaţa 
în robie. Numai când n-am mai putut răbda, ne-am luptat 
pentru drepturile noastre. Sunt remarcabile cuvintele 

filozofului Emil Cioran: „În fond, ne dezumanizăm 
resemnându-ne. Cum de-au putut exista patrioţi care să 
facă din resemnarea noastră seculară o virtute? Să fie chiar 
atâta inconştienţă în entuziasm? [...] Renunţarea are 
totdeauna o valoare religioasă; resemnarea, numai una 
psihologică. Renunţăm la ceva; ne resemnăm în faţa a ceva. 
Orice resemnare este un jug domol, o ofensă adusă elanului 
prometeic al spiritului. [...] Resemnarea noastră de veacuri 
ne-a făcut înţelepţi. Dacă individual înţelepciunea poate 
atinge culmi, ea este inerție ca fenomen colectiv. Poporul 
românesc este cel mai înţelept popor din lume (Europa); 
dar nu din spirit, ci din lipsă de curaj şi de afirmare. «Nu 
este vremea supt om, ci bietul om supt vremi» este o 
catastrofă pentru neam. Şi când te gândeşti că această 
maximă este un simbol, este cheia destinului nostru! Orice 
proverb, orice reflexie populară românească exprimă 
aceeaşi timiditate în faţa vieţii, aceeaşi nehotărâre şi 
resemnare. Va trebui să nu mai fie jignit acest neam 
lăudându-i-se înțelepciunea!  Adevărurile izvorâte din 
resemnare nu sunt un titlu de glorie. [...] Plaga seculară a 
României a fost scepticismul. Este într-adevăr surprinzător 
cum la un popor întârziat a putut să apară un fenomen 
caracteristic declinurilor, saturaţiei sau oboselii culturilor. 
Când energia productivă a unei culturi se epuizează, 
nemaiavând ce crea, sterilitatea îi dezvoltă un plus de 
luciditate, care anulează naivitatea şi prospeţimea. [...] Un 
suflet sceptic nu este creator, fiindcă orice scepticism 
structurat presupune izvoare secate, sterilităţi originare.” 14 

Resemnarea este un viciu pentru că presupune 
descurajare şi deznădejde. Trebuie să fim însă optimişti şi 
încrezători în viitorul nostru. Trebuie să redevenim stăpâni 
pe destinul nostru şi neînfricaţi precum strămoşii noştri 
daci, care s-au născut pe aceste meleaguri. Ei nu se temeau 
de nimic în afară de Dumnezeul lor, numit Zamolxe. 

Dacă în perioada comunismului, conducătorii se 
ocupau de toate iar oamenii muncii îşi vedeau strict de 
treburile lor în uzine, în agricultură, şi în alte domenii, 
acest fapt a condus la neimplicarea cetăţenilor în viaţa 
publică. Acelaşi partid şi aceleaşi rânduri scrise în ziare nici 
nu încurajau spiritul civic. De aceea, constatăm în zilele 

noastre o acută lipsă a conştiinţei civice. Românii au rămas 
aproape în totalitate simpli spectatori, pasivi şi obosiţi, 
asistând neputincioşi, cu indiferenţă ori resemnare la 
degradarea continuă a vieţii noastre sub toate aspectele ei, 
inclusiv materiale şi spirituale. Exemplul cel mai grăitor 
este nepăsarea faţă de amploarea pe care o capătă 
fenomenul infracţional în România (uneori trecând mai 
departe deşi am fost martori la un incident, vreun furt sau o 
altă infracţiune). În locul solidarităţii sociale observăm un 
individualism tot mai accentuat şi degradant. 

Românii nu vor să se implice în viaţa publică sau în 
astfel de evenimente, din teamă sau pragmatism, din 
comoditate sau laşitate. În fond, nu prea văd ei ce au de 
câştigat. Tot Emil Cioran remarca: „Românii au fost 
totdeauna prea călduţi. Urând extremele şi soluţiile tari, ei 
n-au prezentat în faţa cursului lucrurilor reacţiunea 
caracterizată a unei individualităţi, ci au dat ocol 
evenimentelor, încât toate s-au făcut peste ei. [...] Echilibrul 
nostru n-a fost expresia unei armonii, ci a unei deficienţe. El 
nu acoperea nici măcar contradicții lăuntrice latente, ci 
liniştea amărâtă a unui suflet nerealizat. [...] Va trebui să 
vedem care este specificul naţional al României, care a 
tinut-o o mie de ani în nemişcare, pentru a-l putea lichida 
împreună cu mândria ridicolă care ne ataşează de el.”! De 
asemenea, s-ar putea vorbi şi despre apatia omului 
contemporan, care se înstrăinează de Dumnezeu într-un 
univers propriu material. Despre această apatie, filozoful 
Constantin Noica scria: „Mentalitatea istorică, 
îndrumătoare numai spre trecut, e, după cum s-a amintit, 
cu adevărat vinovată de eroarea de perspectivă în 
chestiune. Ea nu îndeamnă pe oameni la acţiune, la luptă, la 
ceea ce teologii numesc agonie, ci, înfăţişând trecutul ca un 
destin, ca un blestem, învaţă pe oameni apatia. Creştinul 
singur - o arată Unamuno, în «Agonia creştinismului» ştie 
să deprindă sensul luptei, al agoniei. Istoria obişnuită 
înlocuieşte agonia prin apatie, constituind astfel cea mai 
proastă şcoală cu putinţă pentru individ. Din punct de 
vedere moral, individul de azi e mai rău înzestrat decât 
oricare altul, poate, iar într-o largă măsură faptul se 
datoreşte spiritului istoric, istorismului, care a ridicat 

apatia omului modern - încurajată de altfel şi de presiunea 
celorlalte puteri anonime - la rangul de floare aleasă a 
lucidităţii. [...] Caracteristic încă, pentru omul modern, e 
sentimentul de «a aştepta să se întâmple ceva». Nu s-a 
întâmplat încă? Se va întâmpla cu siguranţă peste puţină 
vreme. Aşa aşteptăm atât pe cele rele cât şi pe cele bune.” t° 

În România există încă mulţi români cinstiţi şi cu bun- 
simţ. Dar lipsa conştiinţei civice cvasi-generale, ca să nu 
folosesc un termen demonetizat şi combătut - patriotismul 
-, trădează totuşi deficienţe morale. Ca şi comoditatea, 
laşitatea, individualismul (egoismul) rămâne o trăsătură 
negativă a personalităţii. Stresul cotidian şi lipsa de timp nu 
sunt motive plauzibile, pentru că dezinteresându-ne de 
problemele comune din societate, rămânem la periferia 
vieţii publice şi la cheremul celor care îşi aplică propria 
lege iar prin atitudinea noastră descurajăm şi pe alţii să 
suporte dominaţia celor corupți. 

Pentru a reclădi societatea noastră şi cea viitoare pe 
temelia trainică a adevărului, toate asociațiile 
neguvernamentale (organizaţii, fundaţii) trebuie să vegheze 
asupra transparenţei actului politic şi public. Jocurile de 
culise trebuie descifrate şi expuse opiniei publice, care se 
va pronunţa asupra lor. Discursul politic va trebui să ţină 
seama de realităţile existente, adică de adevăr. Mă repet 
spunând că acesta este simplu şi se rosteşte simplu. Chiar 
dacă la început ne doare poate, trebuie să fim perfect 
conştienţi că adevărul are puterea de a vindeca sufleteşte 
iar orice însănătoşire desigur e mai importantă decât 
durerea suportată înainte. 

Întărirea societăţii civile prin participarea tot mai 
activă a cetăţenilor va avea un profund impact social şi 
politic. Dacă politicienii nu sunt în stare să explice 
oamenilor drumul care trebuie urmat ci se adaptează ei 
voinţei maselor care nu sunt entităţi concrete şi capabile să 
se conducă singure, fără lideri, atunci noua generaţie şi 
cele care vin trebuie să facă pasul decisiv. Toate confuziile 
pot fi eliminate în acest mod. Reforma, privatizarea, 
economia de piaţă şi alte asemenea noţiuni nu sunt 
inaccesibile publicului larg. Într-un interviu, continuând 
ideea reporterului C. Mititelu, care spunea: „Şi există 

confuzie. lată un exemplu, privatizarea, care se spune că va 
accelera. Omul nu ştie, omul se teme. Va fi un lucru bun 
pentru el sau un lucru rău. Nu va însemna cumva şomaj, nu 
va însemna că va trebui să lucreze cu totul altfel, mult mai 
mult, mult mai greu, se vor cere lucruri pe care nu le-a 
făcut”, d-l Emil Constantinescu afirma cu promptitudine: 
„Cred că ar trebui să apreciem miniştrii şi după această 
calitate, şi oamenii politici să-i alegem în Parlament şi 
pentru capacitatea de a explica oamenilor. Oamenii au o 
foame extraordinară de a li se explica. Dar nu le explică 
nimeni. A nu explica e o formă de dispreţ. Din păcate, eu nu 
am avut timp să fac acest lucru. Pentru că dacă explici unui 
om el înţelege.” 

Societatea civilă trebuie să se implice mult mai activ 
în treburile publice în combaterea unor fenomene sociale 
grave precum sărăcia, dezinformarea, corupţia, birocraţia, 
creşterea  infracţionalităţii. Fiecare cetățean capabil, 
indiferent de vârstă şi profesie poate face front comun cu 
ceilalţi pentru combaterea totodată a mentalităților vechi 
nefolositoare ori distructive sau greşite. Societatea trebuie 
reaşezată pe un edificiu şi pe principii morale solide. O 
asemenea revoluţie interioară va avea ca rezultat final 
scoaterea ţării noastre din prăpastia în care au adus-o 
oameni nechibzuiţi, nehotărâţi ori imorali. România poate fi 
propulsată acolo unde merită să fie, şi anume în rândul 
naţiunilor libere şi dezvoltate. Emil Cioran spunea că: 
„Ascensiunea unei ţări este singura ei morală. [...] Defectele 
de evoluţie ale României nu sunt de natură religioasă. Dacă 
nu ne-am mişcat atâta timp, nu este de vină ortodoxia: 
suntem noi. Ea n-a făcut decât să ne închidă în noi înşine şi 
să ne vegheze tăcerea sau jalea. Destinul ei are toate 
caracterele destinului României. Astfel se explică de ce a 
participat ea la aproape toate formele de naționalism şi de 
ce ea nu poate fi decât naționalistă. [...] Naționalismul 
românesc de până acum n-a fost pozitiv, ci patriotism... 
adică sentimentalism, fără orientare dinamică, fără 
mesianism, fără voinţa de realizare.” 17 

Acelaşi autor propunea ca: „Existenţa fiecăruia să 
constituie un element la temelia României. Aceasta să ne fie 
menirea. [...] Nu e mare lucru a iubi România din instinct; 

nu este merit. Dar să o iubeşti după ce ai disperat total de 
destinul ei, îmi pare totul. [...] Nouă nu ne rămâne altă cale, 
pentru a atinge un nivel istoric, decât să explodăm cu toată 
substanţa noastră, într-un efort de maturitate spirituală. 
[...] Un neam care n-are o misiune nu numai că nu merită să 
trăiască, dar n-are absolut nici un sens. [...] România are 
nevoie de o exaltare până la fanatism. O Românie fanatică 
este o Românie schimbată la faţă. [...] În momentul în care 
România va câştiga gustul devenirii, va învinge - prin forţa 
lucrurilor - îndoielile inimii. [...] Nu există popor în lume 
care să facă o virtute din faptul de a nu munci. În România, 
tipul omului inteligent şi unanim simpatizat este chiulangiul 
sistematic, pentru care viaţa este un prilej de capriciu 
subiectiv, de exerciţiu minor al dispreţului, de negativitate 
superficială. N-am întâlnit om care să aibă o mai slabă 
aderenţă la valori ca românul. De când există România, nici 
un intelectual n-a murit pe o idee, vreau să spun că nici 
unul nu s-a substituit vreunei idei. Intelectualul obsedat 
este un monstru la noi. Îndoiala de sacrificiu este o notă 
diferenţială a românului. Credinţa în inutilitatea jertfei este 
aşa de organică, încât ar trebui o febră asemănătoare epocii 
de martiri ai creştinismului pentru a convinge acest popor 
amărât de sensul spiritual al renunţării. Ne lipseşte 
pasiunea distructivă pentru un ideal;” 18 

„Românul este consecvent numai în luciditatea faţă 
de condiţia românească. El ştie că nici unul dintre semenii 
lui naţionali nu este entuziasmat de soarta lui de român. Şi 
atunci, începe mărturisirea deficienţelor proprii, 
interpretate şi  scuzate prin viciile substanţiale ale 
României. Nici un român nu se simte personal vinovat. 
Toate ratările şi golurile şi le explică prin vidurile României, 
dezertând astfel de la responsabilitatea individuală. Este 
drept că schimbarea la faţă a ţării nu se poate face prin 
eforturi divergente şi disparate, ci este necesară o 
modificare structurală pe bază de orientare colectivă. [...] 
Religia, opunând veşnicia în fiecare clipă a timpului, 
paralizează avântul răsunător (răsturnător). [...] Românii au 
prea multă umilinţă. [...] Umilinţa te aşează sub lucruri. [...] 
În momentul în care românii vor abandona ideea de destin, 
ca realitate sub care omul geme, incapabil de a se mişca, ei 

vor înţelege istoria şi poate i se vor integra. Românii n-au 
aproape nici o înţelegere pentru istorie, căreia-i substituie 
concepţia destinului. Şi ce este ideea de destin? Logica 
iraţionalului. [...] Suntem un popor prea bun, prea 
cumsecade şi prea aşezat. Nu pot iubi decât o Românie în 
delir. [...] Se spune adesea despre câte o ţară rămasă la 
periferie: n-a avut oameni la înălţimea evenimentelor. Sau 
cazul României: la evenimente mici, oameni mici. Să nu 
uităm că marile culturi au dispus totdeauna de oamenii de 
care au avut nevoie.” 19 

Regimul democratic presupune o participare largă a 
maselor la conducerea statului prin reprezentanţii aleşi în 
urma unor votări libere. Acestea înseamnă că avem o 
răspundere individuală prin prezenţa noastră la votare şi 
acordarea votului. Vechile mentalități inoculate de 
comunism încă îşi mai fac simţite prezenţa, constatând la 
unii cetăţeni cu drept de vot un dezinteres faţă de aceste 
exerciţii democratice. Înainte era răspunzător PCR-ul atât 
la nivel local cât şi central. Refuzul anonimatului şi 
afirmarea plenară a personalităţii trebuie să constituie 
atitudini absolut fireşti în cadrul democraţiei. Fiecare 
individ are dreptul să se exprime neîngrădit (decât de unele 
limite legale) şi să se realizeze în orice domeniu pe măsura 
calităţilor şi aptitudinilor sale. 

Schimbarea mentalităților trebuie să vizeze o nouă 
atitudine faţă de muncă, în orice domeniu de activitate. Nu 
este uşor dar nici imposibil. La noi, în ultimele decenii, 
munca era destinată parcă anume pentru cetăţenii cinstiţi 
din toate categoriile sociale, îndeosebi din păturile de jos 
ale populaţiei. Românul este harnic şi munceşte bine numai 
dacă este motivat. Acum, există o motivaţie: trebuie să 
determinăm ascensiunea României şi să creştem nivelul de 
trai pentru toţi românii. Aceasta ne va uni mai mult în jurul 
unor interese generale, determinând o nouă mentalitate a 
relaţiilor noastre cu semenii. Solidaritatea socială este 
benefică dacă este orientată de lideri spre țeluri pozitive şi 
proiecte care nu vin în contradicţie cu democraţia şi 
economia de piaţă concurenţială. 

În toate raporturile dintre stat şi cetăţean, se impune 
o reconsiderare a atitudinii reprezentanţilor statului faţă de 

contribuabili şi a rolului statului. Funcţionarii publici sunt 
plătiţi de stat, din munca multor contribuabili şi ca atare 
trebuie să-şi facă datoria în mod firesc. Vechile mentalități 
lucrează însă tot în desconsiderarea acestui fapt, precum şi 
a cetăţeanului. Poate că ar fi de folos de a se afişa la intrare 
în toate instituţiile publice a unui anunţ asemănător celui 
existent la Consulatul german din Bucureşti: „Stimaţi 
cetăţeni, Angajaţii acestei instituţii sunt plătiţi din 
contribuţiile dumneavoastră către stat. Pentru acest fapt, ei 
vă mulţumesc şi se străduiesc să vă slujească cât mai bine 
interesele dumneavoastră. Prin urmare ei nu au nevoie de o 
plată suplimentară ilegală prin cadouri sau bani din partea 
dumneavoastră. Pe de o parte, ar fi dezonorant pentru ei şi 
pentru instituţia în care lucrează, pe de altă parte, credem 
că asemenea tentative ar fi dezonorante şi pentru 
dumneavoastră, deoarece induc ideea că doriţi să obţineţi 
favoruri în detrimentul semenilor dumneavoastră. Să 
conlucrăm pentru ridicarea standardului de civilizaţie în 
relaţiile publice.” 

Dată fiind importanţa covârşitoare a promovării 
legilor în stat, avem nevoie de oameni politici capabili, 
senatori şi deputaţi, care să se ghideze nu după pulsul vieţii 
maselor populare ci după regulile specifice democraţiei şi 
economiei de piaţă. Din moment ce există un consens 
naţional privind aderarea la Uniunea Europeană şi NATO, 
nu putem promova oameni care promovează alte valori sau 
un autoritarism popular care împiedică adoptarea măsurilor 
necesare. 

Schimbarea clasei politice a devenit prioritară. Cei 15 
ani care au trecut de la Revoluţie încoace au demonstrat 
suficient capacitatea foştilor şi actualilor politicieni români. 
Mulţi dintre ei nu au deloc o asemenea vocaţie şi nu 
tremură pentru destinul României. Schimbarea lor 
reprezintă o soluție vitală pentru redresarea ţării, 
impulsionând reformele în toate domeniile. Ziaristul Dan 
Pavel remarca în acest sens în august 2000: „ Spre 
deosebire de Polonia, Ungaria sau Republica Cehă, unde 
clasa politică se recrutează dintr-un spectru mai larg, în 
România sunt o mulțime de oameni de valoare care nu 
îndrăznesc să intre în politică. Ei încurajează astfel 

întărirea percepţiei populare cu privire la dominaţia celor 
corupți, a celor care doresc să se îmbogăţească sau să 
beneficieze de avantaje. Adevărul este că mai în toate 
partidele sunt oameni cinstiţi, bine pregătiţi care aşteaptă 
răbdători să fie puşi în valoare. Ei nu vor fi puşi în valoare 
decât în momentul în care alţii ca ei vor ajunge în număr 
semnificativ în poziţii de decizie, astfel încât să se poată 
susţine reciproc, pe criterii meritocratice.” Astfel, se poate 
explica şi retragerea fostului preşedinte Emil 
Constantinescu din cursa electorală din 2000. Domnia sa nu 
a avut probabil suficienţi colaboratori de încredere şi a fost 
intimidat şi supus unor presiuni. 

Noua clasă politică ar putea fi recrutată din rândul 
oamenilor cu experienţă sau cu studii superioare, care au 
demonstrat că sunt capabili. Înclin să-i dau dreptate, prin 
urmare, d-lui Silviu Brucan care spunea: „clasa mijlocie 
este cheia succesului în realizarea tranziţiei de la socialism 
la capitalism. [...] Deşi nu are încă o reprezentare politică 
bine definită, mai multe partide disputându-şi favorurile ei, 
clasa mijlocie dă tonul în viaţa culturală, dictează în 
materie de consum şi constituie publicul principal al mass- 
media.” Avem nevoie, mai mult ca oricând, de oameni 
competenţi, adevăraţi profesionişti în domeniul de care se 
ocupă, oameni totodată curajoşi. Guvernanţii trebuie să-şi 
facă meseria, fără să se lase guvernaţi ei înşişi de masele 
largi ale populaţiei şi sindicatele care le apără interesele. 
Gustave Le Bon remarca în „Psihologia maselor”: „S-a putut 
spune odinioară că politica nu este o treabă de sentiment. 
Am putea oare să spunem astăzi acelaşi lucru, văzând-o că- 
şi ia drept călăuză impulsurile mulțimilor care ignoră 
raţiunea şi care se lasă dirijate doar de sentiment?” Omul 
nu poate să zacă la nesfârşit într-o ignoranță mulţumită de 
sine. Chiar religia presupune anumite eforturi şi demersuri 
de instruire iar prin acestea omul deprinde sensul 
moralității, despre care acelaşi autor spunea că reprezintă 
„un respect constant al anumitor convenţii sociale şi de 
represiune permanentă a impulsurilor egoiste.”2 

Nu avem pretenţia ca toţi parlamentarii şi consilierii 
locali să fie profund religioşi. Problema credinţei religioase 
este destul de delicată şi nu poate fi dezbătută «în mod 

palpabil». Dar ei trebuie să aibă suficientă cultură, 
îndeosebi politică pentru a-i convinge pe cetăţeni de 
avantajele democraţiei şi să le poată explica mecanismele 
sale. La urma urmei, democraţia nu va putea fi 
perfecționată - şi acest lucru se impune -, decât de cei care 
o înţeleg şi o apreciază. Parlamentarii, împreună cu 
Consiliul legislativ şi alte organe vor trebui să promoveze 
noi legi şi, să le amendeze parţial sau total pe cele 
existente, pentru a ţine pasul cu schimbările care se petrec 
în toate domeniile. La noi, legile au rămas mereu în urmă şi 
n-au avut efectul scontat, lucru de care au profitat acei, 
buni cunoscători ai slăbiciunilor acestora şi sprijiniți la 
nevoie de avocaţi lipsiţi şi ei de scrupule. «Scopul scuză 
mijloacele» e principiul lor cinic. 

Pentru ca aproape toţi cetăţenii să voteze corect şi în 
cunoştinţă de cauză la alegeri, ei au nevoie de o minimă 
cultură politică iar aceasta nu se poate obţine dacă nu avem 
întâi un sistem de educaţie şi învăţământ performant iar la 
acest sistem unii nu au acces din motive strict materiale. 
Instruirea este cea care determină apoi autoinstruirea şi 
ajută la afirmarea iniţiativei personale şi a judecății 
fiecăruia. Ori, se cunoaşte situaţia grea a învăţământului 
românesc. Aceste deficienţe au condus la alegerea unor 
oameni datorită charismei lor (farmecului lor personal) sau 
imitând alegerea făcută de alţii. Fostul ministru francez 
Jules Simon afirma că: „Adunările politice sunt locul de pe 
pământ unde sclipirea de geniu se face cel mai puţin 
simțită. Aici nu se ţine cont decât de o elocinţă potrivită cu 
timpul şi locul, cât şi de serviciile aduse nu patriei, ci 
partidelor.” Totuşi, politicienii nou apăruţi pe scena politică 
pot aduce o prospeţime şi o schimbare în bine în domeniul 
lor, urmate de măsuri concrete în plan social. 

Noua clasă politică va trebui să conştientizeze eşecul 
total al concepţiilor comuniste rudimentare şi să 
răspândească noi idei politice şi orientări generale. Despre 
foştii şi actualii politicieni, ziaristul Dan Pavel afirma că: 
„Actualele scandaluri politice şi confruntările electorale 
creează publicului impresia că miza politicii este lupta 
pentru putere. Mulţi politicieni au aceeaşi iluzie. Dacă ne 
gândim bine, toate partidele noastre parlamentare (sau cel 

puţin toţi reprezentanţii acestora) au reuşit în lupta pentru 
putere. Numai că în zece ani de zile sunt departe de a fi 
reuşit ceea ce publicul aştepta de la ei. După ce au ajuns 
unde şi-au dorit, nu au făcut decât uz şi abuz de putere, de 
dragul puterii. Şi al avantajelor personale care decurg din 
exercitarea ei. Diferenţa dintre o asemenea politică şi cea 
din democraţiile liberale occidentale prospere este că în 
acestea din urmă miza exercitării puterii este satisfacerea 
intereselor publice, urmărirea intereselor naţionale.” 
Actuala clasă politică a încorporat foşti activişti de partid, 
milițieni şi securişti. Mulţi oportunişti şi diletanti şi-au făcut 
loc alături de aceştia. Că lucrurile stau astfel o dovedeşte 
faptul că mulţi ani de zile s-a tergiversat adoptarea legii 
accesului la dosarele proprii întocmite de fosta securitate, 
care ar fi făcut curăţenie printre politicieni. Nu s-a adoptat 
încă legea răspunderii ministeriale, care să sancţioneze 
greşelile guvernanţilor, precum şi a măsurilor pentru 
elucidarea evenimentelor din timpul Revoluţiei. Nu a existat 
astfel voinţa politică, ci s-au obstrucţionat asemenea măsuri 
şi legi. 

Neavând în fruntea ţării oameni cu valoare 
incontestabilă şi preocupaţi de politică şi de soarta ţării, şi 
nu de altceva, viaţa politică românească a suferit convulsii 
şi i s-a deformat imaginea în rândul populaţiei. Politicienii 
noştri s-au specializat doar în arta vorbirii (oratoriei) pentru 
a amăgi mereu electoratul. Nerespectarea promisiunilor 
făcute în campaniile electorale demonstrează fie 
incapacitate, fie reavoință şi dezinteres pentru rezolvarea 
problemelor României. O a treia variantă ia în calcul 
greutățile insurmontabile sau opoziția dârză din acelaşi 
partid sau a altor partide. 

În loc să predomine la alegeri raţiunea şi cunoaşterea 
programelor şi doctrinelor partidelor, românii au căutat în 
general liderii care să-i conducă, mulţumindu-se să-i 
„analizeze” pe aceştia. În acest sens, remarca şi Stelian 
Tănase: „La noi, politica este excesiv de personalizată. Tot 
timpul, prestigiul şi voturile au fost atrasă de o figură 
charismatică: Manolescu la PAC, Coposu la PNŢCD, Iliescu 
la PDSR, Peter Roman la PD. Aşa se explică de ce PNL a 
rămas în umbră sau de ce UFD (Uniunea Forţelor de 

Dreapta,; un partid interesant şi bine articulat politic) nu 
reuşesc să urce semnificativ în opţiunile electorale.” Există 
de asemenea, o mentalitate greşită care îi determină pe unii 
să voteze cu cei care obţin procentajul cel mai mare în 
sondajele făcute de anumite instituţii neguvernamentale, 
adică de a se „alia” cu cei mai puternici. Această 
mentalitate se aseamănă cu o psihoză, ascunzând teama de 
a nu intra în conflict cu noua putere. De asemenea nici 
votul dat precum l-au acordat alţii, este o practică greşită şi 
dăunătoare. 

Este o mare realizare că avem dreptul de a alege 
parlamentarii şi preşedintele ţării, precum şi consilierii 
locali potrivit legii electorale. Acest drept nu-l aveam 
înainte de 1989. Din patru în patru ani (şi excepţional mai 
des), putem sancţiona clasa politică, dacă nu ne lăsăm 
manipulaţi şi în campaniile electorale. Putem să discernem 
între minciună şi adevăr dacă ne informăm corect şi din mai 
multe surse. Este un exerciţiu util al conştiinţei fiecăruia 
dintre noi. Ca şi munca, reforma n-a fost luată prea în 
serios. S-a vorbit mult dar nu s-a acţionat. Mă tem că nici 
votarea nu e luată în serios, ca şi când un singur vot nu 
contează. În fond, această libertate de exprimare este cea 
mai importantă întrucât putem alege între a fi sau a nu fi 
sclavii unui sistem neperformant şi ai unor indivizi fără 
scrupule. Acestor conducători le oferim votul prin care îi 
delegăm să ne reprezinte interesele şi aspiraţiile noastre. 
Le cedăm puterea noastră nu ca s-o exploateze în favoarea 
exclusivă a lor. 

Dacă avem o libertate interioară de gândire înseamnă 
că am acumulat experienţă şi detestăm toate sloganurile şi 
prejudecățile. Gândirea se hrăneşte cu reflecţii iar nu cu fel 
de fel de automatisme şi lozinci. Logic ar fi ca din moment 
ce ne-au dezamăgit partidele de stânga (întâi comuniştii, 
apoi FSN-ul, PDSR-ul) să nu le mai acordăm încredere. Nu 
ne mai putem permite să riscăm viitorul nostru dar şi al 
copiilor noştri. Lucrurile au mers din ce în ce mai rău, încât 
nu ştim ce-o să se întâmple şi ne este teamă. Aş recomanda 
să-i votăm pe cei care ne pot reprezenta cu cinste şi 
profesionalism, care să elimine măcar parţial corupţia, 
confuzia (care domină politica) şi alte grave fenomene 

sociale, precum şi foştii nomenclaturişti ajunşi în instituţii 
ale statului şi chiar în firmele de stat. Să votăm în schimb 
pe acei oameni inimoşi, care vor să facă cu adevărat ceva 
pozitiv (cum ar fi retehnologizări ale industriei viabile, 
reducerea economiei subterane şi şomajului, 
subvenţionarea inteligentă a agriculturii şi altor ramuri 
importante (chiar strategice), controlul averilor şi multe 
altele). Votul nostru nu-i nicidecum un bilet tras la Loterie. 
În alegerile democratice trebuie să învingă cel mai bun şi 
nu cel care impresionează mai mult. Rațiunea trebuie să 
decidă. Fiecare vot este necesar democraţiei pentru că 
fiecare vot contează (adică intră în calcul). 

Oamenii nu au nevoie de cuvinte mari ori de 
sentimentalism exagerat ci de fapte. Voturile politicienilor 
nu trebuie cumpărate, cum încă se mai practică la noi în 
diverse moduri (legi avantajoase pentru unele categorii 
sociale numeroase, ajutoare „caritabile”, cadouri, excursii 
gratuite, petreceri şi spectacole cu intrare liberă etc). Cât 
despre greşelile pe care le comit cei ce votează, în urmă cu 
câteva decenii, d-l P.P. Negulescu spunea în cartea 
menţionată că: „N-avem decât să ne gândim că alegătorul 
care votează pentru un candidat, nu votează în realitate 
pentru un om, ci pentru o idee - pentru o concepţie politică, 
socială sau economică, pe care nu e întotdeauna în stare să 
o înţeleagă. Candidaţii la alegeri se prezintă, în adevăr, în 
faţa alegătorilor, cu programe care nu cuprind altceva 
decât soluţii ale problemelor politice, economice sau 
sociale, la ordinea zilei. Cunosc întotdeauna alegătorii, în 
toată complexitatea lor, problemele de care e vorba? Pot ei 
aprecia, cu destulă temeinicie, valoarea soluţiilor ce li se 
propun? Ca s-o poată face, ar trebui în majoritatea cazurilor 
cel puţin, să aibă o cultură mai întinsă, o informaţie mai 
bogată şi o judecată mai sigură, decât au de obicei. Cei mai 
mulţi alegători sunt, într-adevăr, oameni săraci, care 
muncesc din greu de dimineaţa până seara să-şi 
agonisească mijloacele de existenţă şi n-au timpul să 
examineze mai amănunţit nici măcar aşa, aproximativ, cum 
ar putea-o face, problemele de care e vorba. De unde, mai 
întâi, numeroasele greşeli ce se comit cu bună credinţă, 
numai din nepricepere sau din lipsă de informaţii, de către 


354 


alegătorii din ţările cu regim constituţional. La care trebuie 
să mai adăugăm, în al doilea rând, alte greşeli de ordine 
etică. Acestea izvorăsc, în general, din precăderea ce se dă, 
în atâtea şi atâtea cazuri, interesului particular asupra celui 
public. În cazurile de acest fel, alegătorii - şi după ei aleşii - 
hotărăsc aşa cum e mai bine pentru ei, nu aşa cum ar fi mai 
bine pentru ţările respective. Căci libertatea nu înseamnă, 
din nefericire, pentru mulţi, decât latitudinea de a face ceea 
ce le convine, nu ceea ce trebuie.”?! 

Aş vrea să fac un apel la conştiinţă a tuturor 
românilor de a vota la viitoarele alegeri şi de a alege cu 
bună ştiinţă. Interesant este un asemenea demers venit din 
partea Alinei Pârâială, publicat în revista „Formula As”: 
„Cea care vă îndeamnă la trezire nu este altceva decât o 
studentă suceveancă, care încă mai crede în renaşterea 
României. Nu fac acest lucru pentru a ieşi din anonimat, ci 
pentru că, după părerea mea - şi nu sunt singura - se simte 
o schimbare în România. Suntem pe un drum bun şi, dacă îl 
urmăm, vom ajunge acolo unde ne dorim: în NATO şi în 
Uniunea Europeană. [...] Vreau să vă gândiţi la un lucru: cu 
mulţi ani în urmă, când comuniştii au venit la Putere, ce s-a 
întâmplat cu aceia care erau împotriva sistemului? Au fost 
aruncaţi în închisori, duşi la canal şi obligaţi la muncă 
silnică, până au dispărut. Acum, când am obţinut 
democraţia cu sângele nostru, în 1989, ce s-a întâmplat cu 
comunismul? Au fost ei aruncaţi în închisori, duşi la canal? 
Nu, oameni buni, lor li s-au dat funcţii în stat, li s-a dat din 
nou o oarecare putere. lar astăzi, acei comunişti şi urmaşii 
lor ameninţă să redevină ce au fost odată. Atunci, pentru 
România nu va mai exista cale de întoarcere! Ne vom 
înfunda în anonimat şi nimeni nu va mai dori să ştie de noi. 
Probabil că nici nu vom mai exista. România se va rupe 
între Ungaria şi Rusia, care ameninţă să redevină o mare 
putere. Să fi fost oare sacrificiul copiilor noştri în van? Să fi 
murit ei degeaba în Revoluţia din 1989? Alegând greşit, 
vom păta memoria celor care au murit pentru ca noi să 
avem o viaţă mai bună, pentru a ne scoate din comunism. 
Nu vreau să fac nici o aluzie la ceea ce ar fi o alegere 
greşită, pentru că sunt ferm convinsă că noi, românii, mai 
avem încă discernământul necesar pentru a face o alegere 

corectă. Oameni buni! Nu vă lăsaţi înşelaţi de vorbe goale şi 
de promisiuni false! Suntem pe ultima sută de metri, încă 
mai putem prinde ultimul tren, iar singurul lucru pe care îl 
putem face este să ne trezim la realitate.” 

Acest mesaj este unul de încredere şi optimism în 
viitor. Dacă ne facem această datorie, România va avea de 
câştigat, deci şi fiecare dintre noi. Aceasta înseamnă de fapt 
gândire şi acţiune. Trebuie să avem o gândire pozitivă şi 
receptivă la nou. Chiar şi dintre două rele, trebuie să 
alegem pe cel mai puţin rău. Esenţial în viaţă nu este ceea 
ce spunem şi nici ceea ce scriem ori gândim, ci ceea ce 
facem. Acțiunea este cu adevărat importantă. Nu 
întâmplător a fost elogiată de mari oameni de cultură: „Cea 
mai bună filozofie e a acţiona” (Nicolae Iorga); „După 
filozofie, trebuie să urmeze acţiunea."(Victor Hugo); 
„Gândirea fără acţiune este un lux” (Grigore Moisil); 
„Singura morală este de a nu dispera” (Horia-Roman 
Patapievici). 

Nu putem fi numai idealişti ori numai pragmatici. Să 
învăţăm să avem încredere în noi înşine şi în viitor, adică să 
învăţăm ceea ce nu ne poate învăţa ori sili nimeni: cum să 
fim optimişti. Să participăm, ori de câte ori avem ocazia la 
întruniri publice, la viaţa socială şi în loc să ne 
dezinteresăm de politică, lăsându-i în continuare pe 
«amatorii» de politică de până acum să-şi facă de cap, să 
facem doamnelor şi domnilor politică! Nu ne amendează 
nimeni. Să lăsăm deoparte tristeţea, resemnarea sau 
disperarea. E loc şi pentru mai bine în viaţa noastră. 

Va trebui să recunoaştem că într-o lume ca a noastră, 
bombardată cu informaţii din toate părţile, cultura este 
necesară. Nu vom înţelege nimic din ceea ce se întâmplă în 
lume dacă nu avem cultură (inclusiv cultură politică). Nu 
vom reuşi nici să ne cunoaştem suficient pe noi înşine şi să 
ne autoinstruim. De aceea contactul cu lectura sau cu 
evenimentele din exteriorul nostru trebuie să fie unul 
permanent. Avem de luptat însă nu numai cu inerția şi 
nepriceperea noastră, ci şi cu teama, neprevederea şi 
deznădejdea. Împotriva lor, oamenii pun câteodată credinţa 
lor („drumul cel mai scurt către libertate” - Sergiu 
Celibidache) . Cunoaşterea nu este în van, prin ea ne 

apropiem de perfecţiune, pătrundem sensul lumii, al nostru 
şi al lucrurilor ajungând la un sens unic, viu şi suprem - 
Dumnezeu. 

Omul nu-şi aparţine în totalitate lui însuşi, ci şi 
comunităţii, familiei şi lui Dumnezeu. Omul s-a născut 
pentru a crea la rândul său, lăsând urme ale trecerii sale pe 
pământ. Am fost creaţi dintr-o iubire nemărginită şi cu 
sensul de a iubi. Din păcate, lumea e plină de oameni 
individualişti, care se pun pe ei înşişi în centrul universului, 
veşnic nemulţumiţi de ceea ce au şi de ceea ce le oferă 
societatea. Aceştia sunt demni de compătimit: sunt robi ai 
propriilor interese şi plăceri. La ce le mai folosesc 
avantajele materiale dacă nu au bunul cel mai de preţ - 
libertatea? Liber e omul care îşi domină toate pornirile 
distructive pentru suflet. 

Trăim se pare într-o lume «materialistă», în care totul 
se învârte parcă în jurul banilor. În această lume 
„smecheria a ajuns să ţină loc de inteligenţă”, cum remarca 
scriitorul Octavian Paler. Acelaşi autor ne avertizează că 
asistăm la naşterea unui om de tip nou, a lui «homo 
pragmaticus», care se poate lipsi foarte bine de cultură, 
având doar un geamantan tip diplomat. Poate că e vorba de 
dezbrăcarea comuniştilor pragmatici (cei care s-au folosit 
de oamenii care credeau sincer în valorile comunismului) 
de mantia lor marxist-leniniste. Numai oportuniştii lipsiţi de 
scrupule sunt cu adevărat pragmatici. Cred că la originea 
pragmatismului zilelor noastre, întâlnit atât de des s-ar afla 
principiul machiavelic (aplicat cândva şi acum în politică şi 
nu numai), conform căruia „scopul scuză mijloacele”. Cred 
că până şi  extremiştii şi  teroriştii l-au adoptat. 
Pragmatismul e o concepţie utilitaristă opusă idealismului, 
specifică în general oamenilor înstăriți, care cred că averea 
le sporeşte prestigiul în comunitate. Banii devin astfel un 
scop în viaţă, poate cel mai important. Cultul banului 
conduce însă la mari compromisuri, cel mai mare fiind ruina 
spirituală. Până la urmă, omul devine astfel un sclav al 
propriei dorinţe de îmbogăţire, indiferent pe ce cale, iar 
patima în cele din urmă îl distruge. Nu mai are prieteni 
adevăraţi, devine risipitor sau avar. 

Această mentalitate care sporeşte rolul banilor în 
viaţa noastră face astăzi ravagii. Cei bogaţi, care nu îşi 
folosesc averile în acte de caritate tind să devină o sectă 
sau un club excentric, desprinzându-se cu totul de realitate. 
Nu mai reuşesc să vadă ce se întâmplă cu adevărat în 
societate. Cei săraci devin pentru ei practic inexistenţi. Dar 
averea atrage după ea o povară greu de suportat: grija de a 
nu fi înşelat sau prădat, de a înmulţi aceşti bani sau a 
cheltui, de a-i ascunde sau de a-i lăsa cuiva. Aşa se ajunge 
uşor la materialism, egoism extrem şi zdrobirea 
adversarilor. Se poate recunoaşte un om ahtiat după avere 
şi putere, când acesta nu-şi doreşte înnobilarea spirituală 
decât pentru a epata în jurul său. E vanitos şi-i place mult 
să vorbească despre el însuşi. 

Oamenii care devin pragmatici sau individualişti peste 
măsură ajung la nepăsare morală şi dispreţ faţă de tot ce nu 
aparţine lumii lor eterice, plină de lux orbitant. Pentru ei 
banul nemuncit e mai bun, pentru că „nu contează ce faci, 
bani să iasă”. Important în viziunea lor e să fii 
„descurcăreţ”. Cred că despre ei este vorba şi în cartea lui 
Pavel Coruţ - „Cartea adolescentului”: „Banii mişcă lumea! 
Susţin în mod cinic aceşti indivizi. În realitate, banii, nişte 
hârtii fără valoare proprie, nişte convenţii falsificabile, nu 
mişcă nici un fir de praf. Lumea e mişcată de legea vieţii, de 
creaţia continuă de bunuri materiale şi opere spirituale. 
Averea e mijlocul prin care putem dobândi aceste satisfacţii 
materiale şi spirituale, nu scopul vieţii.” 

S-ar zice că acolo unde ne este inima, acolo e şi 
comoara noastră. De aceea, nu e bine să ne lipim inima de 
bani. Esenţiale în viaţă sunt altele: iubirea, libertatea, 
sănătatea, fericirea, echilibrul, pacea sufletească. Când ai 
bani ai şi prieteni destui dar nu poţi şti cu certitudine cine 
îţi este cu adevărat prieten, lucru care e destul de neplăcut. 
Aurelia Anastasia Marinescu preciza în „Codul bunelor 
maniere”: „În lumea asta banii nu sunt totul. A trăi frumos 
nu este sinonim cu a avea bani. Banii nu sunt importanţi 
decât atunci când nu-i ai!” De aceea, nu putem prefera 
acest aşa-zis cult al banului. Puterea lui stă la originea 
multor conflicte, divorţuri şi expansiuni economice în lume. 
Cei bogaţi se consideră elita sau „spuma societăţii”, pe 

când cei săraci sunt asimilați unor rataţi, marginalizaţi, un 
fel de pleavă a societăţii sau „deşeuri sociale” (incredibil, 
cât cinism!). Un asemenea dispreţ nu poate fi egalat de 
invidia unora dintre săraci iar pe săraci e uşor să-i faci să 
pară răi. 

Despre bani, ca una din problemele contemporane 
(atunci când sunt folosiţi în sens distructiv), filozoful Petre 
Ţuţea spunea: „Eu nu detest burghezia. Eu m-am lămurit că 
un om care vrea să fie bogat nu este un păcătos. Spunea 
odată un preot bătrân: circulă o zicală că banul e ochiul 
dracului. Eu nu-l concep ca ochiul dracului, eu îl concep ca 
pe o scară dublă. Dacă-l posezi, indiferent în ce cantităţi, şi 
te mişti în sus binefăcător pe scară, nu mai e ochiul 
dracului. Iar dacă cobori, atunci te duci cu el în infern, prin 
vicii, prin lăcomie şi prin toate imperfecţiile legate de 
orgoliu şi de pofta de a stăpân. [...] Mie mi-a trebuit o viaţă 
ca să mă conving că în afară de Biblie nu e nici un 
adevăr.” 

Chiar şi în Biblie găsim sfaturi preţioase în acest sens: 
„Nimeni nu poate să slujească la doi domni, căci sau pe 
unul îl va uri şi pe celălalt îl va iubi, sau de unul se va lipi şi 
pe celălalt îl va iubi, sau de unul se va lipi şi pe celălalt îl va 
dispreţui; nu puteţi să slujiţi şi lui Dumnezeu şi lui Mamona. 
[...] Căutaţi mai întâi împărăţia lui Dumnezeu şi dreptatea 
Lui şi toate acestea se vor adăuga vouă. Nu vă îngrijiţi de 
ziua de mâine, căci ziua de mâine se va îngriji de ale sale. 
Ajunge zilei răutatea ei. [...] Nu vă temeţi de cei ce ucid 
trupul, iar sufletul nu pot să-l ucidă; temeţi-vă mai curând 
de acela care poate şi sufletul şi trupul să le piardă în 
gheena. [...] Iubirea de argint este rădăcina tuturor relelor 
şi cei ce au poftit-o cu înfocare au rătăcit de la credinţă şi s- 
au străpuns cu multe dureri.” [...] Feriţi-vă de iubirea de 
argint şi îndestulaţi-vă cu cele ce aveţi, căci însuşi 
Dumnezeu a zis «Nu te voi lăsa, nici nu te voi părăsi.»% 
Astfel, am putea înţelege că iubirea de avere şi lucruri 
lumeşti e o slujire de idoli şi implică suferinţă. Omul nu 
poate fi nici fericit şi nici mulţumit fără Dumnezeu. Trebuie 
să ajungem împăcaţi cu noi înşine dar şi cu ceilalţi din jurul 
nostru. De la credinţă se ajunge la nepătimire iar de aici la 
iubire. 

Numai tinzând spre perfecţiune, deci spre Dumnezeu, 
putem obţine în viaţă un mult râvnit echilibru sufletesc. Un 
om care respectă poruncile lui Dumnezeu este mai înainte 
de toate un om integru, având bine definite anumite 
principii morale pe care le respectă. Este un om de onoare. 
In „Codul bunelor maniere”, autoarea A.A. Marinescu scria: 
„omul de onoare îşi respectă cu sfinţenie cuvântul dat, are 
principii morale ferme, nobleţe sufletească, stimă faţă de 
sine şi faţă de ceilalţi, este blând, răbdător, conciliant. Un 
astfel de «om», în adevăratul sens al cuvântului, este agreat 
de toată lumea.” Creştinul este un om care păstrează în 
toate simţul măsurii, pentru că a ales în viaţă calea de 
mijloc, adică o „cale împărătească”. 

E foarte bine că în România post decembristă s-au 
construit multe biserici şi încă se mai înalţă lăcaşuri sfinte. 
De asemenea, este îmbucurător faptul că se studiază religia 
în şcoli ca disciplină, contribuind din plin la zidirea 
sufletească a multor tineri. Descoperirea credinţei şi faptele 
creştineşti ar putea fi soluţia viitorului, o soluţie de 
perfecţionare alături de învăţământ şi educaţia primită în 
familie. Marii oameni de cultură au oferit propriul lor 
exemplu de buni creştini. Important este acum să ne 
păstrăm vie credinţa. Disperarea şi tristeţea nu vin de la 
Dumnezeu. Nici o problemă nu este insurmontabilă. Fără 
optimism şi nădejdea în Dumnezeu nu putem face paşi 
înainte. 

Desigur şi mass-media ar trebui să fie liberă în 
totalitate şi să prezinte totul într-un mod mai obiectiv, 
arătând şi partea frumoasă a lucrurilor. Optimismul este 
absolut necesar pentru orice act creator. Multe emisiuni 
informative au alimentat prin modul lor de prezentare 
sursele de scepticism, agravând starea existentă şi sporind 
nemulţumirea ori resemnarea. Se pune un accent prea 
mare pe aspectul senzaţionalului. Lipsa unor exemple de 
reuşită a unor firme nu stimulează iniţiativa privată şi 
investiţiile autohtone şi străine. Se caută sporirea audienței 
în masele largi diminuându-se calitatea. Mass-media are 
într-adevăr influenţă în rândurile opiniilor electoratului şi 
stării de spirit a populaţiei. Prezentarea trunchiată 
(parţială) poate deforma uneori adevărul. Mă întreb cu 

amar de ce nu se dezbat mai des şi cu seriozitate probleme 
de interes major, cu personalităţi marcante în domeniul lor 
şi la ore de audienţă. De ce nu se explică oamenilor cum 
stau exact treburile cu privatizarea, domeniile de afaceri, 
doctrinele politice şi programele partidelor din România, 
sistemul democratic occidental etc. Iniţiativa privată ar 
trebui să fie prioritară şi pentru mass-media dar şi pentru 
politicieni, deoarece stimularea şi ajutorul acordat 
întreprinderilor mici şi mijlocii ne va conduce spre o 
economie de piaţă autentică, în care concurenţa să conducă 
la reducerea preţurilor şi o îmbunătăţire a calităţii. 
Iniţiativa privată generează un nivel de trai mai ridicat 
pentru toată lumea, fiind impozitată de stat. 

În concluzie, schimbarea mentalităților ţine de noi 
înşine, de modul cum privim noi lucrurile în ansamblu dar şi 
în plan personal. Libertatea este un bun de mare preţ. 
Schimbarea mentalităților comuniste în rândul celor care le 
păstrează nu poate opera fără o cunoaştere prealabilă a 
naturii comunismului, a ororilor săvârşite de acesta şi a 
consecinţelor derivate de acest sistem. În numele 
comunismului, care presupune „egalitatea” fiecărui individ 
cu ceilalţi s-au săvârşit crime şi atrocități fără seamăn, mai 
ales în rândul opozanților şi intelectualilor. Unii români, 
îndeosebi pensionari se agaţă încă cu încăpățânare şi 
disperare uneori de aceste mentalități şi de amintirile 
trecutului. Aceasta nu dovedeşte decât neînţelegerea 
direcţiei în care mergem. De altfel, comunismul a fost 
condamnat de istorie; mulţi analişti apreciind că procesul 
căderii sale este ireversibil. S-ar putea însă să asistăm la 
agonia lui sau la o revenire în forţă, lucru care ar trebui să 
ne dea mult de gândit. Comunismul a fost o concepţie 
generală seducătoare în teorie dar extrem de nocivă în 
practică. 

Oamenii prezentului şi cei ai viitorului, vor trebui să 
lupte cu orice mentalități vechi nocive sau greşite. Vor 
trebui să lupte cu ei înşişi uneori, pentru a nu aluneca într-o 
inerție morală şi intelectuală definitivă. Informaţia este un 
instrument deosebit de util. În cartea sa Şerban Dinger 
spunea în acest sens: „Omul e prin excelenţă o fiinţă 
născută pentru a lupta şi caută să-şi împlinească această 

pornire ancestrală pe toate căile şi în orice împrejurări, 
chiar şi în acelea când nu mai are cu cine sau pentru ce să 
lupte. Este ceva în gustul victoriei care ne aţâţă atât de 
mult, încât nu putem trăi fără s-o urmărim.” 

Nu întâmplător, un român din exil - Eugen Ionescu, a 
detestat în viaţă cel mai mult indiferența, adică pur şi 
simplu nepăsarea egoistă. Românii au nevoie pe viitor de 
mult spirit civic şi combativ. Presa şi justiţia trebuie lăsate 
de politicieni să-şi facă datoria cu profesionalism şi să-şi 
aleagă oamenii cei mai capabili. Ele sunt garanţi ai 
adevăratei democraţii. Dacă oamenii ar fi perfecţi şi 
democraţia ar fi ireproşabilă, desăvârşită. De aceea trebuie 
să o perfecţionăm continuu în limita posibilităţilor noastre, 
creându-i climatul de libertate şi stabilitate. 

Românii trebuie să reînvie tradiţia dinainte de 1948 
privind munca. Am avut anumite perioade de avânt 
economic atunci când am muncit cu adevărat. Se cunoaşte 
felul în care s-a muncit în comunism şi chiar mai recent. Au 
fost inventate tot felul de sloganuri de tipul: „Timpul trece, 
leafa merge, noi cu drag muncim”, „Noi ne facem că 
muncim, ei se fac că ne plătesc”, „Stai uşor că e timp”, 
„Cine-i harnic şi munceşte ori e prost ori nu gândeşte”, 
„Cine-i harnic şi munceşte / Are tot ce vrea / Cine-i leneş şi 
chiuleşte / Are tot aşa” etc. 

Scriitorul Mircea Mihăieş scria în revista „România 
literară” că: „Vina o poartă, într-o mare măsură, jucătorii 
înşişi: n-am prea observat ca românii să protesteze la 
chestiunile de principiu. Ei ies în stradă exclusiv pentru mai 
marile sau mai micile lor interese. Până la un punct, fireşte 
că nu poţi să-i pretinzi românului să se comporte altfel 
decât îi este firea: delăsător, şperţar, dispreţuitor cu tot ce 
nu seamănă a învârteală şi a furtişag. Dar cetăţeanului 
trebuie să-i ceri să fie cetăţean măcar în măsura în care se 
arată extrem de mândru de a fi urmaşul lui Traian şi 
Decebal. Ne inflamăm în chestiuni meschine sau marginale, 
dar facem pe morţii în păpuşoi când locomotiva dezastrelor 
trece şuierând prin gospodăria noastră. Nici o grupare, fie 
ea intelectuală, fie pretins implicată în problemele ţării nu 
dă vreun semn că ar avea vreo responsabilitate pentru 
dezastrul în care ne aflăm. [...] Prost sfătuit încă din prima 

clipă a venirii sale la Cotroceni, dl. Constantinescu nu 
numai că a cauţionat dezastrul lăsat în urmă de pegra 
iliesciană, ascunzând cu inconştienţă situaţia reală a ţării, 
pagubele imense şi datoriile externe, dar i-a exonerat, 
individual, pe toţi cei care se dovediseră maeştri în ruinarea 
societăţii. [...] Ce e mai ciudat e că nici în acest ceas al 
optsprezecelea nu-i trece nimănui prin cap (vreunui senator 
sau deputat) să iasă în faţa naţiunii şi să spună adevărul 
gol-goluţ. Ar fi tot ce mai aşteptăm din partea d-lui 
Constantinescu. [...] E trist că nici unul din consilierii de 
ultimă oră, unii dintre ei admirabile personalităţi nu-l 
încurajează în această direcţie.” 

Reiau ideea potrivit căreia la noi, românii, nu este 
apreciată cum se cuvine munca. Foştii comunişti o 
recomandau cu putere dar românul rareori o făcea din 
proprie convingere. Numai oamenii de talent şi foarte 
cinstiţi au ridicat munca la rang de principiu major în viaţă, 
fără de care nu se poate trăi şi nu se poate construi nimic 
durabil. La noi, după 1989, a apărut o psihoză în rândul 
oamenilor întreţinută de zvonuri şi diversiuni de sorginte 
comunistă, legată de pierderea locului de muncă şi şomaj. 
De teama şomajului, românii au acceptat o pseudo-reformă, 
cu paşi de melc şi i-au delegat pe liderii sindicali să le apere 
interesele. De ce nu li s-a explicat atunci şi mereu 
oamenilor ce-i cu privatizarea şi cum se pot crea noi locuri 
de muncă? Iniţiativele private puteau scuti astfel puterea de 
plata ajutoarelor de şomaj şi conducea la obţinerea de 
venituri importante la bugetul statului. 

Un exemplu pentru întreaga societate este 
preşedintele ţării. El trebuie să impulsioneze schimbarea în 
cadrul societăţii. Despre felul în care ar trebui să arate 
acesta ne spune într-un articol Dan Pavel: „Ca să ocupi o 
funcţie supremă în stat nu trebuie să ai o mentalitate 
birocratică şi nici măcar tehnocratică. Ca să ocupi funcţia 
executivă supremă într-un fost stat comunist, care se 
chinuie în tranziţia către democraţie, trebuie să fii un om de 
curaj, capabil să înţelegi dificultăţile cu care se confruntă 
cei din jurul tău şi mai ales în stare să faci ceva. Nu trebuie 
să ai o anumită meserie sau alta, ci să fii într-un anumit fel, 
să poţi acţiona. Preferabil este să ai o pregătire intelectuală 

şi profesională superioară (doctoratul şi chiar studii 
postdoctorale, dacă se poate la marile universităţi 
occidentale - nu în URSS) pentru a fi în stare să înţelegi 
provocările lumii complexe în care trăim, dar pentru o 
astfel de funcţie este nevoie mai ales de un om care a 
învăţat şi care învaţă până la o vârstă înaintată, pentru că 
numai un om deschis, capabil să înveţe lucruri noi te poate 
scoate din situaţii neprevăzute. Mugur Isărescu părea un 
astfel de om. Dar ezitările sale ne fac şi pe noi să ezităm.” 

Comunismul cu sistemul şi propaganda uriaşă care i 
s-a făcut, cu mentalităţile lui arhaice şi primitive adresate şi 
inoculate proletariatului a mărit considerabil decalajul 
dintre România şi Occident (cu cel puţin 50 de ani, cum 
spun unii). Despre modul nostru de viaţă vorbea şi dl. 
Nicolae Manolescu în cartea sa: „Ce mă deranjează cel mai 
tare acum în România nu e nici măcar faptul că reforma 
merge greu. Înţeleg asta. O ţară etatizată în proporţie de 
nouăzeci şi nouă la sută nu poate deveni privată peste 
noapte, să înceapă să meargă motorul interesului. Dar 
inaptitudinea pentru civilizaţie n-o înţeleg! Cum vrem să 
intrăm în Europa dacă nu ştim cum să ne strângem 
gunoaiele? Ce facem cu mentalitatea oamenilor?”24 

Ne plângem mereu că suntem săraci. Cred că va 
trebui să ne schimbăm atitudinea faţă de sărăcia noastră 
fără de scăpare şi faţă de muncă. Nu ne serveşte la nimic să 
ne plângem singuri de milă sau să-i invidiem pe cei care s- 
au realizat material. Sărăcia nu este un viciu chiar dacă îi 
umileşte pe unii până a-i face să roşească de virtuțile lor. 
Ne putem lipsi de bogăţie ori de dorinţele şi plăcerile 
noastre dar de suflet nu putem. Desigur nimeni nu-şi 
doreşte sărăcia cu orice preţ şi fără un motiv just dar odată 
ce noi am obţinut o anume bogăţie materială, trebuie să ne 
punem problema interesului general şi să nu ignorăm 
bogăţia spirituală care e mai prețioasă decât cea dintâi. 
Cândva, spunea loan Slavici că: „E o mare bogăţie să te 
mulţumeşti cu puţin”. Cu alte cuvinte, e bine să avem 
dorinţe moderate şi fireşti pentru a nu face loc unor mari 
dezamăgiri. Se înşeală cei care îi dispreţuiesc pe săraci, 
considerându-i incapabili, ori proşti. Aceasta e lipsă de 
respect, de omenie şi de caracter. „Cei mai puţin plăcuţi 

sunt aceia care batjocoresc. Spiritul de rând se ocupă cu 
batjocura, cu criticile şi meschinăria, gata să-şi râdă 
oricând şi de orice.” (S. Smiles) Filozoful Epictet remarca: 
„Nu sărăcia pricinuieşte mâhnire, ci dorinţa.” Nu ne-ar 
strica deci puţin realism şi temperanţă în dorinţele noastre. 

Să nu ne lăsăm niciodată cuprinşi de descurajare şi 
tristeţe, aducându-ne aminte cât de săraci suntem noi. 
Există şi români bogaţi şi putrezi de bogaţi. Putem depăşi 
astfel de momente ştiind că sărăcia spirituală e cu mult mai 
cumplită decât cea materială. Dragostea e antidotul tuturor 
maladiilor acestui veac. Mulţi uită că este esenţial să fii 
iubit cu adevărat şi apreciat de ceilalţi. 

Pentru a avea o nouă clasă politică avem nevoie fie de 
noi generaţii, fie de transparenţă politică şi voinţă politică 
în a promova oameni competenţi şi oneşti aflaţi în slujba 
adevărului şi intereselor naţionale. Ar extrem de benefic şi 
interesant totodată de aflat care dintre actualele personaje 
de pe scena politică (şi nu numai) din România (cunoscute 
publicului larg sau nu) sunt atei convinşi; care dintre 
acestea ar avea la activ acte grave de corupţie, precum şi 
cele care în trecut au adus servicii securităţii comuniste 
zdrobind practic vieţile multor români de bună credinţă. 
Cât priveşte foştii securişti, probabil organizaţia militară în 
care am intrat deja (NATO) va face publică lista acestora 
înainte de a permite accesul real la informaţiile sale 
speciale (cerând ca în alte ţări demiterea acestora din orice 
funcţie publică importantă). 

Nu în ultimul rând, avem nevoie de un preşedinte, cu 
reale calităţi şi cu o energie interioară foarte puternică, 
coagulând în jurul lui oameni virtuoşi, cu voinţă politică, 
hotărâți să facă reformele necesare fără să se abată de la 
ele. 

Revenind la subiectul «Pieței Universităţii» din 
primăvara lui 1990, când au protestat elevii şi studenţii, 
cărora li s-au adăugat şi unii intelectuali mai îndrăzneţi, 
Nicolae Manolescu preciza (pe 24 mai 1990): „Numai cine 
n-a fost în Piaţa «Golanilor» (fiindcă despre răuvoitori n-are 
rost să vorbim) a putut rămâne insensibil la spectacolul 
uman de acolo. El este pur şi simplu emoţionant. [...] Sunt 
convins (să mă ierte d-sa dacă greşesc) că dl. Iliescu însuşi 

a regretat că şi-a desfăşurat campania electorală fără 
această mână de oameni. Ei nu fac, desigur, istoria; dar 
istoria ar fi fost, fără ei mai săracă. Faţă cu toată patima 
politică dezlănţuită ca o stihie în preajma zilei de 20 mai, 
umorul golanilor mi s-a părut reconfortant şi infinit mai 
inteligent. Căci umorul e întotdeauna mai inteligent decât 
patima: vede mai departe. [...] Faptul că golanii sunt 
studenţii şi elevii (noi, maturii, putem spera să fim doar 
golanii afiliaţi), trebuie să ne dea încredere în viitor. Şi, în 
loc să persistăm într-un grotesc şi complet nejustificat 
dispreţ, ar fi mai bine să medităm la lecţia pe care golanii 
ne-au oferit-o;"2% 

Societăţile comuniste se cred perfecte; nu există motive 
de nemulţumire în ele înseşi; de aceea nemulţumiţii sunt 
totdeauna instigaţi din exterior şi totdeauna de rea credinţă. De 
aici provine şi tendinţa discursului puterii de a deprecia pe 
participanţii la nemulţumire; dacă, în societăţile totalitare, nu 
există decât motive de satisfacţie, atunci se înţelege că cei 
nemulţumiţi trebuie să fie nişte marginali, mânaţi de interese 
meschine şi materiale, fără idealuri, sau în cel mai bun caz, naivi 
şi manipulaţi. Manipularea e ajutată de droguri şi de alte 
mijloace. Oamenii în toate minţile nu ies la manifestaţie. Aceasta 
e ideea principală! [...] În fine, discursul puterii scoate la iveală 
tema loviturii de stat: este bolta edificiului ideologic aşa de 
grijuliu construit. 

Acest tip de discurs este caracteristic gândirii comuniste 
şi totalitare. Reproducerea lui este oricând posibilă, până la 
epuizarea resurselor acestei mentalități. Nu e de mirare, de 
exemplu, apelul actualei puteri politice de la noi la formule 
similare, când a fost vorba să ni se explice ce s-a petrecut în 
Piaţa Universităţii cu începere din aprilie şi apoi, în Bucureşti, în 
zilele de 13-15 iunie: agenturile străine, golanii, drogurile, 
minerii, lovitura de stat, aşadar, întreg tacâmul.7% 


Prin urmare, „lecţia pe care puterea trebuie să o 
înveţe din recenta tragedie, dacă este de bună credinţă, 
este legată de raportul dintre discursul ei şi realitate. 
Rămânând captivă propriului discurs de tip neocomunist, 
nu va reuşi nici pe viitor să împiedice crizele; numai ieşind 
din acest vechi discurs va putea aprecia corect noile 
realităţi. Soluţia crizelor recente prin care trece tânăra 
democraţie românească se află în adaptarea discursului la 
realitate, în deschiderea, în democratizarea lui. Numai un 
discurs deschis către realitate poate fi pluralist el însuşi, 
adică să primească idei opuse, să tolereze limbajele 

disidente. Doar când locul monologului îl va lua dialogul, 
când puterea nu va mai fi autistă, vom avea garanţia mult 
doritei păci sociale;”2 

Studenţii se află astăzi în prim-planul actualităţii politice. 
Acest lucru nu s-a întâmplat niciodată la noi în trecutul apropiat. 
Până la revoluţia din decembrie, când s-au numărat printre 
protagonişti, studenţii n-au jucat cu adevărat un rol politic. [...] 
Piaţa Universităţii a trăit represiunea încă din ziua de 21 
decembrie, când, la ora prânzului, Capitala îşi avea cei dintâi 13 
morţi. La Timişoara, cu câteva zile înainte, studenţimea plătise 
acelaşi tribut de sânge. Sute de studenţi au cunoscut închisorile, 
bătaia şi tortura. [...] Dar brutalitatea contestării studenţilor, 
îndeosebi în presa FSN, nu poate să ne lase indiferenți. Cum e 
cu putinţă ca eroii de ieri să fie trataţi astăzi drept simpli 
huligani? Poate că e naivă întrebarea noastră. Disidenţii au avut 
aceeaşi soartă. Dar nu putem să n-o punem. 

Li se reproşează studenţilor însuşi faptul de a continua să 
facă politică. Aici se ridică o problemă de principiu. N-au cerut 
chiar ei  depolitizarea Universității?  [...]  Depolitizarea 
Universităţii, a şcolii în general, înseamnă separarea ei de orice 
criteriu politic, în predare sau în promovare, nicidecum oprirea 
studenţilor şi a profesorilor de a avea opinii politice şi chiar de a 
face, în afara zidurilor Almei Mater, politică de partid. Ar fi 
absurd să refuzăm studenţilor şi profesorilor un drept pe care-l 
acordăm tuturor cetăţenilor. Şi apoi, nu sunt studenţii, tinerii cei 
mai interesaţi în reconstruirea ţării şi într-un viitor în care ei, şi 
nu noi, vor trăi? Cum să le interzici în aceste condiţii să aibă 
opinii politice??8 
Pe bună dreptate, „Piaţa Universităţii a fost ultima şi 

cea mai disperată încercare de păstrare a spiritului 
revoluţiei din decembrie. Sensul expresiei «zonă liberă de 
comunism» trebuie luat la propriu. Pe măsură ce 
restauraţia câştiga teren, spiritul anticomunist şi-a căutat în 
«insula» Pieței Universităţii şi în manifestaţiile ce s-au 
petrecut aici vreme de două luni singura formă de expresie 
la care mai putea spera. Piaţa a fost o insulă de puritate 
revoluţionară într-o insulă de ipocrizie, minciună şi 
murdărie a dorinţei de restauraţie. Desigur, mai ales după 
ce studenţii s-au retras, Piaţa s-a degradat. Puterea a 
scontat pe acest lucru, întârziind negocierile, care ar fi 
însemnat o recunoaştere. Şi dacă n-a avut răbdare până la 
capăt, intervenind brutal în dimineaţa de 13 iunie, acest 
lucru pare a fi explicat de existenţa, în sânul puterii 

(presate de altele din afara ei), a unor elemente extremiste, 


reacţionare.”2* 

Catastrofa morală şi politică a reprezentat-o pentru ţară 
chemarea minerilor. Preşedintele s-a făcut în acest fel 
răspunzător de incitare la violenţă. Şi, totodată, el a devenit 
prizonierul moral al acelor forţe din umbră care doreau o 
restauraţie adevărată şi durabilă. [...] Restauraţia a triumfat. 
Desigur, dl. Iliescu ştie bine cu ce preţ - intern şi internaţional - 
s-a obţinut această tristă victorie. Însă d-sa nu exprimă decât 
motive minore de satisfacţie. Modul în care, în recenta 
conferinţă de presă şi-a repetat aprecierile, mai mult, modul în 
care s-a autofelicitat pentru atitudinea adoptată acum un an faţă 
de Piaţa Universităţii denotă cât se poate de clar că d-sa înţelege 
să fie nu preşedintele revoluţiei din 1989, ci preşedintele 
restauraţiei din 1990.% 
lată de ce „nu cred că e bine să privim relaţiile 

noastre cu Europa exclusiv prin prisma ajutoarelor 
economice pe care le aşteptăm din Occident. Aceste 
ajutoare sunt, neîndoielnic, importante, dar problema 
reintrării noastre în Europa, ca mentalitate, nu depinde de 
înţelegerea sau de reţinerile băncilor occidentale. Putem să 
gândim ca nişte europeni cu sau fără ajutoarele Europei, 
indiferent de politica Europei faţă de noi. În caz contrar, 
psihoza antioccidentală, generată de sentimentul că suntem 
trataţi ca o rudă săracă la «ospăţul» european, ne va 
rezerva, mă tem , surprize foarte urâte;”3! 

După cinci ani, încep să iasă la suprafaţă, ca 
sfărâmăturile unui vas scufundat, multe detalii pe care înainte, 
le ignoram. Ceauşescu a fost prins, se pare, şi pus sub paza 
unităţii militare de la Boteni în aceeaşi zi în care a fugit cu 
elicopterul în direcţia Târgoviştei. Deci, toată povestea care ni s- 
a îndrugat despre urmărirea lui (câteva zile) era o minciună. [...] 
Înhumarea a avut loc abia după cinci zile, fiind supravegheată de 
Gelu Voican şi amanta sa, care, cu această ocazie, a şterpelit 
bijuteriile Elenei Ceauşescu. Pe scândura vopsită în maro a 
sicriului lui Ceauşescu, Voican a desenat semnul lui Marte, 
amestecând şi mitologia în această farsă grotescă. Groparii din 
cimitirul Ghencea nu ştiau, se pare, pe cine îngropau. 

Toate aceste detalii arată că sfârşitul mizerabil de care a 
avut parte Ceauşescu este de o vulgaritate extremă. Iar, dacă îl 
raportăm la luxul şi slava de unde s-a prăbuşit cuplul dictatorial, 
el pare o ironie demonică. [...] De altfel, acest sentiment că 
istoria este o comedie proastă, că am trecut de la o teroare 
trivială la o libertate trivializată, îl suport cel mai greu. El mă 
face să vreau să uit tot ceea ce aceşti ani m-au silit să aflu.*? 

Inainte de decembrie '89 „libertatea era umilită, 
jignită, călcată în picioare, batjocorită, dar credinţa în 
libertate rămăsese intactă. Teroarea nu putuse distruge în 
noi şi respectul pentru libertate. [...] Comunismul era privit 
ca o fatalitate, ca o nenorocire de import. Nimeni, cu 
excepţia, poate, a unor dogmatici opaci, nu credea, în mod 
serios, în sloganul «iadului capitalist». La auzul acestui 
slogan, se zâmbea ironic. [...] Dar acum? Dacă răul va 
deveni mai rău, el ameninţă să dea o imagine insuportabilă 
democraţiei, să distrugă acel refugiu intim în care valorile 
îşi conservau forţa de atracţie. Mi se întâmplă tot mai des 
să întâlnesc oameni care sunt mai obosiţi, azi, sufleteşte, 
mai deprimaţi decât erau altădată şi mai disperaţi, mai 
lipsiţi de un punct de sprijin. lată de ce cred că ratarea 
libertăţii ar fi un rău înfricoşător, mai rău decât lipsa de 
libertate;”35 

N-am avut un «proces al comunismului», în schimb s-a 
bârfit copios pe seama celor ce l-au cerut. Parcurgem o perioadă 
de criză multiplă care loveşte economia, morala, caracterele. 
Numai bârfa nu este în criză. Păcat. 

De altfel, corupţia în plan economic este, fără îndoială, 
rezultatul corupţiei în plan politic. A rupe una de alta înseamnă a 
rupe efectul de cauză. Bişniţa politică a precedat bişniţa 
economică. Încât actuala Putere (PDSR în 1995) nu are nici un 
drept să se erijeze în rol de procuror al corupţiei. Baza corupţiei 
la noi este existenţa unui regim corupt. 

Observăm şi la noi tendinţa de a pune pe planuri diferite 
crimele fascismului şi ale comunismului. De ce? Nu sunt tot 
crime? N-a existat un «Nürnberg al comunismului», aşa cum a 
existat un «Nürnberg al nazismului», nu fiindcă ororile săvârşite 
de comunism ar fi mai puţin abjecte. Nazismul s-a prăbuşit la 
sfârşitul unui război. El a fost judecat de învingători. 
Comunismul s-a prăbuşit fără să existe învingători şi învinşi. Dar, 
oare, cele două coşmare ale secolului nu sunt la fel de 
detestabile? Deportările la Canal sau în Bărăgan (cu regimuri 
dure de exterminare fizică), în numele «urii de clasă», au fost 
mai puţin criminale decât deportările făcute în numele «urii de 
rasă»?5t 

10. Ibid., p. 56. 

11. Ibid., p. 20 (Citând pe K. Ernst Dupuy şi 
Fielding Eliot). 

12. Vezi Vâclav Havel, op.cit., p.76. 

